
Cuvânt înainte 


Cartea aceasta s-a născut din dorinţa de a face 
accesibile, într-un limbaj contemporan, câteva 
din temeiurile învățăturii de credință ortodoxă. 
Ea conţine transcrierea unor emisiuni radiofonice 
realizate în perioada 2006-2007, la care Maica 
Siluana Vlad a fost invitat permanent. 

Angajaţi într-un dialog dinamic, cei doi 
interlocutori reușesc să scoată valorile și învățăturile 
Bisericii din limbajul vechi și uneori greu de 
pătruns al catehismelor clasice. Temele rămân cele 
obișnuite: cunoașterea lui Dumnezeu, Sfânta Treime, 
Crezul, cele opt gânduri ale răutății etc., dar ele 
sunt abordate într-un limbaj accesibil, cu exemple 
actuale, din perspectiva situaţiilor de viaţă prezente 
în viaţa celor mai mulți dintre noi. Rolul durerii, 
afișarea luxului, lăcomia ca moştenire culturală, 
plăcerea de a fi victimă şi fascinația răului, relaţia 
dintre şef şi subaltern, culpabilizarea sau iluziile 
raţiunii umane sunt doar câteva dintre provocările 
lumii contemporane aduse în discuţie. 

Procesul realizării acestei cărți nu a fost unul 
simplu, pentru că transpunerea unui dialog oral 
în scris poate fi asemănată cu o traducere şi aduce 
o serie de provocări. De aceea mulțumim întregii 
echipe care a contribuit la acest proiect pentru 
disponibilitatea de a asculta şi reasculta, de a 
transcrie, de a citi şi reciti textul, de a discuta şi a 
gândi cele mai bune soluții. Pentru a păstra ceva din 

atmosfera dialogului, care se pierde la transcriere, 
am adăugat acolo unde a fost cazul câteva „indicaţii 
scenice” ([pauză), [râde]), pentru a marca momentele 
de tăcere sau simţul umorului care îi caracterizează 
pe interlocutori. 

Desigur că demersul ar fi fost imposibil fără 
binecuvântarea Maicii Siluana, care a făcut efortul, 
într-o perioadă deloc uşoară, de a vedea textul și a-i 
aduce mici modificări și completări. 


Mulţumim, Maică, pentru că ni-L faceţi prezent 
şi atât de viu pe Domnul Cel Viu! Mulţumim pentru 
meşteşugurile ale căror taine ni le împărtășiți de atâta 
vreme: meşteşugul iertării, meşteșugul bucuriei şi — 
dincolo de toate - meșteșugul de a trăi fiecare clipă, 
cu aşezarea, înălțimea sau abisurile ei, în prezența 
Domnului. Pentru toate acestea, revelate minunat în 
această carte, sărut mâna cu recunoștință în numele 
tuturor celor care se vor bucura de ea. 


Natalia Corlean 


Despre bucurie 


Reporter: Hristos a înviat, oameni buni! Bun găsit la 
0 nouă emisiune; „Meşteșugul bucuriei“ se va numi. 
Vă propunem un catehism viu, care să nu aibă nimic 
din caracterul sec al prelegerilor științifice academice, 
un catehism care să pornească de la bucurie, aşa cum 
zice și titlul emisiunii. Invitatul nostru permanent va fi 
maica Siluana Vlad. 


Meșteşugul bucuriei 


Reporter: — Mă bucur să fim împreună, maică. Ce înseam- 
nă pentru dumneavoastră bucuria? Vă întreb pentru 
că îi salutaţi pe toți cu acest cuvânt: „Bucurie sfântă!" 
Maica Siluana: — Înseamnă a simţi că ești viu şi că are 
rost să fii viu. Cred că m-a dăruit Dumnezeu cu un 
surplus de viață. Prea multă viaţă, prea mult viu în 
mine... Şi până la întâlnirea bucuriei sfinte, bucurie 
pe care a adus-o Mântuitorul la mine - că pe pământ 
o adusese de 2000 de ani -, acest preaplin de viaţă 
mi se părea o durere de nesuportat şi o tragedie... 
Şi căutam orice metodă care să mă scape, să mă 
elibereze de surplusul de viață. Abia de când L-am 
întâlnit pe Mântuitorul în viața mea și de când noi 
doi locuim împreună, și cinăm împreună, şi ne 
odihnim împreună - de cele mai multe ori, pentru 
că sunt şi momente în care mai adorm singură sau 
o rup la fugă - bucuria a devenit viață. Surplusul 
meu de viaţă a devenit bucurie. Şi pentru că uneori 
simțim bucuria iar alteori n-o simţim, uneori e 
debordantă, alteori ar putea fi numită absentă, cred 
că e nevoie de un meşteşug pentru descoperirea ei, 
pentru îmblânzirea ei. Şi mai e nevoie de trezirea 

ei, atunci când pare îngropată sub necazurile zilei, 
sub tristețile psihismului nostru. De aceea spun: 
meșteșug. Bucuria e un dar, însă activarea ei, trăirea 
ei în cotidian, presupune și un meşteşug. 

— Mi se pare nemaipomenit ceea ce spuneți, 
pentru că de regulă oamenii, atunci când văd rasa 
monahală sau reverenda neagră au o anumită reţine- 
re. Au tendința de a crede: „Vai, Biserica asta e mult 
prea sobră pentru mine! Trebuie să fie ceva trist, ceva 
abătut...” Nici vorbă de bucurie, crede multă lume. 
Mai mult decât atât, prezența monahiei sau prezența 
preotului în mijlocul oraşului a fost legată din ce în ce 
mai mult de tot felul de superstiții, în cel mai bun caz. Și 
superstiţiile acestea sunt legate și de o anumită frică: 
„Aoleu, mi-a ieşit preotul în cale, o să am ghinion!" 

— Şi eu am păţit asta, când trebuia să iau un taxi. 
Scuipă, se întorc, strigă... Da, ca să nu le meargă rău. 

— Și atunci, cum bucurie? Cum bucurie în hainele 
acestea negre? 

— Ar fi bine să ştie toată lumea că sub aceste 
haine negre există o haină albă. La călugărie, noi 
primim o cămaşă albă, ca şi cămaşa de la Botez, 
care e haina bucuriei — călugăria este cumva un alt 
botez -, şi peste acea haină a bucuriei îmbrăcăm 
haina doliului, haina suferinței că nu toţi oamenii 
sunt îmbrăcaţi în bucurie, că nu taţi oamenii, nu toţi 
semenii noștri, nu toţi frații noştri trăiesc bucuria 
Învierii. N-au cunoscut-o, n-au auzit, nu ştiu, nu pot, 
nu vor... Ca urmare, Părinţii noştri, care au primit de 
la Dumnezeu haina sau învățătura despre cum să fie 
haina, au ales această formă vizibilă a durerii noastre 


nevăzute de a nu fi împreună cu toţi şi cu fiecare în 
bucurie. 


— Atunci, faptul de a-ţi purta haina monahală e 
și el un meşteșug. 

— Face parte din meșteșug, e o formă de a ieşi 
în întâmpinarea celui care suferă, a celui care nu ştie 
că există bucuria. Dacă durerea se plânge și se poate 
striga, pentru că omul aleargă în ajutor (chiar şi cei mai 
nepăsători oameni ajung la un moment dat să sară în 
ajutorul celui care plânge de durere sau are un necaz 
- vedeţi cataclismele şi tot ce se întâmplă în astfel de 
situații), bucuria trebuie acoperită, învelită cumva, 
pentru a nu-l răni pe cel care n-a ajuns s-o cunoască. 
Ea trebuie mărturisită numai într-o formă accesibilă 
omului acolo unde este el, în starea în care se găsește 
el. lar asta este ascultarea poruncii Mântuitorului, 
Care zice: „Viaţa noastră este ascunsă cu Hristos 
în Dumnezeu”. Deci bucuria mea este ascunsă cu 
Hristos în Dumnezeu și ea capătă formă văzută 
sau simțită pentru celălalt atunci când Dumnezeu 
îngăduie și aşa cum îngăduie El. Până atunci, 
aproapele meu nu trebuie să fie provocat la nimic. 
Deci asta ar fi... Aproapele meu să aibă loc lângă 
mine fără să fie provocat de mine. Să fie provocat 
doar de Dumnezeu, Care Se poate întrevedea prin 
hainele mele. Haina Îl poate face cunoscut. Toată 
lumea știe că hainele astea sunt ale lui Dumnezeu. 
Îmi suna odată telefonul pe stradă - că misiunea mea 
presupune și existența unui telefon - şi unul zice: „la 
uite, pe asta o sună Dumnezeu!”. Şi am fost mulțumită, 
bucuroasă, recunoscătoare, că în mintea omului nu 
eram o simplă maică, ci „una de-a lui Dumnezeu". 
lată o formă de a mărturisi acea bucurie ascunsă, 
care se vede atunci când rânduiește Dumnezeu, cum 
rânduieşte EI şi cum primeşte sufletul din fața ta. 

— Persoana care a zis: „lată, o sună Dumnezeu!" 
recurgând la o metaforă, a dat semn că a înţeles, de 
fapt, despre ce e vorba. 

— Şi cei care ne scuipă și cei care fug de noi, de 
fapt asta fac: dau semne vizibile că sunt într-o relație 
afectivă puternică cu Dumnezeu, fie că-L ocărăsc, fie 
că-L cheamă... Sunt oameni care se închină când ne 
văd. Omul nu se închină la mine, ci prezenţa mea i-a 
amintit de Dumnezeu și el își face semnul crucii. 


Beţia duhului și cele două etaje ale bucuriei 


— Mie, ca teolog, văzându-vă, văzând monahiile 
şi văzând preoții, îmi tot vine în minte o sintagmă 
de-a Sfântului Grigorie de Nyssa, care spune: „ehrieta 
sobra” sau „sobrietas ebra”... adică ebrietate sobră. 
Și el zice: asta este starea omului aflat sub imperiul 
harului lui Dumnezeu: sobrietatea aceasta a hainei, 
sobrietatea teribilă a hainei sacerdotale care, cum 
spuneam, pe mulți îi opreşte, îi blochează... 

— Îi şi sperie. Pe o caniculă, să vezi pe cineva 
înveșmântat din cap până-n picioare, când tu eşti 
dezbrăcat aproape de tot, nu paţi să nu te-întrebi: 
„Cum e posibil?” Şi atunci poţi să spui: „Ce nu e posibil 
la om, e posibil la Dumnezeu”. Și iată mărturia, nu? 
Este posibil să fii atât de îmbrăcat. 

— În același timp să ai sufletul dezbrăcat în fața 
lui Dumnezeu. lar pe cealaltă parte, e acea ebrietas, 
adică o beţie sobră. E beţia duhului. Sincer să fiu, eu 
am întâlnit rareori această beţie a duhului la clericii 
noștri. Nu vreau să fiu nici pe departe acuzator sau 
nu vreau să fiu ostentativ, În niciun caz. Dar am simţit 
această bucurie a ebrietăţii sobre întâlnindu-vă, 
maică. Cum aţi ajuns în stare de ebrietate? În starea 

de ebrietate a harului lui Dumnezeu? 

— [râde] M-a învăţat părintele care m-a adus în 
Biserică. Că eu am zis: „Dar nu puteţi să luaţi de la 
mine surplusul acesta de viață? Ca să mă odihnesc şi 
eu... lar El m-a învăţat ce să fac cu plusul acesta și, 
dacă vrei, m-a îmbătat de beţia lui. Mi-a arătatcă e un 
dar şi nu o pacoste. Îmi aduc aminte că în perioada 
imediat după convertire, mulţi din cei din jurul meu 
spuneau: „Lasă c-o să-ţi treacă!” Pentru că mă mai 
avântasem și în alte forme de trăire și de manifestare 
a vitalităţii şi a bucuriei mele sau a durerii mele dea 
fi. Şi-mi trecea, evident. De pildă, la un moment dat 
am făcut chiar şi radiofonie de amator, vorbeam prin 
morse sau ceva de genul acesta - nu mai ţin minte, că 
eram tânără... Sigur că mi-a trecut repede. 

Dar mă întorc: ai văzut asta la mine pentru că a 
rânduit Dumnezeu să ne întâlnim în momente în care 
bucuria se vede. Dacă mă întâlneşti într-un moment 
în care sunt furioasă, sau sunt supărată pe tine, sau... 
s-ar putea să spui: „No, m-am înşelat!”. Eu cred că 
toţi cei care sunt în contact cu harul au momente de 
asemenea beţie și de bucurie, doar că... Eu cred că 
nu toată lumea are meșteșugul acesta de a păstra 
bucuria atunci când aceasta nu se mai simte; când 
evenimentele biologice sau psihologice ale vieţii 
noastre ne copleşesc şi nu mai putem să simţim și 
să mărturisim bucuria. Cred că aici este minunea pe 
care a făcut-o Dumnezeu cu mine, de a simţi și de a 
mărturisi, fără să vorbesc, despre lucrarea bucuriei 
și în momentele de supărare, de deznădejde. Deci 
sunt două lucruri, două planuri... două etaje ale vieţii. 
Şi, dacă am treabă la parter, nu înseamnă că la etajul 
unu bucuria nu e întreagă; dar trebuie să fac curat 

şi acolo, şi trebuie să trăiesc. Deci poţi trăi în același 
timp tristeţea că ai pățit ceva şi bucuria că ştii cine 
eşti, ştii unde te duci, ştii de ce trăieşti şi că Cel care 
te iubeşte e cu tine... Că acum simt mai mult durerea 
de genunchi decât prezenţa lui Dumnezeu, asta este! 
Dar am şi bucuria că Dumnezeu este cu mine şi că 
durerea mea de genunchi are rolul ei și importanţa 
ei. Asta nu înseamnă că nu-mi pun prișniţe sau că nu 
înghit şi eu ceva să-mi treacă, doar că există o știință 
de a trăi la toate nivelele fiinţei, în acelaşi timp. Fără 
să excluzi, fără să obturezi, fără să închizi ușa de la 
un etaj la altul. 


Ce să facem ca să captăm bucuria? 


— Şi oare cum se realizează lucrul acesta? Eu mă 
gândesc acum la viaţa mea, la felul în care şi eu m-am 
convertit, și m-am reconvertit, și iar m-am convertit. 
Pentru că, în ceea ce mă priveşte, am avut permanent 
valuri de genul acesta. Am simţit de foarte multe ori 
în viață că L-am întâlnit pe Dumnezeu. Poate pare un 
cuvânt mare, să spui că L-am întâlnit pe Dumnezeu, 
nu? Şi protestanții vorbesc la fel, neoprotestanţii mai 
ales. 

— Şi să ştii că L-au întâlnit... 

— Și poate L-au întâlnit, da. Mă rog, eu mă 
gândesc... 

— Important este ce au făcut după întâlnire. De 
întâlnit, L-au întâlnit. 

— Da. Mă gândesc că trebuie să fim puţin atenţi cu 
un anumitjargon, de-asta am făcut precizarea asta. Mi 

s-a întâmplat când eram copil, nu ştiu câţi ani aveam, 
bănuiesc că vreo 2-3. Mi-aduc aminte de frumusețea 
catapetesmei, și de gustul de pâine şi de vin în gură. Și 
eram așa de fericit! Așa de fericit cum un copil poate 

fi doar la pieptul mamei sau când primeşte o jucărie... 
jucăria visurilor sale. Apoi au trecut ani buni de zile, 
iar lucrul mi-a rămas cumva în suflet, dar mocnind şi 
fiind undeva... într-un coltișor. Peste alți câțiva ani de 
zile, părintele din satul bunicilor mei mi-a dat să citesc 
Sfânta Scriptură. Şi stăteam pe o grămadă de pietriș 
- parcă văd - soarele apunea şi eu citeam despre 
cum a creat Dumnezeu lumea. Și atât de puternic 
îmi răsunau cuvintele acelea, încât mă cuprinsese o... 
nu ştiu ce. Nu ştiu ce mă cuprinsese, însă uluitor e că 
săptămânile alea, în care eu citeam din Scriptura pe 
care părintele mi-o împrumutase, eram aşa de fericit 
şi în vis! Şi visam că vorbesc cu Dumnezeu. Apoi iar 
au trecut ani de zile şi mi s-au întâmplat iarăşi alte 
lucruri, iarăşi a venit Hristos la mine. Și tot așa. Apoi 
iarăşi au mai trecut ani de zile. Ce-ar trebui să facem? 
Poate că mulți dintre ascultătorii noştri se identifică 
și cu modelul acesta. Care ar fi primul pas pe care să-l 
facem pentru a capta bucuria asta? 

— În primul rând, rememorarea sau readucerea 
în viața noastră a acestor momente de întâlnire: 
cândva am simţit ceva cu totul și cu totul deosebit, 
am simţit ceva cu totul special. Acel ceva mi-a adus 
bucurie, sau mi-a adus o adâncime, un fel de a fi care 
nu se confundă cu cel de toată ziua. Şi amintirea lor 
ne duce într-o zonă a fiinţei. Noi suntem foarte bogați 
sufletește! Adică bogați ca teritoriu. Avem un suflet 
mare, întins, bogat, adânc, lung și lat ca o împărăție! 
Dar trăim într-un cotlon, trăim într-o cămăruţă, 
într-o cotruță mică, înghesuiți acolo de nişte sinapse 
de mare siguranţă. Într-o pușcărie trăim! Şi aceste 
momente speciale din viața noastră ne-au arătat 
că nu suntem în închisoare. Tu ai cunoscut prin 
bucurie. Pe mine m-au dus când eram copil să mă 

împărtășesc, însă nu-mi amintesc vrea bucurie. Eu 
m-am întâlnit cu absolutul, cu Dumnezeu, cu Hristos, 
invers - prin durere, prin disperare. Viața era atât 
de dură! Dumnezeu să-l odihnească pe tata, era atât 
de violent când s-a întors din prizonierat... Înainte 
mama plângea că nu e tata acasă, după aceea plângea 
că era tata acasă. Şi viaţa era fără niciun orizont! Un 
sat de câmpie. Dacă ieşeai la marginea lui ca să scapi 
de lumea aceea plină de ţipete, de durere, probabil 
că era şi altceva. Dar copilul nu auzea decât asta. Era 
nimic. Cel puţin nu se vedea nimic, şi atunci singura 
şansă era să te uiţi în sus. Şi știi, toată lumea care se 
uită în sus cade în sus... Într-unul din momentele 
acestea am simţit că ieşirea e pe sus. La un moment 
dat mi s-a părut că am auzit stelele cum cântă. Nu 
este important. Important este că fiecare om are în 
viaţa lui momente speciale. E uimitor cum oamenii 
se cramponează de momentele speciale dureroase, 
care le-au marcat dureros viaţa, din care au ales 
să nu iasă. De exemplu o agresiune, o violenţă, o 
agresiune sexuală. Am cunoscut mulți - din cei care 
îmi scriu sau vin să se consilieze - cu asemenea 
capcane, care i-au închis într-o vinovăţie, i-au închis 
într-o spaimă, de unde nu mai pot ieşi fără ajutorul 
cuiva. Dar dacă ei își rememorează viaţa, vor vedea 
că între momentele dureroase sunt momente de 
deschidere, întâmplări care aduc pe „Cel ce este” în 
viața noastră. 

Acesta ar fi primul pas: oare ce am trăit eu 
minunat, de ce m-am mirat, ce m-a minunat, ce 
m-a uimit? Pentru că starea de uimire - când 
rămâi cu gura căscată şi cu ochii larg deschişi, când 
îți stă mintea în loc - este un moment în care ne 

vizitează harul, ne vizitează Dumnezeu, indiferent 
unde suntem, ce suntem şi ce facem. Ar trebui să 
recuperăm aceste momente. 

Şi apoi să ne ajutăm de instrumentul pe care îl 
folosim toată ziua, de rațiune, ca să ne stea mintea în 
loc. Pe mine mă scotea din orice plăcere și satisfacţie 
uimirea că „Ce plăcut e, ce frumos e! - Şi?”. Când mă 
gândeam că voi muri şi că frumuseţea asta eu n-o 
s-o mai văd şi că acum aproape nimeni n-o vede... Că 
oamenii aleargă, aleargă după altceva şi nu se opresc 
să vadă frumosul... Îmi aduc aminte că odată, când 
eram foarte tânără, aveam un buchet de frunze uscate 
în mână - galbene, frumoase. A trecut pe lângă mine 
o gospodină cu un borcan de sticlă şi cu o sacoşă 
pentru murături, m-a privit cu ură şi m-a jignit că... 
„Ai timp să culegi frunze?!?”. Şi m-am gândit: ce o 
împiedică să privească o frunză în alergătura aceea? 
După aceea mi-am dat seama că e ca o închisoare. 
Gândul că trebuie să punem murături, că trebuie să 
facem faţă vieţii, că trebuie... ne apasă ca o puşcărie, 
ca o închisoare. Ori dacă mă opresc și spun: „Bun, 
am pus murăturile, mă iubește bărbatul pe care îl 
doresc, am ajuns să am cariera pe care mi-am dorit-o 
și sunt apreciată, am casă, am maşină, am... Și?” Vine 
un „ȘI?” care-ţi închide gura, îţi deschide ochii mari 
şi-ţi oprește mintea. Şi nu poţi să nu simţi o spaimă 
mai mare decât frica de a nu lua un examen, decât 
frica că n-o să te placă cineva. Or, ieşirea este asta: să 
spargem odată pereţii aceștia meschini, care ne ţin 
în spaime de doi bani, şi în dureri de doi bani, ca să 
ne arunce în spaima cea mare, în durerea cea mare: 
„Mor! Care-i sensul vieții mele? Unde este, care este 
sensul?”. Şi atunci, această spaimă, această durere 

care îmi sparge limitele mărunte mă va duce în 
braţele Celui ce spune: Eu sunt, Eu am înviat. Atunci 
putem auzi şi nu se poate să nu auzim, căci peste tot 
se strigă „Hristos a înviat!'. Cine-i Hristos? Cum a 
înviat? A, păi dacă a înviat El, şi eu pot să fiu viu, şi eu 
pot să înviez. Dar pentru asta este nevoie să vedem 
cât de derizorii, cât de meschine sunt idealurile, 
principiile, împlinirea dorințelor noastre, dacă nu 
duc dincolo de moarte, dacă le opreşte moartea. 


Îndrăzneşte să intri acolo unde ai crăpat 
de durere 


— În contextul acesta, meșteșugul bucuriei ar fi 
cumva meşteşugul ieșirii din cotidian, din cotidianul 
acela prăfuit. 

— Ba nu! Ci al Învierii în cotidian. Dacă am 
bucurie, eu nu mă plictisesc când curăţ cartofi. Mă 
pot plictisi dacă perspectiva e încuiată. Dar să cureţi 
cartofi e un miracol! E o minune! 

— Da, dar ca să văd lucrurile aşa, trebuie cumva 
să găsesc ieşirea aceea, nu? Să găsesc, cum zicea 
un filosof, luminișul acela al ființei, locul unde cade 
lumina; să ştiu să mă poziţionez cumva în locul acela 
unde cade... 

— Şi să mă las crăpat. 

— Și să mă las crăpat. Să găsesc rostul. Rost, în 
româna veche, însemna deschizătura aceea prin care vine 
lumina și cade exact pe frunteu mea. Şi atunci, faptul 
acesta de a ieşi din cotidian fără să ieși din cotidian... 

— Aş vrea să nu folosim cuvântul acesta... Pentru 
mine, când cineva spune să ieşim, mi se pare că o 
rupe la fugă. Deci mai degrabă să ne deschidem, ca să 
vină! Noi zicem: Vino, Doamne! În momentele grele, 

când am zis: „Doamne, nu mai pot, ia-mă la Tine!” 
mi-a zis: „Stai acolo că vin Eu!” 

— Da, e foarte bună precizarea. 

— E venire; noi Îl chemăm, epicleza e venire, e 
coborârea Lui la mine. Și cotidianul meu devine Rai. 
Altfel va trebui să selectez: să pun pe cineva să-mi 
dea să mănânc, pe zineva să-mi spele... Din păcate se 
întâmplă... Dar tot ce face omul - fiziologic, biologic, 
în muncă - toate, totul, totul este liturghie, e întâlnire 
vie cu Dumnezeu, dacă te deschizi, dacă îndrăzneşti 
să intri acolo unde ai crăpat de durere. Adică ce ne 
ţine închiși este mila de noi, să nu crăpăm. 

— Și atunci avem două tipuri de rațiune: e o dată 
rațiunea aceasta pe care aţi descris-o pornind de la 
femeia cu murăturile; este rațiunea utilitaristă. 

— Da, dar ce frumoase sunt murăturile alea! 

— Da, însă murăturile alea sunt primite non- 
liturgic. Și, pe de altă parte, e partea epicletică! - 
rațiunea liturgică. Momentul în care ne aflăm este 
acela al întâlnirii dintre cele două rațiuni: rațiunea 
omului vechi, rațiunea aceasta în care murăturile 
sunt niște biete murături, şi momentul acela în 
care rațiunea aceea se deschide și vine cu flori în 
întâmpinarea omului care poartă murături... 

— Şi în care murăturile sunt flori coapte. 

— Şi în care murăturile sunt flori coapte. Încheier, 
iubiți prieteni, cu această idee a înnoirii rațiunii 
noastre, a descoperirii dimensiunii liturgice a raţiunii, 
cu necesitatea aceasta de a căpăta o nouă rațiune, 
așa cum am numit-o noi azi, rațiune epicletică sau 
rațiunea liturgică. Hristos a înviat! 

— Adevărat a înviati 


! dela epicleză (din gr. ep:klesis), invocarea, chemarea Duhului Sfânt. 

Despre cunoașterea 
lui Dumnezeu 


Reporter: Doamne-ajută, oameni buni! Hristos în mijlocul 
nostru! Reluăm discuţia noastră de data trecută, când 
ajunsesem într-un punct în care făcusem o distincţie 
între raţiunea așa-zis utilitaristă și raţiunea pe care o 
numisem noi atunci epicletică sau liturgică. 


Înainte de a-L chema, e nevoie 
să deschidem urechile 


Reporter: — Maică, ați dat un exemplu, cu acea 
persoană care vine cu plasa plină cu legume și merge 
să facă murături. Atunci descoperisem împreună 
în acel caz două posibilităţi: una ar fi fost ca acea 
gospodină să facă murături şi să-și blesteme zilele 
făcând murături, fiind stricto sensu orientată către 
obținerea murăturilor din legume. Și atunci ați 
spus „Da, însă mai există o posibilitate: ca, făcând 
murături, persoana respectivă să simtă bucuria de 
a face murături, să simtă bucuria Duhului Sfânt, 
bucuria duhovnicească, tocmai în acest fapt aparent 
insignifiant: a face murături” Sau faptul de a munci 
pur și simplu. Ei bine, aș propune să continuăm 
discuţia, ajungând la o problemă foarte adâncă din 
punct de vedere teologic, cu care s-au ocupat capete 
luminate înaintea noastră. 
Maica Siluana: — Și acum m-ai găsit pe mine! [râde] 

— Noi încercăm totuşi să vedem, să ne apropiem, 
cu puținătatea noastră, de taina lui Dumnezeu. 


-— Numai să nu mă îndepărtezi prea tare de 
murături. 

— N-o să ne depărtăm de murături, promit! 
[râde] În teologia de şcoală se face distincția între 
cunoaşterea lui Dumnezeu catafatică şi apofatică. Cea 
catafatică ar fi una aşa, rațională, iar cea apofatică ar 
fiuna mai curând mistică, mai curând prin experienţa 
personală. Desigur, tipul acesta de distincţie e 
oarecum intelectual, oarecum savant. Noi, data 
trecută, vorbeam despre cunoașterea lui Dumnezeu 
în strigarea pe care o adresăm lui Dumnezeu. Cum se 
realizează această strigare? 

— Uite, nu m-am gândit, nu am studiat... Ce pot 
să spun e că, atunci când Îl cunoști pe Dumnezeu, 
nu te mai înduri să vorbești despre o cunoaștere 
catafatică şi una apofatică, pentru că ele sunt una. 
E un fel de a vorbi care poate să-i fie de folos unui 
cugetător înalt, dar când acesta va cobori acolo 
unde coboară Duhul Sfânt, va folosi mai cu grijă 
asemenea cuvinte. Eu cred că strigarea omului 
este o îngânare cu strigarea lui Dumnezeu către 
om. Până n-am priceput că Dumnezeu e Cel care 
mă strigă pe mine, eu n-am simțit că am strigat la 
un Dumnezeu Care mă aude. Nu știu să-ți explic 
în termeni teologici, dar pot să-ți spun clar că, în 
momentul în care mi-am lăsat mâinile pe lângă 
corp, neputincioasă, și am zis: „Nu mai vreau să 
înţeleg nimic (deci am renunţat la înţelegere), eu 
vreau numai să Te cunosc şi să Te iubesc!” atunci El 
a venit, adică Şi-a făcut simțită prezenţa. 

Apoi, în această bâjbâire dea păstra, de a dobândi 
şi păstra Duhul Sfânt, ca prezenţă simțită a bucuriei 
lui Dumnezeu, am descoperit că, mai înainte de a 
striga eu la Dumnezeu, trebuie să fac un pic de linişte 
- „ssst!” —, în care eu să aud că Dumnezeu este Cel 
care mă cheamă pe mine, care mă întreabă: „Unde 

eşti?”. Şi, de multe ori descopăr că nu sunt acolo 
unde se aude vocea Lui, nu sunt acolo unde se simte 
prezenţa Lui. Din punctul acesta de vedere, locul în 
care Îi simt prezenţa. sau Îl aud mai bine, este Sfânta 
Liturghie. Pentru că acolo, cumva, strigarea mea 
personală devine epicleza mea, a omului, în care ÎI 
cerem pe Cel care ni se dă, Care a venit, Care vine și 
Care va mai veni. Cred că m-am rătăcit puţin, așa, în 
cuvintele astea pe care le propui, dar asta este pentru 
mine. Înainte de a-l. chema, e nevoie să deschidem 


urechile, urechea aceea lăuntrică prin care auzim 
chemarea Lui. 


Facem religie, dar nu-L cunoaștem pe Dumnezeu 


— N-aș zice că am asistat la o rătăcire, dimpotrivă, 
cred că ajungem la miezul problemei. Ceea ce ați spus 
mi-a adus aminte de cuvintele Sfântului Vasile cel Mare 
despre cunoașterea lui Dumnezeu atunci când polemiza 
cu Eunomie, acel eretic care susținea că Dumnezeu e 
cognoscibil în ființa Lui. Așa, cu raţiunea noastră, am 
putea să creăm nişte scheme din acestea logice care 
să-L epuizeze pe Dumnezeu pentru înțelegerea noastră. 
lar Sfântul Vasile cel Mare nu numai că respinge 
posibilitatea aceasta, dar mai mult decât atât, arată că 
de fapt principala noastră formă de a intra în legătură 
cu Dumnezeu, de a-l. cunoaşte pe Dumnezeu, este cea 
liturgică. Pe tema asta o să discutăm în emisiunea 
viitoare. Însă trebuie precizat că prefera termenul de 
homotimos pentru a-L desemna pe Duhul Sfânt ca 

fiind o fiinţă cu Tatăi și nu pe acela mai savant, mai 
intelectual, de homousios, adică de aceeași fiinţă.? 
2 „Deofiinţă” (din gr. homousios) este un concept teologic care 


desemnează unitatea de ființă (consubstanţialitatea) dintre 
Tatăl, Fiul şi Duhul Sfânt, cele Trei Persoane ale Sfintei Treimi. 

— Şi homotimosce este? Pe înţelesul ascultătorilor 
noştri... 

— Ar fi cumva faptul de a fi de o fiintă Tatăl, Fiul 
și Sfântul Duh, dar din punctul nostru de vedere, al 
liturghisitorilor. Adică de a fi de aceeaşi cinstire, de 
aceeași adorare. Eu mă închin la Tatăl, la fel cum 
mă închin şi la Duhul Sfânt, la fel cum mă închin și 
la Fiul. Şi la fel şi la Fiul, şi la fel și la Sfântul Duh. Şi 
din punctul acesta de vedere, pe care noi ușor, ușor, 
l-am uitat, tratează, iată, Sfântul Vasile cel Mare. Și 
redescopăr cumva în discutia noastră acum aceeași 
perspectivă. Oare nu cumva tocmai de aceea noi am şi 
uitat de multe ori să conștientizăm faptul că teologia 
e bucurie, tocmai pentru că am uitat să-L cunoaştem 
pe Dumnezeu în această strigare? 

— larăși vorbeşti în termeni care pe mine mă 
duc puţin în teorie. Pentru mine... Eu nu-mi aduc 
aminte de învățătura de credință când mi-aduc 
aminte de Dumnezeu, să mă ierți. Eu când uit, Îl 
uit pe Dumnezeu, mă uit pe mine, uit de mine. Uit 
de mine şi mă trezesc că mă trăiește cineva, că mă 
trăieşte viaţa. Atunci îmi dau seama imediat că nu 
sunt cu Dumnezeu, că nu sunt acolo, pentru că nu 
mai am bucurie, sunt copleşită doar de sentimentele, 
simţămintele psihismului meu, ale sufletului meu, 
care e întristat pentru că mi-am pierdut ceva, care e 
îndurerat pentru că a fost rănit de cineva... Or, dacă 
trăiesc doar asta, atunci eu sunt în uitare, atunci 
am uitat cine sunt, cine este Dumnezeu și unde este 
Dumnezeu şi pe unde s-o iau casă intru în bucuria Lui. 
Că bucuria este mereu. Eu nu sunt acolo! Zice: „Intră 


(325) care a condamnat astfel arianismul, erezie care susţinea 
că Fiul este doar o creatură a Tatălui. (n.ed.) 

în bucuria Stăpânului tău!”. Deci există o intrare şi e 
nevoie să învăţ pe unde s-o iau, nu? Înveţi îndrăznind! 
De exemplu, la o Sfântă Liturghie ţinută într-un cort, 
într-o tabără de sinistraţi în urma inundaţiilor, nu 
mai era loc să se intre pe ușa cortului. Nişte copii au 
ridicat poalele cortului în spatele Sfintei Mese şi au 
intrat! Eu am fost tare bucuroasă că au găsit o intrare! 

Te rog să mă ierţi, acum ascult ce uităm noi când 
uit eu de Dumnezeu. Ca să înțelegem și dogmatic. 


— Da, bun, poate că e o deformare profesională 
a mea. 


— Sigur, sigur. 

— Din păcate sau, știu eu, asta este până la urmă... 

— Sigur, dar şi de asta e nevoie. 

— Vin dinspre catedră şi atunci fără îndoială 
că problemele pe care eu le întâlnesc la catedră, la 
studenţi, sunt puţin altele; sunt cu siguranţă altele 
decât cele pe care le întâlnește cineva, în speţă 
dumneavoastră, în acel sat de sinistraţi, sau în altă 
parte. Însă cred că, în acelaşi timp, şi studentul acela, 
la fel ca şi omul din sat, la fel ca şi un profesor, la fel 
ca şi o monahie, se află puși în fața aceleiași probleme, 
deşi ea poate fi spusă cumva altfel. Mai intelectual 
pentru un student, mai concret - „Nu avem casă, nu 
avem masă!" — pentru oamenii din sat... 

— Dar întotdeauna aş vrea să fie existenţial, adică 
să fie ancorat în existența mea reală, existenţa mea 
de doctor în teologie, existenţa mea de profesor... 

— Oare nu este acumulată în existența noastră 
reală şi proasta înţelegere a teologiei? Mă refer aici 
la un fel de a face teologie care, desigur, i-a marcat 

foarte mult pe cei care au studiat teologia. Sunt puţini 
numeric. Însă ei merg mai departe în parohii și duc cu 

ei același tip de a viețui teologic. Apoi, oamenii care 
vin în parohii duc și ei mai departe în lume acest tip de 
a ființa teologic, iar tipul acesta de a fiinţa teologic, de 
fapt pseudo-teologic, a fost unul de școală, un fel de a 
gândi mai curând eunomial, apropo... Bine, iarăşi va 
suna oarecum intelectual. 

— Ca Eunomie. 

— Da, ca Eunomie. 

— Care se certa cu Sfântul Vasile. 

— Respectiv, crezând că noi avem răspunsuri la 
toate... 

— Şi că dacă n-avem, trebuie să găsim unul... 

— Exact! Ca acea femeie care, pritocind acolo la 
murături, trăiește în bucuria Duhului Sfânt. Cred că 
aici, din punct de vedere al unei logici simple, e miezul 
problemei. Faptul că, iată, altfel exprimat, de multe 
ori, fără să vrem, L-am înțeles pe Dumnezeu mai mult 
ca pe o schiţă, nu? Tatăl, Fiul, Duhul Sfânt... 

— Pentru că aşa L-am primit în minte... 

— Pentru că așa L-am primit. Aici vroiam să 
ajung. 

— Ce vină am? Aşa L-am primit. Am învăţat la 
școală. Asta-i şi durerea pe care o trăim noi astăzi, că 
facem religie în şcoală, copiii învață atâtea şi totuşi ei 
nu-L cunosc pe Dumnezeu, nu apelează la Dumnezeu 
pentru nevoile lor existenţiale, pentru viaţa lor, nu 
cunosc bucuria. Decât în cazul în care vin la biserică, 
se împărtășesc... şi Îl pipăie, Îl gustă, Îl sărută. 

Dar felul în care L-am primit noi pe Dumnezeu 
a fost un fel în care ni s-a aşezat în cap, în sinapse, şi 
L-am băgat printre multele noastre idei şi cunoştinţe, 
despre care avem şi opinii - uneori foarte drepte, 
ortodoxe, e adevărat - dar sunt opinii, sunt idei, 

sunt produse ale raţiunii, cu extrase din obiecte, cu 
imagini ale obiectelor, şi nu ale rațiunii epicletice, ale 
rațiunii care e luminată de Duhul Sfânt. 

— Nu are asta de-a face poate și cu contextul în 
care se învaţă teologia, cu felul de a învăța religie, 
cum spuneţi? Poate că nu școala e mediul propriu-zis 
al învățării teologiei, mai bine zis al învățării acestei 
relații a noastre cu Dumnezeu? Eu mi-aduc aminte, 
din istoria Bisericii, că acesta era pridvorul bisericii. 

— Şi cine ne-ar împiedica pe noi să facem dintr-o 
sală de clasă pridvorul Bisericii? Dacă Biserica este 
Împărăţia lui Dumnezeu în această lume, orice loc în 
care omul nu trăieşte intens prezența lui Dumnezeu 
şi lucrarea lui Dumnezeu și taina lucrării Lui în lume 

este cumva în pridvor. 

Dar nu faptul că e la școală, nu faptul că e predată 
ca o altă disciplină, ci faptul că cel care Îl prezintă 
pe Dumnezeu Îl prezintă așa cum L-a cunoscut - 
dintr-o carte. Din multe cărți, din multe idei. Ştie, are 
ştiinţă despre, dar nu-L cunoaște, nu-L. mărturisește 
ca atunci când spun: „Uite, eu îl cunosc pe cutare. E 
așa şi aşa, mai e şi așa...” Dar dacă spun: „Am auzit 
că cutare e aşa și așa... E o diferenţă! Și cel care mă 
aude spunând că „Am auzit că... o să pună la îndoială 
ce spun. Dar dacă spun că-l cunosc? Atunci persoana 
aceea va simţi ceva. Va simţi, aceasta este o simţire. 

Cred că pe Dumnezeu Îl cunoaştem prin simţirea 
noastră, aceea specială, duhovnicească, „simţirea 
inimii” cum o numesc Părinţii. Or, cunoașterea aceasta 
se varsă de la simţire la simţire, de la inimă la inimă. 

Aşaa lăsat Dumnezeu. Altfel ar veni Duhul Sfânt doar la 
fiecare în parte şi am fi știut totul despre Dumnezeu - 
cum și știm cumva, prin Botez şi prin Mirungere - fără 

să mai avem nevoie unii de alții. Or, dacă Mântuitorul 
S-a făcut Învățător şi Şi-a trimis Apostolii ca martori, 
a urmărit ceva. lar acel ceva urmărit de Dumnezeu 
- care este să fim una şi să ne iubim - se poate face 
şi în şcoală, se poate face şi la facultatea de teologie, 
se poate face şi la seminarul teologic, şi la facultatea 
de litere. Altceva împiedică, nu locul. Este un altceva. 
Aceea este boala, acolo este hiba. Dacă paţi s-o 
numești în termeni teologici, îți mulțumesc. 

— Da, mă bucur că spuneţi ceea ce spuneți, pentru 
că de foarte multe ori am întâlnit cazuri în care unii 
zic: „Aş fi un creștin autentic, sau aş fi un om moral, 
sau aș fi un om de valoare, dacă aș trăi nu în Craiova 
asta amărâtă, sau nu în facultatea asta amărâtă, ci, 
iaca, la Oxford, sau Heidelberg, sau în altă parte...” 

— Ştii, asta îmi sună așa: „Eu aș fi foarte fericit 
dacă n-aș fi eu!”. Pentru că dacă aș fi oriunde în altă 
parte şi oricine altcineva, n-aș fi eu! Dar singura mea 
şansă să fiu un creştin adevărat, să fiu sfânt, să mă 
mântuiesc și să mă bucur (că restul cuvintelor poate 
sunt prea abstracte pentru mintea şi inima noastră), 
singura mea şansă este aceasta: eu, aici și acum, în 
aceste condiţii, cele mai rele, cele mai îngrozitoare, 
de sfârşit de lume, de sfârșit de... Pentru că EI, Cel 
Care îmi aduce bucuria, a zis: „Voi fi cu voi până 
la sfârşitul lumii!”. Aşadar, hiba nu se află în lipsa 
prezenței Lui, sau în locul în care mă aflu, ci poate 
în calitatea chemării, în faptul că ne mulțumim cu 
ce am auzit despre El, în frica de întâlnire... Cum 
vorbeam cu copiii, la emisiunea De vorbă cu tinerii: 
chemăm Duhul Sfânt să vină să se sălășluiască întru 
noi, însă când Își începe lucrarea pe care o cerem - 
şi ne curățeşte de toată întinăciunea - începem să 

protestăm, pentru că ne doare, nu? Da, curățirea asta 
cere: efort, nevoință; presupune moartea celui care 
iubeşte necurăţia. Cred că aici este hiba. Şi cred că de 
aici vine şi părerea lui Eunomie şi a tuturor celor care 
neagă înalt, filosofic, dogmatic, teologic, cum vrei... 
Neagă pentru că undeva, într-un colțişor al fiinţei, sau 
într-un mare sector al ființei sale, refuză acea curățire 
de toată întinarea. Am vrea să transformăm întinarea 
asta într-o realitate plăcută, frumoasă, aplaudată. Şi 
chiar să ne ducem în Rai cu ea. Aici este hiba. 


Sfânta Scriptură. O carte îl conţine pe autorul ei 


— Spuneați la un moment dat că putem vorbi 
despre o cunoaştere din cărţi şi de o cunoaștere prin 
experienţă. Ei, un student la facultatea de teologie, 
sau un oarecare creștin, ar putea spune „Da, însă 
există o carte, din care eu citesc şi în care eu chiar Î| 
aflu pe Hristos.” lar cartea asta este Sfânta Scriptură. 
Ce deosebire există între cărţile acestea şi cartea 
aceasta? Este vreuna? Sau ăsta e un al treilea fel de a 
ajunge la Hristos? 

— Ei... 

— Deci unul ar fi, cum spuneaţi, mai mult din 
cărți, din auzite. Apoi al doilea ar fi cel liturgic, nu? 
Existenţial, cum l-aţi numit dumneavoastră. Și al treilea 
ar fi acesta, al cuvântului Scripturii, care rămâne o 
carte, rămâne cumva exterior, nu e chiar experiența 
mea directă. Dar, cu toate acestea, aici parcă se 
întâmplă ceva, altceva decât în orice altă carte. 

— Da. Orice carte îl conţine pe autorul ei. Ea 
este mărturia prezenței autorului şi duhul autorului 
grăieşte prin cartea respectivă. Dacă autorul care 
a scris cartea a vorbit în Duhul Sfânt, cartea aceea 

va fi scriptură, nu? Dacă e scrisă de un sfânt, ea e 
scriptură, face parte din scripturi. Nu din Biblie, din 
Sfânta Scriptură, ci din scripturi, din cărţile acelea pe 
care le scrie Duhul Sfânt prin oameni pentru auzul 
meu, pentru mine, ca să aud. lar Scriptura este scrisă 
numai de autori care sunt plini de Duhul Sfânt, adică 
este scrisă chiar de Dumnezeu. Și El este prezent 
în ea. Atunci, șansele mele de a mă întâlni şi de a-L 
cunoaște pe Dumnezeu sunt mult mai mari aici. Dar 
nu sunt absolute nici aici, pentru că nu mi se anulează 
libertatea. Eu pot să nu mă întâlnesc cu Autorul, eu 
pot să refuz întâlnirea cu El și pot s-o citesc ca pe o 
carte oarecare, ba chiar pot s-o critic şi s-o desființez. 
Dar minunea minunilor este că cei care au făcut asta, 
şi dădeau citate din Sfânta Scriptură în cărțile de 
ateism ştiinţific, au făcut un serviciu celor care nu 
mai aveau dreptul şi nu aveau posibilitatea să-și facă 
rost de Sfânta Scriptură. Am citit despre convertiți 
care au aflat de Dumnezeu din frânturile din Sfânta 
Scriptură date în cărţile critice. Așa L-au cunoscut. 
De ce? Pentru că El era acolo și ei l-au simţit prezența 
pentru că aveau - sau li s-a deschis - urechea aceea 
„de auzit” pe care ne-o tot cere Domnul... Mă întorc 
mereu la „urechea de auzit” și la auzul ei pentru că 
este împreună lucrare: şi a lui Dumnezeu, şi a omului. 

Da, Sfânta Scriptură este o cale de a-L cunoaşte 
pe Dumnezeu și de a te întâlni, mereu mai profund și 
mai personal, cu El. 

— Poate și pentru că, aşa cum spunea Sfântul 
Maxim Mărturisitorul în „Răspunsuri către Talasie” 
şi în „Ambigua', Sfânta Scriptură este ca o înainte 
întrupare a lui Hristos. Pentru că Logosul, Cuvântul 
iui Dumnezeu cel personal, este Cel prin Care se 

creează lumea. Și în felul acesta El este prezent sub 
forma acelor raţiuni sădite de către Dumnezeu, acelor 
logoi [în greacă, pluralul de la logos] sădiți de către 
Dumnezeu în întreaga creaţie, în aşa fel încât noi 
nu trăim într-o lume de obiecte, ci trăim în lumea 
cuvintelor lui Dumnezeu, în gramatica limbii lui 
Dumnezeu. Vedem pomi, dar de fapt acei pomi sunt 
cuvintele lui Dumnezeu, materializate în Creaţie. 
Mâncăm fructe... 


— Şi mâncăm iubirea lui Dumnezeu din care e 
făcută o cireașă. 

— Și aşa stăm de vorbă cu Dumnezeu în 
contemplaţia asta naturală. Dar, zice Sfântul Maxim 
mai departe: Hristos, Cuvântul lui Dumnezeu, este Cel 
care Se întrupează în cuvântul Sfintei Scripturi, ca o 
înainte întrupare care anunță întruparea Lui de la 
Duhul Sfânt şi din Maria Fecioara, Maica Domnului. 
Și atunci, noi citim fiecare cuvânt al Sfintei Scripturi 
- poate şi în felul acesta, oarecum insolit, de a auzi 
cuvântul Sfintei Scripturi caricaturizat de către un 
profesor de ateism - şi-l auzim şi ne hrănim cu el, 
primindu-L în felul acesta pe Hristos în inima noastră. 

— Mâncându-L, deci hrănindu-ne cu El. Dacă 
nu-L mâncăm, atunci e posibil să-L consumăm doar 
într-un mod exterior şi să trăim la exterior. Acolo, la 
sinapsele cele mai dinafară, care sunt îndreptate spre 
lumea aceasta opacă, în care nu se vede Dumnezeu, 
mă opresc la uşile percepţiei. 


Fără Dumnezeu, omul se îndobitoceşte sau 
se îndrăcește 


— Mă gândeam că, în condiţiile acestea, nu avem 
aici două tipuri de rațiune. În citirea Sfintei Scripturi 

e tot rațiunea aceea epicletică sau euharistică. Pentru 
că şi atunci când citim Sfânta Scriptură, când, iată, 
recurg la celelalte sinapse, cum spuneti, chiar şi atunci, 
la fel ca şi în situaţia în care Îl strig pe Duhul Sfânt, tot 
logica euharistică intră în joc. Adică eu mă hrănesc. 

— Exact. Nu sunt două raţiuni în noi, dar în omul 
bolnav, în omul fără Duhul Sfânt, fără Dumnezeu, 
lucrează de parcă ar fi două. Adică becul, când nu e 
aprins, nu e alt bec. E bec, dar nu e aprins. Atât. Ce 
mare diferenţă, nu? Așadar, rațiunea devine epicletică 
când e aprinsă, când becul luminează, când e aprins. 
Dar de voi citi Sfânta Scriptură cu becul stins, o să zic 
„Mda, ia uite ce scrie acesta aici...'. 

— Altfel spus, există o singură ratiune, însă ea e 
folosită diferit de către om... 

— Exact, exact. Pentru că Dumnezeu ne-a dat 
această posibilitate de a o folosi și fără Lumina 
sfinţitoare. Adică cât de cât mai foloseşte. Frigiderul 
după ce l-ai scos din priză mai răcește, mai ține 
mâncarea rece, mai are gheaţă câteva ore. 

— Și ceea ce e ciudat e că și așa, ca rațiune 
utilitaristă, rămâne cumva epicletică, dar întoarsă 
către duhul lumii acesteia. 

— Exact, pentru că raţiunea e o putere a sufletului 
zidită ca să primească Lumina Duhului. E ca un vas. 
Şi dacă se desprinde de Duhul, apare o lipsă, un gol... 

— Un gol în care - aici cel puţin, în zona Olteniei, 
cunoaștem foarte bine lucrul acesta! - dacă nu-L 
chemăm pe Tatăl, îl chemăm pe vrăjmaşul. Şi o facem 
așa de des! De-asta omul care pritocește la murături, 
ca să luăm tot exemplul acesta, neieșindu-i murătura, 
îl cheamă pe vrăjmașul. 

— Deşi Părinţii arată limpede ce se întâmplă. 

Omul, dacă nu se îndumnezeieşte, dacă nu-L cheamă 
pe Dumnezeu în viaţa lui şi nu trăiește împreună cu 
Dumnezeu, e] se poate îndobitoci. Duhul său se stinge 
şi se parazitează cu puterile de jos ale sufletului și ale 
trupului și se hrăneşte din ele, în loc să se lumineze 
din Dumnezeu. Astfel, puterile dobitoceşti, care 
sunt în noi pentru că omul cuprinde în el întreaga 
creaţie, devin felul nostru de a fi şi devenim „ca un 
dobitoc”. Dar dacă cheamă duhurile răutăţii toată 
ziua, drăcuind, atunci omul se îndrăcește. Şi asta 
acţionează şi asupra lumii. Lumea se sfințeşte sau nu 
prin om, prin trupul omului, prin gestul omului, prin 
cuvântul omului. 

— Şi într-un loc, şi în altul, omul slujeşte. 

— Exact. 

— Ori slujeşte strigându-L pe Tatăl, ori, dacă nu, 
slujește strigându-l pe vrăjmașul. Și asta mi se pare 
un lucru esenţial: faptul că omul nu poate scăpa de 
condiția de liturghisitor, de slujitor. 

— Exact. De chemător. 

— De chemător. 

— Da. Şi asta o vedem foarte limpede. Aș vrea 
să ne gândim și să ne cutremurăm - şi noi doi, şi cei 
care ne ascultă - că atunci când înjurăm, atunci când 
drăcuim, de fapt este o chemare a duhului răutăţii 
în viața noastră, care ne transformă viaţa în iad. 
Care face din viaţa noastră un iad. Nu trebuie să ne 
ducem undeva ca să fim în iad, ci doar să vină cel ce 
a înfiinţat iadul prin răzvrătirea lui. Dar şi în acest 

iad eu pot să-L întâlnesc pe Hristos. Dacă zic „Vino, 
Doamne!”, El vine acolo unde sunt. În iadul acesta în 
care am fost aruncat de mentalitatea în care m-am 
născut, ori de violența celor care m-au adus pe lume 

sau care m-au crescut, eu pot oricând să zic „Vino, 
Doamne!”. Şi El vine. Acum cred că a venit momentul 
să ne oprim. 

— Da, s-a apropiat momentul de final al emisiunii 
noastre. Nu ne rămâne decât să încheiem invitân- 
du-vă pe dumneavoastră şi invitându-ne şi pe noi 
înşine să-L strigăm cât mai des pe Duhul Sfânt, pe 
Hristos, pentru a nu lăsa loc vrăjmaşului în mijlocul 
nostru şi în noi. 

— Bucurie sfântă! Doamne-ajută! Amin. 

Despre 
Dumnezeu - Sfânta Treime 


Reparter: Bun găsit la o nouă ediţie a emisiunii noastre. 
Continuăm peregrinarea noastră întru bucurie, 
mergând mai departe, de la problema cunoaşterii 
lui Dumnezeu, pe care am abordat-o data trecută, la 
miezul propriu-zis al teologiei. 


Cui slujim? 


Reporter: — Pentru mulți, cuvântul „teologie“ poate 
părea sec și savant. Totuși, întreaga noastră viață este 
teologie, este bogoslovie. Îmi place cuvântul acesta, 
bogoslovie, pentru că e vorba de slovă, de cuvânt, dar 
şi de slavă, de kabod Iahve - cum se zice în Vechiul 
Testament —, splendoarea lui Dumnezeu, Care lucrează 
în lume prin energiile ce emană din fiinţa Sa. 
Maica Siluana: — Și care se face cunoscută şi se 
manifestă şi prin cuvântul omenesc. 
— Altfel cum? Căci cuvântul omenesc fiinţează 
pentru că ființează cuvântul lui Dumnezeu. 
— Ce demnitate! Ce răspundere! Dar şi ce trage- 
die! În loc să facem asta, noi ÎI înjurăm de multe ari. 
— Da, cuvântul şi-a pierdut slava... Cuvântul 
omenesc a fost denaturat pentru că s-a transformat în 
slovă în sens de literă. Nu mai e slovă în sensul acesta 
care aduce cu sine slava. 
— Da, pentru că nu mai e literă curată. Litera 
e nevinovată în obiectul ei. Cred că prin multe din 
cuvintele pe care le rostim slăvim o altă putere, un 
alt duh. 
— Acesta e sensul discuţiei: cui slujim, de fapt? 
Ce logos, ce logică avem? Ce logos (cuvânt) avem? 

Ce cuvântăm? Vorbeam noi despre teologie în sensul 
acesta de slăvire a lui Dumnezeu. De fapt, un alt cuvânt 
frumos al credinţei noastre este „ortodoxie, care în- 
seamnă slăvire dreaptă. Nu e învățătură dreaptă! Nu e 
doctrină dreaptă! Este slăvire, liturghisire adevărată. 

— lar învăţătura este chiar slăvire. Deci este și 
dreaptă învăţătură, în sensul în care toată învățătura 
noastră este o slăvire a lui Dumnezeu. 

— Cred că lucrul acesta l-am uitat. S-a uitat 
de foarte multe ori, de-a lungul timpului, faptul că 
învățătura, de fapt, este o slăvire şi nu e o doctrină... De 
aici şi foarte multe probleme care au apărut. 

— Este chiar o doctrină, dar doctrina asta este 
cântată, e rugată, e strigată, e trăită... Deci este 
liturghisită. 

— De fapt, tocmai asta s-a uitat. S-a uitat faptul că 
învățătura noastră de credinţă este doctrină cântată. 
Pentru că doxa nu înseamnă numai Slavă, ci înseamnă 
şi opinie, cunoaştere, reflecţie. Deci mult mai mult decât 
o simplă cântare. Și atunci cui cântăm noi? Am vorbit 
despre faptul că rațiunea noastră este epicletică, adică 
liturgică; despre faptul că pe Dumnezeu il cunoaștem 
cel mai bine în Sfânta Liturghie, în Sfânta Scriptură - 
citind şi hrănindu-ne cu cuvintele Sfintei Scripturi -, 
în contemplaţia naturală și în viața de zi cu zi. Dar 
iată că ajungem la Dumnezeu. Noi pe Dumnezeu de 
fapt vrem să-L cunoaștem. Dumnezeu ne strigă, iar 
noi răspundem în epicleza noastră, strigând după 
Dumnezeu. Și aflăm, deschizând orice catehism, că 
Dumnezeul nostru este Unul după fiinţă, dar întreit în 
persoane. Qare cum vine asta? 

— Vine de Sus! Vine pur şi simplu la noi, de Sus. 

— Și ce înseamnă? 

— Înseamnă că eu am puterea de a primi această 
venire. Că în mine, în mintea mea şi-n inima mea, în 
capacitatea mea de a cuprinde, de a înţelege şi dea 
cunoaşte, este loc pentru a cuprinde Vestea asta de 
Sus, din Altă Parte, de Dincolo. Vestea că Dumnezeu 
este „Eu sunt Cel ce sunt” şi că El este întreit în 
persoane, este comuniune de persoane, absolută, 
şi Unul în fiinţă. De acolo vine, de Sus. De jos, de la 
mintea mea... nu-mi vine. 

— Aici e, de fapt, foarte, foarte mult de spus în 
faptul acesta, al venirii de Sus. Pentru că Dumnezeu 
e Unul şi sunt Trei în același timp. Și eu primesc 
Treimea aceasta tocmai pentru că e treime. Dacă ar fi 
Dumnezeu o singură Fiinţă și o singură Persoană, Unul 
singur, atunci ne-am așeza în situaţia acesta a felului 

în care Islamul, de pildă, Îl simte pe Dumnezeu. Atunci 
Dumnezeu cel unul, singur, suficient sieşi, Dumnezeul 
acela al scolasticii, despre care s-au scris tratate 
teologice, Dumnezeul acela ar mai fi revelabil, oare? 

— Nu. Ar fi închipuibil. Adică eu pot să mi-L 
închipui, să-l dau un chip în mintea mea şi în viaţa 
mea şi să practic un cult adecvat acestui chip, prin 
care cred că poate să fie şi o întâlnire cu EI, reală, 
căci Dumnezeu e în stare de asta. Doar Îi cunoaștem 
îndelunga răbdare, ştim ce multă vreme a așteptat 
să Se dea pe Sine în plinătatea revelaţiei... Şi cred 
că încă mai aşteaptă, așteptându-i pe cei care încă 
se încăpățânează să nu se lase găsiţi de Venirea Lui, 
ci să-L caute şi să-L măsoare după propria măsură. 
Care nici măcar aceea nu-i propria măsură, căci 
măsura noastră lăuntrică este de fapt treimică, e 
după chipul Sfintei Treimi. Ne-am îngustat, Îl primim 
numai pe fâşia raţională şi atunci Îl primim numai 

într-o dimensiune, nu? Dar când ne lăsăm lărgiţi, ca 
să cuprindem fiinţial, cu toate modalitățile şi cu toate 
organele noastre de cuprindere, şi cu duhul nostru, 
şi cu toată viața noastră, atunci se schimbă. 

— De fapt, după logica omenească, ar fi mai 
„logic” să fie o singură fiinţă și o singură persoană. 

— Ei, tocmai aici e problema: că vine Cineva şi 
spune că gândul lui Dumnezeu nu e gândul nostru şi 
că logica noastră e bolnavă. Şi eu îl cred pentru că am 
dovezi că e bolnavă, în sensul că eu, gândind foarte 
sănătos după logica mea, sunt un om nefericit. lar 
atunci când Dumnezeu spune: „Gândul Meu nu e ca 
gândul vostru, iată cine sunt Eu şi cine ești tu” și eu 
fac lac acestei revelații aşa cum mă învaţă EI (că nu 
mă gândesc eu cum să fac şi pe unde s-oiau, ci fac aşa 
cum mi-a zis El să fac), atunci, deodată, pricep asta. 
Şi intru în comuniune cu Această realitate. Altă cale 
nu există. Dacă o luăm pe fâșia rațională, aşa, logic, 
vom gândi logic şi vom avea dreptate logică... 

— Și vom fi singuri. 

— Şi vom fi singuri. Exact. 

—  Singuri cu închipuirile noastre, cu logica 
noastră... Vom avea probabil o reprezentare despre o 
transcendență absolută, dar nu vom avea niciodată o 
comuniune cu Dumnezeu, nu-l vom putea spune Tu, 
nu-l vom putea spune Tată. 

— Şi poate fi atât de tragic, încât un doctor în 
teologie să fie cumplit de singur, doxologia lui să fie 
una a tragismului şi nonsensului şi felul în care se 
închină lui Dumnezeu să te facă să plângi. Pe când 
mama mea, care n-avea deloc habar de teologie, când 
mergeam spre biserică şi întârziasem puţin, auzind 
clopotul, a zis grăbindu-se: „Venim, Doamne, venim!". 

Deci ea mergea la o întâlnire cu Dumnezeu. 

— În situaţia aceasta mă întreb dacă acela ar mai 
fi un doctor în teologie... 

— Sigur că da. Cine te face doctor? Diploma. 

— În filosofie, diploma. Dar în teologie... 

— Şi în teologie tot diploma. Și în fizică, diploma. 


— Nu cred că e aşa. Ar părea că e aşa, dar aici nu 
e aşa. 


Invitaţie la o răstignire a minţii 


— Aşa. Deci cui ne închinăm? 

— Ne închinăm Tatălui şi Fiului şi Sfântului Duh. 
Şi ne închinăm, cum spuneaţi, deschizându-ne către 
ceea ce primim de Sus. Aici e marea minune: că, iată, 
vine ceva de Sus. 

— Cineva, nu ceva... 

—Cineva vine de Sus. Și vine poate tocmai 
pentru că există un Dumnezeu, Unul singur, dar 
există în același timp trei Persoane. Dumnezeu e 
Unul, dar este comuniune de Persoane. Aici e o mare 
ciudățenie pentru noi, cei care gândim cu mintea 
noastră lumească. Adică cum Dumnezeu unul şi trei 
persoane? lată că Dumnezeu se deschide. Zice un Sfânt 
Părinte: „unimea se mişcă în doime și se odihneşte în 
treime“ — și se întâmplă asta pentru că Dumnezeu este 
comuniune de Persoane, Dumnezeu este iubire. Oare 
nu uităm lucrul acesta atât de des? 

— L-am uitat poate așa, ontologic, dar teoretic 
nu-l uităm, pentru că nu l-am ştiut. Nu l-am știut 
niciodată, foarte mulți dintre noi n-am ştiut asta. 
N-am cunoscut asta. Am auzit, dar n-am cunoscut 
asta. Şi ne străduim o dată, de două ori, de trei ori... 
Până la urmă, dacă trebuie să dăm un examen în 

sensul acesta, învăţăm pe de rost şi o spunem cu 
competenţă, și ne certăm cu toţi cei care nu recunosc 
Treimea. Dar noi nu am intrat în relație cu Acest 
Dumnezeu în Treime. Și atunci, nu suntem vinovaţi 
de uitare, ci de neştiință. Primul uriaş de care spun 
Sfinţii Părinţi. 

— Ignoranța. 

— Da. lgnoranţa (neştiinţa) urmată de uitare și 
lene. Dacă nu ştiu, sunt vinovat de ignoranță. Dacă 
aflu și am uitat, sunt vinovat de uitare. Dacă n-am 
uitat, dar mi-e lene să fac, iată, sunt şi mai vinovat. 
Cred că e vorba despre ce trebuie să facă omul, 
indiferent că e aspirant în doctorat de teologie sau 
băbuță în parohie, pentru a ieși din neștiinţă. Ce să 
facă să-şi amintească (anamneză), să intre din nou în 
contact cu această realitate şi să priceapă că este, nu 
să creadă teoretic? Ei, Părintele Galeriu şi părintele 
Stăniloae spuneau la un moment dat că pentru a 
intra în această realitate e nevoie de o răstignire 
a minţii. Adevărul revelat vine printr-o înnoire a 
minţii. Să răsturnăm logica noastră, să răsturnăm 
felul nostru de a gândi, după felul în care gândește 
Dumnezeu. Atunci El ne învață cum să gândim gândul 
Lui. Ei, aceasta cred că este invitaţia pe care aș face-o 
eu celui care mă ascultă și vrea să se închine Acestui 
Dumnezeu. Și, înainte de a pricepe şi de a învăţa lecţia 
de dogmatică despre Dumnezeu Unul în Treime, să 
încerce această răstignire. 

— Da. Răstignire înseamnă a suporta ceva, nu? 
Faptul de a lua asupra ta sau, mai bine zis, de a lăsa 
asupra ta ceea ce se impregnează în tine. 

— Şi a fi rupt între o verticală şi o orizontală. 
Răstignirea este această rupere. Există o chemare 

de undeva de Sus - simt că nu-s făcut doar pentru 
această viață şi pentru această dimensiune. Simt o 
aspirație, înspre un sus adânc; și sunt ancorat într-un 
jos - am o viaţă pe pământ, cu picioarele pe pământ, 
şi nu cred că pot fi fericit dacă ignor pământul, dacă 
neg trupul meu şi țărâna din mine. Și, în același 
timp, sunt sfâşiat lateral de cei care vor să-i iubesc, 
să-i slujesc. Or mintea mea trebuie să treacă prin 
procesul acesta ca să poată să prindă în ea taina lui 
Dumnezeu - așa cum ni se dă, că ni se dă într-un fel 
care e şi la îndemâna pescarilor din Galileea, nu doar 
a unor savanți. 

— Să reformulăm puţin aici, mai intelectual dacă 
vreţi, pentru mine, care sunt așa, mai intelectual, 
mai raţional... Deci trebuie pornit de la cuvântul lui 
Dumnezeu și nu de la cuvântul meu. Dumnezeu e unul, 
dar întreit în persoane. Accept că nu înțeleg, că e greu 
de înțeles. Dar accept că nu înţeleg și încerc să înţeleg. 
Şi mă rog să înțeleg. 

— Asta este epicleza ta. Aşa începe: „Doamne, da' 
nu înțeleg nimic!”. 

— Și rămân perplex: cum adică unul, dar trei? Și 
mă fac că înţeleg, poate, dar de fapt nu înţeleg. 

— Ei, dacă te faci, atunci ai încurcat-o, ai ieşit din 
relație. 

— Am întâlnit foarte multe persoane care cred că 
înțeleg foarte bine lucrul acesta, care se fac că... 

— Acu mă gândesc că s-ar putea să fie valabil. 
Era o glumă: culmea ghinionului e s-o faci pe prostul 

şi să rămâi aşa. Mă gândesc că dacă te faci că înţelegi 
taina aceasta, poate că până la urmă o înţelegi. 

— Nu ştiu dacă e aşa... 


— Aceasta prefacere e o oferire; o trecere de la 

prefăcătorie la prefacere, o oferire la o întâlnire care 
până la urmă poate că are loc. Hai să dăm o şansă. 

— Da, să dăm o șansă. Nu prea-mi place să fiu 
polemic, dar mă îndoiesc că se întâmplă așa; şi mă 
refer aici la experiența mea ca dascăl de bogoslovie, 
cum spuneam. Cred că, de regulă, clişeele sunt 
acceptate foarte uşor şi rămân clişee. Am observat că 
foarte multă lume care învaţă în facultate ştie toată 
dogma Sfintei Treimi, ştie Care de unde purcede, Care 
de unde Se naşte şi aşa mai departe. Ştie să se lupte 
cu catolicii, cu protestanții, cu toată lumea. Dar am 
impresia că mai nimeni nu spune la un moment dat: 
„Domnule, dar până la urmă eu nu înţeleg asta!" Deci 
asta ar fi o dată. Și, în al doilea rând, mi se pare foarte 
important ceea ce spuneați, despre acea răstignire 
între un vertical şi un orizontal. Pentru că aici, iarăşi, 
de multe ori am întâlnit atitudinea aceasta de confuzie 
între credinţă şi convingere. Foarte mulți zic: „Sunt 
convins că e așa” Nu? Și atunci mă întreb dacă această 
convingere e cu adevărat credinţă propriu-zisă. 

— Este o închisoare de sinapse. [râde] Nu e credinţă. 
Și nici aceea care spune: „Eu am credinţa mea!”. 

— Asta-i convingere. 

— Da. Un sistem de convingeri, de opinii, de 
ştiinţe şi chiar un sistem de închinare, de relaţie şi de 
rugăciune... Un sistem al] meu. 


Noi proiectăm relațiile noastre bolnave asupra 
lui Dumnezeu 


— Și atunci dumneavoastră cum experiaţi? 


3 Termenul „a experia” ca alternativă la „a experimenta” a fost 
propus de Părintele Dumitru Stăniloae pentru a desemna 
cunoaşterea în relaţie cu Dumnezeu. Dumnezeu nu poate fi 
experimentat, ca în alte forme de cuncaştere, ci relaţia cu El 

credința în Sfânta Treime? 

— Eu zic „Slavă Tatălui şi Fiului şi Sfântului Duh 
și acum şi pururea şi-n vecii vecilor, amin”. Şi mă duc 
la biserică, pentru că m-a atras Fiul. Am simţit că Fiul 
mă iubeşte, mă cheamă, și m-am dus acolo. Singura 
realitate palpabilă era EI, Fiul. Îi citeam cuvântul, Îi 
simțeam prezenţa în biserică. Apoi, tot zicea: „Nimeni 
nu vine la Tatăl fără Mine, fără să mă cunoască pe 
Mine”. Ziceam Tatăl nostru, dar sinapsele mele mă 
trimiteau la tata, care era cam violent, şi aveam o 
rezervă şi față de Tatăl ceresc, că no, e mai aspru. 
Şi, încet, încet, m-am trezit, într-o bună zi, că Tatăl 
ceresc este un tată iubitor, că e avva, că e tăticule! Şi 
asta nu cugetând... Sigur că între timp am tot ascultat 
cântându-se la strană, în mănăstire, toată doxologia, 
toată dogmatica cântată prezentă în cultul nostru. 
Am auzit de atâtea ori... Şi a intrat în mine. 

Apoi, eu am tot primit; tot primindu-L pe 
Dumnezeu, la un moment dat am simţit că Cel care 
mi-L dă pe Hristos e Altcineva. Şi atunci am simţit 
prezența Duhului Sfânt, am învăţat să-i spun pe 
nume. Nu pot să spun că pe data de 5 mai la ora 14 și 
15 minute mi-a vorbit Duhul. Dar, la un moment dat, 
apropiindu-mă de Sfântul Potir, îmi venea un gând 
filosofic care zicea: „Bravo, L-ai găsit pe Dumnezeu 
în nişte pâine muiată în vin! Te-ai străduit, nu glumă, 
de-ai ajuns aici!', Atunci am strigat: „Doamne, miluieş- 
te-mă!', Și cuvântul a venit aşa, blând: „Aminteşte-ţi 
cine erau cei ce ziceau: Oare cum zice Acesta să-L 
mâncăm pe EI? Nu este El fiul teslarului?..." Şi s-a făcut 
o pace în inima mea! Am înţeles că, dintotdeauna, 
omul poate să-L primească sau poate să-L privească 


este o relaţie liberă inter-personală, care depinde de un răspuns 
personal. (n.ed.) 

- fără credinţă, fără încrederea că ce spune El este 
adevărat. Și că tu trebuie să alegi, eşti liber să alegi: 
sau îți laşi gândul să se lipească de argumentele 
concrete: „Acesta-i fiul lui cutare... Nu-l ştim noi? E 
fiul teslarului!”; sau ai încredere în Acela Care intră 
în tine, în prezenţa unui Duh pe Care-L simţi ca 
persoană. Îl simţi, cunoaşterea Lui e o simțire. 

— Da, din păcate societatea de astăzi are un 
acces mult mai limitat la Tatăl, tocmai datorită 
patriarhalismului. „Tatăl” este gândit ca un tip violent 
- din păcate foarte mulți au avut experienţa asta. Sau, 
pe de altă parte, înțelegerea aceasta a paternității este 
articulată într-un sens reactiv feminist. „Tatăl” trimite 
la societatea asta patriarhală şi nu numai că e violent, 
dar interzice, pune piciorul în prag, pedepseşte. 

— Şi te bate pe umăr dacă ai merite... 

— Dacă ai meritat, „Good boy!" 

— Dacă ai luat zece: „Bravo!”. 

— Tatăl a intrat, oarecum, în desuetudine. 
Avem o imagine despre Tatăl foarte deformată. Plus 
imaginea aceasta inoculată de psihanaliză: pe linia 
lui Freud, „tatăl” este considerat, din punct de vedere 
al băiatului, „celălalt“ „adversarul” Și tot pe linia 
psihanalizei, relația dintre fiică şi tată s-a sexualizat. 

— Da, şi între fiu şi tată. Şi ştii de ce? Pentru că 
pornim de la relația bolnavă, rănită. Noi nu trăim o 
antropologie, care să ne aşeze. Înainte de a şti ceva 
despre Sfânta Treime, ar trebui să ştiu ceva despre 
mine. Să ştiu cine sunt, ce caut aici pe pământ. Or, 
lucrul acesta îl aflu tot de la Dumnezeu. Dacă nu 
primesc cu încredere şi nu verific în propria mea 
existență ce spune Dumnezeu despre om, despre 
mine, eu nu pot să cred în Dumnezeu. Primul pas al 

credinţei e făcut atunci când cred ce îmi spune EL: 
„Eşti bolnav, am venit să te vindec, am venit să te fac 
sănătos. Eu sunt Viaţa ta. Eu sunt Bucuria ta. Eu sunt 
Apa cea vie.” Atunci abia simt ce sete îmi era! - şi 
beau Apa asta. Ah, și pe urmă aflu că El este Mesia! Şi 
aflu că este Fiul! Şi El mă duce la întâlnirea cu Tatăl, 
Şi-mi dăruieşte Duhul... Şi aşa mai departe... Cred că 
noi pornim de la concepte (de la Tată, de la Fiu, de la 
Duh Sfânt), în loc ca eu să pornesc de la mine. 

— Şi pornim de la concepte așa cum ni le-am creat 
noi înşine. 

— Da. Or eu mă nasc. Prima realitate e naşterea. 
Şi dacă simt naşterea, atunci simt că e o realitate 
permanentă, că eu de fapt sunt într-o permanentă 
naştere. Nu m-am născut o dată și gata. Da, în timp 
m-am născut pe data de ..., dar sunt și alte realități 
în casa Tatălui tău şi te naști împreună cu ele, crești 
împreună cu ele. Dacă însă te duci doar din când 
în când în vizită - stai la orfelinat şi te ia mami din 
când în când acasă - sigur că nu pricepi mare lucru 
din realitatea familiei şi a relaţiei de naştere şi de 
creştere în braţele tatălui și-n braţele mamei. 

— Altfel spus, greşeala săvârșită în acest caz este 
aceea că noi proiectăm relația noastră concret umană 
asupra lui Dumnezeu. 

— Şi e singurul lucru pe care îl putem face. 
Pentru că noi cunoaştem cu mintea aceasta bolnavă, 
căzută, care percepe câte ceva din lume, şi-şi face 
imagini pe care apoi le proiectează pe lume crezând 
că o cunoaşte... 

— Da și nu. Pentru că noi, cum spuneaţți, aflăm, de 
fapt, cine suntem. Dar nu de la noi... 

— Dar când aflăm? Aflu în clipa în care simt că 
mă sufoc în puşcăria asta, simt că nu pot să trăiesc, că 

nu-mi ajunge. Dar atâta timp cât îmi este suficientă 
pușcăria mea de sinapse, în care Îl mai bag chiar şi pe 
Dumnezeu, în care caut mereu mai mult confort — să 
îmi facă oleacă de aer condiţionat [râde] — sau cer să-mi 
aducă cineva ceva, n-am nicio şansă. 

Aflăm cine suntem doar în clipa în care spunem: 


„Simt că nu m-am născut să mor aici!... 


Dacă merg pe firul durerii, voi ajunge Acasă 


— Atunci cum se face că multă lume e multumită 
cu Dumnezeul acesta închis în sinapse? 

— Ştii de ce? Pentru că vrăjmașul, ucigaşul de 
oameni, a creat foarte multe surogate [(dumnezei] 
cu gusturi și arome identic naturale, pe care ni le 
strecoară printre gratii în sinapsa asta. Şi pentru că 
suntem ignoranți, uituci și puturoşi. 

Dar să nu deznădăjduim! Avem o mare nădejde 
într-o realitate pusă de Dumnezeu în noi, care a 
salvat mulți oameni: durerea! Durerea este ultimul 
lucru viu rămas în mine care strigă după Dumnezeu 
Treime, după Dumnezeu lubire, după Dumnezeu 
Care vine, Care Se dă, Care... Atunci când mă doare, 
dar nu înghit repede un antinevralgic filosofic, 
psihologic, fizic şi aşa mai departe, în clipa aceea, 
dacă merg pe firul durerii, voi ajunge Acasă. Pentru 
că ea, durerea, țâşneşte de acolo, de la întâlnirea 
întreruptă, a mea, care sunt un eu în relație cu un 
tu, un el, o ea. Totul este după chipul Sfintei Treimi. 
Noi, atât de mulţi, nu ne indicăm pe noi înşine decât 
în trei persoane: persoana întâi, a doua şi a treia, 
singular şi plural. Atât. „De ce?” Aşa ajung Acolo şi 
voi simţi că este Dumnezeu. Îi voi simţi prezenţa şi 
voi ajunge să-L strig: „Unde locuieşti? Unde Te pot 

întâlni?” (eri sau alaltăieri am primit un mesaj de la 
un domn: „Vreau să-L cunosc pe Dumnezeu; unde-L 
găsesc?) Aşadar, am ajuns să simt că este, am ajuns 
să simt că fără El eu nu sunt în întregimea mea, apoi 
Îl întreb: „Unde ești?”... Atunci Îl aud, aud că și El mă 
întreabă pe mine: „Dar tu? Vino!” 

— Aparent, oamenii de astăzi spun: cu Tatăl nu 
prea avem de-a face, e mai greu, Tatăl pedepsește... 
Am întâlnit foarte des, mai ales în Occident, tendința 
către Fiul. Îi zice Fiul, dar nu-l mai zice Domnul lisus 
Hristos. Ci ] se zice Fratele nostru, lisus Hristos... 

— Prietenul. 

— Prietenul nostru, dar nu Domnul. E un soi de 
atitudine sentimentalistă, de atitudine egalitară, 
aș zice, care porneşte de la niște atribute reale ale 
Mântuitorului, acelea de a fi fratele nostru, de a fi 
prietenul nostru, însă care reduce ceva. Se trece cu 
vederea divinitatea Lui. 

— Şi ştii de ce? Fiindcă El ca Dumnezeu vine cu 
Cruce cu tot. 

— Și Crucea este incomodă, crucea doare. 

— Doare, doare, e moarte! Şi cu venirea Duhului 
Sfânt e la fel. Mulţi zic „Vino și Te sălășluieşte întru 
noi” şi se opresc aici. De ce? Pentru că mai departe 
zice chemarea sfântă: „și ne curățeşte de toată 
întinăciunea”. „Da, dar mie întinăciunea asta îmi 
cam place..” Aşa ne oprim la „Cruce', ne oprim la 
„Curățeşte-mă'. Am vrea binele, bucuria pe care ne-o 
dă Dumnezeu, dar fără durerea căii celei strâmte. Noi 
nu pricepem că ieşirea din închisoarea de sinapse 
se face prin moartea acestor sinapse, care doare în 
trupul meu cel aşezat în poziția comodă a neştiinţei, 
uitării şi lenevirii. 

Din cauza asta nu putem trăi lecţia de dogmatică: 

pentru că trebuie să trecem prin cruce și prin 
curăţire. Lucrarea Fiului în Duhul şi a Duhului - ca să 
ni-L aducă pe Fiul în Biserică - presupune moarte și 
înviere, cruce-răstignire, curăţire, care este... foc! Nu 
umblăm cu eufemisme... Or noi vrem un Dumnezeu 
care să ne împlinească dorințele: să-l facă pe lonel să 
mă iubească, să ajung doctor cât mai repede, să iau 
postul de director. 

— Un fel de duh al lui Aladin. 

— Sigur. Acum, mă rog, Aladin nu mai e la modă, 
dar un director de bancă, un președinte, cineva care 
să poată să rezolve repede. Ca serviciul de pompieri. 
Ai format numărul de urgenţe, a venit repede şi a stins 
focul. Aşa şi cu Dumnezeu. Şi asta nu e o mentalitate a 
omului de rând, ci este o mentalitate a omului de sus 
până jos — atâta timp cât el Îl pune pe Dumnezeu în 
slujba dorințelor sale căzute şi nu-și ascultă dorirea 
adâncă, dorul inimii care îl poate ridica. 

— De fapt, acesta este miezul teologiei: să nu-L 
punem pe Dumnezeu să slujească dorințelor noastre 
omenești, ci să-l slujim noi lui Dumnezeu, Care ne 
slujeşte nouă ca dumnezei. 

— Exact, ca dumnezei, ca ceea ce suntem chemaţi 
să fim. 

— Apropo, întotdeauna m-a fascinat locul 
acela din Sfânta Scriptură unde Hristos le răspunde 
fariseilor. Fariseii Îl acuză: Tu Te-ai făcut pe Tine 
Dumnezeu! Și Mântuitorul răspunde: Au n-aţi citit „Voi 
sunteţi dumnezei”? Și aici face trimitere la Psalmul 81, 
unde efectiv, în ebraică, zice: „voi sunteţi elohimi” - şi 
se referă la noi, cei creați după chipul şi asemănarea 
lui Dumnezeu. Or, în sinapsele acestea, în harta asta 
străbătută şi răs-străbătută la care noi ne limităm, 

uităm tocmai acest lucru fundamental: că noi suntem 
dumnezei. 

— Şi vezi tu cât e de minunat Dumnezeu? Cum 
intră în puşcăria noastră de sinapse, vine şi Se 
ascunde în cuvântul și în realitatea de la noi, sau Se 
face toate tuturor! Asta e chenoza! A intrat în iadul 
acesta al nostru, doar-doar L-om auzi, doar-doar ne-om 
îndura să ieşim... 

— S-a făcut aici Om pentru a rupe coaja asta pe 
care am tot clădit-o în jurul nostru. Atunci cuvântul 
lui Dumnezeu are o dimensiune subversivă*, e de-a 
dreptul subversiv. 

— Oricine zice „Doamne! este subversiv. Doar 
dacă nu zice: „Doamne, dă-mi să mă mărit cu lonel, 
că are ochii verzi”. Nu? 

Deci ne închinăm Cui? Lui Dumnezeu în Sfânta 
Treime. Pentru a ajunge la asta sunt două modalităţi. 
Una:să crăpăm de durere şi să strigăm „Doamne, unde 
eşti?”, iar cineva care ne iubeşte să ne spună: „Vino 
să vezi!” şi să ne ducă în Biserică. Sau: să ne naștem 
şi să creştem în Sfânta Biserică, în brațele mamei 
noastre, care ne învaţă încetişor, întâi închinându-ne 
cu cele trei degețele, să spunem: în numele Tatălui, 
şi-al Fiului, şi al Sfântului Duh; şi, încet-încet, ceea ce 
am primit la Botez şi ceea ce am primit la pogorârea 
Duhului Sfânt, acea ştiinţă devine con-știință. Eu ştiu 
împreună cu Dumnezeu, crescând în El împreună cu 
El. 


— Ei bine, ne apropiem de sfârșitul emisiunii 
noastre. Suntem nevoiţi acum să ne oprim din periplul 


nostru întru bucurie și să vă dăm întâlnire la o nouă 
emisiune. 


1 subversiv = care periclitează, subminează ordinea stabilită. 
(Marele dicţionar de neologisme, 2000) 

Despre 
Persoanele Sfintei Treimi 


Reporter: Doamne-ajută, oameni buni! Bun venit la 
0 nouă ediție a emisiunii noastre. Avem bucuria de a 
sta din nou de vorbă cu maica Siluana şi de a căuta 
să lămurim întrebările pe care le ridică credința 
noastră. Pare că ne cunoaștem bine Tradiţia, pare că 
ne cunoaștem bine învăţătura de credinţă. Și totuși, 
dacă e să sondăm mai în adâncuri, descoperim atâtea 
necunoscute... 


Conceptul de „Tată” a fost denaturat. 
Fiul îl restaurează 


Reporter: — Am discutat în emisiunile trecute despre 
Sfânta Treime, despre cunoașterea lui Dumnezeu, 
am descoperit împreună cam cum stau lucrurile cu 
această deoființime a Tatălui, a Fiului şi a Sfântului 
Duh. Aş propune în această emisiune să ne aplecăm 
împreună asupra numelor prin care desemnăm fiecare 
Persoană a Sfintei Treimi. Căci zicem Dumnezeu-Tată.l, 
zicem Dumnezeu-Fiul şi zicem Dumnezeu-Sfântul 
Duh. Și pare de neînțeles cum Îl numim pe Dumnezeu 
Tată, Îl numim Fiu, Îl numim Duh Sfânt. Cu atât mai 
mult cu cât astăzi trăim în niște vremuri în care 
conceptul de „tată”, de pildă, a fost total denaturat. A 
fost denaturat prin comunism, pentru că prin sistemul 
acesta de gândire şi de acțiune comunistă tatăl a fost 
transformat în tătuc, în tătuca, iar paternitatea în 
paternalism; a fost denaturat, pe de altă parte, prin 
exploatarea aceasta sexuală, prin patriarhalism, 
prin raportarea la tată - şi raportarea la bărbat în 

general - ca la o persoană exploatatoare, o persoană 
care batjocoreşte femeia, care supune femeia, un 
soi de padre padrone, așa cum spunea un regizor 
italian. A fost de asemenea denaturată paternitatea 
şi paternalitatea, am putea spune, prin psihanaliză, 
pentru că în psihanaliză tatăl nu mai este tatăl... 
Maica Siluana: — E rivalul. 

— Este rivalul, a devenit rivalul; deci nu mai avem 
o înțelegere normală cu privire la ce înseamnă a fi 
tată. Ce înseamnă, așadar, a fi tată? 

— De unde să fi ştiut eu ce înseamnă? Ca să 
intrăm în relaţie cu Dumnezeu - Sfânta Treime: Tată, 
Fiu şi Duh Sfânt, mi se pare important să-L credem 
că e Dumnezeu pe Cel Care ne vorbește. Altă intrare 
eu nu cunosc. Dacă încep să mă gândesc la Tatăl 
îmi aduc aminte de tata și s-ar putea să descopăr 
lucruri care să nu mă ajute să mă închin Lui ca unui 
Dumnezeu şi Stăpân, unui Dumnezeu-Tată. Dacă zic 
rugăciunea Tatăl nostru, s-ar putea să nu-mi convină, 
nu? Cum adică, să-mi ierte aşa cum iert eu? Nu! S-ar 
putea să nu-mi convină. Deci nu găsesc nicio soluţie. 
Şi cei care s-au chinuit să găsească soluţii ai văzut 
ce-au făcut -— şi Freud, şi Marx, şi Lenin, și Partidul 
Comunist, şi noi înşine... 

Tocmai de aceea S-a întrupat Hristos, de aceea 
Fiul lui Dumnezeu S-a făcut om: ca să ne înveţe 
relația aceasta şi numele acestea. Pentru mine, 
de exemplu - şi pot să vă recomand asta ca ieșire, 
căci dacă a mers la mine nădăjduiesc să meargă şi 
în cazul dumneavoastră -, relaţia cu persoanele 
Sfintei Treimi a început printr-o dare pe mâna 
lui Hristos. Acest Personaj, acest Om, această Voce 
a ajuns la mine şi eu am ascultat-o. După ce m-am 

împotrivit şi am criticat, am ascultat. Şi a sunat acolo 
a făgăduinţă care se împlinea chiar în clipa sunării, 
în clipa în care îmi suna în ureche, în urechea care în 
sfârşit era dispusă să audă şi nu se mai împotrivea 
prin nişte monologuri lăuntrice - „Da' de ce?”, „Da' 
cum?”. A fost ca un crez care s-a rostit: „Nu mai vreau 
să înțeleg nimic, ci să Te cunosc şi să Te iubesc!” Eu nu 
ştiu ce puterea făcut în mine să rostesc aceste cuvinte 
că „Nu mai vreau să înțeleg, vreau să Te cunosc și să Te 
iubesc!” — dar în clipa aceea s-a spart ceva în mintea 
mea, în care înțelegerea rațională şi cunoașterea au 
divorţat. A apărut în mine posibilitatea ontologică, 
reală, de a cunoaște altfel decât prin înțelegere 
raţională. Atunci am zis: „Dacă este şi altă cale de 
cunoaștere decât aceea pe care o practic de atâta 
amar de vreme - şi sunt atât de nefericită! -, vreau 
s-o trăiesc! Şi dacă Tu, Cel Care-mi vorbeşti aici, în 
cuvintele Evangheliilor, chiar mi-ai adus bucuria, eu 
vreau această bucurie!” Şi L-am întrebat: „Ce trebuie 
să fac?. lar Măicuța Domnului mi-a răspuns, undeva, 
pe la începutul Evangheliei Sfântului loan: „Faceţi tot 
ce vă va spune EI". Am zis: „Bine, fac! Că de vreme ce 
există oameni care au făcut asta, nu se poate să nu 
pot şi eu să fac asta. Voi face şi voi vedea ce va fi!”. Şi 
am văzut ce se întâmplă. Când întrebam de Tatăl, cum 
spui, imediat îmi năvăleau în minte cele cunoscute 
din experiențele mele - nu pot să cunosc decât prin 
experienţă. Dar când proiectez o experienţă pe care 
am trăit-o pe un nou eveniment sau pe un cuvânt 
pe care îl aud în prezent, voi sfârşi prin a trăi mereu 
acelaşi lucru sub diferite forme, de-a lungul timpului, 
ca pe un coşmar. Aşadar, ca să pot să intru în relaţie 
cu Dumnezeu, la fiecare întâlnire e nevoie să mă 

lepăd de tot ce ştiu, să mă lepăd de experiența mea, 
ca să vină El cu experienţa Lui. Da, a fost un război, pe 
viață și pe moarte. Strigam mereu: „Nu cred ce simt, 
nu cred ce gândesc eu, ci cred ce spune El. Nu cred ce 
mă doare, ci cred în ce spune El. Un „NU” definitiv! 
Vreau să mă lepăd, pentru că El zice să mă lepăd.' De 
ce anume să mă lepăd? De toate ale mele și mai ales 
de îndoiala mea, de neputința mea... 

Stabilind astfel o relație cu Hristos, cu Fiul lui 
Dumnezeu, mi s-a descoperit firul prin care pot să 
intru în relație cu Tatăl și cu Duhul Sfânt. La începutul 
credinței mele, la începutul vieții mele în Biserică, nu 
puteam să măţin decât de Hristos. Nici măcar Măicuţa 
Domnului nu încăpea în mintea mea în felul în care 
este ea Maica Domnului. Sfinţii, nu mai vorbesc, erau 
pentru mine produsul mitologiilor. Acestea erau 
gândurile mele, dar eu nu le mai ascultam. Pentru că 
lepădam toate acestea, fără să neg că le am. Gândul 
venea, eu îl așezam la picioarele lui Dumnezeu și-l 
spuneam: „Uite ce-i în capul meu! întră Tu, că poţi, în 
capul ăsta şi fă ceva!”, 

Or tocmai aceasta este întâlnirea cu Dumnezeu: 
să auzim ce spune, să ne întrebăm dacă vrem asta. 
Vrem bucurie? Vrem pace? Vrem viață? lată, El zice 
că ni le dă. Apoi, întreb ce să fac. Este o chestiune 
de bun simţ. Dacă eu cumpăr o maşină de spălat şi 
vreau să spele rufe, nu o ţin împachetată şi mă uit 
la ea şi spun: „Da' uite că nu spală, m-a minţit!” În 
instrucţiuni mă învață: cum o scot din ambalaj, unde 
opun în priză, ce să fac cu ea, pe ce buton apăs... Așa și 
Domnul! El vine la mine și mă învață! Și nu-mi predă 
a teorie, ci intră în mine şi trăiește cu mine și mă 

tace pe mine să experiez în mine o relaţie cu un Tată 

care e altfel decât tatăl meu. Şi, dacă vrei, tatăl meu 
mi-a devenit cumva fiu, la un moment dat în această 
relaţie - sau în orice caz frate — fără să înceteze să fie 
tată; sunt în continuare fiica lui pe buletin, în acte şi 
în amintirile mele... 

Nu știu dacă am reuşit să spun ceea ce aveam în 
cap, şi anume că nu putem gândi aceste noțiuni altfel 
cu experiența pe care o avem şi nu putem avea o altă 
experiență până când nu facem ce ne cere EI, Cel Ce 
spune că este Fiul lui Dumnezeu. Eu cred că este Fiul 
lui Dumnezeu pentru că spune El. Acum, cumva, și 
cunosc asta. 

— Prima noastră experiență în relație cu 
Dumnezeu este, aşadar, prin Hristos. Hristos este... 

— Cuvântul pe care-L spune El, ce aud eu. Apoi 
intru în relație experienţială cu EI şi El mă pune în 
relaţie cu Tată]. lar în clipa în care eu rostesc cuvântul 
Tată rostit de El, deja diferența între lancu, tată! 
meu, şi Tatăl meu cel ceresc, o pricep experiențial. 
Dar numai când vorbeşte El despre Tatăl. Dacă eu 
vorbesc despre tată, eu îl aduc pe tata. 

— Tatăl este Tatăl lui Hristos. 

— Exact. Tatăl Lui și Tatăl nostru. Da. 

— Și fiind Tatăl lui Hristos, Îl descoperim pe El ca 
fiind Tatăl nostru. 

— Exact. 

— În Hristos. 

— Că aşa spune Hristos. Apoi trăiesc asta, sunt 
martoră; El mă primeşte martoră a relaţiei Lui de 
Fiu. Şi când Tatăl grăieşte puţinul pe care-l vorbeşte 
Fiului în Evanghelii, eu Îl aud pe Tatăl vorbindu-l 
Lui. Atunci sunt cumva martora efectivă a acestor 
realități care mă marchează. Aşa cum experienţele 

mele din viața mea, din biografia mea, m-au marcat, 
așa mă marchează aceste experienţe. Dar ele au o 
forţă de marcaj mult mai puternică și parcă, cumva, 
mă aduc la o marcă, pecete, mai veche decât cea mai 
proaspătă pe care au pus-o părinţii mei. 

— Greșeala de logică, să zicem așa, a culturii 
noastre este aceea că ea recurge la o analogie 
nemijlocită între Tatăl ceresc şi tatăl sau părinții 
noștri trupeșşti. Or, ceea ce cultura aceasta pierde 
din vedere este faptul că atunci când spunem Tatăl, 
spunem Dumnezeu - Tatăl Mântuitorului nostru lisus 
Hristos. 

— Este un imperialism al experienţei. Adică dacă 
ai o experienţă, dacă ai o trăire, ea are tendinţa de a 
se impune în mod tiranic ca fiind singura și sigură: 
„Eu ştiu, eu ştiu mai bine! — zice cineva strigând la 
tine. Îţi spun eu care-i adevărul!” De unde știe? Din 
experienţa lui. Din ce a trăit el adineauri. Aici este 
închisoarea în care zăcem. 


Relaţia cu duhovnicul-tată 


— Da. Dar pe Hristos Îl experiem în cuvântul Lui, 
în cuvântul acesta adresat mie, personal. Îl descopăr 
în cuvântul duhovnicului. E foarte interesant că 
în Pateric, atunci când ucenicii se duc la părinţii 
duhovnicești şi zic „Spune-mi mie un cuvânt”, cuvântul 
acela sintetizează întreaga Evanghelie, dar pentru 
mine. 

— Şi astăzi trăim asta. Mulţi tineri trăiesc 
relaţia cu duhovnicul, aşa cum am trăit-o și eu când 
eram foarte tânără duhovniceşte, ca pe relația cu 
Dumnezeu, singura relație cu Dumnezeu. Și asta 
dovedeşte cât de nemijlocită este întâlnirea cu 

Dumnezeu prin duhovnic, în Biserica în care simţi 
întâlnirea cu Dumnezeu. 

— Lucrul acesta iarăși trebuie cumva mijlocit pe 
mai departe, pentru că şi relaţia cu duhovnicul... 

— Cade pradă imaginarului. 

— Pentru spațiul acesta cultural, în folclorul 
acesta al spălării creierelor, în toată avalanşa asta 
a imaginarului, însăşi relația noastră cu duhovnicul 
începe să fie maltratată. Am întâlnit personal foarte 
multe persoane care asimilează relația cu părintele 
duhovnic relaţiei cu o instituţie panoptică ce spală 
creierele sau, ştiu eu, cu tirania. 

— Da. Sau poate fi şi invers: poate fi privit 
mai dumnezeu decât Dumnezeu, mai prezent 
duhovnicește decât Dumnezeu. Sau poate fi confundat 
cu un tată care trebuie să-mi îndeplinească dorinţele. 
Sau putem proiecta pe el chiar și bărbatul sau 
prietenul lipsă... Apoi avem aşteptări... Acestea toate 
suntcumva inevitabile în urcușul nostru duhovnicesc; 
urcăm, coborâm, ne poticnim şi totuşi înaintăm, 
pentru că lucrează Dumnezeu - dacă suntem acolo, 
pe corabie, şi temelia este El. Dacă clădim pe piatra 
care este Hristos, din când în când vine proba, vine 
focul. Dacă paiul a luat foc, ne mântuim ca prin foc. 
Deci nu mi se pare prea periculos dacă la început 
avem o relație mai puțin așezată duhovniceşte cu 
părintele duhovnic. Mai periculos mi se pare să n-ai 
părinte duhovnic, să nu fii ancorat efectiv, părintește, 
la Dumnezeu. Pentru că în rest noi greşim mult. Şi 
duhovnicul poate să greşească. Doar Dumnezeu nu 
greşeşte. Şi Dumnezeu „profită”, dacă vrei, de fiecare 
greşeală, ca să ne mai înveţe ceva. Dacă suntem 
oneşti cu sufletul nostru şi cu dorul inimii noastre, 

şi dacă ținem minte acea făgăduință pe care ne-a 
făcut-o Hristos la începutul întâlnirii cu EI - că-mi 
dă bucuria pe care n-o ia nimeni de la mine =, atunci 
nicio capcană nu poate să fie definitivă, pentru că 
orice bucurie mi-ar da oricine, vin evenimente, 
împrejurări, în care o voi pierde. Și această pierdere, 
cu durerea ei, este reperul că încă nu sunt într-o 
relație statornică cu Cel Care dă bucuria pe care n-o 
ia nimeni şi nimic de la mine. 


Hristos Se întrupează în noi 
pe măsură ce creştem 


— Am aflat că ne apropiem de Dumnezeu Tatăl 
prin Hristos și prin cuvintele Sale, prin persoana Lui, 
şi Îl experiem în primul rând pe Dumnezeu Tatăl ca 
pe Dumnezeu Tatăl lui Hristos. Hristos este așadar 
Mijlocitorul nostru, mijlocitorul între noi şi Sfânta 
Treime, şi Dumnezeu. Într-adevăr, Sfânta Scriptură 
Îl descrie pe Hristos ca fiind Mijlocitorul, singurul 
mijlocitor. Cum rămâne atunci, maică, cu ceilalţi 
mijlocitori, respectiv cu sfinţii? Pentru că, așa cum 
ştim, şi sfinţii sunt un fel de mijlocitori. 

— Sfinţii sunt chiar mijlocitori, ei sunt martorii 
singurului Mijlocitor. Dacă lucrarea Mântuitorului 
n-ar avea nicio mărturie pe care eu, care m-am născut 
la 2000 de ani după ce Ela fost aici, pe pământ, să pot 
s-o pipăi şi s-o văd şi să zic „este!”, aş fi victima unei 
credinţe care ar putea fi intelectuală, ideologică. Or Ei, 
Fiul lui Dumnezeu, S-a întrupat și întruparea asta nu 
s-a terminat, El Se tot întrupează, Se tot întrupează. 
La început nu pricepem mare lucru. Sunt bucuroasă 
că există dogmatică [râde] şi profesori de teologie şi 
dogmatică, şi am citit cu multă bucurie. Şi am adunat 

mult folos. Dar vezi, până când Mântuitorul din 
Evanghelii şi din icoană n-a intrat înăuntrul meu și 
icoana n-a fost în mine cumva, până când foamea de 
Sfânta Euharistie n-am simţit-o în mine, până când 
Însuşi Domnul nu S-a întrupat cumva în viaţa mea, 
n-am putut să simt că Tatăl este cu El. Am crezut 
şi am mărturisit, că am zis că fac tot ce spune şi ce-mi 
cere, dar așteptând cu încredere că pe restul le va 
face El. Şi a lucrat. Aşa, folosindu-mă de Domnul 
lisus Hristos, singura punte, singura legătură a mea 
cu Dumnezeu (şi credeam şi ascultam tot ce-mi 
spunea El, acceptam, veneam cu voinţa) încet, încet, 
L-am văzut prezent în Maica Sa, întrupat în ea și ea 
în El. Atunci am trăit adevărul că Maica Sa e Maica 
Domnului, Născătoarea de Dumnezeu. Atunci am 
cunoscut-o ca mijlocitoarea către El, şi prin El către 
Dumnezeu Sfânta Treime, fără ca El să înceteze de a 
mai fi singurul Mijlocitor către Tatăl. Aici, în această 
trăire-înţelegere, totul este atât de simplu! 

Sunt lucruri pe care frumos le putem vorbi, 
în limbaj apofatic, teologic, cu tot respectul... Dar 
până nu trăieşti și nu simți asta... Și asta o simţi 
urmându-L pe EL, fiind acolo unde este El. Şi dacă 
El este în brațele Maicii Domnului, și tu vei fi acolo; 
dacă El este în pântecele Maicii Domnului, şi tu vei 
fi acolo; dacă Măicuţa Domnului este în braţele Lui, 
cum vedem în icoana Adormirii Maicii Domnului, 
deodată ştii că acolo eşti şi tu, şi că şi pe tine te va lua 
şi te ia în braţe. Dar nu doar crezi, faci scenarii, ci pur 
şi simplu simţi că-i aşa. 

Aşadar, sfinţii devin efectiv mijlocitori, pentru 
că sunt martorii lucrării mântuitoare a Domnului în 
om. Dumnezeu e slăvit în sfinţii Lui, că altfel la ce bun 

creația, dacă n-a făcut-o ca să Se slăvească în ea? Şi 
Se slăveşte în ea nu ca să mă uimească pe mine, să 
mă orbească pe mine, ci ca să mă umple şi pe mine 
de această slavă, iar eu să fiu martoră acestei slave şi 
acestei bucurii. 

— Şi sunt mijlocitori, de asemenea, pentru că sunt 
hristofori, sunt purtători de Hristos. 

— Exact, deoarece sunt hristofori. Deoarece Îl 
poartă pe Hristos, Îl au pe Hristos în ei. Deoarece 
întruparea aceasta nu se termină, nu s-a isprăvit. 
El Se întrupează în noi, pe măsură ce creştem, și 
ne dăruim, și-L primim. Ne dă putere să ne facem 
fii. Cum? Prin întruparea Lui în noi, prin har. Dar 
trupul Lui cu adevărat este în mine [prin Sfânta 
Împărtășanie], iar Persoana Lui lucrează împreună 
cu mine şi mă face fiică. Şi atunci când zice El „Avva!”, 
zic şi eu „Avva!”, şi simt că e acelaşi Tată - deși rămâne 
mereu diferența că este Tatăl Lui și Tatăl nostru. Și 
astea-s lucruri pe care le experiezi în timp. 


Mângâierea Duhului 


— Și atunci, cumva, lucrurile se clarifică. Începem 
să le simţim, dacă pornim de la Hristos, Hristos 
Mijlocitorul, Dumnezeu Tatăl, Tatăl lui Hristos... Și 
fiind Tatăl lui Hristos, e şi Tatăl nostru. 

— Cu Duhul e mai greu, mult mai greu. 

— Pentru omul modern şi pentru cultura asta 
care ne învăluie, duhul e o măsură așa, diafană, vagă, 
nu ştim unde s-o localizăm, nu ştim ce este. Duhul 
Sfânt iarăşi... Ba chiar, cei care au citit în copilărie 
povestea aceea cu duhul lămpii lui Aladin, se gândesc 
la așa ceva! 


— Şi apoi, după ce Îi simţi prezenţa, sau ajutorul, 

sau lucrarea, nu poţi să ţi-L reprezinți ca Duh al lui 
Hristos şi ca Persoană diferită. Sunt lucruri pe care 
multă vreme trebuie să le acceptăm prin credinţă. 
Pentru că, din puţina noastră experiență în relaţia 
cu Dumnezeu, am descoperit deja că credinţa este o 
putere de cunoaștere. Nu este o putere de închipuire, 
de presupunere, ci este o putere prin care cunosc și 
pe care o cunosc prin experienţă. Pipăi nepipăibilul. 
Văd nevăzutul. Gust... Este experienţă, o cunoaştere 
prin experiență. lar când nu mai am acces la această 
cunoaștere, eu pot mărturisi, pe baza accesului pe 
care l-am avut până acum, pot mărturisi Adevărul, 
care e mărturisit de Biserica mea și pe care eu nu 
l-am asimilat-digerat încă, n-am ajuns la măsura Lui. 
Dar atât cât am ajuns, eu Îl am întreg şi cred asta. 

Fi, acest act de bunăvoință față de Binevoitorul 
Care a venit până la mine și mi-a adus bucuria pe care 
am gustat-o, şi a gust, acest act de bună-voire a Lui 
îmi dă şi mie o bunăvoință cu care să îndur când nu 
gust, când nu pipăi... De ce? Pentru că ştiu că nu sunt 
gata. Şi nu ştiu pentru că am citit într-o carte. Mă văd 
că nu-s gata, că sunt limitată, că am limite şi unele 
sunt negre. lar acest lucru nu mă mai descurajează. 
Pentru că de-aia S-a făcut Om, ca să vindece asta în 
mine, ca să completeze asta în mine. El mi-a făgăduit 
că le voi cunoaște toate şi am dovadă în sfinţii Lui, 
care mă conving, prin ajutorul şi prin ce-mi oferă ei 
mie, că sunt purtători de Hristos și că ei au o relaţie 
specială cu Dumnezeu Duhul Sfânt. Şi prin ei, mai ales 
prin sfinţi, am putut să intru într-o relaţie personală 
cu Dumnezeu Duhul Sfânt. Mai ales prin sfinţi. 

— Duhul Sfânt este numit în Tradiţia Bisericii 
Mângăâietorul. 

— AltMângâietor, pentru că Mântuitorul e primul 
Mângâietor. El este un alt Mângâietor, este Celălalt. 

— Da, este Celălalt Mângăietor. 

— Dar este Mângâietorul, aşa este. 

— Împărate ceresc, Mângâietorule... Să discutăm 
puțin despre mângâiere. De obicei noi gândim 
mângâierea mai mult ca o mângâiere fizică, nu? În 
plus, mângâierea e astăzi din ce în ce mai absentă — 
trăim într-o lume din ce în ce mai sălbatică, în care 
trebuie să fii puternic, să te impui. E aproape un 
arhaism pentru ziua de astăzi, pentru lumea de azi. 
Unde şi cum se simte mângâierea aceasta a Duhului? 

— Ca să pați să simţi cât de cât, e nevoie, în 
primul rând, să ai curajul să trăieşti fără consolări 
şi fără mângâierea - cum spui - trupească, în sensul 
de oferire a unor senzații plăcute, de încurajare sau 
de satisfacere a unor plăceri care să te facă să uiţi 
durerea. 

Ce e uimitor la Mângâietorul și la mângâierea pe 
care ne-o aduce Mângâietorul este că ne mângâie în 
necazuri. Şi asta aproape toţi oamenii mărturisesc: 
„Am simţit ajutorul lui Dumnezeu când am avut 
necazul acela mare!”. „În ce sens, n-ai mai avut 
necazul?” „Ba nu „Dar ce-ai simţit?” „Am simţit că 
este cu mine” Deci acest „Este cu mine în necazul 
meu” este mângâierea. Nu este o înveselire, nu este 
o anestezie, căci acestea, încet-încet, ne dezamăgesc. 
Eu cred că simţirea mângâierii Duhului Sfânt începe 
în clipa în care acceptăm cât de dezamăgitoare sunt 
toate celelalte forme de mângâiere. Noi le căutăm în 
continuare, suntem slabi şi apelăm la ele: și unele 
sunt chiar binecuvântate de Dumnezeu, unele sunt 
chiar forme prin care Mângâietorul vine şi El acolo, 

ca să nu cumva să rămânem fără El. Dar acceptând 
dezamăgirea produsă de mărginirea lor, la capătul 
dezamăgirii noastre, ce minune: Te dez-amăgeşti, 
adică ieși din amăgire, renunți la amăgire, nu te 
mai închini la idoli, nu mai cauţi“. Atunci vei simţi 
adevărata mângâiere, mângâierea Duhului Sfânt. 
Prima mea relaţie simțită cu Duhul Sfânt a fost 
atunci când am auzit că nu pot să zic „Doamne!" 
fără să lucreze El în mine. Şi am zis: „A, ce bun ești 
Tu că lucrezi în mine!”. Pentru că eu primisem de la 
părintele duhovnic să zic „Doamne lisuse Hristoase, 
Fiul lui Dumnezeu, miluieşte-mă pe mine, păcătoasa”. 
Şi ziceam şi eu cum puteam: cu vreme, fără vreme, 
cu simţire, cu nesimţire, ziceam în toate felurile... 
Acesta era canonul meu. Şi când am citit de mai 
multe ori, mai exact când am priceput că n-aş putea 
să zic Doamne lisuse Hristoase, Fiul lui Dumnezeu... 
dacă n-ar fi Duhul Sfânt, m-a copleșit recunoştinţa 
pentru Acest Mare Necunoscut din mine. Dacă vrei, 
pentru mine Duhul Sfânt a fost Marele Necunoscut. 
Pe Tatăl L-am simţit mai devreme, pentru că atât 
îmi vorbea Mântuitorul despre EI, încât nu puteai 
să nu-L simţi. Dar Duhul Sfânt era un necunoscut 
şi nu se afirma în niciun fel. Şi cred că puţinele, dar 
profundele cuvinte pe care le spune Mântuitorul 
despre Duhul Sfânt, ca şi cele pe care le spune despre 
Tatăl, sunt ușa de intrare în relația noastră cu Duhul 


S Acum un secol, verbul „a dezamăgi” era folosit în limba 
română la reflexiv - „a se dezamăgi” — şi avea exact acest sens 
de a te dezmetici, a te trezi la realitate, abandonând o iluzie. 
Un exemplu: „Ai crede că (...) auzi pe un Socrate, că vezi pe un 
Brutus. Dezamăgeşte-te! Ziaristul nostru el însuşi e înoroiat în 
viţiuri, e scăldat în corupţiune, e înecat în abisuri!” (Bogdan 
Petriceicu Haşdeu, Satyrul, 13 februarie 1866) (n.ed.). 

Sfânt. Apoi urmează primirea, acceptarea, printr-un 
act de bunăvoință a duhului meu, înainte de a simţi şi 
gusta. Mai târziu ne dăm seama că de fapt am simțit, 
dar că nu ştiam că asta este. 

— Da. Timpul ne presează, trebuie să încheiem 
această emisiune. O încheiem cu părere de rău, dar 
şi cu bucuria că vom continua cu o emisiune viitoare, 
în care vom rămâne la această adulmecare mai 
îndeaproape a lui Dumnezeu Tatăl, a lui Dumnezeu Fiul 
şi a lui Dumnezeu Duhul Sfânt. Ne rugăm împreună ca 
Dumnezeu Tatăl, Dumnezeu Fiul şi Dumnezeu Sfântul 
Duh să ne dăruiască tuturor puterea de a străbate 
această săptămână care ne stă în cale. Toate cele 
bune, Doamne-ajută! 


Profită de necazuri 
pentru a te întâlni cu Dumnezeu 


— Doamne-ajută, stimaţi ascultători. Bun venit la 
o nouă ediţie a emisiunii noastre „Meşteșugul bucuriei: 
Vă propunem în cele ce urmează să continuăm 
discuţia noastră, începută în emisiunea trecută, 
când încercasem să ne apropiem, prin experiență, de 
Dumnezeu Tatăl, de Dumnezeu Fiul și de Dumnezeu 
Sfântul Duh. Rămăsesem noi la Dumnezeu Sfântul 
Duh şi maica Siluana ne spunea cum de fapt aici, în 
experierea Duhului Sfânt, apar tot felul de probleme, 
pentru că Duhul Sfânt pare o Persoană mai greu de 
perceput. Îl confundăm de multe ori cu duhul cuiva, cu 
duhul lui Hristos ca suflet al lui Hristos, ca spirit al lui 
Hristos. Pe de altă parte, şi noi avem această cultură 
oarecum neduhovnicească, nespirituală, din ziua de 
astăzi: de cele mai multe ori, vorbind despre duh, ne 

gândim la duhul lui Aladin din lampă. Dincolo de toate 
acestea, discutasem data trecută că Duhul Sfânt este 
Mângâietorul, însă nu Mângâietor în sensul acesta 
cotidian al cuvântului, pentru că „mângâiere în limba 
română înseamnă aşa, o alinare a unei suferinţe; poate 
să fie şi o mângâiere fizică, o mângâiere trupească. și 
atunci ne gândisem împreună în emisiunea trecută că 
de fapt mângâierea aceasta vine pe fondul experierii 
unui necaz, experierii unei tristeţi, experierii unei 
traume în viața noastră. 

— Aşa începe, dar nu e obligatoriu. N-ar trebui, 
pentru a-L cunoaşte pe Duhul Sfânt, să avem traume 
şi necazuri. Ar trebui să-L simţim în bucurie. Din 
nefericire nu se întâmplă așa. De ce? Pentru că în 
necaz suntem mai aproape de noi, intrăm mai în 
profunzime în fiinţa noastră. Cred că mie de mare 
ajutor mi-a fost, totuși, teologia asta a matale. [râde] 
Şi o să explic de ce. 

Pe calea întâlnirii mai profunde cu Dumnezeu, 
în perioadele de părăsire, când suntem pedagogic 
părăsiți de Dumnezeu, când nu mai simțim prezența 
și lucrarea harului, te întrebi imediat în mod juridic: 
„Ce-am făcut? Ce-am greşit? Ce...? Aha, nu mai merit 
să mă iubească, ştiam eu că nu merit!” - şi tot acest 
șuvoi de pânduri distructive care apar... Dar Părintele 
duhovnic mă asigura că asta-i calea. Pe urmă m-am 
revoltat: „Cum, Doamne, da' de ce foloseşti aşa o 
metodă dureroasă?” Încet-încet însă, rugăciunea - 
după cum mi-a spus Părintele: „Rugăciunea o să te 
înveţe” — m-a învăţat unde să caut. Tot la sfinţi, care 
sunt martorii lucrării şi prezenţei lui Dumnezeu, a lui 
Dumnezeu Sfânta Treime, a lui Hristos şi a Duhului 
Sfânt, în noi, în viața noastră. 

Acolo am aflat că, după cădere, sufletul nostru e 
sfâşiat în bucăţi, că unitatea lui şi lucrările lui sunt 
cumva aproape contradictorii şi cu neputinţă de a 
se desfășura şi transmite armonios. De exemplu, 
o lucrare a trupului nu poate fi simțită sau poate 
să fie simțită distorsionat de suflet, de psihism, 
de afectivitate. O lucrare din zona afectivității, a 
sentimentelor, poate fi înţeleasă greşit de puterile 
sufletului din trup - şi atunci să avem insomnie, să 
facem indigestie şi așa mai departe. 

Apoi e lucrarea duhului nostru, partea asta atât 
de ascunsă şi înaltă a noastră, unde se întâmplă 
efectiv întâlnirea cu Dumnezeu, unde vine Duhul 
Sfânt! Noi tot zicem: „sunt templu al Duhului 
Sfânt... Cum suntem? Prin două realităţi din noi 
suntem numiţi „templu al Duhului Sfânt”: prin 
trupul nostru şi prin duhul! nostru; nu prin psihismul 
nostru pe care îl numim de obicei suflet. Or, noi 
trăim mai mult în vâltoarea asta a sentimentelor, a 
impresiilor, a dorințelor, a impulsurilor, a nevoilor 
noastre, pe care le resimţim şi le prelucrăm cu 
puterile poftitoare şi lucrătoare ale sufletului. Aşa 
încât ce trăim noi la nivelul mai adânc al duhului 
nu prea e gustat aici, la parter; nu prea e tradus... 
Citeam despre astea la Părinţii filocalici şi tot 
întrebam: „Da' de ce? Ce se întâmpla atunci când 
venea harul? Că trăiam şi simțeam. Cu ce puteri 
simțeam? Ce se întâmplă acum?”. Atunci am aflat că 
ce cer eu cu neştiință prin „Împărate ceresc” trebuie 
chiar făcut. Acolo zice „Vino şi Te sălășluieşte întru 
noi”. Cui nu-i place să fie plin de Duhul Sfânt? Dar 
apoi urmează ceva care nu ne mai vine să zicem: „Şi 
ne curățeşte de toată întinăciunea”. Ei, asta nouă nu 

prea ne place. Când e vorba de curăţire... 

— Nu ne place în primul rând că aflăm că nu 
suntem curați. 

— A, asta în primul rând. 

— Asta în primul rând. 

— În al doilea, pentru că această necurăţie ne 
face chiar plăcere. În plus, ne va durea atât de tare 
curățirea asta... Uneori e jupuire, frecat bine cu peria 
de sârmă! Or, aici ne învață pe noi Sfânta Biserică, 
mama noastră, ce e de făcut: trebuie să ne curățim 
de patimi. Şi avem „detergenţi” speciali [râde], avem 
instrumente speciale și minunate de curăţire pe care 
le aduce Duhul Sfânt cu Sine când vine în noi. Atunci, 
acolo Îi simt prezenţa - prin lucrarea asta pe care 
o face împreună cu mine, ca să mă curăţ de tot ce 
împiedică bucuria pe care deja o trăiesc în duh. Păi 
când mă împărtășesc cu Hristos în Sfânta Euharistie, 
trăiesc în duhul meu o bucurie ameţitoare, cu 
adevărat, cu frică şi cu cutremur! Ei, şi sufletul meu 
rămâne nepăsător. Ce se întâmplă? Care-i tragedia? 
De ce se întâmplă asta? Vom vedea. Acum e nevoie 
să reținem că lucrarea Duhului Sfânt de curăţire 
este ceea ce cerem în rugăciune şi asta ne ajută să-l 
simțim prezența. 

— Există deci două căi de experiere a Duhului: 
o dată se întâmplă să experiem Duhul ca pe 
Mângâietorul, în necazuri. 

— Că nu sunt singur. 

— Da. Și apoi există această cale de a-L experia 
în plenitudinea aceasta a bucuriei, a dragostei. Dar 
majoritatea oamenilor Îl simt pe Duhul mai curând în 
prima variantă, pentru că trăim într-o lume aproape 
sălbatică, unde trebuie să fii permanent dur, puternic, 

să faci faţă, să te descurci şi să te zbatți. Şi atunci e 
imposibil să fii permanent aşa. La un moment dat cazi, 
la un moment dat totul se rupe. 

— Slavă Domnului! 

— Slavă Domnului! Atunci, în abisul acela, pare 
la început că nu mai e nicio cale de acces, nicie cale 
de ieşire. 

— Acesta e şi scopul acestei căderi, să te 
dumireşti. 

— Atunci apare mângâierea aceasta, aproape 
nesperată. Neaşteptată. Apare la fel ca atunci când 
după o furtună apare soarele. Apare vremea frumoasă. 

— Care te opreşte... „Opriţi-vă şi cunoaşteţi că Eu 
sunt Dumnezeu... 

— Ei, acest „opriţi-vă!”. Oprirea apare de 
nenumărate ori în Sfânta Scriptură. Soarele se 
opreşte pe cer atunci când losua Navi şi poporul ales 
înconjoară lerihonul. Se opreşte pe cer... „Opriţi-vă şi 
vedeţi că bun este Dumnezeu". 

— Or, necazurile de multe ori ne opresc din 
caruselul acesta, din învârteala asta după nimicuri, 
după lucruri efemere. Şi e o ocazie de a te întâlni cu 
Dumnezeu... Dar această oprire nu e legată neapărat 
de necaz. Putem să ne oprim și prin uimire. Avem şi 
expresia asta, că „îți stă mintea-n loc”. Ei, când îţi 
stă mintea în loc, profită! Profită şi întâlneşte-te cu 
Dumnezeu, vezi că El e Dumnezeu. 

— Deci, în niciun caz necazurile acestea nu trebuie 
să le înțelegem numai pur şi simplu aşa, pedagogic. Că 
de regulă se spune: „Da, e o bătăiţă ca să se ridice...” 

— Nu, ferească Dumnezeu! Mântuitorul nu vrea 
să avem necazuri. Dar ne-a spus: „În lume veți avea 
necazuri”. De ce? Fiindcă ni le facem. Dar ne mai 

spune: „Îndrăzniţi! Eu am biruit lumea. Adică am 
biruit mecanismul de facere de necazuri, «procesul 
fabricării»! Asta am biruit Eu. Şi, dacă veţi face şi voi 
asta, nu veți mai avea necazuri." Aţi văzut vreun sfânt 
necăjit, „cu ghinion” [râde]? 

— Deci începutul acesta are de-a face cu oprirea. 
În latină îi zice „statio” Popasurile acelea pe drumul 
Golgotei sunt numite „stationes”: opriri; şi când se 
oprește procesiunea se spun rugăciuni. Oprirea e 
legată de o procesiune, de faptul că ne aflăm pe cale. 
Lucrul acesta noi îl pierdem de foarte multe ori din 
vedere. Astăzi, când toată lumea caută să-și facă casă, 
să-și ia apartament, să se stabilească, să ducă o viaţă 
cât mai stabilă din punct de vedere burghez... 

— Şi când ajungem şi noi să fim cât de cât stabili, 
murim, 

— Ei, și atunci... [râde] da, murim. Abia atunci ne 
oprim! 

— Ne oprim şi (re)cunoaştem că nu acolo era 
Dumnezeu. Dar are Dumnezeu milă de noi şi ne mai 
oprim şi pe cale, mai avem câte o staţie de-asta. 

— Dar interesant e că în agitația aceasta după o 
viaţă stabilă, noi nu ne oprim. Ne oprim numai când 
mergem în procesiune. Întotdeauna în procesiune 
sunt opriri. În schimb, în agitația aceasta, nu. 

— Pentru că nu este o rânduială, nu eşti pe o cale. 

— Ei, atunci Duhul aduce, iată, şi rânduială aici. 

— Pentru că El e de fapt Cel Care mărturiseşte 
pe Hristos, Care-i Calea. Deci eu sunt în rânduială 
când merg pe Cale, iar Calea este Hristos. Când sunt 
în Hristos, eu merg cu El şi mergem în rânduială şi 
în procesiune. Numai Duhul Sfânt ne aduce modul 
acesta concret de a fi pe Cale, cu El. 

Duhul rânduielii, al armoniei. 
Metafora dansului 


— Vorbeam despre Duhul Sfânt care este 
Mângâietor și iacătă, am descoperit că e și Rânduitor. 
Și acesta e un cuvânt care pe mulţi dintre oamenii 
zilei de astăzi îi deranjează. Cuvântul rânduială e 
destul de neacceptat, pentru că rânduială, ordine, 
disciplină, lucrurile astea sunt total respinse de 
societatea noastră de după Revoluţie încoace. Ele 
au fost asociate mai mult sistemului comunist, 
dictaturii, încorsetărilor sociale... sau vieții burgheze, 
protocolului, convențiilor. Însă iată că Duhul Sfânt, 
Dumnezeu adevărat din Dumnezeu adevărat, Duhul 
Sfânt este Duh al rânduielii. Cum să înțelegem mai 
bine, ce experienţă ne-ați putea descoperi în legătură 
cu rânduiala aceasta a Duhului? 

— Mi-e greu să spun, că nu ştiu cum o s-o primiţi. 
[râde] Dar n-am alta... Asta e ce-am trăit eu. Bucuria 
este semnul dacă eşti pe Cale sau nu. Pentru că 
bucuria e ceva care se dă permanent, e ceva ca şi 
naşterea Mântuitorului, care e permanentă. Relația 
noastră cu El nu e în timp [numai pentru o perioadă 
de timp], ci ea curge. Dar dacă am întrerupt, am închis 
robinetul, nu mai vine bucuria. Atunci eu ştiu că am 
plecat de pe Cale, m-am rătăcit şi trebuie repede să-mi 
revin, Slavă Domnului că se poate! 

Şi în această căutare a ce anume să fac, cum să fac 
să nu închid robinetul bucuriei şi să nu rămân fără 
aer, fără bucurie, am descoperit că singura bucurie, 
printre puţinele bucurii ale vieții de dinainte de 
relația mea vie cu Dumnezeu, era dansul. Atunci 
simţeam că ființa mea e în armonie, că trupul meu 
e în armonie cu sufletul meu, că mă bucur, până în 

vârful degetelor. Şi bucuria era stricată atunci când 
partenerul meu nu mă conducea bine, sau când eu 
nu puteam să fiu uşoară la dans, sau când ceilalţi 
dansatori mă călcau pe picioare. Dar când ai un 
partener bun, nu te calcă nimeni pe picioare. Ei, 
dansul îmi aducea bucurie tocmai pentru că avea o 
rânduială, dacă vrei. Dar nimeni nu spunea: „N-aveţi 
voie să mergeţi decât în direcţia asta sau asta!”. Era 
aşa o libertate! Și când toţi dansam bine într-un grup, 
era o bucurie extraordinară, nu ne loveam. Am mai 
avut experienţa aceasta când am învăţat şoferie. Am 
văzut cât de minunat ar putea să fie traficul! Am făcut 
şcoala de şoferi şi am văzut că regulile de circulaţie 
sunt atât de frumos gândite, încât oamenii ar putea 
să danseze la volan, trecând mașinile, mari şi mici, cu 
grație unele pe lângă altele şi unele prin fața altora... 
Cu adevărat ar putea fi de o frumuseţe extraordinară. 
Ce rânduială, ce bine e gândit! Doar că aici, orice 
stângăcie - care doare mai mult decât o călcare pe 
picior la dans! - strică ordinea. Aşa, prin rugăciune şi 
ascultându-mi mereu nevoia de a rămâne în contact 
cu Domnul, Care este izvorul bucuriei, am descoperit 
că rânduiala este un dans, şi că dansul Dansului este 
Liturghia, este rânduiala Sfintei Liturghii... N-am altă 
metaforă. 

— Duhul Sfânt, Duh al armoniei, de fapt, nu? 

— Exact. Perfect. 

— Este armonia aceasta... 

— E ritmul. Care merge odată cu tine, 
încetinește sau accelerează după puterile tale, după 
disponibilitatea ta de moment. De-aia e Mângâietor, 
că nu mă zgâlțâie în momentele în care mie-mi 
cade capul de durere. Mă cheamă şi-mi dă putere să 

merg pe Cale, dar respectând neputințele mele, şi 
particularităţile mele. Le respectă şi le armonizează 
cu Cel pe Care mi-L dă, cu Cel pe Care mi-L aduce. 

— Într-o carte apocrifă - Faptele Apostolilor după 
loan (este o carte care circula în Biserica veche prin 
secolul 4) - m-a uimit un lucru. Zice acolo că atunci 
când Mântuitorul Se afla în grădina Ghetsimani cu 
ucenicii adormiţi și El Se ruga, după ce-i trezește pe 
ucenici, le zice: „Hai să dansăm! Hai să jucăm!” 

— Ei! [râde] 

— Şi povesteşte această carte apocrifă cum 
Mântuitorul şi apostolii s-au prins de mână și au 
dănţuit o horă. M-a impresionat atunci când am citit 
textul acesta, pentru că eu veneam dintr-o tradiţie 
în care, în afară de „Isaie, dănțuiește” de la Taina 
Sfintei Cununii, dans sacru, nu prea mai ştiam altceva. 
Bun, avem gesturile liturgice, generoase, elegante, 
frumoase, ținuta corporală a preotului, prestanța 
aceasta... Dar dansul acesta... 

— S-a interiorizat. 

— Da, s-a interiorizat. 

— Pentru că orice exteriorizare a dansului 
acum se contaminează de patimă, de păcat, pentru 
că lumea e aşa cum e... Atunci el, dansul, glasul 
mişcat al armoniei, s-a sublimat, cum spuneai într-o 
emisiune, s-a interiorizat şi a devenit gest lăuntric; 
dar nu imaginat, ci pur şi simplu este real, este o 
mişcare. Şi respiraţia, şi circulaţia sângelui, toate sunt 
într-un alt ritm, într-un ritm armonic atunci când eşti 
în rânduială. Fie că este rânduiala înmormântării, 
sau Sfânta Liturghie, sau munca pe care o faci, sau 
chiar şi agitația asta pe care o numim noi stres... 
Dar atunci când ţi-ai făcut rugăciunile, când zici 

„Doamne, miluieşte” sau „Doamne Iisuse” între timp, 
simţi că e acolo. Rânduiala te cheamă şi te odihneşte. 
Şi nu trebuie decât s-o conştientizezi şi să intri în 
ea prin mici opriri, mici opriri care-s ca nişte sărbă- 
tori, ca niște celebrări, ca niște momente de trezire. 
De-aia erau şi cele şapte Laude, și Ceasurile... Noi 
putem transforma, din când în când, o clipă într-un 
ceas, într-un ceas de rugăciune, în care intrăm din 
nou în contact conştient cu armonia. Apoi ea va lucra 
precum sângele nostru; inima noastră bate, dar nu 
suntem mereu conştienţi cât de regulat bate şi cât de 
bine ne slujeşte. 


Jertfa ca bucurie / jertfa ca târguială 


— Da, mă gândeam acum că şi dansul are nişte 
opriri, nişte cadențe care au de-a face tocmai cu 
arta opririi unei mişcări şi iniţierea unei alteia. M-a 
impresionat în satul meu cum bătrânii satului jucau — 
nu ştiu cum se cheamă jocul, rustem* parcă - şi aveau 
nişte mişcări, apoi deodată se opreau şi apoi reluau 
dansul. Dansul nu se terminase, dar erau și acolo niște 
opriri din acestea care aveau tare mult şarm. Deci 
oprirea aceasta - pentru că aș vrea să ne întoarcem 
la „Opriţi-vă şi vedeți!” sau „Opriţi-vă şi cunoaşteţi!” 
- oprirea aceasta este aşa de bogată în semnificaţii! 
Ne oprim ca să ce? Ca să cunoaștem, ca să vedem, ne 
oprim ca să... 

— E un fel de jertfă, dacă vrei. Când te opreşti, 
renunți tocmai la ce făceai. 

* Rustemul este un dans popular românesc răspândit în sudul 
Olteniei şi în părţile învecinate ale Munteniei, în care jucătorii 
formează, de obicei, o coloană mixtă sau numai de bărbaţi, 


ținându-se cu braţele încrucişate la spate, şi execută paşi în faţă 
şi în spate cu încrucişarea picioarelor, în ritm vioi. (DEX) 

— Da. Şi asta înseamnă că te oprești ca să te rogi. 

— Exact. 

— Pentru că şi jertfa e o formă de rugăciune, sau 
rugăciunea e o formă de jertfă. 

— Exact. 

— Suntaşa de genuin înrudite încâtsuntinseparabile. 

— Şi jertfa la început pare dureroasă... Îi sesizezi 
aspectul de pierdere: „Aveam o grămadă de treabă și 
m-am oprit să mă rog...” Sau „Tocmai mă duceam nu 
ştiu unde şi m-am oprit să... 

— Asta este percepția cel mai des întâlnită, că e o 
renunțare la ceva. 


— Da, dar de fapt jertfa este dăruire și e singura 
bucurie, de fapt. 

— Da, da, da. Atunci, jertfa şi rugăciunea sunt de 
fapt un singur lucru. Jertfa e ceea ce vedem noi atunci 
când avem în vedere lucrul la care renunțăm, dar de 
fapt jertfind noi ne rugăm, celebrăm. 

— De fapt, jertfa este bucurie. 

— Este bucurie. 

— Da. Dar noi nu ne dăm seama. Noi avem 
conotații negative, pentru că am trăit jertfa ca pe 
ceva dureros, ca pe „o lipsire de”. Dar de fapt, jertfa 
este „o întâlnire cu”. Nu te poţi întâlni cu nimeni fără 
să te dăruieşti, fără să ieşi din tine, sau fără să faci 
loc cuiva în tine, adică fără să te jertfeşti. De cele mai 
multe ori, când ai o întâlnire fericită, cunoşti ce este 
jertfa: ies din mine către celălalt şi-i fac loc în mine. 

— E interesant cât de mult lumea de azi a pierdut 
accesul la jertfă ca paradigmă a relaţiei noastre cu 
Dumnezeu! 


— Da. Pentru că vrăjmaşul vine şi spune: „O să 
te doară!” 

— Da. Da. Şi mai e un aspect. Mă gândeam chiar 
acum la faptul că în definitiv şi jertfa, aşa cum apare ea 
în Sfânta Scriptură a Vechiului Testament, de multe ori 
a fost înțeleasă juridic, nu? Chiar şi doctrinele acestea 
foarte savante despre mântuire ca „răscumpărare", 
şi apoi ca „justificare sau „legitimare“, şi aşa mai 
departe, sunt de fapt o încercare de a înlocui sau de 
a interpreta jertfa juridic. Jertfa nu mai are de-a face, 
în mintea celor care gândesc așa (juridic), cu actul 
acesta al bucuriei... 

— Care e dăruire și primire. 

— Ci cu actul unei pedepse. Mântuitorul trebuia 
să primească o pedeapsă pe care un dumnezeu rău 
trebuia s-o dea. 

— Asta a fost ce m-a ţinut pe mine departe 
de Dumnezeu multă vreme... Cum să te rogi unui 
dumnezeu care vrea să se răzbune pe tine pentru că, 
după ce că și-a trimis fiul la moarte, tot pe tine se 
supără că i l-ai omorât? E incredibil ce poate mintea 
omenească să facă! Dar e același lucru pe care îl 
spuneam noi mai demult, că proiectăm imaginea 
tatălui care ne-a bătut asupra Tatălui nostru Cel din 
ceruri. Același lucru se întâmplă şi aici: proiectăm 
experiențele noastre, generalizăm şi zicem: „Ăsta-i 
adevărul!”. De ce? Pentru că pe acesta îl trăiesc eu. Or, 
opririle astea sunt opriri în care jertfesc tot (tot ce-mi 
imaginez, şi tot ce ştiu, şi tot ce am experimentat, tot 
ce cred), ca să fac loc acestei viziuni, acestei realităţi 
care bate la uşa mea. Şi o probez făcând ce zice EI, nu 
ce fac eu. Asta-i oprirea. Deci este o oprire ca să pot 
să mă dăruiesc, ca să pot să mă deschid. Şi de fapt 
ea tot de Duhul Sfânt e lucrată. Atunci abia pot eu 

să înţeleg şi să cred că EI strigă înăuntrul meu, cum 
spuneam, „Avva! Părinte!'. 

— Da, oferirea aceasta necondiționată se pierde 
din vedere... 

— Eu nu i-aş zice necondiționată, pentru că ar fi 
imposibilă pentru mine. Eu personal nu puteam să fac 
nimic necondiţionat. O altă capcană a zilelor noastre 
este ruşinea de a fi interesat. Pentru că majoritatea 
intereselor noastre sunt meschine sau egoiste, nouă 
ne e ruşine să recunoaștem că ne interesează, că 
suntem interesați. Or, oferirea mea către Dumnezeu 
e condiționată chiar de condiția mea umană. 

— Darnu e condiţionată în sensul acela al târguirii, 
pentru că şi aici e o capcană: „Îti dau, dacă...” „Ale Tale 


dintru ale Tale... dar Ți le dau pe ale Tale dacă Tu îmi 
dai... 


— A, am înțeles, da. 

— Pentru că s-a încetățenit și reprezentarea asta, 
exagerată, a răsplătirii. Într-adevăr, există o metaforă 
a răsplătirii în Sfânta Scriptură, însă termenul a 
început să fie luat mot ă mot și atunci apare iarăşi 
ideea aia de merit. 

— În clipa în care apare gândul de merit, apare 
evaluarea. Evaluarea înseamnă o mutare a vieţii 
mele în mintea rațională, care măsoară, cântărește şi 
compară. Or, asta nu mai este o relaţie directă în care, 
în chiar clipa în care am zis „Doamne!”, El vine! Ce să 
mai zic? Oi fi meritat, n-oi fi meritat? lată-L, e aici! 
Aici e jertfa. Îi fac loc fără să mă gândesc: „Dar dacă..” 
Intru pe pârtia credinței care e altă autostradă. 
Necondiţionat de raționamente, de minte, de rațiune, 

de amintiri şi dorinţe... 

— Necondiţionat de rațiunea aia pervertită. 

— Căci altfel eu sunt condiţionată. Sunt condiţio- 
nată de ceea ce întâlnesc. Când zic „Doamne!, întâl- 
nesc ceva din care mi-am dat seama că atârn de Tine. 

— Și fără îndoială, interesul acela e motorul care 
mă propulsează, care mă incită. 

— Exact. Şi dacă n-aş avea experienţa acelei 
realități, n-aş putea să mă duc a doua oară. N-aş 
putea să mă duc a doua oară dacă n-aş avea nicio 
experiență, dacă n-aş gusta nimic. Zice „Opriţi-vă şi 
gustaţi, și vedeţi că bun este Dumnezeu!”. Asta este 
adevărata condiţionare: că mă întâlnesc cu condiţia 
mea umană, care este condiţia de a fi condiţionat de 
Dumnezeu. 

— Da, dar care nu trebuie proiectată asupra 
lui Dumnezeu. Nu trebuie să condiţionăm noi pe 
Dumnezeu. „Doamne, ştii că eu am ţinut post, și că 
am..., şi vezi că nu ești chiar „fair“? când...” 

— Asta pentru că eu L-am privit pe Dumnezeu în 
iluziile mele. Adică relația mea cu Dumnezeu nu era 
o relaţie cu Dumnezeu, ci o relaţie cu dorinţele mele. 
Dacă dorințele mele sunt bucăţi sparte ale dorului 
meu de Dumnezeu, eu n-am ce să găsesc pe acolo. 
Oricare dorinţă, fie şi nobilă, dacă este dorința mea, 
ea nu mă poate duce la bucurie. Mă poate duce cel 
mult la o satisfacţie de moment, atunci când mi se 
împlineşte acea dorinţă. Dar după satisfacția asta 
vine prăbuşirea mea şi moartea dorinţei! Chemarea 
noastră e un dor. Şi, atunci când firul care mă conduce 
e dorul acela de bucurie pe care-l am, de a-mi împlini 
acel ceva care-mi lipseşte orice aş avea şi orice aş fi, 
atunci nu voi mai intra în capcana asta. 

— Cu aceste gânduri trebuie să încheiem, înainte 

poate de a fi dus toate gândurile noastre la capăt. Dar 
mai avem emisiuni la dispoziţie. Stimaţi ascultători, 
continuăm săptămâna viitoare dialogul nostru cu 
maica Siluana şi sperăm, ca de fiecare dată, să fie 
pentru dumneavoastră un prilej de învățătură şi de 
experiență duhovnicească. La revedere. 


— Bucurie sfântă! Doamne-ajută! 
Ik 2 x 


Duhul rugăciunii. 
Rugăciunea ca intrare în relaţie și dăruire 


— Doamne-ajută, stimaţi ascultători. Continuăm 
astăzi discuţia noastră de unde am rămas, respectiv de 
la învăţătura despre Duhul Sfânt. Am discutat despre 
dimensiunea duhovnicească a jertfei, despre felul în 
care, de multe ori, omul de astăzi nu mai înțelege prin 
jertfă actul duhovnicesc de dăruire către Dumnezeu, 
Cel Care ne-a dat pe noi înşine nouă înşine şi ni le-a 
dăruit nouă pe toate, ci înțelege jertfa mai curând în 
sens legalist, juridic, ca pe o problemă de târguială, ca 
pe o problemă în care cineva trebuie să dea socoteală 
pentru ceva. De aceea şi Judecata lui Dumnezeu a 
început să fie înțeleasă legalist. Am arătat că, de fapt, 
jertfa, judecata, toate lucrurile acestea au de-a face cu 
logica dăruirii noastre în mâinile lui Dumnezeu și... 

— Şi logica unui răspuns dat liber şi din dragoste, 
nu a unei trageri la răspundere, pentru care urmează 
să fii închis. 

— Desigur. Ei bine, Duhul Sfânt, în tradiția 
ortodoxă, în Sfânta Scriptură, este numit Duhul 
rugăciunii, Duhul Care vine în noi şi care strigă „Avva! 
Părinte!'*. Și aflăm astfel - lucru ciudat pentru mulţi 

dintre noi - că nu noi suntem cei care ne rugăm. De fapt 
noi ne-am şi obișnuit să spunem: „Mă duc la biserică şi 
mă rog... Adică, eu fac o acţiune, aceea de a mă așeza 
în genunchi, de a spune niște cuvinte, de a mă ruga. 
Or, în Sfânta Scriptură ni se spune că, de fapt, nu noi 
ne rugăm, ci, iată, Duhul Sfânt face aceasta. Cum să 
înțelegem mai bine, maică Siluana, lucrul acesta? 

— Apoi, matale eşti cel care trebuie să spui, că 
eşti profesor teolog. Eu nu ştiu să spun așa. Eu știu să 
zic altfel: că atunci când chemăm pe cineva, de obicei 
îl chemăm să ne dea ceva. Îl chemăm pentru că avem 
o lipsă, o lipsă de cineva şi de ceva pe care acel cineva 
poate să ni-l dea. Or, asta nu este rugăciune în sensul 
în care dorește Dumnezeu să intrăm în relaţie cu EL. 
El vrea să intrăm într-o relaţie ca cea a Persoanelor 
Sfintei Treimi. Căci acolo, când se cheamă Unul pe 
Altul, nu se cheamă pentru că lipseşte cuiva ceva - 
lui Dumnezeu nu-i lipseşte nimic, ci este un act de 
absolută și permanentă dăruire de Sine. Deci ca eu să 
ajung să am bucurie când mă rog, va trebui să dau, să 
ofer. Or eu n-am ce să ofer. Atunci Dumnezeu, știind 
neputinţa mea, ştiind că eu nu mai am ce să dau 
pentru că nu mă am nici pe mine şi nici pe Dumnezeu 
în mine, vine la mine, mă umple cu Sine. Şi mai face 
un lucru: mă curăţește de toată întinăciunea. Atunci 
strigăm „Avva! Părinte!”, adică „Tăticule, te iubesc, 
iubeşte-mă! Sunt bucuroasă că mă iubești!”. 

Aşa văd eu această chemare, această venire a 
Duhului Sfânt ca să ne înveţe să ne dăruim, să ne 
învețe să dăm din ale noastre, din preaplinul nostru. 
Noi nu putem fi plini dacă nu ne umple Dumnezeu, 
dacă nu vine Duhul Sfânt să ne umple. Şi El vine. 
Atunci eu, dacă am nevoie de o pereche de boi şi 

vreau să-i cer de la Dumnezeu, nu încep rugăciunea: 
„Doamne, dă-mi și mie doi boi!”, ci încep rugăciunea: 
„Doamne, vino şi Te sălășluiește întru noi! Şi-Ţi 
mulțumesc că prezenţa Ta mă face să uit ce-am vrut 
să-Ți cer!”; și, când îmi amintesc, Îi spun: „Doamne, 
mulțumesc că mi-ai dat puterea, priceperea şi dragul 
de a cere boii de la Tine și nu m-am dus eu să-i fur 
de la vecinul.” Deci boii nu-mi vor lipsi, nevoile mele 
se var împlini, până când voi fi plin de toate şi nu voi 
mai avea nevoi. Dar rugăciunea mea către Domnul va 
fi o relaţie de dăruire. Eu Îi dăruiesc din preaplinul 
încrederii mele, credinței mele și siguranței mele 
că acolo este ce-mi trebuie și ce nu am. Așa am fost 
făcuţi, cu această scobitură, cu această concavitate, 
cu această lipsă. 

— Pentru a primi. Și pentru a dărui din nou. 

— Eu sunt un vas în care vine preaplinul. Eu nu 
potsă ofer nimic, nici măcar o cerere. Pentru că atunci 
când cerem ceva cuiva, de fapt îi oferim încrederea 
noastră că ne dă. „Dă-mi și mie o bucată de pâine... 
- când spun asta, îți ofer încrederea mea că ai să-mi 
dai, încrederea mea că mă-nţelegi că mi-e foame. Deci 
îți dăruiesc ceva în primul rând. Îţi dăruiesc pentru 
că nu cer oricui! De ce? N-am încredere. Aceasta 
este pedagogia lui Dumnezeu şi aceasta e minunea 
care s-a întâmplat cu noi, oamenii, după ce a coborât 
Duhul Sfânt, şi se întâmplă când este Duhul Sfânt cu 
noi. 

— Da. Ce poate oferi de fapt o concavitate? Nimic 
altceva decât ce primeşte în ea. 

— Exact. Şi când sunt un gol, eu mă ofer pe mine 
ca gol pentru primirea Ta. Pentru că eu nu sunt făcut 
să fiu gol. Şi în loc să mă umplu cu tot felul de deşeuri 

şi cu tot felul de surogate din lumea creată, eu vreau 
să mă umplu cu Creatorul, pentru că aşa m-ai făcut 
Tu, Doamne! Această aruncare a noastră în golul 
care suntem noi este actul nostru de credinţă, actul 
nostru de încredere. 

— „Ale Tale dintru ale Tale"; zice Sfânta Liturghie. 
Deci cumva noi, în concavitatea aceasta care suntem, 
putem să aducem tocmai acest act de încredere, acest 
actde dăruire pe care l-am primit deja de la Dumnezeu. 


Infinitul bun și infinitul prost 


— Oamenii spun: „Ei, voi, creştinii, sunteţi nişte 
milogi şi cerşiţi toată ziua!”. Nu-i adevărat, suntem 
nişte generoşi! Noi dăruim încredere, noi dăruim 
încredere Creatorului şi bucurie. Îi dăruim încredere 
cerând! Acesta este primul act de dăruire. Ne dăruim 
pe noi, şi lipsa noastră, și golul nostru, lui Dumnezeu. 
Abia apoi, din preaplinul acela, noi devenim izvoare. 

— Da. Dăruim încredere, dăruim comuniune, 
dăruim comunitate... 

— Ne dăruim pe noi. 

— Da, ne dăruim pe noi. Chiar acum citeam 
ceva despre cum, în lumea elenistică, omul se simţea 
singur în Cosmos. De o singurătate înfricoșătoare. 
Și atunci, spune un autor german de pe la începutul 
secolului XX, creştinismul aduce deodată un sentiment 
cu totul eliberator, dat de faptul că omul nu-i singur 
în Universul acesta înfricoşător și mai ales că nici 
Universul nu-i înfricoşător. 

— Pentru că bietul om, înainte de venirea 
Mântuitorului, de refacerea legăturii noastre cu 
Dumnezeu, ca să vadă Cosmosul îşi punea mâna 
streaşină la ochi și se uita în zare. Sigur că omul 


77 


poate avea telescoape, sateliți şi tot ce te face să 
vezi mai bine... Dar oricât te-ai uita într-acolo, eşti 
singur! Pentru că Cineva-ul nu-i acolo. Cum spunea 
nu mai ştiu cine: „A, au fost pe Lună și nu L-au văzut 
pe Dumnezeu!" (râde) Cred şi eu că nu L-au văzut! De 
ce? Pentru că Dumnezeu nu-i pe Lună, nu e în cerul 
înstelat! Dar unde e? În tine, în mine este. Dacă eu mă 
întorc către mine, atunci pot să-L găsesc pe Cel Care 
e în mine, care e chipul Lui în mine. Acolo e locul de 
întâlnire, înăuntrul meu. Eu însumi sunt un Cosmos. 

Sigur, pare greu pentru noi să acceptăm lucrurile 
acestea, ni se par teorii sau lucruri abstracte. Dar 
eu zic să facem așa, concret: uitaţi-vă o oră în zare 
şi uitați-vă o oră în adâncul dumneavoastră, fiecare 
în parte. Ei, nu o oră, zece minute. Şi să-mi povestiţi, 
după aceea, diferenţa. 

— Hegel făcea o distincţie între așa-zisul infinit 
bun şi așa-zisul infinit prost. Infinitul prost ar fi infinitul 
lui 1+1+1+1+1+1... Şi aşa mergem pe orizontală şi 
putem socoti şi noi, și copiii noştri, şi urmaşii, şi zeci de 
generaţii, mii de generații... 

— Punând încă un unu. Şi omul, ca să iasă din 
această nefericire, zice: „Dar pe Dumnezeu cine L-a 
făcut? Şi pe cel care L-a făcut pe Dumnezeu, cine l-a 
făcut?” Şi tot aşa. 

— Pentru că rămâne prizonier în această logică a 
lui unu plus unu. 

— Da. Şi ai infinitului prost. 

— Omul de dinainte de Hristos era prizonierul 
acestei gândiri... 

— Însă şi în acest prizonierat, cât dor era de 
întâlnirea cu Dumnezeu! Poporul iudeu, pregătit, 
zicea: „Coboară, Doamne, cerurile şi Te coboară!'. 

Până şi felul în care spunea lucrurilor pe nume nu 
era decât un fel de a-L chema pe Dumnezeu - „Vino 
odată, că Tu trebuie să fii infinitul!” Infinitul trebuie 
să fie Cineva şi nu ceva. 

— Da, e interesant cum de fapt toată tinderea 
noastră, de multe ori chiar şi tinderea către rău - 
pentru că pe asta o vedem de multe ori -, e de fapt 
un reflex din acea tindere originară, din acea tindere 
către Dumnezeu pe care o dă tocmai chipul lui 
Dumnezeu din noi. 

— Da. Şi căutarea răului nu-i decât trăirea 
infinitului prost. Pentru că, de fapt, eu caut ceva 
bun. Nimeni nu caută răul. Caută o plăcere, caută o 
mângâiere, caută ceva bun la care trebuie de urgență 
să adauge altceva, pentru că acel ceva se demască la 
un moment dat că nu-ţi ajunge şi că nu este ceea ce 
căutai. 

— Atunci, Duhul vine în noi şi ne învață să 
căutăm infinitul bun. Și rugăciunea „Împărate ceresc, 
Mângâietorule, Duhul Adevărului, Care pe toate le 
plinești...” 

— Aşa. „Le plineşti”, nu „le împlineşti”. Le umpli. 

— Duhul le plineşte pe toate. Toate sunt frumoase, 
dar sunt încă ne-plinite cumva. lar Duhul le umple pe 
toate, chiar şi pe noi, care suntem aceste concavităţi 
de care spuneam... 

— Cupe, să zicem. 

— Aceste cupe. Duhul revarsă acest har, acest vin 
haric, în aceste cupe... 

— Şi ne şi umple, dar ne şi plineşte, adică ne 
duce să ajungem ceea ce vom deveni. Pentru că noi 
suntem în devenire. Şi devenirea e infinită, e fără de 
sfârşit, e nemărginită, pentru că nemărginit este Cel 

care ne umple. 

— Da. Sfântul Grigorie de Nyssa vorbea despre 
așa-zisa epectază, de acel progres nesfârşit... 

— Tindere. 

— Așa, tindere nesfârșită. Pentru că progresul 
acesta în viaţa sfântă, în duhovnicie, nu are niciun 


capăt. Progresul în infinitul cel bun nu se sfârşeşte 
niciodată. 


Rugăciunea nu se face pentru că „trebuie” 
sau pentru că „îmi vine” 


La sfârşitul rugăciunii Împărate ceresc, spunem: 
„vino şi Te sălășluiește întru noi...” Dar nu așa, pur şi 
simplu, ci „Ccurăţeşte, Bunule, sufletele noastre” La 
începutul emisiunii spuneaţi că lucrul acesta este cel 
mai greu, de fapt. 

— Da. Şi sunt două atitudini care nu aduc 
bucurie. Una: așteptăm în mod pasiv să fim curăţiţi, 
de parcă am fi nişte geamuri care trebuie spălate sau 
un parbriz care trebuie curățat. A doua atitudine este 
aceea în care n-am vrea să ne doară curăţarea. Or noi, 
dacă ne uităm atenţi în noi şi suntem atenţi cu noi și 
cu viața noastră, observăm că ceea ce este necurăţie 
— ce percepem noi ca necurăţie a sufletului nostru — 
este o faptă, este o atitudine liberă. Oricât am fi presați 
de nevoi, de fapt în mod liber facem ceea ce e necurat 
în fața propriei conştiinţe. Ca urmare, smulgerea 
acestei necurăţii din mine presupune în primul rând 
dorinţa mea de a mă lepăda, presupune ruperea -— 
care doare - și desfacerea unor deprinderi. Se zice 
că obişnuinţa e a doua natură. Ce înseamnă asta? 
Obişnuinţa înseamnă nişte legături între neuroni 
ai creierul meu care automat îmi declanșează o 

anumită atitudine, un anumit comportament în faţa 
unei anumite situaţii. Când mă hotărăsc să nu mai 
înjur, să nu mai blestem, să nu mai drăcuiesc, să nu 
mai invidiez, să nu mai judec şi să nu mai compar - 
pentru că în clipa în care compar pe cineva cu cineva 
sau cu mine, judec - atunci mă întâlnesc cu rezistența 
feroce a acestor tipare. Ele sunt atât de bine intrate 
în carnea mea, în creierul meu, în mine, încât îmi par 
de nebiruit. Chemându-L însă pe Duhul Sfânt, voi 
primi puterea să desfac această legătură, acest lanţ 
de neuroni, aceste sinapse care mă încătuşează, şi 
să le fac pe cele noi, ale Duhului. Duhul nu lucrează 
în locul meu, ci împreună cu mine! Nici eu fără 
Dumnezeu, nici Dumnezeu fără mine. 

— Am întâlnit mulţi oameni care zic: „Domnule, 
nu mă pot ruga. Mă străduiesc să mă rog, dar nu mă 
pot ruga.“ Luând în considerare ceea ce ne spuneaţi 
acum, dacă înţeleg bine, aceștia au fie o atitudine 
pasivistă, fie una activistă. Pasivistă, adică: „Să vină 
odată Duhul să se roage pentru mine! Că eu nu văd 
nimic, nicio schimbare... Uite, m-am botezat, m-am 
împărtășit şi aşa mai departe, dar nu simt nimic!" Și 
activistă, adică: „Mă pun să mă rog!” Și se străduiesc 
să se roage, dar nu reușesc să se roage. 

— Să pornim de la „Nu pot!'. Ca să rezolv o 
situație legată de „nu pot” trebuie să pornesc de la 
ce pot să fac. Uite: nu pot să mă rog. Dar pot să... 
înjur. Ei, iată, pot ceva. Hai să văd: care e scopul acţi- 
unilor pe care le fac? De ce fac ceea ce pot? Ca să-mi 
împlinesc nişte nevoi. Împlinirea nevoilor mele îmi 
aduce plăcere, bucurie, pace; mă simt bine când 
îmi împlinesc nevoile. Dar eu vreau să fiu onest cu 
mine: iată, înjur de 30 de ani şi sunt foarte nefericit. 

Nevoile mele nu sunt satisfăcute. Am nevoie de 
tandreţe - de câte ori înjur, nu primesc niciun gest 
tandru în schimb. Am nevoie să fiu prețuit, admirat 
- nimeni nu mă preţuiește şi nu mă admiră, decât 
nişte șmecherei ca mine, dintre blocuri, care spun 
„Uau, ce grozav ai înjurat!”, dar mă înjură şi ei despre 
lucruri care mă dor foarte tare. Atunci, pornesc de la 
ce simt: simt durere când fac un lucru. Cât o să mai 
rabd? Până când am să îndur asta? Cum să scap? Am 
auzit că există Cineva care mă poate vindeca, care 
poate să-mi aducă bucurie. Am auzit că Dumnezeu 
dă bucurie, că Dumnezeu aduce bucuria. Așa spune: 
„Bucurie vă aduc vouă..-, „Bucurie vă las vouă... 
Dacă o fi adevărat!? la să mă duc la El și să zic așa: 
„Doamne, dă-mi şi mie bucurie!”. El va zice: „Copile, 
uite, dacă vrei bucurie, fii credincios cu darurile pe 
care ţi le-am dat Eu. Ce daruri ai tu?”. „Păi, eu știu 
să vorbesc." „Bine. Fii credincios pe cuvintele tale și 
folosește-le după cum te învăţ Eu, și nu după cum îţi 
vine ţie sau după cum te învață cel al cărui nume îl 
spui când nu ești bucuros”. În felul acesta eu fac ce 
zice Domnul. Dacă zice Domnul să zic asta, atunci zic 
asta. Dacă nu pot, zic: „Doamne, Tu dă-mi putere să 
zic asta!” Şi „Îţi mulţumesc că mi-ai dat putere, că eu 
nu puteam să zic Tatăl nostru dacă nu-mi dădeai Tu 
putere!". Şi „Îi mulţumesc, că acum sunt bucuros că, 
uite, am zis cinci minute Tatăl nostru. lar când zici 
„eu sunt bucuros”, o să simţi că eşti bucuros. 

Să pornesc, deci, de la ce simt, să-mi dau seama 
că ce fac nu-mi aduce simţire bună şi să încerc să văd 
dacă nu cumva ce-mi spune Dumnezeu să fac îmi 
aduce bucurie, mă scoate din necaz, din plictiseală, 
din strâmtorare. Dacă privesc rugăciunea ca pe o 

obligaţie, în veci nu mă voi putea ruga! 

— Da. Deci până la rugăciune, să fac cumva ce 
pot. Nu mă pot ruga - dar pot rosti niște cuvinte, pot 
să mă așez în genunchi. Pot să-mi deschid sufletul. 

— Aşa cum fac în tot felul de situaţii. Dacă mă 
duc la primar - mă înscriu în audienţă, aştept, stau 
în picioare, bat la ușă, mă aşez numai dacă îmi spune 
„Luaţi loc”... Oriunde m-aş duce și orice aş face, 
împlinesc nişte condiţii prealabile. Mă pregătesc 
pentru întâlnirea aceea, ca să obțin ce mă interesează 
acolo. De exemplu, nu mă pot duce la bar cu icoana în 
brațe și să cânt psalmi, nu? Că n-o să-mi dea nimeni 
de băut, o să mă dea afară. Acesta-i primul pas, nu? 
Este o relaţie, un protocol dacă vrei, de adecvare. Fac 
ce se face acolo. 

— Foarte frumos spus: fac ce se face. 

— Dacă vreau să fiu cu Dumnezeu, există un 
protocol, există un fel de a fi cu Dumnezeu. Şi-l învăţ. 
Sigur că mie-mi vine mult mai uşor să stau pe fotoliu, 
cu mâinile sub cap. Dar aceasta este întâlnirea cu 
domnul de la televizor, de pe micul ecran, care nu mă 
vede. În faţa lui pot să stau aşa. 

— Altfel spus, rugăciunea şi actul de credinţă în 
sine au o dimensiune comunitară. Nu cred așa, de 
capul meu, nu mă rog pentru că „trebuie“ să mă rog. 

— Exact! Nici pentru că-mi vine. 

— Nici că-mi vine. Da, și expresia asta am 
întâlnit-o de multe ori: „Nu-mi vine să mă rog”. Atunci 
actul rugăciunii se psihologizează oarecum. 

— Exact, exact. Și eu ştiu că sunt bolnav, că nu 
simt. 

Şi nu, în niciun caz rugăciunea nu se face din 
obligație! Eu n-am obligația să mă rog. Ci o fac pentru 

că vreau rezultatul. Dacă eu vreau să mă bucur, vreau 
să-L iubesc, vreau să-l simt iubirea, voi face ce-mi 
cere pentru că asta-i calea, nu pentru că trebuie, nu 
pentru că sunt obligată, ci pentru că asta este calea. 

— Da, mă rog pentru a mă integra într-un act de 
comuniune cu Dumnezeu, cu ceilalti, cu Biserica, cu 
frumuseţea asta de Liturghie, de biserică, nu? Aşa cum 
s-a întâmplat cu trimişii cneazului rus?... 

— Vladimir, sigur. 

— Da, când, ajunşi la Constantinopol, au zis că au 
văzut cerul pe pământ, văzând Sfânta Liturghie. 

— Ei, acolo, vezi, ajută şi partea afectivă a 
sufletului. Dar, cum spuneai, există pericolul de a 
psihologiza. Şi câtă nefericire există aici! Ar fi un 
dezastru dacă slujitorii Sfântului Altar ar sluji numai 
dacă ar avea dispoziție. Eu mă gândesc cu durere la 
cel care ar sluji numai dacă ar avea inspiraţie, sau 
dacă ar fi „în formă”. Ce-ar face când l-ar durea burta, 
de exemplu? Or, un preot ortodox, slavă Domnului, 
slujeşte Sfânta Liturghie și când, să zicem, are o 
dispoziţie psihică proastă. Ştiu eu, i-o fi murit cineva. 
Sau a pierdut ceva. El nu poate să aibă o veselie 
afectivă la cerere. Dar bucuria duhovnicească de 
a fi slujitorul Domnului, dragostea jertfelnică pe 
care o trăieşte la alt nivel decât cel psihologic, îl 
fac să se smulgă din ale sale şi să intre în rânduiala 
dumnezeiască, îl mângâie cu bucuria care vine de la 
Dumnezeu şi nu de la evenimentele din exterior. Cam 


* După ce au participat la Sfânta Liturghie în catedrala Sf. Sofia 
din Constantinapol, trimişii cneazului Vladimir al Kievului i-au 
spus acestuia: „Nu mai ştiam dacă suntem în rai sau pe pământ”. 
Solemnitatea, fastul şi frumuseţea slujbei religioase, povestită 
de solii întorși acasă, l-au impresionat puternic pe marele 
cneaz, care a decis să se boteze în Biserica Ortodoxă. 

asta este şi ceea ce se întâmplă cu noi atunci când 
ne rugăm: ne îmbrăcăm în Cineva, ne îmbrăcăm 
în Hristos, devenim fii în Fiul. Dar trebuie să fim 
conştienţi de asta. Şi să mai fim conştienţi de faptul 
că suntem bolnavi, componentele sufletului nostru 
sunt despărțite, sunt rupte între ele. Şi am nevoie să 
ştiu: pe ce contez? Pe imboldurile mele trupeşti, pe 
impulsurile mele biologice, pe sentimentele mele? Pe 
dorinţele mele? Sau pe duhul meu, pe partea aceea a 
mea care e făcută special ca să vorbească cu Domnul 
şi să-L primească pe Domnul? Prin duh eu îmi curăţ 
şi partea afectivă, și partea trupească, ca să poată 
să se bucure de toate acestea întreg omul care sunt. 
Este o artă, e o ştiinţă! Totul e artă în viaţa omului: şi 
artă culinară, şi artă... Şi tocmai relaţia cu Dumnezeu 
să fie lipsită de „protocol artistic”? 

— Nicidecum. De altfel, puțini dintre radioas- 
cultătorii noştri ştiu, poate, că a existat un grup de 
oameni în istoria Bisericii care chiar așa făceau, 
spuneau: „Nu ne rugăm decât atunci când simţim!”; 
sau „Atunci când ne rugăm, trebuie să simțim ceva în 
suflet, o căldură, ceva...” Adică să se întâmple ceva la 
nivelul psihicului. Aceștia, pe numele lor masalieni, au 
fost condamnați de către Biserică şi învățătura lor a 
fost considerată a fi eretică, pentru că ceea ce făceau 
ei nu era altceva decât o vulgarizare, o psihologizare. 

— Şi când intrau în golul acesta de trăire afectivă, 
trebuiau să şi-o provoace. Sau să mintă. 

— Da. Păi, de fapt auto-provocarea aceasta era o 
formă de mare minciună. 

— Sigur, o formă de isterizare. 

— Da, ue isterizare. 

— Da. Or Dumnezeu ne mângâie în toate. 

Dumnezeu mă mângâie printr-o floare, Dumnezeu 
mă mângâie prin soarele care răsare sau apune, 
Dumnezeu mă mângâie prin ciripitul de păsărele, 
Dumnezeu mă trezeşte prin ciupitura unui purice 
[râde] şi zic „Aoleu, Doamne, eu n-am mai făcut curat 
aici de... alaltăieri!”. Dumnezeu ne înfăşoară, ne ține 
în brațe din toate direcţiile, în toate formele... De 
aceea sunt eu bucuroasă și recunoscătoare că sunt 
ortodoxă, căci Cosmosul întreg este Biserică şi loc de 
prezenţă a lui Dumnezeu, iar viaţa noastră este sau 
poate deveni liturghie, nu? 

— Da. 

— Atunci cred că asta vrea Duhul Sfânt de la 
mine. Când Îl chem. 

— Duhul Sfânt Care nu este, iată, un Duh al 
amețelii, al acestui tremendum sufletesc, ci este Duhul 
lucidităţii, Duhul dragostei. Dragostea nu exclude 
luciditatea. Este Duhul acela care seamănă rațiunea, 
care seamănă logica, pentru că între Hristos Logosul 
şi Duhul Sfânt nu este nicio cenzură, nicio ruptură, 
ci lucrează împreună. Cum spune Sfântul Irineu al 
Lyonului, Duhul şi Fiul lui Dumnezeu sunt cele două 
braţe prin care Tatăl lucrează. 

— În acelaşi timp să nu uităm că luciditatea are 
şi formele ei de beţie a Duhului. Zice Apostolul: „nu 
vă îmbătaţi de vin, ci de Duhul Sfânt” (Efeseni5.:%)... Asa 
că omul care n-a mai simțit prezenţa lui Dumnezeu 
îmbătătoare de uimire, bucuroasă şi fericită, atunci 
când n-a mai simţit prezenţa Spiritului, el a apelat la 
spirt, cum zice cineva. 

— Da... 

— Doamne, miluieşte-ne pe noi să nu pățim asta! 

— Da. Sfinţii Părinți numeau această beţie a 

Duhului ca fiind beţia lucidităţii, beţie sobră, „ebrieta 
sobra”. Și, în această „ebrieta sobra” încheiem şi 
noi emisiunea aceasta şi vă dorim tuturor să vă dea 
Dumnezeu să trăiţi această ebrietate sobră, această 
beție a lucidităţii Duhului Sfânt, această bucurie 
nespusă de a-L cunoaşte pe Hristos, de a trăi cu Hristos, 
de a fi, cum spune maica Siluana, ortodocși. 

— Începeţi cu Împărate ceresc spus de cât mai 
multe ori pe zi şi mai vorbim. Bucurie sfântă! 

— Doamne-ajută! 

Creaţia - o cuvântare 
a lui Dumnezeu către noi 


Reporter: Doamne-ajută, oameni buni! Suntem la 
cea de-a şaptea emisiune împreună şi continuăm să 
discutăm despre Duhul Sfânt. Duhul Sfânt, Cel Care ne 
umple de beţia aceea a lucidităţii, de „ebrieta sobra”. 

Maica Siluana vorbea despre bucuria de a fi creștin 
ortodox, bucuria aceea de a trăi într-un ritm cosmic cu 
întreaga Creaţie a lui Dumnezeu, cu această mare de 
frumuseţe pe care Dumnezeu o revarsă în fiecare clipă 
asupra noastră. Și, într-adevăr, iată că şi rugăciunea 
clasică a Bisericii noastre către Duhul Sfânt, „Împărate 
ceresc”, vorbește despre Duhul Sfânt - Dătătorul de 
viaţă. Apoi, întregul cult al Bisericii noastre Ortodoxe, 
întreaga noastră viaţă liturgică vorbește despre 
Duhul Sfânt Care plineşte întreaga Creaţie. lată, în 
antifoanele de la Utrenie se vorbește despre Duhul 
Sfânt în Care toate se mișcă, Duhul Sfânt în Care 
toate viază; totul ființează în Duhul Sfânt. Poate 
că iarăși maica ar spune că ar fi de domeniul meu să 
explic cum se petrec toate lucrurile acestea. Cum eu 
însă sunt o fire mai logică, mai raţională, iar maica 
este o fire înclinată către experierea acestor lucruri, 
0 rog pe maica să ne spună cum se întâmplă de fapt 
toate minunăţiile acestea. 


Fără Duhul Sfânt, frumusețea şi diversitatea 
lumii produc durere şi deznădejde 


Maica Siluana: — Aşa cum știe El să le rânduiască. Ce 
am observat este că Dumnezeu lucrează cu fiecare 
altfel. Aceeaşi lucrare, dar cu fiecare diferit. Atunci 
când ai o bucurie, sau o descoperire, o mângâiere în 

viaţa duhovnicească, și simţi nevoia s-o împărtăşeşti 
cu cineva, rămâi uimit de uimirea celuilalt. Adică, 
deşi te aştepţi să fie lucruri pe care le știe, totuși e 
uimit şi bucuros să le audă de la tine și tu ești uimit 
şi bucuros să le auzi de la el. Şi asta mi-a dat mult de 
gândit. Atunci am înţeles că, de fapt, Duhul Sfânt ne 
umple pe toți într-un mod personal. Eu cred că Duhul 
Sfânt este Cel Care mă face pe mine să fiu altcineva 
decât tine şi numai în Duhul Sfânt eu pot să fiu cu 
adevărat altcineva decât tine. Celelalte duhuri - care 
ne mână „să fim primii!”, să fim „mai frumoşi decât... 
- ne uniformizează de fapt, ne anonimizează. Ne fac 
indivizi. Pe când Duhul Sfânt ne face unici... 

— Fără Duhul Sfânt am trăi cumva în lumea lui 
Newton, nu? În lumea aceea a spaţiului plan, pur, în 
care fiecare unitate e egală cu cealaltă unitate, care e 
lumea lui unu plus unu, plus unu, de care vorbeam în 
emisiunea trecută. 

— Şi în care viața e durere. Eu cred şi mărturisesc 
din experienţă că, înainte de a trăi viaţa în Biserică 
şi deci de a fi cu Duhul Sfânt, viaţa este durere. Şi 
nu vorbesc de necazuri, care-s durere şi acum, ci, 
de exemplu, de faptul că, paradoxal, frumuseţea și 
diversitatea lumii produc durere și deznădejde. 

— De ce oare? 

— Păi să te uiţi ce frumoase-s toate şi să constați 
că nu le vede nimeni și nu se bucură nimeni de ele!? 
Și să-ți închipui că ele n-au fost făcute de nimeni 
pentru cineva...!? Ce e mai trist decât asta? Ce e mai 
zadarnic decât asta? Şi tocmai pe aici vine, pentru un 
necredincios aşa cum am fost şi eu, aruncată cumva 
de educaţia comunistă și ateistă, pe aici vine şoapta 
lui Dumnezeu Care zice „Te iubesc!”, Prin frumuseţe. 

Stai şi te minunezi: cine a făcut floarea asta atât de 
frumoasă? „Materia superior organizată?!” Bine, 
dar o piatră? O piatră de pe fundul oceanului, pe 
care n-o vede nimeni? Dar cochiliile acelea? Şi 
toată frumuseţea asta ascunsă înăuntrul materiei, 
înăuntrul copacului, înăuntrul pietrei, toate astea 
nu sunt tot atâtea strigăte de dragoste, declarații de 
dragoste și de invitaţie la bucurie ale Cuiva? Nu e 
vorba doar de faptul că-i atât de inteligent organizat 
Cosmosul. Că aşa putem spune și despre o lege, că 
se desfășoară în mod inteligent... Dar frumuseţea 
este intențională, se adresează cuiva! Şi dacă se 
adresează cuiva, iar eu sunt cineva, Cel care mi se 
adresează trebuie să fie şi El Cineva. Acum, după ce 
am ajuns Acasă, în Biserică, după ce m-am desfătat 
de bucuria de a fi cu Domnul, acum înțeleg că Acela 
era Duhul Sfânt. Că aşa a lucrat Duhul Sfânt şi aşa 
lucrează Duhul Sfânt cu toată făptura căutătoare. 

— Deci fără ochiul care să vadă frumusețea, 
frumuseţea n-are sens. 

— Nu, ochiul care nu vede frumuseţea este orb, 
e mort; iar când începe s-o vadă și nu-L. vede pe 
Dumnezeu, nu poate decât să lăcrimeze, să plângă. 

— Însă există Marele Ochi, care vede frumuseţea şi 
vede că toate sunt bune foarte și toate sunt frumoase, 
cum zice în Septuaginta. 

— Exact. Şi le dăruieşte cuiva. 


De ce creează Dumnezeu lumea? 


— Voiam să întreb: de ce a creat Dumnezeu lumea? 


— Ca să mă facă pe mine bucuroasă. Pentru 
bucuria mea. Pentru desfătarea mea. E uimitor: ăsta-i 


singurul scop pentru care a făcut-o! Nu mi-a venit să 

cred când am descoperit asta și încă mai ameţesc 
când îmi dau seama că asta este. Și de multe ori pierd 
asta şi uit să mă bucur pentru că, de exemplu, cineva 
s-a uitat urât la mine. Ca să vezi ce durere, nu!? [râde] 
Dar ne doare, trebuie să înțelegem că ne doare... 

— Și atunci actul Creaţiei, pe care mulţi dintre noi 
îl tratează așa, foarte logic, de fapt și acesta e un act 
de bucurie. 

— Sigur! Nu ştiu unde citeam, cuvântul „cosmos” 
înseamnă împodobire. 

— De aici vine a cosmetiza, a înfrumuseţa. Da, în 
greaca veche într-adevăr cosmosul are de-a face cu fru- 
musețea, cu faptul acesta de a fi ordonat, de a fi armonios... 

— Ca să aflu de ce a făcut Dumnezeu lumea, eu 
trebuie să intru în contact cu lumea, cu lumea lui 
Dumnezeu. Dacă eu mi-am pus întrebarea asta şi 
după aceea mă raportez la lume ca fiind un infinit 
de obiecte de consum, nu voi afla de ce a făcut-o. 
A făcut-o s-o mănânc? Dar cât poţi să mănânci? Să 
consumi? Dar cât să consumi? În plus, noi am ales să 
ne mâncăm unii pe alții mai mult decât să mâncăm 
lumea, care-i plină de mâncare! 

— Da, consumul este denaturarea totală a actului 
acesta de comunicare cu Cel Care a creat lumea; e 
denaturarea totală a bucuriei, de fapt. 

— Atunci, poate că ar trebui să punem întrebarea 
altfel. Să mă uit la o floare şi să întreb: „Doamne, de 
ce ai făcut Tu floarea aceasta?”, Ai să vezi răspuns! Te 
uiţi la o stea: „Doamne, de ce ai făcut Tu steaua asta?”. 
Sau: „Doamne, de ce l-ai făcut pe Vasile?”. 

— Multi oameni simt că Dumnezeu a creat pe 
cineva pentru ca el sau ea să se întâlnească cu acel 
cineva. 

— Da, da. Şi, astfel, să se întâlnească mai profund 
cu Dumnezeu. Ei, fără Duhul Sfânt, fără această 
lumină pe care o revarsă Duhul Sfânt în mintea 
noastră, în ochii noştri, şi în urechile şi ochii celuilalt, 
nu putem să trăim. 

— În învățătura Bisericii se zice că actul Creaţiei 
este propriu mai curând Tatălui. În acelaşi timp, 
Creaţia are şi o dimensiune profund treimică, toate 
cele trei Persoane ale Sfintei Treimi conlucrează la 


Creaţie. Dar de ce se atribuie cu precădere Tatălui 
actul Creaţiei? 
[pauză] 


— De-aia! [râde] 

— [râde] Se zice că atunci când Goethe, parcă, a 
urcat în Alpi, când a văzut atâta frumuseţe, ar fi zis tot 
un soi de „De-aia!" A zis: „Asta este." 

— Asta este. [râde] 

— Asta este. [râde] 

— Păi dacă Duhul Sfânt ne-a învățat în Crez că 
asta este, asta este! lar noi, dacă primim asta, vom 
înţelege de ce, nu? Adică El este izvorul. Am zis „De- 
aia!” pentru că mi s-a părut paralizant să începem să 
explicăm ascultătorilor cu unitatea și diversitatea... 

— Însă, acest „De-aia!” mie mi se pare foarte 
interesant, pentru că așa ajungem la... 

— La credinţă. 

— La acea tautologie primă, la acel „Eu sunt 
Cel ce sunt": Pentru că şi această auto-numire a lui 
Dumnezeu este tot un soi de tautologie. 

— Sigur. 

— „Cine eşti Tu, Doamne? „Eu sunt Cel Care este. 
Eu sunt Cel care fiinţează."” 

— Eu sunt „este”-le. Sau „este'-le este Eu. Adică 

nu un ceva, ci un cineva. Putem s-o întoarcem pe 
toate părţile... Dar asta a fost ca să intre în relaţie cu 
Moise, cu omul care punea întrebarea. 

Dacă eu Îl întreb pe Dumnezeu „De ce, Doamne?” 
şi El îmi spune „De-aia!, pot atât de fericită să 
adorm în brațele Lui...! Zic: „Lasă că ştie EI!” De ce 
adorm fericită? Pentru că eu, mâncându-L. pe EI, 
respirându-L pe EI, făcând ce spune EI, plângând 
de dorul Lui, bucurându-mă de prezenţa Lui, eu 
îmi asum să am încredere în făgăduinţa Lui că 
Duhul Sfânt mă va învăţa toate. Şi am învăţat că nu 
trebuie să le învăţ pe toate deodată, pentru că sunt în 
creştere. Aştept să le învăţ încetişor, încetișor, când 
vin. Ca un copil care vrea să ajungă medic şi e în clasa 
a doua; în niciun caz nu e deznădăjduit că e doar în 
clasa a doua! Mai mult: e atât de bucuros că a venit 
vacanţa de primăvară, pe urmă vacanţa de vară, că a 
luat premiu sau n-a luat premiu. Avem o grămadă de 
treabă pe parcurs. Şi eu la fel, nu vreau să înțeleg din 
clasa întâi ce e cu medicina... Sigur, răspunsul există, 
iar tu trebuie chiar să-l dai, în calitatea ta de profesor, 
în toată frumusețea lui dogmatică. Dar eu prefer să 
venim și să-l cântăm la biserică. Atunci răsună altfel, 
când cânţi acel răspuns. 

— Acest „de-aia”. 

— Da, da. 

— Da. Acest tautologic „de-aia“ ne duce cumva 
la baza explicaţiei, acolo unde explicația nu se mai 
realizează, pentru că este de la sine înțeleasă. Există 
acea simplitate a Creaţiei, a întregii noastre vieţi. Dar 
noi avem, într-adevăr, un mare talent de a complica 
viața. 

— De ce? Ca să n-o trăim. 

— Ca să n-o trăim, da. Complicăm viața, construim 
tot felul de schele în jurul vieţii, însă la viaţă nu 
ajungem. Trăim pe aceste schele, trăim rupți de viaţă. 

Există, totuși, anumite lămuriri pe care Biserica 
le dă în legătură cu faptul că Tatăl este Creator, că 
Fiul este Mântuitor, că Duhul Sfânt este Sfinţitor, 
fără îndoială. Maica Siluana a dus discuția noastră 
în miezul ei, în miezul acesta al tautologiei prime. 
Însă, pentru ca radioascultătorii noștri să înțeleagă 
de fapt ceea ce spune Biserica noastră, să înțeleagă 
logica Bisericii noastre, trebuie să precizăm faptul 
că în Tradiţia Bisericii, fiecărei Persoane a Sfintei 
Treimi, fiecărei Persoane a lui Dumnezeu Cel Unul, 
Îi este atribuită o anumită lucrare. Tatălui Îi este 
atribuită Creaţia, Fiului Îi este atribuită Mântuirea 
(Mântuitorul Hristos, Fiul lui Dumnezeu, Care S-a 
întrupat de la Duhul Sfânt şi din Fecioara Maria, S-a 
făcut om pentru a ne mântui pe noi) şi Duhului Sfânt 
Îi este atribuită Sfinţenia. De ce este așa? Ajungem la 
răspunsul maicii Siluana: „De-aia!" 

— În acelaşi timp, să nu uităm că teologi ca 
matale spun că în Dumnezeu, fiind o singură fire, 
este o singură lucrare. Ca urmare, lucrarea Creaţiei 
este lucrată de Dumnezeu Sfânta Treime. Participă 
la ea și o lucrează în mod specific şi Duhul Sfânt, şi 
Fiul; că Dumnezeu Tată! zice, dar şi Duhul Sfânt Se 
poartă pe deasupra apelor. lar la Mântuire Tatăl 
trimite şi pe Duhul Sfânt, Care Îl însoțește pe Fiul. 
Aşadar, niciodată celelalte două Persoane nu sunt 
nelucrătoare în lucrarea pe care o atribuim Uneia 
dintre Persoane. 

— Da, faptul acesta trebuie neapărat reţinut. 

— Sigur, căci altfel cădem în niște erezii... 

— Sigur că da... Să reținem deci faptul că, 
deși Tatăl este Creatorul prin excelenţă, la Creaţie 
colaborează şi Fiul, şi colaborează şi Duhul Sfânt. Și 
la fel, la Mântuire şi la Sfinţire colaborează toate cele 
trei Persoane ale Sfintei Treimi. 

— Noi zicem: „Vino să Te sălăşluieşte întru noi”, 
când chemăm Duhul Sfânt în noi. De fapt, în noi se 
împlineşte făgăduinţa Mântuitorului, Care zice „Eu și 
Tatăl vom veni şi ne vom face sălaș în el” (loan 14, 
23). Deci vine Tatăl cu Fiul să-și facă sălaș în mine 
pentru că Se sălășluiește Duhul Sfânt Sfinţitorul. 

— Tot în Tradiţia Bisericii se vorbește despre 
faptul că întreaga lume a fost creată de Dumnezeu 
vorbind, rostind cuvinte. „Și a zis Dumnezeu - scrie în 
Cartea Facerii - și s-a făcut”. Dumnezeu rostește şi se 
face. Un sfânt părinte, Sfântul Maxim Mărturisitorul, 
zicea că întreaga Creaţie, toată lumea, nu este 
nimic altceva decât o vorbire, o cuvântare a lui 
Dumnezeu către noi. lar în spatele fiecărui lucru se 
află logosul dumnezeiesc, cuvântul divin. Altfel spus, 
fiecare lucru este un cuvânt al lui Dumnezeu. Copacul 
pe care îl vedem - trecem pe lângă el şi de multe ori 
nici nu-l băgăm în seamă -copacul acela e un cuvânt 
al lui Dumnezeu, pe care Dumnezeu l-a rostit. 

— Plasticizat, cum zice părintele Stăniloae. 

— Da. Cristalizat, plasticizat. E un cuvânt care, 
iată, s-a coagulat și pe care eu îl văd. Mai mult decât 
aceasta, spun Sfinţii Părinţi în Filocalie, ne împărtăşim, 
ne hrănim cu aceste cuvinte. Primele cuvinte ale lui 
Dumnezeu după ce a creat lumea au fost: „Luaţi, 
mâncaţi...” Luaţi, mâncaţi din cuvintele Mele. 

— Lumea, spune un părinte, este dragostea lui 
Dumnezeu făcută mâncare, hrană pentru om. Hrană 

vizuală, auditivă... Noi ne hrănim sufletul prin toate 
uşile trupului nostru, nu? Tot hrană e şi când privim 
ceva, ne hrănim cu frumosul. 

— Da, întreaga Creaţie are, am putea spune, o 
dimensiune euharistică. lată, acesta ar mai putea fi 
un răspuns. De ce creează Dumnezeu lumea? 

— Ca să ne împărtășim. 

— Să ne impărtășim. 

— Da. Să ne împărtășim de prezenţa Lui. Şi e 
uimitoare această modalitate de împărtășire specială 
pentru om. Ne împărtăşim și direct, Faţă către față. 
Noi nu mai simţim asta acum atât de bine, că suntem 
încă în forma căzută, dar sfinții se împărtăşesc, văd 
lumina dumnezeiască. lar Adam şi Eva Îl vedeau 
pe Dumnezeu în Rai, Îl întâlneau în răcoarea serii, 
ÎI întâlneau de la Persoană la persoană şi în acelaşi 
timp Îl vedeau, Îl simțeau, Îl gustau prin toate cele 
create, prin ce atingeau, vedeau, gustau. Şi noi suntem 
invitaţi la aceeași întâlnire. Şi întâlnirea directă, de 
taină, din cămara ascunsă a sufletului nostru, acolo 
unde Tatăl ne vede în ascuns și unde putem să ne 
ducem la întâlnire cu EI, dar şi în mod văzut, prin 
cele văzute. Aceasta e minunea care este omul, care 


are această dublă dimensiune: o parte văzută şi una 
nevăzută. 


Consum şi împărtăşire. 
Omul cultivator şi omul prădător 


— „Luaţi, mâncaţi". Aceste cuvinte anunţă deja 
cuvintele Mântuitorului de la Cina cea de taină. Atunci 
Mântuitorul frânge pâinea şi zice „Luaţi, mâncaţi, 
acesta este trupul Meu": Dă potirul și zice „Beți dintru 
acesta toți, acesta este sângele Meu“ Ei bine, atunci 

când noi ne împărtăşim prin Creaţie, aici e o nuanţă. 
Aici trebuie făcută distincţia între, cum spunea maica, 
consum și împărtăşire. „Gustaţi şi vedeți că bun este 
Domnul” lată, zice „gustaţi - gustarea e puţină, este 
împărtăşire - şi vedeţi că bun este Domnul". Nu zice 
„consumaţi şi vedeţi că bun este Domnul" Consumul 
este un fenomen de masă. 

— Dar eu nu cred că e o limitare cantitativă, eu 
pot să gust din ceva mult [râde]. Mai gust o dată, şi 
înc-o dată, şi înc-o dată... Dar eu când gust ceva, chiar 
dacă gust de multe ori, de fiecare dată fac „Mmm..., 
mmmm...!”. Nu? Asta ce înseamnă? „Ce bună ai făcut 
prăjitura asta!”, „Ce bun ai făcut Tu, Doamne, mărul 
acesta!', „Ce frumos ai scris cuvântul acesta!" Deci a gusta 
înseamnă tocmai a simţi prezenţa Celui Care-ţi dă. 

— În același timp, gustarea are de-a face cu o 
anumită puţinătate, dar nu cu o putinătate impusă 
de mine, ci are de-a face cu faptul că eu nu epuizez 
ceea ce gust. Atunci când mă satur și m-am săturat de 
plesnesc, atunci am epuizat farfuria de mâncare din 
fața mea. Însă oricât aș gusta din Creaţie, n-o voi epuiza 
niciodată. Cel care consumă face greșeala logică, sau 
teologică, sau hristologică, mai bine zis, de a crede că 
această Creaţie poate fi epuizată. Consumistul este 
la fel ca Fericitul Augustin cu mintea de copil, când 
credea că în acea găurică în nisip va putea aduce tot 
oceanul. lar aceasta e o greșeală de logică, de teologie. 

— Da... Este de fapt o boală a minţii noastre, 
o neputinţă a minţii noastre căzute din relaţia cu 
Dumnezeu, care a ajuns să-şi dorească autonomia. 
Îşi dorește să stăpânească lumea - dar în sensul de 
a consuma, nu de a conduce pe Cale. Care e diferența 
dintre stăpânul unei grădini de zarzavat şi un 

prădător? Ce fac eu în grădina mea de zarzavat? O 
cultiv, o prăşesc, o îngrijesc, ca să ajungă să se coacă 
roşiile, să se coacă ardeii, să se facă varza. Acestea le 
duc spre scopul lor. Pe când, dacă intru în grădina de 
zarzavat aa altcuiva, pe care eu n-o cultiv, şi iau de acolo 
cât pot mai mult, bag în buzunare, în sac, în traistă, şi 
consum... Cam acestea ar fi atitudinile: de cultivator 
sau de prădător. Când sunt cultivator, eu simt că 
făptura creşte în mâinile mele şi că această putere de 
a crește nu e de la mine, ci mi-a dat-o Cineva. Cel Care 
mi-a dat darul, mi-a dat sămânţa și zice: „Ei, uite, tu 
eşti împreună creator cu Mine, căci ai să participi la 
dezvoltarea şi îngrijirea acestei semințe.” 

— Avem, iarăşi, această absenţă a epuizării, nu? 
Eu am primit sămânța, dar n-o epuizez. Ci o primesc, 
gust din ea și fac „Mmm...!” — îmi place ceea ce gust, 
simt infinitudinea aceasta. 

— Sau o admir și o pun în pământ și pe urmă 
gust frumuseţea creșterii plăntuţei, sau a lucrului 
care creşte. 

— Mă gândeam acum că în limba latină a gusta 
se zice „sapio', la fel cum se zice şi la „a ști” De la 
sapio vine sapientia, înțelepciune. Și la gustare, şi la 
înțelepciune, se zice la fel: sapientia - care exprimă 
faptul că omul înţelept a căpătat arta de a gusta. 
Adică a căpătat arta de a... 


— De a se împărtăşi de Cel Care trimite, Care îţi 
dă ceea ce guști. 

— De a depăși această opacitate a materiei, de a 
vedea în materie tocmai faptul că ea este angrenajul 
acela de cuvinte care ne conduce mai departe. 

— Da. Şi care ne cheamă la o întâlnire. De 
fapt fiecare lucru este o provocare, o chemare la o 
întâlnire cu Creatorul. Orice lucru a făcut Dumnezeu, 

stai şi te minunezi cât loc a lăsat să fac şi eu ceva! 
Câtă provocare pentru mine, să vin şi eu cu partea 
mea! Asta e uimitor. Deci e un loc de întâlnire şi de 
provocare la creaţie. Atunci când ating un lucru făcut 
de Dumnezeu, Îl simt pe El că este Creator şi Dăruitor 
şi sunt responsabilizată să fiu şi eu creatoare. Grâul 
- nu-mi vine să-l mănânc așa, ci fac din el pâine sau 
prăjituri. Şi aşa mai departe cu toate. O scândură — 
mă gândesc: „La ce-aș putea s-o folosesc? Cum aș 
putea s-o cioplesc? Ce-aş putea să fac cu ea? Unde 
s-o pun? Ce să scriu pe ea, ce să desenez pe ea?'... Şi 
astfel devin creator, ca Dumnezeu. 

— Creația sau caracterul meu creator este de fapt 
un răspuns la creația lui Dumnezeu. Noi ne-am obişnuit 
să zicem, învățând de la şcoală despre genialitate, că 
această creație ar veni cumva din eter, din nimic, şi 
ar avea de-a face cu geniul, care creează ceva absolut 
nou. 

— E aici un pic de dreptate, pentru că porneau 
de la faptul că vine de undeva, dar nu știau de unde 
vine. Se vorbeşte despre „inspiraţie... Dar inspiraţia 
nu e decât lucrarea Duhului Sfânt. 

— Totuși, acest tip de a pune problema este un 
pic idolatru, pentru că nu mai vede pe Cel care dă 
inspirația, ci doar pe cel care o primeşte. 

— Asta e lucrarea omului care s-a rupt de Creator. El 
de fapt în clipa aceea a devenit consumator și consumă 
actul creator ca și când ar fi proprietate personală. 

— Or actul acesta de a consuma, dincolo de faptul 
că presupune anularea faptului de a gusta, are în sine 
şi ceva... eretic aș zice. Eretic în sensul etimologic al 
cuvântului „erezie“ Hairesis însemna, în greaca veche, 
alegere samavolnică (aşa cum vreau eu să fac). Ereticul 

nu este cel care învață greșit, ci învață greşit pentru 
că aşa vrea el. Aşa i se pare lui. El nu mai încearcă 
să primească logica lui Dumnezeu, să gândească cu 
mintea lui Dumnezeu, nu-L mai roagă pe Dumnezeu 
să-l lumineze pentru a înțelege, ci el crede că înțelege 
deja foarte bine. Atunci, ereticul alege ce vrea el. La 
fel şi omul care consumă: consumă ce vrea el. Merge 
la raionul de lapte și alege ce vrea el din... şaptezeci de 
soiuri de lapte. 

— 1 se pare că alege. | se pare că alege ce vrea 
el. De fapt, este manipulat de două sforicele subţiri 
şi banale, pe care drăcușorul personal le foloseşte 
ca să facă ce vrea cu tine în faţa unui raion cu multe 
produse sau în fața lumii cu multe oferte. Este o 
înşelare. Sunt două sforicele: plăcerea și fuga de 
durere. Deci omul care s-a rupt de Dumnezeu, de 
Creator, şi de lucrarea sa în lume ca act de creaţie, a 
devenit un consumator şi caută plăcerea. Consumă 
pentru că asta îi face plăcere. Şi crede că e liber să-și 
aleagă plăcerea, dar el, când a consumat prima dată, 
a trăit doar de dragul plăcerii pe care o caută în 
continuare. Când n-o are, îl doare. Și fuge de durere. 
Aici e rătăcirea. 

— Cu aceasta ajungem la o altă problemă, la o altă 
temă, foarte vastă, tema aceasta a omului, a omului 
creat de Dumnezeu şi a căderii omului în eroarea 
aceasta, în păcat. O temă pe care o vom aborda în alte 
emisiuni, când vom continua catehismul nostru cel viu. 

— Ca să vedem ce s-a întâmplat cu omul de 
a devenit, din împreună creator cu Creatorul, 


un consumator şi un prădător. Aşa să ne-ajute 
Dumnezeu! Bucurie sfântă! 


— Doamne-ajută! 

Despre Biserică 


Reporter: Bună ziua, oameni buni. Vă spun bun venit 
la această nouă ediție şi reluăm discuţia de unde o 
lăsasem. Am vorbit ultima dată despre Duhul Sfânt - 
atâta cât am putut şi noi să aruncăm câteva raze de 
înțelegere în adâncul acesta tainic al lucrării Duhului 
Sfânt şi al Persoanei Duhului Sfânt. Ne-am adus 
aminte despre acel „Avva! Părinte!" din Epistolele 
Sfântului Apostol Pavel (Galateni 4, 6; Romani 8, 15); 
este vorba despre Duhul Sfânt Care se roagă în noi. 
E o taină a rugăciunii: nu noi ne rugăm, deși pare că 
noi facem toată mișcarea - noi mişcăm buzele, tot noi 
batem metania... Pare că noi facem totul şi totuși noi 
nu facem altceva decât să-L însoțim pe Duhul Care 
strigă în noi: Avva! Părinte! 


Intrarea în Biserică e o rânduială ameţitoare 


Reporter: — La fel de tainic este și celălalt mare 
fapt pe care îl împlineşte Duhul Sfânt: Biserica. În 
Sfânta Scriptură, în cartea Faptele Apostolilor, este 
vorba despre Duhul Sfânt Care Se pogoară peste cei 
doisprezece Apostoli, peste Maica Domnului, şi Care, 
pogorându-se sub forma unor limbi de foc, întemeiază 
Biserica. Aşadar, Duhul Sfânt și Biserica. Cum putem 
să ne apropiem mai mult de taina aceasta? 

Maica Siluana: — Intrând în Biserică! Nu există altă 
cale. În general, ca să te apropii trebuie să te duci 
acolo unde este locul de care vrei să te apropii. Ca să 
te apropii de o persoană, trebuie să intri în câmpul 
ei, în atenţia ei, în aura ei. Or, ca să ne apropiem de 
Duhul Sfânt, trebuie efectiv să intrăm în Biserică. 
Altfel, vom simţi un îndemn, o chemare, un dor, dar 
nu vom simţi prezența Duhului Sfânt. 

— lar intrarea omului în Biserică este cât se poate 
de concretă. 

— Intrarea în biserică! este un act concret: 
pui mâna pe clanță, apeşi, deschizi, intri şi treci un 
prag, care uneori nu e uşor de trecut; intri într-o altă 
atmosferă. Intrarea în Biserică se face prin: Botez, 
Mirungere şi Sfânta Împărtășanie. Prin acestea trei 
intrăm şi rămânem Acolo. Sau, cum spun Sfinţii 
Părinţi, ne naştem, dobândim viaţă şi ne hrănim; 
începem să creștem hrănindu-ne prin cele trei Taine. 
Ele sunt trei, incontestabil, dar e o singură Taină - 
e Taina Bisericii, e Taina lui Hristos întrupat; și unde 
este trupul lui Hristos, acolo este și Duhul Sfânt. Nu se 
putea altfel. lar dacă Biserica este trupul Lui, atunci nu 
putea să fie Biserica fără Duhul Lui. Pentru mintea mea 
este un act împlinit în secvenţe — pentru că Dumnezeu 
respectă regulile putinţei mele de înțelegere. Dar de 
fapt este un singur act, care se împlinește în timp. 

— Da, aşa este. Și să precizăm că adesea, de pildă 
la Sfântul loan Damaschinul, cele trei Taine prin care 
intrăm în Biserică sunt prezentate ca una singură. 

— Exact. Nici noi nu le despărțim. Biserica 
Ortodoxă încă le mai păstrează împreună. În Biserica 
Catolică sunt despărțite: Împărtăşania şi Pogorârea 
Duhului Sfânt sunt primite mai târziu... 


— Da, este acea Confirmare: mirungerea, punerea 
mâinilor... 


1 Majuscula face diferenţa între biserică = lăcaș de cult şi 
Biserică = taină a comuniunii între Dumnezeu şi om, Trup 
al cărui cap este Hristos şi în care sălăşluieşte Duhul Sfânt. 
„Biserica este unitatea în Hristos, este unirea cea mai strânsă 
cu Hristos a tuturor celor ce cred cu dreptate în EI şi Îl iubesc 
şi este unirea tuturor acestora prin Hristos. Biserica este 
alcătuită dintr-o parte pământească şi a parte cerească. (Sf. 
loan Maximovici) (n.ed.) 

— Noi mulțumim lui Dumnezeu că am rămas 
aşa, mai ca la început... Dar sigur că putem fi ca 
cerşetorul acela care luase locul prinţului!! și avea 
sigiliul regal în camera lui, dar nu ştia ce e obiectul 
acela și spărgea nuci cu el. Cam așa suntem și noi: 
deși avem Duhul Sfânt, avem Viaţa, avem viață 
dumnezeiască în noi, nu o trăim, ci „spargem nuci” cu 
ea... De fapt, noi avem două vieţi: viaţa biologică, pe 
care o stoarcem din toate puterile ca să obţinem de 
la ea şi cea mai mică picătură de plăcere; şi o viață pe 
care n-o folosim mai deloc și care e făcută numai din 
bucurie: viaţa duhovnicească, viaţa dumnezeiască, 
viața născută, căpătată la nașterea din Duh și din 
apă, nașterea de Sus. E uimitor cât suntem de morți. 

— Mă gândeam acum că şi actul de a te duce la 
Biserică presupune o experiere a Duhului Sfânt la fel 
de concretă ca îmbisericirea... 

— Să-ţi spun ceva. Am citit undeva despre 
realitatea fizică: ultimele particule ale realităţii fizice 
par a fi cuantele, iar acestea sunt niște particule de 
materie care sunt și nu sunt. Realitatea aceasta fizică, 
materială - din care dacă îţi cade un bolovan în cap îţi 
sparge capul —, este făcută din cuante. Cuantele sunt 
nişte realități care pentru o fracțiune de timp există, 
pot fi percepute ca o realitate materială, şi apoi 
dispar. Dispar de tot și reapar. Noi suntem o realitate 
pulsatilă. Dacă am avea posibilitatea să vedem asta, 
ai vedea cum eu sunt și nu sunt, sunt şi nu sunt... 

Toată viața mea e de fapt aşa: eu trăiesc şi mor. 
Uite, respir: dacă scotaerul din mine şi mai stau puţin, 
mor. După acea trag iarăşi aer şi viaţa intră din nou în 
mine. Apoi iar o dau, iar o împrăştii — sau o risipesc, 


1 În romanul „Prinţ şi cerşetor”, a! lui Mark Twain. 

sau o murdăresc, sau o dăruiesc. Spune un Părinte că 
momentul acesta de tăcere dintre cele două acte ale 
respirației este relația noastră cu Tatăl. Când intră în 
noi viaţa, intră Fiul; când expirăm, este Duhul. El ne 
ia păcatul, ridică de la noi mizeria. Apoi, în locul acela 
gol dintre ele este auzirea tăcerii Tatălui, din Care 
purcede Duhul și Se naște Fiul. Dacă am fi atenţi la 
respiraţia noastră, ne-am da seama cât de adevărat 
e şi ne-am da seama cât de morţi suntem. Suntem 
morţi pentru că nu respirăm total, nu expirăm tot 
aerul, de frică să nu murim. Şi supravieţuim, ce e 
drept, dar supraviețuirea e moarte. Trăim cu bioxid 
de carbon. Şi noi nu suntem corcoduși, ca să trăim 
cu bioxid de carbon. Ar trebui să expirăm tot aerul 
din noi, să ne golim total, să murim. Murind, înviem 
la o nouă inspiraţie ca lumea, sănătoasă. La cealaltă 
extremă întâlnim „tehnicienii respirației”, care 
respiră ca să obţină ceva. Alt prăpăd și acolo, pentru 
că una este să inspiri şi să expiri, şi alta este să fii 
inspirat şi expirat... 

Aşa şi intrarea în Biserică. E o rânduială, 
o rânduială ameţitoare! Există la un Părinte o 
comparație că Sfânta Liturghie e ca inima. Noi, când 
ne ducem la Sfânta Liturghie, intrăm în Împărăţie; 
ieșim din timp, ieşim din lume. Noi ne înălțăm la 
cer, nu vine cerul la noi. Noi ne ridicăm, intrăm 
în Împărăţia cerească. Stăm la masă, la ospățul 
Vieţii, cu Dumnezeu Sfânta Treime. Îl mâncăm pe 
Dumnezeu, mâncăm Trupul și Sângele Lui, ca să 
avem viaţă în noi, şi apoi plecăm în lume ca să ducem 
Viaţa dumnezeiască în viaţa noastră și în lume. Nu 
e părăsită această iume, ea e fermentată de Sângele 
acesta oxigenat cu dumnezeire și cu care mesenii 

de la Liturghie au un puls mai mare, inima lor bate 
mai iute. 


Cum să trăiești ritmul liturgic în lume 


— Mă gândeam că noi am pierdut cumva 
ritmul acela liturgic; trăim în lumea aceasta care ne 
acaparează... Mă gândeam ce-ar fi dacă am trăi din 
nou cu toate slujbele de peste zi... 

— Nu ne mai putem întoarce. Zilele acestea 
citeam la Sfântul Isaac Sirul un cuvânt care m-a 
dumirit într-un fel. El zice: noi acum nu mai putem 
fi pustnici, singuratici, ca înaintaşii noştri; dar acolo 
unde suntem, chiar în cetatea împărătească de am 
fi (nu mai zic de cetatea în care suntem noi acum, 
Babilonul, bâlciul deșertăciunilor de azi) dar chiar şi 
acola de vom fi, să găsim un ceas, o oră, un minut, 
în care să trăim în însingurare; să ne lepădăm de 
toate şi să facem linişte. Preafericitul Anastasios al 
Albaniei, în cuvântul pe care l-a spus când a fost la 
noi, a zis că pustia astăzi este în inima noastră 
Acolo intrăm ca să găsim tăcerea, să ne batem cu 
demonii noștri, să ne confruntăm cu ei şi să ajungem 
la isihie, la liniște, la împăcarea cu noi. 

Un părinte ortodox din Franţa face un lucru 
foarte bun în lupta cu stihiile acestei lumi. Şi să ştiţi că 
stihiile acolo, în Occident, sunt mai mari decât la noi. 
Pentru că la noi se întâmplă să râdă cineva de tine, 
să batjocorească, să înjure de Dumnezeu, dar când 
se cutremură pământul sau când îl calcă un tractor, 
zice „Doamne, ajută-mă!”, „Doamne, iartă-mă!”. De 
ce? Pentru că subconștientul lui este încă informat. 
Ei, în Occident nu mai există asta. Şi acolo, părintele 
de care vă spuneam face nişte întâlniri spirituale, 

nişte seminarii, cum facem noi aici, şi îi învață pe 
credincioşi să trăiască slujbele, Laudele, în câteva 
minute pe zi. Cum? Foarte simplu. Pune-ți ceasul, 
pune-ţi un semn, din oră în oră, opreşte-te câteva 
secunde și ridică-ți gândul la Dumnezeu. Cum zice 
Părintele Rafail Noica: folosește satelitul „Doamne!”. 
În clipa în care ai spus „Doamne!” eşti în Împărăţie, 
pentru că nu poţi spune „Doamne lisuse Hristoase!” 
fără să fie Duhul Sfânt în tine. Atunci ai intrat în zona 
cea mai înaltă, sau mai profundă, a sufletului tău: în 
duhul tău. Ar trebui să vorbim odată și despre duhul 
omului, nu doar despre Duhul lui Dumnezeu. 

— Cu siguranţă. 

— Şi aşa participăm şi noi în ritmul liturgic. 
Dar e de mare trebuinţă să aibă tot credinciosul o 
săptămână pe an, o zi pe an, în care să participe la 
toate slujbele. Să meargă la o mănăstire, dar nu ca 
să mănânce friptură pe spaţiul verde al mănăstirii 
[râde], ci pur și simplu ca să se lepede de toate și să 
trăiască în ritmul liturgic de acolo. Cât putem - o zi, 
două zile, o săptămână; sau trei zile, cât e rânduiala 
pentru mănăstiri la primirea oaspeților. 

Apoi, să ne facem o rânduială de rugăciune 
liturgică, care să fie cât mai aproape de rânduiala 
Bisericii. Pentru că în Sfântul Munte există o 
rânduială, în bisericile şi în mănăstirile noastre există 
o rânduială. Şi putem face așa: seara, de exemplu, la o 
anumită oră zicem: „Acum în mănăstire e Pavecerniţa. 
Zic şi eu o rugăciune de mulțumire pentru ziua de 
astăzi.” Sau... „Acum e Miezonoptica. lată, mă ridic 
în picioare şi spun: Doamne lisuse Hristoase, Fiul 
lui Dumnezeu, miluieşte-mă pe mine, păcătosul!”. Şi 
chiar dacă mă culc la loc, eu am participat astfel la 

Miezonoptică, cu bănuţul meu. „Acum e Utrenia. Câţi 
psalmi se citesc la Utrenie? Citesc şi eu jumătate 
dintr-unul.” Sau un singur verset. Dimineaţa, un 
singur verset din psalmii Utreniei. Atât. Dar astfel 
am participat şi eu. Se mai spune: „Dar n-am timp!” 
Dumnezeu nu cere cantitate. De fapt Dumnezeu nu 
cere nimic... Dumnezeu te cere pe tine, te vrea pe 
tine. 

— Am adus vorba despre slujbele acestea ale 
Laudelor, despre ritmul acesta liturgic, pentru că în 
semestrul acesta m-am gândit să discut cu studenţii 
mei despre ele. De ce? Cred că am uitat sau nu mai 
înțelegem efectiv sensul fiecărei slujbe. Nu mă refer 
la semnificația fiecărui gest, ci sensul de ansamblu. 
De pildă, de ce Vecernia are dimensiunea aceea 
cosmologică; psalmul 103: „Toate aşteaptă să le 
dai lor hrană la bună vreme” „balaurul acesta care 
se joacă în mare"... Toată frumusețea creaţiei! Să 
redescoperim dimensiunea aceea cosmologică a 
Vecerniei. Vii la slujbă şi, deodată, eşti în plin proces de 
creație! Dumnezeu Creatorul lucrează acolo, e slava 
lui Dumnezeu, e acea splendoare... 

— Şi mai mult decât atât: Creaţia este un proces 
continuu. Din veșnicie este fără timp, iar în timp se 
desfăşoară încă. Aşa încât, de câte ori zic psalmul 
acela, eu particip, sunt martorul Creaţiei, sunt 
martorul minunii pe care a făcut-o Dumnezeu când a 
făcut lumea. lar El le face mereu pe toate noi. Atunci 
mi se mai deschid ochii încă o dată şi văd că toate sunt 
noi. (Dacă mi se deschid, dacă nu cumva mi se închid 
de somn... Dar şi dacă nu le văd, ele tot se întâmplă.) 
Eu nu sunt numai ce se vede. Sinea noastră este mai 
adâncă... 

— E interesant faptul că omul contemporan parcă 
a uitat lucrul acesta - sau nu ştie - că sinea lui e mai 
adâncă. Eu îmi tot aduc aminte şi le spun studenților 
ce experiență am avut la Muntele Sinai. Pe la ora două- 
trei dimineața există obiceiul ca turiștii străini să urce 
pe Muntele Sinai. 

— Pelerini? 

— Nu ştiu câți sunt pelerini, cred că mai mulţi 
sunt turiști... E puzderie de lume acolo! Acolo unde 
Dumnezeu a vorbit cu Moise, acolo unde Dumnezeu a 
grăit cu graiul Lui! Dar se întâmplă ceva incredibil: 
acolo urcă turiștii... ştiţi de ce? Ca să fotografieze 
răsăritul soarelui! E incredibil! 

— Da. Ba cineva chiar întreba: „Ce mai pot 
fotografia? Să nu pierd vreo ocazie” 

— Da... Or, dacă mergem la Utrenie, descoperim 
deodată că nu e vorba nici de răsărit de soare, nici de 
sentimentul acesta de „Let's go! Gata, m-am trezit, 
am chef de muncă!" Nu e vorba de asta, ci e vorba de 
sentimentul păcatului, de trezirea din somnul morții... 
E vorba de cu totul alte lucruri, de o cu totul altă stare 
de spirit... 

— Da, dar nu uita că noi mergem la Sfânta 
Liturghie, unde are loc cea mai mare minune! O 
bucată de pâine cu puţin vin şi puţină apă sunt 
transformate în Trupul şi Sângele Domnului nostru 
lisus Hristos, sub ochii noștri, iar noi suntem chemaţi 
să Le mâncăm! Aşa, cu nimica toată de pregătire, de 
canon... Care nici nu e mare lucru, dar nouă ni se 
pare mult... Şi refuzăm. 

Dar dacă aș spune că în Cartierul Lăpuș, pe 
strada cutare, la numărul cutare, s-a tăiat un pom și 
în pomul acela se vede... o cruce, aaa, toată lumea se 

duce buluc să vadă crucea! Și crucea de pe biserică 
n-o vede nimeni. Şi Trupul şi Sângele Mântuitorului 
nu-L caută nimeni, şi nu se miră nimeni. Ne întoarcem 
cu spatele. Suntem chemați: „Cu frică de Dumnezeu, 
cu credinţă și cu dragoste să vă apropiaţi” și noi, 
cu nesimţire, ne întoarcem cu spatele şi plecăm... 
„bucuroşi că am fost la biserică”. Aici este boala 
noastră. 

— Interesant este faptul că acea cruce din copac 
este mai credibilă - aceasta mă uluiește! - e mai 
credibilă decât Sfânta Liturghie. Pentru multi dintre 
contemporanii noștri. Or aici se întâmplă ceva, lipseşte 
ceva. E vorba de o lipsă de „antenă” pentru Duhul Sfânt. 

— Da... Într-un fel, noi Îl căutăm. Căci oamenii 
caută semne şi minuni, şi spune Sfântul Apostol 
că le-a vorbit înainte oamenilor prin semne, prin 
minuni, prin minunile acestei lumi. Orice minune 
exterioară îţi atrage atenţia. lar lucrurile exterioare 
nu sunt numai ceea ce par, dincolo de ele mai este 
ceva. Deci, citim în registrul acesta: „Ce se întâmplă 
acolo? Ce se ascunde acolo? Ce vrei să spui, ce este 
acolo?', Numai că noi ar trebui să privim invers, ca cel 
ce știe! Cum spune Sfântul Apostol: voi aveţi Duhul 
înfierii, voi știți! Nu trebuie să vă înveţe cineva. Nu? 

— Da... 


Dacă nu se îndumnezeiește, omul 
se îndobitoceşte sau se îndrăcește 


— Ei, şi atunci de ce nu știm, deși ştim? Care-i 
hiba? E că nu știm să folosim puterea pe care o 
avem. 

— Cred că pe noi nici nu ne interesează acest tip 
de putere, ci o altfel de putere, o putere mai putere... 

— Asta-i! Puterea sufletului e făcută din unde. Vă 
aduceţi aminte cum e reprezentată unda la fizică - 
linia care urcă şi coboară, oscilația între sus şi jos. 
Unda puterii omeneşti are două dimensiuni. Una din 
propria putere şi una de altă putere - ca un vas. În 
puterea omenească e loc pentru o altă putere. Acest 
loc nu poate să fie gol. Acest loc e locul lui Dumnezeu, 
Care a suflat suflare de viață, e unda Duhului, a 
energiei necreate, care dublează orice tresărire, 
orice zbucium, orice adiere a sufletului meu. Când 
eşti în Dumnezeu, ești însoțit dumnezeiește. Și 
respiri dumnezeieşte, digeri dumnezeieşte, mori 
dumnezeiește, miroşi o floare dumnezeiește, îţi 
pierzi portmoneul dumnezeieşte, îţi rupi piciorul 
dumnezeieşte... Nu asta e important, dacă ţi se rupe 
sau nu ți se rupe piciorul, ci că tu trăieşti evenimentul 
acela cu Dumnezeu. Sau fără Dumnezeu. În clipa în 
care eu mă rup de Dumnezeu, ies din priză şi nu mai 
intră energia dumnezeiască, atunci în locul acela, 
în golul de care vorbeam mai înainte, năvălesc alte 
energii. Primul care a năvălit a fost diavolul, sugestia 
demonică: „Ei, oare, chiar așa? O să muriţi? Nu,n-o să 
muriţi!” Aşa ne îndrăcim. Dar nu îndrăcirea aia că te 
posedă dracul dintr-o dată. Privim o floare drăceşte — 
când nu-i a noastră și vrem s-o furăm -, privim o fată 
drăceşte, şi aşa mai departe. Deci mișcările acelea 
ale sufletului nostru sunt dublate de informaţii, 
aşteptări, cerinţe, pofte care nu sunt ale noastre, nu 
sunt omeneşti, deşi le simțim dinăuntru. 

Dar să zicem că unele nu sunt îndrăcite şi nu asta 
predomină în mine. Darnici îndumnezeit nu sunt- eu, 
gândul meu. Cum mai pot să fiu? Îndobitocit. Adică în 
locurile acelea libere se ridică stihiile dobitoceşti din 

mine. Pentru că eu sunt macrocosmos, conţin în mine 
toate puterile. Vitalitatea mea e comună și plantelor, 
şi animalelor. Afectivitatea, inteligenţa, nu sunt 
doar ale omului. Psihismul meu e asemănător cu al 
animalelor. Ce-l face omenesc este suflarea aceea care 
vine şi fecundează totul, care vine şi dă altă Viaţă, face 
suflet viu. Că suflet are şi purcelul. Dar al meu e suflet 
viu, adică Îl are pe Dumnezeu Cel viu în el. Omul nu 
se poate „înomeni”. Deci eu nu pot să mă „înomenesc”. 
Cele din jurul meu se pot înomeni. Căţelul care mă 
privește în ochi și dă din coadă se înomeneşte cumva, 
are ceva omenesc în el, căci nu se poartă ca un căţel. 
El atunci îşi iese din firea lui. Leul acela care ducea 
măgarul sfântului la păscut nu mai era doar animal, 
e| se înomenise, se ridicase spre altceva... 

— Și se înomenește, interesant, nu prin energia 
mea, ci se înomeneşte prin energia Duhului Sfânt. 

— Exact. Pentru ca lumea să se înomenească, 
pentru ca să se înduhovnicească, trebuie ca eu să mă 
îndumnezeiesc. Numai omul se îndumnezeiește, prin 
Duhul Sfânt. Și noi înduhovnicim lumea, o sfințim. 
Omul sfințește locul prin această revărsare a Duhului 
prin el. Dacă nu, rămâne sufletesc... 

— Apropo de ceea ce discutăm, de multe ori m-am 
gândit la antifoanele de la Utrenie, în care se vorbește 
despre Duhul Sfânt. Şi ne spune acolo ba de Duhul 
Sfânt în Care toate viază, ba de Duhul Sfânt Care le 
mişcă pe toate, ba de Duhul Sfânt Care grăieşte prin 
prooroci. Ce m-a fascinat întotdeauna este pogorârea 
aceasta a Duhului peste minerale, peste vegetale, 
peste fiinţa „inconștientă“ cum spun filosofii, şi faptul 
că Duhul Sfânt nu găseşte coborârea asta la pietricică 
sau la firul de iarbă ca pe o umilire... 

— Păi dacă le-a „clocit” pe toate la Facere...! Se 
spune în Scriptură că „Se purta pe deasupra apelor”. 
Toată această magmă, această materie, toată această 
potenţă de a fi, era clocită, încălzită de Duhul Sfânt, 
EI îi dădea viață. Duhul Sfânt Se purta pe deasupra 
apelor. Ceea ce mă fascinează - vedem asta și din 
experiența noastră, din lupta ascetică - este că mai 
ușor ajungem să fim cu Duhul Sfânt şi cu harul prin 
trup şi prin duh, decât prin suflet. Deci psihismul, 
afectivitatea, e cel mai puţin de prins. Dumnezeu nu 
pune mult aici, pentru că noi suntem în stare să le 
confundăm ca fiind ale noastre: dorinţele noastre, 
nevoile noastre. Întâlnim în Sfânta Scriptură: duhul 
nostru este templul Duhului Sfânt, trupul nostru 
este templul Duhului Sfânt. 

— Da, interesant, nu zice că sufletul tău este 
templul Duhului Sfânt, ci că trupul tău este templul 
Duhului Sfânt. 

— Da. Şi nous-ul, pnevma, deci partea înaltă a 
sufletului. Nu partea lucrătoare, pătimașă, afectivă. 
Aceasta nu este templul Duhului Sfânt. Aceasta 
trebuie îndumnezeită, pentru că ea este dinamică, 
îi este specifică lupta, mișcarea, contradicţia. Ea 
trebuie îndumnezeită, înduhovnicită de către duh şi 
de către trup. 

— Să revenim la relația dintre Duhul Sfânt şi 
Biserică. Părintele Schmemann spunea, în cartea 
lui „Euharistia - Taina Împărăției” că însuşi mersul 
la biserică este o taină, pentru că nu noi mergem la 
biserică, ci Duhul Sfânt ne duce la biserică. Duhul 
Sfânt este Cel care ne mână, ne adună... 

— „Să mânecăm cu mânecare adâncă.” 12 


'2 Fragment din slujba Utreniei Învierii, care înseamnă: „să pornim 
dis de dimineaţă"; în limbajul popular, a mâneca = a porni. 

— Da. Ne adună, plecăm, mânecăm, ne aduce 
laolaltă, ne face să grăim, ne face să cântăm, ne face 
să înălțăm imnuri... 

— Şi atunci să ne gândim: când nu ne dăm jos din 
pat, ce duh ne ţine la televizor? 

— Da... Și în plus Duhul este Cel Care Se pogoară 
peste Sfintele Daruri, Duhul ni-L aduce pe Hristos, pe 
Care mâncându-L iarăși devenim una, devenim un 
trup, devenim o Biserică. Duhul Sfânt este Adunătorul 
nostru, este Mânătorul şi Cel Care ne clocește pe noi 
nu numai ca şi cosmos, creaţie, ci ne clocește şi ca 
Biserică. 

— Deci, iată, ca una. Şi noi zicem „Să fim într-un 
Duh!” 

— Da. Ne-am apropiat de sfârșitul acestei 
emisiuni, de aceea ne vedem nevoiţi să ne luăm rămas 
bun astăzi. Vă dăm întâlnire săptămâna viitoare. 

— Bucurie sfântă! 


— Bucurie sfântă! 
— Şi curaj! 
— Și curaj! 
Biserica e UNA 


— Bună ziua, stimaţi ascultători. Continuăm 
introducerea pe care v-am propus-o încă de la prima 
ediție a emisiunii noastre, introducerea în cealaltă 
logică, logica Împărăției lui Dumnezeu. Continuăm 
catehismul nostru trăit, continuăm, altfel spus, să 
învăţăm ceva absolut nou. Să învăţăm, iată, gramatica 
sau, altfel spus, abecedarul acesta al bucuriei 
Împărăției lui Dumnezeu. Am discutat noi despre 
Dumnezeu, atât cât am putut şi noi, cu limitele rațiunii 
noastre şi cu limitele credinţei noastre, atât de puțină 
câtă este. Și am discutat noi și despre alte minunate 

taine, cum e taina aceasta a lucrării Duhului Sfânt, 
sau taina providenţei lui Dumnezeu. 

Vă propunem să continuăm discuția noastră 
despre Sfânta Biserică. Pentru că, iată, vorbim despre 
„noi” Cine suntem „noi”? Cine este acest plural: „noi”? 
„Noi” suntem oamenii adunaţi în Sfânta Biserică. Noi, 
cei care am fost botezați în numele Tatălui și al Fiului 
și al Sfântului Duh. Dar acești „noi', acest plural, are şi 
un nume. Acest plural se cheamă Biserică. 

În Simbolul Credinței nise spun doar câteva cuvinte 
despre Biserică. Zicem acolo că noi credem „într-una, 
sfântă, sobornicească și apostolică Biserică” Mai mult 
nu ni se spune. Şi vom încerca în cele ce urmează să 
vedem ce înseamnă „una”, ce înseamnă „sfântă, ce 
înseamnă „sobornicească”, ce înseamnă „apostolică' 
Pentru că de foarte multe ori rostim Crezul la Sfânta 
Liturghie sau la Botez, atunci când se botează un 
prunc, dar de foarte puţine ori ne gândim mai adânc 
la ceea ce înseamnă cuvintele acestea. Ce ar însemna 
Biserica cea una, maică Siluana? 

— Pentru mine, înseamnă singurul loc în care eu 
mă simt una cu ceilalţi. Durerea mea ca om a devenit 
foarte de nerăbdat în clipa în care m-am simţit în 
opoziţie, în divorț, în adversitate cu toți cei din jurul 
meu. Chiar și cu mine însămi. Și când am venit la 
Domnul, când m-am întors Acasă, în Biserică, am 
căpătat bucuria și o stare de bine care mă trezea la 
un dor de mai bine. Pornisem spre dorul inimii mele 
şi, în sfârşit, îl găsisem... 

Apoi încet, încet, spunând Crezul, auzeam 
bucățele din el, şi îmi aduc aminte cum prindeau 
sens pentru mine. Deși citeam - eram şi am rămas 
un intelectual, iar nevoia mea de a înțelege ce se 

întâmplă acolo era mare şi părintele duhovnic mă 
ajuta, îmi recomanda ce să citesc =, îmi aduc aminte 
că înţelegeam cu mintea, dar nu trăiam. Această 
credinţă în Biserica „una, sfântă, sobornicească şi 
apostolică” m-a izbit după ce am trăit efectiv faptul 
că „aştept învierea morților și viața veacului ce va 
să vină”. Era într-o zi de Rusalii, Pogorârea Duhului 
Sfânt. Când am spus Crezul, am simţit că eu aștept 
învierea morților şi viața veacului ce va să vină. Şi 
că nu-i o aşteptare aşa, ca cea de tramvai - „O veni 
sau n-o veni?” —, ci că e o aşteptare totală, profundă, 
definitivă, nerăbdătoare şi îndelung răbdătoare. 
În clipa aceea n-a mai contat cât va dura această 
aşteptare și ce-o să pătimesc eu în ea. Pentru că 
aşteptam. Eram în aşteptare. Apoi, am tot spus Crezul 
o vreme... Cred că a fost prima dată când am început 
să spun Crezul ca rugăciune. Până atunci îl spuneam 
că aşa trebuia, așa se cerea. Nu eram conştientă că 
este o rugăciune. Când am început să spun Crezul 
ca rugăciune, când am spus că Biserica e „una” am 
simţit că este singurul Loc în care eu însămi sunt un 
loc. Un loc într-un Loc! Am simţit că sunt cât toată 
Biserica, deși sunt o părticică din ea, şi că eu însămi 
sunt Biserică. Că Biserica nu poate să fie ruptă şi 
împărțită aşa cum eu nu pot să fiu ruptă și împărțită 
în mai multe părți. N-am mers cu gândul mai departe 
şi nu am simţit nevoia să merg mai departe nici 
măcar atunci când gândul iscoditor mă întreba: „Da' 
de ce sunt două biserici? De ce sunt trei? De ce sunt 
patru? Că e catolică, apoi e protestantă, că e...” De 
fiecare dată când gândul meu m-a întrebat asta, am 
încercat să văd ce aşteaptă credincioşii protestanți, 
ce așteaptă credincioșii catolici, ce îşi oferă ei unul 

altuia şi ce le oferă cei care-i îndrumă şi-i păstoresc 
în această arenă de așteptare. Şi întotdeauna am 
avut o recunoştinţă profundă că sunt ortodoxă, că 
m-am născut ortodoxă, și o siguranţă lăuntrică că în 
momentul în care oamenii vor trăi asta - faptul că 
aşteaptă învierea morţilor - vor deveni ortodocşi 
și vor simţi că Biserica e una. Să mă ierţi, nu știu să 
spun mai mult. 

— A, nu-i vorba nici de iertare, nu e vorba nici de 
a spune mai mult. E vorba de această pace la care eu 
am ajuns ascultându-vă, maică, pacea aceasta la care 
trimite unitatea Bisericii. Biserica nu e Una în sens 
matematic, că e una şi nu mai ea doua. Nu e una în 
sensul că exclude alte comunităţi, ci este una în sensul 
că în Biserică eu ajung la pace, nu mai sunt în ruptură 
cu mine însumi, nu mai sunt în ruptură cu lumea, nu 
mai Sunt în primul rând în ruptură cu Dumnezeu. 
Sunt una cu mine, una cu ceilalți, una cu Dumnezeu. 
Or în felul acesta Biserica este Biserică pentru că 
aduce această împăcare fundamentală cu tot ceea ce 
eram eu până atunci, până la momentul în care am 
devenit mădular al Bisericii. Pe mine personal m-a 
impresionat întotdeauna Ectenia mare, peste care de 
multe ori se trece cu vederea. De regulă, ecteniile par 
a fi un lucru de umplutură, ceea ce nu sunt nicidecum! 
Ţin minte că aveam colegi protestanți şi chiar vechi 
orientali care erau uimiţi că în Liturghia noastră tot 
spunem „Doamne, miluieşte! Doarnne, miluieșşte!" Și 


ziceau: „Da' nu-i de ajuns o dată să ziceţi «Doamne, 
miluieşte»?" 


— Da... [râde] 
— Şi atunci a durat ceva până să le explic că de 
fapt acest „Doamne, miluieşte!” e o înainte epicleză, o 

invocare a lui Dumnezeu permanentă, e chintesenta 
rugăciunii. Și, pe de altă parte, a durat destul de mult 
şi pentru mine să înțeleg sensul profund al Ecteniei 
celei mari. De pildă, acolo unde este vorba despre 
pace. De la început până la sfârșit, ne rugăm mai întâi 
pentru pacea locului acestuia, a comunităţii acesteia, 
a bisericii acesteia, a orașului acestuia, a țării acesteia, 
apoi a poporului, apoi cercul se lărgește, până chiar 
şi la pacea puterilor cerești. Pentru pacea întregului 
Cosmos. Și poate că de multe ori ni se pare ciudat, nu? 
Pace! Suntem, mai ales noi, care am prins comunismul, 
puțin marcați de devalorizarea acestui cuvânt. 

— Lupta pentru pace! 

— Lupta pentru pace. Ceauşescu-pace. Atunci nu 
prea mai ştiam ce înseamnă pacea, adică ajunsese să 
însemne așa, un soi de... 

— Mai lasă-mă-n pace... 

— Mai lasă-mă-n pace, da. [râde] Sau un soi de 
propagandă comunistă. Dar în niciun caz nu mai 
ştiam ce înseamnă, de fapt, pace. În cel mai bun caz, să 
zicem, am asociat cuvântul acesta cu războiul fizic; şi 
atunci pacea însemna: dacă nu e război, atunci e pace. 
Or cuvântul „pace” pe care îl sugeraţi în trimiterea la 
unitate, la depășirea discordanţei, e un cuvânt profund 
teologic. Un cuvânt care trimite la pacea Împărăției 
lui Dumnezeu. Este acel „shalom” care devenise în 
Vechiul Testament chiar salut. Noi de foarte puţine ori 
ne gândim că de fapt salutul înseamnă mult mai mult 
decât o simplă convenţie. În grecește, atunci când 
oamenii se salutau, spuneau: „Bucură-te!” [xoupere 
/ hairete]. De aici avem și în Imnul Maicii Domnului: 
„Bucură-te, ceea ce eşti plină de har, Domnul este cu 
tine!" lar evreii spuneau: „Pace!": A-l saluta pe celălalt 

înseamnă a-i dori ceea ce este mai bun. lar pacea 
aceasta era lucrul cel mai bun cu putință, era pacea 
Împărăției, pacea aceasta sufletească pe care, iată, o 
primim în Sfânta Liturghie, o primim în Sfânta Biserică. 

— Şi o trăim cumva înainte de a-i spune pe nume. 
Ea vine, e rostită de cei dinaintea noastră, de cei care 
au săvârşit înaintea noastră Sfânta Liturghie. Eu am 
simţit-o de la început, chit că nu aveam două luni de 
când mă întorsesem în Biserică, eram nou născută. Și 
nu pricepeam, ca un copil care e adus după Botez în 
biserică și pe care încet, încet, îl creşti acolo; şi aude 
pace, aude cântarea şi rugăciunea Bisericii, o trăiește 
şi ajunge într-o bună zi să-i spună pe nume și să 
recunoască numele. De aceea eu nu sunt îngrijorată 
că mulți creștini ortodocși nu cunosc învăţătura în 
sensul că n-au făcut facultatea de teologie. Dar sunt 
îngrijorată atunci când noi n-am trăit ceea ce cântă 
învăţătura în noi, ceea ce... 

— N-am înainte-trăit, cumva... 

— Exact! Exact! Slujbele noastre sunt cuvânt, 
sunt învățătură. Şi dacă le primim şi le lăsăm să sune 
în noi, ele formează în noi o realitate care singură 
ştie să spună pe nume. Se naște, pur și simplu, se 
naşte în noi. Eu cred că Biserica e cea care mă naşte 
şi mă creşte. Cresc acolo și mă nasc în pacea asta, în 
leagănul ăsta al păcii care e în ea şi care nu mai poate 
fi luat de la mine, indiferent câte neliniști aș avea. Şi 
mai ales uite, eu, mă cunoști şi toată lumea ştie că 
sunt agresivă cumva; sunt o fire iute şi uneori există 
oameni care se tem de mine. Și totuși, eu trăiesc într-o 
pace profundă, totală, definitivă şi de netulburat. Nici 
când îmi ies din fire, ceea ce este patima mea cea mai 
mare, această pace nu este tulburată. De ce? Pentru 

că eu, aşa furioasă, dată peste cap, ieşită din fire, eu 
aștept învierea mortilor şi viața veacului ce va să vie, 
care nu pot să-mi fie date decât în această Biserică, 
pe care o cunosc pe dinăuntru că e una. 

— Altfel spus, pacea asta nu este o dimensiune 
psihologică. 

— Exact. 

— Nici pe departe. 

— Şi nici nu e vulnerabilă la furtunile psihologice, 
asta-i uluitor. 

— Da, da. Este altceva. 

— Sigur, am trăit momente de disperare, să 
zicem. Au fost momente de luptă duhovnicească 
în care am trăit la limitele deznădejdii. Atunci uiţi 
de pace, nu mai eşti în contact cu ea. Însă deja ştii 
cum să te aperi: îţi faci semnul crucii fără să simţi, 
să crezi; pui mâna pe cruce sau pe Sfânta Scriptură, 
sau te duci la icoană și-o săruți fără niciun pic de 
credinţă, fără niciun pic de nădejde simţite în suflet... 
Acela este glasul păcii din tine, care spune: „Eşti 
acasă, nu te îngrijora...”. Mintea mea nu mai judecă, 
mintea mea nu mai crede, ea se leapădă atunci de 
toată raţiunea mea. Se leapădă pentru că nu mai are 
dovezi, n-are mângâiere, n-are nu ştiu ce... Şi totuşi, 
mâna mea se întinde după sfânta cruce, face semnul 
Sfintei Cruci. Or asta nu poate să ţi-o dea decât acea 
conştiinţă adâncă a realităţii că ești în Biserică şi că 
Biserica porţile iadului n-o vor birui. Aici e siguranța 
mea, dacă vrei. Dar nu-i una raţională. Eu nu-mi aduc 
aminte atunci, în deznădejde, că porţile iadului nu 
vor birui Biserica, ci pur şi simplu e ca atunci când 
sunt în casă şi afară plouă tare, cu grindină, dar eu 
sunt în casă şi nu mă atinge nicio bucată de gheaţă. 

Poate mi-e frică de tunete, mi-e frică c-or să se spargă 
geamurile şi c-o să intre piatra peste mine. Dar totuşi, 
eu sunt în casă. 

— Da, asta este frica de jos, cumva, sau psihologia 
de jos. Or în Ectenia cea mare zice „pacea de sus” Ne 
rugăm pentru pacea de sus. E harul lui Dumnezeu, e 
darul acesta care se coboară peste noi. Nu e nici pe 
departe o trăsătură de spirit a noastră. 

— Exact, nu-i a noastră! 

— Nici pe departe! Și cred că aici e important să 
accentuăm lucrul acesta, pentru că am auzit de multe 
ori persoane care asociază legătura cu Biserica sau 
calea către mântuire cu anumite înclinații psihologice. 
Se zice, de pildă: „Ăsta calcă a popă...” 

— Da, o fire mai contemplativă, mai melancolică... 

— Da, și atunci contemplativul ar avea mai mare 
acces la Împărăţie, să zicem, decât colericul sau 
sangvinul. 

— Slavă Domnului că nu-i adevărat! [râde] 

— Sigur (râde), nu e nici pe departe adevărat! 
Accesul la Împărăţie n-are de-a face cu calitățile 
noastre psihologice, tocmai pentru că dacă ar avea 
de-a face cu ele, n-am ajunge niciodată în Împărăţie. 

— Exact! 

— Ajungem în Împărăţie pentru că ne este dat să 
ajungem acolo. Împărăţia ne este dată, iar pacea asta 
ne este dăruită. 

— Exact! 


Lupta anti-Biserică 


— Mă gândesc la Sfântul Apostol Pavel, care nici 
el nu era un contemplativ, ci era o fire energică, ba 
chiar foarte energică. 


— Şi care avea un „dar” fantastic de a-şi face 

duşmani. Şi astăzi are mulți duşmani! 

— E foarte interesant! 

— Da. Şi foarte mulți sunt porniţi pe el. 

— Da, e foarte interesant că Mântuitorul poate are 
mai puţini duşmani - mă gândesc la lumea culturală — 
decăt are Sfântul Pavel. Ciudat. 

— Mie mi se pare firesc așa. Ştii de ce? Pentru 
că Mântuitorul poate fi privit pur şi simplu ca un om 
excepțional. Dar când El este mărturisit de cineva 
ca Dumnezeu, este o dovadă că El e Dumnezeu! 
Dacă Pavel nu mai este Saul, este pentru că Hristos 
e Dumnezeu! Or Pavel e cel care trebuie distrus, 
pentru că el e dovada! 

— Da. 

— Înţelegi? Altfel, orice ar face un om, chiar dacă 
ar face tot cea făcut Domnul, reacţia ar fi: „Ei, a făcut, a 
murit, am scăpat, s-a dus!'. Dar dacă Hristos continuă 
în „Pavel”, în „Gheorghe”, în „Vasile”, în „Siluan”, adică 
în Sfinţii Lui, dar chiar și în oricare dintre noi, reacţia 
e: „Aaa, asta nu se poate!” Aici ne este frică! Deci frica 
de Biserica-una! 

— Dar e mult mai subversiv... 

— Sigur că da! 

— Prezenţa lui Hristos în celălalt e mai subversivă 
decât Hristos istoric. 

— Exact! Şi lupta împotriva sfinţilor și a sfintelor 
icoane ne arată cât de mult nu credem noi că Hristos 
e Dumnezeu. Pentru că dacă Hristos e Dumnezeu, 
e normal să fie prezent în icoane! Dacă Hristos e 
Dumnezeu, e normal să-şi arate slava şi lucrarea în 
oameni, în sfinţii Lui! Unde s-o arate? În bolovani, 
pe care să-i transforme în pâini, ca să facă pofta 
diavolului? 

— Da, din păcate e foarte actual ceea ce spuneți, 
maică. Pentru că, iată, trăim o nouă pornire iconoclastă. 
E uluitor să vezi cum, în anul 2006, în ţara asta care 
are atâtea și-atâtea probleme, oamenii își bat capul 
cum să interzică icoana în şcoală. E foarte ciudat! 

— Da, acel biet profesor care a dat în judecată 
Inspectoratul Şcolar!? a avut o idee... Omul are o 
problemă, nu-i nimic deranjant aici. Mă uimeşte însă 
cum oameni serioşi au putut să-l propage în mass- 
media și să facă dezbateri amănunțite pe tema asta... 
Aici este problema. Incolo, că lui nu-i plac icoanele, 
că a vrut să iasă în evidenţă, că avea un complex de 
inferioritate... Omul avea o problemă. Dar să facem 
un caz din asta? Aici e problema! Că altminteri e 
simplu: du-te, omule, și fă ce vrei. Nu-ţi pune icoană 
în casă, dacă nu vrei; eşti liber... 

— Da. Interesantă această reacție împotriva 
icoanei. Aceleaşi persoane Il vorbesc de bine pe Hristos, 
însă au o reacție împotriva icoanei. 

— Da. 

— E vorba tot de atitudinea aceasta antihristică. 

— Şi anti-Biserică, dacă vrei. 

— Impotriva lui Hristos în sfinţii Lui. 

— Exact. Şi asta înseamnă anti-Biserică. 

13 Dialogul are loc în decembrie 2006. În 2005, profesorul de 
filozofie Emil Moise chemase în instanţă Inspectoratul Şcolar 
Judeţean Buzău, reclamând faptul că prezenţa icoanelor în 
şcoala unde învaţă fiica sa reprezintă o încălcare a libertăţii 
de conştiinţă şi religie, garantată prin Constituţie. Emil Moise 
a pierdut procesul, dar a sesizat Consiliul Naţional pentru 
Combaterea Discriminării, care i-a dat câştig de cauză în 
luna noiembrie 2006, emițând către Ministerul Educaţiei o 
recomandare de a scoate icoanele din sălile de clasă. Guvernul a 
contestat recomandarea şi, în cele din urmă, a câştigat procesul 


împotriva CNCD la Înalta Curte de Casaţie și Justiţie, care a decis 
în anul 2008 că prezenţa icoanelor în şcoli este legală. 

Biserica este SFÂNTĂ 


— Biserica este cea Una. Biserica este, iată, 
Biserica păcii. Este locul acesta al păcii, este locul în 
care Hristos se manifestă în sfinţii Lui. Și am ajuns, 
iată, la un alt cuvânt. La cuvântul „sfinți Chiar din 
Crez, din Simbolul de Credinţă al Bisericii noastre, 
știm că Biserica este nu numai una, ci este și sfântă. 
Ce înseamnă lucrul acesta, că e sfântă? Pentru că de 
multe ori nici nu ne este foarte clar ce este sfințenia. 
Ţin minte că eram foarte mic când i-am auzit pe tata 
și pe mama spunând despre un personaj dintr-un 
film că „Ăsta parcă e un sfânt!" Şi m-am uitat la el, nu 
înțelegeam ce e un sfânt - cred că aveam vreo trei ani. 
Personajul respectiv era foarte sobru, foarte serios, 
îmbrăcat într-o geacă de piele. 

— [râde] 

— Era un film despre legionari şi acela era un 
legionar. Și m-am gândit multă vreme, când eram 
copil, că un sfânt trebuie să poarte o geacă de piele. 
[râde] Deci, ce e un sfânt? De ce e sfântă Biserica? 

— Pentru că este prezent în ea Cel Singur Sfânt. 
Adică Sfânt înseamnă Dumnezeu, numai Dumnezeu 
este Sfânt! Și a fi sfânt înseamnă a fi cum nu suntem 
noi, dar cum tânjește inima noastră să fie. De 
ce tânjește? Pentru că ştie. Ştie de la un contact 
cu sfințenia, are o experiență pe care nu ştie s-o 
mărturisească, dar o are. 

Biserica e, deci, sfântă, pentru că este Dumnezeu 
în ea. Cel Sfânt este în ea și în sensul de comuniune. 
Noi suntem chemaţi să fim una în Biserică... Omul 
acela de la începutul Creaţiei - omul care s-a ratat 
când s-a spart, dând vina pe altul: „Ba nu eu!”, „Ba 

tu!”, „Ba el, nu eu!” și aşa mai departe —, omul acesta 

s-a reunit cu jertfa și cu harul lui Hristos, cu lucrarea 
mântuitoare a lui Dumnezeu, şi a devenit din nou un 
singur om. Am devenit una, aşa cum ne-a poruncit 
Dumnezeu. Deci suntem una şi în sensul că suntem 
una între noi, că suntem un singur om, şi în sensul 
că suntem una cu Dumnezeu. Și Biserica e sfântă 
pentru că e una cu Dumnezeu - fără să fie Dumnezeu 
în dimensiunea ei care nu este Dumnezeu. 

— M-a impresionat mai târziu, când am devenit 
student, faptul că în Biserica primară... 

— Erau sfinţi. 

— Da. Biserica se numea communio sanctorum 
- comunitatea sfinţilor. Există mai multe interpretări. 
Una dintre ele zice că, de fapt, în expresia „koinonia ton 
aghion”, „ton aghion” s-ar referi la Sfintele Daruri, ar 
fi comuniunea Sfintelor. Se şi zice în Sfânta Liturghie: 
„Sfintele, sfinţilor” Dar şi aici, dacă... 

— Şi care sfinţi? Că ni le dă nouă. Văd că nu se 
duce cu ele în ceruri, la cei sfinți. 

— Şi ne zice: „Sfintele, sfinților”. 

— Şi noi strigăm: „Unul Sfânt... Adică „De fapt 
Tu eşti Sfânt, Doamne...” 

— Ei, noi avem astăzi o reţinere. Când cineva 
spune: „N-ai făcut asta...” vine, ca apărare, expresia: 
„Da' ce, eu sunt sfânt?" Nu sunt chiar sfânt... 

— Ei, chiar sfinţi nu suntem, dar sfințiţi suntem. 

— Da! 

— Suntem sfinţiţi. Am intrat în contact cu Cel 
Sfânt şi cu sfințenia, iar ea lucrează în noi. Noi ne 
împotrivim sau conlucrăm, dar ea lucrează în noi. Îţi 
dai seama ce simt eu când trebuie să-mi spună cineva 
„Ssfinţia voastră” sau „sfinţia ta”! Te simţi stingherit, 
uitându-te la tine... Dar noi ştim că omul se sfințește 

prin Sfintele Taine - poate că rânduieşte Dumnezeu 
să vorbim şi despre asta - şi asta e posibil tocmai 
pentru că Biserica e sfântă. Dacă n-ar fi sfântă, ea 
n-ar naște fii sfinţi, n-ar sfinţi pe nimeni şi n-ar sfinţi 
nimic. Nu? 

— Cred că e şi o anumită hermeneutică vicleană în 
spatele acestei auto-legitimări: „Da'ce, eu sunt sfânt?” 
Cred că e o formă a noastră de a exila sfintenia undeva 
în niște sfere inaccesibile. Aşa de inaccesibile, încât să 
crezi că orice-ai face, tot n-ajungi sfânt. Și atunci, din 
moment ce n-ajung sfânt, măcar să stăm aici, în păcat. 
Or viclenia aceasta îi lipseşte Bisericii vechi. E uluitor 
faptul că creştinii, înainte poate chiar să se numească 
creștini, se numeau pe ei înșiși sfinți. 

— Deşi, ştii că se mai şi îmbătau pe la mese, pe- 
acolo... 

— Da, se mai întâmplau şi lucruri de genul acesta. 

— Adică n-aveau un comportament care să ne 
ajute să credem că a fi sfânt înseamnă a fi ce credem 
noi acum. 

— Da. Devii sfânt prin însăşi participarea la 
comunitatea aceasta sfințită. Prin faptul că devii 
creştin, prin faptul că devii parte a trupului lui Hristos. 

— Dacă Biserica e Trupul lui Hristos şi El e Sfânt, 
apoi şi unghia asta căzută, vânătă și lovită, e sfântă; 
şi degetul acesta strivit e sfânt. 

— Totul e sfinţit. 

— Nu poate să nu fie sfânt! Deci eu, ca mădular 
al lui Hristos, ca mădular al Bisericii, eu sunt sfântă. 
Dar ca persoană, eu pot să nu primesc darul acesta. 
Pot să vreau să fiu împotrivă. Am această libertate, 
această posibilitate de a alege mai degrabă să-mi 
trăiesc neputinţele, decât să trăiesc puterea pe care 

mi-o dă Sfânta Biserică, pe care mi-o dă Hristos. Nu 
este o chestiune morală, de merit şi de nemerit, ci 
este pur şi simplu lucrarea lui Hristos. Dacă El este 
capul Bisericii, dacă Biserica e trupul Lui, şi dacă în 
ea este Duhul Sfânt, și în mine e Duhul Sfânt, eu, în 
calitatea aceasta de templu al Duhului Sfânt şi de 
mădular al trupului lui Hristos, sunt sfântă. lar ca 
persoană eu trebuie să lucrez, ca să-mi împropriez 
liber și cu întreaga mea demnitate această sfinţenie. 
Să vreau să ader la ea cu toate amănuntele mele. 


Ne e frică de viață! 


— Începând cu gândurile noastre, cu faptul acesta 


că suntem sfinţi, automat şi responsabilitatea noastră 
creşte. 


— Da. 

— Din moment ce eu sunt sfânt, deodată sunt 
super-responsabilizat, nu mai pot să... 

— Exact! Mă întreba un tânăr: „Ce să fac să nu 
mai fac păcatul...?” Un anumit păcat. „Du-te în faţa 
oglinzii, privește şi spune: «Acest trup este templu 
al Duhului Sfânt!». Ce simţi dacă îţi priveşti mâna 
şi spui: «Această mână aparține trupului meu, care 
este templul Duhului Sfânt!»?” Nu-i de la mine, e 
de la Dumnezeu acest cuvânt. Câtă responsabilitate 
am! Dar dacă zic: „Astea nu mai sunt vremuri de 
sfinţenie, sfinții erau pe alte vremuri!”, atunci sigur 
că nu fac decât să îmi ofer șansa de a mă mai îndulci 
de micile plăceri sau marile plăceri ale păcatului. Pot 
să mă îndulcesc aşa, la longue, şi ajung să spun, de 
exemplu: „Uite, există şi reîncarnare, mai rezolvăm 
data viitoare...” 


— Da, există tot felul de anestezice din acestea... 

— Exact! 

— Prin care amânăm, cumva... 

— De ce? Pentru că ne e frică, ne e frică de moarte 
şi de Înviere, ne e frică de Cruce, ne e frică de viață. 
Ne e frică de viaţă! 

— Cred că ne e mai frică de viaţă decât de moarte. 

— Da. Pentru ca viaţa să devină viață, ea trebuie 
să treacă printr-un Foc, care e dătător de viaţă. 
Tocmai asta este sfințenia Bisericii: ea e sfântă pentru 
că e Foc care te arde. În topitoarea aia te topeşte. Dar 
noi ne temem înainte de a băga degetul în foc! Stăm 
pe margine şi zicem: „0oo, ce trebuie să fie acolo, în 
pălălaia aceea!”. Și nu îndrăznim să privim focul, care 
arde deja în noi la foc mic, de la Sfântul Botez şi de 
când ne-am născut în Biserică. 

— Da, eo artă, de fapto anti-artă, de a privi lumea 
de pe margini. De a ne privi pe noi, de a privi viaţa, de 
pe margini. De a nu trăi! Trăim, dar nu trăim. 

— Da. Exact! 

— Vedem de la depărtare. E o atitudine de 
spectator. 

— Vezi că şi oamenii aceştia ai vremurilor 
noastre, oamenii de ştiinţă seculari, psihologii, 
descoperă că subconștientul nostru e atât de agitat 
şi plin de balauri pentru că noi nu ne-am trăit 
emoțiile. Nu ne-am asumat emoțiile şi trăirile noastre. 
Le-am negat, le-am refulat. Şi ele au rămas acolo, 
dedesubt, de unde răbufnesc. Deci chiar şi bunul 
simț acesta, al observaţiei empirice sau ştiinţifice, 
ne arată că noi refuzăm darul vieţii. Refuzăm pentru 
că ne e teamă, pentru că nu ne place, pentru că nu 
corespunde scenariului pe care ni-l facem noi. Or, a 
aparţine Bisericii înseamnă în primul rând a scăpa 

de responsabilitatea scenariului. N-o mai ai! Înainte 
de a mă întoarce la Biserică, eram stupefiată după 
ce scenariu prost se desfăşoară viaţa mea! Ziceam: 
„Ce actor genial sunt şi ce scenariu idiot trebuie să 
joc!”. Şi acum, când în sfârşit am intrat în scenariul 
Bisericii, e minunat! E minunat! În sfârșit poate şi 
„genialitatea" mea să se desfăşoare. 

— Cu urarea adresată fiecăruia dintre radioascul- 
tătorii noştri de a-şi asuma acest scenariu al Bisericii 
într-un mod plenar, ne vedem nevoiti să încheiem 
discuția noastră. Vă invităm la o nouă emisiune, 
săptămâna viitoare. Până atunci, toate cele bune! 


— Bucurie sfântă! 
XXX 


Biserica este SOBORNICEASCĂ 


— Bun venit la o nouă emisiune. Continuăm discuţia 
cu privire la Biserică. Am vorbit data trecută despre 
primele două atribute ale Bisericii, aşa cum sunt ele 
prezentate în Simbolul Credinței. Tot în Crez, pe lângă 
Biserica „una, sfântă”, Biserica mai este caracterizată și 
ca fiind „sobornicească și apostolică” O să încercăm în 
cadrul acestei peregrinări duhovnicești, care se vrea a fi 
un catehism trăit, să vedem ce înseamnă mai îndeaproape 
Biserică sobornicească și Biserică apostolică. Deși noi 
rostim cu toții Crezul fie la Botez, fie la Sfânta Liturghie, îl 
rostim de foarte multe ori ca pe o poezie şi nu înțelegem 
în totalitate ceea ce rostim de fapt. 

— La Înviere vom înţelege în totalitate... 

— Acum ne aflăm în condiţia - cum zice Sfântul 
Apostol Pavel - de a înțelege măcar în ghicitură, în 
credinţă. Încercăm să ne apropiem şi noi de o manieră 
experiată, de o manieră trăită, de înțelegerile mai 

adânci ale acestor cuvinte. 

„Sobornicesc” e un cuvânt Slavonesc care 
înseamnă, pe de o parte, comuniune; mai înseamnă 
universal, dar nu chiar în sensul la care trimite 
cuvântul „universal” din limba română. Sobornicesc e 
un cuvânt care traduce grecescul katoliki. Ar fi greșit 
să-l traducem prin „catolic” din limba română, pentru 
că în româneşte cuvântul „catolic“ a ajuns să aibă o 
semnificație confesională — Biserica romano-catolică. 
În Biserica veche, cuvântul katolikos sau katoliki 
nu avea nici pe departe sensul acesta confesional, şi 
nici sensul de universal - aşa cum apare el în limba 
latină mai veche, sau medievală, sau chiar în limbile 
moderne. „Universal” are semnificaţie mai mult 
geografică. Biserica ar fi universală în extensiunea ei. 

— Şi chiar sociologică... 

— Da, şi sociologică. Or katoliki din grecește nu 
a putut fi tradus cu niciun alt cuvânt în limba latină. 
Tocmai de asta, atunci când Crezul a fost tradus în 
latină, s-a apelat tot la cuvântul katoliki. Și aşa apare 
în versiunea latină a Crezului ecclesia catholica. 
Înseamnă că acest cuvânt a fost intraductibil. Într- 
adevăr este intraductibil, pentru că în grecește 
cuvântul „catolic” sau katoliki trimite la o integritate. 
De fapt acesta e sensul: kata înseamnă „conform” 
şi olon la final înseamnă „întreg” Katoliki ekklisia 
înseamnă „Biserica conform întregului”, adică Biserica 
integrală, Biserica în integritatea sa. Integritatea 
aceasta nu apare la Sfinţii Părinţi în sens geografic, 
adică Biserica ce ar cuprinde toate Bisericile... 

— Ci mai degrabă în sens de feciorie, de 
integritate, de  feciorelnicie, de nestricare, de 
nerupere din..., de nealterare. 

— Da... În sensul plenitudinii Ortodoxiei. Și atunci 
catolicească sau sobornicească poate să fie şi o 
parohie, cât de mică ar fi ea. Poate să fie şi bisericuţa 
aceea de la ţară, care cuprinde în sine câțiva membri 
poate. Mai este posibilă - în ziua de azi, când pare 
că totul s-a dezintegrat şi s-a masificat - o astfel de 
catolicitate? 

— Păi este! Odată ce porțile iadului nu vor 
birui Biserica, înseamnă că ea rămâne catolică, 
sobornicească în felul acesta, chiar dacă eu nu 
mai sunt conştientă sau nu mă port cu demnitatea 
corespunzătoare. Când nu va mai fi sobornicească, 
nu va mai fi deloc. Va fi sfârșitul lumii şi o să ne 
bucurăm că în sfârşit ne-a fost ascultată chemarea 
„Vino, Doamne!”. 

Deci Biserica este sobornicească. Noi nu mai 
suntem! Noi suntem mădulare stricate. Suntem 
mădulare bolnave. Dar suntem în această Biserică, 
suntem mădularele acestei Biserici. Ne-am botezat 
în această Biserică, am intrat în ea şi am devenit 
mădulare ale ei. Am intrat în structura ei, în rânduiala 
ei, în scenariul ei. Funcţionăm după scenariul 
dumnezeiesc. Dumnezeu e Capul, Dumnezeu e 
Sângele acestui organism, Dumnezeu e suflul acestui 
organism. Şi noi, atâta vreme cât suntem acolo, 
ca Biserică întreagă, suntem Mireasă fără pată. Ca 
mădular în parte... Dumnezeu cu mila! 

— Sobornicitatea asta vine de la Dumnezeu, este 
darul Lui, nu? Nu este ceea ce facem noi, nu e rezultatul 
nostru. 

— Exact. Mintea noastră este foarte neputin- 
cioasă... De aceea nici nu-mi bat eu capul şi de aceea 
nu prea mă impresionează teologiile dumneavoastră, 

şi facultăţile... Sigur, cu tot respectul, aşa este: nu se 
poate fără... Dar e foarte greu să pricepi printr-un curs, 
sau printr-o disertaţie, sau printr-o teză de doctorat, 
sau printr-un tratat de teologie, cum e și „unitate”, 
şi „sobornicitate”. Pentru că sobornicitatea în același 
timp te trimite la o comuniune de persoane, de fiinţe 
conştiente şi distincte. Sobornicitatea nu e ca o 
adunare de pietre. 

— Eu nu vreau să contrazic în totalitate ceea ce 
spuneți... Într-adevăr, teologia de la facultate ar fi 
neputincioasă, dacă am separa cumva teologia de 
Dumnezeu. Lucrul acesta chiar se întâmplă într-un 
anumit tip de şcoală teologică, în special acolo unde 
teologia e socotită un simplu discurs... 

— Asta pentru a ajuta mintea omului să înțeleagă. 
Or mintea omului nu poate să fie ajutată. Ea poate 
numai să fie altoită şi sfințită, ca să se unească cu 
Duhul, ca să poată să cuprindă, să trăiască, să facă 
parte din. 

— Numai că marii teologi - cum ar fi părintele 
Georges Florovski, părintele Alexander Schmemann 
sau părintele Dumitru Stăniloae — au reușit ca, în ciuda 
caracterului foarte academic a ceea ce spun, să aducă 
şi acea trăire, să aducă şi cuvântul lui Dumnezeu cel 
viu... 

— Au reuşit pentru că Îl deţineau. Cuvântul 
era viu în ei, se rugau. Sigur, sigur. iertare pentru 
paranteză... Sigur că este posibil. 

Atâta timp cât Biserica există, ea este 
sobornicească. Şi mintea noastră trebuie să se 
străduiască să se deschidă acestei uimiri şi acestei 
înţelegeri, și să repete chiar şi ca pe o poezie Crezul, 
până când se va îndura mintea să se unească cu inima 

şi să facă poruncile. Pentru ca, în Duhul Sfânt, să 
priceapă - în ghicitură, cât e cu putinţă pentru noi -, 
dar să priceapă, atâta cât avem datoria să pricepem 
din această plinătate. 


Suntem ca un bolnav în comă, 
dar încă avem nădejde 


— Plenitudinea harului sau - dacă am putea 
spune aşa - sobornicitatea harului, sau sobornicitatea 
darului lui Dumnezeu, e oricum prezentă. Problema 
e ca noi să ne deschidem către această sobornicitate 
şi să trăim în ea. Pentru că majoritatea maladiilor 
pomenite aici au de-a face, de cele mai multe ori, 
cu o înțelegere greșită și cu o practicare greșită 
a vieții duhovnicești. Mă gândesc la maladiile pe 
care sus pomenitul teolog Alexander Schmemann le 
inventariază în ceea ce privește viețuirea liturgică. Ela 
observat toate neînțelegerile acestea care, din păcate, 
au efecte devastatoare asupra vieţii credincioşilor. 
Și chiar preciza că aceste maladii sunt maladiile 
înțelegerii noastre, ale practicii noastre. Noi ne-am 
rupt cumva - atunci când am căzut în maladii - de 
această plenitudine de Sus. 

— Ceea ce e uimitor e că totuși încă mai există 
Biserica. Pentru că noi suntem ca un bolnav în comă 
care nu mai vorbeşte, nu mai scrie, nu mai desenează, 
nu mai merge la slujbă... Dar respiră și inima-i bate. 
Câteodată simt că parcă aşa am fi... Încă ne bate 
inima. Când ne botezăm, noi chiar ne botezăm. Când 
ne împărtăşim, noi chiar ne împărtăşim. De ce nu 
ne botezăm ca lumea? De ce nu ne împărtășim ca 
lumea? Asta-i boala. 

Dar mă gândesc cu durere la creştinii care nu 

mai au acces deloc la Biserica una, sobornicească. 
Şi se roagă și se raportează la Dumnezeu în afară, 
cumva. Nu ştiu cât de în afară, nu-i de competenţa 
mea să judec. Am o recunoștință ameţitoare când 
mă gândesc că, totuşi, eu pot să mă spovedesc, încă. 
Am un preot care zice „Da, vino să te spovedești”, am 
un părinte care mă primeşte și care mă spovedeşte 
după rânduiala dumnezeiască. Ne putem împărtăşi, 
ne putem cununa, ne putem înmormânta... Chiar și 
acestor oameni amorțiţi şi neștiutori, când vrei să le 
iei asta parcă le iei aerul, parcă le iei viața. Deci iată 
că încă suntem. Încă avem nădejde. 

— Lucrul acesta e minunat, într-adevăr, pentru că, 
în ciuda tuturor aparențelor, în ciuda tuturor stărilor 
de fapt, Biserica continuă să fie. 

— Da, şi nu trebuie decât să apeşi pe un 
întrerupător ca să se aprindă lumina. Trebuie doar 
să intri tu în funcţiune. E atât de simplu! Sunt nişte 
gesturi atât de simple, niște cuvinte atât de uşor de 
rostit! Dar e atât de greu să te hotărăști să le spui! 
Să spui că „mă lepăd de păcat, mă lepăd de satana, 
mă lepăd de mamona şi mă unesc cu Hristos”. Şi 
apoi ce urmează? Doar câteva zguduituri, câteva 
ispite, câteva morţi, câteva boli... Nimica toată faţă 
de chinul cumplit pe care-l trăiește omul depărtat de 
Dumnezeu! 

— Există o anecdotă (pe care eu am auzit-o în 
primii ani de facultate) apropo de faptul acesta, că 
Biserica continuă să ființeze sobornicesc şi să fiinţeze 
propriu-zis. Era vorba despre un credincios mozaic, 
despre un evreu. Evreul simte că adevărul se află în 
creştinism, în Biserică. Și atunci el vrea să treacă la 
creştinism. Dorind să afle mai multe despre creştinism 

îi cere sfatul preotului din sat, iar preotul îl trimite 
la Roma unde o să afle plenitudinea Bisericii. Merge 
la Roma... era perioada când se întâmplau tot felul 
de lucruri problematice, cu indulgenţele, cu intrigi... 
Evreul vede aceste lucruri şi se întoarce în sat profund 
creştin. Preotul din sat îl întreabă ce a văzut la Roma. 
El spune că a văzut numai intrigi, hoţie, abuzuri 
etc. Preotul rămâne nedumerit: „Cum, și totuşi te-ai 
convertit la creștinism?” Și atunci evreul i-a spus: „Da, 
din moment ce oamenii încearcă cu tot dinadinsul să 
distrugă biata Biserică şi ea tot continuă să fiinţeze 
aşa de viu înseamnă că aici trebuie să fie o minune!“ 

E uluitor! Dacă Biserica ar fi fost o simplă instituţie 
umană, cred că ar fi fost dusă demult! 

— Sigur! Ca dovadă că orice adunare omenească, 
de cea mai bună calitate, până la urmă se desparte. 
Chiar dacă se desparte în două părți la fel de „foarte 
bune”, se alege praful. Adică totul se fărâmiţează. 
Aici au rămas cei mai răi, dar care s-au încăpățânat 
să rămână în scenariu. (râde) Cei care s-au crezut mai 
buni s-au mândrit şi s-au despărțit... 

— Sau poate au fost păstraţi. Acesta poate ar fi 
cuvântul. Că defapteo taină. Tot părintele Schmemann 
spunea că mersul la biserică e o taină, pentru că nu 
eu mă duc la biserică, ci Duhul mă paşte, mă duce la 
păscut, mă duce la biserică. Eu am impresia că eu sunt 
cel care mă duc la biserică. Dar în definitiv habar n-am 
ce taină se întâmplă cu mine când ies pe ușa casei să 
mă duc la biserică. 

— Da, e același Dumnezeu Care face minuni, Care 
a fost întotdeauna același. Pentru că vremurile s-au 
schimbat, dar Dumnezeu nu S-a schimbat. El face 
aceleaşi minuni. Este o poveste reală, cu un securist 

sovietic, care s-a făcut preot pentru ca Securitatea 
să se infiltreze în Biserică. Şi a fost mincinos de la 
un capăt la altul. Îl ura pe Dumnezeu, ura Biserica... 
Vroia să distrugă Biserica şi pentru asta trebuia să 
fie înăuntru. Până la urmă Stalin l-a băgat şi pe el în 
puşcărie, că aşa le venea rândul colaboratorilor. lar 
în închisoare oamenii continuau să-i ceară ajutorul, îi 
cereau să-i spovedească... Și el era încremenit, zicea: 
„Atâţia oameni dobândesc bucuria și pacea, prin 
ceea ce fac eu!. lar în ultimele lui momente, a strigat 
la Dumnezeu: „Doamne, iartă-mă! Trimite-mi pe 
cineva să mă spavedesc, că mor, mă sufoc!”. Şi zicea: 
„Acesta-i Dumnezeul cu care m-am bătut eu... A pus 
o putere în Biserică, prin care eu nu aveam voie să 
fac ce gândesc, ce simt. Eu trebuia să fac ce gândeşte 
EI şi ce simte EI. Trebuia să citesc din cărţile sfinte 
şi nu puteam să citesc altfel, pentru că și dacă erau 
doar două babe în biserică, acelea erau cu ochii pe 
mine și m-ar fi pârât dacă nu citeam ca acolo. Deci 
nu puteam să citesc decât cuvintele acelea și să fac 
gesturile acelea. A făcut ce-a vrut El cu mine, nu eu 
cu El” 

— Cred că asta este soarta tuturor celor cu 
adevărat credincioși. Mă gândesc că - nu neapărat 
în forma asta de viclenie - foarte mulți oameni cam 
aşa pornesc la drum către Dumnezeu, având un gând 
foarte omenesc. Un tânăr dă la teologie, să zicem, ca 
să câştige o pâine mai uşor; sau tot felul de exemple 
din acestea... Și, totuși, acolo el devine un bun creștin... 

— Eu cunosc o măicuță care, în vremea în care 
era studentă la Teologie, nu era credincioasă; dar 
trebuia să ducă adeverinţă că se spovedeşte. S-a 
dus, foarte indignată, să se spovedească și i-a spus 

părintelui aceluia că ea nu se spovedește, dar să-i dea 
adeverinţă. Părintele i-a spus că dacă tot vrea să-i dea 
adeverinţă, să stea acolo și să-i spună numai ceea ce 
o apasă pe conştiinţă. Şi după ce i-a spus ce-o apasă 
pe conștiință, a uitat şi să ia adeverinţa... Şi s-a făcut 
şi măicuţă. De ce? Pentru că lucrează Dumnezeu, 
pentru că este Dumnezeu. Biserica este Dumnezeu 
întrupat. Şi noi în EI. 

— Este condiția aceasta de Israel, de cel care se 
luptă cu Dumnezeu... 

— Atâta timp cât eu voi spune: „Doamne lisuse!”, 
Duhul Sfânt va veni. Şi dacă spun după rânduiala pe 
care Duhul Sfânt a stabilit-o în Biserică, iar noi toţi 
ăştia care rămânem în comuniune, în comunitate, nu 
aducem vreo erezie, nu ne lepădăm - rupându-ne de 
Biserică şi considerând că adevărul e al meu şi nu al 
Bisericii -, atunci Dumnezeu este aici, Duhul Sfânt 
este aici, şi atunci aici este Biserica. 

— Sobornicitatea este aşadar cumva sinonimă cu 
Ortodoxia, cu o integritate a slăvirii. Pe mine personal 
m-a uimit întotdeauna - cel puţin la începuturile 
studiului meu - faptul că Biserica noastră se cheamă 
ortodoxă. Am observat - acum, de când sunt dascăl 
de teologie și predau la facultate - că foarte mulţi 
studenţi, atunci când îi întreb ce înseamnă Ortodoxia, 
răspund „dreapta credinţă”: Or nu-i dreapta credinţă, 
ci e dreapta slăvire! Adică dreapta liturghisire adusă 
lui Dumnezeu. 

— De aceea sunt posibile situaţii cum e cea de 
care ziceam. Un preot care nu mai crede în Dumnezeu 
- are o criză, are un moment în care, să zicem, se 
îndoieşte; se întâmplă, sunt fel şi fel de etape în viața 
noastră -, când se înveșmântează cu veșmintele 

preoțești și spune rugăciunile din Carte, de fapt ÎI 
slăvește drept pe Dumnezeu, pentru că Îl slăvește 
cu cuvintele Duhului Sfânt. Îl slăvește împreună cu 
sfinţii îngeri şi se leapădă de sine, face actul jertfelnic 
cel mai mare... Apoi sigur că nu rămâne fără plată o 
asemenea atitudine jertfelnică... De aceea Ortodoxia 
nu-i dreaptă credinţă, ci dreaptă slăvire. 

— Trebuie să reținem deci două lucruri. Odată 
integritatea - și nu extensiunea geografică. Și apoi 
faptul că esenţial în viața noastră cu Hristos nu e 
discursul, nu e elaborarea unei forme de a vorbi 
despre Dumnezeu, ci esenţială este vorbirea Duhului 
în noi. 

— Au fost Sfinţi Părinți care au spus unele 
lucruri care n-au fost acceptate ca adevărate de 
către Biserică, n-au rămas ca dogme. Și, totuşi, ei au 
devenit sfinți și sunt Sfinți Părinţi. De ce? Tocmai 
pentru că e vorba despre dreapta slăvire pe care a 
adus-o slujirea lor și nu despre analiza cuvintelor în 
sine, ca discurs. 


Sobornicitatea în episcopii şi parohii 


— Faptul acesta de a-L slăvi pe Dumnezeu, de 
a participa la această imnografie, este esențial în 
credinţa noastră. Mult mai mult decât orice altă formă 
de elaborare de discurs. În al doilea rând, plenitudinea 
aceasta în parohie. Întâlnesc foarte des cazuri de 
tineri, sau de persoane mai în vârstă, care spun: „Merg 
la biserica aia, că-i mai frumos acolo!” Mărturisesc 
că şi eu de multe ori am făcut lucrul acesta: m-am 
dus la o altă biserică, pentru că mi-a plăcut mai mult 
acolo. Desigur aici apare dimensiunea psihologică a 
fiecăruia dintre noi... 

— Da, şi a neputinței noastre... Dar dacă eşti în 
aceeaşi eparhie, încă eşti sub rânduială. [râde] Cred 
că ar trebui să vorbim despre episcopi şi Episcopii și 
apoi despre parohie, ca să înțelegem sobornicitatea 
şi în sensul acesta. 

— Ceea ce este important — apropo de episcopi şi 
Episcopie din perspectiva sobornicităţii — este că în 
Biserica veche existau mult mai mulți episcopi şi mult 
mai multe Episcopii. Pe vremuri, o cetate cu episcop 
număra în cel mai bun caz 5-10.000 de locuitori. 
Plenitudinea aceasta a sobornicităţii se realiza acolo 
unde era episcopul. Mă tem că noi încă avem mult 
prea puţini arhierei și încă trăim într-o manieră foarte 
dezaxată în experienţa eclezială. 

— Care, din cauza asta, a devenit centrată pe 
administrativ. 

— Da. În înţelegerea noastră, a oamenilor simpli, 
arhiereul a devenit un fel de administrator și nu cel 
care are plenitudinea harului. 

— Când nu mai poţi să ai contactul direct cu 
turma, sigur că devii un păstor peste păstori. Dar, 
cu toate acestea, aici se asigură sobornicitatea! E 
cumva în această comuniune a Bisericii... Mi-a rămas 
în minte despre episcopi şi preoții parohi că cel care 
conduce turma mică la izvor, la Sfânta Liturghie și 
la Dumnezeu, cel care face posibilă participarea 
noastră la ospăţul lui Dumnezeu, este ca o articulaţie 
în organismul lui Hristos. Aşa cum sunt articulațiile 
în trupul nostru, așa sunt ei. Fiecare îşi păstoreşte 
turma sa, dar în același timp sunto unitate, formează 
o unitate, nu se pot lua hotărâri fără să fie... 

— Fără să fie colegiul episcopilor... 

— Soborul. 

— Da, şi există această foarte frumoasă expresie 
în limbajul nostru bisericesc: a sluji în sobor. Spre 
deosebire de alte confesiuni, în Biserica noastră 
dreptmăritoare, dreptslăvitoare, faptul acesta de a 
fi în sobor este capital. În Ortodoxie nu cunoaştem 
nici infailibilitate, nici primate din acestea ierarhice 
- sau prea puţin, în comparaţie cu alte confesiuni. În 
schimb, cunoaștem sobornicitatea asta, slujirea în 
sobor. Toţi ierarhii, toţi episcopii sunt egali din punct 
de vedere haric și se află în acest sobor. Dacă există 
anumite deosebiri, de pildă între un arhiereu vicar, un 
episcop, un mitropolit, arhiepiscop, patriarh — acestea 
sunt numai deosebiri administrative. Însă un arhiereu 
vicar și un patriarh au acelaşi har, de episcop. Și 
ei împreună, în sinod sau în sobor - „sinod“ e un alt 
cuvânt de sorginte grecească care exprimă această 
integritate - fac posibilă lucrarea Duhului Sfânt. 

— „Părutu-s-a nouă și Duhului Sfânt...” - spun 
Părinţii la sinod. 


Biserica este APOSTOLICĂ 


— În felul acesta ajungem la un alt aspect, care 
este apostolicitatea: „una, sfântă, sobornicească şi 
apostolească' 

— În noua traducere de la București mi se pare 
că este „apostolică”. 

— Apostolică, da. Biserica apostolică. La ce se 
referă acest „apostolic”? Nu mai avem prea mult timp, 
dar să anunțăm tema viitoare a emisiunii. 

— În capul meu sunt două înţelesuri: unul că aşa 
am apucat, că Biserica durează de la Sfinţii Apostoli 
şi e aşa cum au primit-o ei de la Mântuitorul, Care 
a întemeiat Biserica pe mărturisirea lor, pe credinţa 

lor. Când îmi pune Înaltpreasfinţitul mâna pe cap, 
eu simt mâna Mântuitorului, care a trecut de pe cap 
pe cap. Asta am simţit-o fizic prima dată când m-am 
spovedit. Când părintele mi-a pus mâna pe cap, am 
simţit că Domnul a pus-o. Şi am zis: „De unde? Cum? 
Asta e imaginar... Dar nu e. E un gest fizic care s-a 
transmis, iar trupul nostru, acest ghem de carne vie, 
a participat la această transmitere. 

În al doilea rând, ei sunt chiar apostoli. Nu sunt 
numai urmașii apostolilor, ci au acea lucrare, acea 
slujire a apostolilor. Deci mai văd o dimensiune 
apostolică a Bisericii: că ea e la fel de apostolică ca 
atunci când erau apostolii. Ajută-mă să spunem 
lucrul acesta teologic. 

— Cu mare drag aş face lucrul acesta dacă 
timpul nu ne-ar presa. Dar continuăm discuţia 
săptămâna viitoare, când vom reveni la acest punct al 
apostolicităţii Bisericii și-l vom detalia. 

— Dacă ar fi doar succesiunea istorică, cred că 
mulți ar putea să-şi revendice apostolicitatea. Şi eu 
simt că ceva lipsește... 

— Da, este vorba de mult mai mult. Mai vreau să 
spun doar că în Biserica veche nu numai cei 12 apostoli 
erau numiţi apostoli. Vom vedea în calendar că există 
chiar mult mai mulți apostoli, de pildă apostolița 
Tecla sau Sfântul Împărat Constantin cel întocmai cu 
Apostolii. Deci termenul acesta trebuie înțeles într-un 
sens mult mai profund decât cel strict pozitivist. 

Vă dorim o săptămână duhovnicească şi plină de 
bucurii spirituale. Ne întâlnim săptămâna viitoare 
în aceeași bucurie, pentru a învăţa în continuare 
meșteșugul bucuriei duhovnicești. 

— Doamne-ajută! Bucurie! 

Ik 

— Bună ziua, oameni buni. lată-ne din nou 
împreună, căutând să parcurgem împreună cărările 
acestui catehism viu, în care încercăm să ne înțelegem 
credinţa prin porii întregii noastre fiinţe. Am vorbit 
data trecută despre Biserică. lar atunci când ne-am 
referit la Biserică ne-am referit la atributele ei așa 
cum apar ele în Simbolul Credinței. În Crez zice: „Întru 
una, sfântă, sobornicească şi apostolică Biserică” Ce 
înseamnă că Biserica este „apostolică? 

— Înseamnă că Dumnezeu i-a dat această formă 
şi a întemeiat-o, așa cum o cunoaștem noi acum, 
atunci când i-a adunat pe Apostoli în jurul Său şi a 
format un trup cu ei. Când s-a desăvârşit plinirea 
Trupului lui Hristos, includerea prietenilor Lui și a 
ucenicilor Lui în Trupul Lui, adică la Cincizecime. Ea 
s-a întemeiat pe credinţa Apostolilor şi pe adeziunea 
lor de a fi un trup cu Dumnezeul lor şi Dumnezeul 
nostru, Mântuitorul lor şi Mântuitorul nostru. De 
când a întemeiat Mântuitorul, Fiul lui Dumnezeu, 
Biserica, El este în ea, iar Biserica e aceeași. Doar 
mădularele ei sunt mai numeroase, deși într-un fel 
sunt deja în ea și cei ce vor veni. Dar în mod real, 
concret, ea mereu creşte. 

— În afară de acest sens, al întemeierii Bisericii 
pe Apostoli, aşa cum anunţă Hristos în discuţia cu 
Apostolul Petru: „Pe această piatră voi zidi Biserica 
Mea“ - piatra fiind credința apostolică =, mai există 
o dimensiune, aceea a caracterului viu apostolesc al 
Bisericii. Apostol înseamnă în limba greacă „trimis'. 
Caracterul acesta apostolesc nu are de-a face numai 
cu un act de întemeiere. Adică nu are de-a face numai 
cu o privire înapoi. Are de-a face şi cu o privire înainte, 
în sensul că acest concept de apostolic trimite la 

activitatea misionară a Bisericii, la faptul că Biserica 
este în continuare trimisă în această lume, ca să 
propovăduiască în continuare Buna Vestire - vestea 
cea bună, Evanghelia -, să-L vestească în continuare 
pe Hristos, să radieze bucuria Învierii şi bucuria 
naşterii lui Hristos, bucuria lui Hristos, în lumea 
aceasta. Din păcate această a doua dimensiune a 
trecut cumva în background în ultimul timp, nu prea 
mai este sesizată... 

— În ciuda faptului că există din ce în ce mai 
mulți misionari creștini în lume... 

— Da, e un paradox... 

— Poate este un misionarism care nu mai este 
apostolicitate. 


Misionarism și activism 


— E un misionarism care are de-a face mai mult 
cu un soi de activism... 

— Da, şi chiar cu o râvnă de a arăta un Hristos 
care nu e Biserica. Adică misiunea aceasta nu mai 
aduce Împărăţia lui Dumnezeu, nu mai aduce 
Biserica, cea prin care se lucrează mântuirea lumii. 
Biserica este cea trimisă către lume. Dar în acest 
misionarism parcă iese fiecare creştin care se simte 
dator să mărturisească despre Hristos și zice „Veniţi 
la mine, să vă spun eu cum este Hristos!”. 

— Da, ceea ce este fals în acest pseudo-apostolat, 
în acest misionarism, este faptul că a dispărut acea 
sinergie între Duhul lui Dumnezeu - Cel care ne 
poartă, ne conduce paşii, ne învaţă ce să spunem, ce 
să propovăduim - şi noi, cei care lucrăm. Sinergia 
dispare, iar în misionarismul acesta rămâne un soi de 
activism. 

— Mai mult decât atât. Chiar dacă este har - când 
omul se roagă și se duce către oameni ca să-i ajute, să 
le spună vestea cea bună a Întrupării =, este parcă mai 
degrabă un har pe care el îl cere ca un profet, de parcă 
am fi înainte de venirea Mântuitorului şi întemeierea 
Bisericii. Izvorul harului este Biserica! Or în acest 
misionarism este propovăduit un Dumnezeu, şi un 
Hristos, şi o mântuire fără Biserică! Ca şi cum n-ar 
conta şi orice credinţă e bună, orice Biserică e bună, 
orice formă e bună. Sigur, nu zic eu că nu-i bună, 
dar eu atâta știu: că în această Biserică este izvorul 
Harului și această Biserică este cea care mă trimite 
pe mine, sau pe tine, sau pe oricare altcineva, la o 
lucrare apostolică. Greşesc? 

— Nu, nu! Cred că în falsul misionarism lucrurile 
nu mai încep cu Dumnezeu, ci lucrurile încep cu 
mine, cel căruia harul i se adaugă sau nu i se adaugă. 
Misionarismul acesta rămâne cumva zbaterea mea 
ruptă de Dumnezeu. Sau în legătură cu Dumnezeu, 
dar de o manieră falsă - în sensul că eu sunt cel care o 
lucrează; iar dacă Dumnezeu trimite harul, bine; dacă 
nu trimite... 

— Da, cum spui, e centrat pe mine. Cunosc 
oameni care-mi scriu că „Eu nu m-am mai dus la 
biserică pentru că părintele a făcut nu ştiu ce.... Deci 
„am renunţat la Biserică (!), dar eu cred în Dumnezeu 
şi mă rog la Dumnezeu.... Sunt motive de părăsire 
uimitoare! Îmi scria cineva că mama ei a plecat 
din Biserică pentru că părintele la înmormântarea 
bunicii ei a cerut iertare în numele moartei de la o 
vecină cu care aceasta nu vorbea. Părintele a făcut 
un act de slujire mântuitoare! lar fiica decedatei, 
mama persoanei care îmi scria, s-a supărat şi s-a 

dus la greco-catolici. Deci iată ce înseamnă Biserica... 
Nu e vina acestei femei, nu e vina credincioșilor. 
Ci mi se pare că noi suntem morţi, cumva. Nu-l 
putem mărturisi pe acest Dumnezeu viu, Care este 
în Biserică, și faptul că Viaţa noastră se primeşte în 
Biserică, că aceasta este Biserica! 

— Este impostura unei false instanțe. Persoana 
care reacționează așa se plasează, într-o manieră 
vecină cu impostura, în situaţia unei instanţe. O astfel 
de atitudine are de-a face cu o neînțelegere crasă a 
Bisericii şi a lui Dumnezeu. Biserica ajunge să fie 
înțeleasă în contextul acesta ca un soi de asociație sau 
ca un soi de organizație, iar eu sunt nemulțumit că 
organizația a luat-o pe o cale greșită ... 

— Sau Biserica e înțeleasă ca fiind preotul 
săvârşitor de servicii. De care, dacă nu sunt mulțumit, 
mă pot duce la altă cooperativă de servicii, la altă 
firmă ca să-mi împlinesc serviciile de care am nevoie. 
Aceasta este criza cea mai gravă. Biserica nu mai este 
apostolică, nu mai este misionară. Adică ea este, slavă 
Domnului! Noi suntem cei care n-o mai trăim aşa... 

— Poate că aceasta are de a face şi cu o anumită 
fetişizare a conceptului de apostol. Noi când spunem 
apostol sau apostoli ne gândim la cei doisprezece 
și atât. Dacă vom citi cărțile vechi, cărţile Bisericii 
primare, vom vedea că multă vreme în Biserica 
primară s-a vorbit de apostoli. Termenul de apostol nu 
era raportat la cei doisprezece şi atât. Dar, ei erau cei 
doisprezece Apostoli. 

— Zice Sfântul Apostol Pavel: „Toţi sunt 
apostoli?”. Deci erau mai mulţi, nu erau doar ei. Nu 
toți din Biserică sunt apostoli. 

— Cunoaștem şi apostolițe, de exemplu apostolița 

Tecla. Cunoaştem şi personalități ale Bisericii de 
aceeași statură cu Apostolii. Deci conceptul de apostol 
a fost cumva tehnologizat. Acum vorbim despre 
Apostoli şi ne gândim exclusiv la cei doisprezece. 

— Şi îi scriem cu literă mare, deci mergem la 
Sfinţii Apostoli. 

— Dar iată, Biserica veche avea acei apostoli 
itineranţi, de fapt nişte învăţători, nişte didascali care 
călătoreau din cetate în cetate şi învățau cuvântul lui 
Dumnezeu. Propovăduiau fiecărei comunităţi cuvântul 
lui Hristos. În Didahie (o carte pe care oamenii de 
știință au plasat-o pe la sfârșitul secolului |, aproape 
în perioada în care se scria Sfânta Scriptură a Noului 
Testament) avem un adevărat cod de conduită al 
acestor învăţători itineranţi pe care Biserica primară 
îi numea fie profeţi, fie apostoli, fie didascali. Oamenii 
aceștia erau permanent pe cale de dragul lui Hristos, 
urmându-L pe Hristos, trimiși de către Hristos pentru 
a propovădui cuvântul lui Dumnezeu. Cred că această 
trimitere sau conștiința acestei trimiteri a intrat 
cumva într-un con de umbră în zilele noastre. lar 
încercările de reanimare, venite în special din partea 
unor denominaţiuni neoprotestante, au eşuat prin 
acest activisrn. 

— Gândul meu este că nici nu puteau altfel. 
Această eşuare e singura lor şansă. Pentru că dacă 
nici activişti nu sunt, nu mai au nimic. Ei nu sunt 
martori ai acestui Dumnezeu viu - pentru că ei nu 
au de unde să ia Harul, în afară de harul Botezului. Ei 
nu au unde să se ducă, să se adape, să mărturisească. 
E foarte greu. Am citit zilele astea o carte: „Însetând 
după Dumnezeu”. Nu rețin numele autorului!'*, un 


"4 Este vorba de Matthew Gallatin, „Însetând după Dumnezeu. 

american care a fost neoprotestant. Este despre cum 
a ajuns el la Ortodoxie, după vârsta de 40 de ani. Este 
uimitoare mărturia lui despre cât chin a îndurat. 
A fost sincer cu sine și și-a pus întrebările pe care 
conştiinţa i le genera. Şi a ajuns Acasă, cum spune el, 
a ajuns la Ortodoxie, la bucurie. 

Deci cu ceartrebui să rămână ascultătorul nostru 
când zice Crezul și aude că Biserica este apostolică? 

— Ar trebui să rămână cu ideea că Biserica este 
întemeiată pe această stâncă, pe acest temei care sunt 
Sfintii Apostoli. Pe de o parte. Și, pe de altă parte, cu 
gândul că de fapt apostolicitatea Bisericii nu este un 
lucru pur istoric - adică s-a întâmplat o dată și acuma 
nu se mai întâmplă. Ea continuă, Biserica e trimisă în 
continuare în lume. De fapt asta înseamnă apostolică, 
adică Biserica e trimisă în lume pentru a da mărturie. 
Și, în sfârşit, cred că mai e un aspect: mărturia. Nu poţi 
fi apostol dacă nu ești martor al lui Hristos. 

— Da! Așa cum L-au cunoscut Apostolii care 
L-au pipăit, L-au văzut şi L-au cunoscut. Apoi L-au 
mâncat. Și li s-au deschis ochii când au primit 
Sfânta Împărtășanie. Ce legătură are continuitatea 
apostolică, de care se vorbeşte și care uneori e 
controversată, cu apostolicitatea? 


Continuitatea apostolică 


— Continuitatea apostolică se referă la ceea ce noi 
am discutat deja, și anume la faptul că Biserica este 
întemeiată pe Sfinţii Apostoli şi că de la ei până astăzi 
există o continuitate neîntreruptă, conform învățăturii 
Bisericii noastre, În ceea ce priveşte săvârşirea Sfintei 


De la rătăcirile protestante la adevărul Ortodoxiei”, Editura 
Egumeniţa, 2005. 

Liturghii, a hirotonirii prin succesiunea apostolică. 
Adică Apostolii au hirotonit episcopi, care au hirotonit 
la rândul lor alti episcopi, preoți şi diaconi etc. Și 
acesta este un lanț care nu s-a întrerupt. Aici există un 
pericol, acela de a înțelege lanţul acesta, succesiunea 
apostolică, într-o manieră mecanică. 

— Da. Pentru că dacă ar fi doar mecanic, s-ar 
transmite mecanic. Or nu e așa. De exemplu la 
episcopii care au fost eretici. Ei au fast hirotoniți, 
la un moment dat, prin punerea mâinilor în mod 
corect, în Sfânta Biserică. Apoi, mai târziu, a căzut în 
erezie. El are continuitatea fizică a punerii mâinilor, 
dar continuitatea spirituală îi lipsește. Deci nu 
mai ai succesiune apostolică odată ce ai ieşit din 
ea adăupând o învățătură nouă, luând o atitudine 
nouă, ascultând de tine în loc să asculţi de soborul 
Apostolilor - care ne-au transmis credinţa lui Hristos 
- şi de Duhul Sfânt viu, Care ne-a învăţat toate. 
Numai ei știu ce-a zis Hristos, ei L-au pipăit, ei L-au 
cunoscut, ei au mărturisit. Şi prin ei am dobândit pe 
Duhul Sfânt Care rămâne cu noi până în sfârşit şi ne 
învaţă toate. În clipa în care aduc o învățătură de la 
mine, eu ies din această continuitate apostolică, nu? 

— Bineînţeles. Continuitatea apostolică trebuie 
înțeleasă mai curând ca o continuitate a unei lucrări 
sfinte. Lucrarea asta sfântă nu se oprește. Cunosc 
cazul Bisericii luterane suedeze, care spune: „Avem 
continuitate apostolică pentru că noi, toată Biserica 
Suediei, am trecut la Protestantism.” Mecanic, desigur, 
e 0 continuitate. Însă e vorba în primul rând de o 
practică, de o lucrare sfântă. lar lucrarea asta sfântă 
are de-a face cu hirotonia, dar nu numai cu hirotonia! 
Are de-a face cu toată învăţătura Bisericii, cu dreapta 

slăvire, cu Sfânta Liturghie. Dacă ne ducem la cele mai 
vechi documente păstrate despre Sfânta Liturghie 
vom vedea că e același lucru ca astăzi. E continuitatea 
aceasta a unei trăiri și a unei lucrări sfinte. Și nu e 
un lucru mecanic. Cred că în special manualele de 
teologie greşesc aici — şi mă refer nu la bunele cărți 
de teologie, ci la acele manuale scrise după un anumit 
tipic şcolăresc... 

— În care dacă continuitatea apostolică e 
definită doar așa, mulți vor putea să şi-o revendice. 
Care este dovada noastră? Este această realitate vie 
care e neschimbată. Sigur că ea are diferite forme: 
ritualul se poate schimba, se pot schimba multe, dar 
în această realitate vie prezenţa și lucrarea Duhului 
Sfânt - în modalităţile de chemare și de lucrare care 
au fost de la început - sunt aceleași. 

— Desigur. lar asta pentru că acele schimbări nu 
sunt niște schimbări aşa cum înțelegem noi, ci sunt 
de fapt schimbările pe care germenele le avea deja în 
sine. Și grâul se schimbă: dintr-un bob devine spic. Și 
atunci pare că s-a schimbat ceva, dar nu s-a schimbat, 
pentru că astea erau deja cuprinse în bob. 

— Părinţii spun că orice gând poate fi verificat... 
Dacă un om are un gând despre Dumnezeu, înţelege 
ceva din Revelaţie, din Sfânta Scriptură, şi tresare 
a bucurie, sau a recunoştinţă, gândul lui va fi 
verificat, va fi confirmat de toate gândurile care 
sunt mărturisite de Biserică. Și acest gând, deşi 
aduce ceva cu totul nou, de fapt nu schimbă nimic, 
ci confirmă sau formulează altfel. Sau aduce o nouă 
viziune, o nouă nuanţă a aceluiași adevăr care era 
spus într-o altă formă. lar ce este spus în acest gând 
nou recunoşti cu uşurinţă şi total. Nu îţi e străin. Nu 

tresari, ca în faţa lui Filioque! Căci totul din tine se 
împotriveşte atunci când auzi că „...și de la...” Nu poţi 
să primeşti. 

— Da, nu tresari în fața unei adăugiri fireşti. Şi 
spicului de grâu putem să-i adăugăm un inel, dar 
acel inel nu are de-a face cu natura. Toată lucrarea 
Bisericii, și chiar a teologilor Bisericii, a profesorilor 
Bisericii, nu are de-a face cu originalitatea - în sensul 
originalității din literatură, adică să aduci ceva nou. 
Ci are de-a face cu această ducere mai departe a 
Tradiţiei, a acestei lucrări sfinte a Bisericii. Spun asta 
pentru că sunt convins că există și studenţi teologi sau 
seminarişti care ne urmăresc. Deci marea teologie 
(dacă e să vorbim de o mare teologie) este teologia 
aceea care contribuie la „desfacerea florii”; la creșterea 
aceea desăvârşită a plantei din grăunte. 

— În mic, păstrând proporţiile, aceeași minune 
am văzut-o eu, copil fiind, în arta populară. Când 
cineva făcea un covor acasă, sau lucra de mână un 
ştergar brodat cu cusături populare, aducea un 
model și-l urma fără a îndrăzni să schimbe ceva. Dar 
deşi modelul era același, ştergarul sau covorul era 
altul, era nou: altă frumuseţe, altă nuanţă de culoare, 
altă manieră. În clipa în care s-a pierdut această 
cuminţenie, această adăpare la izvorul de inspiraţie 
şi de frumusețe - care grăia despre o realitate 
românească, o realitate populară însemnată, încifrată 
în acele cruciulițe şi semne -—, a năpădit kitsch-ul, pe 
care-l vedem acum. În care totul este, să mă iertaţi, 
de o lipsă de gust dureroasă! Când omul vine şi 
inventează ceva, când se afirmă pe sine şi pune un 
„mMoţ” personal, atunci Domnul se retrage; e sfios, e 
delicat, se retrage şi te lasă... lar tu continui și zici: 

„la uite ce am apucat eu de la părinţi!” „Uite ce am 
apucat eu de la Apostoli!” Dar e altă apucătură... 


„Aggiornamento” şi „învechirea” Bisericii 


— Lucrurile acestea sunt foarte interesante și din 
punctul de vedere a ceea ce în Biserica din Apus s-a 
numit la Conciliul al II-lea Vatican aggiornamento, 
adică aducere la zi. Unii teologi au socotit că Biserica 
e „învechită“ şi atunci ar trebui înnoită. Chiar şi noi azi 
auzim din multe părţi spunându-se că „Vai, Biserica e 
învechită, ar trebui schimbat ceva!" Și auzim cuvintele 
acestea de cele mai multe ori din parte intelectualilor. 

— Da, dar cred că aceștia sunt intelectualii 
care beau coca-cola, nu vin vechi. Mă iertaţi, dar 
aggiornamento nu aduce decât băuturi din astea 
răcoritoare care au ceva „identic natural” şi care-ţi 
fac o sete artificială. Am auzit şi eu aceste cuvinte, dar 
nu-i niciun pericol. Slavă Domnului, Biserica noastră 
chiar e vie. Apoi, cine se va apuca să „aggiornosească” 
Biserica va ieşi din Biserică, iar Biserica va rămâne 
una, sfântă, sobornicească, apostolică. Aici eu am o 
bucurie și o nădejde, dincolo de orice spaimă... Eu am 
văzut, simt, depun mărturie - şi dacă mă întăreşte 
Dumnezeu cred că aș putea să și mor mărturisind 
- că Biserica e sfântă, și că e vie şi adevărată, şi că 
niciun păcat de-al meu şi nicio trădare de-a mea 
omenească nu poate să-i altereze această sfințenie. 
lar dacă pierdem asta, nu ajungem la Dumnezeu, 
ci ajungem la nişte himere din căpşorul nostru, din 
dorinţele noastre. Dumnezeu este în Biserică! 

— Ceea ce reclamă o parte a societăţii civile 
trădează de fapt înstrăinarea societăţii civile de 
Biserică. 

— Şi poate chiar întâlnirea cu slujitori ai Bisericii 
care nu înțeleg ce spun. Şi asta se poate... Dacă 
nimereşti într-o mănăstire la strană o măicuță care 
citeşte prost un cuvânt şi nu tresare, şi nu se opreşte, 
nu se corectează, sigur că bietul om nu înţelege nici 
el nimic. Dar astea sunt neputințe omeneşti, sunt 
accidente, pe care trebuie să le schimbăm. Dar nu 
să schimbăm cuvântul acela viu! Se zice că peste 
100 de ani se va vorbi altă limbă. Dar dacă Duhul e 
același... Cum zicea Sfântul Siluan: dacă ar dispărea 
toate cărțile care au fost scrise în Biserică, oricare 
călugăr care e în Biserică și are Duhul Sfânt poate să 
le scrie din nou. Poate nu la fel, dar vor fi aceleaşi. 
Greu de priceput cu mintea omenească acest lucru. 
Până omul nu se smereşte, nu se cuminţeşte și nu 
intră în hora asta, care e Biserica sfântă, şi nu mişcă, 
respiră şi dansează după scenariul ei, după cuvântul 
ei, după rânduiala ei, n-ai cum să vezi! N-ai ce să vezi 
din afară! 

— Cu aceste cuvinte ne vedem nevoiţi să încheiem 
emisiunea de astăzi. Cu speranța că ne-am mai 
apropiat de ținta noastră, vă dăm întâlnire săptămâna 
viitoare. 

— Doamne-ajută! 

— Bucurie sfântă! 

Despre sfârșitul lumii 


Botezul şi învierea morților - termenii între 
care se mişcă existenţa noastră 


Reporter: — Continuăm peregrinarea prin învățătura 
noastră de credinţă. Cred că am lămurit în principiu 
de ce noi credem în Biserica cea „una, sfântă, 
sobornicească și apostolică”. Acum propun să trecem 
mai departe, la următorul articol al Crezului. Crezul 
se continuă cu cuvintele referitoare la ceea ce noi 
numim cu un termen tehnic „eshatologia' Eshatologia 
înseamnă învăţătura despre cele de pe urmă. 

Maica Siluana: — Cred că am sărit peste cele dintâi. 
„Mărturisesc un Botez spre iertarea păcatelor, aştept 
învierea morților și viaţa veacului ce va să vie”. 

— Vroiam să începem cu cele din urmă fără a le 
neglija pe cele dintâi, ca să le privim din perspectiva 
celor din urmă. Credem într-un Botez, credem în viața 
veacului ce va să vie. De ce în Crez se vorbeşte numai 
despre Botez și nu şi despre celelalte Taine? 

— Pentru că e începutul. Dacă intri în viața 
veşnică, după aceea ai să ceri să şi trăieşti acolo, să 
te şi hrănești, să și înfloreşti... Acesta ar fi un gând. 
Apoi, cred că Botezul, ca să fie Botez în deplinul sens 
al cuvântului, presupune întreaga Taină a Bisericii. 
Din câte ştiu de la Sfinţii Părinţi, împărţirea aceasta 
în şapte Taine este una uşor didactică, pentru 
înțelegerea noastră şi pentru ca nu cumva să nu 
împlinim integral Taina Bisericii, care este Taina 
morţii şi nașterii în Hristos, a învierii odată cu EL, 
a dobândirii Duhului Sfânt, a lucrării împreună cu 
Duhul Sfânt ca să fim dumnezei - adică să fim cu 

Dumnezeu, să fim acolo unde este El și cum este EI, 
până la sfârșit. 

Cam asta aş zice eu... Dar tu, ca profesor de 
teologie, spui ce scrie la carte. 

— Da... Pe de altă parte, în Taina Botezului este 
cuprins, cumva, totul! Pentru că, până astăzi, când 
ne botezăm nu săvârșim numai Taina Botezului. 
Nimeni nu se botează şi atât. Ci Botezul se continuă 
cu Sfânta Taină a Mirungerii, se continuă cu Sfânta 
Taină a Euharistiei. E cumva deja întreaga osatură a 
învățăturii bisericeşti. 

— Hirotonia e începută pentru oricare băiat, 
pentru că intră în altar și acolo este închinat... 

— Și nu numai pentru oricare băiat, pentru că 
există o preoţie universală. Există preoția universală 
a tuturor celor botezați și în virtutea preoţiei acesteia 
noi avem învăţătoare, proorociţe. 

— Nunta e și ea prezentă. „Isaie dănţuieşte” e și 
la Botez, ca și la Nuntă. Deci nu sunt atât de separate. 
Botezul le cuprinde pe toate, cuprinde întreaga Taină 
a mântuirii, a trăirii noastre în Hristos. 

— Da, avem cumva, aşa cum spuneați, începutul. 
Și în început e totul. În emisiunea de data trecută 
vorbeam despre sămânță. În sămânță se află deja 
planta, se află totul. Din sămânță crește totul. 

— Cu o condiţie, ca sămânţa să fie vie... Uite, 
există oameni care se botează, dar care nu cred că 
aşteaptă viata veacului ce va să vie. Nu taţi oamenii 
așteaptă la fel. Deci acest început, această naştere 
trebuie privită împreună cu viața şi cu creşterea, 
cu tot. Într-un întreg. Poate de aceea trebuie spus 
numai Botezul. Dacă le-am enumera și pe celelalte, e 
ca şi cum le-am desparţi de el. Deşi poate tocmai asta 

poate să ne dea dreptul să ne rupem, să zicem „Doar 
Botezul s-a zis la Sinod!. 

— Tocmai de aceea eu propuneam să privim 
tocmai invers lucrurile, să le privim dinspre sfârşit 
către început. Bănuiesc că multor creştini, atunci când 
spun „mărturisesc un Botez spre iertarea păcatelor”, 
li se pare ciudat că de aici se sare imediat la învierea 
morților. Pare un şoc, nu? Botezul și învierea morților. 
Căci pare a fi o distantă uriaşă între momentul acesta 
al renaşterii spirituale, al primirii Harului Duhului 
Sfânt, al îmbrăcării noastre cu Hristos, şi sfârşit — 
eshatologie. De fapt nu există între ele nicio ruptură, 
ci avem aici termenii între care se mişcă existența 
noastră, între începutul acesta duhovnicesc, începutul 
omului celui nou, şi începutul cel adevărat care este 
sfârşitul. 

— Sfârşitul cel adevărat care este începutul 
existenţei. De fapt nu e decât un început care durează 
de la Botez până la Judecata de Apoi sau A Doua 
Venire a Domnului, până la învierea noastră în trup... 
Este un lung început pentru că suntem în timp. Este 
numai începutul, pentru că viaţa cea adevărată abia 
atunci începe. 

— De fapt avem de a face cu începuturi, nu cu 
sfârşituri. lar lucrul acesta cred că e foarte important 
de precizat, mai ales pentru că astăzi mulți dintre 
ascultătorii noştri mai tineri vizionează filme 
aparținând genului apocaliptic. Genul apocaliptic 
conține tot felul de evenimente din acestea catastrofice. 

— Nu știam. 

— Da, sunt foarte la modă. Vin OZN-uri, distrug 
planeta, se petrec catastrofe... Ca urmare, sfârşitul 
lumii în mentalitatea omului simplu a devenit ceva 
catastrofic. În niciun caz nu e vorba de un început. 

— Aşa e! Toată lumea spune „Ce vremuri grele... E 
sfârşitul lumii!”. „Vai, ce cutremur! E sfârşitul lumii 

— Sfârşitul lumii din perspectiva aceasta 
răsturnată, cum am anunțat la început, e mai curând 
motiv de bucurie, pentru că în momentul acesta se 
restaurează totul, se reface contactul nostru direct 
cu cei adormiţi şi, în primul rând, se reface contactul 
nostru cu Hristos. 

— Cred că atunci începi să simţi bucuria. Cred 
că v-am mai spus, sfârșitul procesului de revenire a 
mea Acasă, în Biserică, de convertire, a fost pentru 
mine atunci când, la un moment dat, am spus Crezul 
în biserică și am simţit că eu chiar aştept învierea 
morților şi viaţa veacului ce va să vină. Nu doar 
cred că va veni, ci sunt într-o așteptare încordată şi 
bucuroasă. Şi dureroasă, desigur. 

Pierderea Liturghiei a dus la 
pierderea înţelesului morții 


— Aici ajungem într-un punct capital, aş zice 
eu, în existența noastră creștină. Ştim cu toții că o 
largă majoritate se revendică a fi ortodoxă, creştină 
dreptslăvitoare. 

— Păi dacă scrie în certificatul de Botez... 

— Sigur, dacă scrie acolo înseamnă că cel puţin 
teoretic suntem creștini. Însă atunci când vine vorba 
de înviere - de pildă atunci când întrebi un medic 
care lucrează la morgă, sau un oarecare pe stradă — 
aici lucrurile devin deja mai problematice. Vom primi 
deseori răspunsuri de genul: „Bine, cred! Dar chiar 
în învierea morţilor nu mai cred. Adică cum să învie 
morții?” 

— Înţeleg asta, și cred că vine de la neputința 
omului de a muri. Nu cred că poţi să ai experiența 

învierii fără să mori. Or cine îndrăzneşte să trăiască 
la întreaga intensitate pe care ţi-o oferă viața, nu 
poate să nu moară de multe ori de-a lungul acestei 
vieți pământești. Şi această moarte e însoțită mereu 
şi imediat de o mică înviere... Asta când accepţi să 
mori, când nu te protejezi, când nu mănânci ca să 
nu mori de foame, când nu te culci ca să nu mori 
de oboseală, când nu minţi ca să nu te omoare cel 
care vrea de la tine altceva decât ai putea tu să-i 
dai... Când renunți la salvare, la supravieţuire, atunci 
guşti învierea. Altfel decât prin experiența asta nu 
știu cum ar putea omul să creadă într-o realitate pe 
care n-a gustat-o în niciun fel. Credință noastră în 
cele nevăzute se naşte din ceea ce se numeşte la noi 
„pregustare” şi această pregustare este oferită tot în 
Biserică, tot ea ne-o dă. Chiar rugăciunea noastră de 
acasă, rugăciunea din inimă, din minte, din liniştea 
noastră, este în Biserică. Fără ce primeşti în Biserică 
nu cred că te poţi ruga... Poţi doar să-ți exprimi 
dorințele și așteptările pe care nu ţi le poţi împlini 
singur: să doresc intens și să cer de la Dumnezeu 
ca mama să se vindece, ca eu să iau examenul, ca eu 
să fiu bună. Aceste dorințe puternice ne potențează 
rugăciunea, dar nu sunt rugăciune propriu-zisă. Nu e 
pregustare a acestei vieţi, care vine printr-o moarte, 
printr-o biruire a fricii de moarte. 

— Altfel spus, s-a întâmplat ceva cu - hai să-i 
zicem așa - cultura noastră a morţii. Această cultură 
s-a denaturat cumva. Mă gândeam acum la ceea ce se 
întâmplă în satele Olteniei de Sud. Dacă duminică la 
ora cinci dimineaţa ieși pe uliţă, vei vedea o mare de 
oameni, în special femei în vârstă, care merg la cimitir. 
Merg încolonate, toată uliţa e plină cu femei îmbrăcate 

sobru, în negura aceea a dimineţii, mergând de regulă 
cu 0 ulcică, cu niște lumânări în mână. Aceasta se 
întâmplă la cinci dimineaţa. Pe la vreo şase jumate - 
șapte, aceeaşi maree umană se petrece în sens invers. 
Vine lumea de la cimitir. Ei, dacă pe la ora opt mergi 
la biserică, biserica e goală. Înseamnă că aici s-a 
întâmplat ceva. Înseamnă că, apropo de rugăciunea 
în Biserică, în locul mersului la biserică avem de multe 
ori, în anumite zone ale ţării... mersul la „țintirim”! 

— Da. Şi la noi la mănăstire se întâmplă asta. Trec 
oameni şi zicem: „Uite, vin oamenii la biserică”. Dar 
nu, se duc la cimitir! Mai mult decât atât, la marile 
praznice, la marile sărbători, oamenii stau afară în 
frig, sau în căldură mare, și-și păzesc coşul cu colivă şi 
cu prinoase pentru morți așteptând să vină părintele 
să le citească ceva acolo, deasupra coșului, și să-l 
binecuvânteze, dar nu intră în biserică la întâlnirea 
cu adormitui! Căci adormitul vine la biserică, nu stă 
în groapă. Este acolo cu trupul și sigur că există o 
legătură şi cu ce e în mormânt, dar... 

— De fapt acestei întâlniri îi lipseşte ceva. Îi lipseşte 
credința, îi lipseşte de fapt Hristos. Relaţia omului cu 
adormitul, ruda, rubedenia, este una individuală. Aici 
Hristos e total absent din ecuaţie. lar în absența asta 
apare un întreg folclor animist. Se crede că dacă se dă 
de pomană mănâncă mortul, dacă mortul cutreieră 
pe acolo prin zonă... 

— Ceea ce poate să fie și adevărat, aşa, după o 
anumită rânduială. Dar nu aceasta e problema mea. 
Relaţia mea cu mortul este o relație de dragoste 
care a căpătat altă formă. lar dacă eu nu mai pot să-l 
iubesc decât cu amintirea lui şi făcând niște gesturi 
ca pe nişte datorii exterioare... nu mai am o relație de 

dragoste propriu-zisă, dacă acela nu e viu. 

— S-a întâmplat totuşi poate ceva şi mai mult. Pe 
lângă o neînțelegere a cultului morţilor trebuie să fie 
şi o neînțelegere a Sfintei Liturghii, nu? Din moment ce 
omul consideră suficient să meargă la cimitir şi să nu 
mai meargă la Sfânta Biserică. 

— Cred că aici a începuttatul. Pierderea Liturghiei 
a dus la pierderea înțelesului morții și a atitudinii 
corecte față de ea. Nu numai oamenii care nu se duc 
la Biserică se duc aşa la cimitir. Sunt oameni care 
merg la biserică. Mama mea, de exemplu, mergea 
la biserică şi se ducea la întâlnire cu Domnul, căci 
atunci când trăgea clopotul zicea: „Venim, Doamne, 
venim!”. Și totuşi, în faţa morţii, o întrebam: „Te-ai 
pregătit, mamă?”. Era în vârstă şi ea se tot zbătea 
să facă una, să facă alta. Se plângea: „Nu mai pot să 
fac treabă, că, uite, fac numai ei şi pe mine nu mă 
mai lasă să fac!... Vorbea de copiii ei, de noi. Și i-am 
zis: „Mamă, dar acum trebuie să ai altă preocupare. 
Trebuie să te pregăteşti de moarte!”, „Da-s pregătită, 
mamă! Am lada plină, ce vrei să mai fac?” Zic: „Nu! 
Eşti pregătită de înmormântare, nu de moarte!', 
Ea avea acolo ştergare și tot ce mai trebuie pentru 
înmormântare... Și mă întrebam: unde e Hristos? 
Unde e Domnul cu care aşteptăm să ne întâlnim mai 
direct și mai profund? Toţi aşteptăm să-L întâlnim, 
ne dorim să ne întâlnim cu El. Unde este? Nu este, 
pentru că EI este într-un dincolo, într-o ceaţă, într-o 
depărtare. Din cauza lipsei Sfintei Împărtăşanii, 
din cauza Sfintei Împărtăşanii care e luată - slavă 
Domnului că e şi așa! - ca medicament dat în fugă 
în Săptămâna Patimilor. Atunci toată lumea stă la 
coadă și-L primește. Poate şi din cauza asta... În orice 

caz, pierderea Liturghiei a dus la pierderea morții ca 
eveniment cu adevărat dureros, dramatic, tragic, dar 
care trebuie biruit şi trăit şi ca naştere în Hristos, ca 
întâlnire cu Hristos şi ca biruinţă împotriva păcatului. 
Ca să terminăm odată cu păcatul, că murim! Să ne 
oprim din săvârşirea lui! Vedem noi ce-om face cu 
consecinţele lui, dar să nu-l mai facern... 

— Sfânta Liturghie este loc al întâlnirii cu Hristos, 
pentru că în Sfânta Liturghie se petrece venirea lui 
Hristos. Cred că nici lucrul acesta nu mai e înţeles în 
modul real al cuvântului. Mă gândesc la maniera în 
care se rostește în unele biserici Crezul. Când se spune 
de „viața veacului ce va să vie”, adică ce va să vină, în 
loc de a veni se zice „viața veacului ce va să fie" Nu am 
absolut nimic împotriva verbului „a fi”... Însă aici e o 
dimensiune dinamică, se petrece ceva, e un dinamism, 
un dramatism. 

— Şi o tensiune, în care noi spunem: „Vino, 
Doamne!'. lar El răspunde: „lată, vin!'. 

— După unele cercetări liturgice se pare că acest 
„Maranatha” acest „Vino, Doamne!” a fost forma 
primordială a Epiclezei. Noi acum Îl rugăm pe Tatăl 
să-L trimită pe Duhul Sfânt, pentru a-l face prezent 
pe Hristos. 

— Cel care crede, știe că atunci când zici „Vino, 
Doamne!”, exact asta se întâmplă: Tatăl trimite Duhul 
Sfânt, ca să intrăm în Împărăţia Fiului. Dar în timp a 
devenit mai explicit, pentru ca nu cumva să credem 
altceva. 


Venirea lui Hristos nu mai e trăită liturgic, 
ci istoric 
— De fapt se și întâmplă de multe ori asta. Am 
auzit cu toţii despre tot felul de mișcări din acestea 

milenariste - mai ales acum, că a fost anul 2000 — 
mişcări semi-sectare, să le zic aşa, care așteaptă ca la 
ora cutare să vină Domnul. Cred că sunt două extreme. 
Pe de o parte avem o exilare a venirii lui Hristos în 
lume şi înlocuirea cu „va să fie' iar pe de altă parte 
această stabilire exactă a venirii, din care lipsește 
iarăși ceva. Stabilim data când vine Hristos, mergem 
acolo să așteptăm... 

— Şi vrem să ne înălțăm la cer de-abia atunci. 
„Uite, a venit, hai săriţi, ne ridicăm cu toţii la cer!'... 
Nu ne dăm seama că dacă „avionul” cu care ne înălțăm 
nu e în noi, nu va fi înălțare. Dacă nu e în noi, degeaba 
ne repezim pe scară atunci! 

— Aceasta se întâmplă în Duhul Sfânt. Nu ne 
înălțăm cu de la noi putere. Ne înălțăm pentru că 
Duhul Sfânt saltă în noi. Sfântul Calist Patriarhul - 
într-una din Filocalii, în volumul opt - vorbea despre 
cum se petrece rugăciunea; şi el vorbea despre „apele 
săltătoare ale Duhului” Mă gândeam cum trebuie să 
fie aceste ape săltătoare şi — pentru că aici, în centrul 
Craiovei, ne-a învrednicit domnul primar cu niște 
fântâni arteziene -, mi-a venit la un moment dat ideea 
că trebuie să fie ceva care se înalță, așa ca un havuz, 
ca o apă care țâșneşte către Dumnezeu. Apa aceasta e 
apa Duhului Sfânt. 

— Exact! Şi să vezi că dacă simți vreodată cât de 
cât vreo săltătoare de-asta de-a Duhului, mai ales 
în vreo rugăciune, mai ales când ești începător, te 
uimește! Ai tendinţa să te duci acolo de unde izvorăşte 
apa, însă nu poți să treci. Singurul „traseu” este acela 
de a te lăsa în învolburarea acestor Ape, care te duc 
unde vor ele. Fac ce vor. Nu mai cauţi, te laşi găsit 
şi te lași dus. Dar fără acest „Vino, Doamne!” nu ai 

cum, pentru că în secunda următoare ţi-a zburat, ai 
pierdut! 

— Aceasta lipseşte, a te lăsa în voia voii lui 
Dumnezeu. Aceasta lipseşte mișcărilor milenariste 
pe care le cunosc, mai mult sau mai puțin, și 
radioascultătorii noştri. Adică venirea lui Hristos nu 
mai e trăită liturgic, ci e trăită istoric. 

— Noi ne pregătim ca să vină. Ne pregătim, 
trebuie să fim „acolo, undeva, nu știm unde, aflăm 
n0i..., ca să vină... 

— Este un lucru foarte interesant. Încă în perioada 
dinaintea venirii Mântuitorului, evreii credeau că 
Mesia va veni în miez de noapte. lar creştinii au 
preluat învățătura aceasta şi tocmai de aceea țineau 
Liturghia la miezul nopţii, pentru că ei credeau că A 
Doua Venire a Mântuitorului va avea loc în miez de 
noapte, în timpul Sfintei Liturghii. 

— Ceea ce e adevărat. 

— Venirea aceasta a doua, fără dimensiunea 
aceasta liturgică, ajunge să fie o maimuțăreală pe 
care o cunoaştem din mişcările acestea sectare. 


Cu cât suntem mai morţi, 
cu atât ne e mai frică de moarte 


Dar să ne întoarcem la confuzia dintre venire şi 
ontologie. Cred că e una dintre maladiile cele mai des 
întâlnite ale spiritului creştin de astăzi. Am uitat că 
Domnul vine. Domnul e cumva prezent - ba prin Sfânta 
Cruce, ba pe Sfântul Altar... E prezent, însă noi nu mai 
trăim prezenţa aceasta ca pe o venire. O trăim ca pe 
ceva dat. Tocmai de aceasta din păcate și biserica a 
devenit un lucru banal. Avem 44 de biserici în Craiova 
- am auzit şi eu ziiele acestea — şi de cele mai multe ori 

trecem pe lângă biserică așa, ca pe lângă un chioşc de 
ziare. E ceva banal, 

— Şi ce puţine sunt, faţă de cât de mulţi suntem 
în Craiova. Nu? 

— Da, aşa este, sunt foarte puține. La trei sute şi 
ceva de mii de oameni... înseamnă cam o biserică la 
şapte mii de oameni. Sunt puţine. Și, totuşi, au devenit 
banale - „Ei, o biserică, acolo... Lucrul acesta este 
ciudat. Îmi aduc aminte, când am fost în ţări străine, la 
noi la biserică veneau oameni de la sute de kilometri. 
Și nu veneau ca să audă limba română - căci aveau la 
televizor România Internaţional și toate aceste canale 
de televiziune. Veneau să se împărtășească cu Hristos 
și să audă cuvântul lui Dumnezeu. 

— Asta am văzut și eu de curând în Portugalia, 
la Lisabona, unde veneau de la zeci de kilometri, sau 
chiar sute... 

— Pentru că acolo Biserica nu e un lucru banal. 
Biserica este ceea ce este. 

— Da! E Locul în care vine Domnul şi tu te duci 
la EI. 

— E Locul acestei întâlniri în care Cineva vine 
dintr-o parte şi altcineva vine dintr-o altă parte. 

— Aşa e omul... Banalizează. De câte ori în viață 
suntem noi uimiți de bătăile inimii noastre, de acest 
miracol care se întâmplă în viaţa noastră, că ne bate 
inima? Că intră sângele acolo, şi ia oxigen, şi aduce ce 
trebuie - îşi face iniina treaba ei. Dar noi nu suntem 
niciodată bucuroşi de asta! Cam în felul acesta ne-am 
obişnuit cu firescul ca biserica să existe. Așa cum 
omul nu mai are grijă de inima lui, o îmbolnăvește, nu 
o protejează şi nu o păzeşte de gânduri rele. Deci face 
parte într-un fel dintr-o nesimţire a omului, dintr-o 

moarte a noastră. Suntem morți! Și cu cât suntem 
mai morți, cu atât ne e mai frică de moarte şi nu o 
mai aşteptăm ca pe un eveniment în care ne naştem 
la o altă realitate și intrăm mai adânc în întâlnirea cu 
Dumnezeu, pentru că nu mai suntem obișnuiți. E bine 
să ne obişnuim. Într-un cuvânt, Înaltul losif!5- vorbea 
despre Sfânta Împărtășanie şi se referea la văitatul 
oamenilor că „Uite, unii se împărtăşesc des şi există 
pericolul să se obișnuiască cu Sfânta Împărtăşanie” 
- şi se mira: „Oare de ce e rău să te obişnuieşti cu 
Dumnezeu și de ce e preferabil să te obișnuieşti cu 
dracul pe care îl chemi tot timpul în cuvintele tale?”. 
E minunată această obișnuință cu Dumnezeu, pentru 
că ea te face mereu mai viu - pentru că El e viu! - şi 
nu ai cum să te plictiseşti, pentru că vine mereu. 

— Este ca o poveste de dragoste, când vii la 
întâlnire și aștepți cu înfrigurare momentul în care 
vine celălalt. La fel se întâmplă şi în venirea asta, în 
întâlnirea asta care trebuie să înceapă să facă parte 
din viața noastră. Pentru că atâta timp cât ea rămâne 
un ritual... De aceea mă şi tem de fiecare dată de 
cuvinte precum „cult“ „ritual".. Ritualizarea trimite 
mai mult la gesturile exterioare și trece cu vederea 
aspectul acela de viaţă. 

— Da, îţi cunosc durerea și am mai vorbit noi 
despre ea, dar eu am nădejde. Pentru că de multe 
ori omul, pornind de la lucrurile exterioare și de la 
gesturi, se întâlneşte cu Cel ce este prezent acolu. 
Dacă mereu și mereu la întâlnirea cu un om faci 
gestul de a-ţi scoate pălăria în faţa lui - chiar dacă 
e doar un gest și domnii îşi scot pălăria unul în faţa 


15 Este vorba despre Înaltpreasfinţitul Iosif Pop, Mitropolitul 
ortodox român al Europei Occidentale şi Meridionale. 

altuia =, eu cred că în timp o să vă fie foarte greu să 
vă certați sau să vă înjuraţi, dacă obişnuiţi să faceţi 
acest gest. Şi dacă doar doi oameni se schimbă prin- 
tr-un gest atât de frumos și de plin de respect, un gest 
care simbolizează respectul pe care ţi-l și impune, 
oare în întâlnirea cu Dumnezeu să nu fie așa? Şi în 
gestul cultural, printr-o repetiție se întâmplă ceva. 
Când un snob se duce la un concert simfonic - pentru 
că trebuie să facă impresie bună, sau trebuie să 
însoțească o persoană care iubeşte muzica -, după o 
vreme devine iubitor de muzică adevărată, de muzică 
clasică. Deci i se deschid ochii, i se deschid urechile. 
Eu am mare încredere şi în asta. Sigur, nu trebuie să 
ne reducem la asta, dar am încredere. 

Sau se tot duce omul din obişnuinţă, participă 
la a slujbă ca la un ritual mort, dar la un moment 
dat i se întâmplă ceva - un necaz, o bucurie mare, o 
întâmplare deosebită - și atunci ajunge mai aproape 
de inima sa şi acolo dă de tezaurul acesta viu pus 
cumva la păstrare, băgat în acel ritual ca într-o ladă 
de zestre. Am nădejde. 

— Apropo de gest şi de ritual, mă gândeam la 
un exemplu foarte frumos - și poate că exemplul e 
bun şi pentru a nu da impresia că noi suntem niște 
fundamentalişti care suntem împotriva celorlalte 
Biserici surori. În Biserica Evanghelică există 
tradiția de a numi duminicile din postul Crăciunului 
„Adventssonntag' Duminici ale venirii. Fiecare este o 
duminică a venirii. 

— Nu au asta și catolicii? 

— Ba da, şi catolicii. Există un „kranz”, o coroniță 
de brad, pe care se pun lumânările care trimit la 
săptămânile postului, şi în fiecare săptămână e aprinsă 

câte o lumânare - s-a mai apropiat puțin venirea lui 
Hristos. Cumva Hristos vine în fiecare Liturghie la noi, 
dar Hristos vine și în ciclul acesta al anului liturgic, 
iar oamenii se pregătesc. Cred că acest exemplu - 
ecumenic - ilustrează ceea ce am vrea să spunem. 

— Eu sunt foarte bucuroasă de acest exemplu 
ecumenic și de respectul pe care îl arăţi acestor 
obiceiuri frumoase și spirituale, dar mă tem că și 
acestei pregătiri îi lipseşte ceva... Cum vine Hristos? 
Vine chiar Hristos sau vine un simbol, o amintire a 
Lui? Așa, pe mine mă poate emoțţiona și felul în care 
ne pregătim pentru Crăciun: tăiem porcul, facem 
cârnaţi - e tot o pregătire, nu? Parcă mereu, mereu, 
ne îndepărtăm de ceva - deși simbolizăm bucuria și 
ne pregătim... Dar parcă am pierdut. 

— Sunt prea multe simboluri? 

— Nu, pur și simplu am pierdut! În această trăire 
și această rugăciune a credinciosului evanghelic sau 
a credinciosului catolic, care cu tot sufletul se roagă 
şi Îl aşteaptă pe Domnul, el totuși nu se întreabă: „Dar 
oare aşa ai venit Tu, Doamne? Asta este tot? Te-am găsit? 
Te-am întâlnit?”. Pentru că dacă ar pune la îndoială 
că asta e tot, eu cred că Dumnezeu ar pregăti fiecare 
suflet, ca să vină la venirea Lui mai profund... 

Altfel... există oameni care au ritualuri de 
pregătire a unei sărbători mult mai impresionante 
şi mai serioase decât ale noastre - care avem multe 
treburi şi atunci facem repede ceva, să facem față 
evenimentului -, dar din care lipseşte exact această 
venire, de la Epicleză. Sigur, nici pe acestea să nu le 
lăsăm, dar nici pe celelalte. Să învăţăm tot ce e frumos 
și profund de la orice tradiţie, de la orice obicei. Căci 
Sfinţii Părinţi spuneau să învăţăm şi de la femeile 

care se desfrânau, cu câtă grijă se pregăteau pentru 
întâlnirile lor şi cum se preocupau să fie plăcute. De 
la toate să învăţăm, dar să nu uităm de Cel pe Care Îl 
chemăm, de viața veacului ce va să vie şi de Cel Care 
ne învaţă tot Adevărul. Viaţa aceasta este El. „Eu sunt 
Viaţa”, zice Domnul. Pe EI Îl așteptăm, pe EI ÎI strigăm 
şi El vine mereu. lar locul în care vine şi în care mi 
Se dăruiește, și de unde plecăm cu El acasă, este un 
loc bine delimitat, bine stabilit. Ar trebui să-l vizităm 
mai cu atenţie! 

— Amin! Așa să fie! Sper ca într-o emisiune viitoare 
să ajungem să vorbim şi despre Epicleză, această 
invocare a Duhului Sfânt, acest moment al venirii 
neîncetate, în fiecare zi liturgică. În fiecare zi, acolo 
unde se săvârșește Sfânta Liturghie, această venire a 
lui Hristos se petrece în mod minunat. Până atunci, 
suntem nevoiţi să întrerupem aici emisiunea noastră. 
Vă dorim o perioadă plină de bucurii duhovnicești. 

— Şi de întâlniri cu Cel ce vine. Bucurie sfântă! 

— Bucurie sfântă! Doamne-ajută! 

Cine sunt eu? - 
despre crearea omului 


Reporter: — Doamne-ajută, oameni buni! Continuăm 
periplul nostru spiritual. Am vorbit în ultima noastră 
întâlnire despre cea de-a Doua Venire a Mântuitorului 
și am încheiat un ciclu în care am încercat să vorbim 
despre Dumnezeu şi despre lucrarea lui Dumnezeu. 
Sigur, nu în sensul că noi am fi grăit exhaustiv... 

Maica Siluana: — Au fost doar nişte gânduri... 

— Da. Am căutat să ne punem pe noi înșine pe 
gânduri şi să îi punem şi pe radioascultătorii noștri pe 
gânduri. Continuăm discuţia noastră îndreptându-ne 
privirea către Creaţia lui Dumnezeu şi în mod special 
către om. Știm cu toţii că Sfânta Scriptură începe cu 
Creaţia. Nu cu o învățătură despre Dumnezeu, cu 
nişte dogme. Începe brusc, dintr-o dată, cu naraţiunea 
aceasta a Creaţiei. Să ne aplecăm puţin asupra Creaţiei, 
asupra acestui fapt minunat că, la un moment dat, 
ceva vine din nimic, din neființă, la fiinţă. 

— Sau, cum zice filosoful, „De ce este ce este mai 
degrabă decât nu este? 

— Da, lucrul acesta - faptul că ceva este - este 
unul dintre cele mai uluitoare, din punct de vedere 
filosofic. Faptul că noi suntem, ne mișcăm, trăim, 
cugetăm, gândim, a fost în filosofie punctul arhimedic, 
întrebarea fundamentală. 


Cuvântul lui Dumnezeu se materializează 
de dragul dialogului 


Ei, la finalul acestui text despre Creaţia divină 
avem creaţia omului. Și aici spune Sfânta Scriptură că 


167 


Dumnezeu l-a creat pe om „după chipul şi asemănarea 
Sa': Ce să însemne lucrul acesta? 

— Cred că înseamnă ceva ce trebuie descoperit 
de noi înşine şi nu în vreo carte, fie ea chiar și Sfânta 
Scriptură sau învăţătura Sfintei Biserici cuprinsă 
în cărţile sfinte sau învăţăturile Sfinţilor Părinți. 
Cred că aceste cuvinte din Sfânta Scriptură și din 
gura Sfinţilor care au grăit de-a lungul timpului în 
Biserica lui Dumnezeu sunt o informaţie care trebuie 
mâncată, înghițită, metabolizată. O informaţie cu 
care trebuie să-l alimentăm pe „cel ce ştie” din noi 
înşine, pe cel ce e capabil să știe. Pentru că el știe din 
clipa în care apare în lume. Şi el știe că apare. Eu nu 
spun că „De ce m-a adus Dumnezeu la viață? De ce nu 
m-a întrebat?”, Eu cred că ne-a întrebat. Nu înainte 
să fim, că atunci nu eram. Dar în clipa în care ne-a 
chemat la existenţă, eu cred că noi am zis un ditamai 
DA şi că atunci noi am ştiut ceva. Afirm asta cu multă 
îndrăzneală, pentru că am descoperit că atunci când 
citesc despre om, sau despre Dumnezeu în legătură 
cu omul, am un sentiment de recunoaștere, de trezire 
şi de aflare în sensul de aflare a ceva deja știut şi nu 
de aflare a unei veşti care ar fi în afara mea. Cumva 
informaţia asta este în noi. 

Atunci eu, cel care ştiu ce înseamnă chipul şi 
asemănarea lui Dumnezeu, trebuie să intru în mine 
și să mă întreb: „Cine este Dumnezeu pentru mine?”, 
Asta este întrebarea pe care mi-o pun eu, cel care 
aştepta Doua Venirea Domnului. „Cine este Acesta pe 
care-L aștept eu? Ce înseamnă El pentru mine?” Abia 
atunci voi descoperi că eu nu știu nimic, şi că trebuie 
să-L întreb pe EI, și că El are modalităţile Lui de a-mi 
vorbi despre El și despre mine. Tot așa pot să întreb: 

„Ce este aia «după chipul Tău»?". Şi, întrebându-mă, 
voi afla că a avea chipul Său nu înseamnă a avea 
mustață, cum zicea fratele meu că „Ce, Dumnezeu are 
mustață, aşa ca mine?', ci că El are un mod de a fi pe 
care eu sunt chemată să-l trăiesc. Chipul înseamnă și 
mod de a fi, care este altfel decât al obiectelor din jur. 

— Chipul este cumva şi cuvânt al Cuvântului, Care 
cuvântează. Cuvântul - mă refer aici nu la cuvântul ca 
Persoană dumnezeiască, la Logosul lui Dumnezeu, ci la 
cuvântul obișnuit - are capacitatea aceasta fantastică 
de a institui conlocutor, partener de discuţie. Lucrul 
acesta se întâmplă şi cu cuvântul lui Dumnezeu. În 
momentul în care Dumnezeu rostește, El instituie deja 
partenerul de discuţie. Pe de o parte în forma Creaţiei 
- El rostește și se face - și, pe de altă parte, creându-l 
pe om în mijlocul cuvintelor sale materializate în 
Creaţie. Trăim într-o lume a cuvintelor lui Dumnezeu, 
pe care El le rostește. O lume pe care El o instituie 
cuvântând. La fel şi pe mine. Mă instituie, ca făptură, 
creatură a Sa, cuvântând. Mă instituie şi lucrând, 
mă instituie punând pecetea cuvântului Său în mine. 
Chipul acesta este chiar cuvântul lui Dumnezeu, care 
s-a impregnat în mine şi m-a făcut cuvântător. În 
Epistola către Romani, Sfântul Apostol Pavel vorbeşte 
despre logiki latria, adică „slujba cuvântătoare” În 
românește este tradus slujbă duhovnicească. Dar 
logiki înseamnă „cuvântător”. Slujba pe care noi o 
aducem lui Dumnezeu este o slujbă în cuvânt. 

— Da. Şi mă gândesc aici că eu încep a fi 
cuvântător numai după ce am auzit Cuvântul. 
Dacă ne uităm cum îl face Dumnezeu pe om şi cum 
face lumea, văd că face lumea ca pe un cuvânt către 
mine, că toată lumea asta este făcută pentru mine şi 

îmi grăieşte mie, îmi spune mie despre Dumnezeu 
şi despre dragostea Lui. Nu cred că cuvântul lui 
Dumnezeu se materializează, se plasticizează (cum 
spune Părintele Stăniloae), în obiecte și în atâtea 
minuni, doar de dragul minunii, de dragul frumuseții. 
Cred că se întâmplă asta de dragul cuiva și de dragul 
unei convorbiri, de dragul dialogului cu cineva! Deci 
chipul lui Dumnezeu din mine, faptul că eu sunt ca 
Dumnezeu, Care zice şi se face, este în sensul că eu 
aud ce zice Dumnezeu, primesc ce zice şi îi răspund. 
A răspunde nu înseamnă neapărat să zic DA, sau 
să-l spun rugăciuni, sau să citesc foarte mult, sau să 
scriu un tratat de teologie. A răspunde înseamnă și 
să zic „Da, peştele acesta l-ai făcut Tu, pentru mine”; 
„Floarea asta ai făcut-o Tu, pentru mine”; „Piatra 
asta ai făcut-o Tu, pentru mine”. Văzând, dincolo de 
ce se vede, prezența nevăzută a lui Dumnezeu, Care 
stă cu ochii pe mine. La întrebarea „Ce simţi când știi 
că Dumnezeu stă cu ochi pe tine?”, mulţi răspund: 
„Frică.... Cineva însă mi-a răspuns: „Că mă iubește 
atât de mult că nu vrea să mă scape din ochi, că nu 
poate să-şi ia ochii de la mine!"... 


Trecerea prin iad este inevitabilă 


— Da, aici perspectiva contează foarte mult! Şi 
nu este o perspectivă arbitrară, ci este perspectiva 
Duhului. Mă gândesc - ca un exemplu similar - la 
perspectiva noastră asupra iadului. ladul este de 
regulă reprezentat de oameni ca fiind un loc de 
Chin, de jale, de durere. Sfântul Isaac Sirul spune că, 
într-adevăr, iadul este un loc dureros, însă flăcările 
iadului sunt tot flăcările dragostei lui Dumnezeu. 
Dar dragostea aceasta nu este acceptată de către 

oamenii din iad şi tocmai de aceea o resimt ca foc 
chinuitor. Omul care nu mai receptează dragostea lui 
Dumnezeu se transformă într-o ființă materialnică, ce 
nu mai rezistă focului acestuia din dragoste, ce nu mai 
primeşte, nu mai reflectează, nu mai radiază... 

— Asta trăiesc și cei care suntiubiţi de cineva şi ei 
nu pot iubi. Este un chin! Când cineva te iubește şi tu 
nu poţi să răspunzi la iubire, iubirea devine un chin, 
în loc să fie bucurie. Cumva, păstrând proporțiile, e 
cam același lucru. 

Poate într-o zi o să vorbim şi despre iad. Eu am 
început să mă înţeleg bine cu iadul acesta, de când 
m-a ajutat Dumnezeu să văd că este doar un loc de 
trecere. Am înțeles în adânc că este doar un loc de 
trecere. Că omul alege dacă trece prin sau rămâne 
acolo dându-i substanţă din chiar această rămânere. 
Altă cale nu există. Pentru omul căzut, pentru omul 
din zilele noastre, altă cale nu există decât trecerea 
prin iad - și este vorba de iadul lăuntric şi nu de iadul 
lumii noastre. 

— E foarte interesant faptul că iadul acesta ca 
iad nu este definitiv. Definitivă este opțiunea noastră 
pentru iad. 

— Şi nici aceea nu poate fi definitivă, ci doar 
permanentă. În sensul că eu pot mereu s-o înnoiesc. 
Cel puţin cât sunt în timp. În veşnicie nu ştiu cum va 
fi. Dar aici, în orice caz, nu există nimic definitiv. 

— Pentru că dacă iadul ar fi definitiv, ar însemna 
că răul are o subzistență. 

— Exact. Or noi, fiind creaţi după chipul lui 
Dumnezeu, suntem într-o ființare, suntem într-un 
dinamism. lar în dinamism nimic nu este definitiv, 
totul este un angajament permanent. Chiar şi creaţia 

materială se angajează cumva să fie, în fiecare clipă; 
pentru că, dacă ultima realitate sunt cuantele (de 
care am mai vorbit), care ba sunt materie, ba sunt 
energie, creația materială este şi nu este. 

Este deci o permanentă aderare la devenire. 
Dar omul se poate împotrivi, poate refuza direcţia 
aderării. Dar aderarea la viaţă el n-o mai refuză. Nu 
pentru că nu poate, ci pentru că nici nu vrea. De fapt 
el când alege răul aderă la o altă perspectivă, la o 
altă direcţie, la ceva invers, dintr-o momeală! „A fi” 
asta înseamnă: a adera, a răspunde la chemarea lui 
Dumnezeu la existenţă. lar răspunsul poate fi DA sau 
NU. 


Cutremurătoarea „taină a fărădelegii” 


— Aderarea aceasta, spun Sfinţii Părinţi, are de-a 
face cu asemănarea omului cu Dumnezeu. Omul este 
creat după chipul şi asemănarea cu Dumnezeu. Sfinţii 
Părinți au delimitat chipul de asemănare. Chipul 
este ceva dat, este pecetea aceea pusă în fiecare om. 
lar asemănarea ar fi tocmai aderarea aceasta care 
trebuie reînnoită, în care trebuie să progresăm. 

— Şi este şi conlucrarea lucrării mele cu lucrarea 
lui Dumnezeu, pentru ca eu să fiu ca El. Eu nu mă 
fac ca El printr-o transformare - aşa cum mi-aş face 
portretul pe o hârtie -, ci printr-o devenire, printr-o 
aderare la programul Lui de a lucra în mine. 

Eu am simţit acest ajutor în acceptarea vieţii 
mele şi a trudei de a deveni om, când am separat cele 
două în mine: chipul și asemănarea. Când am văzutcă 
suntem responsabili pentru lucrarea pe care o facem 
cu chipul lui Dumnezeu din noi - această putere, 
această potenţă a noastră de a fi ceea ce suntem 

chemaţi să fim. Noi încă nu suntem, noi suntem în 
devenire. Dumnezeu este Cel Ce Este, spun Părinţii, 
și noi suntem cei ce vom deveni. 

— A purta chipul lui Dumnezeu în noi este un 
lucru absolut minunat. Pentru că dacă e să reflectăm 
cu adevărat sau măcar să cugetăm putin la aspectul 
acesta, deja ne cutremurăm că trăim într-o Biserică 
uriaşă, în lumea asta în care ne mișcăm printre 
icoanele lui Dumnezeu: mă întâlnesc cu tine şi tu eşti 
icoana lui Dumnezeu. 

— Ştii ce mă cutremură și mă înspăimântă pe 
mine? Lipsa noastră de cutremurare. Trăim într-un 
somnambulism, într-o nesimţire, într-o moarte 
ambulatorie. 

— Cum se întâmplă asta în condiţiile în care există 
chipul lui Dumnezeu în noi? 

— Este „taina fărădelegii”. Eu am tresărit și 
m-am revoltat când am auzit asta. Cum adică „taina 
fărădelegii'? 

— Pentru că în tradiția noastră este Taina 
Spovedaniei, Taina Împărtășaniei... 

— Da. Orice Taină te trimite la Dumnezeu. Or, 
eşti înclinat să-ţi închipui că „taina fărădelegii” n-are 
nicio legătură cu Dumnezeu. Dar are! Dacă n-ar avea 
nicio legătură cu Dumnezeu, n-ar fi Taină. Este taina 
acestei „nebunii”, cum zice Sfântul Nicolae Cabasila, 
„nebunia” iubirii lui Dumnezeu de a ne da libertatea 
de a face fărădelegea, de a nu respecta legea, de a face 
invers. Şi asta ne ucide, ne omoară, devenim ca niște 
morţi. Tocmai aici este cutremurător: că suntem 
morți și nu ne cutremurăm că suntem morți! 

— Și cel mai cutremurător este că atunci când 
murim, şi murim, şi iar murim, murind avem şansa 

de a ajunge la momentul în care să se producă acea 
schimbare a cugetului care să ne facă din nou vii. 

— Pentru că Dumnezeu a pus în noi chipul Lui! 
Sfântul Maxim Mărturisitorul spunea că după cădere 
Dumnezeu l-a văzut pe om că se repede după o 
plăcere de doi bani şi se duce la pieire, la nefericirea 
veşnică. Atunci a pus în el darul durerii. Durerea 
te trezeşte, suferința te trezeşte. Pentru că avem 
nostalgia bucuriei, avem chipul acela care strigă 
înăuntrul nostru după bucurie - căci noi am fost 
făcuţi pentru bucurie, viața înseamnă bucuria de a 
fi. Nu bucuria că ești frumos, deştept etc,, ci bucuria 
că eşti. A fi înseamnă a participa la Cel Ce Este, Care 
este Dumnezeu. lar când „nu eşti”, te doare. Această 
durere este dragostea lui Dumnezeu care se manifestă 
în „taina fărădelegii', sub formă de durere. La un 
moment dat omul ajunge să simtă această durere şi 
să dorească vindecarea, întoarcerea, venirea în sine. 

— Cum se întâmplă că tocmai în afundarea asta 
în negura păcatului, omul întâlnește totuși raza asta a 
harului lui Dumnezeu? E o minune aici! 

— Da, numai să nu credem că tocmai căderea asta 
face posibilă întâlnirea, că n-am fi ajuns la Întâlnire 
fără cădere. Dacă ar fi așa, bucuria Maicii Domnului 
ar fi utopică, n-ar putea exista. Nu. Omul a fost făcut 
să zică DA lui Dumnezeu, să se bucure şi să-i fie 
slăvită bucuria de către îngeri. Așa cum a fost şi este 
Măicuţa Domnului, căreia îngerul i-a zis: „Bucură-te, 
ceea ce eşti plină de har!”. Dar prin cădere, am luat-o 
spre hăul iadului despărțirii de Dumnezeu Care, prin 
întoarcere, a luat-o înaintea noastră şi ne aşteaptă 
acolo, la celălalt capăt. Ne întâmpină acolo. 

— Mă gândesc că poate şi experiind fărădelegea, 

la un moment dat ajungi să te mişti numai în logica 
asta insuficientă a fărădelegii, a limitei. Și la un 
moment dat ajungi să-ţi dai seama căt de limitată este 
sfera asta... 

— Că dorul tău e absolut și nimic nu ţi-l poate 
astupa... 

— Paradoxul fărădelegii este că inițial ea te face 
să te simţi foarte liber. Și ulterior descoperi nu numai 
că de fapt nu eşti foarte liber, dar ai devenit rob, fără 
nici cea mai mică libertate. 

— O foarte frumoasă imagine am găsit undeva 
la un Părinte, care vorbea despre pornirea asta de 
la libertatea proastă ca o cale largă - orice îmi este 
permis, pot să fac ce vreau... Și chiar poți să faci ce 
vrei! Nu te oprește nimeni - decât poate cel de lângă 
tine, care ar vrea să facă invers. Dar Dumnezeu nu-ţi dă 
peste mână, nu te opreşte. Numai că această cale 
largă se îngustează, toate posibilitățile acelea care 
erau la început te prind, te leagă, te bagă într-o celulă 
în închisoare, până ajungi în groapă, care-i foarte 
strâmtă... Şi, în groapă, ești mort. S-a terminat, 
totul s-a îngustat. Totul a fost o iluzie. Aşa cum este 
perspectiva în tablouri, în picturile care redau natura. 
Când vedem aceste tablouri în spaţiu, tridimensional, 
de fapt este o iluzie, care duce ca punctul de întâlnire 
să fie undeva în afara ta. 

Pe când în viaţa duhovnicească se porneşte de 
la calea cea strâmtă, unde toate-mi sunt permise, 
dar nu toate-mi sunt folositoare, şi eu aleg nu în 
funcţie de ce-mi place sau nu, ci după ce-mi spune 
Dumnezeu să aleg. Pentru că eu nu mai ştiu ce e bun 
pentru mine. Atunci mă rog: „Ce zici Tu, Doamne?'. 
Ce spune Dumnezeu? Ce mă învață mama Biserică?. 

Pornind de la această „strâmtorare”, ne lărgim până 
când ajungem la libertatea Duhului - care este cu 
totul și cu totul altă libertate. Perspectiva asta o 
întâlnim în icoane, unde punctul de fugă [punctul 
din care privesc] e în inima mea, în privirea mea, e 
la mine. Din această perspectivă, eu sunt inclusă în 
icoană, fac parte din ea. 


Orice aş face după mintea mea e iluzie 


— Schimbarea aceasta a cugetului - metanoia — 
începe atunci când înţelegi că de fapt răul consistă 
tocmai în jocul acesta cu iluzia. Și iluzia nu-ţi oferă 
spațiul liber la care năzuieşti, ci dimpotrivă, te 
adânceşte mai mult în lipsa de spaţiu. 

— Și aici vine diavolul și nefericirea omului 
generată de el. Omul poate ajunge să priceapă asta: 
orice aş face după mintea mea e iluzie. Văd oameni 
care au trăit mari pasiuni, mari povești, şi la un 
moment dat îşi dau seama că totul e proiecţie, că 
sunt nişte jocuri psihologice (cum spun psihologii), 
că sunt niște scenarii scrise de patimile noastre și 
de spaimele noastre. Atunci nu mai știu dacă iubesc 
sau e proiecție, nu ştiu dacă ce văd e adevărat sau e 
proiecție. Așa ajung la o deznădejde. Acesta e punctul 
trezirii: „Ce fac acum? Ce mai e adevărat?”. Adevărul 
nu mai e legat de percepția mea, de ceea ce văd eu, 
ce simt eu sau verific eu că e adevărat. Ci e adevărat 
ce spune Dumnezeu. Deodată lăsăm baltă toate 
scenariile noastre în care noi suntem dumnezeu 
şi începem să ne mişcăm după scenariul scris de 
Dumnezeu. E atât de simplu... Dar e atât de greu! 

— Altfel spus, totul începe cu o altă formă de 
cunoaștere, cu o renunțare la criteriile clasice ale 

cunoașterii - percepția mea, opinia mea, gândirea 
mea, dreptatea mea, priceperea mea - şi înlocuirea 
acestui „mea”, acestui posesiv referitor la mine, cu 
posesivul referitor la Dumnezeu. lar posesivul referitor 
la Dumnezeu îl descopăr cumva chiar în mine. 

— Orice om descoperă că în clipa în care renunţă 
la această perspectivă egocentristă, cea mai mică 
lepădare - care doare în momentul acela - aduce o 
bucurie pe care nu a întâlnit-o nicăieri în altă parte, 
şi o încredere, şi a nădejde, și motivaţia să mergi 
mai departe, oricât ai cădea! Pentru că oamenii cad 
deznădăjduiți. Cunosc harul, vin la Biserică, cunosc 
bucuria, și pe urmă încep să strige: „Vai, dar ce mă 
fac? Că mi-e greu!”. Da, dar de 30 - 40 - 50 de ani te-ai 
chinuit să trăieşti într-un fel - te-ai străduit, ai depus 
energie, creativitate, ca să trăieşti păcătos şi în patimi 
- şi acum ai vrea în două săptămâni să se schimbe 
totul. Noi suntem cei care trebuie să schimbăm! 
Întoarcerea minţii - metanoia - înseamnă nu numai 
„Gata, m-am întors cu spatele!', ci înseamnă să-mi 
creez noi mecanisme de gândire, de simțire, care să 
fie dumnezeiești, să fie duhovniceşti. Nu este numai 
o negațţie, ci o umplere. 

Ce înseamnă să-l iubeşti pe un om aşa cum zice 
Dumnezeu, duhovniceşte? Înseamnă să nu te bazezi 
deloc pe sentimentele tale, care pot fi de repulsie, de 
dragoste, deatracție-pentrucătrăirileastea oscilează 
în funcţie de evenimente -, ci să iubesc dumnezeieşte. 
Ce înseamnă să iubesc un om care-mi creează repulsie? 
Înseamnă să zic: „Doamne, miluiește-l!”. Deci să bag 
în sentimentele mele, oricum ar fi ele — fie de atracţie 
maximă, fie de repulsie maximă, fie de prietenie, fie 
de dușmănie - să bag în ele pe „Doamne lisuse!”. 

Pentru că nimeni nu poate să zică „Doamne lisuse”, 
dacă nu e Duhul Sfânt acolo. Și dacă este Duhul Sfânt, 
atunci e și harul. lar aşa eu ştiu precis că, indiferent 
de ce simt eu, dacă L-am băgat pe Dumnezeu acolo, 
binecuvântez şi mă rog pentru persoana aceea, eu o 
iubesc în Hristos. Altfel... acum mi-e drag, acum nu 
pot să-l sufăr... 

— Pentru că, din păcate, nu mai avem timp, 
rămânem cu discuţia noastră aici. Rămâne să o reluăm 
din acest punct unde ne-am oprit. O săptămână 
binecuvântată şi bucurie sfântă! 

— Bucurie sfântă! 

... 

—  Doamne-ajută, oameni buni! Continuăm 
discuţia întreruptă oarecum abrupt săptămâna 
trecută, când vorbeam despre chipul lui Dumnezeu din 
om şi despre chemarea la asemănare cu El, adresată 
de Dumnezeu omului. Am amintit despre „taina 
fărădelegii“(care nu este taină în sensul că fărădelegea 
în sine ar fi ceva tainic). Răul e ceva banal, e o lipsă, nu 
are o subzistentă materială; fărădelegea nu poate să 
fie o taină. Ci taina constă în faptul că, atunci când ne 
afundăm în rău, Dumnezeu nu ne părăseşte afundaţi 
total pentru totdeauna în rău, ci la un moment dat 
ne aşteaptă la capătul lui şi ne dă șansa asta de a ne 
întoarce. 

— Dacă nu cumva ne ajutăm unii pe alţii să ne 
oprim! Există acea iubire bolnavă a omului (pe care 
eu o văd în mine și în jurul meu), o râvnă în a-l opri pe 
cel de lângă tine să se ducă pe calea răului oferindu-i 
nişte „scăpări” care nu sunt scăparea. Ca o mămică 
ce-şi oprește copilul să nu ajungă la puşcărie pe căi 
mai ilegale, mai ilicite. 

— Da, există ersatz-urile astea, înlocuitorii aceștia 
- cum ar fi înlocuitorul de cafea, cafeaua decofeinizată, 
tutunul fără nicotină... Lucrurile acestea... 

— Aşa putem înțelege de ce Dumnezeu nu face 
sănătos pe un bolnav când el cere. Pe câte unii îi 
face, pe câte unii nu. De ce? Pentru că nu le-ar fi de 
folos. Aici e un semn de care ar trebui să ţinem cont. 
Că devenirea asta în trup, spre asemănare, întru 
asemănare, nu e împotriva voinţei omului. 

— E o adevărată filosofie duhovnicească a 
rugăciunii de cerere. Noi credem cu toţii că ştim ce 
înseamnă cererea, adică cer ce am nevoie: „Dă-mi!" 
Este un lucru foarte simplu să spui: „Dă-mi! Însă 
rugăciunea de cerere presupune o întreagă filosofie 
duhovnicească. În rugăciunea „Tatăl nostru“ pe care 
ne-a învățat-o Hristos, avem deja niște elemente de 
filosofie duhovnicească, de exemplu „Facă-se voia Ta': 

— Asta e de fapt cererea fundamentală! 

— Asta e cererea fundamentală, de aici începe 
orice altă cerere, de la acest „Facă-se voia Ta. Or 
cererea înţeleasă omenesc este de cele mai multe 
ori o cerere omenească, adică „facă-se voia mea!" 
Totul se desfășoară între acestea: voia mea şi voia 
lui Dumnezeu. Voia lui Dumnezeu se săvârşeşte 
întotdeauna în relaţie cu acest chip al lui Dumnezeu în 
om. Voia lui Dumnezeu este pandantul celălalt, chipul 
acesta al lui Dumnezeu din mine care strigă după 
voia lui Dumnezeu și tinde către această voie a lui 
Dumnezeu. lar voia lui Dumnezeu vine la acest chip. 
Pe de altă parte, voia mea... Ce pandant are voia mea? 
Are un pseudo-chip, sau uitarea chipului... 

— Uitarea chipului. Dacă voia mea este ca un vas 
în care se împlinește voia lui Dumnezeu, ca o putere 

care se împuterniceşte cu puterea lui Dumnezeu, 
atunci ea asta caută. Dar ea cade. Şi, când cade, avem 
doar o caricaturizare a chipului. 


Fără har, puterile sufleteşti intră 
sub putere demonică 


— Și, totuși, până şi aici rămâne o reminiscență 
de chip: faptul acesta de a vrea mai mult. Chiar şi în 
păcat. Tinderea asta pe care o întâlnim până şi în 
păcat, care este caracteristică chipului. Chipul tinde 
permanent. Tinde către Dumnezeu. 

— Ei, în cădere s-a făcut o vânzoleală în noi. Şi 
nu mai ştim ce vrem, cum vrem, și pe unde să o luăm 
ca să dorim ceea ce dorim în mod adevărat. Pentru 
că dorinţa ni s-a spart într-o mulțime de dorințe şi 
de pofte, pe care nu le mai identificăm de unde vin 
şi cum. Eu mă tot gândesc pe unde să o luăm ca să 
ne întoarcem şi cum să facem. În bâjbâiala mea, 
aşa, consider că un pas important ar fi să credem în 
deosebirea puterilor sufleteşti, în rânduiala puterilor 
sufletești şi în ierarhia acestor puteri ale sufletului. 
Noi ne-am așezat „sediul” în partea afectivă, în 
puterile pătimitoare ale sufletului, cele care prin 
definiţia lor sunt instabile, dinamice, tulburătoare, 
tulburate... Ceea ce nu le face rele în sine, pentru că 
asta e chemarea lor, destinaţia lor. Interesant este că 
Părinţii spun că păcatul este tocmai mutarea acestei 
dorințe de mai mult, de tot, din zona, din „câmpul” 
duhului, în câmpuri mai „de jos” ale sufletului. Noi 
nu simţim foamea de absolut decât în duhul nostru şi 
această foame de absolut nu poate fi satisfăcută decât 
de Dumnezeu în Duhul Sfânt. Dacă duhul meu va fi 
satisfăcut de nevoia lui de absolut, de Dumnezeu, va 

putea să hrănească și nevoile relative ale sufletului 
- de sentimente, de frumuseţe, de bine, de relaţie cu 
pământul, cu creaţia şi cu semenii. Pentru ca ele să fie 
luminate şi hrănite de această lumină şi să-și capete 
adevărata valoare - de lucruri create, relative, în care 
ÎI văd întotdeauna pe Creator. Aşadar, păcatul este 
îndreptarea nevoii mele de iubire absolută către un 
om - în loc să aştept să fie satisfăcută de Dumnezeu 
-, îndreptarea nevoii mele de mai mult, către obiecte 
- şi nu către tot cosmosul, căci Dumnezeu mi-a zis să 
fiu stăpânul lumii. Aşa, căderea merge mai departe, 
pentru că psihismul parazitează trupul, trupul 
parazitează lumea și totul se răstoarnă. Mi se pare 
fundamental să vedem ce înseamnă să fim „după 
chipul lui Dumnezeu”, unde sunt puterile chipului și 
cum se manifestă ele în diferitele zone ale sufletului 
nostru. 

— Deci păcatul este o problemă de orientare. 
Nu mai orientăm puterile astea ale chipului către 
Dumnezeu, ci le orientăm slujind făpturii sau slujin- 
du-ne nouă înşine. Interesant este că puterile astea 
rămân. Deci putem să facem abstracţie de chip, dar 
Chipul rămâne. 

— Este aceeaşi putere cu care pot să mă fac 
sfânt sau pot să mă fac criminal. E aceeaşi putere 
cu care fac păcatul, aceeași putere cu care pot 
să practic virtutea. Diferenţa vine de la a folosi 
doar puterea mea creată sau de a o uni cu energia 
necreată a lui Dumnezeu. Puterile mele sunt virtuți 
când sunt vase ale puterii lui Dumnezeu, când sunt 
împreună-lucrare cu puterea lui Dumnezeu. Şi sunt 
patimi când sunt fără Dumnezeu. Fără harul, fără 
puterea lui Dumnezeu, ar însemna să fim întocmai ca 

dobitoacele. Or noi nu devenim cu adevărat animale 
pentru că Dumnezeu ne hrăneşte mai departe 
chipul şi ne cheamă la asemănare prin durerea 
de a fi rupți de voia Lui. Apoi, noi suntem mai rău 
decât dobitoacele! Puterile dobitocești, animalice, 
sunt frumoase, sunt desăvârşite în sine, pentru că 
ţin cont de informația pusă de Dumnezeu în ele şi o 
ascultă. Ele nu sunt create pentru a primi acel har 
special destinat omului. Ele nu caută și nu așteaptă 
un surplus de har. Dar, dacă noi nu mai așteptăm şi 
nu primim de la Dumnezeu acest surplus, golul din 
noi va fi umplut cu informaţie și putere diavolească. 
E mincinoasă, dar e informaţie şi putere, periculoasă 
și mult mai mare decât a noastră! 


Taina libertăţii, cumplită şi minunată 


— Uluitor e faptul că Dumnezeu nu încetează să 
alimenteze acest chip. 

— Aici este taina libertăţii. Pentru că dacă ar 
înceta să-mi alimenteze chipul şi să fie Proniatorul 
meu, m-ar anula, m-ar transforma într-un obiect. Însă 
EI îmi dă toată puterea și mă lasă cu puterea aceasta. 
Să mă transform eu în obiect, dacă vreau! - obiectul 
patimilor mele, obiectul patimilor aproapelui... 

— Tocmai în asta stă slujirea lui Dumnezeu. Noi 
cugetăm prea puţin la faptul că Dumnezeu slujeşte 
și ne slujeşte. Dumnezeu continuă să slujească chiar 
și ultimului om, chiar şi tâlharului aceluia, sau 
violatorului aceluia, sau ticălosului care face rele ce 
scandalizează o lume întreagă. 

— M-a întrebat odată cineva, un criminal: „Unde 
era Dumnezeu atunci când eu am înfipt cuțitul în 
acela?”. „În mâna ta, în tine! Cu puterea Lui ai putut 

să faci aceasta.” „Haideţi, maică!” „Da! Căci dacă 
Dumnezeu i-ar fi luat puterea de a mişca mâna - 
fără El nu putem să ne mişcăm mâinile, nu putem 
respira, nu putem face nimic - atunci erai mort! Dar 
Dumnezeu ţi-a lăsat această libertate..” Asta este 
taina libertăţii. Care este cumplită. Dar e şi minunată! 

— Gândit așa, păcatul este întotdeauna un abuz 
de putere, de putere a lui Dumnezeu. Abuzăm de darul 
acesta şi îl deturnăm de la semnificația lui autentică. 

— Ce e uimitor e că este un dublu abuz. Să ne 
uităm cu atenţie la păcatele noastre - la cele care 
ne dor, pentru că, în nesimţirea noastră, nu toate 
păcatele ne dor. Ne vom da seama că, în clipa în 
care am optat pentru păcat, vine o voce, extrem de 
delicată, sau un gând, care poate fi chiar cu putere, 
un gând care zice NU. Cineva care a ucis îmi spunea 
că în clipa când a ridicat mâna s-a văzut pe sine 
în două chipuri: unul cu față blândă, spunând cu 
lacrimi în ochi „Nu face asta!” și unul cu faţă fioroasă 
şi schimonosită de ură, care a spus „Omoară-l!”. Deci 
aici este slujirea lui Dumnezeu: îţi îngăduie, îţi lasă 
puterile trupeșşti și sufletești, pe care ți le-a dat și le 
întreţine prin pronia Lui, dar în acelaşi timp vine cu 
harul Lui, cu acel surplus de putere, pentru ca tu s-o 
primești atunci și să spui NU răului. 

— Am ajuns cumva la un aspect al chipului 
lui Dumnezeu care este conştiinţa asta, conștiința 
morală. Conştiința morală este şi ea un mare mirucol, 
peste care trecem, aşa senin, zilnic. 

— Păi da, pentru că ne-am învăţat să zicem că 
e ceva indus de nişte legi exterioare. Credem că ce 
„e bine” şi „nu e bine” e ceea ce ne-au spus părinţii, 
autoritatea. Nu ne dăm seama că acest „judecător” 


183 


vine dinăuntru, că este chiar ochiul lui Dumnezeu 
în noi. E acea Privire care ne străbate, cum spunea 
cineva. 

— În conştiinţă, Dumnezeu ne glăsuiește, chiar 
auzim glasul acesta, răsună în noi. Ţin minte că uneori 
chiar m-am auzit strigat pe nume. Vocea aceasta din 
interior rămâne prezentă în fiecare dintre noi. Este o 
minune pe care noi o luăm drept fapt natural. 

— Şi este natural! 

— Da, este natural. Și în acest natural este de fapt 
minunea lui Dumnezeu. 

— Este natural pentru că aşa ne-a făcut 
Dumnezeu, cu scânteia asta în noi. 


Chip, asemănare, îndumnezeire 


— Și iată că am ajuns să vedem şi în ce constă 
concret acest chip al lui Dumnezeu. Am vorbit de 
partea afectivă, iar acum și de conștiința morală. Și 
atrăgeam atenţia că acest chip nu trebuie redus nici 
la partea afectivă, nici... 

— Nu, căci îl întâlnim şi în trup! Părinţii spun că 
şi trupul este după chipul lui Dumnezeu. Acea sete 
de Dumnezeu şi acea pecete a lui Dumnezeu e pusă și 
în trupul omului. Trupul nu este decât aspectul văzut 
al lui Dumnezeu cel nevăzut, care este însămânţat în 
mine în ceea ce numim noi chip, în această putere şi 
tânjire după mai multă putere de a fi ca Dumnezeu. 
Putere dată dea fi ca Dumnezeu, dar și tânjire de a fi 
mereu mai ca El. 

— Și trupul este chip al lui Dumnezeu tocmai 
pentru că şi Dumnezeu Însuşi ia trup, făcându-Se om. 

— Şi Dumnezeu ia trup tocmai pentru că aşa l-a 
gândit, aşa l-a făcut pe om, după chipul Său. 

— Deci am avut partea afectivă, partea morală 
- conştiinţa -, apoi trupul. Dar chipul lui Dumnezeu 
în om este şi partea rațională. Faptul acesta că omul 
gândeşte şi cuvântează. Dumnezeu în filosofia greacă 
veche era înțeles ca nous, ca minte. 

— Dar eu n-aş vorbi de o parte cumva separată. 
Cred că omul este cuvântător în toate aceste 
dimensiuni ale lui. Adică omul cuvântează şi prin trup! 
E ceea ce numesc acum oamenii „limbaj nonverbal”. 
Totul e mesaj, totul e vorbire, totul e semnificativ, în 
sensul de înțeles care poate fi tradus în cuvinte, sau 
care îmbogățește mesajul cuvintelor. Vorbim și prin 
sentimentele noastre... Toată realitatea noastră este 
cuvântătoare. În sensul acesta, chipul lui Dumnezeu 
se exprimă prin toată ființa mea, e perceptibil în toată 
fiinţa mea, dar în izvorul lui înseamnă aceasta: a fi 
cuvânt. A fi cuvânt, nume rostit de Dumnezeu când te 
cheamă la existenţă, şi răspuns dat de tine Lui. 

— Deci, cumva, chipul lui Dumnezeu în om se află 
în întreaga sa umanitate. Faptul de a fi om, tocmai 
acesta este chipul lui Dumnezeu în noi. Sfinții Părinţi 
distingeau între chip şi asemănare, cum am mai spus. 
Chipul ar fi pecetea, puterea şi dorinta, nevoia de a fi. 
Ce ar fi atunci asemănarea? 

— Realizarea, facerea, manifestarea, arătarea, 
devenirea. 

— Deci pot să fiu după chipul lui Dumnezeu, dar 
în acelaşi timp pot să nu fiu şi după asemănarea lui 
Dumnezeu, pentru că abuzez de chip şi îl orientez către 
păcat. Asemănarea ar fi atunci orientarea chipului 
către Dumnezeu. 

— Nu doar orientarea, ci întruparea, realizarea. 
Asemănarea devine realitate care se vede în trup, este 

mărturisită în trup. De aceea, eu sunt un pic amețită 
de cei care nu cred în lucrarea lui Dumnezeu în sfinți. 
Cum poți să crezi că Dumnezeu poate să facă ceva cu 
omul, dacă nu vezi asta? Dacă nu vezi la nimeni nimic? 
Nu se poate. Asemănarea este împlinirea acestei 
rodiri pe care o dă lucrarea omului cu Dumnezeu, 
a duhului omului cu Duhul lui Dumnezeu, în trupul 
tău, în văzutul tău. Căci asta ești, eşti veriga care face 
nevăzutul văzut. 

— lar sfinţenia este tocmai numele acesta al 
asemănării realizate. 

— Exact. 

— Au existat de-a lungul istoriei mai multe 
idealuri. De exemplu, în perioada romanică idealul 
de orientare era eroul sau geniul. Însă „idealul” în 
tradiția creştină - dacă putem vorbi în termenii 
aceștia - este de fapt sfântul. Îndumnezeirea. Există 
teologi occidentali care au o anumită rezervă faţă 
de termenul de îndumnezeire. Spun că ar fi gnostic, 
filosofic. Ce înseamnă mai clar îndumnezeirea? 

— Înseamnă să devii dumnezeu pur şi simplu. 

— Și de ce să devii dumnezeu? 

— Pentru că aşa vrea Dumnezeu și așa ne-a făcut. 

— În Psalmul 82 există o zicere preluată de 
Mântuitorul, care apare şi în Evanghelia după loan. 
Este vorba despre Dumnezeu Care zice, adresându-se 
oamenilor: „Eu am zis: «Voi sunteţi dumnezei»" Deci 
devenim dumnezei pentru că suntem dumnezei. 

— Da, aşa ne-a făcut şi aşa ne-a gândit de la 
început. lar dacă eu intru în jocul acesta al lui 
Dumnezeu, văd cum e. Dacă vrem ca mintea noastră 
să se odihnească puțin şi să accepte această „taină a 
rugului aprins”, atunci să primim cuvântul Sfinţilor 

care spun că așa cum fierul în foc devine foc fără să 
înceteze să fie fier, aşa devine omul dumnezeu, fără 
să înceteze să fie om. Mai departe... fii sfânt şi vei 
vedea! 


Ce facem cu iadul din noi? 


— Deci să înțelegem umanitatea noastră ca formă 
de a fi dumnezei. Să începem să nu ne mai vedem 
doar ca oameni, păcătoşi, ci să realizăm că suntem 
dumnezei, că ne mişcăm în spațiul dumnezeirii. 

— De ce o fi atât de greu să primeşti că ești 
chemat să te îndumnezeieşti, să devii sfânt? Pentru 
că, dacă aduc un întreg discurs teologic împotriva 
îndumnezeirii, este clar că de fapt nu vreau, refuz. De 
ce nu vreau? Pentru că e greu. De ce e greu? Cred că 
e atât de greu și calea e atât de strâmtă pentru că eu 
refuz să fiu cel care sunt acum. Acest refuz de sine, 
al condiţiei mele actuale, mă pune în imposibilitatea 
de a crede și de a nădăjdui că se poate întâmpla ceva 
sfânt cu mine. 

— Și e interesant că acest refuz se materializează 
diferit. Se poate materializa în micimea noastră, 
micimea asta a cotidianului balcanic și mitocănesc. 
Dar se poate materializa şi în eroismul tragic, eroismul 
acela al epopeilor. Ce se întâmplă cu sfințenia? 

— Păi eroul ce face? Îşi lasă toată şandramaua 
plină de mizerie, de meschinării, de frici, se repede 
într-un colţ al fiinţei, cel mai împodobit, şi o porneşte 
la luptă. Trece prin diverse întâmplări şi gata, a ajuns 
erou! 

— Și asta este o formă de reducţie... 

— Şi încă o formă cumplită de reducţie! Pentru 
că tot subsolul acela, tot beciul, tot iadul din mine 

a rămas sub puterea răului. Or nu ai pe unde să o 
iei! lar fapte mari, spun Sfinţii Părinţi, poate să facă 
oricine. Faptele mici, mereu, mereu, în fiecare clipă, 
în numele lui Dumnezeu și cu puterea Lui, sunt mai 
greu de făcut. Pentru că asta înseamnă să accepţi că 
eşti mic. În măsura în care noi ne negăm mizeria și 
micimea, ne îngustăm și suntem mai manipulați. 

— Da, pentru că iadul acela din noi rămâne 
neatins, el nu a fost preschimbat, nu a fost sublimat, 
nu a fost înduhovnicit. 

— Taina aceasta a înduhovnicirii este uluitoare. 
Ocupându-mă mult de oameni răniți emoţional, 
observ cum lucrează psihologii ca să vindece omul, 
să-l ajute să se bucure de viaţă. Ei vorbesc de 
„acceptarea umbrei”. Oamenii îşi descoperă rănile, le 
spun pe nume, le arată şi... nu ştiu ce să facă cu ele! 
Le mai pansează, le mai compensează, o vindecă pe 
asta şi se rănește de cealaltă... şi aşa mai departe. 

De aceea doar creștinul care are Duhul Sfânt 
poate merge mai departe. Duhul Sfânt este Cel pe 
Care ÎI poţi chema acolo, în iadul tău, ca să-L aducă 
pe Hristos, Care te scoate din iad și te vindecă. Dar 
aici avem două realităţi foarte rupte una de alta! 
Creştinul ÎI primeşte pe Duhul Sfânt doar într-o 
vorbă de rugăciune, în idei - oricare ortodox este în 
stare să se bată cu oricine despre sfinţenie, despre 
îndumnezeire, despre... - dar, de multe ori, el nu 
lucrează! El undeva e supărat pe tatăl lui că nu știu 
ce i-a făcut, sau pe nu ştiu cine că nu știu cea pătimit 
din cauza aceluia. E supărat, suferă, dar nu-L cheamă 
pe Duhul Sfânt acolo, în supărarea lui, în durerea lui. 
Zicem „Vino şi Te sălășluieşte întru noi”. Unde? În 
mizeria mea, în iadul din mine. Vino și scoate-mă de 

aici! Aici este taina: această coborâre cu Hristos în 
iadul din noi, trecerea prin suferinţa aceea, în care 
nu avem voie să deznădăjduim, şi ridicarea - să ne 
tragă El de acolo. 

— Este o purificare, o sublimare, este o îndreptare. 
Lucru care în realitate nu se mai întâmplă. Se întâmplă 
în cel mai bun caz o distanțare - aparent superioară 
-, O distanţare de meschinărie, de... Dar de fapt nu e 
decât o mască, o aparenţă. 

— Da, e doar o mască, nu e transparenţă. A fi 
transparentla Dumnezeu înseamnă să te laşi pătruns, 
străbătut, să te lași despicat în inimă. Suferinţa 
aceasta ne aduce aproape de chipul lui Dumnezeu 
din noi. Durerea şi suferința ne aduc în inimă, acolo 
e lăcașul în care simţim durerea. Ne aduc mai acasă, 
acolo unde este nous-ul, despre care... probabil vom 
vorbi altădată. 

— Da, căci cu aceste gânduri trebuie să încheiem 
emisiunea noastră. Vă spunem toate cele bune, 
bucurie sfântă! Vă dăm întâlnire la o nouă emisiune, 
săptămâna viitoare. Până atunci... 

— Până atunci să vedem ce facem cu Chipul din 
noi. 

Eu și Dumnezeu 


Noi ne împotrivim lucrării lui Dumnezeu 


Reporter: — Am ajuns la problematica chipului şi 
asemănării cu Dumnezeu și am văzut ce înseamnă 
chipullui Dumnezeu în om șice înseamnă asemănarea 
lui Dumnezeu în om. Această asemănare are de-a face 
cu un progres duhovnicesc al omului. lar faptul că 
omul devine duhovnicesc, spiritual, se realizează în 
anumite roade; acest chip trebuie să rodească pentru 
a ajunge la asemănare. În traditia noastră creştin 
ortodoxă se vorbește despre virtuţi, care sunt văzute 
ca nişte roade ale Duhului Sfânt în om. Care este 
aportul nostru în relaţia aceasta cu Duhul Sfânt, în 
relația cu Dumnezeu? Până unde ţine aportul nostru? 
Până unde ţine aportul lui Dumnezeu? Sunt lucruri pe 
care de foarte multe ori - mă refer în special la viața 
noastră concretă — nu ştim să le distingem foarte clar. 
Maica Siluana: — Da! Nu ştim. Şi nu vorbim de cei 
care nu vor, sau nu pot, sau nu știu să intre într-o 
relație vie cu Dumnezeu, ci de cei care nu știu nici 
după ce intră în această relaţie, şi se spovedesc, 
se împărtăşesc, merg la Sfânta Liturghie... Multă 
vreme nu ştim și multă vreme suferim, pentru că 
multă vreme ne împotrivim acestei realități. Aseară 
mă gândeam, citind în Psaltire că „vremea este să 
lucreze Domnul”, că acum gata, chiar că e vremea să 
lucreze Domnul! Şi tot inventariez câtă împotrivire 
am eu la lucrarea Domnului. Nu în sensul că nu vreau 
să fac voia Lui - căci sunt plină de bunăvoință! Dar 
am atâta bunăvoință, încât nu-L. mai las să facă El şi 
îi zic „la uită-te la mine ce bine fac!”, Aici este piedica 
cea mai mare a omului aflat pe Cale, a omului care 

deja lucrează puterile Chipului, deja este mânat în 
viaţa lui de dorul de Dumnezeu, de dorul bucuriei pe 
care o aduce relaţia vie cu Dumnezeu, şi se trezeşte 
după o zi de trudă, după un an de oboseală, că nu are 
bucurie - care ar fi una din roadele Duhului. 

Când nu-L las pe Dumnezeu să lucreze, eu simt o 
încordare, simt o durere în ceafă, umerii încordați... 
Sunt încordată - să fac, să-mi iasă! Şi, deodată îmi 
dau seama că nu mai lucrează Domnul, lucrează 
Siluana - şi încă cu multă râvnă, ambalând pe toată 
lumea dimprejur! lar în momentele în care lucrează 
Domnul, Siluana e „uşoară la dans”. E ca atunci când 
copilul scrie cu mâna mamei sau a învățătoarei peste 
mâna lui. Copilul scrie, învăţătoarea conduce mâna. În 
relația duhovnicească cred că Duhul Sfânt nu trebuie 
alungat niciodată de deasupra „mâinii noastre". 
Aceasta e relaţia pe care a gândit-o Dumnezeu: în 
permanență mâna mea să scrie condusă fiind de 
Mâna lui Dumnezeu. 

— Există o întreagă literatură de spiritualitate 
apocrifă, în care de multe ori nevoințele sunt 
prezentate ca fiind exclusiv ale omului. Ceea ce 
frapează în literatura aceasta, care de regulă circulă 
pe la colțurile mănăstirilor, este absența acestei 
delicateţi a întrevederii Măinii lui Dumnezeu în viața 
noastră. Pe mine m-a frapat întotdeauna lucrul 
acesta. Și m-a frapat iarăşi un spirit al limbii române 
mai puţin capabil să surprindă această sinergie. Noi 
spunem „mă rog” „mă mântuiesc', „mă spovedesc” și 
aşa mai departe. Reflexivul acesta e centrat mai mult 
pe făptuirea mea decât pe Dumnezeu, Cel care mă 
conduce de fapt în dansul acesta al vieţii. 

— Cred căaici estetragedia perceperii „rămăşiţei”. 

Râvna asta a fost bună. Ea a devenit păguboasă în 
clipa în care a fost îndreptată invers decât a fost 
îndreptată de Sfântul Antonie cel Mare, de exemplu, 
sau de sfinţii noştri mari asceţi, care se luptau până 
la sânge. Dar pentru ce se luptau? Nu să „facă” ei 
virtutea, ci se luptau împotriva împotrivirii față de 
Duhul! lui Dumnezeu! Deci lupta noastră e cu atât mai 
mare, cu cât împotrivirea noastră e mai mare. Energia 
mea trebuie îndreptată spre a lăsa mâna moale. Or, 
între timp, eu am uitat că asceza înseamnă lupta 
împotriva împotrivirii față de Dumnezeu şi m-am 
concentrat să țin mâna ţeapănă, să scriu frumos, să 
mă încordez ca să-mi iasă literele frumoase ca să iau 
nota zece. Deci s-a pierdut direcţia! 

— Sau s-a pierdut substanța... Pentru că Sfântul 
Apostol Pavel zice că lupta noastră nu e împotriva 
trupului şi a cărnii, ci e luptă împotriva începătoriilor 
și a stăpânirilor. 

— Ei, şi atunci eu cum mă lupt? Pentru că, dacă 
mă atacă un duh - duhul invidiei, sau duhul lăcomiei 
pântecului, sau duhul iubirii de arginţi -, care vine la 
mine şi îmi spune „Hai să facem asta și să obținem 
asta...” în clipa aceea eu trebuie să lupt. Cum lupt cu 
duhul acesta? Cu armele pe care mi le dă Dumnezeu. 
Căci dacă se repede Siluana singură, duhul acela o 
face praf! Să zicem că am biruit lăcomia pântecului. 
Dar imediat vine şi mă doboară mândria că, iată, „Eu 
nu mănânc ca tine!” şi aşa m-am dus tot în fundul 
iadului; nu mai sunt la „sectorul” celor cu lăcomia 
pântecelui, dar m-am mutat la „sectorul” mândrilor. 
Lupta înseamnă: „Doamne, vreau să resping acest 
duh, vino Tu!”. Căci chemarea Duhului Sfânt înseamnă 
alungarea acelor duhuri. 

Asceza e exercițiul întrupării lui Dumnezeu 
în mine 


— Îmi aduc aminte că începusem să citesc despre 
cele opt gânduri rele, în Filocalie, la Sfântul loan 
Casian. Și mă uimea - eram chiar începător, în primul 
an de facultate - că de fiecare dată Sfântul loan 
Casian, preluând o tradiţie veche a Bisericii, atunci 
când ajungea la unul dintre cele opt gânduri rele, pe 
lângă metodele pe care le indica pentru a respinge 
gândul, adăuga şi ceva în genul: „Gândul acesta e 
foarte greu! Fără rugăciune, fără harul lui Dumnezeu, 
nu-l putem scoate!" Și eram puţin derutat atunci, 
pentru că acest lucru mi se părea cumva nedeterminat. 
Cum vine harul? Ce se întâmplă? Cum reuşesc să mă 
deschid harului lui Dumnezeu? Restul era foarte bine 
determinat: te așezi în genunchi, îti faci canonul, baţi 
mătănii și aşa mai departe... Dar atunci când venea 
vorba despre mai mult, când Sfântul spunea „aici 
avem nevoie de harul lui Dumnezeu, avem nevoie de 
rugăciune”, parcă lucrurile deveneau neclare pentru 
un „activist“, aşa cum eram pe atunci. 

— Exact! Unde greşim noi? Să zicem că văd 
că mă atacă duhul lăcomiei. Când vine gândul de 
lăcomie la mine? Când mi-e foame. Unui om sătul 
nu-i vine gândul acesta. Omul nu poate să stea 
mult în foame și se repede imediat să mănânce. 
Când pornesc să lupt împotriva acestui duh, poate 
să-mi vină ideea năstrușnică și păguboasă să fac 
cumva să nu-mi fie foame. Să-L rog pe Dumnezeu 
„Dă, Doamne, să nu-mi fie foame!”; „Dă, Doamne, 
să nu-mi fie poftă!”; „Doamne, dar mie nu mi-e 
poftă, eu sunt deasupra acestor pofte şi nu mi-e 
poftă de cârnăciori, de prăjituri!”. Acest demers 

este ne-duhovnicesc, ne-spiritual. E vrăjitorie, 
uitare, moarte... De ce? Pentru că, de fapt, foamea 
e lucru bun din mine. Foamea, pofta, e viața mea. 
Să nu-mi fie foame înseamnă să mă sinucid. Cum 
să mă sinucid, cum să nu-mi fie poftă, când eu sunt 
o ființă poftitoare şi flămândă? Numai că Cine m-a 
gândit m-a făcut flămândă nu numai de pâine, ci și de 
cuvântul Lui. Atunci eu, văzând cât sunt de flămândă, 
strig: „Doamne, nu ai Tu o prăjitură mai bună decât 
prăjitura asta? Nu ai Tu ceva mai bun decât cârnatul 
ăsta? Să mă fi născut doar să mănânc cârnaţi şi să 
mă transform într-un mâncător de cârnați?”. Atunci 
foamea mea se îndreaptă către Izvorul Care mi-a 
creat-o. Eu nu pot să-mi extirp nevoile! 

Eu cred că a lucra asemănarea înseamnă a te 
umple - a umple golul tău, nevoile tale, dorurile tale, 
poftele tale, deschiderea ta - cu Dumnezeu, pentru 
că asta cauţi: frumuseţea, bunătatea... Aceasta 
înseamnă asemănarea: să te umpli şi să te plinești. 

— Cred că acesta este cel mai mare pericol al 
unei asceze rupte de spațiul eclezial și de tradiția 
duhovnicească a Bisericii: să cauţi să faci aceste 
exerciţii ascetice - „askisis” erau exerciţii fizice în 
Grecia antică — pentru ele însele. Aceasta e o mare 
eroare. 

— Da! Şi să zici: „Uite, am reuşit să nu mănânc 
până la ora trei!” sau „Eu nu mănânc niciodată 
miercurea și vinerea!”, Da? Şi ce mare lucru faci? 
Nici diavolii nu mănâncă, spun Părinţii. Să vii să spui 
„lată, m-am hrănit cu Domnul! Astăzi m-am hrănit cu 
Dumnezeu. Dumnezeu a avut milă de mine şi mi-a 
dat să-L mănânc pe El şi m-a făcut să nu-mi pierd 
firea văzând pâinea!, 

— De fapt cuvântul „asceză” când apare prima 
dată în patristică are sensul acesta de exercițiu. Este 
preluat din lumea gimnasticii... 

— Să ne oprim puţin la „exerciţiu”. De ce e nevoie 
de exercițiu? De ce nu este simplu? În primul rând 
pentru că acum e specific fiinţei omeneşti să fie în 
timp. lar timpul este alcătuit din unităţi despărțite 
între ele. Nu te convertești o dată pentru totdeauna, 
ci în fiecare zi sau în fiecare clipă. lar în al doilea 
rând, noi suntem trup şi trupul e o realitate care 
are nişte legi - create de Dumnezeu cu rezonanţa 
şi frumuseţea lor - prin care orice fac se înscrie, 
se întrupează în mine. Când fac un păcat, acesta se 
întrupează în mine. Adică neuronii mei fac nişte 
sinapse care dau consistență biofizică, chimică şi 
moleculară obiceiului meu. Chiar dacă doar gândesc 
păcatul, el lasă urme în celulele mele gânditoare... 
El s-a înfipt acolo şi eu voi trăi în grilajul acesta 
fizic-biochimic-material-energetic, şi voi privi toate 
lucrurile pătimaş. Ca să le privesc dumnezeieşte, 
trebuie să Se întrupeze Dumnezeu în mine. 

— Și atunci asceza este exercițiul acesta al 
întrupării lui Dumnezeu. 

— Exact! Asceza este exerciţiul întrupării lui 
Dumnezeu în mine, a gândului lui Dumnezeu în mine. 
E cumva zidirea „vasului“ în care Dumnezeu stă, Se 
odihnește în mine. În ce se poate odihni Dumnezeu? 
În celula mea, în apa din mine, în neuronii mei, în 
sinapsele mele. Dacă nu le am, nu stă. În ce să-L 
ţin? Nu poţi să bei apă dacă e întinsă pe masă. Nu 
putem linge apa de pe masă, nu? Ne trebuie un vas. 
Or vasul acesta este construit de râvna mea de a da 
consistenţă celulelor mele, trupului meu, pentru 

a întrupa gândul lui Dumnezeu, împlinit cu gândul 
meu. 


Diavolul e un angajator care plătește salariu 


— Ce se întâmplă atunci când asceza aceasta nu se 
realizează, când nu-L lăsăm pe Hristos să Se întrupeze 
în ființa noastră? 

— Da, lumea aceasta și-a pus amprenta... În loc 
să se formeze în noi sinapsele care să-L cheme şi să-L 
primească pe Dumnezeu şi celula să fie încărcată 
de vibraţiile care primesc voia lui Dumnezeu şi 
energia Lui, ea va fi marcată de alte vibrații, de 
alte puteri, de alte imagini. Deci va întrupa altceva. 
Ce? Ori energii demonice, ori dobitocești. Deci ori 
mă în-dobitocesc, ori mă în-drăcesc, ori mă în- 
dumnezeiesc. N-am nicio șansă să mă „în-siluanesc”. 
Nu există „Siluana şi atât”. 

— Altfel spus menirea noastră nu se împlineşte, 
nu ajunge la țintă. 

— Mai rău decât atât. Așa am ajunge doar să fim 
rataţi și ne-am face din nou. Dar nu! Nu numai că 
menirea nu se împlineşte, dar ea se caricaturizează, 
se face invers! În loc să se realizeze asemănarea, se 
realizează o caricatură. 

— Și caricatura e o ratare a chipului, nu? Un rateu 
intenționat. 

— Şi, cum zicea Nae Ionescu, singura făptură care 
are „privilegiul ratării” e omul. Raţă ratată nu există. 

— E interesant faptul că termenul de „păcat“ 
- în grecește amartia - conţine o negaţie. „A'-ul de 
la început e o negaţie, iar cuvântul însemna iniţial 
acţiunea de a rata. Când trăgeau arcașii cu săgeata şi 
ținta nu era atinsă, aceasta însemna amartia. 

— Şi Părintele Rafail zicea de curând, într-o 
conferință, că iadul este locul celor care aleg ratarea. 

— Aş vrea să detaliem putin aici. Deci nu numai că 
se ratează, ci aleg ratarea cu bună ştiinţă. 

— Sigur, e o opţiune. 

— De ce alege omul ratarea? E mai comod? 

— Şi comod, dar mai ales e plăcut. Adică nu 
e plăcut să fii ratat, e plăcut să te ratezi. Căderea e 
însoţită de o plăcere pe care o produce, de fapt. 
Orice păcat e însoţit de plăcere. Eu sunt fascinată de 
cuvântul acesta: „Plata păcatului este moartea”. Dacă 
cineva mă plătește, înseamnă că eu m-am angajat, am 
lucrat pentru cel care mă plăteşte. Și Părinţii vorbesc 
mereu de zapis, de contractul acesta pe care îl faci 
tu cu plătitorul. Cine este plătitorul? Tatăl minciunii, 
cel care a adus moartea de la început, satana, 
diavolul, cel care desparte, cel care dezbină. Şi eu 
m-am angajat lui. Deci este un zapis cu bună ştiinţă, 
după care el mă plăteşte pe loc. El îmi dă plăcerea 
- momeala asta e plăcută - și eu o înhaţ. Doar că el, 
fiind tatăl minciunii, nu-mi spune că pentru ce fac 
eu acum, primesc apoi, ca salariu, moartea. Ci el îmi 
zice: „Uite avansul, ăsta este!”; şi îmi dă plăcerea. lar 
eu, ca prostănacul, nu-l. cred pe Dumnezeu, Care 
îmi spune că ăsta e tatăl minciunii, și primesc, înghit 
momeala. lar pe urmă mă mir că de ce am murit, de 
ce mor, de ce sunt mort! 


Plăcerea de a fi victimă 


— Mai există o categorie foarte interesantă de 
oameni. Cunosc persoane care se plâng toată ziua că 
se ratează, că şi-au ratat viaţa. Şi se plâng de ani de 
zile. E interesant că ratarea are în sine o plăcere. 

— Este plăcerea de a fi victimă. Este uluitor. Şi 
psihologii vorbesc acum despre asta. E o plăcere şi 
noi trebuie să fim conştienţi că plăcerea nu e o idee 
abstractă. De fapt, nicio idee nu e abstractă, pentru 
că orice gând are o dimensiune emoţională, afectivă, 
care antrenează fiecare celulă a trupului. Revenind, 
plăcerea e o realitate biochimică. În clipa în care 
ceva îmi face plăcere, în creierul meu se secretă niște 
substanțe care îmi dau senzaţia de plăcere. Sunt 
trup, nu mă pot păcăli! Doar că aceea mă ucide, se 
întoarce împotriva vieţii mele şi mă ucide. Îmi explica 
cineva despre glutamatul care se pune în produsele 
alimentare că el e „făcătorul de minuni” care face din 
soia şi brânză, și cârnaţi, și salam, şi şuncă de porc, şi 
brânză de capră, și lapte, și tot ce vrei. Și mă întreb: ce 
minte are omul, de face atâtea substanţe? Şi culmea e 
că aceeași substanță, una singură, acţionează asupra 
celulei nervoase și o face să simtă ce scrie pe ambalaj. 
Apoi, mai sunt câțiva coloranţi, câteva iluzii acolo, iar 
restul e substanţa care atacă celula ca un drog. Și tu 
mănânci și crezi că-i cârnat sau brânză... Şi mai crezi 
şi că ai postit... 

Întorcându-mă la cel care se ratează - victima -, 
acesta simte o plăcere și descoperă un mare confort. 
E un confort să fii victimă. În primul rând ai dreptul 
să te plângi oricând. Eşti îndreptăţit. În al doilea rând, 
îți poți permite să-l judeci, să-l critici pe celălalt şi să 
arăţi cât e el de nedrept. Implicit, aceasta arată cât 
de drept, cât de bun eşti tu! Apoi, victima nu mai are 
nicio răspundere! Ştim bine că nu răspundem decât 
pentru ceea ce facem când suntem liberi. Dar dacă 
nu am avut încotro, dacă sunt victimă, eu nu sunt 
responsabil. Această plăcere de a te transforma în 

obiect, de a scăpa de responsabilitate, este salariul 
pe care îl plăteşte diavolul. 

— E o erezie la baza atitudinii acesteia, erezia de 
a nu te vrea împreună lucrător cu Dumnezeu. 

— Dar măcar de L-ai lăsa să lucreze! Dacă citim 
pilda talanţilor, nu ţi-a zis „Să-Mi faci zece!”, „Să-Mi 
faci cinci!”, „Să-Mi faci doi!”... N-a zis nimic. Adică fă 
ceva! Ceva ce crezi tu că ţi se potriveşte ție, orice, dar 
fă ceva! Nu îngropa, spunând că „Mi-a fost frică de 
Tine, că am ştiut io că eşti rău... 

— Deci nu e vorba doar de o obiectualizare 
a celuilalt. De regulă păcatul aşa se manifestă, îl 
obiectualizăm pe celălalt, îl transformăm într-un 
obiect. 

— Dar nu aş putea să te transform pe tine în- 
tr-un obiect, dacă nu m-aş fi transformat pe mine 
întâi! Deci eu, devenind obiectul poftelor mele, 
al plăcerilor mele, al forţelor care îmi garantează 
plăcerea, voi învăţa asta şi te voi iubi şi pe tine ca pe 
mine: ca obiect. 

— Instrumentalizez numai pentru că eu însumi 
m-am instrumentalizat, am devenit un instrument 
al plăcerii mele. Este foarte ciudat ce se întâmplă cu 
paradoxurile acestea ale păcatului. Păcatul are un 
talent de a ului. 

— Dea te prosti! 

— Da, de a te prosti. 

— Dea te ului, nu dea te uimi. 

— Și de a şti cu bună credință că e vorba de o 
iluzie, de o uluială... Dar, cu toate acestea, te livrezi 
păcatului. 

— Zice: „Minte-mă, dar minte-mă frumos!”; aici e 
marea tragedie. Dar de ce acceptă omul asta? De ce, 

totuşi, dacă eu m-am ratat, mă plâng mereu că sunt 
un ratat? De ce o fac? Bun, pentru „salariul” acesta pe 
care îl primesc, pentru plăcere. Dar sunt momente 
în care îmi doresc sincer să ies. În clipele acelea fac 
un inventar al tuturor porţilor de ieșire şi-mi dau 
seama că n-am ieșire. Eu știu ce înseamnă asta, să 
crezi că nu există ieșire. Şi nu există! Decât una. 
Aceea Care este Singura leşire: „Eu sunt ușa!”, zice 
Domnul. Dar, din păcate, mulţi oameni se duc la EI 
şi zic: „Doamne, scapă-mă!”, dar în clipa în care spun 
aceasta, adaugă: „Vreau să ies pe uşa aia!” Adică: 
„Vreau să mă realizez ca profesor universitar!”, 
„Vreau să fiu stareță!”, „Vreau să mă realizez și să am 
50 de milioane salariu!”, „Vreau să reuşesc şi eu să 
câştig ca ăla!” 

— Și am căzut înapoi. 

— Mai mult! Îl fac pe Dumnezeu Însuși sclavul 
iluziilor mele şi-l zic „Uite, pe acolo s-o iei! Eu vreau 
să mă mărit cu cutare, nu cumva să mi-l aduci pe 
celălalt! Dacă nu, s-a terminat! Nu eşti Dumnezeu 
dacă nu-mi împlineşti asta!” 


Locul din mine în care vine Dumnezeu 


— Aici trebuie să insistăm puţin, pentru că multi 
ar putea spune: „Dar care e rostul rugăciunilor de 
cerere?” 

— Rostul rugăciunii de cerere este să primim. 
În clipa în care am cerut, am şi primit. Trebuie să 
cer aşa cum cere Sfânta Biserică, cum cere Duhul 
Sfânt, Care ştie ce-mi trebuie mie ca întreg. Dacă 
eu cel ce sunt aici şi vorbesc şi mă plâng că m-am 
ratat şi sunt nefericit, sunt doar un ego, sunt doar 
o „porţiune” a ființei mele, porţiunea cu care m-am 

identificat, cererile mele vor fi determinate de acea 
irântură a fiinţei mele. E nevoie să aflu că eu nu sunt 
numai asta, şi am dovezi clare că sunt mai mult decât 
atât, mai mult decât ceea ce manipulez conștient 
sau mă las manipulat subconștient! Eu sunt cel care 
metabolizează grăsimile pe care le-am mâncat ieri 
şi tot eu sunt şi cel care respiră sau care oxigenează 
sângele, chiar dacă nu intru acolo cu conștiința. Tot 
aşa, eu mai sunt şi „ceva” unde nu are acces ego-ul 
meu şi această conștiință îngustată. Acest „ceva” e 
duhul meu. Până nu voi afla că sufletul meu are un 
„foişor de sus”, are un loc în care vine Dumnezeu - 
şi e singurul loc în care se împlinește foamea mea 
de Dumnezeu, setea mea de Dumnezeu, setea mea 
de absolut —, și că acolo se aprinde lumina, și că de 
acolo vine lumina la parter, şi la demisol, până nu 
voi învăţa aceasta nu am cum să ies! Asta mă învaţă 
rugăciunea. Nu trebuie să studiezi tratate de mistică 
pentru a învăţa asta, ci pur și simplu să te duci la 
Biserică. Ai să vezi oameni care s-au dus la vrăjitoare, 
sau s-au dus la doctor, au încercat toate metodele, nu 
le-a ieşit şi au zis: „Hai să mă duc şi la Biserică!” Şi se 
duc la biserică „pentru ca să... Să se mărite cu Ionel, 
de exemplu! lar Acolo descoperă o bucurie, o pace... 
Ce s-a întâmplat? Duhul căutătorului a intrat în 
relație cu Duhul Sfânt şi, încet, încet, se converteşte 
şi zona care îl pofteşte pe lonel. Dar mai încetișor... 
Între timp, ego-ul care îl caută pe Ionel nu știe de 
ce duminica o ia spre biserică. Mulţi zic „la uite, ce 
oameni plictisiţi aici, la biserică! Ăştia nici nu ştiu 
unde au venit!”... Da, aşa este! Ego-ul lor nu ştie 
unde au venit. Dar sinele lor, adâncul lor, știe. De-aia 
se duc acolo, şi stau în picioare, și contribuie cu ce 

pot, fiecare cu partea lui. Cu trupul în primul rând 
- că stau în picioare, îşi fac cruce şi ce se mai face 
acolo —, cu mintea - că dau atenţie... Sentimentele 
vin pe urmă, că sunt robite schemelor egoului! Se 
convertesc ele, în timp. Chiar dacă ani de zile voi 
rămâne tot pe gândul că eu trebuia să mă mărit cu 
lonel, sau să fiu director, şi de-aia vin eu la biserică... 

Aici este ieşirea: conştientizarea faptului că eu 
nu am control asupra a ceea ce se întâmplă între 
mine şi Dumnezeu, că eu trebuie să contez pe El şi 
să pun la îndoială toate sistemele mele de asigurare. 
Am văzut că am făcut tot ce m-a dus mintea și n-a 
ieşit nimic! Și văzând că în contact cu Dumnezeu se 
întâmplă ceva, să cred că felul Lui de a lucra scapă 
contabilităţii mele obişnuite. 

— Da. Din păcate trebuie să întrerupem aici 
discuția noastră. Vă propunem să o continuăm data 
viitoare şi să ne aplecăm în continuare asupra acestei 
taine a convertirii. Pentru că aici se întâmplă niște 
lucruri absolut uimitoare, nu? Mergi la biserică pentru 
a cere ceva în avantajul tău şi - într-un timp mai 
scurt sau mai îndelungat - devii un cu totul alt om. 
Cu bucuria de a fi fost împreună cu dumneavoastră, 
vă mulțumim pentru atenţia pe care ne-aţi acordat-o. 
Doamne-ajută! 

— Bucurie sfântă, Doamne-ajută! 

Cele opt gânduri rele 


Reporter: Doamne-ajută, oameni buni! Continuăm 
pelerinajul nostru prin învăţăturile şi spiritualitatea 
Bisericii noastre. După ce ne-am aplecat asupra 
învățăturii noastre de credință în ceea ce priveşte 
Persoanele Sfintei Treimi, am început să discutăm 
desprece se întâmplă cu omul în relaţie cu Dumnezeu. Și 
am văzut că omul este creat după chipul lui Dumnezeu 
și este invitat la asemănarea cu El, la desăvârşire. Pe 
de altă parte, am văzut că omul, căzând în păcat, a 
denaturat chipul acesta al lui Dumnezeu din el, a 
pierdut direcţia, nu s-a mai îndreptat către Împărăţia 
lui Dumnezeu şi către această asemănare la care este 
chemat. 


Toată răutatea vine prin gând 


Reporter: — Propun să discutăm în continuare despre 
acest aspect al omului căzut şi cu precădere să tratăm 
despre cele opt gânduri rele, cum sunt numite ispitele 
acestea identificate de Părinţii pustiei în spiritualitatea 
noastră ortodoxă. De ce sunt opt gânduri rele, maică, 
şi nu sunt mai puţine sau mai multe? 

Maica Siluana: — Ele sunt mult mai multe... Dar sunt 
grupate în aceste opt categorii poate şi pentru că 
opt sunt treptele pe care trebuie să le urcăm noi ca 
să ne întoarcem „Acasă”, la devenirea noastră întru 
asemănare cu Domnul. Mai degrabă m-aş gândi: de 
ce sunt gânduri? De ce nu le zicem draci? De ce Sfinţii 
Părinţi le numesc gânduri? Pentru că singura putere 
pe care o are diavolul asupra noastră e puterea 
gândului. Diavolul este fiinţă spirituală. E spirit. Şi 
el poate să comunice numai prin spirit. Omul fiind 

spirit întrupat, duh întrupat, suflet întrupat, el are 
legătură, prin spiritul său, cu spiritele. Şi cu cele 
bune, și cu cele rele. Rămâne la alegerea lui. Şi aici 
dăm peste taina mântuirii: dacă omul pricepe că 
toată răutatea vine prin gând și că gândul este un 
vehicul, o rachetă în care șade „cineva" care aduce 
o informaţie şi o energie - pe care se preface că 
ne-o dă nouă, că-i a noastră, şi pentru care ne dă 
şi plată... - atunci vom putea să ducem războiul pe 
care-l avem de dus, războiul duhovnicesc, vom putea 
să beneficiem de biruința Mântuitorului. Pentru că 
Dumnezeu a biruit păcatul, Dumnezeu l-a biruit pe 
diavol, Dumnezeu a biruit lumea. Ca om a biruit, nu 
ca Dumnezeu, că Dumnezeu nu se luptă cu făpturile 
Sale. Şi toată puterea aceasta a biruinţei Lui e în noi. 
Dar noi trebuie s-o activăm, noi trebuie s-o punem 
în lucru, noi trebuie să rămânem conectaţi la Izvorul 
acesta de putere care este Dumnezeu. E un meșteșug: 
cum rămâi conectat? 

Astăzi mă întreba cineva pe site cum să lupte 
împotriva sentimentului de mândrie. Şi mi-am dat 
seama că aici e o capcană: ce avem noi cu bietul 
sentiment? Nu sentimentul e vinovat. Nu există 
sentimente drăcești. Sentimentele sunt emoţii, 
adică mișcări ale sufletului, care pot fi mișcate de 
trei „inteligenţe”: omenească, dumnezeiască sau 
diavolească. Aşadar, doar gândurile care însoțesc 
emațţia, însoțesc sentimentele, pot fi drăcești! E atât 
de firesc să ai un sentiment pozitiv, de mulţumire, 
când ai făcut un lucru bun şi oamenii te laudă! Dar 
de aici şi până la mândrie mai e distanţă de... un 
drac! Un drac care vine cu gândul că „Eu sunt mai 
grozav decât celălalt...” că „EU am făcut asta!”; şi 

nu-mi aduc aminte să mă întreb „Ce ai tu pe care să 
nu-l fi primit?” 

Sunt opt pentru că acestea sunt „mamele”, cum 
spun Sfinţii Părinţi, iar ele au pui mulţi. 

— E foarte important faptul că lupta noastră nu e 
o luptă trupească, ci o luptă, cum spune Sfântul Apostol 
Pavel, cu „puterile şi începătoriile şi stăpânirile...” 

— ... cu puterile văzduhului. Dar unde e acest 
văzduh? Că mulţi se uită în zare, parcă s-ar uita după 
norii de ploaie! Văzduhul este realitatea lăuntrică, 
e înăuntrul nostru. Şi vămile văzduhului, care sunt 
descrise de unii Părinţi..., toate sunt înăuntru! 
Văzduhul este spiritual, este înăuntrul nostru, nu e 
undeva în afară, să ne putem feri printr-o umbrelă! 

— Atunci când nu privim dimensiunea aceasta 
spirituală sau duhovnicească a războiului pe care-l 
ducem, există pericolul să simplificăm schema aceasta 
a luptei. Reducem lupta la sentiment, la trup... Și 
atunci există acea ispită gnostică de a socoti trupul 
rău, de a socoti că păcatul vine prin trup... 

— Bietul trup! Chiar am auzit pe cineva spunând 
„Din cauza trupului sunt lacom!” Nu-i adevărat! 
Trupul suferă, te anunţă: îi vine să vomite, îi e 
greață, nu mai vrea. Dar tu continui să mănânci. De 
ce? De plăcere! Nu, trupul propriu-zis e victima! 
Dar este trupul în sensul în care le numesc Părinții: 
sunt patimi trupești, sunt patimi, sunt draci, sunt 
gânduri care storc plăcerea chinuindu-mi trupul, 
robindu-mi trupul. Bietul trup e chinuit de nu mai 
poate: îi tremură picioarele, leşină, îi e greață, se 
îngrașă, e atât de torturat... În sensul acesta sunt 
„trupeşti”, în sensul de „lucrare în trup”. 

— Trupul dă eventual niște semnale, iar gândul 

acesta al răutăţii le speculează, le amplifică şi ne face 
să pactizăm cu el, ne face cumva să-l acceptăm, să-l 
amplificăm în existenţa noastră. 

— Da, dar care-i păcatul? Pentru că dacă omul 
s-ar mulțumi să amplifice senzaţia de plăcere când 
mănâncă, la un moment dat, când se satură şi-i e 
greață, s-ar opri. Dar patima vine din faptul că această 
plăcere, această satisfacţie, este îndreptată către 
un nivel superior al sufletului ca să împlinească o 
nevoie sau o dorinţă de la acel nivel. Adică eu mănânc 
ciocolată sau prăjituri multe şi asta îmi ogoiește 
suferința că sunt singur. Deci se încearcă înăbușirea 
unei suferințe din zona afectivă a sufletului prin 
simţirile trupului, se încearcă compensarea ei prin 
trup. Aici e păcatul: beau alcool, mănânc prăjituri 
pentru a compensa o lipsă sufletească. Sau o lipsă 
duhovnicească: nevoia de dreptate absolută, de 
iubire absolută, încearcă să fie compensată la nivelul 
psihismului, al afectelor: mă reped la bunurile 
trecătoare şi lumești, așteptând de la ele ceea ce 
numai Dumnezeu poate să-mi dea! Nimeni nu poate 
să mă scape de frica de moarte! Pot să beau, pot să 
mă îmbăt, pot să văd filme frumoase, să creez, să 
scriu poezii... Dar frica de moarte nu mi-o rezolvă 
decât Cel Care a biruit moartea, Dumnezeu! Numai 
în duh se poate rezolva aceasta. Nevoia de dreptate 
absolută numai în Dumnezeu poate fi împlinită; n-o 
poate rezolva niciun tribunal, oricâte procese aş face 
şi oricâţi psalmi de blestem aș citi... 

Lăcomia 
Primim lăcomia ca moștenire culturală 


— Mă gândeam că e vorba despre „gânduri“ în 
învătătura Sfinţilor Părinţi pentru că până la urmă 
lupta noastrăeo luptă care are de-a face cu schimbarea 
logicii noastre, e o luptă care are de-a face, cum am 
mai discutat, cu schimbarea unor sinapse. Noi ne-am 
obișnuit să mergem pe anumite zone, bătătorite. lar 
acestea marcate de către cele opt gânduri ale răutăţii 
sunt chiar zone bătătorite. Lăcomia, de exemplu. Cine 
nu a practicat-o, cine nu o cunoaşte...? 

— Şi cine n-a fost victima ei? Că am primit-o 
ca moştenire: părinţii noştri trupeşti nu fac altceva 
decât să ne pună ceva în gură când plângem. Când 
plânge copilul, îi pune țâţa, biberonul, sau suzeta, 
sau degetul... şi gata, i-a astupat gura! Şi așa te face 
dependent de o plăcere pe care s-o simţi în momentul 
în care ai un motiv să plângi. Poate copilul are şi el o 
spaimă, s-a speriat de o umbră, poate se plictiseşte 
pur şi simplu și vrea să cânte și nimeni nu-l ascultă... 

Aceste feluri de a fi sunt feluri ale omului căzut, 
pe care noi le învăţăm de la părinţi, de la mediu, adică 
de la lumea aceasta. Lumea aceasta are soluţii de-a 
gata: ce să faci când eşti trist, ce să faci când plângi - 
„Nu mai plânge!” —, ce să faci când ţi-e frică - „N-ai de 
ce să îţi fie frică!”... Acum, mai nou, psihologii numesc 
îndemnurile astea „injoncţiuni”. Şi, sigur, săracii sunt 
geniali, dar dacă nu sesizează drăcuşorul băgat acolo, 
în acest gând, nu pot oferi adevărata eliberare... Cum 
şi-or fi explicând ei puterea fantastică a unui gând 
indus de tata? Dacă tata spune: „Nu eşti bun de 
nimic!” sau mama când ești trist îți dă o bomboană 
ca să taci, ce putere ar avea acest comportament 

sau acest cuvânt al părinților, dacă n-ar fi acolo un 
duh rău, care se folosește de această ofertă pe care 
o face lumea aceasta, care priveşte pătimaș realitatea, 
şi-ţi suflă de fiecare dată ce să faci? De aceea e păcat 
să rămâi în obiceiuri proaste. Pentru că ai această 
capacitate de a le face pe toate noi, de a-L lăsa pe 
Dumnezeu să vină în tine, să le facă pe toate noi, deci 
s-o apuci pe unde n-ai mai fost niciodată. 


Luptăm cu lăcomia... mâncând! 


— Există mai multe categorisiri ale celor opt 
gânduri rele, dar aproape toate încep cu lăcomia. Cum 
se poate lupta cu gândul acesta al lăcomiei? 

— Mâncând! De ce se începe cu lăcomia? Pentru 
că omul a căzut prin mâncare. Dumnezeu i-a dat de 
toate, să mănânce; și i-a zis: „Asta să nu mănânci. 
Un singur obiect de acolo — care era bun de mâncare 
- nu i l-a dat spre mâncare. Acel fruct nu era încă 
„împărtăşanie”. Era creat de Dumnezeu, bun foarte 
ca celelalte, dar nu era dat incă omului ca mâncare. 
Părinţii spun că omul a fost făcut de Dumnezeu 
flămând. Este o ființă flămândă. lar Dumnezeu i-a 
făcut lumea ca s-o mănânce. Mâncând lumea, omul 
Îl mănâncă de fapt pe Dumnezeu şi bunătatea Lui. 
Noi mâncăm gândurile Lui. Tot ce a făcut El bun de 
mâncare a fost gândit de El pentru noi, să-L respirăm, 
să-L bem... Lumea asta toată e de mâncare, de băut, 
de respirat. E pentru noi. 

La început totul era Euharistie, totul era 
binecuvântat de Dumnezeu și era împărtăşire de 
El. Pentru că în clipa în care Adam mânca ceva, nu 
mânca pentru că-i era foame. Flămânzenia lui Adam 
nu era foamea pe care o cunoaştem noi acum, ci o 
dorire fără margini a lui Dumnezeu prezent în toate. 

Părinții spun că atunci nu existau afecte, nu era 
foamea, ci era bucuria omului de a se împărtăşi. Şi 
astăzi, nimeni nu se duce la Sfânta Împărtăşanie să 
se sature, pentru că-i e foame de mâncare, ci se duce 
să-L mănânce pe Dumnezeu. Deci Adam Îl mânca pe 
Dumnezeu prin orice băga în gură. În plus, se hrănea 
cu cuvântul lui Dumnezeu, Care venea în rai şi-i grăia. 

Omul este însetat în două dimensiuni ale lui, 
pentru că fiinţa sa are doi poli: spiritual și trupesc. 
Trupeşte mănâncă lumea făcută de Dumnezeu, 
primind gândul lui Dumnezeu și dragostea lui 
Dumnezeu făcută mâncare pentru el - așa cum 
copilul mănâncă mâncarea făcută de mama, care-i 
dragostea mamei făcută ciorbă. Şi în acelaşi timp se 
hrăneşte cu cuvântul lui Dumnezeu rostit. Căzând, 
el a uitat atât de cuvântul lui Dumnezeu, cât şi de 
gândul lui Dumnezeu din cele spre mâncare. lată de 
ce e flămând tot timpul. 

De ce-i păcat să fii lacom? Pentru că încerci 
să-ţi astupi foamea de Dumnezeu cu mâncarea 
ruptă de El. Asta-i tot! Și de aici se începe 
redresarea. Când ne întoarcem la Dumnezeu, 
învăţăm să-L mâncăm pe El, să mâncăm cuvântul Lui, 
să mâncăm Trupul şi Sângele Lui, pentru că aceea 
este hrană dumnezeiască. În felul acesta ne refacem. 
Nu putem să punem începutul niciunei lucrări până 
nu rezolvăm problema mâncării. De aceea se începe 
cu lăcomia pântecului, pentru că este patima care ne 
aruncă în animalitate. 


Doi pași: mulțumire și rânduială 


— O întrebare pragmatică, care poate veni din partea 
unui om de pe stradă: cum să mănânc duhovnicește? Sau 
cum să nu mai mănânc aşa cum am mâncat până acum? 

— Eram odată cu nişte copii ai străzii, undeva în 
București, într-un centru de zi. Ei mâncau. Mâncau 
ca nişte animăluțe. l-am oprit și ne-am rugat. Apoi 
jar s-au repezit la mâncare. Atunci i-am oprit şi am 
zis „Hai să ne gândim: ce mâncăm?”. Au început să 
spună: „Cârnăciori!”, „Fasole!”, „Ciorbă!”, „Pâine!" 
„Hai să vedem povestea fiecărui produs de aici. 
De unde-i pâinea?” „De la magazin!” „Şi cine a 
cumpărat-o?” „Tanti Mioara!” „Aha, deci în pâinea 
asta este și tanti Mioara, cu efortul ei. Şi pâinea din 
ce se face?” Câţiva știau că din grâu. „Şi grâul cine 
l-a făcut?" „Dumnezeu!” „Şi cine l-a secerat?” Şi tot 
aşa, am adunat la oameni... Deci Dumnezeu era 
prezent la masa noastră pentru că făcuse pământul, 
soarele, grâul... lar cei care au semănat, au secerat, 
au treierat, au măcinat, au frământat, au copt, au 
vândut, au cumpărat, au cărat, toţi au venit şi erau 
prezenţi la masa noastră. Şi, dintr-o dată, pâinea 
aceea s-a transformat într-o mare adunare, într-o 
mare întâlnire! lar Dumnezeu se bucura că suntem 
împreună ca să-l dăm Lui slavă, să ne gândim la EI şi 
să ne bucurăm. 

Așadar, primul pas este să mâncăm cu 
mulţumire, să-l mulțumim lui Dumnezeu în timp ce 
mâncăm. Și în loc de „Mmm, ce bună e!” să zicem: 
„Doamne, ce bună e!”. Şi să mulţumim tuturor celor 
care s-au trudit. E un gând foarte scurt. Și pentru 
toți puturoșii şi pentru toți lipsiţii de inspiraţie, 
Sfânta Biserică rezolvă problema: avem o cărticică 
de rugăciuni, cu niște rugăciuni stabilite: ce spui 
înainte de masă, ce spui după masă... Deja ai mâncat 
duhovniceşte! Nu mai mănânci pâine și cârnaţi, ci 
mănânci mâncare binecuvântată, în care te întâineşti 
cu dragostea lui Dumnezeu şi a tuturor celor care au 

contribuit ca acel cârnăcior să intre în gura ta. Acesta 
e primul pas. 

— Rugăciunea aceasta înainte şi după masă 
rânduieşte deja actul mâncării într-o ordine 
duhovnicească. 

— Da. Al doilea pas: ordine. intrăm într-o 
rânduială. Omul este deja într-o rânduială - niciun 
om nu se duce la coteţ, să-și ia un pui şi să-l bage-n 
gură când îi e foame, nu? Ci îl prinde, îl taie, îl 
jumuleşte, îl frige, pune şi un păhărel de vin alături, 
pune și o floare de decor, face și ciorbă, și friptură... 
Dar nu neapărat ca să-i ajungă mult, ci pentru că e 
sărbătoare şi e artist. Face artă culinară! Nu înfulecă 
aşa, ca o vulpe... Avem aici intrarea aceasta în 
rânduiala omenească pe care o moştenim, intrăm în 
ea învățând... Aţi văzut: copilul ia lingura și o duce 
mai întâi la ureche; dar nu se lasă până nu devine om, 
să mănânce cu lingura, cu furculiţa. De ce? Pentru 
că sunt om, pentru că intru în rânduiala aceasta 
omenească. 

Apoi, intru în rânduiala dumnezeiască. Când 
zice Dumnezeu să mănânc? Ce zice Dumnezeu să 
mănânc? Ce minunat e să-L am la mine la masă! Şi El 
mă învaţă că într-un fel mănânc vinerea, într-un fel 
duminica, într-un fel sâmbăta, într-un fel în anumite 
porţiuni ale anului. De ce? Fiindcă aşa zice EI! Pentru 
că este o rânduială făcută de Dumnezeu şi stabilită 
de EI, păstrată cu sfinţenie în Sfânta Biserică, în care 
dacă eu intru, mă sfinţesc. lar dacă nu intru, sunt 
afară, unde e scrâşnirea dinţilor, balonări de burtă 
şi chiar crime pentru mâncare, pentru cârnaţi, să 
apucăm şi noi! Mă iertați... 

Aşadar, intrarea asta în rânduiala sfântă este 
chiar o intrare în bucuria duhovnicească, în bucuria 

ospăţului. Pentru că atunci când era Dumnezeu la 
masă cu oamenii, nu mâncau numai cuvântul Său, ci 
şi mâncare. Dar era Dumnezeu cu ei. La nuntă, era 
Dumnezeu cu ei. Și a transformat apa în vin. E nevoie 
de vin. Dar de un vin în care Dumnezeu să fie cu noi! 
Şi asta este iar o rânduială dată, care duce undeva. 

Apoi, avem rânduiala postului. Care te pune în 
legătură directă cu Dumnezeu. Un Părinte zice, aşa 
de frumos, că scopul postului este să descoperi că 
ești flămând, că ești o ființă flămândă și că ai nevoie 
să-L mănânci pe Dumnezeu. Că ţi-e foame şi de 
Dumnezeu! Vei descoperi, flămânzind de mâncare şi 
rugându-te - pentru că dacă nu te rogi, acela nu e post 
-, vei descoperi că rugăciunea e o mâncare, că-L 
mănânci pe Dumnezeu, că eşti în prezenţa Lui şi că, 
de fapt, după asta tânjeai. De-asta nu te mai săturai, 
pentru că aveai nevoie de această întâlnire! Or fără 
rânduiala postului n-avem cum să înțelegem asta. Să 
încercăm cu burta plină, să vedem dacă putem să ne 
rugăm. Zicem rugăciunea de mulțumire şi apoi gata, 
simțim nevoia să facem digestie... 

Deci aceasta este temelia: conştientizarea că 
suntem flămânzi de Dumnezeu, că relaţia dintre noi 
și Dumnezeu este o relație bazată pe mâncare. 


Limita fizică a mâncării 
— Care este limita fizică a mâncării? La Sfântul 
loan Casian, în Filocalie, se spunea, în legătură cu 
cantitatea mâncării, să te ridici de la masă înainte să 
te saturi. Când simţi că mai ai puțin până te saturi, să 
te ridici de la masă. Deci să nu te saturi niciodată. Dar 


cineva ar putea să spună: „Aoleu, dar asta nu e un soi 
de sado-masochism?' 

— Dacă te oprești ca să-ți faci rău, sigur că e 
sado-masochism! Dar dacă te opreşti pentru că 
vrei să te sfinţeşti, pentru că vrei să intri în relaţie 
cu Dumnezeu, atunci este o chestiune elementară. 
Căci prin asta intri în relație cu Dumnezeu, zicând: 
„Doamne, eu aş mai mânca! Dar pentru Tine nu mai 
înghit asta, pentru că simt că, dacă aş mai înghiți o 
dată, aş face-o doar de plăcere. Și jertfesc această 
plăcere pentru o plăcere mai mare”. Şi aşa Îi fac loc 
lui Dumnezeu. 

Dumnezeu se jertfește pentru mine, asta oricine 
ştie. Oricine a auzit de mântuire și de Hristos, ştie 
că Hristos S-a jertfit pentru noi pe Cruce, chit că-L 
înjură sau înjură Crucea. lar noi? Să-l dăm şi noi ceva 
Lui: loc în noi. Bunicul meu, când culegeam via şi 
cădeau boabe pe jos, spunea: „Să nu le lăsaţi pe jos, 
că e păcat! Doar câte 4-5 la un butuc, să-l rămână şi 
lui Dumnezeu ceva.” Şi eu, copil fiind, mă gândeam: 
„Vine Dumnezeu pe sub butucii ăștia, să mănânce 
boabe, când noi i-am putea duce struguri?”, Mai ales 
că şi duceam prinoase de struguri la biserică... 

Să-l dăm întotdeauna ceva lui Dumnezeu din 
al nostru. Să-l restituim din ale Sale cu mulţumire. 
Noi avem impresia că facem numai pentru noi, dar o 
facem și pentru EI, Îi dăm loc să intre în noi. 

— Deci nu-i vorba de o dietă în care noi încercăm 
să slăbim nemâncând. Ci e vorba de a lăsa liber locul 
acela. Și la fiecare masă locul acela se multiplică, 
pentru că de fiecare dată, înainte să te saturi, limita 
se apropie de noi înşine şi locul lui Dumnezeu creşte. 

— În acelaşi timp, trebuie să ne ferim şi de asta! 
Pentru că putem să ajungem chiar să credem că 
Dumnezeu de-abia așteaptă să mănânc eu din ce în 
ce mai puţin şi să-l dau Lui mai mult loc. 

— Da, asta e iarăși un mare pericol. 

— Trebuie să realizăm că suntem copiii lui 
Dumnezeu şi că El e Tatăl nostru Care ne iubește. Şi, 
din când în când, putem chiar să ne săturăm bine și 
să zicem „Doamne, Îți mulțumesc, bun a fost!..,” 

— Deci există şi bucuria aceasta a plenitudinii 
ospățului... 

— Sigur, sigur. Sunt situaţii și situaţii! Să nu fim 
nişte speriaţi, nişte apucați... Dar când intrăm în 
rânduială, să intrăm în rânduială! 

Conştiința noastră, duhul nostru, rugăciunea 
noastră ne ajută. Dacă atunci când mestecăm, în loc să 
ne uităm la televizor, sau să bârfim pe cineva, sau să 
judecăm pe aproapele, zicem un „Doamne, miluiește!”, 
ascultăm o muzică religioasă, citim la masă - dacă 
suntem la mănăstire —, sau ascultăm un cuvântal unui 
Părinte, şi în timp ce mestecăm suntem conștienți de 
darul de a mesteca, de darul de a avea ce înghiţi - toate 
astea sfințesc şi nu mai depășești măsura. 


Actul mâncării, un act liturgic 


— Se zice în popor că la masă nu se vorbeşte. Știm 
că Mântuitorul a stat la masă cu tot felul de oameni 
şi le-a vorbit. La mănăstire atunci când se stă la 
masă este un părinte sau o maică ce citește din vieţile 
sfinților, pentru ca hrana trupească să se însoțească 
cu hrana duhovnicească. Cum să facem în lume? 

— Acum avem toată „tehnica” la dispoziţie: putem 
să punem o muzică religioasă, putem să punem o 
conferinţă a cuiva care ne este drag, putem să închidem 
televizorul ca să fie linişte pur şi simplu. Şi, desigur, să 
nu vorbim, că nu-i frumos să vorbim cu gura plină. Să 
nu vorbim pentru că ni se împrăştie mintea. 

Să facem din actul mâncării un act liturgic. (Şi din 
toate actele vieţii noastre.) Atunci, dacă-i un actliturgic, 
eu Îl slujesc pe Dumnezeu, eu fac o liturghie acolo. Îl 
slujesc pe Dumnezeu din mine, slujesc pe Dumnezeu 
Care creşte în mine, Care mă sfințeşte, şi contribui 
la devenirea mea întru sfințenie, fiind conştient de 
bucuria de a mânca, de datoria pe care o am să nu 
mănânc dacă nu mi-e foame, de efortul pe care-l fac să 
mănânc ceva ce nu-mi place - pentru că e post sau îmi 
trebuie pentru sănătate. Deci să transformăm actul 
mâncării într-o relaţie cu Dumnezeu. 

Sigur, dacă sunt lacom din fire, dacă am patima 
aceasta, atunci voi urma și nişte rețete: un canon de 
la duhovnic, un sfat de la cineva, despre ce să faci ca 
să paţi birui. Dar asta numai până te faci sănătos. 
Nimeni nu-ți mai pune picături în nas după ce nu mai 
ai nasul înfundat. Deci să nu absurdizăm metodele... 

— Metodele acestea nu au valoarea unor reguli 
universale, ci sunt metode diferite, pentru fiecare 
persoană în parte. 

— Da. De exemplu un om poate să primească 
canon să mănânce mult - dacă el exagerează cu postul 
şi ajunge să trăiască cu iluzia că are vreun merit că 
postește. Duhul Sfânt vorbește și duhovnicului, și îl 
lămurește și pe om. 

— Da. Cu aceste cuvinte, ne luăm rămas bun. 
Urmează să continuăm discuţia noastră şi să ne ocupăm 
de celelalte gânduri rele. Până atunci, toate cele bune! 
Dumnezeu să ne aibă în pază şi multă bucurie! 

— Şi să-L mâncăm cu bucurie! 

— Amin! 

Desfrânarea 


Curvie şi preacurvie 


— Doamne-ajută, oameni buni! Continuăm să 
discutăm despre cele opt gânduri rele, aşa cum le-au 
identificat şi le-au descris Sfinţii Părinţi în lucrările 
lor. Am discutat data trecută despre duhul lăcomiei, 
iar astăzi vom discuta despre cel de-al doilea gând al 
răutăţii: duhul desfrânării. Sau, cum mai este numit în 
popor, duhul preacurviei. 

O să începem oarecum abrupt, cu o provocare care 
vine „de pe stradă” Sunt mulţi care se mândresc cu 
cuceririle lor erotice și ca argument în acest sens aduc 
sofismul cum că Dumnezeu a zis să nu preacurvești, 
nu să nu curvești! Am numit asta sofism pentru că vom 
vedea în cele ce urmează că distincţia făcută de către 
apologeții păcatului este una greşită. 

— Din păcate n-o să-i convingem noi pe cei care 
depind de plăcerea acestui păcat, pentru că ei îşi 
tulbură propria minte. Este chiar o boală a minţii, 
o boală a sufletului care afectează mintea. De aceea 
i se şi spune gândul răutăţii. Diavolul, care vrea să 
ne ucidă și răcnește ca un leu, căutând pe cine să 
mai înghită!€, intră în noi prin gânduri. De aceea i se 
spune desfrânării „gând a! răutăţii”. 

Curvie înseamnă relația sexuală dintre bărbat şi 
femeie înainte de căsătorie, adică între un bărbat și 
o femeie necăsătoriți, relație fără binecuvântarea lui 
Dumnezeu. lar preacurvia este relaţia sexuală dintre 
un bărbat căsătorit şi o femeie căsătorită. Aici păcatul 
este dublu: pentru că o dată se calcă Taina Cununiei, 
se batjocoreşte Taina Cununiei, şi în al doilea rând 

este păcatul de adulter, pe care-l face fiecare în parte. 
Orice relaţie sexuală a unuia dintre soți, în afara 
căsătoriei, este adulter. Când ești cununat, aceasta 
este preacurvie. 

Dacă oamenii cred că preacurvie înseamnă prea 
multă curvie, acesta este, cum spui, un sofism. Noi 
ştim foarte bine în adâncul sufletului nostru ce este 
păcat şi ce nu este păcat. Şi ne-o spune chiar tristeţea 
şi lipsa aceasta de împlinire pe care o aduce orice 
patimă: nu numai că nu ne împlineşte făgăduinţa pe 
care o face vrăjmașul la început, când te momeşte, ci 
dimpotrivă, te duce la gol, la pustiire, la ură, la dispreț 
de sine, dispreţ de ceilalţi... 

— În acelaşi timp mai există o semnificatie a 
acestei preacurvii. Dacă ne uităm cum se cheamă 
gândul acesta în grecește, vom descoperi că numele 
lui este pornia. De aici a venit în limbile moderne 
cuvântul „pornografie” Preacurvia este un gând care 
acaparează întreaga ființă a omului, în sensul că se 
referă nu numai la actul în sine, ci se referă şi la gândul 
ca atare. Poţi să spui „nu am curvit, nu am preacurvit 
niciodată” însă mintea şi adâncul sufletului să-ți fie 
plin de astfel de imagini, de intenţii şi de compromisuri 
făcute cu acest gând. Curvia are această dimensiune 
mult mai profundă, care trimite la pornografia care 
pune stăpânire pe minte, pe suflet, pe intenţii. Un sfânt 
părinte îi spunea ucenicului său că nici feciorelnic nu e, 
nici femeie n-a cunoscut. Deci, iată, este o dimensiune 
mult mai profundă. Şi Mântuitorul a atras atenţia de 
multe ori asupra acestui aspect, spunând că „oricine 
se uită la femeie, poftind-o, a şi săvârşit adulter cu ea 
în inima lui! 

— Poate vorbim puţin aici şi despre înțelesul din 

greceşte al cuvântului feciorie, feciorelnic. Acolo este 
un cuvânt care nu se referă la o integritate trupească, 
la o nestricare a trupului prin păcat, ci fecioria este 
o stare de integritate generală, când fiinţa umană 
este nevinovată întreagă. Măicuţa Domnului - care a 
fost, este și va fi fecioară - îi spune îngerului, atunci 
când este anunţată că va naște Prunc: „Cum este mie 
posibil, de vreme ce eu nu ştiu de bărbat?” Este o 
puritate și a gândului, a ştiinţei, a intenţiei, din toate 
punctele de vedere. Aceasta este fecioria. 


De unde ne vine pornografia? 


— Lucrul acesta e foarte important, pentru că noi 
trebuie să intrăm la rădăcina păcatului... 

— lar pornografia... n-aş lua-o numai ca gravare 
a unei imagini indecente, neruşinate, păcătoase, 
nu în afară, ci înăuntru. Deci în mine se grefează şi 
lucrează dinăuntru. 

— De fapt în afară se gravează doar pentru că s-a 
gravat deja înăuntru. 

— Altfel, în mod sănătos omul își întoarce 
privirea de la ceva neplăcut. Nu cred că stă cineva 
să contemple o mizerie. Dacă cineva îşi face nevoile 
pe cărare, nu cred că stă cineva în mijlocul cărării o 
jumătate de oră, să contemple. Ci, instinctiv, fie face 
curat, fie îndepărtează privirea. Faptul că suntem 
atraşi de imagini pornografice arată că ele s-au 
gravat undeva înăuntrul nostru. La consumatorii de 
pornografie, la dependenţii de pornografie - avem 
foarte mulţi astăzi! - este un consum determinat de 
gravarea acestor imagini în mintea lor, în adâncul 
minţii lor, în sufletul lor, încă înainte de a avea puterea 
de discernământ. 

De unde porneşte păcatul acesta? Cum îl atacă pe 
om? În cazul acesta, e clar că în perioada copilăriei 
a fost violat - nu neapărat fizic, dar şi psihic - de 
adulţi. Violat în sensul că puritatea lui a fost violată; 
de exemplu a fost ţinut în braţe în timp ce părinţii se 
uitau la un film pornografic; sau nu chiar pornografic, 
dar cu imagini mai indecente. 

— Pornografia poate să existe numai în subsidiar. 
Și e la fel de agresivă! 

— Sigur. Foarte mulţi oameni spun: „Dar nu era 
chiar pornografie.... Tot ceea ce nu poate fi pus ca 
icoană pe perete, în biserică sau în casă, aceea este 
pornografie. Adică nimeni nu ar putea să-și pună 
imaginile din anumite situații de viață într-un album 
şi să le arate tuturor. Cele care sunt cu binecuvântarea 
lui Dumnezeu - intimitatea dintre bărbat și femeie în 
casa lor, în familia lor - sunt acoperite de Taina Nunții 
şi ele se cer a fi gesturi sacramentale, gesturi ale 
Tainei Nunții... Orice expunere cu intenţia de a şoca, 
de a provoca, devine pornografie. Sunt copii care au 
fost abuzaţi în felul acesta: fie au văzut și au auzit la 
părinţi, fie au văzut la alții mai mari (la început fără 
voia lor), fie au fost abuzați în toate felurile, obligați 
să pună mâna, sau să privească. Nici nu ne putem 
imagina câte forme de abuz sunt acum şi câţi copii 
sunt victimele acestor abuzuri! Când ajung la vârsta 
pubertăţii, a adolescenţei, caută împlinirea acestora. 
Sunt ca nişte tipare lăuntrice care cer împlinirea în 
afară. Atunci sufletul a fost foarte şocat, iar acum 
caută starea de şoc care de data aceasta poate fi 
însoţită de plăcerea păcatului. 

— Mă gândeam că de multe ori pornografia asta 
lăsată în subsidiar, poate chiar nemanifestă, aflată 

cumva în vocabular sau în anumite sugestii, este cel 
puțin la fel de periculoasă. Ca un exemplu, mă gândesc 
la înjurătură. Pentru că eu când eram copil îmi aduc 
aminte cum noi, foarte mici fiind, auzeam pe stradă — 
eu am copilărit într-un cartier muncitoresc - auzeam 
copii mai mari care înjurau de tot felul de lucruri 
despre care noi nici nu ştiam ce înseamnă. Îmi aduc 
aminte că aveam prieteni care întrebau ce înseamnă 
un lucru. Și atunci apărea o adevărată disputatio 
pornografică. lar promiscuitatea aceasta, lipsa de 
educaţie, mediul periferic - se gravează în sufletul 
copilului. 

— Mai este ceva. La un moment dat, undeva, la 
cineva unde nu se vorbea urât, am observat ceva la 
un copil care nu auzise niciodată un astfel de cuvânt. 
A venit cineva şi a spus un asemenea cuvânt, iar 
copilul a râs într-un fel vinovat, într-un fel rușinat, 
atins de izma aceea a păcatului. Era vorba de un 
copil foarte mic, sub 2 ani. După aceea am comentat 
cu părinții care spuneau „Ce ciudat! El n-a auzit 
niciodată cuvântul ăsta, cum de a făcut aşa, de parcă 
s-ar fi simţit vinovat?”. 

Ce este? În aceste cuvinte, la baza lor şi în 
rostirea lor, este duhul desfrânării, care-i un drac. 
Şi e un drac extrem de puternic, cu multă priză faţă de 
om. Prezenţa acestui diavol, energiile lui întunecate, 
rănesc, stânjenesc sufletul nevinovat al copilului. 
Dacă pe cel deja rănit îl provoacă, pe cel nevinovat 
îl stinghereşte şi se simte cumva murdar. Eu cunosc 
fete cuminţi care mărturisesc că în preajma cuiva (a 
unui profesor, a unui bărbat) simt o silă, o scârbă, 
le vine s-o ia la fugă, deşi acela nu le face nimic, nu 
le priveşte în niciun fel... Aici avem de-a face cu un 


220 


scenariu pornografic în mintea celuilalt, o trăire a 
unui păcat acolo, pe care victima o simte şi se simte 
agresată, simte repulsie. E prezenţa diavolului care 
stârneşte cea mai mare repulsie la cei care sunt 
agresați. 


Iluzia şi pretextele desfrânării 


Dar dacă copilul a fost agresat mult înainte de 
vârsta la care poate să ştie ce e bine şi ce e rău, în 
el se naşte o ambiguitate. Se simte şi atras, pentru 
că asta s-a întâmplat undeva într-un mediu familiar, 
într-un mediu în care erau oameni care-l iubeau și 
care erau de-ai casei. Ca urmare, ori e foarte puternic 
atras, ori e foarte puternic respins, dar niciodată nu 
va simţi curat respingere sau curat atracţie. De ce? 
Pentru că sufletul în adâncul lui se simte agresat şi 
are tendinţa să se elibereze, să iasă de sub presiune. 
Astăzi, cei ce produc o „cultură a pornografiei și a 
desfrâului” spun că de vină ar fi culpabilizarea pe 
care a adus-o învățătura creştină, pentru că ni s-a 
spus că nu e frumos și nu e bine. Acestea sunt tot 
pretexte, cum spuneai, care să le justifice aplecarea 
şi plăcerea pentru care au optat. 

— Da, sunt forme de anesteziere, cumva... 

— Sunt încercări de a scăpa de angoasă, de 
durere, de deznădejde. Pentru asta m-am născut eu? 
Să mă agit în jurul unei imagini? Fie că e pe hârtie, 
fie că-i film, fie că-i în mintea mea, este tot o imagine. 
Desfrânatul nu se întâlnește niciodată cu un om 
viu. O femeie desfrânată nu se întâlnește niciodată 
cu un bărbat real. Întotdeauna caută iubirea, caută 
o imagine, caută pe cineva şi nu-l poate găsi pentru 
că nu vede pe nimeni, doar imaginea, imaginile sale. 

lar desfrânatul niciodată nu se întâlnește cu o femeie 
reală. Nici nu-i pasă cum o cheamă, totul este în 
imaginea lui. El se caută pe sine, îşi caută imaginile 
lui pornografice şi plăcerea dependentă de ele. Eu nu 
vreau să acuz, pentru că știu că această patimă este 
o boală grea; sunt însă mulţi care conștientizează 
acest lucru și caută să scape de ea. 

La acest gând al răutăţii întâlnim multe forme 
ale desfrânării: fie „clasică”, să-i zicem aşa, adică un 
număr mai mare de bărbați sau un număr mai mare 
de femei, o nestatornicie în relațiile dintre bărbat și 
femeie, fie în formele perverse mai noi, în formele 
virtuale prin internet, fie în. auto-satisfacere: formele 
prin care oamenii îşi provoacă singuri plăcerea 
și au fantasmele lor. Toate acestea sunt forme de 
desfrânare, sunt forme ale patimii desfrânării. 

Apoi, judecarea celor care desfrânează. Și aceasta 
este o formă de desfrâu. Pentru că în timp ce judecă, 
cel ce o face poate privi fără nicio oprelişte: „la uite 
la ei ce fac!” şi este numai ochi și urechi! Poate privi 
imagini pornografice judecând „Ce porcărie!”, dar se 
uită la toate, ca să vadă cât de mare-i porcăria și cât 
de mare-i mizeria umană. În timpul ăsta omul şi-a 
satisfăcut patima desfrânării, dar și pe aceea de a se 
considera superior. 

— Da, iarăși ambiguitatea asta... 

— Asta-i tehnica diavolului: să ne ducă în 
confuzie, în ceaţă; într-o ceață în privinţa simţirilor și 
a aşezării noastre sufleteşti, dar într-o mare claritate 
logică. Păi putem să avem argumente, şi scheme, și 
dovezi ştiinţifice, că lucrurile sunt cum trebuie... 
Tocmai aici te sperie diavolul, pentru că prea curg 
toate logic; dar omul de bun simţ spune imediat: „A, 

da' asta-i cusută cu aţă albă!'. 
— Prea curg logic şi logica aceasta ajunge să fie 
așa de impecabilă, încât contrazice viața şi realitatea. 
— Da, exact. 


Căutăm iubirea absolută acolo unde nu este 


— Aş dori să mergem mai departe și să vedem care 
sunt remediile împotriva duhului desfrânării. Pentru 
că, aşa cum am văzut şi în cazul lăcomiei, diavolul se 
foloseşte de niște elemente date în natura noastră... 

— Ce este de fapt desfrânarea? Folosirea 
păcătoasă a sexualităţii. Sexualitatea este puterea 
omenească dăruită omului de Dumnezeu. Noi o 
cunoaştem într-o formă schimbată de cum ne-a dat-o 
Dumnezeu de la început. Dar a existat de la început, 
din moment ce a făcut Dumnezeu bărbat și femeie. 
Erau de sexe diferite, deci cu o funcționalitate, cu 
un fel de-a fi, de a respira, de a gândi diferit. Noi o 
cunoaștem aşa cum este ea după cădere, o cunoaştem 
așa cum este ea restaurată în Biserică, prin harul 
lui Dumnezeu. Așa cum o cunoaștem este darul lui 
Dumnezeu și noi putem s-o folosim pentru a ne 
sfinţi, a ne îndumnezei, a ne mântui şi a-l da slavă lui 
Dumnezeu, adică a ne bucura de Dumnezeu în trupul 
nostru, în viața noastră de aici şi în viaţa de veci. 

Această patimă e foarte legată de patima lăcomiei, 
pentru că, de obicei, din patima lăcomiei cazi în 
patima desfrânării. Un desfrânat, dacă a mâncat mult 
și a băut mult, nu va lupta mult cu impulsurile şi cu 
patima. Şi vom vedea la remedii că postul este de 
mare ajutor. 

Aşadar, şi aici patima a pornit de la ceva ce 
aparține firii şi nimic din ce aparţine firii nu este rău. 


23 


Dumnezeu n-a făcut nimic rău şi rușinos în noi. Noi 
folosim rău și ruşinos ceea ce a făcut Dumnezeu în 
noi şi-n jurul nostru. Dar ele nu sunt rele. În acelaşi 
timp, omul, în slăbiciunea lui, caută mângâierile 
pe care le aduce împlinirea oricărei nevoi. Această 
împlinire a nevoii aduce o stare de satisfacţie, o 
stare de bine însoţită de o plăcere, pentru ca omul 
să repete. Căci altfel omul n-ar mai mânca, sau n-ar 
mai avea prunci. Sfântul loan Gură de Aur spune că 
dacă întâlnirea intimă dintre bărbat și femeie n-ar 
fi însoţită de plăcere şi de dorinţa de a o repeta, 
probabil că niciun bărbat n-ar mai sta să-şi crească 
copiii. 

— Aici se petrece o rupere perversă între 
funcțiunea hrănirii sau a sexualităţii ca atare şi 
plăcerea care o însoțește. Adică, plăcerea asta-i ruptă 
din context... 

— Şi e ruptă de izvor! Ce-i plăcerea? Cine a 
pus-o în noi? Că n-am pus-o eu. Plăcerea așa cum o 
simțim noi, în patimi sau în viaţa noastră obişnuită, 
e o formă căzută a plăcerii de Dumnezeu, a bucuriei 
de a fi. Omul a fost făcut de Dumnezeu cu dor şi 
dorire de Dumnezeu. Noi Îl dorim pe Dumnezeu și 
neliniştit este sufletul nostru până când nu-L află 
pe Dumnezeu, cum zice un sfânt. Asta e chemarea 
mea. Prin cădere, dorul acesta de Dumnezeu, care e 
prezent în toţi și-n toate, care se împlineşte fără a se 
epuiza, nemijlocit, față către Faţă, prin comunicare 
directă în rugăciune, cât şi mijlocit: când mănânc un 
măr, mă întâlnesc cu gândul la Dumnezeu, Care S-a 
gândit la mine şi a făcut mărul atât de frumos și bun, 
şi mi-a pus şi pe limbă posibilitatea să simt cât e de 
bun, iar în ochi să văd cât e de frumos! Dar, dacă-i 

dialog între mine și El, eu știu când să mănânc mărul 
şi când nu. Cum fac? Cum spune El, nu cum îmi vine 
mie gândul. Când dorul de Dumnezeu e îndreptat 
către măr în loc să fie îndreptat către Dumnezeu, 
devine dorinţă pătimașă, gând căzut. Şi, în loc să mă 
bucur de Dumnezeu, gustând că bun este El inclusiv 
în măr, în gândul Lui pus în măr, voi trăi doar plăcerea 
produsă de gustul mărului, de plăcerea de pe limbă. 

— E o plăcere care se autonomizează, se rupe de 
izvorul bucuriei, care-i Dumnezeu. 

— În pauzele acestea dintre un măr şi altul, 
între o plăcere şi alta, omul intră în spaimă. Spaima 
singurătăţii. Pentru că el nu-i făcut să trăiască fără 
bucuria comuniunii cu Dumnezeu. Atunci, ca să nu 
trăiască spaima aceea, mai mănâncă un măr. Și când 
iar îl apucă spaima, mai mănâncă unul. Ei, desfrânatul 
la fel. Plăcerea aceea pe care o obţine şi iluzia pe care 
și-o construieşte îi dau o oarecare linişte sufletească 
- chipurile e iubit și iubește, deși poate că nici nu 
știe cum o cheamă pe iubita de un ceas, nici nu-i 
pasă, poate să fie oricine... Când s-a terminat, orice 
plăcere e urmată de o prăbuşire, de o cădere a 
tuturor puterilor care au fost puse în efervescenţă 
pentru obţinerea plăcerii. Apoi, urmează durerea. 
Apoi, ca să scape de durere - şi de neliniștea produsă 
de întrebările inevitabile: „Cine sunt? Ce caut? Oare 
pentru asta m-am născut, să alerg după asta şi după 
asta?...-, ca să scape de angoasa asta, el repetă. 
Şi-şi folosește creativitatea şi genialitatea pentru 
ca să scornească mereu produse sau tehnici mai 
provocatoare, mai... Până înnebuneşte. Pur şi simplu 
asta este o nebunie, o degradare... Dar, pe cale mai 
este și durerea, care ne mai poate trezi. 

Aşadar asta dorim şi în această patimă: Îl dorim 
pe Dumnezeu, dorim iubirea absolută, dorim bucuria 
absolută, dorim dragostea absolută. Dar o căutăm 
unde nu este. Asta-i patima. 


Paşi spre vindecare 


— Să vedem remediile necesare pentru ieşirea din 
patima asta. Vorbeam la un moment dat despre post. 

— Înainte de asta... Primul pas spre însănătoșire 
este să recunoaştem că suntem bolnavi. N-ai cum să 
te faci bine dacă tu crezi că ești bine, că n-ai nicio 
problemă. Trebuie să constat că sunt bolnav, că lucrul 
acesta mă face nefericit. 

— Lucrul acesta e foarte dificil. Și aici mă gândesc 
nu numai la boala sufletească, ci la boală în general. 
E foarte interesant cum omul nu acceptă nici boala 
fizică măcar ca idee, refuză să meargă la doctor până 
în ultima clipă... 

— Da. De aceea primul pas este această 
responsabilitate față de mine: ceva nu e în regulă 
cu mine, am o problemă. Care-i problema? Să încerc 
să o definesc. Apoi să fiu onest cu mine, să-mi pun 
întrebarea: „Vreau să scap de ea sau îmi face plăcere 
s-o menţin?” Că nu-i nimic, pot să prefer să mor de 
cancer la plămâni, nu mă opreşte nimeni! Da, într-un 
fel mă sinucid, dau socoteală în fața lui Dumnezeu şi 
gata! Dar să nu mă mint pe mine că „Vai, nu știu de ce 
n-ain avut noroc şi am făcut cancer!”. Deşi eu fumez, 
nu? De exemplu. 

Apoi, trebuie să-mi fac o lisă cu avantaje și 
dezavantaje, ca să rup starea aceasta de ambiguitate 
şi confuzie pe care o aduce patima. Şi să zic: dacă 
rămân desfrânat, iată care sunt avantajele mele; dar 

iată care sunt pierderile. Şi ce fac: mai îndur asta? 
Este o prostie să-mi imaginez că aş putea vreodată 
să inventez tehnici sau substanţe care să mă scape 
de consecinţele neplăcute ale păcatului. Nu există! 
Inventăm mereu și mereu rămânem vulnerabili. Am 
inventat atâtea... - câte n-am inventat? - şi tot vine 
durerea. Pentru că e pusă de Dumnezeu, ca strigare 
a Lui: „Salvează-te, omule! Nu te distruge pentru o 
bombonică, pentru un ciob de sticlă...” 

Când m-am hotărât: nu mai vreau să sufăr, vreau 
să mă bucur, deja am pornit pe calea sănătăţii. 

Apoi mă duc la doctor. Care-i doctorul cel mai 
priceput de inimă, dacă eu sunt bolnav de inimă? 
Care-i doctorul priceput duhovniceşte? Numai 
Dumnezeu poate să mă scape de patima asta. Atunci 
mă duc la Dumnezeu. Unde este Dumnezeu? Acolo? 
Acolo mă duc. Ce trebuie să fac? Când mă ducla doctor 
şi-mi spune ce să fac, respect rețeta. Aici la fel. Ce-mi 
spune să fac? Să mă pocăiesc, să mă spovedesc? Asta 
fac! 

Aşadar, după ce am acceptat că sunt bolnav, am 
acceptat că sunt neputincios, că eu singur nu-mi pot 
rezolva problema, merg şi dau această neputinţă 
lui Dumnezeu, o mărturisesc în fața lui Dumnezeu 
şi cer mila și ajutorul Lui. Aici începe minunea. Aici 
descopăr că sunt iubit şi nu mai trebuie să alerg după 
femei sau după bărbaţi, pentru că eu sunt iubit sau 
sunt iubită de Dumnezeu. Întâlnesc dragostea, mă 
întâlnesc cu lubirea în Persoană! Şi mă minunez, şi 
nu-mi vine să cred! Pe mine, desfrânatul? Pe mine, 
desfrânata? Da, pe tine! 

— E nevoie așadar de această ruptură de 
logică sau ieșire din vechea logică şi începutul vieţii 

noastre cu Dumnezeu. Să-L căutăm pe El ca Medicul 
desăvârșit, ca Cel care ne dă doctoria nemuririi, cum 
spunea Sfântul Ignatie al Antiohiei. 

— După aceea avem: postul, rugăciunea lui 
lisus care alungă acest diavol al desfrânării, apoi 
îngenuncherile, mătăniile, închinăciunile, privirea 
icoanelor, rugăciunea la icoane ca să ne curățim 
mintea. Și mai avem şi munca fizică, să ne obosim 
trupul cu o muncă cinstită, să ne bucurăm de muncă, 
pentru a putea să-l dăm slavă lui Dumnezeu. Postul e 
foarte important. Și spovedania foarte deasă. Şi mila 
lui Dumnezeu. 


Dezordinea din viaţa părinților 


— Ce remedii ar mai fi la acest gând al preacurviei, 
gând care devine o boală necruțătoare atunci când 
este acceptat în suflet? 

— În primul rând trebuie să luăm aminte cum 
ne-am născut. Unii duhovnici - de exemplu părintele 
Arsenie Boca, dar nu numai - ne avertizează că 
un prunc se poate naște rănit deja de lucrarea 
demonului desfrânării, dacă părinţii nu au dus o 
viață intimă după rânduiala Sfintei Biserici. După 
această rânduială, în momentul în care mama află 
că este însărcinată, cei doi soţi intră în abstinenţă 
şi-şi revarsă dragostea unul asupra altuia protejând 
copilul, rodul dragostei lor, dovedind astfel că ei s-au 
căsătorit ca să se iubească, nu doar ca să aibă relații 
intime care sunt doar una din formele iubirii din 
căsnicie, nu o exclusivitate. Atunci harul Cununiei va 
da putere pentru această manieră de a iubi. 

Altfel, dacă viaţa intimă este prelungită, mai ales 
dacă e dusă până aproape de nașterea pruncului, el 

va fi foarte afectat de trăirile, de emoțiile pe care le 
stârnește această îmbrăţişare, mai ales dacă nu este 
făcută în duh de rugăciune şi cu meșteşugul care este 
specific vieţii creștinești în cele mai mici amănunte 
ale ei. 

Mulţi medici, mulți psihologi spun că unii părinţi 
se plâng de nişte comportamente destul de ciudate 
ale copiilor, care fac diferite mişcări prin care îşi 
ating părţile intime producându-şi o plăcere care 
uneori este dusă dincolo de limite, de exemplu până 
când leșină. Sunt din ce în ce mai multe astfel de 
manifestări. 

— La adolescenti sau la copii? 

— La copii, chiar la copiii foarte mici. De la doi, 
trei ani. De altminteri, terapeuţii ortodocși arată 
că în perioada copilăriei, când copilul este foarte 
speriat sau neiubit, sau când părinţii se ceartă, când 
sunt multe scandaluri, sau când stau în prezența 
televizorului unde sunt filme de groază sau cu 
desfrâu, cu zgomote şi sunete despre care copilul 
nu știe că sunt ficţiune şi le trăieşte ca pe o realitate 
îngrozitoare. Și fără apărarea cunoașterii raţionale. 
Din cauza acestor spaime el caută o adăpostire. Or, 
mângâierea organelor genitale, atingerea părţilor 
intime care este însoțită de plăcere, le aduce o linişte, 
o descărcare de tensiune, de angoasă, de spaimă. 
Apoi, mai târziu, când apar primele impulsuri sexuale, 
aceste atingeri, însoţite de imagini şi gânduri, devin 
acte ale desfrâului. 

De aceea, părinţii trebuie să fie foarte atenţi. În 
perioada aceasta copilul nu desfrânează - el nu ştie 
nimic, ci doar fuge de realitatea dureroasă căutând o 
scăpare într-o realitate plăcută, așa cum face și omul 

primitiv care crede că a scăpat de necazuri dacă 
trăieşte o plăcere: mănâncă, sau are relaţii intime, 
sau bea. Dar încet, încet, aceasta degenerează, mai 
ales dacă este cultivată de imagini, de filme, de lipsa 
de rânduială în viața intimă a părinţilor... Există mulţi 
tineri care se descoperă cu nenorocirea aceasta, cu 
orientare nedefinită - sunt băieţi şi se simt fete, fete şi 
se simt băieţi. Aceasta se numește lipsă de identitate 
sexuală şi vine și de la dezordinea în educaţie, de la 
evenimentele din copilărie. 

Atunci când vorbim despre remedii trebuie să ne 
întoarcem aici. Dar nu ca psihanaliză, ci ca să iertăm. 
Demonii profită de afectele noastre, de slăbiciunile 
noastre. De exemplu, foamea nu este păcat. Dar 
când omori pentru că ţi-e foame, acesta este păcat. 
Slăbiciunea de a avea foame - această slăbiciune de 
a avea foame nu exista înainte de cădere - mă face să 
cad mai uşor în păcat. Aceasta este neputinţa apărută 
în om în urma păcatului strămoșesc. E important însă 
să ştim că şi dacă cineva a trăit asemenea evenimente 
neplăcute în copilărie, dacă s-a născut într-un 
mediu nefericit, dacă a trăit într-un loc promiscuu, 
nu este exclus de la sfințenie, nu este exclus de la 
vindecare. Doar că trebuie să-și conştientizeze rănile 
şi neputinţele şi să-L. aducă pe Doctorul sufletelor 
noastre - Dumnezeu - în viaţa sa, inclusiv în rănile 
sale. Şi asta presupune iertare. lertare pentru că 
de obicei când suntem răniţi simțim nevoia să ne 
răzbunăm; sau, prin mimetism, facem acelaşi lucru 
mai departe. Și este ucigător. De multe ori simțim 
asta şi ne gândim: „Uite, așa făcea şi tata, tot aşa fac 
şi eu!'. Şi, chiar dacă reuşim să ne abţinem în zilele 
bune, În momentele de criză sau în momentele în 

care am scăpat din mână una din patimi, atunci acest 
fel de a fi reapare la noi. Şi trebuie să veghem toată 
viața. 


Nu suntem doar biologie 


— Mi se pare foarte importantă distincția aceasta 
dintre sfera medicală şi sfera duhovnicească. Pentru 
Că ceea ce m-a impresionat neplăcut de cele mai multe 
ori atunci când am asistat la o polemică între apără- 
torii dreptei credințe şi reprezentanţii așa-ziselor 
orientări sexuale de alt fel, cum sunt homosexualii, 
este aducerea discuţiei cu obstinație de către aceștia 
din urmă pe tărâmul biologiei, fără a lua în discuţie 
aspectul duhovnicesc. Ţin minte, maică, când eraţi la 
un moment dat la postul de televiziune Pax şi discutați 
cu un grup de persoane din acestea de altă orientare 
sexuală, cum îşi zic ei, şi mă miram cum respectivii nu 
acceptau discuţia pe tărâm duhovnicesc. Problema 
lor era una biologică. Reducând-o la un aspect strict 
biologic, celelalte aspecte, ca de pildă păcatul, le era 
total străin. Nimeni dintre ei nu discuta despre păcat, 
despre faptul că lucrul acesta este un păcat. 

— Ei, e acel materialism vulgar care de mult nu 
mai este valabil. Ce este dureros e că ei nici măcar 
psihologic nu pun problema... Pentru că, de fapt, 
desfrânarea şi orientarea aceasta bolnavă spre 
homosexualitate, sau spre pedofilie, sau spre alte 
porniri împotriva firii, acestea nu sunt biologice! 
Dumnezeu nu a făcut biologia noastră aşa. Biologia 
noastră este sănătoasă. Acestea sunt psihologice, 
sunt răni emoţionale, răni psihologice, răni ale 
psihismului nostru - în urina unui viol, unui abuz, a 
unei proaste educații, a unei eredități bolnave, a unor 

traume din alte generaţii şi multe altele din acest 
domeniu. Hai să zicem - cum spun unii, deși ştiinţa 
n-a demonstrat asta! - că ar fi chiar genetic. Dar ce 
e gena? Este o informație pusă acolo, care poate fi 
citită așa, sau altfel. 

Ce trebuie să descoperim de fapt este că acesta e 
gând. Cum ziceam, acestea sunt gânduri ale răutăţii. 
lar gândul nostru este însămânţat de gând drăcesc. 
Rănile noastre emoționale sunt imediat infectate 
de duhurile răutăţii, aşa cum o rană a trupului se 
infectează imediat cu microbii din jurul nostru. O rană 
emoţională, un țipăt, o jignire, un abuz, un gest făcut 
urât, surprinderea părinţilor în momente intime, 
arătarea părții rușinoase unui copil mic în glumă sau 
spre a-l speria, toate acestea sunt răni care, dacă nu 
sunt îngrijite duhovniceşte, se infectează cu duhurile 
răutății. Majoritatea dintre noi avem sufletul rănit — 
de fel de fel de întâmplări din copilărie - şi inflamat. 
În această inflamație, în loc de microbi sunt draci. 
Și lucrarea diavolului tocmai asta este, să ne facă să 
credem că totul nu-i decât biologie. Ori asta e păcat 
împotriva Duhului Sfânt! Pentru că Dumnezeu n-a 
făcut biologicul aşa. Dumnezeu a făcut biolagicul 
nostru ca lăcaș al Lui. Trupul omului cu biologia lui 
este făcut să fie templul Duhului Sfânt, nu capişte de 
draci. 

— Apropo de arătarea părţilor necuviincioase 
către copii, de multe ori lucrul acesta nu se întâmplă ca 
atare, dar se întâmplă altceva: rostirea în înjurătură. 
Pornografia aceasta verbală cred că este de multe ori 
mult mai prezentă decât pornografia propriu-zisă, 
iar copilul, de când este prunc, începe să viețuiască 
într-un mediu inflamat de cuvintele acestea şi de 

dracii care locuiesc în aceste cuvinte. 

— Noi trăim cu iluzia că nu-i decât un cuvânt. 
Dar nu există „Nu-i decât un cuvânt!” Cuvântul 
lui Dumnezeu Întrupat, Hristos, a spus că vom da 
socoteală de orice cuvânt. De ce? Pentru că orice 
cuvânt omenesc este încărcat ori de energiile 
necreate ale Duhului Sfânt, ori de cele create și 
căzute ale diavolilor. Nu există cuvânt omenesc care 
să fie doar aer scos dintr-un plămân. 

— Cum se face totuși că la noi, la români - dar 
nu numai la români, ci în general la popoarele est 
europene, sud europene - înjurătura e aşa de prezentă? 
La popoarele germanice, de pildă, ea e absentă. 

— Cineva dădea o explicație: „Păi dacă noi am 
fost blânzi și nu i-am ars pe rug pe vrăjitori și pe 
descântători, din cauza asta dracii și-au făcut cuib în 
Noi...” [râde] 

— Adevărul e că sunt popoare care au şi ars pe 
rug, și şi înjură. [râde] 

— Da... Noi zicem, aşa, că suntem mai încercaţi, 
mai ispitiți, pentru că popoarele mai aproape de 
Dumnezeu, mai aproape de Ortodoxie, sunt și mai 
ispitite... Dar toate acestea sunt vorbe, nu sunt 
explicații. E de fapt lepădarea noastră de Dumnezeu. 
Păcatul acesta fundamental al omului de a nu 
răbda nicio insatisfacţie, nicio durere, aceasta este 
explicaţia... Lipsa de răbdare şi nevoia imediată de 
satisfacţie. Înjurătura, ţipătul, lovirea, toate acestea 
aduc o plăcere imediată, o descărcare imediată. 
Omul, când nu i se împlineşte o dorinţă, când nu 
i se împlineşte o nevoie, el are deja substanţele 
hormonale necesare pentru a acţiona. lar dacă 
primeşte o piedică din atară, dacă e oprit, acest 

surplus de substanţe, de hormoni, se cere lucrat. lar 
noi, în loc să strigăm la Dumnezeu, sau să facem ceva 
constructiv, îl lovim pe aproapele într-o descărcare 
prin care aceste substanţe care sunt în surplus 
în sângele nostru se consumă. lar acţiunea asta 
e însoţită de o plăcere, plăcerea de a te ușura. Dar 
noi nu ne dăm seama că - așa cum spunea odată un 
părinte într-o predică - te-ai ușurat pentru un cuvânt 
şi te îngreunezi în iad, te încarci cu duhuri care te 
târăsc în fundul iadului... 


Conştientizarea. Să ne iubim pe noi și să urâm 
răul din noi 


Deci, întorcându-ne la remedii pentru patima 
desfrânării, să luăm aminte. Dumnezeu ne învăţă: 
„lertaţi şi veţi fi iertaţi”; „Cu măsura cu care măsurați 
vi se va măsura”; „Nu judecaţi şi nu veţi fi judecaţi”... 
Așa trebuie să ne cercetăm toate rănile sufleteşti. 
Când ne cercetăm rănile, să ne gândim numai la ce am 
făcut noi. Când ne spovedim, egoul nostru primitiv 
ne împinge să-l spunem pe cel care ne-a împins spre 
păcat, să zicem că: „Eu nu m-aș fi înfuriat dacă el nu 
m-ar fi provocat!”. Să nu mergem mai departe cu asta, 
căci nu aceasta trebuie să facem. Să nu acuzăm - că 
aşa am căzut din Rai! -, ci să iertăm. Da, e adevărat că 
am înjurat pentru că l-am auzit pe tata înjurând. Dar 
să nu mă oprescaici, că e judecată. Ci să zic: „Doamne, 
iartă-l pe tatăl meu şi ajută-mă să nu duc mai departe 
asta! lată, astăzi, la 30 de ani, la 40, la 60 de ani, mi-am 
dat seama că-i păcat! Şi, în clipa asta, în care îmi dau 
seama că am făcut atâta păcat fără să ştiu că e păcat, 
jartă-mă şi pe mine, și iartă-l şi pe tatăl meu!”. 

De unde vine această râvnă a noastră de a acuza 

şi de a judeca pe aproapele, în loc să cerem iertare 
pentru noi şi pentru celălalt? Aceasta e o întrebare 
care mă macină, mă chinuieşte. De unde vine? 

— Da, mă întreb şi eu! 

— Nu ştii, nu? De ce? Nici nu-ţi aduce niciun 
folos, nu? Eu cred că vine de la faptul că omul urăşte 
răul. Aceasta este o ură sănătoasă. Dumnezeu a pus 
în noi mânia împotriva răului și ura împotriva răului. 
Dar noi nu mai știm ce este răul. Nu ştim că răul este 
o lucrare, nu ştim că răul este o faptă, nu ştim că 
răul este gând diavolesc pus în lucrare de om prin 
cuvânt, sau gând, sau prin faptă. Şi n-am învăţat să 
urâm răul şi să iubim omul. Aici este toată lucrarea 
lui Dumnezeu şi aici ne ajută harul: să ne iubim pe 
noi şi să urâm răul din noi. Dacă te-ai murdărit de 
ceva scârbos pe mâini, simţi repulsie şi ai o dorință 
fierbinte și urgentă să te speli pe mâini. Nu? Nici 
prin cap nu-ţi trece să-ți tai mâna sau să spui „Ce 
mână dobitoacă, uite ce-a făcut!”. Să descoperim și 
să învăţăm această distincție între persoană și răul 
pe care l-a făcut! Se întâmplă să știm teoretic, dar în 
vâltoarea trăirilor iar confundăm persoana cu răul şi 
iar cădem, dar măcar să conştientizăm asta! Acesta ar 
fi şi remediul împotriva desfrânării. Cred că nimeni 
nu se poate vindeca de o boală dacă nu-şi dă seama 
că-l doare, că-i face rău, dacă nu se hotărăşte să se 
jubească pe sine urând păcatul care îl chinuie. 

Aşadar, primul pas este conştientizarea şi 
recunoaşterea bolii. Apoi să facă socoteala: ce îi 
place și ce nu-i place; ce îi face bine și ce îi face rău; ce 
înseamnă bine şi ce înseamnă rău. Atunci se va stârni 
dorinţa de vindecare. 

Logica noastră este bolnavă. 
Să apelăm la gândirea lui Dumnezeu 


— Aici e o ruptură în logica omului. O altă 
explicație a tendinței noastre de a arunca vina pe 
celălalt este comoditatea pe care ţi-o dă acest lucru. 
Este cel mai la îndemână răspuns, cel mai simplu. 
Decât să intru în logica asta despre care e vorba aici, 
care e o ruptură incomodă, mult mai la îndemână 
Îmi este să zic: „Maica Siluana m-a pus să fac asta!" E 
delegarea responsabilităţii care ușurează pe moment 
foarte mult situaţia în care se află păcătosul. 

— lată, asta trebuie să facem ca să ne vindecăm.: 
să ne dăm seama că logica noastră este bolnavă. Cred 
că cel mai mare dar pe care mi l-a făcut Dumnezeu 
a fost să-mi dau seama că gândirea mea, simţirea 
mea și logica mea sunt bolnave. Sigur că gândesc, şi 
chiar mă mândresc că gândesc mai mult și mai bine 
decât alții, dar eu ştiu fundamental că gândirea mea 
este bolnavă. Aşa că, imediat ce mă trezesc, apelez la 
gândirea lui Dumnezeu, mă compar cu ea, primesc 
gândirea Lui. Remediul este acesta: ce gândește 
Dumnezeu despre asta, ce spune Dumnezeu despre 
asta? Să citesc cuvântul Lui, să ascult cuvântul Lui, 
să primesc doctoria pe care mi-o dă El. Că zice: lată, 
vă spăl în Sfântul Botez şi vă curăț. lată, vă dau 
har să luptaţi împotrivă. lată, vă dau rugăciunea - 
alt remediu! lată, vă dau Spovedania, să vă spălaţi 
sufletul când se murdărește! Ai căzut de douăzeci de 
ori? De douăzeci de ori spovedeşte-te. Zi că-i păcat, 
cere iertare de la Dumnezeu! N-ai să te spovedești 
într-o zi de douăzeci de ori, dar paţi să zici de 
douăzeci de ori pe zi: „Doamne, iartă-mă, sunt un 
dobitoc înaintea Ta! 

Apoi, Împărtăşania după rânduială este 
leacul leacului! E leacul care ne vindecă. Citirea 
din Scriptură cu cutremur - căci e cuvântul lui 
Dumnezeu care pe unde trece curăţă, vindecă. 
Postul, de asemenea. Desfrânarea e foarte legată de 
mâncare. Dacă postim după rânduială, vom lupta mai 
uşor. Oboseala trupului. Trupul trebuie să depună 
o activitate. Mătăniile, închinăciunile, includerea 
trupului în rugăciune. 

Apoi avem remediul pentru cel care este grav 
bolnav. Am primit un mesaj de la un copil de 13 
ani, care strigă: „Maică, ajută-mă să scap de dracul 
desfrânării, de patima desfrânării!”. La 13 ani! Zice: 
„Nu pot să ies pe stradă pentru că orice femeie 
întâlnesc, o văd dezbrăcată, în imaginile pe care le-am 
văzut pe internet!”. Și a rânduit Dumnezeu că a dat 
peste site-ul acesta al nostru și i-a venit ideea să se 
vindece, cu mila lui Dumnezeu. Dar gândiţi-vă cât de 
greu este! Ei, când am ajuns într-un stadiu atât de 
avansat, un alt remediu este strigarea frecventă la 
Dumnezeu, privirea icoanei Răstignirii Lui, care 
are mare putere. Rostirea rugăciunii Tatăl nostru 
cât mai des, rostirea rugăciunii Doamne lisuse 
Hristoase, Fiul lui Dumnezeu, miluiește-mă pe 
mine, păcătosul! Rostirea Crezului. Crezul este o 
rugăciune, nu este numai o declaraţie de credinţă. 
Este o rugăciune pentru care au murit milioane de 
sfinţi martiri. Şi toate rugăciunile lor ne ajută când 
spunem Crezul. 

Şi, desigur, verificarea rănilor noastre şi vin- 
decarea lor prin iertare. lertarea este un proces 
delicat şi în mai mulți paşi. Nu înseamnă că iert doar 
dacă spun că iert. Apoi, de multe ori, noi îi iubim pe 

cei care ne-au rănit, pentru că cele mai multe şi mai 
grele răni le primim de la cei din familia noastră. Şi, 
pentru că-i iubim totuşi, ne e greu să recunoaştem că 
ne-au rănit... Dar iertarea faptei şi iubirea făptaşului, 
aceasta ne poate ajuta să ne vindecăm sufletul şi să 
salvăm iubirea. 

Citirea psalmilor. Psaltirea este un remediu 
extraordinar. Acolo ne spunem toate păsurile! 

Apoi, arătarea de sine lui Dumnezeu - să ne 
arătăm lui Dumnezeu orice am face: când vine gândul, 
când chiar ai căzut, când te uiţi unde nu trebuie... 

Şi, nu în ultimul rând, fuga de ocazii e un 
remediu. Fuga de ocaziile care ne duc în ispită, acesta 
este primul lucru! Dacă te frige, nu bagi piciorul în 
foc. E la mintea cocoșului. Dar noi nu suntem cocoșşi, 
suntem mai deştepţi... 


Strigare şi mărturisire permanentă 


Deci toate acestea sunt remedii. Și să avem 
strigarea asta la Dumnezeu, mărturisirea 
permanentă: „la uite, Doamne, ce am eu în cap! Uite 
ce fac eu acum! Doamne, miluieşte-mă, scapă-mă de 
gândul ăsta!” Gândul se întoarce, dar şi eu strig din 
nou la Dumnezeu; că e război. Şi văzând Dumnezeu 
buna noastră voinţă, ne vindecă. Dar trebuie să ne 
străduim! Să nu uităm că păcatul și-a făcut o fire a 
lui, o deprindere, care este ca o altă viață, ca o altă 
fire în firea noastră. Sunt legăturile acelea, sinapsele, 
şi toate comenzile inconștiente care se dau pentru 
împlinirea gesturilor... 

— Da, aceasta nu se realizează o dată pentru 
totdeauna, ci de fiecare dată trebuie să facem aşa. Aici 
e un lucru care e trecut cu vederea de foarte multe ori 

de către cei care sunt începători în ale duhovniciei: 
faptul că cei mai multi dintre ei speră că lucrurile se 
rezolvă o dată pentru totdeauna. Personal, deși ştiu că 
logica mea e greșită și am învăţat cam care este logica 
adevărată, descopăr de fiecare dată noi aspecte ale 
vechii logici în mine. Și mă mir cum de au rămas acolo, 
cum de până acum nu am scos-o la capăt cu ele... 

— Să te miri că ţi-a trecut prin cap aşa ceva! 
[râde] Aici cred că - Doamne, iartă-mă! - e puţin şi 
„vina” lui Dumnezeu. De ce? Pentru că, în iubirea Lui 
și în pedagogia Lui, când ne întoarcem ia credinţă 
sau când facem un pas mai mare, o săritură mai 
curajoasă în credinţă, vine cu harul. Vine harul şi-ţi 
arată: „lată ce, cum poţi tu să trăieşti, să fii!”. Şi vezi 
totul curat, nu judeci pe nimeni, totul e luminos, 
rugăciunea țâșneşte, la slujbă ești plin de lacrimi și 
de bucurie și zici „lată-mă, iată sfântul! lată sfânta!”, 
Apoi, harul pleacă. Pleacă și te întorci înapoi la tine, 
cu deprinderile tale, cu sinapsele tale, cu hormonii 
tăi, cu neputinţele tale, straturi, straturi, straturi 
de străbătut ca să ajungi „Acolo unde locuieşte EI”, 
în inima ta. După ce le-am terminat pe ale noastre 
vin ale tatălui, ale mamei, ale bâtei!”, ale bâtului și 
toate ale neamului nostru. Că trebuie să ne mântuim 
până la al nu știu câtelea neam... Și toate acestea 
sunt scrise în cartea vieții mele, iar eu trebuie să-L 
chem pe Domnul acolo şi cu Numele Lui să merg 
până în adâncul cămării celei de taină a inimii mele. 
Da, harul se retrage și ne ajută, lucrează cu noi, în 
ascuns. Toată viața asta de luptă e ascunsă cu Hristos 
în Dumnezeu... lată de ce încă „n-ai scos-o la capăt” 
cu acele rămăşiţe! 


1? Repional, bâta = bunica. 

„.... 4 


Mai mult, noi suntem în timp şi nu putem trăi 
veşnicia decât în fiecare secundă. Eu în fiecare 
secundă mă nasc și mă botez. Cresc o secundă până 
la sfinţenie și mă prăbușesc în următoarea până la 
iad... E atât de complicat, încât dacă n-ar fi o treabă 
dumnezeiască, eu aş muri. Aş muri de uimire, de 
spaimă, de lipsă de nădejde! Pentru că, atunci când 
zici că ai biruit şi tu ceva, te trezeşti că ai căzut mai 
rău decât te aşteptai!... 

— De aceea mulți dintre Părinţii Bisericii spun 
că cel mai de ajutor este să ne punem nădejdea în 
Dumnezeu. M-a impresionat faptul că, atunci când 
vorbește de duhul curviei, Sfântul loan Casian de 
pildă, în primul volum din Filocalie, spune că dacă nu 
ne punem cu totul nădejdea în Dumnezeu nu reuşim 
să scăpăm de acest gând, pentru că lucrurile sunt prea 
complicate pentru noi. 

— Şi mai ales la bărbat este complicat, pentru că 
este un imperativ al firii. lar dacă ai apucat să cazi... 
Femeile ar trebui să înveţe lucrul acesta și să nu mai 
provoace! Ele, chipurile, nu-și dau seama cât este de 
grav ... 

— Asta are de-a face şi cu faptul că noi gândim 
în termeni foarte egalitari până şi relația dintre 
bărbat și femeie, constituţia feminină şi constituția 
masculină. Şi unul şi altul simt și trăiesc sexualitatea, 
însă în moduri diferite. Egalitarismul acesta sexual de 
astăzi tinde să le niveleze, tinde să spună că e același 
lucru... 

— Pentru că nu mai avem ochiul acela care 
priveşte taina celuilalt şi care îi simte mișcările 
sufletului şi neputinţele. Și nici nu suntem atenți 
măcar la glasul ştiinţei care mărturiseşte, cu dovezi 

experimentale, cât de diferiți sunt între ei bărbatul 
şi femeia! 

Aşa că ne rămâne, cu adevărat, nădejdea în mila 
lui Dumnezeu, milă pe care să o cerem în slujbe, în 
spovedanii, în rugăciunile de dimineaţă, de seară, de 
toată vremea. Dar mai ales în momentul în care vine 
ispita, să zicem: „Doamne, scapă-mă, uite ce-mi vine 
acum! Doamne, mor! Doamne, ard! Doamne, nu mă 
lăsa!” Şi vom trăi minuni. Dar omul în acele momente 
are tendinţa să-L lase deoparte puţin pe Dumnezeu... 
Sau zice „Fie ce-o fi!'. Ei, acest „Fie ce-o fi!” e vocea 
duhului rău. Dar cine vrea se mântuiește, pentru că 
Dumnezeu nu aşteaptă decât puţină bunăvoință de 
la noi. 

— Cu aceste cuvinte încheiem emisiunea noastră 
dându-vă întâlnire săptămâna viitoare, când vom 
discuta despre duhul arghirofiliei, sau duhul iubirii de 
arginţi, cum este numit în limba noastră românească. 
Până atunci... 

— Bucurie sfântă şi curaj! 


241 


Avariţia 

Reporter: Doamne-ajută, Stimaţi ascultători. Con- 
tinuăm discuţia noastră despre cele opt gânduri rele. 
Am vorbit până acum despre duhul lăcomiei şi despre 
duhul preacurviei. Cel de-al treilea duh al răutăţii 
despre care ne învaţă Sfinţii Părinţi ai Bisericii noastre 
este numit duhul arghirofiliei. Sau, pe româneşte, duhul 
iubirii de arginți. Adică duhul iubirii de bani, duhul 
iubirii de avere, duhul avariţiei, ca să zicem pe înţelesul 
tuturor. Ca de fiecare dată, o să încercăm să-l descriem 
puţin şi să vedem cum putem lupta împotriva lui. 


Infinitul prost 


Reporter: — Poate că duhul acesta, alături de cel 
al preacurviei, este cel mai actual, cel mai prezent în 
lumea noastră de astăzi, îl întâlnim peste tot. Trăim 
într-o vreme mamonistă, trăim într-un eon al lui 
Mamona. Poate că există perioade istorice în care 
câte un diavol îşi face de cap. În perioada actuală 
diavolul preacurviei și Mamona își fac cu prisosință 
de cap. Este suficient să ne uităm în jur, este suficient 
să ne uităm la pseudo-pedagogia cu care suntem 
sfătuiţi zi de zi, prin toate mijloacele de comunicare 
în masă. Toată lumea îşi doreşte bani. Este rău? Este 
bine? E normal? E anormal? Și, pentru a ascuţi puţin 
întrebarea: banul este un lucru normal, care are de a 
face cu normalitatea unei lumi bine rânduite, sau este 
de la bun început ceva rău? 

Maica Siluana: — La bun început... n-a fost! Bunul 
început nu a avut bani. Bunul nostru început a fost 
în Rai şi nu aveam nevoie de bani aşa cum nu aveam 
nevoie nici de mâncare. Nu aveam nicio nevoie. Dar 
după cădere şi după instalarea omului în starea 

căzută, când a fost ajutat de Dumnezeu să facă față 
acesteia - cu trup, cu haină de piele - atunci lucrurile 
s-au schimbat. A început o civilizație bazată pe târg, 
pe schimb, pe diversificare. 

— Și schimbul se desfăşoară pentru că există 
nevoile. Şi nevoile există pentru că există păcatul. 

— Da. Aşa că, până vom ajunge la sfârşitul 
acestui veac, banul va fi prezent. Este o necesitate 
pentru lumea căzută. Când a venit Mântuitorul, El 
n-a desfiinţat acest lucru, ci ne-a arătat ce să facem 
cu el... 

— Daţi Cezarului ceea ce este al Cezarului şi lui 
Dumnezeu ceea ce este al lui Dumnezeu. 

— Ca urmare, noi, deocamdată, avem de făcut un 
singur lucru: să facem cu banii ceea ce se cuvine, ce ne 
învață Dumnezeu. După cum vedem în patima despre 
care vorbim, numele ei nu este „patima de bani”, nu 
este „patima averii”, ci a iubirii de avere. Păcatulistă 
în iubirea de avere. Or iubirea... Ce este iubirea? Este 
o foame a persoanei pentru altă persoană, o foame a 
sinelui pentru alt sine, este o foame de Ala O, (game 
de Cineva! iii 

— De cineva, da... lubirea are de la pila ae 
un caracter personal. Nu pot iubi decât pe.cineva, o 
persoană. si 

— Exact! Or, căderea şi îmbolnăiărea noastră 
a fost tocmai această pervertire a iubirii, dintr-o 
deschidere de a primi pe Cineva şi de â:se 'dărui 
pe sine Cuiva, dintr-o primire a altcuiva: în tine, în 
iubirea de ceva. Asta a fost căderea. Gând Evaavăzut 
fructul pe care nu avea binecuvântare să-l mănânce 
- deocamdată - şi nu L-a mai.văzut.pe Cineva-ul 
care făcuse fructul şi care i-l dădea sau nuii-l dădea, 


243 


după cum binevoia, atunci a apărut iubirea de ceva. 
A căzut iubirea în iubirea de ceva. Atunci dorul, 
această deschidere a sufletului omenesc făcut de 
Dumnezeu nesățios, flămând - pentru că el a fost 
făcut să se plinească, să se umple de Dumnezeu, să 
se îndumnezeiască -, acest dor s-a spart în dorinţe 
care apoi s-au prăbuşit în pofte. Dorul de Dumnezeu, 
pe Care-L întâlnea și în cele din jur, s-a transformat 
în pofta de ceva. Şi cum acest dor de Dumnezeu, de 
Cineva-ul absolut, nu poate fi ostoit de nimic, nici 
pofta căzută nu poate fi potolită de nimic. De îndată 
ce e satisfăcută, moare ca să reapară și mai tiranică, 
în alte forme... Balaurul cu șapte capete... Omul care 
nu descoperă asta va cădea în infinitul prost, cum 
spunea Noica şi cum spun filosofii, adică va aduna 
din ce în ce mai multe lucruri, doar-doar o umple 
hăul acesta care este în noi, această foame și această 
nelinişte care este în noi. 

— Da, e disperarea asta - a infinitului prost, cum 
spuneți - a lui unu, plus unu, plus unu, plus unu... 
care poate continua la nesfârșit, care nu se termină 
niciodată. Spre deosebire de dragostea ca dragoste 
personală, cum este ea de fapt, care își găseşte 
întotdeauna ținta în celălalt, aici este o obiectualizare 
a dragostei... Obsesia de a avea nu este niciodată 
satisfăcută. Pentru că de foarte multe ori, oamenii 
foarte avuţi sunt chinuiţi de Mamona şi suferă de 
arghirofilia aceasta. 

— Şi ce chin! Chinul e că, după ce ai şi ai început 
să ai, în loc să te bucuri de ceea ce ai, eşti speriat că 
nu le vei mai avea, că le vei pierde, că nu ai destul, că 
dacă nu faci ce trebuie să faci... Eu mă uit la oricine 
se privatizează, că pornește și după aceea nu se mai 

poate opri. Nu se mai poate opri pentru că trebuie să 
ia marfă, trebuie să ducă marfă, trebuie să ia banii, 
trebuie să ducă banii, trebuie să pună alarmă... Şi 
atâta trebuie, trebuie, trebuie... că nu mai au timp să 
se oprească și să se bucure de ce au. 

— Nu cumva duhul acesta s-a „autonomizat”, să 
zicem aşa? Îi absoarbe pe oameni. Dacă pe vremuri 
oamenii se îmbolnăveau unul câte unul, acum parcă o 
masă întreagă de oameni este absorbită de duhul ăsta... 

— Pe măsură ce omul nu mai este la adăpostul 
comuniunii de dragoste, el este târât și absorbit 
de păcat într-o mulţime. Am văzut un film rusesc, 
în care un om de știință spunea că atunci când 
valorile unei naţiuni - credinţa şi toate cele care ne 
ţin în comuniune - sunt distruse, atunci națiunea e 
distrusă și se transformă în populaţie, deci într-o 
masă de oameni, ca o turmă necugetătoare. Aceasta 
este lucrarea diavolului. 

Numai că aş vrea un pic să te contrazic. Nu cred 
că desfrânarea și iubirea de bani sunt singurele 
vinovate. Să nu uităm de prima despre care am 
vorbit, lăcomia pântecului... Uită-te pe stradă, toată 
lumea mănâncă. Toţi oamenii mănâncă tot timpul. 
Tot timpul mestecă ceva. Ori o ţigară, ori un covrig, 
o gumă, un biscuite, un chips, toată lumea ţine sau 
mestecă ceva în gură... 

— Aici - apropo de Mamona care s-a autonomizat 
-, este o perversiune a capitalismului. Toată lumea 
mănâncă, toată lumea aleargă după bani, însă toată 
lumea vrea să arate slabă, să arate ca şi cum n-ar 
mânca. Lăcomia în lumea în care trăim este cumva 
practicată dar şi contrazisă. În schimb mamonismul şi 
preacurvia sunt cele mai vizibile şi cele mai afirmate. 

Nimeni nu vrea să spună că nu are bani. Dimpotrivă! 
În schimb mâncăm, mâncăm pe drum - cum bine 
spuneţi... Mâncăm, dar şi aceasta e ceva demonstrativ: 
„lată, nici nu mai am timp să mănânc! Mănânc așa, 
din mers! Și eu sunt aşa de slab, de parcă nici nu 
mănânc!” Și de fapt tot ce fac, fac pentru a mânca... E 
o ciudăţenie. 

— Da... Acolo ne rușinăm, ne ascundem, acolo 
patima e trăită în primul rând de dragul plăcerii 
brutale, pe când aici plăcerea e mai perversă. Folosim 
deja metafizica, un discurs teologic chiar despre 
câştigul de bani — ca să facem biserici, să facem fapte 
bune, să facem proiecte... 

— De fapt așa a şi apărut capitalismul. Se pare că, 
după cum spune Max Weber, protestanții calvinişti și 
puritani au vrut, în baza doctrinei dublei predestinații, 
să arate că ei, câştigând bani, sunt aleși de Dumnezeu. 
Există perversiunea asta a diavolului arghirofiliei - și 
a diavolului lăcomiei până la urmă și a diavolului în 
general -, care vrea să pară altceva decât este. 

— Da. Ei, deci ce este iubirea aceasta de bani, 
iubirea de avuţie, avariția sau zpârcenia, adică iubirea 
ca lăcomie de a avea? (Nu de a mânca, ci de a avea, de 
a poseda.) Aceasta este tot un gând, tot un demon. 


Dacă nu te oprești tu, te opreşte durerea 


— Cum să se oprească omul? Oamenii de azi 
ar putea să spună așa: „Pe vremuri era simplu: mă 
opream şi gata. Dar acum, sistemul acesta capitalist 
mă obligă să câștig, şi să câștig, şi să cheltui, și să 
câștig... Cum să se sustragă omul de astăzi acestui 
vârtej... mamonist? 

— Dacă nu te trezești într-o zi, să zici: „Ce-i cu 

viața mea?” şi să auzi chemarea lui Dumnezeu: 
„Opriţi-vă şi cunoaşteţi că Eu sunt Dumnezeu, nu 
banul!”, atunci te oprește Dumnezeu, te opreşte 
viața. Ai să faci infarct, ai să faci ciroză, ai să faci 
hepatită. Dumnezeu îngăduie apariţia unor staţii pe 
această alergătură. O boală, un accident, un incendiu, 
o nenorocire, un necaz. Nu Dumnezeu le provoacă, ci 
stilul nostru de viață, dar Dumnezeu le transformă în 
staţii, în locuri de întâlnire, în chemări: „Opreşte-te!”. 
Mulţi oameni se opresc, se trezesc şi se îndreaptă. 
Sunt oameni care se trezesc şi prin bucurie. Dar când 
ai intrat în vâltoarea patimii, e mai greu. De aceea eu 
ţin durerea la mare cinste. E un dascăl extraordinar! 
Ea ne învaţă. Și, la mare cinste ţin și conștiința, că 
ea, din când în când, te prinde. Mai dimineaţa când 
te trezeşti, mai la un pahar de vin, cum sunt unii 
filosofi amatori români care, la beţie, înainte de a fi 
sub masă, se întreabă singuri sau unii pe alţii: „Ce e 
viața asta? Asta e viață?” lată întrebarea! Ce e viața 
asta? Ce faci cu ea? În momentele astea, dacă-ţi vine 
gândul: „Oare asta-i tot?” și te uiţi în jur cu atenţie, 
vei vedea că ai pe perete o icoană, că ai - sau ai avut 
- o bunică, undeva, care se roagă, că ai o soţie care se 
duce la biserică, că ai un copil care se închină - sunt 
atâţia copii care se închină şi se duc la biserică pe 
furiș! Și te poţi apri. 

Eu altă oprire decât durerea nu cunosc! Dacă 
dincolo, la desfrâu, mai există - sau cel puţin mai 
exista - oprobriu social, public, aici toată lumea te 
laudă, te încurajează, eşti susținut cumva de „sistem”, 
cum ziceai. De aceea numai sinele tău, dinlăuntru, 
mai poate lupta. Boala şi necazurile nu sunt de fapt 
decât strigătele adâncului nostru, care spune: „Eu nu 

mai vreau să trăiesc aşa! Ce faci cu mine? De ce mă 
chinui? De ce mă torturezi?”. Aceasta este boala, nu 
este o pedeapsă trimisă de Dumnezeu. Dumnezeu 
îngăduie, ca să alegi viața. 

— Aici apare și un al doilea sau un al treilea 
strat de perversiune al acestui gând al arghirofiliei, 
respectiv acela cum că dacă nu avem bani, vom fi nu 
numai mai săraci, dar şi mai bolnavi. Având bani, vom 
avea mai multe posibilităţi să ne vindecăm, să crăpăm 
de fericire, și nu numai de fericire, ci și de sănătate. 
Chiar a apărut o vorbă foarte cinică - am auzit-o nu 
de mult — care zice: „Decât sărac şi bolnav, mai bine 
bogat şi sănătos!" Deci o inversiune cinică, care cred 
că exprimă de fapt perversiunea asta profundă a 
diavolului mamonist. 

— Maică, dacă vine ceasul în care ne oprim, vom 
vedea că e minciună. Şi, în plus, ce triste să fii sănătos 
ca să „crăpi de sănătate”! Asta da moarte! 

Dar eu zic să luăm puţin aminte! Noi, românii, 
avem un exemplu celebru, pe care ar trebui să nu-l 
uităm niciodată, pentru că am văzut cu ochii noștri 
la ce ne ajută „a avea”: îl avem pe sărmanul de 
Ceauşescu. Ce nu avea omul acesta? Într-o lume în 
care nimeni nu avea nimic, el avea tot. Avea cel mai 
performant adăpost antiatomic, avea tot felul de 
mijloace... Omule, și a ajuns să facă autostopul, „ia-mă 
nene”! Și a fost împușcat fără milă, ca un căţel, lângă 
zid. Oare ce vrei, omule? Ce vrei tu, române, să faci cu 
ce ai? Unde ajungi? 

Apoi, să citim puţin din Sfânta Scriptură, să-l 
vedem pe cel care își dărâmă jitniţele, că nu-i mai 
încape averea!?. Ce i se zice? „Acum, în seara asta, voi 


18 Luca 12, 15-21. 

lua sufletul tău de la tine”. Aşadar, nu avem scuză. Cu 
cât suntem mai perverşi, cu atât suntem mai lipsiţi 
de apărare în fața conştiinţei şi în faţa judecății lui 
Dumnezeu. Toată viaţa noastră e presărată cu strigăte 
şi avertismente că rătăcim prin ceea ce facem - faptul 
că ne punem nădejdea în bani... Cică „Fără bani nu 
faci nimic!” Ai încercat? Eu zic că cei care zic asta nici 
măcar n-au încercat. Cei care au încercat au văzut că 
fără bani se pot face foarte multe lucruri, pentru că 
le faci cu munca ta, cu binecuvântarea lui Dumnezeu, 
iar din acestea ies şi bani. Toată problema este să nu 
pui mintea la ban, ci la Dumnezeu! Dar cum să mai 
întorci mintea omului? Cum s-o întorci? 


Sărăcia, virtute sau păcat? 


— Este sărăcia o virtute? 

— Nu, sărăcia nu este o virtute. Omul sărac, în 
Sfânta Scriptură și în creştinismul nostru adevărat 
sau primar, era considerat Dumnezeu prezent, era 
chipul lui Dumnezeu aşezat la poarta uşii mele. Dar 
nu pentru că Dumnezeu predestinase să fie sărac, 
ci pentru că neputinţa omenească rânduia ca unii 
să aibă şi unii să nu aibă. Suntem neputincioşi. Dar, 
pentru că suntem împreună un singur Om, partea 
putincioasă iubea şi ajuta partea neputincioasă. 
Săracul nu era așa pentru că era leneş, ci pentru că nu 
putea. Dacă erau văduve, dacă erau bolnavi, cădeau 
în sărăcie. Este logic, nu? Cine nu poate să producă, 
nu are. Şi dacă nu are, atunci este sărac. Şi este ajutat 
de cel care poate să muncească. Pentru că poate să 
muncească, acesta are şi împarte cu celălalt. Dar am 
auzit că tot capitalismul şi protestantismul de care 
ziceai vine şi spune că sărăcia este o ruşine. Nu, nu! 

Sărăcia nu este nici virtute, nici păcat, ci ceea ce faci 
tu când eşti sărac poate fi virtute sau păcat. Dacă eşti 
credincios, dacă te rogi, dacă posteşti când eşti sărac, 
dacă dai slavă lui Dumnezeu, atunci ești virtuos. Dacă 
furi, dacă trândăveşti, dacă joci jocuri de noroc, dacă 
bei — și din cauza asta ești sărac, sărăcia nu este decât 
consecinţa acestui comportament. Aceasta e sărăcia 
care e urmarea faptelor tale. Este un psalm!* care 
spune despre unii că i-a legat Dumnezeu în obezile 
sărăciei pentru că au hulit numele lui Dumnezeu, 
pentru că au disprețuit cuvântul lui Dumnezeu. 
De aici vine acest soi de sărăcie, din faptul că nu 
ținem cont de ce ne spune Dumnezeu, de ce ne dă 
Dumnezeu. Nici nu ne dăm seama cât de mult ne dă! 

Ei, dar patima aceasta, iubirea aceasta de a avea, 
este tot vina lui Dumnezeu, să știi! Râzi... Păi cine 
a pus în mine această nevoie de a avea? El a pus-o, 
nu? Cine m-a făcut pe mine stăpânul întregii lumi? 
Nu zice EI: „Stăpâniţi pământul!”? „Păi eu vreau să 
stăpânesc acum, şi aşa cum vreau, cum pot şi cum 
ştiu eu!” lată păcatul! lată partea mea. Dar foamea 
aceasta din mine e pusă de El. Aşadar, El e Vinovatul! 
Sau eu că am ales să-mi potolesc această foame, să-mi 
exercit această vocaţie altfel decât m-a învăţat și mă 
învață EI? 

lată, așadar, şi remediul: să mă întorc la 
Dumnezeu, să fac poruncile Lui, şi voi fi pus peste tot 
ce mi-a făgăduit. Da, pentru că această foame a mea 
de a fi stăpân în EI şi cu EI va fi potolită, împlinită, 
umplută de EI, pentru că El a pus-o în mine în forma 
ei curată. Avem, de exemplu, în pilda talanţilor? - eu 


'9 Ps. 106, 10-11. 
20 Matei 25, 14-30. 

mereu repet asta - învăţătura cea mai clară. Zice: 
„Peste puține ai fost credincioasă, peste multe te voi 
pune”. lată cum vom ajunge la multul acela după care 
tânjim. „Acum, slugă credincioasă, intră în bucuria 
stăpânului tău!'”. Acum suntem chemaţi la bucuria de 
a fi credincios peste puţinul care pe care îl avem. Şi 
puțin este şi dacă eşti miliardar... în euro. Tot puţin e 
față de cât îţi dorești... Oricât ai avea, opreşte-te aici! 
Ai milioane, fii credincios peste milioane. Ai o pensie 
de patru milioane, 400 de lei, fii credincios peste 
puţinul pe care îl ai. N-o să-ţi vină să crezi cât de bine 
poţi să trăiești, deşi nu poți să-ţi plătești nici lumina. 
Dumnezeu orânduieşte toate, când tu te încrezi în El. 

— De altfel acolo, în pilda talanţților, cel care are 
cel mai puţin şi care îngroapă talantul, aceluia i se şi 
ia. Aici este una dintre marile probleme ale noastre 
de astăzi. Mulţi dintre noi spunem: „Eu sunt sărac, nu 
am avere, nu am...” şi vedem aceasta ca pe o virtute 
- de aceea am şi pus întrebarea dacă sărăcia este o 
virtute -, însă în sufletul nostru, săraci fiind, ardem 
de diavolul mamonismului, de diavolul arghirofiliei, 
pentru că ne-am dori şi noi să avem şi mașini, şi case, 
şi acareturi... De multe ori diavolul acesta nu are de a 
face numai cu „a avea"... 

— Ci şi cu „a pofti”, „a râvni” la ce au ceilalţi. 
Invidia că celălalt are, gândul că eu de ce nu am, cum 
să fac să am şi eu... toate acestea sunt sugestii ale 
aceluiaşi duh întunecat, forme ale aceleiaşi patimi. 

În același timp, să nu cumva să cădem în extrema 
de a dispreţui bogăția sau de a dispreţui lucrarea 
talanților. Pentru că îl vedem pe cel care a avut cinci 
şi a făcut zece, iar Dumnezeu nu i-a spus: „Băi, ce ai 
făcut acalo?”. Dimpotrivă, l-a lăudat. De ce? Pentru 

că el i-a dat lui Dumnezeu, i-a încredințat Lui şi l-a 
mulțumit. Sunt oameni care primesc ascultarea 
aceasta, de a produce bunuri. Dacă nu sunt stăpâniţi 
de ele, dacă dau slavă lui Dumnezeu, dacă se bucură 
de viaţa lor, dacă între timp iubesc, dacă își iubesc 
familia, ÎI iubesc pe Dumnezeu, iubesc comunitatea 
din care fac parte, îi slujesc pe cei care n-au, după 
rânduiala Sfintei Biserici, aceştia nu sunt bogaţi 
atinşi de acest duh. Și sunt astfel de oameni bogaţi 
şi astăzi, aşa cum au fost, și îi întâlnim și în Sfânta 
Scriptură, şi în viețile sfinţilor. Dar e greu, aşa a zis 
Mântuitorul! 


Să te oprești şi să dăruiești 


— În Sfânta Scriptură avem modelul Bisericii 
primare, unde toţi membrii comunităţii veneau și 
depuneau toate cele pe care le aveau la picioarele 
Apostolilor. Și a existat o perioadă în Biserica primară 
în care toată avuția era dată Bisericii. 

— Da. Nu cred că vom mai apuca asta, decât 
după Marea Judecată. Sunt momente, după marile 
calamităţi, când parcă, parcă, oamenii se trezesc şi 
trăiesc așa! Am trăit și noi asta, cu inundaţiile, când 
vedeam că omul chiar rupe de la el și pune în comun. 
Dar e greu, pentru că şi într-un elan de generozitate 
poţi să alegi ce e mai rupt, ce e mai puţin bun, ce nu-ţi 
mai trebuie... E greu, nu mai putem. 

Atunc: oamenii chiar erau creştini, chiar se 
lepădau de viața lor, de omul cel vechi, şi îndrăzneau 
să trăiască în cel nou. Acum suntem oamenii 
vremurilor de pe urmă şi Dumnezeu nu mai 
aşteaptă asta de la noi. Noi suntem acum existenţe 
individuale. Nu mai suntem nici măcar doi sau trei 

adunați în numele Mântuitorului... Ne ducem acolo, la 
biserică, facem gesturile pe care le facem, dar nu mai 
suntem una cu trup şi suflet când zicem: „Ca într-un 
gând să mărturisim pe Tatăl, și pe Fiul, şi pe Sfântul 
Duh”. Suntem un dezastru, maică! Dar trebuie să 
nădăjduim, pentru că Dumnezeu a zis că va fi cu noi 
până la sfârșitul vremurilor, știind cum vom fi noi. 
Spuneau Sfinţii Părinţi din veacurile de început ale 
creştinismului: „Dacă cei de pe urmă vor face puţinul 
pe care dacă noi îl facem nu ne mântuim, aceia se vor 
mântui!” Dar acel puţin trebuie să-l facem! Nu mai 
ajungem noi să aducem toată averea în biserică, şi 
să n-avem, și să trăim la comun... Că am încercat, cu 
C.A.P.-urile, și n-a mers! 

Dar să nu lăsăm omul flămând, să ne oprim din 
vâltoarea aceasta a lui „a avea” şi să dăm un pic de 
atenţie și sufletului nostru, şi să ne ducem să ne 
spovedim și să ne rugăm - aceasta se poate. Şi ne 
vom mântui, cu mila și cu ajutorul lui Dumnezeu, 
chiar şi în aceste condiții. 

— Deci e nevoie în primul rând să ne oprim, în al 
doilea rând e nevoie să rupem de la noi, ca jertfă dată 
lui Dumnezeu, şi e nevoie de post. 

— Da, postul după rânduială. Ce înseamnă post? 
A nu mai consuma și ce nu consumi să dăruieşti. Deci 
eu săptămâna asta nu beau nimic. Banii pe care i-aş 
fi dat pe băutură îi dau la biserică, la părintele, ca să-i 
dea săracilor. Sau îi dau familiei cutare, pentru că 
ştiu că au nevoie. Nu-mi mai schimb paltonul, pentru 
că am trei și nu-l mai cumpăr pe al patrulea. Banii 
de pe paltonul al patrulea, pe care puteam să mi-l 
schimb, îi dau unei familii sărace cu copii. Deci post 
şi milostenie. Milostenie în sensul real al cuvântului, 

de a îmbrăca pe cel care nu are, de a hrăni pe cel 
flămând... Câte nu s-ar putea face! Cât de simplu ar fi 
să vezi: cine nu și-a plătit întreţinerea, pentru că nu 
a avut posibilitatea? Te duci şi îi plăteşti întreţinerea. 
Cine nu-şi îmbracă copiii care merg la şcoală? Nu-i 
dai bani, pentru că poate îi bea; nu ai încredere - te 
duci şi-i îmbraci. Şi aşa mai departe. E simplu. 


Afişarea luxului 


— Nu aş vrea să încheiem emisiunea înainte de 
a discuta puţin despre afişarea luxului. Pentru că, 
volens nolens, trăim într-o lume în care afișarea 
brutală şi violentă a luxului ne lovește pe toți. Ce se 
întâmplă aici? 

— Ce se întâmplă? „Prostul până nu-i fudul parcă 
nici nu-i prost destul”, zice olteanul. Ce să fie, decât că 
în marea noastră neliniște, omul încearcă să acopere 
cu ceva golul dinlăuntrul lui „a avea”. Şi afişează acest 
lux exterior ca să atragă invidia, care îl hrănește. Deci 
drac pe drac se cheamă, nu? În loc să fie: „adânc pe 
adânc se cheamă”! Duhul avariției cheamă duhul 
invidiei... lar pentru cine vede şi judecă, e invitat 
duhul slavei deşarte... ladul, maică! 

Mai bine să ne rugăm să înțelegem şi să ne fie 
milă: e atâta durere şi neputinţă, e atâta neştiinţă 
şi întuneric acolo, în suflețeiul acela care se 
împodobeşte... Cu cât îl vezi mai împodobit, cu atâta 
e mai jalnic. Îţi dai seama cât îi e de frică, cât de gol 
e, cât de sinistră îi este viaţa, cât de greu trebuie să-i 
fie când adoarme şi când se trezeşte. Să avem milă şi 
să ne rugăm, ca să ne trezim fiecare, când om putea! 

Şi să nu deznădăjduim! Eu aici am avut mare 
neputinţă... Dacă n-ar fi Dumnezeu şi adâncul 

omului, care se împotriveşte autodistrugerii la care 
lucrăm noi, eu n-aş mai avea nicio nădejde. Dar 
am nădejde în Dumnezeu, că ne opreşte. Dacă nu... 
moartea! Moartea, oameni buni, e ultimul strigăt al 
lui Dumnezeu către om: „Gata, ţi-a venit ceasul!” Şi ne 
dă Dumnezeu un timp. Nici cei care mor fulgerător nu 
mor fulgerător. Acele secunde care trec între lovitura 
care te omoară și plecarea sufletului din trup sunt 
trăite cât toată viaţa. Toată viața este trăită din nou, 
eşti conştient de tot ce ai făcut şi încă mai ai timp să 
zici: „Doamne, iartă-mă! Am trăit ca un dobitoc!” Şi, 
poate că, în mila lui Dumnezeu... Dar tare bine ar fi să 
ne trezim înainte! Doamne, miluieşte-ne! 
— Amin. 


Avariţia de proprietăţi intelectuale 


— Am discutat îndelung despre acest duh, dar 
nu am ajuns să ne aplecăm asupra unei forme foarte 
viclene şi foarte subtile: proprietatea intelectuală. 
Pentru că şi aici apar foarte multe elemente de ispită 
şi de duh al răutăţii. Putem să ne dorim bani, putem să 
ne dorim avere, însă putem să ne dorim și proprietate 
intelectuală. Cum am putea să caracterizăm mai bine 
această dimensiune subtilă a duhului avariţiei? 

— Eu cred că e acelaşi duh, e aceeași boală, 
aceeaşi nenorocire. Totul e dacă ești liber sau eşti 
posedat. Avariţia, zgârcenia, iubirea de arginţi, 
adică iubirea de a poseda valori, este boală pentru 
că te blochează, îți blochează o putere a ființei tale 
care nu este făcută pentru „a avea”, ci pentru „a fi”. 
lar păcatul este nu pentru că am bani, sau casă, sau 
argint, sau aur, sau averi, ci pentru că privesc aurul, 
argintul, banii, inclusiv cele subtile despre care vom 

vorbi acum, le privesc ca pe Dumnezeu. Că privesc 
finitul ca pe infinit, că poftesc aceste bunuri cu o 
putere a sufletului care este făcută să-L dorească 
pe Dumnezeu. Duhul meu este făcut să-L dorească 
pe Dumnezeu, pentru că eu ca ființă creată am 
nevoie de necreat, de absolut: de iubirea absolută, 
dreptatea absolută, frumuseţea absolută, adevărul 
absolut, bucuria absolută. În momentul căderii, 
când eu nu mă mai hrănesc cu Dumnezeu, când 
duhul meu - sufletul meu înalt care se numește duh, 
adâncul meu - nu se mai hrănește cu Dumnezeu, 
el flămând, înfometat, se aruncă la cele efemere, la 
cele trecătoare. Şi când mă cramponez (încercând 
să îmi potolesc setea de absolut) de un cârnat, de o 
motocicletă, de bani mulţi, sau de scrierile mele, de 
titlurile mele, de poziția mea, e acelaşi lucru. Dacă 
Îl caut pe Dumnezeu acolo, dacă eu caut plăcerea 
absolută, satisfacția absolută, bucuria absolută, în 
nişte lucruri care sunt trecătoare, acesta este duhul 
răutăţii, este duhul înșelării. 

Noi suntem diferiți când apărem în lume. Suntem 
diferiți prin zestrea noastră genetică și epipenetică. 
Şi devenim şi mai diferiți prin zestrea noastră 
culturală. Dar chipul omului e acelaşi, foamea de 
Dumnezeu e aceeaşi peste tot. Felul în care ne-o 
potolim e diferit. Dacă m-am născut într-un mediu 
în care valorile erau produsele din porc şi din paste 
făinoase, atunci le voi dori pe acestea. Voi dori să-mi 
potolesc nevoia de infinit prin a avea ceea ce văd în 
jurul meu, crezând că asta o va satisface. Dacă m-am 
născut într-o familie în care părinţii sunt profesori 
universitari, au titluri academice şi au cărţi scrise, 
voi dori să scriu cât mai multe articole, sau cât mai 

multe cărți, sau să am un titlu mai mare decât tata. 
Dacă nu cumva tatăl meu m-a rănit şi mi-a zis că nu 
sunt bun de nimic pentru că nu am luat zece la nu 
ştiu ce, că atunci mă voi consola și eu cu cârnăciori... 
Dacă m-am născut într-o familie de artişti, voi dori să 
fiu aplaudat şi mă voi crampona de fiecare obiect sau 
realizare care mi-a adus această plăcere. 

— În acest caz, al proprietăţii intelectuale, devine 
şi mai vizibil faptul că acest gând al avariţiei se 
împreunează foarte lesne cu duhul mândriei. 

— Ei, dar să nu crezi că dacă am bani mulţi sunt 
mai puțin mândru. 

— Tocmai asta spuneam, că aici devine mai 
vizibil acest lucru. 

— Poate la voi la Universitate! Poate are o 
dimensiune în plus, mă consider superior: „Vai, eu nu 
sunt legat de bunurile acestei lumi, eu sunt deasupra 
lor!”. Dar ferească Dumnezeu să-mi ia cineva ideile. 
Sau CD-urile dragi mie! Când fac orice ca să am un 
CD nou, să am o carte nouă, să am... - toate aceste,„să 
am”, să-mi procur plăcere, să mă asigur, toate sunt 
din acelaşi duh. Şi eu trăiesc asta. Am primit acum 
nişte CD-uri cu Arvo Pârt şi am trăit o efervescenţă şi 
o aşteptare de-mi aduceam aminte de copilărie, când 
nu mai puteam aștepta până să desfac pacheţelul. 
Acest mod de a fi este în noi şi trebuie să fim vigilenți 
și să ne păzim până la moarte, pentru că e un duh 
viclean şi subtil. Sunt oameni care au pornit bine pe 
calea duhovnicească, și acum se uită dacă la Sfânta 
Împărtășanie celălalt a primit o Bucăţică mai mare 
sau mai mică. Este aceeași ne-vindecare a sufletului, 
tendința de a-ți potoli foamea de Absolut prin ceva 
măsurabil cantitativ. 

Cu adevărat, avariţia intelectuală e mai peri- 
culoasă pentru mândrie, pentru că ne face să ne 
credem fiinţe superioare! Dar, de fapt, duhul e același. 

— Este interesant că toate aceste gânduri apar 
de multe ori într-o formă amalgamată. Unul îl aduce 
pe celălalt cu sine sau deja avem gândul avariţiei şi în 
același timp avem un gând care încolteşte deja, gândul 
mândriei, sau gândul mâniei. 

— Niciodată nu e doar unul. Poate că unul e mai 
în faţă, dar felul de a fi al vrăjmașului este legiune, 
este aglomeraţie. Nu este comuniune. E o îngrămădire 
şi amestecare... Şi bolile trupești sunt așa. Vedem că 
dacă te-ai îmbolnăvit de o boală, slăbește organismul 
şi atragi și alte boli. La început înrudite cu boala 
dintâi, iar apoi chiar din capul celălalt al spectrului 
de boli. Darămite la suflet! Sufletul e întreg și orice 
suferinţă într-o lucrare a lui afectează și celelalte 
lucrări. 

— Sfinții Părinţi în tradiția Bisericii au accentuat 
importanța împlinirii integrale a poruncilor. În 
momentul în care o poruncă nu este împlinită, toată 
arhitectura viețuirii cu Dumnezeu s-a năruit. 

— Asta mă speria pe mine foarte tare la început, 
pentru că mi se părea imposibil de făcut aşa. De 
ce mă speria? Pentru că vedeam poruncile ca pe 
nişte capitole separate, ca niște lucrări separate. Or, 
opus cu această amalgamare a duhurilor răutăţii, 
poruncile se presupun una pe alta, în sensul că se 
întrepătrund. E o perihoreză, o întrepătrundere, e 
acelaşi Duh Sfânt Care lucrează în multe feluri. Apoi, 
în loc să mă sperii că dacă nu împlinesc o poruncă 
„am Încurcat-o”, am descoperit bucuria de a o alege 
pe cea care se adresează neputinței mele celei mai 

stânjenitoare dintr-un moment anume. N-o aleg pe 
cea mai mare, pe cea mai grea, cum ar fi smerenia. 
Mândria e cea mai mare neputinţă a omului sau cea 
mai mare boală a sufletului său. Dar eu sunt într-un 
hal de nesimţire duhovnicească că nici nu-mi dau 
seama că sunt mândră. Sunt sigură că sunt, dar să 
zicem că nu-mi dau seama. În schimb, sunt foarte 
conştientă de mânia mea. Atunci voi alege să lucrez 
poruncile legate de iubire, de răbdare, poruncile 
legate de vindecarea acestei boli, de alungare a 
acestui duh, şi, în felul acesta, voi descoperi că 
lucrând bine aceste porunci se lucrează de fapt 
toate. lar după aceea se vor ridica și celelalte patimi 
la suprafaţa conştiinţei. E ca şi cum ai prăși într-o 
grădină de zarzavat, unde ai toate zarzavaturile. Nu 
poți să prăşești totul dintr-o dată. Începi de unde e 
jarba mai mare, sau unde e mai mare urgenţa. Dar eu 
îmi privesc grădina în ansamblu. E una. 


Avariţia de virtuţi 


— Dar mai putem să ne gândim şi la o altă 
imagine, cea a creşterii. În tradiţia Bisericii noastre 
se vorbeşte despre creșterea duhovnicească. Când 
vorbim despre creştere, imaginea vine din lumea 
vie, din lumea biologică. Ne gândim la un pom care 
creşte. Atunci când creşte, el se dezvoltă organic. Nu se 
dezvoltă separat de rădăcini. Asta înseamnă că atunci 
când parcurgem o etapă, nu o parcurgem şi o lăsăm în 
spate, ci totul rămâne inclus. Nu pot spune: „Până acum 
am ascultat, de acum înainte iubesc!" Ci voi asculta 
în continuare, în iubire. Ascultarea nu e anulată. Aici 
e, cred eu, una dintre marile capcane: gândul de a ne 
considera înaintați. „De ce să mai fac eu lucrurile unui 

începător?” Și cu toate acestea, noi suntem chemați să 
facem pe mai departe lucrurile de începători. Să luăm 
rugăciunea. Rugăciunea o spune şi un copil care abia 
a început să vorbească, rugăciunea o spune și sfântul 
care a ajuns la desăvârșirea duhovnicească. 

— Trebuie să fi scăpat de duhul arghirofiliei, 
să fi biruit acest duh, pentru a beneficia de această 
creştere. Pentru că abia atunci nu mai știu că „am” 
atâtea virtuţi, că „am” biruit atâtea păcate, atâtea 
patimi. 

— Deci conștiința posesiuni virtuţii are de a face 
tot cu duhul acela al arghirofiliei... 

— Da! Pentru că în golul acela am pus: „lată, eu 
nu mai umblu după bani, după averi, după cărți, după 
titluri, după onoruri, eu umblu după virtuţi! Şi iată: 
postesc!” Și iarăși am pierdut! Pentru că nu „am'. 
Eliberarea de duhul acesta este dobândirea sărăciei 
cu duhul de care vorbește prima Fericire dăruită 
nouă de Domnul. Este începutul Fericirilor. 

Şi mă gândeam: de ce lucrează organic? Noi 
ne rugăm şi înainte, și după ce ne împărtăşim, ca 
Sfânta Euharistie - prezența Domnului în noi - să 
ardă rădăcina păcatului. Asceza, pe care o învăţăm 
şi o lucrăm în Biserică împreună cu Harul, cu mila 
lui Dumnezeu, lucrează întotdeauna la rădăcină 
şi mereu este un început. Pentru că deja suntem la 
alt nivel. Uneori mai rău decât cel de ieri. De multe 
ori o cădere duhovnicească înseamnă un progres 
duhovnicesc. Pentru că eu pot să stau foarte bine 
duhovniceşte la nivelul la care sunt acum pentru că 
Dumnezeu în mila Lui nu m-a lăsat să văd adâncul 
răutăţii mele. Dar când am ajuns destul de matur 
duhovniceşte pentru o nouă etapă, pot să descopăr 

un alt adânc de iad în mine şi sunt pregătit să intru 
în el fără să cad în deznădejde. Deci mereu lucrarea 
este spre adânc, spre rădăcină, şi privirea noastră nu 
mai e îndreptată spre operă, spre rezultat. 

— Spre susul cel prost! 

— Că dacă ne uităm așa, pe urmă vom avea 
surprize la judecată, pentru că nu vom mai putea 
zice: „Când i-am dat noi să mănânci şi Te-am 
mângâiat?”... 


Sărăcia cu duhul 


— Aţi amintit, maică, un element foarte important: 
sărăcia cu duhul. Pentru că vorbim despre proprietate 
intelectuală, iar sărăcia cu duhul de care Mântuitorul 
vorbește în Fericiri a fost înțeleasă în cele mai variate 
forme. Mulți au fost scandalizați: „Adică cum, să fim 
proşti?” Într-adevăr, Mântuitorul ne zice să fim proşti, 
dar să fim proşti după logica lumii acesteia. Să fim 
proști după mintea lumii acesteia. 

— Da. Suntem proști şi să fim proşti! Ei, aici eu 
nu știu cum să fac să pot transmite, dacă Dumnezeu 
are milă, diferenţa aceasta dintre nivelurile minții, 
dimensiunile sau puterile minţii noastre. Pentru că 
noi confundăm mintea cu raţiunea. Confundăm 
mintea în întregul ei cu lucrarea rațiunii sau cu o 
altă lucrare a ei. A ști, a cunoaşte, a fi deştept - sunt 
puteri ale minţii şi roade dobândite ale lucrării 
ei. Dacă am învăţat mult, ştiu mult; dacă am făcut 
exerciții de gândire, am viteză de gândire şi de 
prelucrare a datelor; îmi folosesc inteligenţa nativă. 
Dar toate astea nu epuizează mintea, ele sunt lucrări 
ale minţii. Noi uităm - sau nu ştim - că mintea 
noastră are o parte, esenţa ei, numită duh, care este 

capacitatea minții umane, a sufletului omenesc, de 
a fi cu Dumnezeu, de a fi în Dumnezeu. Dacă vreau 
să „bag” cunoştinţele intelectuale, viteza raţiunii sau 
profunzimea intuiției în duh, eu îmi parazitez duhul 
cu lucruri care nu sunt ale lui. A fi bogat cu duhul 
înseamnă a avea îngrămădite în el „produse” ale 
părţilor de jos ale sufletului. De exemplu, în loc să-mi 
potolesc foamea de Dumnezeu prin a fi cu Dumnezeu, 
eu mi-o potolesc scriind cărţi, cumpărând cârnaţi sau 
pictând tablouri... Și caut astfel să-mi hrănesc duhul 
- care se hrănește doar cu energiile necreate ale lui 
Dumnezeu -, cu infinitul prost „a avea” și cu infinitul 
său lung, la fel de păgubos, „avere”. Aici este păcatul. 

Pe de altă parte, a nu mai avea duh, a-l stinge sau 
a-l lăsa să doarmă, înseamnă a fi nenorocit, infirm, 
mutilat. 

Or, sărăcia cu duhul este să golesc duhul de 
toate mobilele acestea nefolositoare, dăunătoare 
şi parazitare, şi să-l dau lui Dumnezeu ce e al lui 
Dumnezeu. Atunci restul, toate, se adaugă mie 
pentru că eu sunt cu Dumnezeu, în Dumnezeu, 
mă hrănesc cu energia Lui, cu puterea Lui, cu voia 
Lui. Această hrănire duhovnicească a duhului sărac 
de averea pământească, această energie, această 
lumină, această bogăţie va lumina mintea în lucrările 
ei şi voi gândi mai bine, voi ști mai mult, voi scrie mai 
mult, voi produce mai mult, voi crea. Creativitatea 
este în ait nivel decât cel duhovnicesc. 

— Lucrurile sunt, altminteri spus, râsturnate, 
pentru că ceea ce eventual ajungem să avem sunt 
numai lucruri adiacente, adăugate... 

— Şi care ne sunt necesare la un alt nivel al vieţii 
noastre. Uite, un exercițiu: mă întreabă cineva ceva; 

eu pot să am o atitudine duhovnicească înlăuntrul 
meu sau una sufletească, în sensul lui „a avea”. Dacă 
încep să mă gândesc: „Ce să spun acuma? Să spun 
aşa? Să spun altfel?”, nu mai aud ce zice celălalt şi 
nici vorbă să aud cumva glasul lui Dumnezeu sau al 
conştiinţei! Dacă însă tac pe tot parcursul când acela 
mă întreabă, și-l ascult cu atenţie, și ridic gândul la 
Dumnezeu sau Îl strig scurt: „Doamne!” și tac puţin 
- totul durează fracțiuni de secundă! - voi fi uimit și 
eu, și partenerul meu, cât de adecvat am răspuns la 
întrebare. Aceasta este sărăcia cu duhul în lucru. Să nu 
gândim! Ca să vorbim nu avem nevoie să gândim! 
Ca să scriu o carte bună nu am nevoie să mă gândesc. 
Cu cât mă gândesc mai mult, cu atât va fi mai proastă, 
pentru că va fi produsul unei lucrări ne-inspirate. Da, 
suntem îndemnați să ne gândim de două ori înainte 
de a rosti ceva, dar nu în sensul de a raţiona şi de a da 
răspunsuri în gând, ci pur şi simplu să tăcem înainte 
de a răspunde, ca să auzim şi vocea lui Dumnezeu. 
Să zicem aşa: „Doamne, luminează-mă! Doamne, 
miluiește-mă!”. Şi dacă în timp ce celălalt vorbeşte, 
zicem: „Doamne lisuse Hristoase, Fiul lui Dumnezeu, 
miluieşte-ne!”, duhul nostru va fi foarte sărac. Atunci 
încape în el bogăţia lui Dumnezeu şi va lumina astfel 
şi raţiunea, vorbirea și fapta noastră. 

Mânia 

Reporter: Pentru că am discutat despre amalgamarea 
aceasta a duhurilor, pentru că am discutat despre 
această înșelătoare întovărășire a duhurilor, aș 
propune să mergem mai departe şi să trecem la cel 
de-al patrulea duh, în ordinea în care Sfinţii celui de-al 
patrulea secol o prezintă, şi anume la duhui mâniei. 
Am fi putut merge la duhul întristării, după altă 
ordine, dar mergem deocamdată așa. 


O energie fantastică pusă de Dumnezeu în noi 


Reporter: — Ei bine, atunci când sunt cu inima la acest 
„a avea”, când cred că sunt proprietarul sau posesorul 
absolut al unor lucruri, iar cineva, cu voie sau fără 
voie, atentează la acest „a avea” al meu, apare mânia. 
Atunci când ne mâniem că un lucru care ne aparține 
ne este luat sau ne este înstrăinat, avem un caz foarte 
bizar în care avem şi duhul avariţiei, avem şi duhul 
lăcomiei, avem şi duhul mândriei și avem și duhul 
acesta al mâniei. Întrebarea mea ar fi: de ce, totuși, 
ne mâniem? Trebuie să existe nişte mecanisme, nişte 
resorturi aici, în spatele duhului acestuia. Trebuie să 
existe un mecanism care ne aruncă în această patimă, 
în această stare în care efectiv mintea noastră se 
întunecă. 

Maica Siluana: — Ei, eu cred că ştii de acum că tot 
Dumnezeu e vinovat! Pentru că Dumnezeu ne-a pus 
în suflet această putere numită iuțime. Nu ştim cum 
arăta ea înainte de cădere, dar știm că era necesară 
omului, pentru că răul exista atunci când Dumnezeu 
l-a făcut pe om, iar iuțimea era puterea sufletului de 
a se grăbi să obţină ce doreşte - adică de a-L dori pe 
Dumnezeu, pentru că dorul de Dumnezeu era pus în 

el - şi de a lucra şi de a păzi grădina Raiului. Această 
păzire presupunea o putere a sufletului care e iute, 
ca să vadă venirea celui rău şi să-l respingă. luţime 
care n-a fost folosită aşa, pentru că primii oameni, 
protopărinţii noştri, nu s-au mâniat deloc împotriva 
șarpelui şi a ispitei lui, iar această putere a fost 
declanșată abia după aceea, împotriva lui Dumnezeu. 
Deci resortul e aici: în loc să folosim iuţimea aşa cum 
a pus-o Dumnezeu în noi, ca să ne apărăm de ispitirea 
la rău, noi o îndreptăm împotriva lui Dumnezeu: că 
„De ce ai lăsat această armă, această putere în noi?”, 
că „De ce ai lăsat vrăşmașii să existe?”, „De ce nu-i 
omori pe toți cei care vor să-mi facă rău?” etc. 

Dacă ne uităm la nivel psihologic, mânia - energia 
aceasta fantastică care e în noi - izbucneşte atunci 
când una din nevoile noastre nu este satisfăcută. 
Deci are o bază dată în noi. Noi avem nişte nevoi și 
capacitatea de a ni le împlini. Când nu le împlinim, 
apare în noi a durere, un sentiment de insatisfacţie, 
şi iuțimea de a remedia lucrurile. De exemplu, eu te 
rog să-mi dai un pahar cu apă. Dacă nu-mi dai apă și 
mie mi-e sete, încep să te cert, să te înjur şi să arunc 
cu paharul gol după tine. Pentru că eu aveam nevoie 
să beau apă. Ce e uimitor în această prostie a omului 
este faptul că eu nu-mi potolesc setea spărgându-ți 
capul cu paharul gol și faptul că diavolul îmi fură 
mintea și-mi foloseşte iuțimea cu care eu aş fi putut 
să mă ridic singură, sau să te rog frumos încă o dată, 
sau să rog pe altcineva să-mi dea apă - deci să găsesc 
o soluţie cu această energie, ca să-mi satisfac nevoia. 
În schimb, pornesc într-o lucrare care nu-mi mai dă 
nicio posibilitate să mi-o satisfac. 

Vorbeam aseară, într-un seminar, despre cum 

ne mâniem. De ce ne înfuriem? „Păi m-am înfuriat 
pentru că soțul meu trebuia să vină la două şi a venit 
la nouă!”. Este greșit! Pentru că altă dată, când ea avea 
de stat mai mult în oraș, sau avea de vorbit cu cineva, 
a fost foarte bucuroasă că soțul în loc să vină la două 
a venit la nouă, pentru că a avut timp să facă tot ce 
dorea să facă. Deci nu întârzierea e cauza, ci nevoia 
pe care o avea. Atunci avea nevoie să rămână singură, 
ca să-și rezolve treburile, acum avea nevoie să vină, 
pentru că voia să facă ceva împreună... Deci ceea cea 
declanșat mânia e nevoia nesatisfăcută de a fi cu el şi 
de a rezolva o problemă, sau de a sta de vorbă despre 
problemă, cum am stabilit. Când el a intrat pe ușă la 
nouă, în loc să-mi conștientizez nevoia și să văd ce 
mai pot împlini din ea, eu am început să strig la el, 
„l-am făcut cu ou și cu oţet”, și am rămas fără el şi de 
la nouă până la două a doua zi, pentru că ne-am certat și 
n-a mai vorbit cu mine. Înțelegeţi care e mecanismul, 
nu? Este prostia omenească şi prostia de a ne lăsa 
pradă unui duh care ne distruge. 

— Și asta este prostia autentică. Pentru că cealaltă 
prostie este prostia fată de duhul lumii acesteia, 
prostia cea bună, de care vorbește Hristos. Sărăcia 
duhului. 

— Da, da! Una e prostia în sensul de a nu ști în 
duh - unde nu trebuie să știi, ci trebuie să primeşti 
informaţii duhovnicești și să le duci mai departe —, şi 
alta este prostia că te lași păcălit imediat de sugestiile 
care vin de la vrăjmașul că „Aşa să faci, răzbună-te!'. 
Duhul răzbunării este cel care ne alimentează mânia. 
Altfel ea, ca putere, poate să fie foarte bună, că zice 
Dumnezeu: „Mâniaţi-vă, dar nu greșşiți!'?!. Este de 

neevitat această explozie de energie în noi. Din cauza 
lumii în care trăim şi a felului în care trăim, nu se mai 
pune problema ca ea să nu mai fie. lar blândeţea 
este folosirea mângâietoare a acestei puteri, şi nu 
o blegeală de fond! Sunt oameni blânzi din fire, dar 
blândeţea celor iuți este folosirea acestei iuțimi spre 
zidire, spre mângâiere. 


Prostie în stare pură 


— Mânia ca patimă este, am putea spune, prostia 
în stare pură. Pentru că atunci când eşti mânios nu 
mai gândeşti nimic, nu mai funcţionează nimic în mod 
logic. 

— Ai o singură dorinţă: să loveşti şi să te răzbuni 
pentru suferinţa ta. 

— Apare violența. 

— lar violența este dorință de răzbunare. 
Cuvântul greu, privirea grea, asta nu-i decât o 
răzbunare pentru frustrarea ta, pentru suferința ta. 

— În anii '60 tinerimea din Occident ajunsese 
să-și dorească revoluţii pentru a schimba rânduiala 
lumii respective. Și era tare „cool, tare la modă 
să fii revoluționar, să loveşti geamurile vitrinelor, 
să protestezi și așa mai departe. Invitat de către 
tinerimea aceasta revoluționară care vroia să schimbe 
lucrurile, un filosof, altminteri de stânga, a refuzat să 
participe la mişcare şi a spus: „Cine este violent, acela 
nu gândește" Nu poţi să distrugi şi să gândești. Sunt 
două lucruri care se exclud unul pe celălalt. 

— Se spune că în creierul nostru există două 
mecanisme. Unul este cel al rațiunii, care analizează 
și decide, și unul care se află într-un centru 
amigdalian, pe undeva pe la mijlocul creierului, şi 

care dă comenzi să acționăm, comenzi de urgență 
prin sistemul nervos autonom și prin cel endocrin. 
De exemplu, dacă auzi o frână în spatele tău, nu are 
niciun rost să te întrebi dacă e o mașină galbenă sau 
roşie, dacă vrea să te calce sau altceva... Nu! Pur şi 
simplu sari pe trotuar, faci un pas lateral ca să scapi 
cu viață! 

Pentru astfel de situaţii există în om această 
posibilitate de a acţiona pe regim de urgenţă. Şi 
aşa acționează și cățelul, și pisica, deci e comun 
tuturor făpturilor. Or, omul nu foloseşte acest sistem 
doar pentru situaţiile limită în care nu-şi mai poate 
permite să gândească, ci abuzează de asta şi se 
animalizează. lar atunci diavolul profită, intră şi te 
face mereu să te porţi ca un dobitoc, ca un animal. 
Pentru asta însă el are nevoie să-ţi astupe mintea, 
s-o anihileze! Când din instinct intervin iute să mă 
salvez, să nu pun mâna pe plită dacă frige, atunci nu 
este o anihilare a minţii, ci doar un mecanism pus de 
Dumnezeu în biologia „hainei noastre de piele”, ca 
să supravieţuim după cădere. Ca să poată să lucreze 
distructiv, după dorinţa vrăjmașului diavol, mintea 
trebuie să fie întunecată. Întunecarea minţii se face 
printr-un mecanism chimic și electric. Pentru asta 
se produc niște substanţe. Și noi nu putem să cerem 
unui om furios să fie calm în momentul acela, pentru 
că el deja e intoxicat cu substanţe care au blocat 
activitatea raţiunii. 

Asta înseamnă că trebuie să prindem mânia 
din primul ei zvâcnet şi încă de atunci să ne rugăm, 
ca prin rugăciune să oprim sau să potolim această 
fabricare de substanţe ale agresivității și să creăm 
obişnuința de a accepta consecințele, de a accepta ce 

ni se întâmplă sau de a accepta să trăim frustrări, să 
fim contrazişi... Acesta este mecanismul pe care ni-l 
aduce Dumnezeu: „rabdă, îndură asta. Învață de la 
îndelunga Mea răbdare.” Să facem asta măcar după 
ce am văzut cât de distructivă e patima mâniei și că 
am avut numai de pierdut din cauza ei. 

— Da. Cu aceste gânduri ne vedem nevoiţi să 
încheiem, din nou prematur, emisiunea noastră. 
Vă dăm însă întâlnire săptămâna viitoare, când 
nădăjduim să ducem mai departe discuţia despre 
gândul mâniei. 

XX 


Feluri de mânie 


— Continuăm periplul nostru prin învăţătura 
Bisericii noastre ortodoxe. Rămăsesem la cele opt 
gânduri rele, mai precis la cel de-al patrulea gând, 
gândul mâniei, gândul acesta care ne încearcă, 
gândul acesta care ne întunecă mintea, care ne face 
să nu mai gândim, ne face să greşim faţă de aproapele, 
să-l suduim, ne face să ne adâncim într-o negură a 
păcatului vecină cu orbirea. 

Rămăsese să discutăm, maică, despre remediile 
acestui păcat al mâniei. Sfântul Apostol Pavel zice 
undeva, preluând un cuvânt din Psalmi: „Mâniaţi-vă şi 
nu greşiţi, soarele să nu apună peste mânia voastră.'2? 
lată, există şi o mânie care nu este rea, o mânie bună. 
lar pe de altă parte există mânia rea, aceea care 
ne întunecă mintea. Mânia bună ne înverşunează 
împotriva răutăţii, împotriva celui rău, împotriva 
păcatului. Cum putem să facem lucrul acesta? 

— Ar trebui să deosebim mai multe nuanțe 

sau mai multe feluri de mânie... Mânia rea şi mânia 
bună, cum spui. Mânia bună este mânia dreaptă, cum 
spun Părinţii, este mânia care nu judecă persoana, 
ci se îndreaptă împotriva gândului rău, împotriva 
faptei rele. Nici împotriva persoanei aproapelui, 
nici împotriva persoanei mele. Pentru că mânia rea 
are şi ea două forme. Una exterioară, îndreptată 
spre celălalt: tu ești de vină, pe tine mă răzbun, 
pe tine te distrug, pentru că tu m-ai împiedicat să 
fiu bucuros, sau să fiu fericit, sau să-mi realizez o 
dorinţă. Sau poate fi îndreptată împotriva mea: dacă 
tu ești prea puternic, eu pot s-o interiorizez, s-o 
îndrept împotriva mea, spun că eu sunt vinovat sau 
pur şi simplu o refulez, sau o neg şi ea lucrează pe 
dinăuntru. Diavolul lucrează la fel de puternic și de 
periculos în toate formele de mânie: și în cea ascunsă, 
şi în cea refulată, şi în cea îndreptată împotriva mea, 
şi împotriva aproapelui. lar mânia dreaptă este 
mânia fără gând de răzbunare și fără judecată. Cred 
că trebuie să fie minunată aceasta... 

— Tocmai de aceea soarele nu apune peste mânia 
aceasta, pentru că nu e însoțită de gândul răzbunării. 
Nu e însoţită de strategiile acelea ale răului. 

— Pentru că în clipa următoare ea dispare, dacă 
e îndreptată împotriva unei fapte rele. De exemplu, 
când un copilaş vrea să bage neapărat degetul în 
priză, la un moment dat te mânii şi-l opreşti cu 
violenţă. Dar după aceea nu zici: „Vai, ştiţi? Copilul 
meu de un an și jumătate a vrut neapărat să bage 
degetul în priză!'. Uiţi. Te-ai mâniat, l-ai împiedicat, 
l-ai oprit de la faptă şi s-a terminat! 

— Da! Este acea parte bună a iuțimii firii. Este 
energia aceasta care ne poate ajuta să împlinim binele. 

— Şi ne-a fost dată de Dumnezeu în condițiile 
în care atunci când am fost aduși la existenţă exista 
diavolul. Exista semănătorul de gânduri rele, care 
putea să mă provoace, și eu aveam nevoie de puterea 
iuţimii care să mă ajute. În cazul în care eu rămâneam 
ascultător şi rămâneam în Rai, toată această iuțime 
s-ar fi îndreptat spre a ieși repede în întâmpinarea 
lui Dumnezeu, când venea în răcoarea Raiului... 


Culpabilizarea, o consecinţă cumplită a mâniei 


— Acum ajungem la un punct central, respectiv la 
remediile mâniei. 

— Poate, ca să înțelegem remediile, e nevoie să 
înțelegem cât de greu este pentru omul bolnav să 
se vindece - şi ştiu asta din experienţă. Ar trebui să 
vorbim și despre o consecință cumplită a mâniei: 
acuzarea. Este incapacitatea aceea de a ierta faptele 
şi cuvintele care pentru mine, pentru imaginea de 
sine, pentru egoul meu, sunt inacceptabile. Atunci 
îl învinovăţesc pe celălalt şi rămâne vinovat în faţa 
mea. Vinovat în sensul că-l culpabilizez, îi pun o 
etichetă, nu aştept un remediu. Îl încarc cu vină şi 
refuz orice demers al acestuia de a repara răul sau 
de a cere iertare. 

— Da! E o nevoie maladivă de a-l pune la colț pe 
celălalt, de a-l împovăra cu vină. 

— De aceea a venit Dumnezeu (în prima Lui 
Lege și ajutor dat omului pe această cale de a pune 
o limită răului, răzbunării) şi a zis: „Dinte pentru 
dinte!”. Adică nu pentru un dinte să-l omori şi să nu-l 
ierţi niciodată! În om există această capacitate de 
a zice „Vinovat!” şi de a-l ţine vinovat pe cel numit 
astfel. Și pot face asta şi cu mine: eu sunt vinovat, dar 

nu-mi asum vina ca să mă corectez şi să fiu iertat, 
ci mă culpabilizez. Vina este un sentiment minunat, 
pus de Dumnezeu în adâncul nostru ca să simțim 
că am greşit şi să facem ceva ca să reparăm, dar 
culpabilizarea este o boală cumplită a acestei puteri 
sufleteşti. Una este să fii vinovat pentru o faptă și 
alta este să fii vinovat ca existență. „Eşti vinovat!”; 
„Sunt vinovat!” - acesta este iadul. Asta este una 
din consecinţele cumplite ale mâniei, când nu mai 
pot să iert, nu mai vreau să iert, mă înțepenesc în 
mânie şi-mi crește repulsia şi ura față de „adversar. 
Căci ranchiuna, invidia, toate acestea sunt alte forme 
ale mâniei, mai rafinate. Mulţi consideră că mânia e 
numai explozia furiei, dar ea poate să fie mult mai 
puţin nocivă decât acestea. 


Inceputul vindecării: sunt bolnav 


— Există şi mânia controlată sau mai bine zis 
ținută nu neapărat sub control, ci la foc mic. 

— Exact! Şi alimentată cu gânduri, gânduri, 
gânduri. Aceea este patimă. Altfel ea este o boală a 
firii, o neputinţă a firii care nu s-a vindecat prin har: 
„Eşti vinovat pentru asta!”, 

lar începutul vindecării este îndreptarea 
atenţiei către Dumnezeu, ca leac care să-ți dea 
puterea să nu greșeşti. Omul care porneşte pe calea 
vindecării îndreptându-și atenţia asupra mâniei nu 
se va vindeca. Risipim atâta energie încercând să 
nu ne mâniem, când important e să nu greşim! Ci să 
ne arătăm lui Dumnezeu: „Doamne, iată, se ridică 
în mine această energie, această explozie! Și iată, se 
ridică greşit, împotriva fratelui, și mă împinge să-l 
lovesc, să mă răzbun, să-mi fac dreptate, să-i oblig 

să gândească ca mine, să fie ca mine, să-l oblig să 
gândească bine...” Ce îndreptăţită ţi se pare mânia 
atunci când te mânii că cineva nu face bine! Care 
„bine"? 

Acesta e începutul adevărat: „Eu sunt bolnav, 
sunt neputincios, și în mine se ridică o energie asupra 
căreia nu am niciun control, care mă împinge să 
greşesc. „Tu, Doamne, dă-mi puterea să nu greşesc!” 
Aşa, încet, încet, această forță învaţă să se exprime în 
iubire, să slujească viața și nu moartea. Ea există şi 
nu poate să dispară. Dar poate învăţa să se exprime 
în limbajul lui Dumnezeu, după obiceiurile lui 
Dumnezeu, în modul lui Dumnezeu de a face şi de a fi. 
Mulţi spun că să fii blând înseamnă să surâzi mereu! 
Or, sunt situații în care a fi blând nu înseamnă asta. 
Slavă Domnului, există oameni blânzi din fire, dar 
Dumnezeu nu ne cere nouă să ne schimbăm firea, 
ci s-o folosim dumnezeiește. Eu, ca persoană, să-mi 
folosesc firea. Atunci, cei cu temperamente mai iuți 
vor fi blânzi în felul lor, iar cei cu temperament mai 
melancolic în felul lor. Blândeţea este iubire prin chiar 
această energie a iuţimii. Este punerea acestui foc, 
acestei energii atomice, în slujba iubirii aproapelui 
şi slăvirii lui Dumnezeu. Căci altfel... Sfântul loan 
Botezătorul poate să nu pară deloc blând. 

Să înţelegem corect lucrurile, că patima constă 
în neputinţa sau refuzul de a primi puterea lui 
Dumnezeu, singura capabilă să mă facă pe mine 
să respect porunca. Pentru că porunca este chiar 
puterea lui Dumnezeu care vine la mine. Acesta este: 
începutul vindecării: să înțeleg că eu fără Dumnezeu 
nu pot să fac nimic; şi că sunt bolnav - fie că am un 
temperament care izbucneşte în mânie, fie că am un 

temperament care mă duce în deznădejde sau mă 
aruncă în tristețe. 


Cauza mâniei e interioară 


— Există oameni care dau vina pe temperament și 
zic: „Sunt coleric şi de aceea izbucnesc în mânie!" Deci 
„hu sunt eu vinovatul 

— Păi cred că tocmai de-aia a dat Dumnezeu 
porunca aceasta, „Mâniaţi-vă, dar nu greșiţi” și „Să nu 
apună soarele peste mânia voastră!”, ca să ne închidă 
gura. Aceste două cuvinte dumnezeieşti sunt îndreptate 
unul către sangvinic şi coleric, care izbucnesc degrabă 
în mânie, şi celălalt pentru ceilalți [melancolic și 
flegmatic]. Ție, explozivule, îţi spune: „Nu greși! Te-ai 
mâniat, dar nu greşi. Eu sunt aici ca să-ţi dau putere să 
nu greşești!'. lar ţie, molatecule: „lată, știu că ţii minte 
răul şi ţii ranchiună, dar uite, nu te lăsa, până la apus 
rezolvă problema! Cheamă-Mă, foloseşte harul!”. Vezi, 
toate temperamentele sunt asigurate de ajutorul lui 
Dumnezeu! N-avem nicio scuză și nu suntem în pericol. 

Uneori durează atât de mult vindecarea... Erau 
momente în care ziceam: „Doamne, cred că doar în 
clipa morţii o să mă vindec!”, Nu știu, însă una știu, 
că El este vindecarea şi că primul remediu este 
recunoaşterea bolii, pocăința, schimbarea minţii. 
Dacă fără pocăință spun: „Tu ești de vină că m-am 
mâniat, pentru că ai făcut asta, sau n-ai făcut asta!, 
prin pocăință descopăr că eu sunt vinovat. Nu că 
m-am mâniat, ci pentru că n-am folosit această 
energie ca să-L chem pe Dumnezeu și să nu greșesc. 
Cauza mâniei e în mine; nu în tine, nu în evenimentele 
exterioare. Deci e o răsturnare a logicii omenești. 

— Şi nu se mai produce împovărarea celuilalt, ci 
dimpotrivă... 

— Da, dimpotrivă. Pentru că dacă, atunci când 
tu întârzii (nu e adevărat, e doar un exemplu), eu 
descopăr că m-am mâniat pentru că aşteptam de 
la tine să nu întârzii la întâlnire și nu pentru că ai 
întârziat, e altceva! Dacă spun că m-am mâniat 
pentru că ai întârziat, asta e o minciună, este după 
logica răsturnată. În momentul în care intru în logica 
lui Dumnezeu, descopăr că m-am mâniat pentru că 
aveam nevoie de tine, pentru că te-am așteptat și 
aşteptarea neîmplinită m-a înfuriat. Şi dacă vii și mă 
întrebi ce am, de ce sunt tristă, îți spun că sunt tristă 
pentru că n-am putut folosi timpul acela aşa cum 
mi-aş fi dorit, adică să facem emisiunea, nu să stau 
în stradă. 

— Deci furia este o afacere internă până la urmă. 

— Dar ajunge şi la tine şi ai să zici: „Uite, eu, prin 
comportamentul meu, am fost un prilej ca maica să se 
înfurie”. Atunci nu mă mai simt acuzat, dar mă simt 
responsabil, pentru că am devenit prilej de furie. Şi 
pot să nu mai reacţionez, ci să acționez altfel decât 
atunci când sunt acuzat. 

Aşadar, acesta e primul lucru: răsturnarea 
mentalităţii de a-l acuza pe celălalt, de a-l lovi şi mai 
ales conştientizarea acestei nevoi bolnave de a ucide. 
Omul căzut este însetat de sânge, vrea să omoare. Şi 
omoară cu privirea, cu cuvântul, cu zâmbetul, dă, 
lovește, se omoară pe sine făcând exact ce nu trebuie 
să facă... Şi când descoperim asta, că această putere 
ucide și mă ucide, să zicem: „Doamne, ajută-mă, 
miluieşte-mă!”, lată începutul vindecării. Nu mai faci 
apoi cu aceeași plăcere şi aceeaşi satisfacţie, pentru 
că nu mai ai acea mansardă ideologică care te asigură 
că „E bine! E ok, așa trebuie! Și Mântuitorul i-a bătut 
cu biciul pe cei din templu, deci fă şi tu la fel!”, 

— Chiar vroiam să menţionăm această mânie 
sacră a Mântuitorului, această mânie sfântă. Că şi 
Mântuitorul, până la urmă, a luat biciul. 

— Ştii, când, odată, cineva foarte resentimentar 
şi pornit mi-a dat acest exemplu ca scuză pentru 
violenţa sa, m-am rugat: „Doamne, ce-i spun acum? 
Ajută-mă!” şi a venit gândul următor: „După ce a 
făcut asta nu şi-a adunat ucenicii spunându-le: «Să 
faceţi şi voi la fel!». Dar după ce le-a spălat picioarele, 
le-a zis: «Așa să faceţi și voi unul altuia...»”. Mânia 
sacră e sfântă și e a lui Dumnezeu şi a sfinţilor Lui. El 
lucrează prin sfinţii Lui. Eşti sfânt? 

Şi dacă se întâmplă vreodată ca eu căzând în 
păcatul acesta să lovesc, măcar să zic după aceea: 
„Doamne, dacă tot am dat, măcar să fiu ciomagul 
Tău. Să fiu unealta Ta, spre îndreptarea celuilalt, 
dacă tot am pierdut făcând aceasta!” Dar să nu cred 
că sunt unealta sacră a lui Dumnezeu prin care se 
face dreptate! Pot să zic: „Doamne, să ne fie de folos 
la amândai!”, și mie, și celui pe care l-am lovit. Să fim 
atenţi la asta şi să nu îndrăznim să mergem cu gândul 
până la a-i scoate noi pe vânzători din templu. Chiar 
dacă îi dăm afară pe cei care nu sunt cuminţi la oră 
sau în biserică. Dar nu-i dă Hristos, ci îi dă maica 
Siluana, care s-a supărat și care face ce poate... 

Apoi, un alt remediu este lupta cu gândurile. 
Mânia, în momentul în care se declanșează un 
eveniment care mă frustrează, care nu-mi împlineşte 
o aşteptare sau o nevoie, e ca o explozie care are 
o durată foarte mică. Îmi apare un surplus de 
adrenalină în sânge, avântul e mare, dar după aceea el 
descrește. Şi eu trebuie să cunosc că asta nu durează 
mult și că e ca un foc de paie. Dacă nu mai pun paie 
pe foc, atunci focul se stinge. Focul furiei e de paie, 

întotdeauna. Dar focul de paie poate să fie pârjolitor 
şi distrugător dacă sunt paie multe sau dacă de la 
el se aprinde o pădure. Aceste „paie multe” sunt 
gândurile noastre. Imediat începem să rumegăm și 
să spumegăm mii de gânduri. Apoi, îngrămădirea şi 
ținerea de minte, în minte, a acestor gânduri, gândul 
peste gând, se transformă în foc mocnit care ţine 
mult și peste luni, peste ani, țâșneşte iarăși în flăcări: 
„A, atunci mi-ai făcut, şi mi-ai zis, şi...!” E răzbunarea 
de care însetează sufletul rănit. 

Lupta cu gândul este ceva atât de simplu, dar 
e atât de greu de făcut! Mai uşor e să nu primesc 
gândul! Îl împing, îi dau brânci, strig: „Doamne, acest 
gând nu-mi face bine, acest gând mă ucide!”. Mă ucide 
pe mine, pentru că face din mine o unealtă ucigaşă! 

— Nu trebuie primit. Şi dacă e primit trebuie 
mărturisit, trebuie rostit, trebuie spus duhovnicului. 
Nu trebuie lăsat să se adăpostească în suflet. 

— Sau dacă gândul a năvălit şi zice: „Îl omor!” 
avem în noi această fascinantă putere de a spune: 
„Doamne, auzi ce strigă gândul meu, nu mă lăsa!” 
Dar să fim atenţi, pentru că intervine și acea dorinţă 
de a te răzbuna; de exemplu atunci când cineva 
încearcă să te oprească să faci un gest la mânie, tu 
zici: „Lasă-mă, că-mi trece!'. Da? Adică de fapt eu 
nu vreau să-mi treacă, pentru că vreau să profit de 
acest moment ca să duc răul până la capăt. Suntem 
ucigași... Dumnezeu să ne ajute! 

Da, e importantă lupta cu gândurile. Avem în 
Biserică o întreagă artă și nădăjduiesc că vom mai 
vorbi despre asta. 

Apoi rugăciunea. Rugăciunea sub toate formele 
e un remediu. Rugăciunea în perioada de linişte, 
punerea la adăpost, încredințarea în mila lui 

Dumnezeu la rugăciunea de dimineață. Când ştim 
că asta e patima noastră, slăbiciunea noastră, să 
zicem dinainte: „Doamne, miluieşte-mă! Doamne, 
ocrotește-mă! Doamne, ajută-mă!”. Deci încărcarea 
cu har dinainte. Dacă vezi că plouă, îţi iei umbrela, 
nu? Nu pleci aşa şi pe urmă te miri că te-a udat, deşi 


ai văzut că va ploua. 
Meşteşugul iertării 


Apoi iertarea. Remediul minune împotriva 
mâniei este iertarea. lertarea este o altă artă și un alt 
meşteșug. Ea se învață și sunt nişte paşi care trebuie 
făcuţi. lertarea nu e acel aer de superioritate însoțit 
de cuvântul: „Te iert!” sau „Îl iert!”, sau „Dar l-am 
iertat...” Asta este o mânie pervertită. 

lertarea este remediul cel mai adevărat împotriva 
mâniei. Învăţând să ierţi, deja știi. În clipa în care te 
înfurii şi zici: „Doamne, ajută-mă! Doamne, nu mă 
lăsa!” când te mânii, îţi aduci aminte ce drag şi ce 
pace ţi-a adus iertarea și ştii că în clipa următoare, 
sau peste o zi, îl vei ierta pe cel care-ţi greşește. Şi 
deja puterea mâniei nu mai e atât de mare. 

— Dar cum se învăţă iertarea? 

— Ei... Primul pas este să ne dăm seama că noi 
suntem imaturi, că rămânem copii. Copilul, şi despre 
aceasta ar trebui să vorbim într-o emisiune separată, 
copilul știe, simte şi se manifestă ca cineva căruia i se 
datorează totul. El nu e înzestrat cu nicio structură 
neuronală care să-i arate că are vreo responsabilitate 
sau vreo obligaţie. Lui i se datorează totul: el 
deschide gura și i se dă mâncare, deschide ochii şi i 
se dă dragoste şi așa mai departe. Acesta e şi rostul 
lui. Dumnezeu îl aduce pe lume ca rod al dragostei 

şi cei care au rodit acest rod al dragostei exersează 
dragostea pe o făptură atât de minunată. Însă, încă 
din primele clipe de viață, copilul descoperă că viața 
nu este doar „a primi”, ci și „a nu primi” și „a da”. Lucrul 
acesta doare. Prin fiecare aşteptare neîmplinită, prin 
fiecare strigăt nesatisfăcut imediat - nu pentru că 
nu vrea mama, dar din bucătărie și până la leagăn 
sunt vreo douăzeci de pași pe care trebuie să-i 
străbată și cel care plânge nu ştie asta - încet, încet, 
el descoperă că nu totul i se cuvine, că viața este 
primire şi dăruire. Sigur, pornind de la primire: dacă 
nu ai primit, nu ai ce să dai. Toate aceste întârzieri 
şi refuzuri ne rănesc şi ele trebuie asimilate printr-o 
iertare. Eu te iert pentru că m-a durut. Nu te consider 
vinovat, te înțeleg că n-ai avut încotro şi m-ai lăsat să 
plâng trei ore că nu aveai ce face. Dar eu în trei ore 
am suferit. Asta m-a durut şi trebuie să te iert. Deci 
identificarea durerilor, rănilor mele, și încheierea lor, 
pansarea lor, vindecarea lor prin iertare. Înțelegerea, 
care presupune şi iertare. Dacă îmi dai în cap pentru 
că erai beat, eu înțeleg că n-ai știut ce faci, sau că n-ai 
vrut să dai în mine, sau că ai crezut că e altcineva, 
dar durerea mea există şi eu trebuie să te iert pentru 
asta, altfel nu se vindecă. 

Şi sunt paşi mulţi. lar pasul de sus este cel în 
care noi ne dăm seama că nu putem ierta și că 
numai Dumnezeu poate să facă lucrul acesta. Atunci 
învăţăm să-L primim pe Dumnezeu în rănile noastre, 
în neputinţele noastre. De fapt, atunci când zice 
Mântuitorul: „Învățaţi de la Mine că sunt blând şi 
smerit cu inima”. El ne învaţă iertarea, ne propune 
să învăţăm să iertăm. Când ai învăţat să ierţi, totul se 
schimbă. 

Şi, un ultim remediu, care e ultimul în înșiruire, 
dar care, de fapt, e primul, e iubirea de vrăjmași. 
Dacă începi cu acesta, ai biruit! E fascinant! Şi cred că 
este singurul lucru pentru care merita să se întrupeze 
Fiul lui Dumnezeu şi să se facă Om, căci restul am 
fi reușit şi noi să facem, ne-am fi putut descurca şi 
fără EI. Dar să iubeşti pe cel care-ţi face rău, asta nu 
se putea fără E|! Dacă pornim de aici, nu vom mai fi 
mânioşi. 

— Mulţi dintre ascultătorii noștri ar vrea cu 
siguranţă să afle dacă există un meșteșug al iubirii de 
vrăjmăși. Pentru că altminteri pentru mulți această 
iubire ar putea rămâne o nebuloasă. Se învăţă, se 
primeşte? Cum ajungem la iubirea de vrăjmăși? 

— Totul este dar! Primim totul ca dar gratuit, 
dar totul se și învață, pentru că darul pe care îl 
face Dumnezeu îl dă într-un suflet care primeşte 
şi primirea se face treptat, se face prin nişte pași. 
Această iubire cred că se învăţă așa cum înveţi să 
te arunci de la trambulină în apă. După ce ai învăţat 
să înoţi, înveţi să te arunci. Este o aruncare în golul 
acela despre care nu ştii nimic. Dar ştii să înoţi. La 
fel cu aruncarea cu parașuta. Eu nu m-am aruncat 
nici de la trambulină, nici cu paraşuta, dar așa îmi 
închipui. Așa mă simt eu când mă arunc în credinţă, 
aşa m-am aruncat în credință. Nu mai ai niciun 
reper... Ei, când am început eu, cu asta am început: cu 
iubirea de vrăjmaşi, pentru că asta era ce nu puteam 
eu să fac. Şi am zis: „Dacă eşti Dumnezeu, mie asta 
să-mi dai!” [râde]. Şi mi-a dat Dumnezeu un vrăjmaş 
foarte aprins la un moment dat şi am zis: „Ei, acum 
i-acum! Trebuie să-l iubesc!”. Dar era imposibil! Era 
o persoană atât de agresivă, şi de... Tocmai asta m-a 
provocat. Ce poţi să faci? Eu nu puteam să fac nimic. 

Simţeam repulsie, oroare, mă simţeam nedreptăţită, 
iar gândul să-mi cer eu iertare ei, care îmi greşise, 
mi se părea o lipsă de demnitate. Și ce-am făcut? Ce 
m-a învăţat Dumnezeu: să mă rog pentru vrăjmaşi! 
Aşa că am luat cartea de rugăciuni, mi-am copiat 
rugăciunea pentru vrăjmaşi, scoteam foaia din când 
în când, o citeam și ziceam: „Doamne, să mă ierţi! 
Eu o citesc cu buzele, dar nu cred nimic din ce e aici, 
inima mea respinge tot! Dar eu o spun, pentru că tot 
ce pot să face să cred că Tu ești Dumnezeu, că Tu în 
rugăciunea aceasta ai pus Duhul Tău Cel Sfânt, Care 
va lucra în mine, în ea, nu ştiu, e treaba Ta ce faci!” 
Această aruncare în golul acela din cuvintele unei 
rugăciuni, care nu avea nicio treabă cu ce trăiam eu şi 
cu ce simţeam eu - era opusul trăirilor mele! -, mi-a 
dat prilejul unei întâmplări care pentru mine era 
suficientă ca să nu mai plec din Biserică: am văzut 
în făptura aceea chipul lui Dumnezeu, frumusețea 
chipului lui Dumnezeu din om. De atunci, într-un fel, 
merg în vârful picioarelor pe lângă oameni, când știu 
ce zace dincolo de ce se vede. Dar câte straturi sunt 
până acolo! Și unde sunt straturile? În celălalt, sau în 
mine?... În mine, da! Și acum, chiar dacă nu mai văd 
această minune, ştiu, cunosc asta, țin minte, ţin în 
mintea aceea care-l cunoaşte pe Domnul. Îmi ajunge 
ce am văzut atunci și încă de câteva ori după aceea. 
Îmi ajunge ca să zic rugăciunile pentru vrăjmaşi, 
ca să cred şi, în neputința mea, în micimea mea, în 
bicisnicia mea, să ascult porunca iubirii de vrăjmaşi. 
Altă putere n-am, altă formă nu cunosc. 

— Vă mulțumim pentru aceste învățături, maică. 
Cu ajutorul lui Dumnezeu, vom continua şi vă dăm 
întâlnire săptămâna viitoare. 

Întristarea 


Reporter: Continuăm discuția noastră despre cele opt 
gânduri ale răutăţii, discuţie pe care am început-o cu 
gândul lăcomiei și am ajuns, iată, până la cel de-al 
cincilea gând, gândul întristării. 


Mecanismul întristării 


Reporter: — Este un gând pe care l-am cunoscut cu 
toţii. Nu este om care să nu se fi întristat vreodată. Și 
este un gând mai subtil decât celelalte. Mulţi dintre 
noi nu ar înțelege de ce este păcat. Pentru că într-o 
anumită fază a culturii şi a modului nostru de vieţuire, 
chiar a ajuns să fie cool să fii puțin mai trist. Arăţi că 
ești căzut pe gânduri, arăţi mai interesant dacă ești 
întristat. 

Maica Siluana: — Mai mult decât atât, pentru că există 
şi o întristare bună. Avem două feluri de întristare, 
total diferite. Există întristarea bună, întristarea 
după Dumnezeu, dorul de Rai, dorul de Împărăţie, 
dorul de Dumnezeu, întristarea că nu ești cu EL. 
Aceasta este una. Dar întristarea ca patimă şi ca gând 
rău nu e aceasta. 

— Şi ce este întristarea ca gând rău, ca patimă? 
Poate că mulți dintre ascultătorii noștri nu reușesc să 
distingă între această întristare bună şi întristarea 
cea pătimașă. 

— Tristeţea este o slăbire, o stingere a vieții, o 
stingere a puterii vieţii. Puterea vieții este puterea de 
dorire. Sufletul nostru are o putere numită dorinţă, 
pe care iuțimea o întreţine. În întristare, această 
putere se îmbolnăvește, dispare puterea omului de a 
se bucura că este viu, de a se bucura de viață ca dar 
de la Dumnezeu. Fie este o trăire axată pe trecut, pe 

ceva pierdut, şi ne tot plângem de ce am avut, fie este 
producătoare de un viitor nefericit: tot timpul dorim 
prea mult şi ne asigurăm că n-o să avem, pentru a 
putea fi trişti. Fie nu ni s-au împlinit nişte nevoi foarte 
importante pentru noi și asta ne-a dus la mânie; iar 
după mânie, care e un consum mare de energie, vine 
o cădere a vitalităţii, care duce la întristare. După 
mânia cea activă şi violentă rămân resentimentele, 
gândurile de ţinere de minte a răului. Or întristarea 
este de obicei un gând plin de mii de gânduri legate 
de ţinerea de minte a răului trăit și de acuzare a cuiva 
- care este de obicei Dumnezeu - pentru răul pe care 
l-am îndurat. 

—  Întristarea are ca mecanism un anumit 
egocentrism. În întristare există o aşteptare înşelată 
şi această așteptare înşelată are întotdeauna legătură 
cu noi înșine... 

— Şi cu Dumnezeu. Este exact invers decâtvoia lui 
Dumnezeu. Mecanismul întristării este împotrivirea 
la voia lui Dumnezeu. Eu, dacă nu vreau să fie așa 
cum vrea Dumnezeu, sigur voi fi trist. Prin aceasta 
m-am asigurat de întristarea pe care nu poate s-o 
mai ia nimeni de la mine. Tot aşa cum, făcând voia 
lui Dumnezeu, intru într-o bucurie pe care niciun 
eveniment nu poate să mi-o ia. Împotrivindu-mă lui 
Dumnezeu - pentru simplul motiv că eu am o variantă 
mai bună, nu pentru că am ceva cu Dumnezeu, să 
zicem că eu chiar apelez la EI - ajung la întristare. 

— Este o poziţie de impostură. Este de fapt o 
înlocuire a lui Dumnezeu, ca instanță supremă şi ca 
Dăruitor al bucuriei, cu mine însumi, care aştept să fiu 
recunoscut, să fiu prețuit. 

— De fapt aceste aşteptări sunt într-un fel bune. 

Pentru că eu am nevoie să fiu recunoscut, să fiu iubit, 
să fiu prețuit, pentru că aşa m-a făcut Dumnezeu! M-a 
făcut o fiinţă extrem de prețioasă şi prețuită. Doar că 
fără Dumnezeu - Care mă iubește și mă preţuieşte 
în mod absolut - nu are cine să-mi împlinească 
aceste aşteptări. Şi aşa ajung să cer de la Dumnezeu 
să mă prețuiască lonel, să mă preţuiască poporul, 
să mă preţuiască colegii, să mă preţuiască şeful. 
Eventual - dacă mă gândesc la Dumnezeu - vreau 
să mă preţuiască Dumnezeu, dar aşa cum înțeleg eu 
prețuirea. „Doamne, dacă mă prețuieșşti, fă cumva să 
ajung și eu stareță, sau director, sau...” 

— Întristarea are de-a face așadar cu o rugăciune 
de cerere nefăcută aşa cum trebuie. 

— Invers decât așa cum trebuie! Pentru că, 
atunci când omul se roagă și nu se roagă cum trebuie, 
încă e bine, că însăşi rugăciunea îl învaţă. Zice cineva: 
„Doamne, ajută-mă să mă angajez şi eu. Uite, se dă 
concurs la bancă”... Și se roagă, citește Acatist, citeşte 
Paraclis, și între timp descoperă ce bine e când te rogi, 
ce bine e cu Dumnezeu. Află că nu are nicio şansă pe 
postul acela pentru că e aranjat, dar prinde drag de 
Dumnezeu şi zice: „Doamne, dar un alt serviciu mă 
ajuţi Tu să găsesc?” Și așa află că la o firmă mai mică 
este un post, intră acolo şi e bucuros, e mulțumit. E 
un exemplu mărunt. Când te rogi prost, ai şanse să 
descoperi bunătatea lui Dumnezeu, Care te învață 
să te rogi. Dar când te rogi invers, nu ai cum. Invers 
înseamnă să-L foloseşti pe Dumnezeu ca instrument 
al scenariului tău de viaţă... Zici: „Pentru mine, dacă 
nu mă ajuţi să intru pe postul acesta de la bancă, nu 
eşti Dumnezeu! Nu mă mai închin, nu-Ţi mai aprind 
lumânări...!”. 

— E o ispitire a lui Dumnezeu... E ispita aceea pe 
care o refuză Mântuitorul în pustia Carantaniei. 

— Asta e o rupere de Dumnezeu. Sursa vieții 
noastre, energia vieţii noastre, bucuria de a fi vin 
de la Dumnezeu. În clipa în care mă supăr și-l. 
acuz pe Dumnezeu, se rupe total legătura harică cu 
Dumnezeu şi cad în întristare. Pe când atunci când 
mă rog prost, chit că sunt conductele îngroșate, că 
mai sunt sparte și se scurge apa, ajunge şi la mine 
puţină apă, ajunge și la mine un pic din mila lui 
Dumnezeu. Dar când mă rog invers, atunci Îl refuz. 

— Am putea spune că în această rugăciune 
inversă, în această instrumentalizare a lui Dumnezeu, 
avem de-a face cu strategia clasică a cunoașterii de a 
se desfășura între un subiect care cunoaşte și un obiect 
de cunoscut. Tragedia acestei scheme de cunoaştere 
este că întotdeauna când cunoaşte ceva, ucide acel 
ceva, instrumentalizându-l. În zoologie, pentru a 
cunoaşte, broscuța trebuie disecată. Disecând-o, 
o ucidem. Tipul acesta de cunoaştere este tipul de 
cunoaştere care a dus lumea la situația în care ea se 
află acum. Tragedia este că relația aceasta a omului 
care înțelege astfel rugăciunea cu Dumnezeu este 
0 relaţie care, instrumentalizându-L pe Dumnezeu, 
instrumentalizează până şi acel lucru care se sustrage 
oricărei instrumentalizări. 

— Şi se ucide pe sine. Aşa ajunge la întristare, la 
patima întristării. Pentru că el nu ajunge la niciun 
rezultat. Tot timpul își taie creanga de sub picioare şi 
plânge că pică din copac. Şi nu învaţă deloc, nu aude... 

— Aceasta este o aporie, o situație fără ieşire. 
Numai că noi ne încăpățânam să găsim ieşiri şi măcar 
o ieşire ar trebui să ne dea Dumnezeu din patima asta. 

— Dumnezeu ne dă, Săracul, dar noi ne supărăm 
pe El că ne-a dat ieşirea care nu ne place... Ca şi când 
ai fi într-o casă care a luat foc şi vine cineva, sparge 
un geam şi zice: „leşi pe aici!”; iar tu strigi: „Eu, să ies 
pe fereastră? Nu! Mie să-mi faci ușă... de termopan!” 
Suntem imposibili. De ce? Pentru că nu știm ce vrem, 
nu vrem ce ar trebui să ştie inima noastră. Să luăm un 
exemplu concret, care e un izvor de mare întristare: 
necazurile. Oamenii se întristează pentru că au 
necazuri și se întristează până la patimă - se roagă 
la Dumnezeu să nu mai aibă necazuri sau să treacă 
peste necazuri şi se supără, şi-L acuză pe Dumnezeu 
dacă nu se întâmplă asta. Or, Dumnezeu a venit și 
S-a făcut Om, a adus puterea Sa dumnezeiască la 
îndemâna mea, pe Sfântul Altar. Şi nu trebuie decât 
să respect nişte „instrucţiuni de folosire”, să zic aşa, 
pe care orice om dacă se hotărăște poate să le facă. 
Măcar ca să încerce, ca să vadă dacă e adevărat... 

Apoi, noi nu-L auzim pe Dumnezeu. Noi zicem: 
„Doamne, am un necaz. Rezolvă-mi necazul, scapă-mă!” 
Şi în Sfânta Liturghie ne rugăm ca Dumnezeu să 
ne scape pe noi „de toate nevoile şi de tot necazul'. 
Numai că eu nu vreau să scap dumnezeieşte, eu 
vreau să mă scape aşa cum spun eu! Eu ÎI învăţ cum: 
„Să-mi dai nişte bani acum, că n-am bani!” şi aşa mai 
departe. Şi nu-L auzim pe Dumnezeu Care spune: „În 
lume necazuri veți avea, dar îndrăzniţi, Eu am biruit 
lumea!” Când auzi gândul acesta, ce faci? Te bucuri că 
ai pe Cineva Care a biruit și Care e cu tine în necaz, ba 
chiar te mângâie... Cum zice Psalmistul: „Întru necaz 
m-ai desfătat”?3. De fapt eu ce vreau de la Dumnezeu? 
Vreau să-mi rezolve necazurile sau vreau desfătare? 

Trebuie să fiu prost! Dacă am ocazia să fiu fericit 
într-o colibă și să mă desfăt, să mă bucur că sunt, să 
cânte inima mea de bucurie, oare să mă apuc să mă 
necăjesc că nu am o vilă cu şapte camere în care să mă 
spânzur? Nu înţeleg! Atât de sucită este logica mea, 
încât atunci când o văd îmi stă mintea în loc! Asta 
aduce întristarea... Pentru că eu nu caut bucuria, eu 
nu caut să mă bucur că Dumnezeu este cu mine, este 
în mine şi El trece prin toate neputinţele mele, ca să 
fie cu mine în cea mai decăzută neputinţă a mea. El 
zice: „Nu poţi? Păi asta şi vroiam să-Mi spui, căci Eu 
pot. Pentru tine am venit, ca să poţi cu Mine, în Mine. 


Tristeţea este „facă-se voia mea!” 


— Altfel spus, e nevoie de un nou început. Să începi 
altfel. Și faptul acesta cred că e până la urmă cel mai 
dificil. Să începi altfel decât te-ai obişnuit. Și să tot 
începi şi să tot termini. 

— În ce constă acest început? Păi care e boala 
mea cea mai mare în întristare? Faptul că eu cred 
că motivul întristării este în afară. Deci aştept de la 
Dumnezeu să intervină în lume, în semeni, în fraţi, 
în şefi, în patroni - să-i schimbe, să-i facă... Pentru 
ca eu să pot să mă bucur. „Cu o aşa nevastă, cu un 
așa partid, cu aşa o ţară, cu aşa... eu nu pot să mă 
bucur! Dar Tu fă-i de la capăt pe taţi aceştia! Pune 
Tu început bun: arde-i pe ăştia, distruge-i şi fă 
alții mai buni!” Or, Dumnezeu mă invită să pun eu 
început bun! Să descopăr că, de fapt, cauza întristării 
e înăuntrul meu, e în mine, este în atitudinea mea, nu 
este în afară! Pur şi simplu eu trebuie să pun început 
bun şi să nu mai beau dintr-un pahar cu apă stricată, 
ci să mă duc la izvor şi să beau apă proaspătă. Atunci 

n-o să mai bodogănesc că „Ce apă scârboasă beau!” 
când am izvorul în curte. „Da... dar ar trebui să mă 
duc până în curte!” Şi mi-e mai ușor să strig şi să mă 
revolt că de ce nu e apa proaspătă în paharul meu. 
E o lene, o moarte, o putreziciune, o neglijenţă şi o 
nesimţire în relația cu Dumnezeu, Izvorul bucuriei. 
Noi avem aşa, un pic de râvnă, când ne certăm cu EI; 
dar ca să ne rugăm şi să ne conectăm la Izvorul acela, 
nu avem râvnă! 

— 0 modalitate de conectare la acest izvor mă 
gândeam că ar putea fi modul în care ne-a învățat 
Dumnezeu să ne rugăm, rugăciunea “Tatăl nostru' 
Poate la început fără a o înțelege foarte bine, fără să o 
simţim. Și să ne oprim la „facă-se voia Ta" „Facă-se voia 
Ta” este un cuvânt care pe mine, cel puţin, când eram 
copil m-a marcat. Mi s-a părut foarte ciudat. Copilăria 
mea a fost marcată de poveştile acelea cu peştișorul 
care împlinea trei dorinţe; și fiecare se gândea la ce-și 
dorea. Și, deodată, aici nu mai era nici peștișorul, nici 
cele trei dorințe, ci era acest cuvânt, la început fără 
sens: „facă-se voia Ta'. Aici cred că este cheia întregii 
probleme. Toată răsturnarea se produce, de la acest 
„facă-se voia Ta' 

— Tristeţea este „facă-se voia mea!”. Asta este. Şi, 
la urma urmei, de ce oare Dumnezeu n-o fi vrând să 
facă voia mea? Pentru că El face atâtea pentru mine! 
De ce s-o fi împotrivind să facă voia mea? Dacă aş 
pricepe asta, poate că mi-ar fi mai uşor să renunţ... 

De ce? Pentru că voia mea e rea, voia mea e 
îndreptată împotriva mea. Voia mea îmi face rău. 
Dacă eu vreau să bag degetul în priză, mama nu are 
cum să mă lase, pentru că voi muri. Mama mă iubeşte 
şi vrea să mă ţină în viață şi să se bucure de mine. 

Nu vrea să mă lase acolo. Cam așa e cu voia noastră, 
vrem să băgăm degetul în priză. 

— Da, este o voie nematurizată și o voie căzută, 
0 voie care nu mai e voia cu care ne-a înzestrat 
Dumnezeu la început. 


Despre întristarea unora care merg la biserică 


— Ei, dar uite, ne-am făcut mari, am ajuns de 
L-am cunoscut pe Dumnezeu, mergem la Biserică, 
vrem să facem voia Lui Dumnezeu. Şi totuşi suntem 
trişti. De ce? Avem aici un alt izvor al întristării. Noi 
ne ducem la Dumnezeu cu ce avem noi mai frumos. 
Avem în noi ceva frumos, corespunzător - eul ideal, 
cum zic psihologii. Avem despre noi o imagine mai 
corespunzătoare, pe care o împodobim, îi punem 
băsmăluţă pe cap sau pălărie dacă suntem doamne, îi 
punem costum cu cravată - dacă suntem domni... Şi 
ne ducem la Biserică. Dar rugându-ne şi apropiindu-ne de 
Dumnezeu, începem să ne vedem - pentru că acolo e 
Taina Tainelor - ne vedem așa cum suntem. Şi vedem 
că-l invidiem pe acela că are un costum mai frumos, 
pe aceea că are o basma mai transparentă sau ce ştiu 
eu ce. Atunci încremenim de durere: „Cum adică, 
eu? Eu să fiu invidioasă?” Sau „Eu să fiu mai proastă 
decât...?” „Cum, eu să nu fiu cea mai...?” (Atenţie la 
dorința asta de a fi „cel mai”!) Aşa voi descoperi că 
am limite reale, am neputinţe reale. Și sunt foarte 
trist că nu sunt ca Dumnezeu. E aceeaşi cădere. Mai 
întâi că nu sunt ca Vasile, apoi că nu sunt ca Siluana 
şi apoi, dacă i-am depăşit pe ăştia, fac eu rost de 
un alt „ca” pe care să fiu invidios și voi sfârşi prin 
a fi trist că nu sunt ca Dumnezeu... Conştientizarea 
acestei surse de întristare - neputinţa de a ne lăsa 

iubiţi de Dumnezeu aşa cum suntem, pentru ca E] 
să ne vindece - este un pas important pe calea de 
vindecării. Să renunțăm la iraţionalele eforturi de a 
ne depăşi singuri neputinţele. 

Citeam de curând episodul întâlnirii 
Mântuitorului cu tânărul bogat?f. Acesta zice: „Ce să 
fac, ca să «am» viață?”. Şi Mântuitorul spune: „Dacă 
vrei să intri în viață, împlinește poruncile”. Vezi 
cum întreabă omul? „Ce să fac? Tu spune-mi, că eu 
fac imediat!” Adică „Eu sunt în stare să fac orice, 
Tu numai să-mi spui ce să fac, şi apoi eu să am ce 
vreau”. Or, relaţia cu Dumnezeu nu este aşa, ci: „Dacă 
vrei să intri în viață...” - atenţie, e o intrare într-o 
relație, într-un Izvor viu, cu Viaţa Însăşi! - „atunci fă 
asta, fă poruncile”. Tânărul zice că pe astea le-a făcut, 
iar El i-a zis, din nou: „Dacă vrei - dacă vrei! - să 
fii desăvârşit, atunci vinde averea, împarte la săraci 
și urmează-Mi'. lar el n-a putut să se lepede, să-şi 
vândă averea, și a plecat întristat. Deci o sursă a 
întristării noastre este și refuzul lepădării lui „ce 
am”. În schimb, „Spune-mi ce să fac ca să am, că fac 
orice!'. Vezi cât muncim, cât facem ca să avem? 

— Este refuzul lepădării logicii proprii, a voii 
mele. Facă-se voia mea. M-am întrebat şi eu de ce se 
întristează tânărul. Pentru că el pare să arate multă 
credință. Se duce şi fără rezervă apelează la Hristos, 
pare că e gata să se predea total şi ştie cu Cine are 
de-a face, ştie cu Cine vorbeşte. În mod neaşteptat, 
omul acesta pleacă cu sufletul întristat. 

— Pentru că el atunci și-a văzut neputinţa şi a 
refuzat să-și accepte starea aceea de neputinţă. Era 
foarte ușor să facă poruncile fiind bogat. EI, într-o 

fracțiune de secundă, a văzut că n-ar mai putea să 
facă poruncile ca sărac. El a împlinit poruncile ca 
om bogat, virtuțile lui au fost ajutate de „a avea”. Or, 
gândul de a se lepăda de bogăţie l-a aruncat într-o 
nesiguranţă totală. 

Eu am trăit asta. Înainte de a fi stareță - cât sunt, 
Doamne, miluieşte-mă! - eu aveam multe virtuți. 
Eram blândă, aşa cum mă vede lumea că sunt când 
vorbesc la televizor sau într-o conferință... Dar când 
am descoperit ce înseamnă să trăieşti o relaţie vie cu 
un om care vrea să facă invers decât cred și ştiu eu că 
este bine, am descoperit că eu sunt un om pătimaş, 
bolnav, că mă mânii, că vreau să-mi impun voia, că 
vreau să fac binele cu forța şi aşa mai departe. Câte şi 
câte neputinţe nu mi-am descoperit! Aşa că am luat-o 
de la capăt, în cel mai autentic sens al cuvântului... 
Şi cum să nu-mi fie frică? La fiecare pas mă aşteaptă 
o nouă cerință de lepădare, o nouă ocazie de tăiere 
a voii (celei bune, că nu vreau ceva rău...) care mă 
lasă total dezarmată. Te întrebi: „Doamne, ce vrei de 
la mine?”. Şi El zice: „Vreau să fii! Să nu te mai bazezi 
pe nimic din ceea ce ai - nici experienţă, nici știință, 
nici cunoștințe, nici iubirea celorlalţi, nici prețuirea 
celorlalţi -, ci să-mi urmezi Mie. Dacă m-au scuipat 
pe Mine te-or scuipa şi pe tine, dacă m-au lăudat pe 
Mine te-or lăuda şi pe tine, dacă m-au ascultat pe Mine 
te-or asculta și pe tine. Tu urmează şi slujeşte Mie." 
A lepăda averea nu înseamnă a lepăda vechiturile 
din ea, ci tot ce e mai bun şi mai de preţ... Numai așa 
intrăm în bucurie. 

— leşirea din situaţia asta fără ieşire are de-a face 
până la urmă cu o ruptură totală. Se joacă între verbul 
„Q fi” şi verbul „a avea“ și înseamnă de fapt punerea 

tuturor cărților, ca să zic așa, pe verbul „a fi” 

— Exact! Pentru asta ne-au pregătit şi celelalte 
gânduri rele. Am pornit de la a mânca, de la a avea 
şi a păstra, apoi a te mânia că ţi-a fost luat, a poffti 
să te desfeți prin a avea și nu prin a fi. Şi iată, acum, 
lucrurile aproape sunt spuse pe nume. Nu căuta să 
faci ceva ca să ai, ci împarte totul la săraci. Nu zice: 
„Renunţă, dispreţuiește!”, ci „Dăruieşte!”. Dăruieşte 
această bogăţie a fiinţei tale care ţine de a avea, 
împarte-o cu ceilalți, dă-o celor care nu au. Că nu 
ajunge să [ii sărac, să te lepezi de bogăţie! E nevoie 
să dăruieşti! 

— Cred că aici aţi pus punctul pe “i” Poate că 
de asta s-a și întristat sufletul celui tânăr. A da la 
săraci pare așa, un act gratuit. A dărui - capătă deja 
0 semnificaţie liturgică, o semnificaţie în orizontul 
Împărăției lui Dumnezeu. A da pur şi simplu, a vinde 
toate ale tale şi a le da, pare că nu are sens. Și s-ar 
putea, cred, ca tocmai din cauza aceasta să nu facem 
asta mai des, pentru că nu vedem rostul lui „a da” 
Poate că ar trebui să regândim acest „a da” ca un „a 
dărui”. A dărui e deja altceva. Parcă înțelegem mai 
mult când zicem: „Dăruieşte!” 

— Asta e din cauza neputinței noastre. Căci 
altfel, Mântuitorul zice că „este mai fericit a da decât 
a primi'35. Aici e Taina. Noi suntem făcuţi după chipul 
lui Dumnezeu, suntem făcuţi pentru „a da”, pentru „a 
fi”, şi în niciun caz pentru „a păstra”. 

— Până la urmă soluţia ieșirii din patima aceasta 
a întristării este taina Sfintei Liturghii, a liturghisirii. 
Pentru că atunci când dăruiesc, eu liturghisesc. Eu i 
liturghisesc lui Hristos Care este ascuns în acesta mai 


:5 Faptele Apostolilor 20, 35. 

mic al Său. Omul care a căzut în păcatul întristării 
este omul care nu mai liturghiseşte, este omul care nu 
mai slujește. 

— E un om sufletesc, cum zice Sfântul Apostol, 
un om căzut doar în dimensiunea lui psihică, unde 
este dependent de stările sufleteşti - dacă sunt 
într-o stare bună, sunt fericit; am o stare sufletească 
proastă, sunt trist. De ce? Pentru că izvorul vieţii nu 
e în psihismul meu! Este o înțelegere total greşită a 
bucuriei şi a fericirii legate doar de starea psihică. Or 
asta ar trebui să fie consecinţa - nu? - contactului cu 
bucuria. 

— Există şi o bucurie psihică, însă ea nu ne poate 
sătura. : 

— Numai dacă este vibrație a bucuriei 
duhovniceşti. Atunci psihismul, care rezonează la 
bucuria duhovnicească, devine instrument muzical. 
Altfel, dacă un copil se joacă cu corzile unei viori, el 
creează niște vibrații, dar nu muzică. Nu are cum să 
fie muzică. Bucuria psihică, generată de ce-mi place, 
e o surexcitare a corzilor sufleteşti... 

O altă cauză de întristare pentru unii credincioşi 
este și faptul că facem din Dumnezeu un idol. Toţi cei 
care au spus că Dumnezeu a murit, bine au zis. Pentru 
că nu a murit Dumnezeu, ci a murit idolul, felul în 
care şi-L închipuiau ei pe Dumnezeu. Cei care spun: 
„Eu sunt supărat, nu mai cred în Dumnezeu pentru 
că am avut cutare necaz şi cutare necaz”, este bine că 
nu mai cred, pentru că era o credinţă idolească, era o 
credință greşită. 

Spun înţelepţii aceştia moderni că cei care îşi 
fac iluzii despre Dumnezeu şi cad apoi în deziluzie 
suferă un complex al abandonului, al abandonării. Şi 

de aici tristețea: „M-a părăsit Dumnezeu, Dumnezeu 
nu mă iubește, Dumnezeu nu-mi mai răspunde... 
Pentru că idolul acela al amăgirii a plecat şi a venit 
fratele lui, care este duhul întristării. 

— Ne oprim, cu gândul acesta la a ne pune tot 
începutul şi toată nădejdea în Dumnezeul cel viu şi nu 
în idolul pe care noi ni-l creăm şi-l numim „Dumnezeu' 
De multe ori credem în acest idol, însă nu credem în 
Dumnezeul cel viu. Cred că aceasta este ideea centrală. 

— Şi ştii de ce? Pentru că Acela e pe Cruce. Și 
nouă nu ne place pe cruce. Noi vrem anesteziante, 
calmante, euforizante. Şi dacă nu ne dă calmante 
pe cruce înseamnă că „nu e Dumnezeu!'. Să ne 
iertaţi, iubiţi ascultători, şi să ştiţi că există remedii 


împotriva tristeţii şi vom vorbi despre ele. 
XXX 


Nu mă pot vindeca mâncând sau bând. 
inventarierea ravagiilor 


— Am văzut cât de perfid este acest gând al 
tristeţii, pentru că se infiltrează dinspre alte gânduri, 
aducând de asemenea alte gânduri. Sunt adevărate 
aluviuni. 

— Şi ce-i este specific acestui gând al răutăţii e 
că adună aluviunile din patimile trupești și le face 
sufleteşti. Întristarea este specifică sufletului, e o 
patimă sufletească, dar are și urmări grave asupra 
trupului. E trăită la nivelul psihismului, la nivelul 
sufletului, dar se alimentează şi cu energia celor 
trupești. 

Să luăm un exemplu: patima lăcomiei pântecului: 
„Ce bine mâncam eu... Acum nu mai avem ce mânca!', 
„Ce bine trăiam pe vremea lui Ceaușescu, când ni se 

dădea!”. Acel minim asigurat era o formă de lăcomie. 
Ei, când trăiesc gândul „Ce bine era altădată!” mut 
patima lăcomiei - pe care atunci mi-o satisfăceam 
de exemplu făcând rost de mâncare pe alte căi decât 
prin raţia care era impusă - la nivel sufletesc. Această 
patimă, care atunci ţinea cumva de energiile biosului 
meu şi ale poftei, acum o mut în cele spirituale. În 
tristeţe, de exemplu, care este o boală spirituală şi mă 
face să-L caut pe Dumnezeu acolo unde nu este — în 
carne, în mâncare, în bani. Aceasta este perversiunea 
ei. 

— Este veriga de legătură între gândurile 
acestea care ne aruncă spre cele foarte triviale, foarte 
materiale, și gândurile care devin din ce în ce mai 
subtile. 

— Legătura propriu-zisă o face patima 
următoare, akedia. Ea este puntea care face legătura 
şi le amestecă, într-un amestec cumplit; nici nu are 
un corespondent în virtuţi, cum au celelalte patimi. 

Deci patima tinde spre spiritual și pentru asta 
eu, cunoscându-i specificul, din start pot şti că nu mă 
pot vindeca mâncând sau bând. Ştiind că întristarea 
este a boală a spiritului meu, că este vorba despre 
sufletul meu care vrea să fie spiritual fără Spirit, 
fără Duhul Sfânt, voi descoperi repede că tot ce fac 
pentru a scăpa de tristețe - beau, mănânc, dansez, 
mă distrez, îmi „onorez” simţurile - nu duce decât 
la o creştere şi mai marea tristeţii. Când mă trezesc, 
sunt şi mai trist. Şi într-o bună zi nici nu mai am chef 
de toate acestea şi atunci voi intra în akedie. 

— E anticamera akediei. Akedia ar fi o tristeţe 
supradimensionată, o tristeţe care şi-a luat vreme. 

— Da, e o tristeţe care nu mai e doar tristețe, 

ci este un dezgust. Dacă în tristețe izvorul ar fi 
nesatisfacerea dorinţei, acolo este un „m-am săturat 
de toate!” 

— E urâtul ăla de care vorbesc şi cântecele 
populare? 

— Da, ăsta este. E urâtul. Avem un cuvânt foarte 
potrivit pentru akedie: urâtul. Atunci când spunem: 
„Sunt sătul, mi s-a urât de viaţă! Sunt sătul de 
viaţă!”. Dar nu despre akedie vorbeam. Așa că să ne 
întoarcem la tristeţe. 

Primul pas în vindecare este - ca în orice boală, 
şi am repetat asta şi până acum - recunoaşterea bolii 
și inventarierea, ca să zic așa, trecerea în revistă a 
ravagiilor pe care le face în viața noastră. Sunt atât de 
trist, încât îmi vine mereu să plâng? Să zic: „Nu cumva 
este demonul tristeţii? Nu cumva e patimă? Nu cumva 
eu pot să mă vindec?”. Și, înainte de a mă întreba 
dacă pot să mă vindec și dacă vreau, eu trebuie să mă 
motivez. Dorinţa de a fi bucuros nu ajunge. Pentru că 
eu pot căuta satisfacerea acestei dorinţe şi pe o cale 
greşită. Ca să mă motivez, primul lucru pe care îl am 
de făcut e să fac o listă cu ce avantaje am dela tristeţe 
şi ce dezavantaje. 

— Aceasta înseamnă deja o detaşare de tristețe. 

— Exact! Şi când voi vedea câte ravagii a făcut 
această patimă în viaţa mea, atunci voi fi destul 
de motivat să-mi doresc să mă vindec şi să îndur 
suferința generată de pierderea avantajelor (şi nu 
sunt puţine!). Acesta este primul pas. 


Plăcerea de a fi trist şi fascinația răului 


Apoi, după ce mi-am stimulat dorinţa de 
vindecare, am nevoie să iau o hotărâre care să fie 


296 


fermă: „Vreau să mă fac bine!”. Voi observa atunci că 
patima asta îmi aduce o plăcere. Nu există patimă 
care să nu aducă o plăcere. Când voi fi onest şi voi 
face lista, şi voi vedea cât de mari sunt pierderile şi că 
nu mai pot, atunci mă voi hotări să-mi jertfesc toate 
plăcerile pe care mi le oferă întristarea: plăcerea de 
a da vina pe Dumnezeu, de a da vina pe aproapele, de 
a nu mă scula dimineaţa pentru că sunt trist, de a nu 
răspunde la datoria de a fi bucuros. Pentru că sunt 
chemat să fiu martorul bucuriei, dar îmi face plăcere 
să fiu morocănos, deci să fac ce-mi vine. Şi multe 
altele, fiecare și le cunoaşte. Când voi dori să jertfesc 
toate acestea, voi lua hotărârea să renunţ la aceste 
plăceri şi la bunurile din cauza cărora sunt întristată. 
„Ce tristă sunt că nu m-am măritat cu Vasile!” Eu va 
trebui să renunţ la plăcerea de a mă simți victimă 
că nu m-am măritat cu Vasile și la Vasile, care nici 
nu-i. Odată ce nu m-am măritat cu el, el nu e. Odată 
ce el nu vrea să fie, nu este. Sau: „Sunt foarte tristă 
pentru că mi-am pierdut serviciul ăla, care era atât 
de bun!”, Dacă vreau să mă fac sănătoasă, trebuie să 
ştiu că ăsta-i un duh rău care mă face să mă întristez 
pentru lucruri care au fost şi de care nu mai pot să 
fac rost. Nu mai pot să fac rost de acea slujbă pentru 
că... m-au dat afară. Dar pot foarte bine să fac rost 
de altă slujbă, dacă eu îmi folosesc energia către o 
schimbare, către o nouă direcţie de viaţă, şi nu mă 
complac în plăcerea întristării că „Ce slujbă bună am 
avut și nu mai am..., 

Sigur, când mă dă afară pot să am o întristare 
sănătoasă. Nu pot să dansez de bucurie. Aceea este 
un lucru firesc - sufletul meu se întristează. Dar după 
ce am jelit pierderea - și se cuvine s-o plângem, căci 

nu suntem nesimțţitori - atunci energiile se adună 
din nou. 

Deci un alt aspect este să acordăm tristeţii timpul 
cuvenit ei. Întristarea sănătoasă, care se cuvine 
după o pierdere, e urmată de un timp de doliu, un 
timp de jelire. Este de fapt un timp de celebrare, de 
sărbătorire. Sărbătoreşti şi un câștig, şi o pierdere. 
Când ai câștigat, când faci nuntă, sărbătoarea este 
acea petrecere pe care o faci, când te bucuri. Fie că 
dansezi, sau cânţi, sau nu - este sărbătoare. lar când 
ai o înmormântare este tot o sărbătorire, a durerii. 
Nu trăim durerea ca un animăluţ. Durerea noastră 
are o orientare: şi către Dumnezeu, și către cel de 
care mă despart şi pe care-l iubesc și în forma asta, 
sub formă de plâns. După această perioadă de doliu, 
de jelire, de plângere a pierderii, vine restabilirea 
puterilor sufletești. 

Să ne amintim că e duh rău, această tristeţe. Şi 
dacă e duh rău, el ce intenţii are? Care e voia lui? Ce 
urmăreşte el de la mine? 

— Să mă ducă în locul întunericului. 

— Da. Şi primul lucru pe care îl face ca să poată 
să mă ducă? Cineva, ca să poată să răpească un copil 
care e de mână cu mama lui, ce va trebui să facă mai 
întâi? 

— Să-l ademenească. 

— Să-l facă să se desprindă de mamă. Să-l 
determine ca el singur să se îndepărteze de mamă, 
pentru că să-l ia de lângă mamă nu va putea, că-l 
mănâncă maică-sa cu fulgi cu tot. Va trebui să facă 
în aşa fel încât copilul să-și dorească să fugă de 
lângă mama. Are el metodele lui. Aşa că, ştiind că-i 
duh rău şi că vrea să mă îndepărteze de Dumnezeu, 

pot să spun: „Doamne, ia uite ce gândesc eu: că Tu 
m-ai părăsit, că nu-Ți mai pasă de mine, că ce fel de 
Dumnezeu ești, cum de nu-Ţi pasă de suferințele 
mele? Eu acum, pentru că vreau să scap de tristeţe, 
cred că aceste gânduri sunt de la diavol şi nu le cred. 
Eu cred că Tu mă iubeşti, că Tu eşti cu mine și eu 
cred că dacă mă vindec cu ajutorul Tău de această 
boală, voi vedea ce nu văd acum!”. Aceasta e musai, 
altfel nu se poate. E ca și când ai avea guturai, nasul 
foarte înfundat, şi cineva ar vrea să-ţi ofere o floare 
care miroase foarte frumos, iar tu o miroși, zici „Nu 
miroase!” şi o arunci. Celălalt îţi spune că „Miroase! 
Acum ai guturai şi nu simţi.” Dacă renunțăm, pierdem 
bucuria parfumului. 

Apoi, nu numai să ne lepădăm de plăcerea asta 
a tristeţii, ci şi să nu ne lăsăm fascinaţi. Răul are o 
fascinaţie asupra noastră şi tristeţea e una din cele 
mai fascinante patimi, pentru că îţi dă o aură de 
nobleţe, de romantism, de nu ştiu ce... Sigur că un 
om care are bucuria vieţii în el nu poate să mimeze 
aşa ceva. Dar când demonul a pus stăpânire pe tine 
şi ţi-o oferă, atunci pur și simplu ne lăsăm fascinaţi 
de tristețe. 

Această fascinaţie este oferită de fapt şi în alte 
patimi. Sunt oameni care se desfrânează în moduri 
atât de îngrozitoare... Victime ale desfrâului, mai 
ales fete care au fost abuzate, sau copii care au fost 
abuzați, şi care după aceea pur şi simplu au oroare, 
dar din fascinaţie continuă să facă asta. Este cel mai 
îngrozitor lucru care se poate întâmpla unui om. Este 
tot desfrâu. Nu e plăcerea desfrâului, ci plăcerea de 
a te lăsa biruit şi gândul că „Poate așa mă iubește... 
Poate aşa nu voi fi singur... Poate aşa voi birui...” E o 

boală foarte cumplită. 

Noi să știm ce e asta: de ce eu fac ceea ce nu 
vreau? Să ştim că e fascinaţie. Sunt orbit, sunt 
paralizat, sunt hipnotizat. Așa cum spunea părintele 
Savatie, cred, că a văzut un şarpe care se pregătea să 
înghită o broască. Şarpele ţinea gura larg deschisă şi 
broasca, deși era încă la vreo douăzeci de centimetri 
distanţă de el, orăcăia din toate puterile, dar mergea 
drept spre gura lui. Cam așa e de cumplită puterea de 
fascinaţie a patimii. Nu a păcatului, ci a patimii. 

— Ce atrage aici? Atrage spectacolul? Atrage 
poate credința că acceptând suferința pe care celălalt 
mi-o provoacă n-o să mai fiu singur? 

— Cauzele sunt foarte diferite, dar nu sunt 
raţionale. o cauză este şi faptul că ne lăsăm 
hipnotizaţi de dorinţele celor mai puternici, și mai 
ales de dorințele duhurilor rele... 

Pe de altă parte, fascinația vine de la faptul că 
noi, oamenii, cădem în patimi mari pentru că, de 
fapt, suntem cumplit de însetați de Dumnezeu. 
Adică, simțind golul, (care e lipsa lui Dumnezeu) din 
noi, simțim și o nevoie cumplită, acută și imediată 
să umplem acest gol. Cât timp ne putem înșela că 
„Uite, mănânc și sunt bucuros..., „Am bani și sunt 
bucuros... facem un dumnezeu din mâncare, din 
bani. Dar la un moment dat ne apropiem de patimile 
mai spirituale, în care simțim că ne trebuie mai 
mult decât „a avea”. Avem nevoie de „a fi”. Şi acum 
vine tatăl minciunii care-ţi zice cu glasul patimii: „Eu 
sunt, eu îţi dau fiinţă, eu! Vino... Chiar dacă te doare!”. 
Este, dacă vrei, inversul Crucii. Aşa cum omul liber, 
nefascinat, primeşte Crucea, durerea şi calea strâmtă 
pentru a ajunge la bucurie, aici durerea apare ca 

fascinaţie, ca paralizie, ca neputinţă de a zice „nu'. 
Eşti plin de oroare, de scârbă, de ură, de teamă, și 
totuși nu te împotriveşti. Eşti rob. 


Depresia, o îndumnezeire 
a obiectului dorințelor mele 


— Mai există o formă de tristețe, care iarăşi îşi 
depăşeşte propriile margini, anume depresia. Sfântul 
loan Gură de Aur a scris 17 scrisori către diaconita 
Olimpiada, care era căzută în depresie tocmai din 
pricina faptului că îl pierduse pe Sfântul loan Gură 
de Aur, depus din treapta de episcop şi exilat. Atunci 
Sfântul loan Gură de Aur îi scrie despre această 
depresie. Cred că e una dintre trăirile cele mai actuale 
sau cele mai la modă, dacă îmi este permis să spun 
așa. Ce se întâmplă cu omul aflat în depresie? 

— El nu poate să se desprindă de obiectul pe care 
l-a dorit. Deci şi-a investit toată dorinţa în ceva. Şi nu 
se desprinde de el, chiar dacă este absent. Aceasta 
este de fapt o îndumnezeire a obiectului dorințelor 
mele. Pentru Sfânta Olimpiada (lartă-mă, Sfântă 
Olimpiada, și roagă-te pentru mine, păcătoasa!), 
Sfântul loan devenise ca Dumnezeu. Atunci ea L-a 
uitat pe Dumnezeu și a uitat nişte amănunte: unul, 
că Dumnezeu a îngăduit asta; și al doilea, că Sfântul 
loan primeşte darul acesta al lui Dumnezeu. Dar şi 
ea până la urmă a depăşit asta, slavă Domnului. E 
minunat că acești oameni sfinţi au lăsat şi mărturii 
despre slăbiciunile lor, pentru ca noi să nu ne ruşinăm 
şi să nu zicem: „Vai de capul meu, ce depresiv sunt!”, 
ci să zicem: „Dacă sfinţii au trecut prin asta înseamnă 
că duhul acesta e mare și puternic, dar înseamnă şi 
că Dumnezeu ne va ajuta să biruim”. 

Să avem grijă: când un lucru, o persoană sau o 
relație capătă o importanţă foarte mare pentru noi, 
trebuie să ne oprim şi să zicem: „Doamne, Tu eşti 
Dumnezeu!”. Să fiu în stare să mă desprind de acel 
lucru, ştiind că nu-l mai pierd, știind că în Dumnezeu 
le am pe toate, în Dumnezeu sunt toate permanente. 
Să-L punem pe Dumnezeu pe locul care I se cuvine 
şi să nu-L înlocuim cu obiectele dorințelor noastre. 
Vedem că într-o durere căutăm vinovatul, vrăjmașul: 
„Cine mi-a luat obiectul? Cine mă împiedică să...?” lar 
Dumnezeu, Care îngăduie, poate deveni cel mai mare 
duşman al meu! Atunci diavolul și-a atins ţinta: „De 
ce îngăduie Dumnezeu așa ceva? Ce fel de Dumnezeu 
e ăsta?” 

— E ca la o coridă în care se ia deodată fâșia de 
pânză şi... 

— „smulge totul şi i se duce toată puterea. În loc 
să dea în toreador, dă în pânza aceea. Toată puterea i 
se duce pe de lături. 

— Deci e de la bun început o direcţie greșită. 
Problema nu este aceea de a urmări vrăjmaşul. 

— Ba nu! Să-l urmărim. Numai direcţia e greşită. 
Vrăjmaşul e în noi, nu e în afara noastră. Nu e nici 
în eveniment, nici în Dumnezeu. Atâta timp cât cel 
care m-a lipsit de ceva e în afara mea, nu e vrăjmaşul 
meu. Vrăjmaşul e în mine. Dorinţa mea, nevoia mea 
neîmplinită care a devenit dumnezeul meu, acela 
este vrăjmașul meu. Eu trebuie să şiiu că pot să fiu cu 
Dumnezeu și, dacă sunt cu Dumnezeu, orice mi s-ar 
întâmpla este un loc de întâlnire şi de declaraţii de 
dragoste. Orice mi s-ar întâmpla, eu ştiu că Dumnezeu 
este cu mine şi eu nu-l spun unde să-mi dea întâlnire 
şi ce să facă El. Pentru că atunci nu e Dumnezeu, ci e 

un amic de-al meu pe care îl manipulez. 

lar dacă Dumnezeu îmi dă întâlnire în moarte, 
sau în boală, sau în nenorocire, este numai pentru că 
eu trebuie să trec pe acolo, pentru că mi-am desenat 
acest traseu prin evenimentele anterioare, sau prin 
ce am făcut, sau prin ce mi-au făcut alții, căci suntem 
împreună. Şi ce așteaptă Dumnezeu de la mine este 
să mă bucur de El, să mă desfăt chiar şi în necazul 
acela de prezenţa Lui și El să se bucure de mine în 
acel necaz. Pentru că în lume vom avea necazuri. 
Ei, când învăţăm meşteşugul bucuriei din necaz, a 
dispărut tristeţea. De ce să mă întristez? Sigur că nu 
dispare disconfortul. Dacă mă așez cu funduleţul pe 
nişte ţepi, n-o să zic că „Vai, ce plăcere îmi face!”. O să 
mă doară, și o să ţip, şi o să sar de acolo şi o să fug. Dar 
dacă vine cineva şi vrea să mă tortureze, şi mă leagă 
în poziţia asta, să zic: „Doamne, eu acum nu mai am 
unde să fug. Tu ești desfătarea mea în necazul ăsta. 
lată, sunt străpunsă de aceşti ţepi, miluieşte-mă cum 
ştii Tu, pentru că eu cred că Tu ştii că mi-au făcut 
aceasta şi că Tu ești cu mine”. 

— Într-adevăr mare meșteșug e acesta, mare 
artă... Şi cred că e vorba aici de o filosofie adevărată, 
ințelepciunea de a vedea dincolo de circumstanța 
aceasta primă a vieții. 

— Şi e dublă. Pe de o parte să primim ca din 
mâna lui Dumnezeu durerea, iar pe de altă parte 
să nu îngăduim să vină durerea de la altcineva. Să 
fac tot ce pat ca să ies din durere, să mă bucur de 
bucurie, însă nu împotriva aproapelui, nu împotriva 
celuilalt! Să nu las să cadă evenimentul peste mine 
şi să nu-mi plătesc întreținerea, să mă dea afară din 
apartament, pentru că, iată, eu vreau să mă desfăt în 

necazuri! Nu! Sau să n-am serviciu, ca să mă desfăt 
în necazuri. Nu, mă duc şi car saci, muncesc... Aici e 
marea înţelepciune: să fac tot ce ţine de mine, dar 
fiind conștient că fără Dumnezeu nu pot să fac nimic 
şi că Ele cu mine. 


Suferinţa nu vine de la Dumnezeu. Remedii 


— Exact aici vroiam să aduc discuţia, la felul în 
care reușim să învățam arta aceasta. lar arta aceasta, 
din câte înțeleg eu, începe să fie învățată atunci 
când în suferință vedem nu doar suferinţa, ci și locul 
întâlnirii cu Dumnezeu. Maniera aceasta în care Îl 
aflăm pe Dumnezeu. Dar ar putea să spună oarecine: 
„De ce alege Dumnezeu suferința?” 

— Nu Dumnezeu alege. Eu am ales! Eu, omul, 
am ales. Eu mi-am făcut toate lucrurile acestea, eu 
mi-am făcut scenariul, eu am trăit niște evenimente 
ale căror consecinţe sunt chiar acestea. Sau m-am 
născut într-o familie care a contribuit şi ea, sau 
sunt într-o ţară care... Pentru că noi suntem una, noi 
suntem în solidaritate unii cu alţii! Dar eu, dacă eu 
învăţ să fiu uşoară la dans cu Dumnezeu şi fac voia 
Lui, nimic nu va mai fi pentru mine inacceptabil. 
Totul ar fi previzibil, aş înţelege tot ce se întâmplă. 
În Duhul Sfânt noi înţelegem tot, ştim. E ca și când 
ai fi alături de şoferul care conduce și el ți-ar explica 
de ce o luăm la dreapta, de ce o luăm la stânga. Dar 
dacă eşti pe trotuar, zici: „De ce face acela aşa? De 
ce ocolește pe-acolo? De ce se duce pe-acolo?” Nu 
înţelegi de ce face lucrurile acelea, decât dacă ești cu 
el. Cu el este limpede. Sau poţi să fii cu el în mașină şi 
să zici: „Dar ia-o pe aici, dar intră în groapa aceea, dă 
în peretele de acolo.... Şi aşa se poate. Trebuie să fii 

în Duhul Sfânt, cu Duhul Sfânt în tine, şi El te ajută să 
pricepi, te luminează să vezi ce se întâmplă. Şi nu mai 
e problemă nici cum mă descurc, nici ce fac, nici de 
ce, nici cine, ci: „Slavă Ţie, Doamne! la uite că Tu eşti 
Dumnezeu chiar şi în aceste circumstanţe!” 

Dar omul ce a făcut? Omul a făcut un ţarc în care 
s-a închis bine de tat şi zice: „Asta este acceptabil 
pentru mine. Orice trece de aici este inacceptabil. 
Asta e normal, asta nu e normal. Nu e acceptabil să-ţi 
tai o mână când lucrezi. Nu e normal şi eu așa ceva nu 
accept!”. Sigur că nu-mi doresc să îmi tai o mână, dar 
eu trebuie să fiu capabil să accept acest inacceptabil 
că s-ar putea ca într-o zi să rămân fără una din mâini. 

— Să revenim puţin la metafora dansului. Mi se 
pare o metaforă foarte potrivită pentru a înţelege de 
fapt despre ce e vorba în viața duhovnicească. Atunci 
când dansăm, cineva are inițiativa şi celălalt se lasă 
dansat, să zicem așa. 

— Da. Bărbatul conduce şi femeia se lasă condusă. 

— Și atunci menirea noastră cumva este să ne 
lăsăm conduși, în dansul acesta, de către Dumnezeu. 

— Exact! Sfânta Biserică e mireasa. Frumos 
i-ar sta unei mirese să smucească mirele în toate 
direcţiile ca să-l conducă ea când dansează, pentru 
că el e cam mototol! Vă daţi seama, e o relaţie tristă. 

— E o imagine cel puţin comică, dacă nu tragică. 

— Da. Deci asta este arta, acesta este meşteşugul 
bucuriei ca să ieşi din tristeţe. 

Să mă mai întorc la un remediu. Ziceam adineauri 
- cu arcul și cu inacceptabilul - un alt remediu 
foarte important şi foarte bun este să acceptăm 
inacceptabilul. Zici: „Așa ceva nu se poate! Dar, 
Doamne, eu primesc acest «nu se poate!» de la Tine”. 

Să binecuvântezi situaţia aceea și să-L păstrezi pe 
Dumnezeu. 

Zice: „Nu vă împotriviţi celui rău'?$, nu vă 
împotriviţi la rău. Nu în sensul că să-l chemi, ci 
pur şi simplu atunci atenţia să fie îndreptată către 
Dumnezeu, către porunca Lui, şi nu către eveniment 
sau către cel rău. „Acesta este rău, vrea să-mi facă 
rău. Ce-mi porunceşte Dumnezeu? Să-l iert, să-l 
iubesc, să mă rog pentru el. Doamne, miluieşte-l! 
Doamne, iartă-l! Doamne, binecuvântează-l!”. Şi totul 
se schimbă, pentru că celălalt nu mai este acelaşi. Da, 
s-ar putea să-mi facă răul respectiv în continuare şi 
eu voi folosi tot ce-mi dă Dumnezeu, şi în minte, şi 
în creativitate, și în rugăciune, ca să scap. Sau dacă 
nu scap, să fie și spre binele meu, și spre binele lui, 
al celui care-mi face rău. Nu am ajuns noi aici, dar 
sfinţii aici sunt şi aici este capătul drumului. 

Deci cel care suferă detristețe să spună: „Doamne, 
vreau să mă vindec de tristeţe și ca să mă vindec un 
remediu este să-i cer ajutor ca să accept această 
situație inacceptabilă. Să accept că nu vrea Vasile să 
se mărite cu mine, de exemplu. Atunci vom vedea ce 
perspective se deschid. 

Apoi, să fim mai atenţi la cât de neiertători 
suntem. Multe pierdem din faptul că nu iertăm. Şi nu 
doar marile dureri, dar nu iertăm ofensele mici, nu 
iertăm nimic! Toate astea ne încarcă cu resentimente, 
ajungem să simțim cât de neputincioşi suntem în 
fața ofensatorilor și ne întristăm până peste poate. 
Pe când dacă învăţăm să iertăm ofensele mici, vom 
putea mult mai uşor să ne vindecăm de poverile mari. 
lertarea mie mi se pare remediul miraculos la orice 

patimă, dar mai ales la tristeţe. Să iertăm, să iertăm 
relele care ni s-au făcut. Dar să iertăm cu meșteșug și 
aici, pentru că a zice: „Dumnezeu să-l ierte, că nu ştie 
ce face” nu este iertare. Ci să cerem iertare pentru 
acela! 

— Să iertăm toate pentru Înviere. 

— Da. Dar știi că era o glumă, cu doi părinţi care 
se cam supăraseră unul pe altul. La Înviere unul a zis: 
„Frate, să iertăm toate, pentru Înviere!” iar celălalt 
a zis: „Bine, dar trece ea şi Învierea!” Da, să iertăm 
pentru Înviere, dar pentru bucuria pe care ne-o dă 
Învierea, nu pentru gândul la Înviere! Să iert pentru 
bucuria care intră în mine că Hristos a înviat şi mă 
înviază şi pe mine. 

Apoi concret, practic, alte remedii: Taina 
Spovedaniei, rugăciunea. Rugăciunea cu trupul. 
Trebuie să ne silim. Sunt doctorii amare, sunt operaţii 
grele. Omul când știe că poate să moară de cancer 
suportă nu știu câte intervenţii. Or, tristeţea este un 
cancer cumplit și atunci trebuie să-ţi faci operaţia 
aceasta grea care este rugăciunea cu trupul: mătănii, 
închinăciuni. Trebuie să-ţi faci un program clar şi 
să faci silindu-te. Noi spunem: „Dar nu-mi vine!” 
Astea sunt fleacuri, eu nu fac ce-mi vine! Dacă fac 
ce-mi vine, sunt un om nenorocit. Eu fac ce trebuie, 
dacă am luat hotărârea să iau acest medicament. 
Şi atâta bucurie vine când ai depăşit acest „nu-mi 
vine”, această indiferență! Deci rugăciunea cu trupul, 
recomandată de Părinţi, este un remediu. 

Apoi întâlnirile duhovniceşti, citirea cărţilor 
duhovniceşti, întâlnirile cu oameni duhovniceşti, 
conferinţe... Când asculți o conferinţă a părintelui 
Rafail sau citeşti o carte a părintelui Porfirie, atâta 

mângâiere vine! Pentru că Duhul Sfânt lucrează, şi 
acolo sunt situații care se referă la tine. 

Apoi să plângem. Să ne plângem păcatele, să 
plângem pentru cei care sunt la ananghie. Dacă 
plângi pentru altul, întristarea ta se vindecă. Mila 
şi compasiunea vindecă multe boli și sufleteşti și 
trupeşti. 

Şi, un ultim remediu: să învăţăm un lucru, un 
lucru minunat! Îi spuneam de curând cuiva: „Du-te 
şi uită-te la o păpădie înflorită”. Să învăţăm să ne 
bucurăm cu bucuriile mici. Există bucuriile mărunte: 
a răsărit soarele, a înflorit o floare, a înflorit un crin, 
a înflorit o lalea, să te bucuri că ţi-a zâmbit cineva. 
Să nu neglijăm aceste bucurii mici care încet, încet, 
aduc bucuria cea mare sau ne fac pe noi să ajungem 
la ea. 

— Amin! Să ne bucurăm cu bucuriile mici, cum 
spune maica Siluana, cu bucuriile mici care aduc cu 
ele marea bucurie ce ne va scoate din pântecele acesta 
întunecat al tristeţii. 

Urâtul / akedia 


— Continuâm să discutăm despre cele opt gânduri 
ale răutății. Am discutat împreună cu maica despre 
terapeutica necesară pentru învingerea gândului 
răutății care aduce cu el tristețea și am văzut câte 
lucruri trebuie să facem pentru a ne vindeca de acest 
gând. Altminteri, gândul acesta, netratat la vreme, 
lăsat să se dezvolte și să prindă rădăcini în suflet, 
devine, cum spunea maica, cancerigen. Devine o 
plagă sufletească ce aduce cu ea alte și alte gânduri 
ale răutăţii, se amplifică ajungând la ceea ce Sfinţii 
Părinţi numesc akedia. Akedia este un nume grecesc, 
care în limba română e foarte greu de tradus. 

— În toate limbile e greu de tradus. Și francezii se 
plâng, şi englezii se plâng că nu găsesc un echivalent. 
Româna are însă o bogăţie de termeni. 

— În Filocalie s-a tradus prin trândăvie, deşi 
trândăvia luată ca lene acoperă numai o parte din 
sfera semantică a acestui termen. 

— Acoperă jumătate din patimă. Pentru că ea 
are două feluri de a fi, se manifestă în două feluri: 
te împinge către somn - mereu ţi-e somn, mereu nu 
ai chef de nimic - sau spre hiperactivitate, într-un 
activism debordant. 

— Și atunci trândăvia într-adevăr reflectă ceva, 
dar nu totul. 

— Însă dacă îi zicem trândăvie spirituală, 
trândăvie duhovnicească, atunci e acoperit binişor. 
Căci de fapt eu mă arunc în activităţi pentru ca nu 
cumva să mă rog, pentru ca nu cumva să mă duc la 
biserică - eu am de spălat rufe, eu am treabă, atunci 
mă apucă treaba! Dacă înţelegem trândăvia în sensul 
ei spiritual, în sensul ei duhovnicesc, acoperă bine. 

Însă în limbajul modern, în limbajul actual, trândăvia 
a ajuns să aibă doar conotaţie de lene. 

— Noi mai avem în limba română un cuvânt, este 
„urâtul” 

— Acesta e cel mai potrivit. 

— Și eu cred că acesta este cel mai potrivit. E 
urâtul acela din cauza căruia eu lenevesc, e urâtul 
acela care... 

— „Mi-e aşa urât să fac treaba asta... „Mi-e urât 
să... „Am o stare de urât”. 

— E o stare care îl împiedică pe om încă de la 
început să treacă la faptă. Încă de la început îl opreşte 
şi îl ține pe loc. Părinţii Bisericii numeau acest demon 
demonul amiezii. E numit așa pentru că se manifestă 
de regulă pe la ceasul de după masă. Când soarele 
toropea, omul începea să trândăvească și i se făcea un 
urât să se întoarcă să săvârşească îndatoririle sale. 

— Evagrie Ponticul spunea că așa cum te 
paralizează arsura soarelui, aşa te paralizează patima 
aceasta. Pur şi simplu nu mai poţi mișca, eşti confuz, 
parcă ţi se lichefiază creierul și nu mai ai chef. E o 
stare de confuzie şi de dezgust general. 


Tristeţe / akedie 


— Întotdeauna, când am citit despre akedie, am 
asimilat akedia aceasta cu toropeala din miezul verii. 
Asta nu înseamnă că este un duh al verii. De akedie, 
de urât, poţi suferi indiferent de anotimp, fie că-i 
vară sau că-i iarnă. E o boală sufletească ce toropește 
biata făptură a lui Dumnezeu care se lasă toropită de 
acest gând. Cum am putea să-l descriem şi mai clar în 
viclenia lui, maică? 

— Aici e foarte greu. Mie mi-a fost multă vreme 

greu să fac deosebirea între întristare şi akedie, 
mai ales că amândouă ne pot duce la spitalul de 
nebuni, căci amândouă aceste patimi se confundă 
cu depresia. Poate că o deosebire ar fi aşa: când 
nu lupt împotriva demonului tristeţii pot să ajung 
la psihiatrie cu un diagnostic de depresie; și când 
nu-mi dau seama că e vorba de akedie (care nu e o 
boală doar a călugărului, e o boală a creștinului, a 
omului chemat să devină ca Dumnezeu), când laşi 
patima aceasta să se instaleze și ajungi la psihiatrie, 
ai diagnostic de maniaco-depresiv. E o depresie 
bipolară: cu un capăt în hiperactivitate şi cu un capăt 
în depresie. Când așa, când aşa. Este un amestec 
de frustrare, de nemulțumire şi de agresivitate. Pe 
când tristeţea nu are agresivitate. Aşa am putea să le 
deosebim, să le delimităm. 

Akedia e starea aceea sufletească când nu-ți afli 
locul, când nu ai chef de nimic, când întrebarea de 
bază este „La ce bun?', când zici: „M-am săturat, am 
obosit, sunt obosit de viaţă..:, sau „Mai bine n-aş 
mai fi fost, mai bine m-aş omori”. Dar nu este gândul 
sinuciderii care vine la deznădejdea din alte patimi 
sau din alte pricini, când zici: „Nu mai pot!”. Când 
vine de la akedie, vine ca gând că „Mai bine n-aş mai 
fi!” Deci nu e sub o presiune, ci e căutarea unui mai 
bine: ce este acum e rău şi eu caut un mai bine. 

— Cuvântul românesc „urât" spune el însuși multe 
despre boala aceasta, pentru că urâtul vine de la „a 
urî” Eoură aici, o ură care poate deveni activă față de 
tot ceea ce mă scoate din ura în care mă aflu. E cumva 
tautologic. 

— Dar eu pe cine urăsc de fapt? Pe Dumnezeu. 
Deci e ura împotriva păcatului neasumată, netrăită şi 

îndreptată împotriva lui Dumnezeu. 

— Și de ce Îl urăsc? Pentru că mă scoate de aici, 
din cochilia mea. 

— Da. Şi pentru că cere să fac un efort. Şi, ori îmi 
cere să fac un efort de care n-am chef, ori îmi cere să 
fac ce vrea EI şi nu ce vreau eu. Eu pot să mă obosesc 
până la epuizare, dar o fac pentru că vreau eu, şi pot 
să nu fac nici cel mai mic efort, pentru că așa vrea EL. 
Şi nu fac. Pur şi simplu nu pot, nu vreau să fac acel 
efort. Asta îmi indică faptul că e demon. 

Ziceam noi la tristeţe că această patimă e ca 
o punte. Deci ea are două dimensiuni: una spre 
lenevie, alta spre hiperactivitate. Şi asta pentru că 
sunt prinse în ea amândouă puterile sufleteşti: şi 
puterea poftitoare, şi puterea iuţimii. Unele patimi 
vin din îmbolnăvirea puterii poftitoare, altele din 
îmbolnăvirea iuţimii. Această patimă le cuprinde 
pe amândouă, în aceeași patimă sunt amândouă. 
Aceasta e toată greutatea, de aceea omul nu poate 
să-i dea de capăt în vreun fel. 

Să luăm de exemplu un călugăr. Când să zică că 
e vorba de lene, îl apucă: „O să mă duc în Africa şi o 
să fac misiune!” El zice: „Nu pot să mă duc la slujbă, 
că nu mai pot... Mai bine dorm un pic”. Dar în Africa 
s-ar duce, să facă misiune. Numai în chilie să nu stea. 
Aceasta este o punte prin care vrăjmașul ne aruncă. 
Unde? Unde ne duce el pe puntea asta? În deznădejde. 
Singura lui activitate este să ne rupă de Dumnezeu. 
lar legătura noastră cu Dumnezeu este nădejdea 
- credem că El ne iubeşte şi nădăjduim că-şi ţine 
făgăduinţele. Dacă nu am nădejde că cele făgăduite 
se împlinesc cu mine, indiferent ce, aparent, trăiesc 
acum, atunci eu intru în deznădejde. Și zic: „O fi bun 

Dumnezeu pentru Siluana, dar cu mine e rău! Pe 
mine m-a uitat!”. Acest gând că Dumnezeu te-a uitat 
sau că are ceva cu tine e specific întristării şi akediei. 
Acest gând te aruncă în deznădejde. lar la deznădejde 
omul poate fi sau paralizat, sau hiperactiv. 


Ocazia unei nașteri spirituale 


Ce mai putem să spunem despre ea? Că ne ucide. 
Ea, ca orice patimă, ne ucide. Şi e atât de răspândită 
astăzi!Sunt foarte mulţi bolnavi de akedie! Cineva 
spunea că majoritatea celor cu afecțiuni psihice de 
fapt suferă de această boală. Eu însămi am suferit de 
această boală înainte de a fi credincioasă. E o boală 
spirituală. Eu, ateu fiind, n-am putut să fiu mulțumită 
cu bucuriile mărunte, cu satisfacţiile fără sensul lor 
transcendent, fără Dumnezeu. Să mănânci, să faci 
copii, să ai, să pari, să fii, să devii - toate acestea erau 
nişte minciuni! Atunci totul devenea pentru mine 
fără rost. Viaţa nu avea sens. lată akedia! Nimic nu 
avea sens. Pentru mine însă a fost salutară. Și pentru 
foarte mulţi oameni akedia poate să fie ocazia unei 
naşteri spirituale. Ea este o punte prin care ajungi la 
deznădejde, dar deznădejdea are în ea o putere care 
te poate arunca în rugăciune, care te poate arunca 
spre o ultimă încercare: „Poate o fi vreun sens! Dar 
dacă asta e adevărat? Dacă ce spune Dumnezeu e 
adevărat?” 

— Cumva în fiecare situaţie de genul acesta mai 
există o portiță. 

— Da, dar akedia este ca o trambulină. Pentru 
omul căutător, pentru intelectual, pentru omul onest 
cât de cât cu sine, suferinţa - ravagiile pe care le face 
această patimă în sufletul lui - îl împinge să zică: 

„Eu trebuie să mai verific şi asta, trebuie să încerc 
şi asta”. lar asta ne poate arunca în credință. Akedia, 
nefiind legată de o virtute răsturnată, de o virtute 
care a căzut în patimă, ci fiind din toate puterile, când 
ajungi la convertire şi L-ai întâlnit pe Dumnezeu se 
risipeşte imediat. Asta este partea bună a lucrării 
acestui demon foarte cumplit: atunci când pleacă, el 
lasă locul gol. Celelalte patimi, ceilalți demoni, au fel 
de fel de pui, fel de fel de ucenici și ajutătoare. Pleacă 
şeful, rămâne subalternul; pleacă subalternul, rămân 
şefii de departamente. Au mulţi pui. Şi-i bagă mereu 
pe unii mai mici, să-i confrunţi. Te plimbă prin toate 
cazanele iadului de nu mai ştii care e şi cum e. 

—  Intelectualul pe care îl aminteaţi are 
sentimentul acesta al nedeterminatului. Acel „quelque 
chose". Ar vrea să meargă mai departe, însă ceva îl ţine. 
Nu vede nicio posibilitate și atunci intervine - ați spus 
un cuvânt foarte interesant, minunat - acea onestitate 
cu tine însuți. A fi oneşti cu noi înşine reprezintă deja 
un început de ieşire. 

— Şi vine momentul ăla minunat, pe care eu 
mi-l amintesc foarte bine, în care trăiesc patima cu 
luciditate și onestitate. Pentru că nu înţelegeam „la 
ce bun?” patima asta îmi sugera tot felul de gânduri: 
să mă sinucid, să fac asta, să fac ailaltă, să scriu o 
carte... și tot felul de lucruri. Şi orice încercare ducea 
la același urât, pentru că n-avea sens. „Bine, am scris 
o carte. Și?" „Arn luat premiu. Şi?” „Am fost aplaudată. 
Și?” La un moment dat, cu acest „şi?” am intrat în 
deznădejdea că nu este nicio soluţie. În clipa aceea 
am zis: „Nu ştiu ce se poate face, dar ce am făcut nu 
mai fac!”. 

— E o punere în circular a logicii, chiar aşa 

omenească cum este. lar în circularitatea aceasta nu 
mai există niciun temei. Șirul acesta este permanent 
circular. 

— Atunci eu m-am oprit. Fără Dumnezeu, 
fără nimic. Fără să ştiu că am împlinit jumătate 
din porunca: „Opriţi-vă și cunoaşteţi că Eu sunt 
Dumnezeu”. M-am oprit din alergarea după fapte 
care să mă scoată din starea de urât. Patima nu 
este ucigătoare decât atunci când faci faptele. 
Şi ziceam aşa: „Mi-e urât de nu mai pot. Şi ce dacă? 
Fac asta, chiar dacă mi-e urât”. A fost un exercițiu 
fantastic. Nu ştiam nimic despre Dumnezeu, nu 
știam despre Har, nu știam nimic. Şi făceam ce-mi 
era mai urât. Ziceam aşa: „Ți-e urât? Hai și fă!” „Ce 
trebuie să fac? Trebuie să mă scol? Mă scol.” „Trebuie 
să mă spăl pe dinți? Mă spăl pe dinţi. „Trebuie să 
zâmbesc unui om? Zâmbesc. Omule, iartă-mă, ţi-am 
zâmbit strâmb, dar o fac pentru că trebuie; nu simt 
nicio dragoste... Pândeam faptele, să nu le fac. Nu 
mai ascultam de mine, pentru că simțeam că eu sunt 
vrăjmașul meu. Aşa că pot să spun din experienţă 
cum să ieși din akedie. Când îţi pui întrebări despre 
ce sens are viaţa, ce rost are, să zici aşa: „Am auzit că 
există Dumnezeu și că El împlineşte nişte făgăduințe, 
îi împlineşte omului dorul inimii. la să văd, care sunt 
condiţiile pe cale le cere?” Şi Dumnezeu zice: „Eu fac 
tot ce vrei tu, cu o condiţie: să faci şi tu tot ce vreau 
Eu”. Eu personal, Siluana pe care o vezi, am zis aşa: 
„Doamne, uită-Te la mine: eu un an de zile fac tot ce 
vrei Tu, cât pot - sunt cinstită cu mine! Să văd dacă 
faci Tu tot ce vreau eu. Şi am făcut (mai puţin de un 
an, ca să probez), iar El mi-a depăşit toate aşteptările. 

Deci să nu mai ținem cont de ce simțim, de ce 

ne vine, de ce se întâmplă, și să dăm pe mâna lui 
Dumnezeu o porţiune mică din viaţa noastră, ca să-L 
punem la încercare, să vedem ce poate EI să facă cu 
noi! Atunci vine a bucurie pe care la început nici nu 
ştii s-o trăiești, nu ştii ce să faci cu ea. Dar nici nu 
te mai înduri s-o pierzi! Pentru nicio „plăcerică”. Să 
ținem cont că ea ne ucide. Eu pot să am otravă în 
paharul acesta și să n-o beau. Nu-i nevoie s-o duc, 
s-o îngrop, să scap de ea... Ci pur şi simplu să n-o 
beau! „Vai, dar ce frumos miroase, ce-mi vine să trag 
o gură! Ei, uite, n-o înghit! Nu! Pentru că știu că mor, 
ştiu că-mi face rău!”. Aceasta e partea bună a akediei, 
îți oferă șansa să fii onest. Când îţi vine gândul: 
„Acum am să fumez şi-mi trece”, să zici „Măi, ai fumat 
atâtea pachete și nu ţi-a trecut!” „Acum am să mă 
îmbăt şi-mi trece” - „Măi, te-ai îmbătat de atâtea ori 
şi nu ţi-a trecut!” „Am să mă duc în Egipt” - „Ai fost în 
Egipt şi nu ţi-a trecut. Până unde, până când vrei să 
repeţi aceasta? Opreşte-te!” 

— Culmea e că acel „Și?” viclean poate deveni şi 
onest. Asta arată până la urmă lipsa de fundament a 
demonului acestuia, a gândului acestuia. 


Neputinţa de a recunoaște duhul rău 


— Mai greu e pentru călugăr. El nu mai are ce să 
facă. Să zicem că a intrat în mănăstire, a ajuns frate, 
a ajuns, a ajuns, a ajuns ieromonah, arhimandrit, a 
ajuns şi stareț... No, şi s-a terminat! Sigur, nu toată 
lumea poate să fie stareț, şi atunci mai are un mobil, 
îi zice vrăjmaşul: „Dacă te închini, dacă te rogi, cade 
ăsta şi ajungi tu stareţ!”. Dar dacă ajunge şi stareț, de- 
odată nu-l mai aşteaptă nimic. Nimeni nu se mai miră 
că „E stareţ!”, cei de sub el, când zic: „Blagosloviţi!”, 

pot spune şi fară dragoste şi fără respect... Atunci 
vine vremea când îl apucă urâtul. Nu mai are nimic: 
„Ce fac eu acum?” Ei, acum vine momentul să te 
trezeşti! De-abia acum începi să devii călugăr. 

— Urâtul apare acolo unde lăcomia nu mai are 
obiect. Și dincolo de lăcomie este faptul acesta de a tot 
urca, de a tot merge mai departe. 

— Şi nu mai ai unde. Akedia îţi arată că nu mai ai 
unde. Te-a dus, te-a păcălit şi nu mai ai unde să mergi. 
Că zice vrăjmaşul: „Îţi dau eu infinitul!”, Și te trezești 
că ai așa de mulţi bani și... ești aşa de nefericit! lată 
urâtul, iată akedia: „Ce să fac io cu banii? Am bani! 
Ei, și? 

— Da, parcă la niciun alt gând al răutăţii căderea 
şi vindecarea nu au fost așa de apropiate. 

— Da, puntea aceasta este foarte îngustă, e ca o 
muchie de cuţit şi nu se poate trăi pe ea. Se poate 
muri, se poate cădea în patima beţiei, în patima 
avariţiei, în patima desfrâului, dar în patima aceasta 
nu se poate trăi. Ori pieri, ori ieşi, atât de cumplit este 
acest demon! Poţi înnebuni, iar nebunia aceasta este 
o lăsare, delăsare a omului: „Da, gata. Sunt depresiv, 
sunt bolnav, n-am ce face...” Și-şi vinde libertatea, să 
zic aşa, ca să scape de responsabilitatea de a spune 
„NU!” unui duh. E neputinţa de a recunoaște că aici 
e un duh rău, un diavol. „Cum adică să facă dracul ce 
vrea din mine?” Da, face! Dacă acceptăm că această 
patimă e lucrare diavolească, deja am aflat leacul. 

— Există și un posibil sfârşit. Atunci când căutăm 
un fundament, regăsindu-l, există sfârșitul tragic 
de a spune „Ei, şi? Ei, şi?” până când omul ajunge la 
sinucidere. 

— Da, acesta este cel mai mare pericol la această 

boală. Numai că Dumnezeu, milostiv fiind, e atât de 
prezent în războiul nostru! Cu cât vrăjmașul e mai 
puternic, cu atât și prezenţa lui Dumnezeu este 
mai puternică. Toate victimele acestei patimi au 
momente în care își dau seama ce se întâmplă. E 
numit „de amiază”, e „demonul amiezii”, adică cumva 
el nu are dreptul asupra omului decât o porţiune din 
zi, sau din an. Ce este specific e că înainte să te apuce 
şi după ce te-a lăsat, vezi clar. Deci nu e ca nebunia 
psihică, care e cauzată de o neputinţă fiziologică sau 
biologică a creierului, unde nu mai ai șanse să alegi. 
Aici este cumplit, dar înainte să te apuce, tu știi. După 
ce te-a apucat, îți dai seama. Așa că ne întâlnim din 
nou problema onestităţii: „Ce fac eu? Mi se întâmplă 
asta cam aşa, mi se întâmplă pe la prânz, mi se 
întâmplă toamna, mi se întâmplă pe la patruzeci de 
ani. Nu cumva ăsta nu e lucru curat? Nu cumva pot să 
fac ceva?”, Şi mă duc la doctor, mă duc la Părintele, mă 
duc la Biserică, mă duc la Doctorul care mă vindecă, 
şi aflu ce este boala mea. Şi când știu că e un duh 
rău, fac tot ce pot! Fac pe viață şi pe moarte, pentru 
că aleg viața. Oricare dintre aceşti oameni întâlnesc 
pe cineva care le spune că „Dacă te sinucizi, acest 
chin va deveni veșnic. Dacă îl alegi, nu scapi de el, 
ci dimpotrivă. Devine veşnic.” Afară de cei care sunt 
bolnavi cu adevărat psihic şi sunt iresponsabili... 

— Deci akedia, care în existența noastră de 
aici este clar circumscrisă unui timp, acolo devine o 
permanenţă. 

— Exact. 

— Este acea „scrâșnire a dinţilor”... 

— Ce e specific akediei este o stare de sufocare. 
La propriu sau la figurat. „Mă sufoc, nu mai pot!” — 

acesta e un simptom foarte limpede. Noi suntem 
făcuţi să-L respirăm pe Dumnezeu. Dumnezeu a 
suflat Suflare de Viaţă în noi, în nările noastre, şi de 
aceea nu ne sufocăm când suflă vrăjmașul suflarea lui 
de moarte. Dar nu ai cum să nu te sufoci dacă nu ești 
conştient că Suflarea asta care îţi intră în nări ca aer 
este de fapt mişcarea de iubire a lui Dumnezeu care 
te ține în viață. E normal că te sufoci când respiri altă 
suflare... Aşadar, orice stare de sufocare la rugăciune, 
la biserică, este un semn limpede că Vrăjmaşul vrea 
să ne fure... Nu trebuie decât să-i zici „Zât!”, Ca unei 
pisici. Adică nu trebuie să faci nu știu ce fapte mari, 
ci doar să zici: „Doamne, ăsta-i duh rău, scapă-mă!”. 

Îmi amintesc că duhul ăsta îmi făcea şi mie rău; 
când mă duceam la început la biserică, leşinam. 
N-aveam aer şi îmi venea să leşin, efectiv. Şi, desigur, 
din decenţă şi demnitate, pentru că eram ditamai 
intelectualul, ieşeam să leşin afară. Bineînţeles că 
afară nu mai leşinam, că era, chipurile, aer... La un 
moment dat am zis: „la stai, că ăsta-i drac. Uite ce am 
să-i fac: am să leşin aici şi să mă scoată lumea afară, 
să se sature şi doamna profesoară să mai leşine. Că 
dacă o leşina o dată și or stropi-o taţi credincioșii cu 
apă în mijlocul bisericii, sau o vor scoate târâş afară, 
cred că o să-i treacă.” Ştiam de acum că-i duh rău, 
dar pentru că nu ştiam ce să-i fac altceva, i-am zis: 
„Leșină!”, Şi n-am mai leşinat. Am mai ameţit puțin, 
m-am lăsat în genunchi, am început să văd icoanele 
şi de atunci duhul acela a plecat. De ce? Pentru că 
am acceptat: „Na, mor! Da, mă fac de râs! Da, leşin! 
Și care-i problema? O să mă reanimeze sau o să mă 
îngroape creştinește, dar eu afară nu mai plec, din 
biserică nu mai ies!”, 

— Deci într-o astfel de situaţie demonul acesta 
lucrează folosind şi demonul mândriei. 

— Sigur că da! Şi mai ales al slavei deșarte: 
„Vai, dar ce-o să zică lumea de mine? «Uite, a leşinat 
doamna Vlad!»... «laca, a leşinat. Care-i prablema?»” 
Adică să avem curajul acesta de a nu ne pune pe noi în 
prim plan şi de a-L. pune pe Dumnezeu: „Doamne, Tu 
nu vezi că mie mi-e rău? Tu nu vezi că eu leșin?" Adică 
să port mai multă grijă de E! decât de mine. Că dacă 
mi-ar veni să leșin când mă uit la un film care-mi 
palce, sau când stau la coadă ca să cumpăr ceva de 
care mi-e poftă, sau într-un supermarket aglomerat, 
atunci mă duc afară, căci nu e aer. Dar dacă îmi vine 
la biserică, e clar pentru mintea omenească că aici se 
amestecă un duh rău. Atunci să zici: „Doamne, eu pe 
Tine Te aleg!” E cuvântul acesta minunat pe care să-l 
strigi în situaţiile limită, când ţi se pare legitim să te 
salvezi. Atunci să strigi: „Doamne, eu pe Tine te aleg, 
pe Tine te vreau!" 

Noi nu pătimim degeaba, avem şi noi o 
contribuţie; patima este un păcat repetat. lar akedia 
este rodul alegerii noastre în locul lui Dumnezeu. Mă 
pun pe mine în locul Lui. Pun dorinţele mele, poftele 
mele, plăcerile mele, în locul Lui și vreau mereu, 
mereu, ceva nou. 

O formă specială are akedia la cei tineri. Ei au tot 
timpul oroare de repetiţie şi zic: „lar? lar să mă scol? 
lar să mă spăl pe dinţi? lar să mă duc la şcoală?”. Sau 
zic: „Doamne miluieşte de 40 de ori? Da' ce, e surd? 
Dumnezeu nu aude dacă zici o dată?” Această oroare 
de repetiție e semnul clar al demonului akediei și el e 
cel care te împinge să cauţi senzaţii tari, să bei, să te 
droghezi. Asta e specific tinereții. 

Acestea ar fi simptomele și descrierea, cât de cât. 

— Deci akedia este acel gând al amiezii, cum mai 
este numit în traditia Bisericii noastre. Este acel „urât” 
care se manifestă cu privire la întreaga existenţă, pe 
care Sfinţii Părinţi îl descriau ca senzaţia monahului 
că soarele nu se mai mișcă de pe boltă. 

— Şi că îi lichefiază creierii. 

— Da. Și acest gând se manifestă prin impulsul pe 
care diavolul i-l dă monahului de a ieși din chilie şi de a 
pleca, de a o lua hai-hui, de a nu mai sta la rugăciune. 

— Se manifestă în două feluri, de aceea mai e 
numit și duhul trândăviei. Fie spre somn, spre o 
stare de somnolenţă, fie spre mereu alte schimbări — 
plecarea, hoinăreala, pentru a vedea ceva nou. 

— Da, e un paradox. Deşi este același gând, se 
manifestă prin tendințe absolut diferite. 


Demonul de la 40 de ani 


— Şi - observ eu în experienţă cu sufletele care 
mai apar la noi la centru sau pe site, pentru întrebări 
și sfătuire - sunt mulţi bărbaţi care la amiaza vieţii, 
în jur de 40 de ani, o iau razna, pleacă de acasă, își 
părăsesc soțiile... 

— Deci nu e doar o amiază a zilei, e şi o amiază a 
vieții, a vârstei. 

— Da, când s-au terminat cât de cât ambițiile 
tinereții, avem cât de câto carieră, un rol, o casă, saţie, 
copii, şi vrei ceva nou. Atunci fie că se manifestă prin 
blazarea în beţie, în jocuri de noroc, fie se porneşte la 
o nouă dragoste. Şi aceasta e tot akedia, în formele ei 
cele mai mondene, ca să zic aşa. 

— În definitiv şi în această dorinţă de o experienţă 
nouă cred că este tot acea tendință a chipului către 

asemănare, care acum e întoarsă totalmente pe dos. 
Este noul păcătos, nu este noutatea absolută a lui 
Hristos. 

— Aici poate că descoperim un remediu 
împotriva akediei: să realizăm că nu e nimic nou sub 
soare - cum spune Ecclesiastul - dar că, minunea 
minunilor, Dumnezeu este cu noi și El le face pe toate 
noi. Le face noi, mereu. În fiecare clipă, dacă privirea 
noastră este în Dumnezeu, lucrurile sunt noi. Acesta 
este remediul. 

— Dar ce i s-ar putea spune unui bărbat ajuns la 
floarea vârstei, cum se zice, care va pretexta că nu-și 
mai iubește soția şi are chef de ceva nou? 

— Eu nu ştiu. Cred că nu este un cuvânt valabil 
pentru toţi bărbaţii, dar dacă mă uit la tine şi mă 
gândesc că ai putea să păţești una ca asta... 

[râd amândoi) 


— Eu nu sunt încă în floarea vârstei! 

— Cred că ţi-aș spune - iartă-mă şi tu, şi soția 
ta - aşa: „Ce te-a apucat acum s-ar putea să fie un 
drac. Dacă, cumva, în ce ai simţit ieri, alaltăieri, de 
la o vreme încoace, e un sentiment de sufocare, de 
plictiseală, atunci să știi că seamănă cu dracul akediei. 
Şi mi se pare trist ca un bărbat atât de deșteptcatine, 
şi inteligent, şi viu, şi interesant, să se lase păcălit de 
un drac, fie el şi un drac mare”. Căci este unul mare, 
cu funcţii importante în ierarhia lor. „Eu zic să nu te 
duci până când nu verifici dacă eşti tu sau e demonul 
amiezii...” 

Acesta este și primul remediu pe care ni-l indică 
Părinţii: să conştientizăm că e lucrarea diavolului. 
Oricât ar fi de greu, să facem asta! Pentru că el are o 
viclenie care ne face să credem că noi suntem; şi este 

atât de greu să spun despre mine că-s un drac! „Cum 
adică, gândul meu e drac? Pofta mea e diavolească? 
Eu sunt om, nu sunt diavol!” 

Dacă reuşim să nu ne identificăm cu poftele 
noastre, cu pornirile noastre, și să cerem discer- 
nământ ca să vedem dacă nevoia aceasta e a noastră, 
atunci vom simţi cu siguranță adevărul. Sau să fim 
onești cu sufletul nostru și să zicem aşa: „Dar dac-o 
fi aşa? Ce să fac? Trebuie să probez!”. Când îmi spune 
cineva ceva, eu nu cred, eu verific. Cum poteusăverific 
dacă gândul acesta este de la diavol? Supunându-mi 
mintea puţin lui Dumnezeu. Mă duc să mă spovedesc, 
citesc din Scriptură, îmi fac un program de rugăciune 
pe care îl respect și dacă o fi să mor! Și îmi dau un 
termen. la-ţi un termen de 40 de zile - e şi termen de 
carantină, nu? - termen în care să citeşti rugăciuni 
dimineaţa și seara, să te spovedeşti, să posteşti, cât 
ai fi de plictisit şi cât n-ai avea chef. 

— Însă diavolul acesta al vârstei amiezii face 
foarte multe victime între persoanele care au o foarte 
mică deschidere către cele duhovnicești. Au acești 
oameni o şansă? Oameni care sunt ortodocși mai mult 
cu numele, oameni de 40 de ani care caută experienţe 
noi, dar care nu au o relaţie cu Biserica. O altă scăpare 
mai au în afară de a se întoarce la Dumnezeu? Pentru 
că ei vor căuta altceva. 

— Nu au altă scăpare, dar ei pot să nu se întoarcă 
acum. Pentru că mai este un pas după acesta, un 
pas mai dureros. Şi dacă nu se întorc acum, o să se 
întoarcă dincolo, la pasul al doilea. 

— Și care e pasul acesta mai dureros? 

— Este boala. Dacă tu ești ispitit să pleci cu o 
altă femeie, dacă eşti ispitit să schimbi slujba numai 

aşa, ca să vezi cum o fi dincolo, sau ca să ai cu 50 de 
lei mai mult, și simți că mori, simţi că te sufoci dacă 
mai rămâi în slujba pe care o ai, sau cu femeia pe 
care o ai, gândul că ai putea să continui te aruncă în 
deznădejde. Această punte care te duce la deznădejde 
- căci aceasta este akedia, o punte prin care diavolul 
ne împinge la deznădejde - această punte poate fi 
transformată într-o punte către Dumnezeu. Să zici: 
„la stai! Ce forţă mă împinge pe mine? Dacă nu este 
un lucru curat? Cum să mă depăşesc, cum să mă 
biruiesc eu pe mine?” 

Dar dacă acum nu se poate întoarce către 
Dumnezeu - şi, cum spui, majoritatea celor care nu 
sunt în relație cu Biserica sau cu Dumnezeu nu o vor 
face — va cădea mai departe. Pentru că deznădejdea 
îl duce pe om într-o situaţie în care consecinţele se 
întorc asupra lui. Adică fie se îmbolnăvește, fizic sau 
psihic, apar bolile şi neputinţele, fie „iubita” îl înşală 
cu altul, fie își dă seama că e iubit pentru bani sau 
pentru poziţia lui socială. Toate aceste dezamăgiri 
aduc durere, aduc suferință. Și acestea sunt nişte 
profesori, sunt niște ocazii de a te converti, de a 
te întoarce către Dumnezeu. Dacă în familia lor 
- pentru că noi suntem foarte uniţi - este o soţie 
care se roagă, copii care se roagă, lucrurile se pot 
îndrepta mai puţin dramatic, printr-o trezire pur 
şi simplu, sau chiar printr-o nenorocire - printr-un 
accident, prin boala cuiva drag... Toate acestea sunt 
cumva provocate de comportamentul nostru şi de 
contribuţia celorlalți care se roagă pentru ca noi să 
nu pierim, ci să ne trezim şi să ne întoarcem. 

— Criza aceasta o întâlnim, sociologic vorbind, la 
o anumită categorie de oameni - eu mă refer aici la 

ce am văzut în filme, la ce am citit în presă. E greu de 
închipuit un preot care la 40 de ani să simtă sau să dea 
curs gândului acestuia. 

— Nu trebuie să ne închipuim, pentru că există 
în realitate. Eu îţi dau adresa unuia... Am plâns de 
durere când am primit pe site mesajul unei doamne 
care întreba dacă să se mai spovedească la un 
asemenea preot, care şi-a alungat preoteasa și copiii 
şi trăieşte cu profesoara de religie. Orice om este 
vulnerabil și trebuie să ne păzim. Doamne, păzeș- 
te-ne pe toţi! Este un demon extrem de viclean și 
trebuie să fim treji. Acesta este unul dintre remedii, 
să ne dăm seama că nu suntem suficient de treji. 

— Insist asupra acestui aspect al acestui demon, 
pentru că celălalt aspect - poate zice cineva - îi 
priveşte mai mult pe monahi. Demonul acesta al 
vârstei de 40 de ani se întâlnește numai la bărbați? Se 
poate confrunta şi o femeie cu aşa ceva? 

— Maipuţin. Akedia e maiales pentru'intelectuale. 
Femeia adevărată - să mă ierte intelectuala din mine 
şi ascultătoarele intelectuale! —, dar femeia adevărată 
are o simplitate care o scapă de akedie. Dar sigur că 
are dracii ei specifici: invidia, slava deșartă, tristeţea 
şi alte patimi. Majoritatea femeilor pătimașe mor 
duhovniceşte la tristețe, nu mai au când să ajungă 
la akedie. Însă femeia intelectuală trăieşte foarte 
puternic forma aceasta a patimii, mai ales înainte dea 
ajunge la credinţă. Şi e o ocazie extraordinară pentru 
ea să profite de starea aceasta de a fi pe muchia 
deznădejdii, pentru a se întoarce Acasă, pentru a 
veni la Dumnezeu. Spun asta şi din experienţă, dar 
nu numai, ci şi uitându-mă la cei din jurul meu. 

La femeie apare însă puţin mai devreme şi se 

încheie înainte de 40 de ani, nu depășește 40 de ani. 
Dacă o femeie până la 40 de ani nu a zis „DA! lui 
Dumnezeu, greu se mai întoarce. Şi dacă se întoarce, 
întoarcerea va fi de multe ori la modul pietist, iar 
ea îşi va revărsa asupra lui Dumnezeu tot patosul. 
Nu a avut bărbatul pe care să-și reverse patosul 
sau copii pe care să-și reverse tandreţea și face din 
Dumnezeu un fel de înlocuitor al celor pe care ar fi 
putut să-i iubească. Dar, cu mila lui Dumnezeu, sigur 
că există întoarcere. După aceea, după 50 de ani, din 
nou e posibilă o convertire autentică la femei. Dar 
între 40 şi 50 de ani, când sunt tulburările acestea 
de premenopauză, când femeia e pusă la zid de viaţă 
şi e întrebată: „Ce-ai făcut cu viața ta, ce-ai făcut cu 
copiii tăi, unde sunt ei? l-ai ucis, i-ai născut? Cum i-ai 
crescut? Ce-ai făcut cu viaţa ta?” sau i se spune: „Ai 
îmbătrânit, nu te mai place nimeni!”, aici există riscul 
s-o ia cu totul anapoda, să se rujeze, să se fardeze, 
să se tundă, să-și scurteze fusta, să-și despice şlițul... 
şi aşa mai departe. Dar încet, încet, această furtună 
se potolește şi ea descoperă că viața are farmecul 
ei la orice vârstă și că amănuntul vieţii cotidiene 
poate fi artistic, poate fi frumos. Şi se poate salva, se 
poate mântui. Cam acestea am văzut eu că ar putea 
fi diferenţele. 

În orice caz, femeile nu simt atât de mult nevoia 
de aventuri exterioare. Cel mult îşi repară „fațada”, 
să zicem aşa, refuză să îmbătrânească. Dacă femeia 
e înclinată spre păcatul desfrânării din deznădejde, 
aceasta e mult mai devreme, după 30 de ani, când 
fie nu a reușit să se căsătorească, fie nu a obţinut de 
la căsătorie atenţia şi tandreţea pe care şi le dorea 
„.. Atunci i se pare că într-o legătură întâmplătoare 

va căpăta acea atenţie pe care în viaţa de zi cu zi n-o 
mai obţine de la soț. Dar dacă e înţeleaptă la primele 
suferințe, pentru că asemenea viață aduce suferință, 
se trezește. 


La cheremul chefului 


— Ce alte remedii mai există? 

— Părinţii vorbesc despre conştientizarea că 
aceasta e de la diavol și despre o lucrare împotrivă, 
cu statornicie. Apoi stabilirea unei rânduieli de viață 
şi de rugăciune, cât de mică. Să zic: „Nu-mi las vasele 
în chiuvetă niciodată!”, „Nu trântesc ușa niciodată!”, 
„Dimineaţa zic Tatăl nostru şi seara zic... Crezul”. Dar 
să respect cu strictețe rânduiala stabilită. 

— E o umplere a timpului. 

— E o întoarcere. Nu e o umplere, căci 
„Doamne, miluieşte!” ar trebui să zicem toată ziua. 
E o întoarcere. Sunt momentele în care ne zvârcolim 
către Dumnezeu. 

Apoi e lupta corp la corp cu „cheful”. Această 
plictiseală, această akedie se traduce în limba de 
astăzi cu „N-am chef!”. „N-am chef de nimic!”, „N-am 
chef, nu-mi place!” - aceasta e akedia, e demonul 
acesta care îşi bate joc de noi. 

— Cuvântul acesta e așa de prezent astăzi, încât 
parcă mă cutremur. 

— Şi eu mă cutremur, şi plâng... 

„N-am chef” - în clipa în care am descaperit că 
spun asta şi că sunt la cheremul chefului, trebuie să 
știu că suntla cheremul acestui demon, care e extrem 
de periculos. Atunci să-mi fac un program strict legat 
de el: de câte ori nu am chefsă fac ceva, fac acel ceva. 

— Se mai întâmplă ceva atunci când spun că nu 

am chef: mă pun eu pe mine în mijlocul vieţii mele. Asta 
se cheamă, în limbajul filosofic, autonomie morală. În 
limbajul străzii am zice „Fac ce vrea muşchii mei" 

— [râde] lartă-mă, nu știam că ești atât de 
priceput... 

— La limbajul ăsta? Da, trăiesc şi eu în lumea asta 
și universitatea e o lume în miniatură. Poate părea 
ciudat, însă în ultimul timp universităţile sunt foarte 
populate cu... 

— Voiai să spui facultăţile de teologie? 

— Nu, universitățile în general. Dar și facultăţile 
de teologie. Înflorește mizeria asta, mucegaiul ăsta al 
gândului akediei, pentru că e la modă. E la modă să 
faci ce vrei, ce ai chef. 

— Da... Şi vezi? Tocmai asta e şansa noastră de 
a ne da seama cât de bolnavi suntem. lată, fac ce 
vreau și totuşi n-am chef de nimic. Orice aș face, mă 
plictisesc... Când constat asta, dacă sunt cât de cât 
lucid, mă opresc. Trebuie să fiu tâmpit - Doamne, 
iartă-mă! - să merg mai departe când văd că nu mă 
ajută la nimic făcând ce fac! 

Dacă vrei să scapi de această suferință, dacă ai 
habar de akedie şi vrei să scapi de demonul acesta, 
eu știu un remediu extrem de simplu: fă ce n-ai chef! 
Asta e una din uşile bucuriei. De ce? Pentru că atunci 
când fac ce n-am chef, eu nu mai sunt sluga chefului 
meu, ci sunt sluga lui Hristos Care zice: „Asta să faci!”. 
Şi dacă sunt sluga Lui, El zice: „Bine, slugă bună şi 
credincioasă!”, Eu sunt credincioasă Lui, nu chefului 
meu! Asta e poarta, uşa bucuriei. 

Și nu e mult, că nu trebuie să faci mult. Pur şi 
simplu să-i dai peste nas chefului aceluia. Nu e 
nevoie de performanţe. Aceia e alt drac, care te 

îndeamnă: „la citeşte tu 20 de acatiste şi de trei ori 
pe zi Biblia..:. 


Care e nevoia din spatele dorinţei? 


— Mă gândesc că de multe ori noi facem pe dos. 
Facem în ciudă, dar nu facem în ciuda celui rău, ci 
în ciuda te miri cui. Suntem foarte capabili să fim 
împotrivă. 

— Da, avem puterea asta. Dar de ce o folosim 
invers și de ce în ciuda celui rău nu mai avem nicio 
vlagă? lată o întrebare! 

Într-una din zilele astea vorbeam cu niște copii. 
Au venitla mănăstire niște olimpici la Istorie- un grup 
mare, de 300 de tineri - și m-au rugat organizatorii 
drumeţiei să le spun un cuvânt. Mă uitam la ei, erau 
frumoşi, deştepţi. Capii olimpici. Chipul lor e frumos 
-pentru că cel care se străduieşte mult ca să obţină 
un premiu la olimpiadă nu prea are timp să se uite la 
pornografie şi să abuzeze de păcat, se dedică la ceva 
mai sănătos - şi fețele lor, privirile lor erau curate. 
Şi mi-au zis vreo câţiva: „Daţi-ne un sfat, ca să ne 
bucurăm”. Le-am zis: „Să vă opriţi în faţa oglinzii, să 
vă uitaţi la voi şi să ziceţi: Doamne, ăsta e templul 
Duhului Sfânt! Trupul ăsta care sunt eu e templul 
Duhului Sfânt!”. Şi dacă ai spus asta, nu se poate să 
nu ştii ce să faci într-un templu. Când intri într-o 
biserică, te orientează biserica ce trebuie să faci. 
Când intri în tine ca în templu, când te conştientizezi 
pe tine ca fiind templul lui Dumnezeu, orice gând rău 
îl miroși imediat că e de la diavol şi-l alungi. 

La fel să facem şi când luptăm cu akedia. Să mă 
întreb: „Cine nu are chef? Cine se plictiseşte? Cine ar 
vrea să nu mai fie? Cine din mine spune toate astea? 

Dacă eu sunt templul Duhului Sfânt, sunt templu sau 
m-am făcut capişte de idoli?”. E foarte important să 
dăm atenţia curată și sfântă trupului nostru, căci 
altminteri picioarele o iau razna, capul o ia razna, 
toate o iau razna. 

Să ţinem cont și de introspecţiile acestea ale 
psihologilor, care până la un nivel sunt de ajutor. 
De exemplu, atunci când am nevoie de ceva nou, să 
mă opresc şi să zic: „Care e nevoia mea reală? De ce 
vreau ceva nou?” Altfel... suntem ca aurolacul meu! 
Am întrebat odată un grup de aurolaci: „Ce aţi cere 
voi de la Dumnezeu, ce nevoie aveți și ați vrea să v-o 
împlinească dacă ar veni acum?” Şi fiecare a zis câte 
ceva. Unul a zis că vrea telefon mobil. Asta a fost acum 
vreo 7-8 ani. Şi l-am întrebat: „Ai nevoie de el?” „Da!” 
„Ce să faci cu el?” „Să vorbesc cu prietenii mei.” „Te 
rog să-mi faci o listă cu prietenii tăi care au telefon... 
Nu avea niciunul. „Păi dacă nu ai niciun prieten care 
să aibă telefon, de ce-ţi trebuie telefon?” S-a uitat 
la mine și a zis: „Ca să fiu în rând cu lumea”. Ei, asta 
era adevărata nevoie - să fie în rând cu oamenii, să 
fie om. Dacă îmi descopăr adevărata nevoie, atunci 
îmi mobilizez puterile ca să mi-o împlinesc. Dacă 
am false nevoi, dintr-o dată sunt plictisit de atâtea 
miraje. 


Alte remedii 


Apoi postul este un remediu foarte bun, pentru 
că foamea te vindecă de plictiseală şi descoperi prin 
ea că ţi-e foame de Dumnezeu. Plus că starea de 
foame, mai ales când e post și ești în akedie, îţi dă o 
iritare, o nervozitate. E cea mai bună ocazie să-ți dai 
seama că nu e nimeni de vină că eşti nervos. Că altfel 

zici: „Ei, m-ai enervat tu! Din cauza ta sunt nervos!'. 
Dar atunci vezi că nu se întâmplă nimic şi tu totuşi te 
înfurii. Deci îți descoperi neputinţele. 

Apoi, senzaţia aceasta de sufocare, specifică 
akediei — și la propriu, și la figurat, omul se sufacă 
- este lipsa conştientizării că actul respirației 
este un miracol. E semnul vieţii, actul vieţii prin 
care suflă Dumnezeu Suflarea de Viaţă în nările 
noastre. Dar noi nu mai suntem atenţi la respirație, 
nu respirăm corect ca să nu fim yoghini, să nu fim 
eretici, să nu fim... Avem frică de tot ce e erezie (Slavă 
Domnului!), dar murim sufocaţi de akedie sau fugim 
de Dumnezeu! Am întâlnit pe cineva care refuză să 
se mai ducă la o biserică pentru că a văzut acolo un 
„semn masonic”, un ochi într-un triunghi! Suntem 
speriaţi de ce nu este de speriat! 

— De fapt, nu este un semn masonic, ci este un 
semn creştin preluat de masoni. 

— Da, rătăciţii iau cu ei cele ale Casei... 

Revin, avem nevoie să observăm cât de legată este 
respiraţia de stările noastre sufleteşti, de exemplu 
cum respirăm când suntem furioși. Asta face parte 
din viața noastră. Şi așa cum stările sufletești ne 
influenţează felul în care respirăm, la fel şi felul în 
care respirăm poate modifica o stare sufletească. 

Apoi, foarte mare atenţie la relaţii, pentru că de 
cele bune depinde vindecarea. Dacă ştiu că am patima 
akediei, să caut să întâlnesc un om duhovnicesc, să 
mă duc la o întâlnire duhovnicească, să citesc o carte 
duhovnicească, să-mi creez relaţii cu oameni care 
mă stârnesc, care îmi provoacă uimire, care mă 
fac mai viu. Nu mă duc acolo unde bem, fumăm, 
ne amețim şi ne plictisim, că facem mereu același 

lucru. Păcatul ne plictiseşte. Știm fiecare pest, fiecare 
cuvânt, şi ne aburim cu fum și cu alcool, ca să nu mai 
simțim... Dar când ne trezim simţim şi mai tare și o 
luăm de la capăt... 

Altlucru pe care ar trebui să-l folosim ca remediu, 
atât cei care mergem la biserică, cât și cei care nu 
mergem la biserică, este să luăm în serios păcatul. 
Noi îi tot dăm cu: „Am păcătuit, am păcătuit, vai ce 
păcătos sunt...” Când aud pe cineva care se prezintă: 
„Cutărică, păcătosul” sau „cutărică, păcătoasa”, 
aproape mă înfurii - ceea ce este un păcat. „Du-te 
şi te spovedește, nu te mai lăuda cu asta!'. (Fac o 
paranteză: Părintele Teofil Părăian, când niște maici 
i-au spus „Părinte, noi suntem nişte păcătoase', 
le-a răspuns „Să știți că eu sunt om de treabă!) A fi 
păcătos e o stare dureroasă, tragică; în intimitatea 
mea ştiu, plânge inima în mine că sunt cel mai mare 
păcătos! Dar să fac din asta o virtute, să mă laud că 
sunt păcătos şi să nu mă rușinez, asta este moarte! 

— Da, aşa este. În maniera asta de a vorbi e în 
definitiv slavă deșartă. Când spun „păcătosul de mine", 
e ca şi cum aș spune că de fapt eu nu sunt păcătos. 

— Exact. Şi oricum, atrag atenţia asupra mea, 
mă pun în prim plan. Mă judec. Că sunt bun, că sunt 
rău... Mă cântăresc și te invit să mă cântărești şi tu: 
„la uite-te la mine! Dacă nu mă admiri, măcar zi că-s 
rău, dar uită-te la mine. Dă-mi atenţie, fă ceva!” 

— Da, e adevărat... 

— Aşa. Apoi, un alt remediu este să ne rugăm. Să 
ne rugăm la Dumnezeu cu rugăciunea de toată ziua, 
de toată vremea, cu chef și fără chef, cum putem și 
cum nu putem. Sfintele slujbe, Sfânta Liturghie. Să ne 
silim. Să ne dăm silinţa. Ne dăm atâta silinţă în tot 

felul de fleacuri, şi de prostii, şi de răutăți! Ne dăm 
silinţa să aflăm „Cine a zis de mine ceva?”. Câte zile 
pierdem, câtă nelinişte, câtă perspicacitate! Cineva 
s-a dus la vrăjitoare ca să afle nu ştiu ce... „Nu cred 
în vrăjitoare, dar am vrut să știu!” lată ce a făcut, a 
intrat în iad „ca să ştie”. În loc să se roage. În loc să 
se silească. Un sfert din silinţa pe care o faci pe 
calea răului dacă ai face-o pe calea binelui, câtă 
bucurie ai avea! Şi câtă bucurie ai aduce în jurul 
tău! Aici e nenorocirea: că ne chinuim şi pe noi, și pe 
ceilalți. 

Apoi  mătăniile, închinăciunile, rugăciunile 
acestea ale trupului, antrenarea trupului în 
rugăciune. Și atenția la gestul mărunt. Gestul 
mărunt să fie gest liturgic, să fie un gest prin care Îl 
aducem pe Dumnezeu. Nu pot eu, când mă ispiteşte 
femeia lui Putifar, să fiu sfânt. Dar când nu-i nimeni, 
când sunt liniștit, nu pot să spun eu „Slavă Ţie, 
Doamne!"? Nu pot să șterg praful de pe un obiect 
zicând „Doamne, miluiește!”? Nu pot să fac un gest 
mărunt fără să înjur? 

lată, toate acestea ne pat ajuta să luptăm 
împotriva demonului de amiază. Dacă recunoaştem 
că-i duh rău, Dumnezeu vine în ajutorul nostru, ne 
înarmează şi ne învaţă ce să facem împotriva lui şi 
ne dă putere. Totul e să nu credem că aşa e viața, că 
„Asta-i viața, ce să faci!”, 

— Da. Multumim, maică, pentru sfaturile date. 
Încheiem aici emisiunea noastră şi vă dăm întâlnire 
săptămâna viitoare, la aceeaşi oră. Până atunci, toate 
cele bune și multă bucurie! 

Slava deșartă 


Reporter: Doamne-ajută, stimaţi ascultători! Vă 
invităm la o nouă discuţie despre încă un gând din 
multele gânduri rele cu care ne confruntăm în viața 
noastră de zi cu zi. Am ajuns la slava deșartă, un gând 
care deja pregăteşte tărâmul ultimului şi celui mai 
periculos şi mai distrugător din acele opt gânduri rele, 
respectiv mândria. 


Omul este chemat la slavă 


Reporter: — Aș vrea să începem, maică, prin a lămuri 
deosebirile dintre slava deșartă şi mândrie. Pentru că 
multor persoane li se pare că slava deșartă şi mândria 
sunt de fapt cam acelaşi lucru. 

Maica Siluana: — Au ele ceva în comun, dar sunt foarte 
diferite. Aş vrea înainte de asta să ne zici ce înseamnă 
cuvântul „chenodoxie”, căci „doxa” asta din conţinutul 
lui ne arată foarte bine despre ce vorbim astăzi. 

— Chenodoxia se traduce în limba română chiar 
prin „slavă deșartă“: „Cheno” vine de la „kenosis” care 
înseamnă „golire“ iar „doxa” înseamnă slavă. Deci 
„slavă goală” slavă fără conţinut. Atunci când spui 
în grecește kenosis, spui goliciune, ceva care este gol 
înăuntru, ca un pahar care nu are nimic în el. Deci este 
0 slavă, dar care nu are conţinut în slavă. Cuvântul 
„kenosis” - chenoză - se folosește în credinţa noastră 
atunci când spunem că Hristos când a venit în lume S-a 
golit de slavă, adică S-a golit de lumina asta puternică 
a feței Lui care dacă ar fi fost prezentă ar fi orbit şi ar 
fi nimicit lumea întreagă. Astfel am putut noi să vedem 
fața lui Dumnezeu, pentru că El s-a sălășluit între noi 
și a luat trup şi fire omenească. Ei, dar noi aici avem o 
slavă care e goală. 

— Aşa. Deci cuvântul grecesc ne arată că slava 
deşartă este golirea de slavă. Asta înseamnă că noi 
am avea cumva slavă, sau ni s-ar cuveni, sau ar fi 
posibilă - odată ce vorbim despre o deşertare a ei, 
care ar fi lucrarea mea proastă. Căci ni se zice despre 
„lipsa lucrării celei bune care e umplerea de slavă”. 
Cuvântul mă învaţă că eu sunt într-o așteptare de 
slavă, eu sunt făcut să fiu plin de slavă. Dar de ce o 
aştept, de ce nu este în mine slava? Pentru că slava 
este a lui Dumnezeu. Slava este o energie divină, este 
o putere a lui Dumnezeu - este chiar Dumnezeu, 
Dumnezeu în energiile Sale - și care în strălucirea, 
frumuseţea și bunătatea ei se revarsă, se arată şi se 
dăruiește omului. 

— În limba evreiască slava lui Dumnezeu are un 
sens şi mai concret. În grecește, când se zice „doxa tou 
Theou” doxa înseamnă mai mult opinie. Da, „doxa“ 
caută să redea sensul ebraic, dar în evreiește în 
expresia „kabod lahve”- slava Domnului - „kabod'" este 
frumusetea de negrăit care lovește prin splendoarea 
ei. 

— Da, şi care se arată și se dă, se dăruieşte. Nu eo 
arătare care spune doar „Uită-te la Mine, contemplă- 
Mă!” şi atât. Ci „lată-Mă şi ia-Mă!', 

— Este o splendoare care răpește sufletul nostru 
şi care luminează. De aceea noi cântăm la vecernie 
„Lumină lină” Vecernia este o slujbă specifică a lui 
„kabod Iahve"! în care experiem această splendoare în 
curăţia ei, în puritatea ei. Fără îndoială omul trebuia 
să se împărtășească de această slavă. 

— Suntem siguri că este așa. Şi vai celor care nu 
cred în sfinţi, care nu cred în capacitatea omului de a 
deveni sfânt. 

— Da, ei s-au golit total de „kabod Iahve” şi o şi 
refuză. 

— Exact. Pentru că se spune clar: „Minunat 
este Dumnezeu întru sfinţii Săi”. Deci în sfinţii Lui, 
Dumnezeu devine vizibil. Cu ce? Cu slava Lui. lar pe 
unii sfinți, cum este Sfântul Serafim de Sarov, i-am 
văzut strălucind de slava lui Dumnezeu. 


Slavă deșartă / mândrie 


Bun. Ne întoarcem la întrebarea „Care ar fi 
diferența dintre slavă deșartă și mândrie?”. Slava 
deşartă e centrată pe o umflare a egoului şi o 
preocupare ca cei din jur să te privească: „M-ai 
văzut? Ai văzut? Vezi? Mă vezi?”, preocuparea de a 
fi admirat, lăudat, onorat, ales, preferat de ceilalți. 
Atunci, sunt robul privirilor tale și alor mele, fac tot 
ce pot ca tu să mă priveşti admirativ și ca eu să fiu 
încântat de felul în care mă priveşti tu. Pe când în 
mândrie nu mai am nevoie de tine. Îmi ajunge că 
eu sunt mulțumit de mine, încântat de mine. Atunci 
sunt mândru de mine, îmi atribui toate calitățile - ce 
nu am, îmi imaginez că am - şi nu mai am nevoie de 
aprobarea sau dezaprobarea cuiva. 

— Mândria e un soi de slavă deșartă exacerbată, 
nu? 

— Nu, într-un fel, nu. Este pur și simplu o relaţie 
doar cu Dumnezeu, nu mai e și cu semenii. Mândria 
îl exclude pe aproapele, iar slava deşartă are 
nevoie de aproapele. Eu fără aproapele meu nu 
pot fi bolnav de slavă deşartă. Căci trebuie neapărat 
să fiu confirmat, să fiu admirat, să fiu văzut, să fiu 
apreciat, să fiu iubit, să fiu acceptat... De cine? De 
tine, de voi, de lume, de cât mai mulți! Dar măcar de 

doi sau trei. Deci am nevoie măcar de cineva. Şi nu 
suport singurătatea, mor, mă sufoc, mă usuc. Nu știu 
să stau singur, pentru că nu mă aplaudă nimeni. Am 
nevoie de aplauze. 

Mândrul n-are nevoie de aplauze, mândrul e 
deasupra acestora. El se închide în turnul lui de 
fildeş şi e deasupra tuturor. Dar vai celor care nu 
sunt conștienți de valoarea lui! Aceia trebuie să 
dispară. Deci și acolo este o relaţie cu aproapele, dar 
de negare. Aici, pentru slava deșartă suntem în stare 
să aducem servicii! Suntem în stare să împărțim: ia şi 
tu, dar dă-mi şi mie! Putem face chiar jertfe mari, pot 
să-ți dau haina mea ca tu să spui: „Vai, ce bună eşti!” 
Asta am vrut, asta caut: să-mi spui ce bună sunt, să 
mă lauzi că sunt bună. 

În aceste două patimi noi devenim vrăjmașii lui 
Dumnezeu în două feluri: în slava deșartă devenim 
dumnezeu pentru ceilalți, vrem să luăm locul lui 
Dumnezeu în ochii oamenilor, iar în mândrie le 
punem pe ale noastre în locul lui Dumnezeu, umplem 
tot ce s-ar cuveni lui Dumnezeu cu ale noastre - cu 
vocea mea, cu privirea mea, înălțimea mea, studiile 
mele, funcţia mea, credința mea, rugăciunile mele, 
virtuțile mele, toate ale mele. Chiar şi cu păcatele 
mele - „Vai, eu, păcătoasa!”. Dar când semnez cu 
„eu, păcătoasa” e slavă deşartă. lar când eu în faţa 
mea zic „sunt cea mai mare dintre păcătoşi” şi mă 
mândresc că „ce smerită sunt!”, atunci nu am nevoie 
de televiziune pentru asta. Astea ar fi diferențele. 
Slava deşartă are nevoie de televiziune, de presă, de 
aplauze, de scenă. Mândria nu are nevoie. Îşi ajunge 
sieşi, aruncată într-o schizofrenie totală. 

— Este ciudat, pentru că gândul acesta pare a fi 

un gând al vremii de azi. Trăim într-o vreme în care 
toată lumea vrea să apară la televizor. 

— Da, e slava deşartă. E o lume în care 
tulburările psihice sunt la ordinea zilei. Slava 
deşartă duce până la urmă la paranoia, iar 
mândria duce la schizofrenie. Când se ajunge la 
degradarea maximă, deci când se ajunge la delir, nici 
nu mai ai nevoie de aplauze - îţi faci tu o populaţie 
întreagă căreia îi ţii discursuri. Dar Dumnezeu e 
milostiv şi are tot felul de mijloace să ne scape. 


Orice facem poate deveni 
motiv de slavă deșartă 


Să ne întoarcem la slava deșartă, care este 
definită bine când Mântuitorul spune: „Vai vouă când 
toți oamenii vă vor vorbi de bine”. Ne arată că dacă 
tu nu mai auzi nicio critică, înseamnă că ești bolnav 
de slavă deșartă, pentru că este imposibil să te 
vorbească toţi de bine. Dar dacă eşti bolnav de slavă 
deşartă, vei fi convins că toţi oamenii te vorbesc de 
bine. 

— Atunci când nu mai vrei să afli adevărul care 
se vorbeşte despre tine, ci vrei să afli numai lucruri 
frumoase. 

— Exact. Și mai mult decât atât, ai bombonele 
pentru toţi cei care îţi ies în cale. Le dai câte o 
bombonică, le zâmbești, dai un autograf, le treci cu 
vederea neputinţele - că „oameni suntem!”... Toate 
acestea fac parte din bombonelele cu care vanitosul 
- că „în van” e „în gol”, spre deosebire de orgoliosul, 
care e cel plin de mândrie - își cumpără slava. Nu se 
dă în lături de la nimic. 

— De ce slava deşartă este foarte des întâlnită la 

oamenii care se află pe o treaptă de conducere, într-o 
functie oarecare? În general se zice că persoana care 
a ajuns şef vrea să audă numai linguşeli. Și de foarte 
multe ori se întâmplă aşa, e o realitate. 

— Ei... Ni se pare. Există subalterni bolnavi 
de slavă deșartă mai grav decât șefii. Doar că şi-o 
manifestă altfel. De exemplu, dacă îl critică pe şef, 
dacă îi vede numai defectele, dacă îl spune la toată 
lumea cum este, dacă e tot timpul cu ochii pe el, acela 
din slavă deșartă o face. De ce? De ce îl judec eu pe 
aproapele? Ca să-mi demonstrez mie şi ţie, căruia îţi 
spun, că el e mic, că el e meschin. Deci eu, care văd 
asta, sunt mare. lar tu zici „Ce deşteaptă e, ce bine le 
vede! Şi ce bine ne înțelegem!" Tac eu şi începi tu să- 
mi spui. Şi aşa, amândoi ne măgulim unul pe altul, că 
„ce bine am văzut noi şi ce i-am forfecat noi pe ăştia!” 

— Ne aprobăm reciproc. 

— Sigur. Şi vorbim prin bucătărie, pe la coadă, pe 
unde putem. Slava deșartă e a tuturor. Doar că atunci 
când un om ajunge într-o funcţie înaltă e stângaci 
până învaţă noile forme de manifestare ale slavei 
deșarte. De aceea când oamenii dobândesc funcţii 
importante fac multe cursuri: de comunicare, de 
exprimare, de inteligență emoțională, în care învață 
să-şi exprime elegant slava deşartă. Dar la început e 
stângaci, zice „Uitaţi-vă la mine, eu sunt director!”, 
„Eu sunt stareţa!”, „Eu sunt grozav!”. 

— Ceea ce e ciudat e că omul ajuns pe o treaptă 
socială mai înaltă se lasă lingușit. Să fie asta doar o 
boală sau doar o ispită? Sau suntem predispuși la așa 
ceva? 

— Eu am stat în preajma unor astfel de oameni 
mari, cu mult bun simţ, şi mi-am permis să-i întreb 

asta. Unul din răspunsurile pe care le-am primit şi 
care mi-a rămas la inimă a fost: „Mi-e atât de rușine 
să-l opresc, să-l fac de ruşine... Simt că nu-i pregătit, 
că nu știe altfel, că nu știe să se raporteze altfel. Şi nu-i 
vorba de mine, e vorba de felul lui de a se raporta la 
autoritate şi l-aş umili degeaba, n-ar pricepe...” Ştiu 
eu însă oare câţi din cei care sunt mari se gândesc la 
aspectul acesta? 

E o vorbă românească, „Minte-mă, dar minte-mă 
frumos!” Tehnica asta este slava deşartă. Adică 
„Pe mine nu mă interesează adevărul. Pe mine mă 
interesează să mă lauzi, să mă lingușeşti." 

— Şi de ce se întâmplă oare așa? 

— Păi e o gâdilătură, o gâdilătură în suflet! E 
o plăcere. Sunt copii care, când îi gâdili, râd, apoi 
plâng, până ajung la un fel de isterie, de nu mai știu 
ce să facă. Mereu m-am întrebat: „Îi place sau nu-i 
place? Țipă, plânge, protestează sau mai cere?”. Cam 
aşa este cu linguşeala - „Parcă-mi place, parcă nu- 
mi place...” Există tot felul de gâdilături pe care și le 
face omul singur sau şi le fac oamenii unii altora... 
Sunt penibile! Dar cât ar fi de penibile, ele aduc o 
plăcere şi omul este sclavul plăcerii. Asta-i tot: ne 
place! Şi în slava deşartă totul penibil! E atât de 
penibil, atât de vizibil; și totuși, plăcerea pe care ne-o 
face... nu răbdăm să rămânem fără ea! E umflătura 
asta a egoului, care este foarte gâdilicios, și ne face 
plăcere orice şi profităm de orice ne face plăcere. Nu 
contează că minte, că se minte, că înşală, că fură... Nu, 
asta nu are nicio importanţă. 

— Mai există şi alte forme de manifestare a 
chenodoxiei? 

— 0ho... Părinţii spun că e o patimă care îl 

sfâşie pe pătimaş în mii de direcţii și că se foloseşte 
de orice lucrare a noastră. Putem să facem orice. Şi 
orice am face poate să devină motiv de slavă deşartă. 
Orice. Felul în care mă îmbrac, în care merg, ce voce 
am, dacă tac, dacă lucrez, dacă veghez, dacă pastesc, 
dacă am răbdare, totul, totul poate deveni motiv de 
slavă deșartă. De aceea este foarte periculoasă, că 
apare din orice. Să zicem că, uite, am dobândit atâtea, 
am depăşit curvie, lăcomie, am ieșit din tristeţe, am 
scăpat de dracul akediei și: „Ei, uitaţi-vă la mine! Sunt 
grozav! M-aţi văzut?” Şi s-a terminat, am pierdut totul. 

Totul e sclavia asta faţă de privirea celuilalt. Şi 
avem două priviri: una a ta, pentru care fac orice ca 
să fie admirativă, și una a mea, care e neîndurătoare. 
E ceva cumplit! Cel care e bolnav de slava deşșartă la 
un grad mai ridicat de îmbolnăvire - căci toţi suntem, 
mai mult sau mai puţin - e neîndurător cu sine, nu 
își iartă nimic, se biciuie tot timpul. „Ar trebui să fiu 
aşa, şi aşa, şi aşa... ca să fiu plăcut, ca să fiu admirat, 
ca să fiu aplaudat. Nu pot să mă iert că am făcut o 
boacănă!”. Nu suportă niciun fel de critică. Apoi, 
își asumă el toate darurile: „Ce frumos cânt!”, „Ce 
memorie am!”, „Ce înalt sunt!”, „Ce subţire sunt!”, „Ce 
ochi profunzi am!”, Toate acestea, care sunt darurile 
lui Dumnezeu, devin meritul lui. 

— Mă gândesc că pe cât de penibilă, pe atât de 
banală este slava asta deșartă. Și pe atât de întâlnită! 
Cred cii nu este om care să nu fi zâmbit la gâdilitura 
asta a slavei deșarte. Nu toată lumea cade în akedie, 
sau în preacurvie, în schimb la fiecare secundă te afli 
în pericolul de a cădea în slavă deșartă. 

— Da. Aici nu există decât propriul tău simț 
lăuntric şi un efort mare de a face faţă. Fiindcă te 

poate prinde în orice condiţii. Să zicem că tu nu eşti 
bun de nimic. Dar ai un copil - „Vai, ce copil grozav 
am! Ăsta-i copilul meu!” Orice te poate face să cazi în 
slavă deşartă. 

Cel mai trist este că are și forme duhovnicești 
şi acestea sunt de a dreptul ucigătoare. De exemplu 
când ne facem crucea mare, mare. E frumos să ne 
facem crucea dreaptă, dar când o facem așa, ca să ne 
vadă toți cât de evlavioşi suntem... Sau când ne rugăm 
cu suspine în biserică, iar când ajungem în chilie sau 
în casă ne trece orice evlavie... Toate astea sunt slavă 
deșartă. Sau, cum ziceam mai devreme cu smerenia: 
„Vai, da' eu sunt o păcătoasă, și nu sunt bună de 
nimic, şi... Sau slava deşartă asta comunitară, ca 


să zic aşa: „noi, românii”, „noi, craiovenii”, „noi, 
ortodocşii”, „noi, apărătorii dreptei credinţe”, 
„Noi, anticomuniştii”, „noi, anti UE, „noi, pro 
UE"... Asta ce este? 

— Este iarăși o solidarizare a păcatului. De 
data asta nu a păcatului care se vrea legitimat, ci 
identificarea triumfală. 

— Da, îţi însușeşti ceva bun care nu eal tău. 

— Este și aici o legitimare - sunt legitimat odată 
cu ceilalti. Dincolo eram legitimat de către ceilalți. 
Aici sunt legitimat împreună cu ceilalţi. Din moment 
ce sunt român şi „românii e deştepţi” e clar că și io-s 
deștept. 

— Logic!... Noi ar trebui să fim conştienţi de 
faptul că Dumnezeu ne-a făcut ca să ne îmbrace în 
slava Lui. Şi că noi suntem vinovaţi doar că nu căutăm 
slava acolo unde este, la El. 

— Deci în definitiv e o nevoie de slavă a omului, 
care e o nevoie binecuvântată. 

— Da. „Câţi în Hristos v-aţi botezat, în Hristos 
v-aţi îmbrăcat”. Şi Hristos este în Slavă. E gata, e 
înviat, e în Slavă. Mi-a scris o mămică cum a fost 
cu băieţelul ei de cinci ani la Înviere şi el a i-a zis: 
„Mamă, gata, a înviat Hristos!” ca unul care a văzut 
lucrul acesta... Deci noi la asta suntem chemaţi, să 
vedem pe Hristos în Slavă și El să fie slava noastră. 
Dar noi umblăm după umbra slavei. 


Am fost răniți şi vrem să compensăm 


Ce e greşit la noi este că vrem să obţinem singuri 
ceea ce nu putem avea decât în dar. Ne atribuim ceea 
ce de fapt am primit: „ce frumos vorbesc eu”, „ce 
frumos cânt eu”... Şi în acelaşi timp mă străduiesc „să 
fac eu”, pentru că numai asta îmi aduce slavă deşartă. 

— Deci nu avem conștiința darului... 

— De aceea și zice Mântuitorul femeii 
samarinence: „Dacă aţi şti darul lui Dumnezeu... 
Noi nu știm darul lui Dumnezeu. Suntem bolnavi, 
suntem răniţi, am fost umiliţi, am fost batjocoriţi 
cumva în devenirea noastră din copilărie până acum 
şi ne compensăm prin slava deşartă. Pentru că nu 
avem curajul să ne asumăm limitele, neputințele, 
și nu avem nici priceperea de a dobândi harul 
şi a-l păstra. Nu ne prea învaţă nimeni. Şi atunci 
compensăm şi noi cum putem, prin această slavă 
deşartă. Cu cât omul a fost mai rănit în copilăria 
lui, cu atât este mai dispus spre slava deşartă, spre 
această păcălire cu gâdilături. Adică niciun bărbat 
sau femeie care iubesc şi sunt iubiți nu apelează 
la forme de gâdilire pentru a-și satisface nevoile 
sau pornirile sexuale. Aşa şi aici: niciun om care 
a cunoscut dragostea, demnitatea, nu se mai lasă 

uşor păcălit, sau nu în forme atât de evidente. 

Ce face duhul acesta cu noi? Toate nevoile şi 
dorinţele refulate ţâşnesc în scenarii, în imaginar. 
Trăim în imagini: „Voi face, voi drege... „Dacă aş fi 
eu..!, „Dacă aș face.... Asta e prima formă a slavei 
deşarte. Majoritatea adolescenților fug din cotidianul 
îngrozitor în care trăiesc prin scenarii în care ei sunt 
eroii principali și asta e pregătirea terenului pentru 
slava deșartă. Şi, pentru că poruncile ni se par foarte 
grele, alegem să stăm într-un fotoliu și să visăm că 
suntem sfânt sau făt-frumos... E mult mai comod. 

Apoi, în suferința asta pe care o are omul, că nu 
e recunoscut, că nu e văzut, toate puterile omului se 
întorc spre a părea —- dacă nu este, măcar să pară. Şi se 
apucă să construiască așa, în gol, tot felul de calităţi, 
când de fapt cu energia asta ar putea chiar să facă 
ceva valoros. 

— Este aici şi o neîncredere în ontologia 
adevărului, în durata lumii. Pentru că dacă cel care e 
Chinuit de slava deșartă ar conştientiza faptul că ceea 
ce produce slava deșartă sunt simple iluzii, nu ar mai 
uza de ea. De ce uzează? Pentru că el crede că totul 
zboară, totul dispare, rămâne numai impresia. 

— Aşa e, dar e mai complicat puţin. Eu ştiu 
oameni care urăsc slava deşartă și nu renunţă la 
ea. De ce? E ca în cazul masturbării. Sunt tineri care 
strigă „Vreau să renunţ la masturbare!”, care detestă 
asta și, totuşi, nu pot renunţa. De ce? Pentru senzaţia 
aceea de ușurare şi pentru plăcerea pe care i-o oferă. 
Slava deșartă e un fel de masturbare sufletească 
- să mă iertaţi! E foarte greu... Deşi ţi-e silă de tine, 
deși ştii că este totul fals... 

— Creezi o dependenţă, nu? 

— Da! Şi o continui şi o continui... De ce? Pentru 
că îţi dă senzația că exiști. Privirea celuilalt, admirația 
lui îți dă sentimentul că exişti. Pentru că tu nu ai 
certitudinea că exiști, n-ai auzit de la Dumnezeu că 
„Tu eşti fiul Meu iubit”, că eşti fiul Lui în Fiul. Și nu 
ştii ce să faci deşi nu poți să trăieşti în asta... Aici e 
egoismul nostru, este izvorul. 

Este dureros că de aici pornesc urile, invidia, 
violenţa, pentru că fiecare caută să obțină slava 
pentru sine. Eu vreau ca tu să mă admiri pe mine, 
iar tu faci tot ce paţi ca eu să te admir pe tine. Aşa 
intrăm în competiţie. Invidia, care e atât de bicisnică 
şi distrugătoare, tocmai aici îşi are izvorul, în slava 
deşartă. Sigur că există remedii, că altfel... 

— Dar remediile propun să le lăsăm pentru 
emisiunea viitoare. N-aş vrea să încheiem însă înainte 
de a reaminti trei cuvinte pe care le-aţi spus, maică, 
respectiv ați amintit de demnitate, de bunul simţ 
și de penibil. Sunt trei cuvinte care circumscriu aria 
aceasta a marginilor slavei deșarte. 

— Şi care ne împing spre o antropologie 
care poate să ne vindece. Fără să avem un temei 
antropologic, nu putem să ne vindecăm. 

— Da. Ne vom axa pe acest bun simţ și pe 
această demnitate în emisiunea viitoare. Invit însă pe 
radioascultătorii noștri să mediteze împreună cu noi, 
întreaga săptămână, la aceste trei lucruri, respectiv 
la demnitatea umană, la bunul simț care poate 
alunga acest duh al slavei deșarte şi la penibilul care 
provoacă în cel mai bun caz râsul, mai bine zis râsul- 
plânsul acestei lumi umflate şi lipsite de substanţă. 
Până săptămâna viitoare, vă dorim toate cele bune... 

— Şi bucurie, în ciuda tuturor motivelor de 

deznădejde pe care le avem. Pentru că bucuria nu e 
de la noi. 


— Doamne-ajută! 
Li dă 


Primul pas: să răstorn logica din mine 


— Continuăm discuţia noastră începută 
săptămâna trecută, despre slava deșartă. Am analizat, 
atâta cât ne-a stat în putință, fenomenologia slavei 
deșarte, adică felul în care ea apare, felul în care ea 
se manifestă, felul în care ea îl chinuie pe om. Ceea ce 
ne interesează însă acum este să vedem şi cum ieşim 
din patima în care am căzut. Maică, v-aş ruga să ne 
spuneţi cam care ar fi primul pas de ieşire din slava 
deșartă. Ce să facă omul atunci când a identificat că a 
prins rădăcini gândul acesta în sufletul său? Ce să facă 
să iasă din acest context? 

— Să facă inversul! Pocăinţa este soluţia pe care 
ne-o aduce Dumnezeu, este puterea prin care noi 
putem să ne răsturnăm gândul, logica, modul nostru 
de a fi - care este un mod bolnav - ca să primim de 
la Dumnezeu puterea și informaţia de a începe, de a 
dezvolta şi de a ne însuși desăvârşit un alt fel de a fi. 
Felul lui Dumnezeu de a fi. 

Dacă mie îmi face plăcere să fiu lăudată, acesta este 
simptomul bolii mele, asta urmăresc eu. Alcoolicul 
urmăreşte plăcerea pe care i-o aduce băutura, starea 
aceea de beţie. Mie, în slava mea deșartă, îmi face 
plăcere să mă lauzi. Şi să mă lauzi nu așa, ca pe una 
din femeile grozave pe care le-ai întâlnit în cariera ta, 
ci ca pe dumnezeu. Atunci, remediul este ca eu să-L 
laud pe Dumnezeu, adică să răstorn toată această 
logică în mine. Și să zic: „Slavă Ţie, Doamne! Laudă, 

suflete al meu, pe Domnul! Binecuvântează, suflete 
al meu, pe Domnul!”. Lauda, cântarea de laudă, lauda 
lui Dumnezeu ca jertfă. Jertfa laudei! 

De când e lumea, omul ştie și încearcă să iasă din 
suferinţă jertfind ceva lui Dumnezeu! Această jertfă 
înseamnă renunțarea la siguranţa pe care ţi-o dă „a 
avea”, renunţarea la siguranţa pe care ţi-o pui în tine, 
în ce ai tu, în ce faci tu şi ce pari tu. 

Acum noi, creştinii, aflăm din Sfânta Liturghie că 
nu mai avem nevoie să ucidem ca să aducem jertfe 
pentru că iată, Fiul lui Dumnezeu S-a făcut Om și 
S-a jertfit şi Se jertfeşte și astăzi, pentru noi. Acum 
singura jertfă pe care o mai putem aduce este „jertfa 
laudei”. E un cuvânt asupra căruia ar trebui să ne 
oprim odată, ca să ne dăm seama câtă mângâiere, 
vindecare şi izvor de bucurie avem dacă numai 
ascultăm acest cuvânt, darămite dacă îl şi împlinim! 

Cred, deci, că începutul vindecării de slava deşartă 
este participarea la Sfânta Liturghie, străduindu-mă 
să fiu conștient ce se întâmplă aici, să fiu atent la 
fiecare cuvânt, la fiecare gest, şi să particip cu toată 
ființa mea la această Laudă! 

Lauda lui Dumnezeu este vindecătoare și pentru 
că, în timp laud pe cineva, uit de mine. Or, această 
uitare de sine este începutul vindecării. Apoi 
descopăr câtă bucurie am, căci de fapt nu am avut 
niciodată bucurie cât timp am fost axată doar pe 
mine, pe cum mă vezi tu şi pe cum aş vrea eu să mă 
vezi. Am fost prizoniera acestui „Mă vezi?”, acestei 
priviri a celuilalt. Lăudându-L pe Dumnezeu, eu 
Îl văd pe Dumnezeu. La început nu văd nimic. Dar 
deodată zic „Ah, Tu eşti!” Încep să văd, pentru că 
aduc slavă lui Dumnezeu în Liturghie, acolo unde EI, 

Cel Nevăzut, Se face văzut. Liturghia este o baie, este 
scăldătoarea neputinciosului, a paraliticului. E baia 
de lumină, e baia de har. Cu adevărat e baie de har! 
Aşa cum intri sub duş şi curge apa pe tine, aşa curge 
harul într-o biserică unde e Sfânta Liturghie. Curge 
peste noi şi intră în noi, cu condiţia să dăm drumul 
la acoperiș. Dar dacă eu sunt un balon umflat... harul 
curge peste mine. Dar şi asta este ceva, că bate pe 
acoperișul balonului meu... 


lubirea din Sfânta Liturghie 


— lar harul acesta este un har care ne leagă de 
Dumnezeu și care ne leagă de ceilalți. Este un har 
care ne scoate din obsesia egocentristă care stă la 
baza slavei deșarte. Ne face să ne deschidem spre 
Dumnezeu, ne face să ne deschidem către ceilalţi. 

Rulează acum un film la cinema, un film nemtesc, 
dupăocartecaresenumeşte Parfumul. Opersoană, care 
este mare maestră în a prepara parfumuri, reuşeşte cu 
parfumul să facă tot felul de matrapazlâcuri, printre 
care și să manipuleze mase întregi. 

— Dar acesta este chiar scopul parfumului! 

— Fără îndoială, însă pe mine m-a impresionat ce 
se întâmplă la finalul cărţii, când omul descoperă că, 
deși poate manipula mase întregi, el este singur, el nu 
este iubit. Atunci, într-un gest de disperare, toarnă tot 
parfumul acela pe el, pentru ca să fie iubit de oameni. 
Numai că oamenii, manipulaţi și de data aceasta, îl 
sfâşie. Cred că aici e marea problemă, cum ieşim 
din această nebunie? Pentru că e o nebunie a slavei 
deșarte, nu? 0 nebunie care ne aruncă în singurătate. 

— Da. Or, în Sfânta Liturghie trăieşti o minune! 
Vezi că nimeni nu bagă de seamă ce frumoasă ești, 

ce deşteaptă eşti, ce studii ai, că tot felul de oameni 
suntem acolo la fel. Şi, trecând prin aceste umiliri că 
nu se dă nimeni la o parte, că nu-ţi face nimeni loc, 
deodată simţi că ești iubit! Că eşti iubit împreună 
cu ceilalți, şi că acele cuvinte care se rostesc sunt 
ferestre și uşi ale sufletului tău prin care intră 
lubirea şi prin care în sfârșit te simţi iubit! Începutul 
unei poveşti de iubire este să te simți iubit. De aceea 
nimeni nu poate să aibă o poveste de iubire înainte 
de a trăi povestea sa de iubire cu Dumnezeu, înainte 
de a descoperi că Dumnezeu îl iubește. Îl iubeşte pe 
el, personal, în mod special. 

Or, Liturghia este, cum ziceam, ca o baie de har. 
Poate te duci doar ca să vezi şi tu dacă cumva e 
ceva acolo. Și e ceva, pentru că este Cineva Care Se 
manifestă prin acest ceva care este energia Lui, harul 
Lui. lar harul, cum spuneam, este chiar prezența 
Lui. Pentru că harul nu se desparte de Dumnezeu, 
e lucrarea Lui. Nu poţi să spui „Mă aşez în poala 
mamei şi mâinile ei mă mângâie.” Nu mâinile mamei 
mă mângâie, ci mama mă mângâie! Eu nu stau într-o 
poală, ci în poala mamei mele, adică stau cu mama 
mea. Aşa e şi cu Dumnezeu și cu harul. Când dau 
atenţie harului, atunci simt că harul este Dumnezeu. 
Nu mă mai gândesc dacă mă aude sau nu mă aude, 
odată ce harul e prezenţa Lui şi eu am organe pentru 
asta şi sunt capabilă să simt asta. Cum se zice, „capax 
Dei”. Omul are această capacitate cu o condiţie: să 
nu se mai facă pe sine dumnezeu. Pentru că degeaba 
se parfumează, nu-i iese! 

Aşadar, aş începe cu Sfânta Liturghie ca remediu. 
:? Expresie latină faimoasă, provenită din opera Fericitului 


Augustin „De Trinitate”, care se referă la „capacitatea omului de 
a-L primi pe Dumnezeu”. 

Pentru cine e credincios, desigur. 

Apoi, să încercăm să întoarcem cuvântul de hulă 
şi de judecare în binecuvântare. Este tot o metanoia, 
tot pocăință. Orice bolnav de slavă deșartă are nişte 
simptome. Boala se manifestă atât în tehnici de a-i 
provoca pe ceilalți să ne laude, cât şi prin tehnici, 
metode și cuvinte prin care îi obligăm pe unii să-i 
coboare pe cei din fața noastră. Fie îi coborâm 
noi, fie îi obligăm pe ceilalţi să-i vadă mai răi, mai 
proşti... Avem multe activități de înjosire, de punere 
în inferioritate a adversarului nostru care este 
aproapele - și care ar putea să-mi fure lauda sau să 
nu mă laude. Dacă vreau să mă vindec, puterile pe 
care le folosesc în aceste activități de înjosire trebuie 
să le mut în cuvinte și acte inverse. La început facem 
aceasta doar printr-o bunăvoință, din credinţă. Cel 
care bea o doctorie amară nu simte în amărăciunea 
ei vindecarea, dar crede - pentru că i-a spus doctorul, 
pentru că a văzut pe cutare și cutare că s-au făcut 
sănătoşi. 

Aşadar, în loc să bârfesc pe cineva, în loc să 
judec, să zic: „Doamne, binecuvântează-l!”, „Doamne, 
fie  binecuvântat!”. Binecuvântarea ca lucrare 
omenească este o întâlnire cu Dumnezeu, pentru 
că binecuvântarea nu e niciodată doar omenească. 
Ea e de fapt o activitate divino-umană. Dumnezeu 
îl binecuvântează pe om, iar în clipa în care omul Îl 
binecuvântează pe Dumnezeu sau făpturile Lui, de 
fapt el a prins mingea de la Dumnezeu și o aruncă 
înapoi. Joacă volei cu Dumnezeu. Aceasta mă aduce 
într-o relaţie liberă. Nimeni nu poate să spună: 
„Binecuvântat este Dumnezeu!" sau „Doamne, fii 
binecuvântat!” și să nu intre în el acea putere a lui 

Dumnezeu, pentru că acea energie a mea pe care o 
folosesc când zic „Binecuvântat este Dumnezeu!" 
este mare jertfă din partea gurii mele, care ar putea 
să zică: „Ce fel de Dumnezeu e ăsta?”. 

— Aceasta este principala cale de a ajunge să 
putem să ne rugăm. Căci am impresia că cel care e 
bolnav de slavă deșartă asta nu mai poate face, nu 
mai poate să se roage. Sau, dacă se roagă, o face spre 
slava deșartă. 

— Liturghia, care e lungă, scoate din tine toate 
minciunile. Dacă vrei să te dai mare, să cânţi frumos, 
până la urmă oboseşti, te enervezi, te plictiseşti, 
pentru că duhul care te ţine acolo nu este Duhul Sfânt. 
Numai Duhul Sfânt face ca, dintr-o trudă ca aceasta 
şi dintr-o mişcare ce privită din afară cu ochi de hulă 
poate să apară ca o nebunie - oameni serioși își pun 
„coifuri” pe cap, se îmbracă în haine strălucitoare 
şi se învârt -, noi să ne sfințim. Doar Duhul lui 
Dumnezeu face din noi nişte copii sfinţi. Această 
simplitate a Sfintei Liturghii, această credinţă curată 
a lui Dumnezeu în om şi a omului în Dumnezeu, care 
are loc în Sfânta Liturghie, face ca ea să fie o baie 
regenerativă pentru persoana umană. 

Apoi, în Sfânta Liturghie învăţăm să ne rugăm. 
Pentru că numai în Liturghie treci prin toate formele 
de rugăciune. Numai în Sfânta Liturghie recunoşti că 
ești păcătos, numai în Liturghie spui pe nume tuturor 
dimensiunilor făpturii tale umane. Altfel, singur, poţi 
să zici ca fariseul: „Ce bun sunt! lată, eu postesc, eu 
nu am omorât pe nimeni, eu nu am făcut nimic rău...” 
Te poţi lăuda în faţa lui Dumnezeu. Dar în Sfânta 
Liturghie nu poţi să faci asta, pentru că textul e 
scris de Dumnezeu și tu spui cuvintele acelea: „Sunt 

nevrednic!” În loc să spui: „Doamne, iată, eu vin să 
mă împărtășesc, eu sunt vrednic să mă împărtăşesc 
cu Tine!”, Duhul Sfânt vine în gura ta și spune că „cel 
mai mare păcătos sunt eu”. lată de ce mă tămăduiește 
Sfânta Liturghie. Chiar dacă convingerea mea este că 
eu sunt cea mai sfântă din cartier, oferindu-mă să 
rostesc cuvintele Sfintei Liturghii eu m-am smerit, 
m-am lepădat de mine, slava mea deșartă a fost 
biruită măcar câteva fracțiuni de secundă şi prind 
gustul sănătăţii şi al vindecării. 


Îngenuncherea în faţa celuilalt şi redobândirea 
demnităţii mele umane 


Apoi e vorba de intrarea în sine, de venirea în sine. 
Noi când suntem în slava deşartă suntem în afară, 
trăim în aparenţe. E nevoie să stăm în genunchi, 
atât înlăuntrul nostru, cât și în faţa unei icoane. 
Îngenuncherea și rugăciunile trupului ajută extrem 
de mult. Să stai în genunchi - și în biserică, şi acasă 
- e un fapt care te ajută să scapi de slava deșartă. De 
câte ori îţi vine o idee să faci cumva ca să fii grozav, 
ca să fii aplaudat, aşează-te în genunchi. lar dacă 
nu te poți aşeza fizic în genunchi, imaginează-ți că 
eşti în genunchi. Sunt situaţii în care eu, de exemplu, 
merg mai departe cu acest gând. Când simt că nu 
pot să-mi opresc judecarea înlăuntrul meu - știu că 
e păcat, dar e evident ce rău face celălalt şi ce bună 
sunt eu, încât nu pot să opresc gândul - atunci fac, 
în gând, un gest de metanie, îi sărut picioarele celui 
din faţa mea, pentru că acela e chipul lui Hristos şi 
pentru că Hristos îl iubeşte. Acest gest imaginat de 
mine mă ajută să scap de dracul judecării de care nu 
pot să scap, pentru că îmi aduce argumente că el are 

dreptate şi că „ar fi o prostie din partea mea să nu 
spun lucrurilor pe nume”. 

Apoi postul. Postul în taină, nu postul pentru 
slava deşartă. Spovedania, mărturisirea gândurilor şi 
vindecarea sufletului prin toate mijloacele posibile. 

Acum, ajungem și la cele trei despre care ai 
făgăduit că vom vorbi: demnitatea, bunul simt și 
evitarea penibilului. Simplitatea pe care o înveţi de 
la bunul simţ, acest instinct de a evita penibilul fără 
să-ți calci demnitatea, de fapt este un meşteşug al 
păstrării harului și a milei lui Dumnezeu care lucrează 
cu noi. Ceea ce avea cândva bunul simț popular era 
buna simţire a harului lui Dumnezeu pe care omul 
simplu îl aducea duminica de la Sfânta Liturghie și-l 
chivernisea apoi, cu grijă, în viața de zi cu zi. 

— Mai exista în vechime şi umorul, care purifica 
cumva, prin ironia pe care comunitatea o adresa celui 
care ajungea să cadă în penibil. Bineînţeles că asta 
poate părea cumva ca ținând de societatea mult prea 
seculară, societatea păgână, însă avem şi noi în istoria 
Bisericii cazuri din acestea: nebunii pentru Hristos. 
Aceştia apelau la o logică foarte ciudată, care iniţial 
crea o anumită repulsie. Dar ulterior societatea şi 
oamenii îşi dădeau seama că ceea ce practica nebunul 
pentru Hristos era de fapt ceea ce făceam noi, în alt fel. 
Nebunul pentru Hristos nega de fapt logica noastră, 
logica lumii acesteia. 

— Şi ironia lui era din iubire. E ca ironia lui 
Dumnezeu către lov: „Unde erai tu când am făcut noi 
lumea? Căci noi doi am făcut-o şi am pus-o la cale, 
nu?”25. Este ironia care lasă răul să se demaște şi să 
cadă. Are și olteanul o vorbă faină de umor, legată de 


%% lov, capitolul 38 şi următoarele. 

slava deşartă: „Prostulpână nu-i fudul, parcă nici nu-i 
prost destul!'. Atunci când te simţi important, dacă-ţi 
pui acest cuvânt în față, parcă te mai dezumfli, mai 
fâsâie ceva din slava deşartă. 

— Am un student care scrie o teză foarte interesantă 
de licență pe tema aceasta a umorului sacru. Și el 
observa cum Mântuitorul are și El un umor foarte fin. 
De pildă atunci când îi pune în dificultate pe farisei, 
cerându-le să aleagă între o situaţie sau alta, iar fariseii 
nu mai ştiu ce să zică. Și Mântuitorul le răspunde: „Ei, 
atunci nici eu nu vă spun!" E o formă de a-l dezumfla pe 
celălalt, de a-l readuce la dimensiunile sale. 

— Da, într-un fel în care omul este împreună 
lucrător cu Dumnezeu. Adică Dumnezeu nu vine cu 
o forţă exterioară mie ca să mă dezumfle, ci se ajută 
de umflătura mea. Eu particip cu umflătura mea. Şi în 
artele marţiale există o luptă din aceasta în care cel 
care învăţă să se lupte neagresiv nu foloseşte niciun 
fel de agresivitate, nu are nicio pornire de atac, ci 
se folosește numai de pornirile adversarului către 
el. Asta pune în evidenţă propria mea agresivitate, 
propria mea umflătură. Şi Dumnezeu mă ajută să văd 
asta - nu o face „ca să-mi arate El mie!” pentru că nu- 
Şi pune mintea cu mine. 

Redobândirea demnităţii mele umane mi 
se pare că este de fapt remediul de bază al slavei 
deșarte. Poate că nicăieri altundeva nu e mai multă 
nevoie ca omul - oricât de neștiutor ar fi, sau oricât 
de simplu - să fie iniţiat în antropologia ortodoxă, 
adică în învăţătura ortodoxă despre om, care este 
de fapt învățătura lui Dumnezeu despre om. Ce 
spune Dumnezeu despre mine? Cine zice Dumnezeu 
că sunt eu? Dumnezeu întreabă: „Cine ziceţi voi că 

sunt Eu?” şi în acelaşi timp îmi spune şi cine sunt 
eu: „Voi sunteți sarea pământului, voi sunteți lumina 
lumii, voi sunteţi.... Dacă nu ştiu asta, nu pot să am 
demnitate. Nu am pe ce să îmi bazez nevoia mea de 
demnitate. 

— Da. De fapt întrebarea Mântuitorului este 
o întrebare care vrea să verifice înduhovnicirea 
auditoriului, dacă auditoriul s-a deschis cât de cât şi 
dacă a văzut cine este El. Pentru că tot ce știm despre 
noi - nu mai vorbesc despre ce ştim despre El - ştim de 
la Dumnezeu. 

— lar ceea ce credem noi că ştim despre noi 
este ceea ce ne-au înjurat ceilalți: „Eşti o proastă!”, 
„Eşti un nemernic!”, „Eşti un hoţ!”... 

— Dar când ne întrebăm „Ce este omul?, nu vom 
şti să răspundem decât cu cuvinte de la Dumnezeu. 
Dacă ne vom întreba despre Dumnezeu, nu vom şti să 
răspundem decât cu cuvinte de la El. Sau, în varianta 
cealaltă, nu vom şti să răspundem decât, eventual, cu 
cuvinte de la ceilalti. 

— Sau cu cele pe care le-am creat eu ca să repar 
această imagine dezastruoasă. Au spus că-s proastă, 
eu spun că-s deşteaptă. Eu cred că omul îşi recapătă 
demnitatea în clipa în care află cine este şi ce trebuie 
să facă el ca să fie cine e chemat să devină. 

— Cu aceste cuvinte ne luăm rămas bun, 
constatând din nou că timpul a fost prea scurt pentru 
a discuta toate cele pe care ni le-am fi dorit să le 
discutăm. Până săptămâna viitoare, toate cele bune. 

— Bucurie sfântă! 

Mândria 

— Continuăm discuţia despre cele opt gânduri 
ale răutăţii, pe care am început-o de ceva vreme. lată 
că am ajuns la cel de-a! optulea și ultimul gând al 
răutăţii, care este mândria. Am discutat deja despre 
relația dintre mândrie şi slava deșartă și am căutat 
să facem diferența dintre ele. Această distincţie nu 
a fost făcută în Apus, unde mândria şi slava deşartă 
au fost considerate un singur gând, iar astfel cele 
opt gânduri au fost reduse la şapte. Aș propune să 
continuăm discuţia din acest punct al relaţiei dintre 
slava deşartă - care ne face să ne împăunăm în faţa 
celorlalţi - şi mândria - care ne face să ne împăunăm 
în faţa noastră înşine, ca şi cum am fi Dumnezeu. Nu 
dumnezei, ci Dumnezeu. Pentru că Sfânta Scriptură ne 
spune: „Voi sunteţi dumnezei” (în Psalmul 8 şi apoi în 
Evanghelia după loan). Într-adevăr, Dumnezeu ne-a 
făcut după chipul și spre asemănarea cu EI şi suntem 
dumnezei și dumnezei în devenire. Dar mândrul se 
consideră pe sine Dumnezeu. 

— Mândrul consideră că a realizat deja ceea ce e 
chemat să realizeze cu, în și prin Dumnezeu. Dar fără 
Dumnezeu. La cel mândru, apare prepoziţia „fără”. 
În rânduiala sfântă a mântuirii avem așa: „Cu”, „în” şi 
„prin” Dumnezeu. 

Şi, ce este mai ucigător e că este o minciună, 
pentru că noi nu putem face nimic fără Dumnezeu. 
Nimic! Nici rele nu putem face fără Dumnezeu. Mă 
întreba un deţinut: „Dar unde era Dumnezeu când 
am băgat eu cuțitul în cel pe care l-am omorât?” şi 
i-am zis „În tine. Cu puterea Lui ai înfipt cuțitul” Şi a 
rămas foarte mirat. Noi când spunem: „Vai, Doamne, 
Te răstignesc cu păcatele mele!” ne închipuim că noi 

facem păcate şi Dumnezeu se uită ca la televizor cum 
facem noi păcatele și suspină ca la o telenovelă: „Uite 
ce face fiica Mea cea rătăcită!”, Nu e aşa. Dumnezeu 
e în mine, El mi-a dat mie o putere şi mă susține. E 
Proniatorul meu și mă susține cu prezenţa Lui, cu 
harul Lui. lar eu, cu această putere - pentru că dacă 
mi-ar lua-o mi-ar paraliza mâna sau aş muri în clipa 
în care aş vrea să fac ceva rău - Îl oblig pe El să te 
lovească pe tine, Îl oblig pe EI să violeze... Atunci El 
este și cel violat, și violatorul. Nu El ca Persoană, ci eu 
cu puterea de la El. De aceea Îl răstignesc, de aceea Îl 
doare, pentru că S-a dăruit pe Sine când m-a creat şi 
Se lasă la mâna mea, iar eu abuzez de El. 


Prin mândrie, || neg pe Dumnezeu 
și îl ucid pe aproapele 


Dacă în celelalte gânduri rele rămânea un gând şi 
la Dumnezeu, aici se rupe total legătura. Tot pătimaşul 
se mai gândeşte şi la Dumnezeu, ba chiar se şi roagă. 
Hoţul se roagă ca să nu-l prindă, desfrânatul se roagă: 
„Doamne, s-o cuceresc şi pe asta şi după aia mă las!”, 
ucigașa de prunci: „Doamne, ajută-mă să-l ucid şi pe 
ăsta și pe urmă am grijă și nu mai fac!”... Deci la toate 
păcatele găsim cât de cât un loc lăsat lui Dumnezeu, 
chiar dacă e cel mai denaturat şi pătimaş. Dar este. 

— Deci există un recurs la Dumnezeu în toate cele 
şapte gânduri ale răutăţii, până la acesta. Și aici... 

— Aici se taie firul. Până aici eu puteam să-L neg 
pe Dumnezeu, dar la o adică apelam la ajutorul Lui, 
ca să mă slujească în patima mea. Sau să mă scape 
de consecințe. Mai ales să mă scape de consecinţe! 
Eu să fur și El să facă cumva să nu fiu prinsă. Or 
aici, la mândrie, Dumnezeu este scos din viața mea, 

este negat total, pentru că eu sunt Dumnezeu. Să 
nu credem că mândru e doar cel care are realizări 
mari şi are cu ce să se mândrească: „Eu am făcut!” 
sau „Eu am luat premiu...!”, sau „Eu am omorât atâţia 
oameni!”. La fel de mândru este și cel care spune: „Nu 
sunt bun de nimic!”. Pentru că din mândrie spune că 
nu e bun de nimic, din mândrie ajunge la deznădejde 
şi se sinucide. Din mândrie se spânzură, pentru că 
crede că el e judecătorul, că lucrurile stau aşa cum 
le vede el. În clipa aceea el se consideră Dumnezeu, 
pentru că zice: „Pentru mine nu există Dumnezeu 
care ar putea să mă ierte, sau să-i fie milă de mine, 
sau să-mi oferă o şansă...” Să nu ne închipuim că 
mândrul e unul plin de sine și fericit, care zâmbește 
superior urcându-se la volanul mașinii sale super 
elegante. Nu! 

— Numai că și mândria aceasta nu e o trăire 
continuă. Se poate întâmpla ca cine este mândru într- 
un anumit moment, după clipele de mândrie să revină 
la luciditate. 

— Exact. Mândria e o patimă totală care cucereşte 
total pe om, dar nu e definitivă și nu e permanentă. 
Este ca atunci când ai niște crize - cum e criza de 
epilepsie sau de orice altă boală. În clipa aceea nu se 
mai vede nimic, dar între crize avem posibilitatea să 
ne dăm seama că suntem bolnavi. Avem posibilitatea 
să facem ceva sau să ne dorim să ne vindecăm. 

M-aş întoarce la diferenţa dintre mândrie şi slavă 
deşartă. Dacă în slava deșartă am nevoie de cei din 
jurul meu ca să mă aplaude, în mândrie îl ucid şi pe 
aproapele. Îl disprețuiesc şi-l ucid - chiar şi fizic, ca 
să nu-mi mai stea în cale și să fie el mai bun decât 
mine -, nu-i iert nimic. Aici cred că este principala 

deosebire, ruperea de aproapele şi instaurarea într-o 
singurătate sinistră, singurătate numită „întunericul 
şi umbra morţii”. Înfiorătoare. Aceea este starea de 
iad. 

— Orice singurătate provine din mândrie? 

— Nu. Mai există şi singurătatea din ignoranță, 
din neştiință, și singurătatea din lene. Nu ştiu că 
de fapt nu suntem singuri niciodată. Nu ştiu cine e 
Dumnezeu, nu știu ce înseamnă El pentru mine. Şi 
nu ştiu că, fiind cu Dumnezeu, sunt împreună cu toți 
ceilalți. lar lenea: mi-e lene să am o relaţie, mi-e lene 
să mă jertfesc ca s-o întrețin. E mult mai comod să 
dau drumul reacțiilor mele, resentimentelor mele, să 
spun ce am de spus. „Eu sunt sincer, tai în carne vie!” 
— şi îmi ucid taţi prietenii cu asta. 

Toate patimile duc la singurătate, dar cea din 
mândrie este singurătatea sinistră, definitivă, cea de 
deznădejde, care duce la nebunie sigură dacă între 
crize nu te dumirești şi nu mergi la Dumnezeu. 


Metastaza generală a sufletului 


Spuneam eu într-o glumă că deosebirea dintre 
mândrie şi slava deșartă seamănă cu povestea aceea 
în care se spune că un oma simțit o înțepătură după 
ceafă. Şi-a pus mâna la ceafă să vadă ce e acolo și a 
prins două gângănii mici şi negre: „A, voi eraţi? Voi 
mă ciupeaţi!”. Era un purice și un păduche. Puricele 
a sărit, după cum îi era firea, iar omul zice: „Aha! 
Deci tu erai vinovatul! lar tu eşti cuminte şi blând, te 
pune tata la loc!” și pune păduchele la loc după ceafă. 
În sensul acesta putem şi noi greși, punând slava 
deşartă la loc după ceafă, că nu e atât de periculoasă. 

— Da, din păcate de multe ori gândim în termeni 

de comparaţie şi socotim că ce este mai puțin grav 
poate să rămână. Deci nu există o ierarhizare a răului. 
Răul din start ciuntește, anulează integritatea. Putem 
spune asta? 

-— Da, şi în acelaşi timp există o ierarhie. 

— Există mai răul, însă nu există o ierarhie în 
sensul că mai răul anulează mai puţin răul. 

— E, ca să zicem așa, ca şi cum am un cancer 
într-un organ, într-o anumită parte a trupului. Sigur 
că e o boală foarte gravă, dar am posibilităţi mari de 
vindecare - pot să operez local, să scot și să izolez. 
Pe măsură ce fac metastaze, e din ce în ce mai rău. 
lar când metastaza este generală, este foarte rău. 
Mândria este metastaza generală a sufletului. 
Pare că nu mai e loc de întoarcere, însă este loc de 
întoarcere. Dumnezeu ne dă pilde. Sunt oameni care 
au metastaze - fiziologic vorbind, în boală - și se 
vindecă. Nu știm, e rânduiala lui Dumnezeu, taina 
Lui, de ce unora le e de folos să se vindece şi altora 
nu. 

Aşa că atenţie la purece și la păduche! Să fim 
atenţi la slava deşartă, să nu ne lăsăm ispitiţi de diavol 
că n-ar fi importantă. lgnorarea este o stratagemă 
a vrăjmaşului, pentru că numirea bolilor, numirea 
patimilor, numirea diavolului şi a lucrării noastre cu 
el în sufletul nostru este deja un pas spre vindecare. 
Aşa zice Sfântul loan Casian, că numai dacă citești 
despre patimi, deja ai făcut un pas spre vindecare, 
pentru că atunci când o numeşti, o demaşti. Dacă te 
întreabă cineva zici „Nu!”, dar dacă citeşti zici: „Ba 
da! Că uite, mi se potrivește asta!” 

— Poate pentru că aici mesajul este fără adresare 
directă. Dacă ar fi cu adresare directă, tendinţa 

noastră ar fi aceea să ne apărăm. Însă aici e mai mult 
ca o oglindă. 

— Exact! Te vezi în oglindă, nu mai e nevoie să-ți 
spună cineva, pentru că te vezi. 


De ce ne îmbolnăvim de mândrie? 


Să ne întoarcem. De ce ne îmbolnăvim de 
mândrie? Pentru că aşa ne-a făcut Dumnezeu, să ne 
dorim fundamentai, pe viață şi pe moarte, împlinirea 
de sine, realizarea de sine, care este aceea de a fi 
unic, de a fi cineva, de a nu mai fi nimeni ca mine. De 
fapt asta e lozinca. 

— Și să ne dorim întotdeauna mai mult şi mai 
mult, pentru că nu ne vom umple niciodată suficient 
cu harul lui Dumnezeu. Și atunci mai multul acesta 
vine tocmai... 

— Tocmai de acolo, din infinitatea darului, din 
faptul că darul nu se isprăveşte. Eu fiind capabilă de 
acest dar - capax Dei, cum spuneam - foamea mea 
este infinită, setea mea este infinită, dorul meu este 
infinit. Așa m-a făcut Dumnezeu. Am fost creată de 
Dumnezeu ca să fiu unică, să nu fie nimeni ca mine. 
Pentru că taina persoanei aceasta e, nu e nimeni ca 
nimeni. Dar diavolul, vrăjmaşul urâtor de oameni, 
ne sugerează că această Cale pe care ne-a propus-o 
Dumnezeu ca să ajungem ca El nu e cea bună, că 
Dumnezeu vrea să ne ţină pe noi în întuneric etc... Şi 
ne propune el o altă cale, mincinoasă. 

Cineva spunea că Dumnezeu, ca să nu ne rătăcim, 
ne-a trasat o cale pentru a ajunge la desăvârşirea 
după care tânjim - dorința de a fi cineva, de a nu 
mai fi nimeni ca mine. Pe o parte şi pe alta avem 
nişte borne, nişte indicatoare. Pe o margine avem 

neputinţele noastre omeneşti, neputinţele fireşti, şi 
pe cealaltă margine avem poruncile lui Dumnezeu. 
Acestea sunt limitele, aceștia sunt indicatorii noștri, 
şi între ei nu este un loc, nu este un drum pietruit sau 
o autostradă, ci între aceste limite este chiar Calea, 
chiar Dumnezeu. Dacă eu îmi ignor neputinţele, 
dacă nu ţin cont de ele, ies din Dumnezeu, pentru 
că eu pot numai în Dumnezeu și fără Dumnezeu nu 
pot nimic. Mergând pe cale, când m-am apropiat 
de marginea drumului, gata să cad în șanț, și simt 
că „Vai, dar nu pot să fac asta!” înseamnă că sunt la 
margine şi sunt în pericol. Atunci e limpede: dacă 
nu poți, zi: „Doamne, iată, mă ofer, lucrează, fă Tu! 
Că de aceea ești Dumnezeu, ca Tu să lucrezi în mine. 
Pentru că eu fără Tine nu pot să fac nimic, după cum 
mi-ai spus.” Dar eu, întâlnindu-mă cu neputinţa, mă 
răzvrătesc și zic: „Cum adică m-ai făcut ca Tine, dacă 
eu sunt invidioasă şi mincinoasă? De ce nu m-ai făcut 
şi pe mine ca pe acela care s-a făcut sfânt? Pe mine 
m-ai făcut mai rea, n-am avut noroc, am avut părinţi 
răi, m-am născut în timpul comunismului..” - și 
strig, și strig, ca tâlharul din stânga. Și de câte ori mă 
lovesc de o bornă, de o neputinţă, nu trebuie decât 
să mă întorc şi să zic: „Doamne, ajută-mă!”. E atât de 
simplu! Și cum mă ajută Dumnezeu? Mă întorc către 
EI şi atunci, de pe marginea cealaltă, apare celălalt 
indicator: „lartă!”; „lubește!”; „Roagă-te!”; „Bucură- 
te!” și celelalte porunci ale lui Dumnezeu. Și când aud 


cuvântul: „lubește!”, în mine intră puterea de a iubi. 


Activitatea principală: să mă scuz şi să acuz 


— Cred că e nevoie de un bun simţ pentru a 
rămâne între bornele acestea. Se poate vorbi despre 

un bun simţ al credinţei? De un bun simţ al celui care 
se lasă călăuzit de Dumnezeu? 

— Da, se poate vorbi și noi am mai vorbit odată 
despre bunul simţ. Dar după aceea mi-a venit 
gândul că există și un bun simţ al necredinciosului, 
un bun simţ al ateului, al necredinciosului sau al 
răzvrătitului, pentru că sunt oameni care Îl neagă pe 
Dumnezeu și au o viață plină de bun simţ. 

Bunul simţ trebuie raportat la simţ. Deci trebuie 
să vedem ce e „bun” și ce e „simţ. Dacă „bun” este 
numai Dumnezeu și „simţ” este capacitatea noastră 
de a simţi o realitate, atunci bunul simţ de care 
avem nevoie aici este buna simţire a lui Dumnezeu, 
a lucrării Lui și a prezenţei Lui în mine. Aceasta a fost 
originea bunului simţ. 

Dar prin cădere și prin înrăirea noastră, prin 
căderea în păcat, bunul simţ a ajuns să însemne să 
simţi conform indicatorilor comunitari, sociali. Şi se 
ajunge ca o mamă să ceară fiului sau fiicei „să fie în 
rând cu lumea”, să aibă bunul simţ să fie în rând cu 
lumea. Însă copilul spune: „Dar e o lume mincinoasă, 
e o lume care fură, e o lume care înjură, nu vreau să 
fiu în rând cu lumea!” Acesta nu mai este bun simţ! 
Un tânăr, în armată, era la masă. Şi-a făcut rugăciunea 
și nu ştia ce să facă: să-și facă semnul crucii sau să nu 
şi-l facă? Îi era ruşine să se închine. Cineva i-a spus: 
„Când ţi-e ruşine să faci un lucru ieşit din comun 
înseamnă că ai bun simţ”. Dar acesta nu este bun 
simţi 

— Dimpotrivă! 

— Trebuie, deci, să avem discernământ. Toate 
cuvintele sunt bolnave şi mândria aceasta poate să 
ne ducă să nu înțelegem nimic cum se cuvine, să le 

interpretăm pe toate după cum ne place nouă şi să 
gândim în aşa fel încât să ne scuzăm pe noi și să-i 
acuzăm pe ceilalți. Aceasta e activitatea de bază 
a omului pătimaş şi mândru: cum să mă scuz şi să 
mă pun într-o lumină favorabilă și cum să-l acuz pe 
celălalt, ca să fie sub mine. 

O altă diferență între slava deșartă şi mândrie pe 
care trebuie s-o spunem este aceea că în slava deșartă 
Îl ucidem pe Dumnezeu, ÎI negăm, îi luăm locul, dar 
avem foarte mare grijă de aproapele! Uneori facem 
chiar fapte care pot trece ca fapte bune, ca fapte 
de iubire. Aici e unul dintre vrăjmaşii lucrătorilor 
sociali şi ai filantropilor. Eu pot să fac fapta bună ca 
să fiu apreciată, ca să fiu iubită, ca să fiu acceptată, să 
zică lumea: „Ce bună e!” Mă ajută şi „fanii”, cei cărora 
le-am făcut bine, „aplaudatorii”. Aici sunt în mare 
pericol. 

Zic Sfinţii Părinţi că e mai important să te 
rogi decât să aduci pe cineva la credinţă. De ce? 
Pentru că pot să pier pentru că îmi hrănesc slava 
deşartă cum că „Vezi? Ăla a venit la credinţă pentru 
că eu i-am spus! Eu am..." 

— Da, putem să cădem într-un soi de activism 
ideologic... 

— Exact! Şi e mare pericol. Aceasta e slava deşartă. 
În mândrie nu mai am nevoie nici de fani, nici de 
oameni nevoiaşi care să primească binele meu și să 
mă admire, n-am nevoie de nimeni. Atunci când sunt 
bolnavă de slavă deșartă și tu îmi spui că sunt cam 
proastă, pe mine mă doare. Atunci când sunt mândră 
şi-mi spui că sunt proastă, o să zic: „Sărmanul! lartă-l, 
Doamne, că nu ştie ce spune! La mintea lui..., ce să 
înțeleagă?”. Aceasta este mândria: nu exişti, nimic 

din ce spui nu ajunge la mine. Aproape că nu mai am 
nevoie nici să mă lauzi, pentru că atunci când sunt 
foarte mândră laudele tale sunt atât de puţine, şi nu 
ştii să mă lauzi bine, şi „M-ai lăudat cinci minute şi 
te-ai dus să fumezi! N-ai stat tot timpul în extaz!”... 
Doamne, iartă-mă! 


Leacul acuzațiilor şi 
smerenia de a te ruga după carte 


Dar Dumnezeu lucrează, Sfânta Biserică lucrează. 
Rugăciunile acestea pe care le facem noi mereu la 
Sfânta Liturghie pentru cei căzuți ne ajută și pe noi 
când cădem! Apoi mai vine cineva şi ne spune, mai 
aruncă cu câte o piatră... De aceea un remediu este să 
te apleci asupra oricărei acuzaţii, asupra oricărei 
învinuiri, asupra oricărei jigniri - chiar dacă nu 
simţi că e bună -, ca asupra unui leac bun. Şi să zici: 
„Doamne, dar dacă este adevărat? Pentru că nu ştiu 
eu care e adevărul, și de atâtea ori m-am înşelat, şi mi 
s-a părut, încât nu am nicio dovadă. Și atunci atârn de 
mila Ta și Te rog, ajută-mă ca la fiecare contrarietate 
să accept că s-ar putea să fie adevărat." Sau poate nu 
voi accepta, că nu pot, am şi dovezi că nu e aşa. Dar 
locul acesta pe care i-L fac lui Dumnezeu, aceasta mă 
va ajuta. 

— Da, altfel spus să luăm în serios toate semnalele 
venite către noi de la ceilalţi. Aici e marea ispită, să 
categorisim de la bun început, să respingem sau să fim 
aşa de jigniţi pentru că a zis ceva despre noi. Mândria 
poate reacţiona foarte dur, violent. 

— Sau poate să nu reacționeze violent, ci să 
zică: „Vai, Doamne, iartă-l, că nu ştie ce face!” Şi 
aici este tot mândrie. E atât de periculos, încât ne 

mai salvează cumva doar rugăciunile gata făcute, 
rugăciunile sfinților. Faptul că eu zic: „Doamne lisuse 
Hristoase, Fiul lui Dumnezeu, miluieşte-mă pe mine, 
păcătoasa!” îmi asigură pâinica mea prin care atârn de 
mila lui Dumnezeu. Când citesc rugăciunile dinainte 
de Spovedanie sau dinainte de Sfânta Împărtășanie, 
rugăciunile din cărţile noastre de rugăciuni, acolo 
Duhul Sfânt a avut grijă să vorbească despre toate 
nevoile mele pe care eu nu le mai cunosc pentru că 
eu cred că „A, dar eu nu invidiez, eu n-am de-astea!” 
De ce cred că n-am? Pentru că sunt atât de mândru 
încât nu le văd. Atunci, acceptându-le pe acelea ca 
fiind ale sufletul meu, lucrează Dumnezeu, pentru că 
fac acest minim de bunăvoință, de acceptare. 

— Este un mare act de bunăvoință acesta de a 
vorbi după ceva, de a rosti după carte. Altfel, dacă 
rostesc după mine este o poartă către mândria aceasta 
ucigătoare. Cred că ar merita să mai rămânem puţin 
la această rostire după carte. În Biserica noastră vin 
persoane care întreabă de ce la alte denominaţiuni 
creștine se acceptă rugăciunea spontană, iar la 
noi, care suntem „aşa de demodaţi” nu se acceptă 
lucrul acesta. Oare nu dispare caracterul personal al 
rugăciunii, din moment ce eu în rugăciune Îi spun lui 
Dumnezeu cuvintele altcuiva? 

— Eu am cunoscut cazuri şi întâlnesc cazuri 
unde e un dispreţ sau o neputinţă sau o revoltă a 
sufletului care spune: „Dar eu îmi simt nevoile și Îl 
rog pe Dumnezeu să-mi împlinească nevoile mele! 
Şi mă rog să mă facă bună, să-mi dea iubire, să-mi 
dea ascultare, să-mi dea smerenie...” Foarte bine faci! 
Dar toate astea le găsești în cartea de rugăciuni, toate 
astea le găseşti în rugăciunile rostite de Dumnezeu. 

Pentru că Duhul Sfânt e Cel care Se roagă în noi. Şi eu 
ce garanţie am că în mine e Duhul Sfânt și nu e duhul 
mândriei, când zic „Doamne, fă-mă bună!”? Dacă 
Dumnezeu crede că mă voi mântui și mă voi vindeca 
de mândrie fiind rea și oferindu-mi posibilitatea 
de a fi mânioasă și de a face greșeli mari, văzând 
Milostivul că numai aşa mă umilesc, de ce să-i stric 
eu planul și bunătatea Lui? Pe când rugându-mă din 
cartea de rugăciuni, eu voi avea această capacitate de 
a accepta păcatele și neputințele pe care nu pot sau 
nu vreau să mi le recunosc. 

— Pâstrând în sufletele noastre acest cuvânt, că de 
fapt Duhul se roagă în noi, să-L lăsăm pe Duhul Sfânt 
să Se roage citind din cartea de rugăciuni, învățând 
astfel pas cu pas smerenia care ne ajută să ieşim din 
marasmul acesta al mândriei. lubiți ascultători, vă 


dăm întâlnire la o nouă ediție, săptămâna viitoare. 
XX 


Neputinţa de a-ţi cunoaşte păcatele, 
dar şi darurile 


— Continuăm discuţia noastră despre mândrie, 
ultimul gând al răutăţii, cel de-al optulea, şi o 
continuăm de acolo de unde o lăsasem, din punctul 
unde căutam să o determinăm cât mai clar, să vedem 
caracteristicile, să vedem prin ce se deosebeşte de 
alte gânduri ale răutăţii, în speță de gândul slavei 
deşarte. Prin ce s-ar mai caracteriza, maică, mândria? 
Ce aspecte ar mai fi, pe care nu le-am discutat în 
emisiunea de data trecută? 

— Am pus puţin accentul pe neputința 
mândrului de a-şi cunoaşte păcatele și neputințele. 
EI şi le neagă pentru că se consideră Dumnezeu. Dar 

în același timp această boală se poate manifesta şi 
prin necunoașterea darurilor pe care le-a primit 
de la Dumnezeu. Cel mândru, împotrivindu-se şi 
lui Dumnezeu, și aproapelui - pentru că el Îl ucide 
şi pe Dumnezeu, și pe aproapele, nu mai are nevoie 
de nimeni - intră, cum spuneam, într-o singurătate 
din aceasta înfricoşătoare şi la un moment dat poate 
să nu-i mai iasă nimic. Atunci cade în deznădejde 
şi ajunge la gândul că el nu e bun de nimic. Această 
neputinţă de a ne cunoaște darurile de la Dumnezeu 
e tot o manifestare a mândriei. 

— Până acolo poate să ajungă la gândul conspi- 
rației universale, că toată lumea are ceva cu el. Și el 
este un martir al bunelor intenții, al bunurilor gânduri. 

— Şi culmea e că el chiar pornește să facă fapte 
bune, dar nu îi iese nimic. De ce? Tocmai pentru că 
e o demonstraţie către sine. Şi aici s-a pus în locul 
lui Dumnezeu, căci crede că el e Dumnezeu care 
hotărăşte ce e bun și ce nu e bun. Fl știecănue bun 
de nimic, el știe că nu mai are nicio şansă, el ştie că 
nimeni nu-l iubește, el știe că toată lumea e împotriva 
lui, el știe precis. Deci eu sunt Dumnezeu care ştiu 
tot: „Eu ştiu că vorbeaţi de mine adineauri și ați tăcut 
când am intrat pe ușă!”; „Eu știu că masonii vor să 
mă ucidă!”; „Eu știu că toată Securitatea e pe urmele 
mele!”... Acesta e punctul culminant al bolii. 

Dar înainte de a ajunge la punctul acesta, avem 
putinţa omului de a-și cunoaște libertatea bună 
şi libertatea rea. Ajungem la mândrie din cauza 
libertăţii rele. Libertatea omului e o ascultare. Omul 
nu cunoaşte libertatea fără să asculte de cineva. 
Libertatea rea e atunci când eu ascult de voia mea, 
de ce-mi vine mie, ce cred eu, ce gândesc eu căe 

bine. Aceasta este libertatea rea și aceasta e a omului 
mândru. Adesea o şi confundăm cu ascultarea față de 
voia lui Dumnezeu, pe care ori n-o cunosc, ori o neg, 
ori o confund cu voia mea: „Aşa zice Dumnezeu!”, 
„Mie mi-a spus Dumnezeu!” 

lar aproapele este negat. Nu mai am nevoie 
să mă aplaude, să vorbească de bine, dar el devine 
obiect. Nu dispare, e acolo - soacra, colega, șeful, 
părintele... - dar devine obiectul meu, care dacă 
se împotriveşte devine obiectul mâniei mele, al 
disprețului meu, al ignoranței. Apoi, mândrul se 
închide în sine ca într-un turn, e foarte ascuns. Se 
închide până la a nu transpira, până la a nu se duce 
la veceu. Se închide în sine pentru că de fapt îi este 
frică. Dincolo de toate, îi este frică să nu fie răsturnat 
de pe scaunul acela de aur. 

— Defapt mândrul știe că el nu este Dumnezeu, dar 
nu vrea să se vădească asta, nu vrea să fie demascat. 

— Şi se minte că ceilalți nu ştiu. El crede că ceilalţi 
nu știu și s-ar putea să-i mai păcălească o vreme. Dar 
de fapt e acolo atâta durere! 

Alte caracteristici sunt neîncrederea, refuzul 
de a se dărui, violența, convingerea că orice 
fapt este scuzabil, ba chiar lăudabil. „Am reușit, 
am copiat, am luat 10! Nu m-a prins!”. Și-l vezi cât 
de bucuros e că nu l-a prins! Şi are bursă, şi a intrat 
la doctorat! Asta i se pare lăudabil, pentru că i se 
pervertesc noţiunile de bine şi de rău. Bine pentru el 
înseamnă să faci ce vrei, să ajungi unde vrei. 


Mândria se învaţă la școală? 


— Aş vrea să vă întreb aici, nu cumva mândria 
începe prin a fi învățată în primii ani de şcoală, prin 

oferirea unor pseudo-modele, chiar la orele de limbă 
şi literatură română? Mă gândesc la modelele acestea 
absolutizate, gen Eminescu, Creangă - „marele 
nostru...” Încă de când e fraged bietul copil, felul lui 
de a fi e deturnat de la relația cu Dumnezeu la faptul 
de a fi un surogat al lui Dumnezeu. Omul începe să-şi 
dorească să fie surogat. Eu am făcut şcoala primară 
în perioada comunistă și atunci ni se vorbea foarte 
puțin sau deloc despre Dumnezeu. Mai era câte un 
profesor care spărgea tabuurile şi ne mai vorbea puţin 
de Dumnezeu, mai mult pe la colţurile şcolii. Dar în 
principiu ni se dădeau astfel de modele. Nişte modele 
de reuşită până la urmă şi nişte modele de plenitudine 
a creației, numai că relația cu plenitudinea aceasta 
n-am ştiut multă vreme s-o înţeleg. Era o relație cu 
o plenitudine care se impunea pe sine şi care se voia 
impusă şi-n persoana mea. Vroiam să fim şi noi aşa 
cum am fost învăţaţi: „cel mai bun fiu al poporului“; 
sau, știu eu, „cel mai iubit fiu al literaturii române” 
Cred că non-relația aceasta din mândrie poate chiar 
se învață cumva. Ne-am obișnuit deja încă de mici 
copii. 

— Da. Numai că aici am o rezervă și o împotrivire. 
Nu faptul că oferim modele este ceea ce ne dăunează, 
ci felul în care o facem. 

— Exact! Asta și voiam să spun. 

— De exemplu unii părinți pot trece în extrema 
cealaltă, să jignească copiii, să-i umilească, ca să fie 
smeriți. Nu! Aceştia vor fi umiliţi, şi distruși, şi se 
vor îmbolnăvi de mândria celui care crede că nu e 
bun de nimic. Copilul trebuie lăudat pentru orice 
faptă bună. Aşa cum este mustrat pentru o faptă 
rea şi i se explică de ce este rea, cu aceeaşi grijă, ba 

cu mai mare grijă, trebuie lăudat pentru orice faptă 
bună. De ce? Pentru că, în devenirea lui, înainte de 
a deveni ființă duhovnicească, el devine om şi în 
devenirea lui umană are nevoie, la început, doar de 
modele umane. Să-și creeze vasul în care Dumnezeu 
să-şi pună darul. lar el - după 7 ani, după 15 ani, la 
maturitate — să poată să-și lucreze liber acest dar. 

Îi dai modelul, îi spui cât de genial este Eminescu, 
dar să nu ascundem din biografia lui nepuţintele lui 
omeneşti. Aşa vede că până și Eminescu are nevoie 
de Dumnezeu! Şi că noi toţi suntem şi minunați, și 
abjecţi, iar lucrarea lui Dumnezeu este să ne vindece 
de ce e abject în noi și să ne ajute să înflorim şi mai 
mult ceea ce este minunat. Să nu uităm: atunci sunt 
smerit, când îmi cunosc darurile. 

— Asta se întâmplă într-o şcoală unde Dumnezeu 
este prezent, sau într-o şcoală creștină. 

— Ştiu şi eu? 

— Din păcate, pe vremea noastră nu exista așa 
ceva. 

— Aşa e, dar asta n-ar fi fost nimic dacă L-ai fi 
găsit pe Dumnezeu acasă sau la biserică. Dar faptul 
că copilul mergea doar la şcoală, şi nu mergea la 
biserică, sau familia lui nu era o mică biserică, aici 
a fost tragedia! Că altminteri..., şi sfinţii s-au format 
la școli păgâne! Şi ce sfinţi au ieşit! De ce? Pentru că 
Dumnezeu era acolo unde nu-L biruieşte nimeni, 
în Biserică. Acolo unde nu-L biruieşte niciun regim, 
cât ar fi el de totalitar. Mă duc în catacombă, dar 
Dumnezeu este acolo, cu mine. Aici trebuie să fie 
grija noastră, ca eu să mă duc acolo unde este 
Dumnezeu! Nu să-L bag pe Dumnezeu acolo de 
unde poate fi scos! Dumnezeu poate fi scos din şcoli, 

poate fi scos din societate. De ce? Pentru că lumea 
aceasta l-a scos pe Dumnezeu din ea și L-a răstignit la 
margine, L-a refuzat. Atunci eu ies din lumea aceasta 
şi mă duc cu Dumnezeu, pe care lumea Îl refuză. 
Dacă tot mai mulţi oameni se deschid și-l, primesc pe 
Dumnezeu, atunci sărbătoarea e mare şi ne simțim 
bine aici, la noi. Dar lumea aceasta căzută tot nu-L 
primeşte, chiar dacă ea va număra și numai zece inși. 
Aceia nu-L vor primi şi eu sunt în afara acestei lumi. 

Deci asta să facem. Că e foarte uşor să judecăm și 
să spunem „A, pentru că ne-au băgat modelele astea, 
de-aia sunt eu mândru! Aşa m-au învăţat la școală.” 

— Nu, nu e vorba de a judeca, cât e vorba de a 
urmări traseul acesta al felului în care mândria se 
propagă la scară socială. 

— Da, aşa e. „Noi suntem români”, „Noi... 

— Da, iată, mândria naționalistă, care şi aceasta 
e tot un gând al răutăţii. Pentru că mândria care 
nu e neapărat un gând al răutăţii, ci e acea bucurie, 
mulțumire a lucrului bine făcut, vine în urma lucrului 
pe care îl săvârșești. Or ce merit am eu atunci când 
sunt român? Mai niciunul. 

— Nu, eu sunt beneficiarul unui dar. Dar nu în 
sensul că ar fi un dar mai valoros. Ci e un dar să fiu 
eu, e un dar să fiu român, pentru că în darul acesta 
sunt puse nişte potenţe și tot în darul acesta sunt 
nişte neputinţe. 

— Da, numai că felul în care este articulat acesta 
în viața noastră, ca mândria de a fi ceva, ajunge iarăși 
la duhul acesta al răutăţii care e cultivat social, care e 
cultivat în sistemul educaţional, în politic. Și nu numai 
cultivat, ci devine osatura acestui sistem. Vreau să 
ajungem la relaţia poporului lui Dumnezeu cu statul — 

„Poporul acesta": „Poporul lui Dumnezeu” este poporul 
tuturor celor care sunt călăuziţi de Dumnezeu, care ÎI 
poartă pe Hristos în ei, care călătoresc spre Împărăţia 
lui Dumnezeu. lar „poporul acesta” este poporul lumii 
acesteia, poporul bunului simţ, cum spuneați într-o 
emisiune anterioară, unde bunul simţ este stabilit de 
societate. Și atunci ne dăm seama că acest pseudo 
bun simţ devine nu numai norma, ci şi ontologia vieţii 
noastre sociale. În ce raport? Pun întrebarea pentru 
că din păcate, o bună perioadă de timp şi în discursul 
oficial al unor cercuri ierarhice, naționalismul luat 
ca umflare de sine a fost nu numai propagat, dar a 
devenit la un moment dat ideologie oficială. 

— Mie mi-e greu să vorbesc despre asta. Îmi vine 
așa, un gând: că asta seamănă cu mândria de a fi lon. 
Cum să fii mândru că eşti lon? A fi român înseamnă 
că acesta e numele poporului tău. Vei fi chemat la 
judecată, unde fiecare popor va aduce darurile sale, 
şi sigur că darurile noastre vor fi româneşti. Sper! 
Sper să nu devină cum se văd astăzi, chinezeşti. 
Şi atunci aceasta e tot frica, tot lenea de a-ţi lucra 
darurile! E tot mândria de a nu-ți cunoaşte darurile 
şi de a-ți nega neputinţele. 

— Și frica unei deschideri, a deschiderii către 
Dumnezeu. 

— Şi dacă mi-e frică când sunt singură şi am 
cât de cât control asupra a ceea ce aş putea să fac 
cu patimile mele, cât de frică trebuie să-mi fie când 
mă consider eu reprezentantul naţiunii? Dacă eu 
nu pot să nu fac nimic rău pe întuneric, căci cum se 
stinge lumina cum fac răul acela, sigur că mi-e frică 
că nu am ce să fac cu poporul, orice lege aş da. Şi 
mi-e frică și de popor, mi-e frică şi de UE, mi-e frică 

şi de UNESCO, mi-e frică și de Drepturile Omului... 
Numai de Dumnezeu nu mi-e frică. De ce? Pentru că 
sunt mândru şi cred că de fapt eu sunt Dumnezeu. Cu 
aceştia să mă descurc, cu UE și cu NATO, căci restul 
nu există, nu mai am alţi vrăjmași! Și aşa omul nu 
vede că el nu poate să se oprească din băut și cade 
sub masă, asta nu mai contează. Cam asta este... 

Bătălia și victoria se dau în inima mea, între 
putințele şi neputinţele mele. Dacă eu mă schimb, se 
schimbă lumea. 


Remedii: recunoașterea bolii şi 
citirea simptomelor 


— Aș vrea să ajungem, maică, şi la remediile 
mândriei. Este o temă care ne interesează pe taţi în 
mod direct pentru că, aşa cum spuneaţi în emisiunea 
trecută, nu e om care să nu fi fost chinuit de dracul 
acesta. 

— Primul remediu este să cred că sunt bolnavă, 
chiar dacă nu mă supără simptomele, chiar dacă 
nu mă deranjează, pentru că am satisfacţii şi nu-mi 
dau seama. Dacă nu-mi dau seama că sunt mândră 
înseamnă că sunt cumplit de bolnavă. Deci primul 
lucru, să spun: „Doamne, sunt mândră, sunt bolnavă 
de această boală!” 

Apoi să citesc simptomele. Cum arată un om 
mândru? Şi să mă uit în oglindă, să văd dacă nu 
cumva arăt şi eu aşa. De exemplu, mândrul confundă 
noțiunea de bine și de rău. Şi nu iartă nicio ofensă. 
Păi ia să mă supun la proba asta. Dacă tu mă ofensezi 
şi eu voi ţine minte ofensa aceea o zi, două, trei, patru, 
atunci ştiu că e gravtare! Dacă oţin minte cinci minute 
e doar grav... Omul mândru nu iartă nicio ofensă, 

fie că e reală, fie că i s-a părut. Judecă pe oricine şi 
orice! Nu e nimeni care să fie lăudat în mintea celui 
mândru. Nu spune: „Ce frumos s-a îmbrăcat!”, „Ce 
frumos vorbește!”, ci găseşte întotdeauna câte ceva: 
„Ce frumos cântă, dar ce strâmb calcă!”, 

Apoi, își închipuie că ştie ce gândesc ceilalți - 
acesta este un alt semn. „Lasă că ştiu ce vrei să spui! 
Ştiu eu ce gândeşti!” Acesta este un simptom care 
trebuie să mă îngrijoreze imediat. 

Apoi, e pretenţios. Pozează că le știe pe toate. 
Pare sigur pe sine, e infatuat. Nu ascultă niciodată. 
Are întotdeauna dreptate, nu se pune pe sine 
niciodată la îndoială. Nu acceptă niciun reprob. 
Nu acceptă să fie contrazis. Dacă e contrazis, devine 
acru, sau ironic, sau violent, sau se închide într-o 
tăcere disprețuitoare pregătind în taină răzbunarea: 
„Las' că i-o zic eu! Îmi vine mie rândul!”, Şi nu poate 
trăi într-o comunitate frățească sau colegială, pentru 
că vrea să conducă, vrea să controleze totul, vrea să 
i se supună toți. 


Cum să conduci fără să fii mândru? 


— Aş avea o întrebare, iertaţi-mă! Cum e posibil 
să conduci, să ai hrisma conducerii, fără să conduci 
pornind de la mândrie? Vrem, nu vrem, trebuie să 
avem nişte oameni care să conducă. De unde să vină 
puterea de a conduce bine? 

— Eu cred că dacă îţi faci rugăciunea de 
dimineaţă şi de seară, dacă te rogi în faţa icoanei 
uitându-te în ochii Mântuitorului şi te spovedeşti 
cu regularitate, ai toate șansele să pui început bun. 
Poate nu te vei vindeca de mândrie, dar ai şanse să 
conduci bine. Dacă eu îmi fac rugăciunea de călătorie 

şi ştiu că drumul e periculos, voi putea să am grijă de 
o hârtoapă. lar când zic „Eu conduc foarte bine!” şi 
fac buf într-o groapă, aceasta mă smereşte. Atenția 
la gropile de pe drum mă ajută să conduc bine. Mă 
ajută ca data viitoare să nu mai cad în aceeaşi groapă. 
Sau dacă trebuie să trec prin acea groapă, pentru că 
face parte din traseu, atenția mă învaţă să încetinesc 
viteza, să pun piciorul pe ambreiaj şi ce se mai face... 

Deci e o artă de a conduce în sensul de a-L auzi 
pe Dumnezeu şi pe aproapele. Pe cel care e rânduit 
să-l conduci trebuie să-l asculţi, trebuie să-l auzi, să 
ştii ce vrea şi ce spune, să-i cunoşti nevoile şi să-l 
iubeşti - sau să ceri de la Dumnezeu putere să-l 
iubești. În al doilea rând, să-L întrebi tot timpul pe 
Dumnezeu, să pui tot timpul ceea ce faci în faţa lui 
Dumnezeu. A întreba pe Dumnezeu: „Doamne, ce să 
fac?” e aşa de simplu! Numai că Dumnezeu nu spune: 
„Fă aşa şi fă aşa!”, cum ar dori omul care întreabă. 
Ci după „Doamne, cum să fac?” şi „Tu vezi inima 
mea..:, să am grijă repede să fac curat în inima mea, 
ca să nu prind vreo dorinţă de a o lua pe ocolite — 
deci să fiu cât de cât curat, atâta cât am eu acces să 
apreciez curăţenia. Şi după aceea, ce voi face va fi 
binecuvântat de Dumnezeu, fie că e bine, fie că e rău. 
Va fi binecuvântat dacă e bine, pentru că e spre slava 
lui Dumnezeu și binele aproapelui. E binecuvântat şi 
dacă e rău, pentru că va fi spre smerirea mea şi pentru 
că mi se deschid ochii că n-am putut să pricep gândul 
subțire a! lui Dumnezeu cum să fac. Dar l-am priceput 
în momentul în care strigă realitatea la mine: „Nu ţi-a 
ieşit! la-o de la capăt”. „lertați, binecuvântaţi, mai fac 
o dată” 

Dar casă conduci politic, nu ştiu... Dacă Dumnezeu 

m-ar fi lăsat să cad în capcana asta, cred că aş fi fost o 
extremistă... Pentru că am o mare ispită de a-i face pe 
oameni fericiți cu forţa, de a impune binele! lar acest 
„Eu ştiu ce-i bine!” e mândrie. Mă uit cu admiraţie la 
tatăl din pilda fiului risipitor şi, de câte ori mi se pare 
că fac ceva bine, o pun pe aceasta în față şi mă uit la 
tatăl care i-a dat averea fiului s-o risipească. Păi eu 
i-aş spune: „Nu-ţi dai seama cât am muncit eu pentru 
averea asta?!? Nu-ţi dau nimic! Du-te și fă ce vrei fără 
ea!” Noi suntem foarte bolnavi. Aşa că de unde să am 
eu gând despre cum putem conduce? Putem conduce 
dacă ne lăsăm conduşi de Dumnezeu şi dacă avem 
un duhovnic pe care să-l întrebăm, chiar dacă n-are 
nicio dimensiune politică, chiar dacă nu se pricepe... 
Dacă omul politic s-ar spovedi şi s-ar duce la 
duhovnic, toate ar ieşi după voia lui Dumnezeu. Până 
şi conjunctura s-ar schimba, acolo în clasa politică! 
Dar frica ne îmboldește - că ne pierdem locul, că nu 
suntem aleşi, că nu intrăm în Parlament... Greu! 


Alte remedii 


Remedii! În primul rând rugăciunile din cărțile 
de rugăciuni şi rugăciunea „Doamne lisuse 
Hristoase, Fiul lui Dumnezeu, miluieşte-mă pe mine, 
păcătosul!”. Nu cum zicea cineva: „Eu zic: Doamne 
lisuse Hristoase, miluiește-mă! Nu pot să spun pe 
mine, păcătoasa pentru că îmi induc starea de păcat, 
mă auto-sugestionez." Aceasta e o rugăciune care ne 
ajută foarte mult, împreună cu încrederea că Duhul 
Sfânt, când a dat rugăciunea asta, care cuprinde 
toată Scriptura şi toată teologia noastră, a pus acolo 
puterea ca simpla rostire a acestor cuvinte să mă 
ajute să intru cât de cât în pocăință şi să mă smeresc. 

Apoi, acceptarea tuturor neplăcerilor ca 
remedii. Nu ne vine, nu le putem accepta. Dar când 
mi se întâmplă ceva neplăcut, să zic: „Doamne, 
Tu mi-ai dat acum un tratament, un medicament. 
E amar, e dureros, dar ajută-mă să-l înghit!”, Să-l 
consider ca venind din Sfântul Potir. Căci Viaţa mea 
e în Sfântul Potir. Dacă încerc să-mi doresc să accept 
orice eveniment din viața mea, oricât m-ar durea, 
să-l consider că e venit din Sfântul Potir, deci că este 
remediu, asta mă poate ajuta. 

Apoi, citirea Sfintei Evanghelii, a Sfintei Scripturi. 
Citirea Sfintei Scripturi în întregime și la rând, nu 
pe sărite, chiar dacă nu înţelegi, asta e un remediu. 
Pentru că altfel noi căutăm plăcere, căutăm să 
interpretăm, căutăm să studiem, să avem satisfacția 
că „Uite, eu înțeleg, ce deștept sunt!”, că „Mi s-a 
revelat!”, 

Apoi, desigur, participarea la Sfânta Liturghie. 
Cred că ar fi cumplit de greu să fii președinte, să fii 
mitropolit, dacă nu ai avea Sfânta Liturghie! Acolo 
rostim în Duhul Sfânt cuvinte ca „Să stăm cu frică!”, 
„Eu, nevrednicul!”, Când spui aceste cuvinte rostite de 
Duhul Sfânt primeşti ajutor, te smerești, ne mântuim 
de mândrie! 

Spovedania. Nu a mândriei, că n-o simţim - „Nu, 
eu nu-s mândră, părinte, eu sunt smerită” Dar să 
spunem faptele: „Am supărat pe cutare, am judecat 
pe cutare...” Şi aceasta este de ajuns pentru micimea 
mea duhovnicească. 

Apoi, spovedania publică. Nu în sensul eretic 
al cuvântului, de a ne aduna toți și a ne striga 
păcatele! Dar când suntem prinşi, când vine vorba, 
să nu zicem: „Vai, eu nu!'. Şi nici „vai, eu, Siluana 

păcătoasa” - asta e falsă smerenie, pentru că de 
fapt tu te lauzi. Ci în sensul că atunci când cineva 
zice. „Vai, dar ce mânioasă ești! Nu mă aşteptam ca 
mata... să recunoşti: „Da, am această neputinţă, am 
această patimă, rugaţi-vă pentru mine'. Nu-i uşor, 
că tare aș vrea eu să nu mă vadă nimeni atunci când 
sunt mânioasă. 

Apoi spavedania permanentă. Spovedania 
permanentă eaceastăarătarelăuntricălui Dumnezeu: 
„Doamne, uite ce gândesc acum! Uite ce simt acum! 
Doamne, vezi-mă!'. Această arătare permanentă, 
înlăuntru. Și usturimea ruşinii te întăreşte. 

Apoi, sigur, Sfânta Împărtăşanie şi Sfintele 
Taine, care sunt dătătoare de Viaţă în general, și 
citirea Părinților duhovnicești - cuvântul lor ne 
smerește şi ne zidește. 

Şi, aş adăuga la remedii şi acceptarea bucuriei, 
a mulţumirii și a recunoștinţei pentru toate 
faptele noastre bune. Pentru că vine mândria și 
spune: „Vai, dar nu trebuie să mă bucur pentru că 
mi-a ieşit cursul acesta atât de frumos sau pentru 
că am vorbit aşa de frumos la conferință! Că asta 
e mândrie!”, Eu cred că nu e mândrie. Eu cred că e 
smerenie să zic: „Sunt bucuroasă că v-a plăcut, vă 
mulţumesc că v-a plăcut! Doamne, Îţi mulțumesc 
mult că ai fost cu noi aici şi a ieşit așa bine!”. Sigur că 
se ridică mândria şi slava deşartă că „Ce plăcere îmi 
face că mă aplaudaţi!”. Dar recunoştinţa şi slava pe 
care o dau lui Dumnezeu - pentru că eu ştiu, măcar 
teoretic, că fără El nu puteam să fac nimic - este un 
leac împotriva mândriei. Şi mulţumirea pentru orice 
gest pe l-am făcut, pentru orice realizare: „Doamne, 
Îţi mulţumesc! Fără Tine nu puteam să fac nimic!”, 

— Mulţumim maicii Siluana pentru toate cuvintele 
pe care ni le-a spus astăzi și să ne dea Dumnezeu duhul 
acela al bucuriei, să ne bucurăm de toate, de toate 
lucrurile pe care le facem în rugăciune şi smerenie, să 
ne bucurăm de tot ceea ce ne-a dat Dumnezeu, fără să 
ne smerim în mod fals, adică fără a face, cum spunea 
maica, pseudo-spovedanie. Ci să fim grabnici în a ne 
cunoaşte greşelile. 

— Şi să ai curajul să te laşi văzut. Dacă în slava 
deşartă îți dorești să fii văzut, acum trebuie să ai 
curajul să fii văzut, să fii surprins, să fii prins, să fii 
demascat. Pentru că, atunci când te demască cineva, 
te vezi fără mască și ai o revelaţie: „O, ia uite ce era 
acolo!”. 

— Revelația de a descoperi cine ești de fapt. 

— Cine pari, pentru că cine suntem vom ști abia 
atunci când vom deveni, cu mila lui Dumnezeu. 

— Amin! Toate cele bune, iubiți ascultători, 
bucurie! 

— Bucurie sfântă și curaj! 

Despre urcușul duhovnicesc 


Primul pas e o cădere 


Reporter: — În timp ce omul se confruntă cu aceste 
ispite, cu acești logismoi, cu aceste gânduri ale 
răutăţii, respingându-le unul câte unul el realizează 
şi un progres, un urcuș. Am sesizat, discutând despre 
cele opt gânduri ale răutăţii, că cel dintâi era cel mai 
materialnic, lăcomia pântecelui, iar cel din urmă era, 
cumva, cel mai puternic, şi mai viclean, și mai subtil: 
gândul mândriei. Asta nu înseamnă că ele vin şi ispitesc 
pe om succesiv. De multe ori ele vin aglomerate. 

Maica Siluana: — Sigur. Mândria e şi prima, și ultima. 
Şi e sarea şi piperul fiecărui gând rău. Pentru că omul 
fiind o fiinţă spirituală, iar mândria fiind — ca să zicem 
aşa - cea mai spirituală patimă, el o are mereu. 

— Da. Dar iată că luptând cu aceste gânduri 
ale răutăţii, eliberându-ne de patimi, realizăm, 
așa cum spuneam, și o înaintare, pe care Părinţii 
Bisericii au numit-o urcuș duhovnicesc. Sau creștere 
duhovnicească. lar această creștere duhovnicească 
are ea însăși etapele ei bine marcate şi bine descrise în 
tradiția noastră ortodoxă de către Sfinţii Părinţi. V-aş 
ruga, maică, să încercăm pentru început să prezentăm 
așa, în principiu, principalele etape ale acestui urcuș 
către Hristos. 

— Primul pas este o cădere: căderea din iluzia 
înălțării pe care ne-o aduce mândria, pe care ne-o 
aduc patimile, din iluzia rezolvării problemelor 
noastre și a trăirii din plin a vieţii. Asta fac pentru noi 
răutăţile: ne dau iluzia unei vieți trăite palpitant, din 
plin şi cu realizări. Ca urmare, urcuşul se face printr-o 
cădere, cădere din această iluzie, printr-o răsturnare 
a minţii, prin metanoia, adică prin pocăință. 

Primul pas este pocăinţa şi întoarcerea minţii la 
Dumnezeu. 

Aici cred că vine gândul: „Da' unde este 
Dumnezeu?” Că avem diferite idei: Dumnezeu 
este pretutindeni, Dumnezeu este în inima mea, 
Dumnezeu sunt eu, Dumnezeu... Ei, atunci ne 
întoarcem la Dumnezeu acolo unde spune Elcă este și 
nu-L. mai căutam noi prin sisteme filosofice sau hărţi 
metafizice, ci Îl întrebăm: „Unde ești, unde locuiești?” 
Şi-L urmăm. „Veniţi după Mine!” , zice Mântuitorul 
şi cei doi ucenici Îl urmează, nu? Așa ne cheamă şi 
pe noi, să ne ducem să vedem unde locuiește El. Şi 
mergem acolo unde locuiește, mergem la Biserică. La 
început ne lăsăm duşi, învăţaţi, cam așa cum învaţă 
un copil să meargă, să mănânce, să vorbească. Ne 
lăsăm învăţaţi de rânduiala prezenței şi lucrării lui 
Dumnezeu în Biserica Lui și în primul rând în Sfânta 
Liturghie, deci și în biserica locaș de cult și în Cultul 
nostru ca ritual de întâlnire cu Dumnezeu. 


Prima poruncă: creşteţi 


Aflăm acolo un lucru foarte important, de la 
care aş vrea să pornim, și anume că Dumnezeu este 
ascuns în porunci. Și m-aş opri la una spusă de la 
început omului: „Creşteţi și vă înmulţiți și stăpâniţi 
pământul!” Sesizăm că noi suntem ispitiți să trecem 
direct la înmulţire și la stăpânirea pământului, 
sărind chiar şi peste înmulţire. Să stăpânim, aceasta 
este preocuparea noastră. Aici avem iarăşi nevoie de 
o răsturnare a minţii şi să începem să creştem - asta 
e prima etapă. 

Apoi, să ne punem iarăşi întrebări simple. Eu 
vorbesc acum despre o etapă de dinaintea treptelor 

urcuşului duhovnicesc stabilite de învăţătura şi 
de experienţa Sfinţilor Părinţi, vorbesc despre 
abecedar - suntem la grupa mare, să zicem, la 
grădiniţă. Întrebările următoare ar fi: „Şi ce fac eu cu 
impulsul ăsta pe care-l am să cuceresc, să stăpânesc? 
Şi ce înseamnă să cresc? Până când să cresc? lată, 
am muşchi, sunt mare, sunt bărbat, am făcut două 
facultăți, masterate vreo trei, ce să mai fac să cresc? 
Şi dacă nu pământul, atunci ce să cuceresc?” 

Aflăm de la Dumnezeu că noi suntem chemaţi să 
cucerim Împărăţia din noi, Împărăţia Cerurilor, care 
se ia cu sila?. Adică eu trebuie să mă pregătesc, să 
învăţ să-mi folosesc puterile, forța mea, şi să învăţ 
să folosesc puterea lui Dumnezeu, pe care mi-o dă 
special pentru a-mi înomeni şi îndumnezei forțele 
mele, puterile mele, ca să cuceresc această Împărăţie 
a Cerurilor. 

Dacă mă uit în sus, n-am nicio şansă să cuceresc 
Împărăţia asta. Nici dacă mă uit în afară şi nu-L ascult 
pe Domnul, care zice că Împărăţia Cerurilor este în 
noi. Atunci mă duc în mine. Şi ce găsesc acolo? Frică, 
poftă, dorinţe, dor, o nevoie de mai mult, de mai bine, 
de fericire, impulsuri... Găsesc în mine nişte puteri, 
niște forțe, care forfotesc în toate direcţiile. Acela e 
chiar sufletul meu, sunt energiile lui... Pe unele le 
percep, pe unele nu le percep, dar sunt conştientă de 
lucrarea lor. Aşa descopăr, încet, încet, că într-un fel 
lucrează aceste energii cu Dumnezeu şi într-un alt 
fel lucrează fără Dumnezeu. Dar acesta este pasul 
următor, când începem creşterea duhovnicească. 

Aşadar, mai întâi să conştientizăm aceste 


23 „Împărăţia cerurilor se ia prin străduinţă și cei ce se silesc 
pur mâna pe ea“ — Matei 11, 12. 

nevoi ale noastre fireşti, dar şi întrebările de bază: 
„Cine sunt? Unde mă duc? Ce să cuceresc? De ce să 
cuceresc? De ce să cuceresc Împărăția?”. Tocmai 
pentru a-mi împlini această foame de mai mult şi, 
de fapt, de a asculta porunca de a stăpâni pământul. 
Dar pământul nu este globul pământesc, că oricum 
nu mi-ar ajunge, ci pământul, la Sfinţii Părinţi şi în 
Sfânta Scriptură, sunt eu - ţărâna din mine, trupul 
meu, inima mea, acesta este pământul în care își pune 
Dumnezeu sămânţa. Pe acesta trebuie să-l cuceresc 
eu și să-l fac Rai, să-l fac grădină cultivată. 


Nu ne naștem fără dureri 


— Mi se pare foarte interesant faptul că spuneți 
că trebuie să ne oprim şi să începem un nou mod de 
viață, un mod de viață care renunţă la rutina zilnică 
şi începe prin niște întrebări fundamentale. Parcă e în 
filosofie. Că şi în filosofie se începe cu niște întrebări 
fundamentale. 

— Exact. Şi omul filosofează în momentul în care 
renunță să se mai lase făcut, când se termină cumva 
facerea. Sunt făcut de mama, de tata, sunt făcut de 
şcoala care m-a învăţat, sunt făcut de condiţiile vieţii 
mele... Și, deodată, zic: „Da' eu cine sunt? Ce treabă 
am eu? Ce fac eu? Cu ce pot să fac?”. Atunci începe 
adevărata mea devenire. Până atunci sunt cumva 
făcut şi crescut de ceilalţi şi ăsta e un lucru firesc. Mai 
mult, cu cât sunt mai bine crescut, cu atât şansele 
mele de creştere duhovnicească sunt mai bune, mai 
mari, mi-e mai uşor, nu? 

— Creşterea duhovnicească este atunci un soi de 
filosofie, nu? Un soi de... 

— Dacă filosofia este iubire de înţelepciune, da. 

Vreau să devin înţelept şi descopărcă nu sunt înțelept, 
că fac numai prostii, în ciuda bunelor mele intenţii, şi 
a studiilor mele, şi a înţelegerii, a intuiţiilor. Intuiesc 
atât de bine ce e bine și ce e rău, înțeleg atât de bine, 
dar fac așa de prost! Nu ştiu cum fac, dar până la 
urmă iese invers! Așa descopăr că înţelepciunea nu 
e la mine... Atunci voi afla izvorul înţelepciunii, care 
este Dumnezeu, și mă branșez pur şi simplu la El. 

— Deci o filosofie care să se deschidă către izvorul 
acesta al filosofiei celei adevărate. 

— Exact! O filosofie în care deschiderea nu este 
cea a raţiunii, ca în filosofia speculativă, ci a minţii, 
a inimii, a adâncului minţii mele, care-i inima. De 
aceea, mulţi oameni devin înţelepţi când li s-a frânt 
inima - de durere, de uimire, de bucurie. Când se 
crapă această inimă împietrită, deodată devenim 
mai înţelepţi, nu? Se deschide ochiul inimii. 

— E nevoie de o traumă inițială, de o zguduire 
inițială, să-i zicem așa. 

— De durerile naşterii. Noi nu ne naştem fără 
dureri. În lumea aceasta căzută ca urmare a păcatului, 
orice naştere este însoțită de durere şi nu este un 
blestem, ci o binecuvântare. Această pedeapsă inițială 
este, de fapt, o pedagogie divină, o binecuvântare, 
pentru că durerea este reperul care-mi arată că sunt 
pe cale, că mă nasc. Spre deosebire de plăcere, care 
este semnul că mă risipesc, că mor, că mă ucid, că mă 
sinucid. Rolul durerii este să mă scoată din mlaștina 
ucigătoare a plăcerilor pătimaşe. Când mă doare şi 
primesc durerea fără ciudă, fără revoltă, mă nasc. 
Mă nasc la o nouă realitate, intru într-un alt nivel al 
devenirii mele lăuntrice. Prin naşterea permanentă, 
altoită pe Nașterea de Sus, ieşim din starea de victime 

ale unei deveniri exterioare, după chipul acestei lumi. 
Lumea ne cheamă să fim în rând cu ea, dacă se poate 
în primele rânduri, să fim ca lumea. Or chemarea 
noastră, în momentul în care ne preocupă urcuşul 
duhovnicesc, creșterea duhovnicească, începe cu: 
„să devenim ca Dumnezeu!” Asta e porunca Lui. Ca 
urmare, să vorbim cu EI: „Ce fac, Doamne? Pe unde o 
iau şi cum fac?” 


Dacă vreau, primesc putere 


Aşadar, ajung acolo, înlăuntrul meu, simt forfota 
asta de energii şi descopăr că eu nu am înțelepciunea 
să le folosesc într-un fel în care să cresc. Eu am trăit 
drama aceasta - dramă e puţin spus, pot să spun 
aşa acum, când suferinţa a devenit amintire, dar e 
o tragedie! Tragedia de a-ţi folosi darurile - darul 
inteligenţei, darul de a asimila cultura uşor, darul 
însetării după frumos - în sens invers! În sensul 
în care muream în loc să mă nasc şi în loc să cresc 
duhovniceşte. 

Aici apare acest prim pas duhovnicesc propriu- 
zis: simt, am devenit conștient că, iată, sunt chemat să 
particip la naşterea mea duhovnicească, la nașterea 
mea din Duh. Aflu că m-am născut din Duh și din apă, 
aflu că am primit Duhul Sfânt prin Taina Mirungerii, 
descopăr cu recunoștință şi uimire că am fost clocit 
şi ocrotit chiar dacă eu nu m-am dus la Biserică, că 
Dunul Sfânt m-a acoperit şi m-a încălzit pe acolo pe 
unde am fost și că fiecare experiență de fapt a fost ca 
o trezire, ca un semnal, ca o chemare, însoţite şi de 
câte o mângâiere. Fie că m-am întâlnit cu Frumosul, 
fie că m-am întâlnit cu deznădejdea, toate acestea 
au fost ca niște strigăte și chemări şi apeluri ale lui 

Dumnezeu, Care mă ocrotea în timpul acesta în tot și 
în toate, invitându-mă să aleg să fiu liberă, să vreau să 
cresc, să mă nasc, să particip la naşterea mea din Duh. 

Atunci, în clipa în care încep să vreau să cresc 
duhovniceşte, cred că trăiesc, aş îndrăzni să spun, o 
înnoire a Botezului. De fapt asta e pocăința. Pocăinţa 
nu este o constatare de genul: „Vai, ce dobitoc am 
fost, câte păcate am făcut şi cum am risipit!” Sigur, 
este și asta o dimensiune a pocăinţei, dar nu e doar 
atât. Pocăinţa este acel dor lăuntric al tău de a 
participa la propria ta naştere, de a intra în relaţie 
cu Cel Care te naște și te creşte, Care este Dumnezeu, 
Care este Duhul Sfânt. Atunci descoperim Taina - şi 
din experiență, dar mai ales din cuvintele Părinților 
- că eu nu cresc dacă nu particip. Că Dumnezeu 
stă în mine, pitit în inima mea, în poruncile Lui şi în 
darurile pe care mi le-a făcut, şi aşteaptă. Zice: „Vrei? 
Dacă vrei, ... — şi-mi spune ce să fac dacă vreau. 
Atunci pot să mă hotărăsc să vreau. 

Există un cuvânt, care pe mine m-a zguduit şi 
cu care aş începe, poate, un program de creştere 
duhovnicească - dacă mi-ar cere cineva asta. E la 
începutul Evangheliei Sfântului loan, care ne spune: 
„iar cei care L-au primit, au primit putere să se facă 
fii ai lui Dumnezeu'*... 

Acum, fac pasul următor, întrebându-mă: 
„De unde iau puterea aceasta? Şi ce fac eu cu ea?'. 
Pentru că acum, Dumnezeu nu mă face cum a făcut 
lumea, nu mă transformă fără participarea mea. 
Deci să mă întreb cu toată ființa mea: „Ce şi cum 
să fac eu ca să mă fac, cu puterea pe care mi-o dă 
EI, fiu al lui Dumnezeu?”, Apoi aflăm şi ce şi cum, 
primind informaţia şi puterea pe care EI Însuşi ni 


% cf. loan 1, 12. 

le dă. Ascultând și făcând ce ne cere, descoperim că 
informația, poruncile Lui, conţin în ele chiar puterea 
de care avem nevoie. Prin porunci nu doar știm, ci şi 
putem să devenim fii în Fiul. 

— Şi chiar și informaţia pe care o dă, e putere. 

— Exact. Chiar ea este o putere. Asta să ştim: 
dacă ai aflat că Dumnezeu este bun, ai primit 
puterea să „profiţi” de bunătatea Lui, să te bucuri 
de bunătatea Lui, în clipa aceea. Nu trebuie să faci 
ceva după ce ai aflat asta, ci faptul că ai aflat îţi dă 
această putere. Doar că trebuie ca această aflare să 
devină permanentă, să devină legătură, să nu ieşi din 
priză şi să lucrezi cu această putere. Așa, acum, aflăm 
despre lucrarea Duhului Sfânt. 

De-abia acum cred că putem vorbi despre 
o creştere duhovnicească şi despre un urcuş 
duhovnicesc. Adică urcuș spre a deveni fiu în 
Fiul, cu lucrarea Duhului Sfânt, în Duhul Sfânt, cu 
Duhul Sfânt. Nu? Acesta este urcușul duhovnicesc: 
Descoperirea Duhului Sfânt ca Locuitor al meu 
lăuntric, Care mă ajută să-mi lucrez energiile astea 
amestecate, contaminate fie de cele dobitoceşti, fie 
de cele diavoleşti... Mi le curăţă și mă ajută să lucrez 
cu ele după poruncile dumnezeieşti. 


Descoperirea Duhului și a duhului 


lată, deci, primul pas în urcuş: Descoperirea 
Duhului Sfânt, a duhului meu și a lucrării lor. Avem 
aici două realități - după gândul Părinților, că asta 
nu e de la mine, îţi dai seama, e prea profund să fie 
din capul meu! Şi două sunt piedicile în creşterea 
duhovnicească: necunoaşterea Duhului Sfânt şi 
a lucrării Lui, felul cum lucrează cu noi şi în noi, şi 

necunoaşterea duhului nostru. Sufletul nostru are 
o putere numită duh. El nu se rezumă la puterile pe 
care le cunoaştem noi: cele ale raţiunii, afectivității, 
ale impulsivităţii, ale psihismului nostru. Acestea 
sunt minunate, dar nu acolo intră Duhul Sfânt! Nu 
acolo Se sălăşluieşte El. Sufletul meu are o „Sfântă a 
Sfintelor” care este duhul meu şi templul Sfântului 
Duh. Acolo vine El! Dacă negăm sau nu cunoaștem 
una din aceste realităţi trăim o mare tragedie, pentru 
că o să credem că omul e doar om sufletesc... 

De exemplu, felul în care vede Biserica Romano- 
Catolică relaţia cu Duhul Sfânt ne arată care sunt 
repercusiunile asupra creşterii duhovnicești. 
Adaosul Filioque spune că „Duhul Sfânt purcede şi 
de la Tatăl, şi de la Fiul”. Ei, ce e acolo? Doar un „şi” 
în plus! 

— Aparent... 

— Dar, de fapt iubirea, relația aceea de iubire din 
sânul Sfintei Treimi, care este chiar puterea care ne 
creşte pe noi, ne hrăneşte pe noi şi ne alimentează, 
se strică! Adică e văzută stricat, că ea nu se strică! 
Și Duhul Sfânt devine un fel de relație între Tatăl şi 
Fiul, nu? 

— Exact. Se depersonalizează. 

— Se depersonalizează. El nu mai este Persoană, 
ci este o relaţie, o funcţie. Şi, de aici, într-un fel, a 
fost eliminat din Sfânta Liturghie, nu? El nu mai este 
chemat în epicleză, nu? 

— Da, epicleza a dispărut din Liturghia catolică 
și, pe lângă asta, şi harul Duhului Sfânt este gratia 
creată, este o creatură. Altfel spus, consecința este că 
dacă vom avea harul lui Dumnezeu în sufletul nostru, 
nu vom avea o legătură cu Dumnezeu, ci cu ceva creat 


de Dumnezeu. 

— Mai mult - ca să vezi până unde merge, e 
uimitor! - Mântuitorul dă pâinea şi zice: „Acesta 
este Trupul Meu”, dă vinul şi zice: „Acesta este 
Sângele Meu'. Or credinciosul catolic nu mai 
primeşte Sângele. Şi, cum spun Părinţii, Sângele este 
purtătorul Duhului Sfânt, Care e Duhul lui Hristos, 
nu? În Sângele lui Hristos eu primesc Duhul Sfânt 
care lucrează în Hristos şi Hristos Se întrupează în 
mine. Dar dacă-mi dai numai Trupul lui Hristos, e ca 
şi când eu aș fi o excrescenţă ca mădular, nu aş fi și 
persoană, n-aş fi... 

— N-aş fi mădular organic al trupului, ci, cum 
spuneați, o excrescență, ceva adăugat, care există 
tocmai prin faptul că nu e naturală. Sângele acela nu o 
alimentează aşa cum alimentează un mădular natural. 

— Ei, pe de altă parte, dacă eu nu sunt conștientă 
că am duh, pe care trebuie să-l alimentez, și că acolo 
vine Duhul Sfânt în mine, pot să mă rog să vină Duhul 
Sfânt în sentimentele mele, în impulsurile mele, 
şi apoi să zic: „Nu înţeleg de ce, deşi m-am rugat și 
am făcut mătănii, tot am căzut în păcatul curviei!” 
Păi Duhul Sfânt nu intră în impulsul tău, ci în duhul 
nostru, care se luminează, care se hrănește, care ne 
hrăneşte după aceea sufletul întreg şi ne vindecă şi 
impulsurile, ni le luminează și le înduhovnicește, 
le îndumnezeieşte. Numai în felul acesta pot eu să 
lucrez cu impulsurile mele! Nu vine Dumnezeu să-mi 
paralizeze impulsul, pentru că nu este un chirurg 
care să zică: „Pe ăsta îl tăiem că e rău, pe ăsta nu-l 
tăiem că e bun!” 

— Mă tem că va trebui să tăiem emisiunea noastră 
acum, pentru că s-a apropiat de final. Rămânem cu 
acest gând al tăierii și de aici vom porni, promitem, în 

emisiunea noastră viitoare. Până atunci vă urez atât 
eu, cât şi maica Siluana, toate cele bune, bucurie sfântă. 


— Bucurie sfântă! 
XXX 


Alungarea Duhului Sfânt mă poate duce 
în activism 


Reporter: Doamne-ajută, stimați ascultători! 
Continuăm discuția de acolo de unde am lăsat-o, 
respectiv de la tăiere, de la faptul că o anumită 
spiritualitate, care a depersonalizat Duhul Sfânt, care 
a transformat pe Duhul Sfânt într-o relaţie între Tatăl 
şi între Fiul, prin adaosul „Filioque', adică prin adaosul 
care prevede că Duhul purcede nu numai de la Tatăl, 
ci și de la Fiul, are consecinţe nebănuite. 


— Maică, spuneaţi săptămâna trecută că în felul 
acesta dispare, de pildă, cuvântul de invocare - Epicleza 
- din mesa catolică. De asemenea, Împărtăşania 
credincioşilor este redusă la împărtăşanie sub o 
singură formă, numai cu pâinea, numai cu Trupul... 

Maica Siluana: — Şi pâinea e şi nedospită. Spunea 
un părinte că e lipsită de creșterea Duhului Sfânt, 
care ați văzut că dospeşte toată frământătura. 

— Imaginea e fericită, e potrivită, pentru că... 

— Ăsta e fermentul. Duhul Sfânt e fermentul 
care face să crească această pâine pe care o duc eu, 
această materie. 

— Și cum mai poate să crească ceva atâta timp cât 
harul este graţie creată şi, fiind creată, este limitată? 
Fiind limitată, nu poate pune în relație nemijlocită cu 
Dumnezeu. Cum mai poate creşte ceva atâta timp cât 
Duhul Sfânt nu este prezent ca un ferment lăuntric? 

— Şi asta mă taie de la lăuntricitatea mea, eu 
nu mai sunt înlăuntrul mey. lar dacă eu nu mai sunt 
conştient de lucrarea Duhului, nu primesc lucrarea 
Duhului înăuntrul meu și nu mă alimentez cu Duhul 
- iar relația cu Duhul e relație permanentă, atât prin 
Biserică, prin Tainele Bisericii, cât şi prin rugăciunea 
personală, care e tot o chemare a Duhului - atunci eu 
îmi voi manifesta activitatea mea de credincios ca o 
religiozitate, ca un activism. De aici, activismul acesta 
social sau cum se mai numește, asistenţa socială, de 
caritate, care este ceva exterior, în fapte. Sigur, sunt 
foarte bune, şi noi avem de învățat mult în privinţa 
aceasta, dar... 

— Și, pe lângă acest activism social, mai există 
activismul ritual - activismul prin care trebuie 
împlinite nişte gesturi, toate de o manieră strict 
exterioară. Dacă am călcat pe pragul bisericii — „E 
păcat de moarte!”. 

— Exact, da! Și câte şi mai câte... Cultul, ritualul, 
maniera aceasta văzută de a primi Duhul şi a te 
bucura de lucrarea Lui s-a transformat în scop în 
sine. 

— De fapt nu mai este vorba de primirea Duhului, 
ci este vorba de o îndreptăţire prin actul ritual în sine. 
Duhul aproape că lipseşte cu desăvârșire... 

— EI este cumva ca un martor - „M-ai văzut?”; 
„Ai văzut ce faptă bună am făcut, nu? Nu-i aşa că-ți 
place? Să-l spui Tatălui ceresc!”. Deși lucrurile astea 
sunt delicate, pentru că atunci când omul face o faptă 
bună în numele lui Hristos, Duhul Sfânt lucrează, 
chiar dacă doctrina Îl împiedică şi-L înțepeneşte. 

— Și, cu toate acestea, lipsește dospitura aceea, 
lipseşte creșterea, dezvoltarea asta organică. 

— Da. Zice Scriptura că credinţa se vede prin 
fapte. Dar nu fapta în sine este o dovadă a lucrării 
Duhului, ci Duhul să Se vadă prin fapta mea. Chiar şi 
dacă stau sau contemplu. Pustnicul din pădure este 
un lucrător al Duhului. 

— Fără Duhul, fapta rămâne singură. Rămâne 
un soi de făptuire din care eu „mă îndreptez': De aici, 
de fapt, vine şi învățătura despre indulgențe, care a 
produs amărâta aceea de Reformă şi nenorocirea 
veacului al XVI-lea cu toată tragedia ei. 

— Şi a mai fost şi „sfânta Inchiziţie”, cum îi zice. 
Inchiziția - Doamne, iartă-ne, să nu fie gând de 
judecată, ci de conştientizare! - pe cine a vânat? Pe cei 
care erau vii, care creşteau duhovniceşte. Pe Duhul 
Sfânt L-au vânat de fapt! Să nu cumva să Se manifeste, 
să nu cumva să lucreze, ci totul să fie disciplinat - 
ascultare de Papa, ascultare de autoritatea lui, de 
Biserica transformată în autoritate în sine, şi nu 
ascultare de Dumnezeu, adică „Primeşte-Mă şi creșşti! 
Creşte şi fii liber!” 

— Există un text care pe mine - eram adolescent 
când l-am citit - m-a marcat foarte mult. E vorba 
de mitul Marelui Inchizitor din „Fraţii Karamazov” 
de Dostoievski. Și pentru radioascultătorii care nu 
cunosc mitul acesta, o să-l şi povestesc foarte pe scurt 
În acest roman, Dostoievski îşi imaginează că, undeva 
în Sevilla, în Evul Mediu, Îşi face apariţia Hristos. 
Hristos vine, vindecă ologi, vindecă orbi, scoate 
diavolii din demonizați, din cei posedaţi. Face minuni 
mari, aşa cum a şi făcut în viața istorică, în activitatea 
Lui istorică. Ei bine, toată lumea se minunează, 
toată lumea se închină Mântuitorului venit din nou 
pe Pământ, în Sevilla. Ajunge ştirea şi la urechile 
Inchiziției. Și atunci Inchiziția zice: „Cum? Cine a venit? 

Cum Hristos? Care Hristos? Hristos ăla din Scriptura? 
Ei, nu se poate!" „Ba da, chiar Hristos! Vindecă orbii, 
scoate dracii din îndrăciţi” Și Marele Inchizitor zice: 
„la aduceţi-L la mine să-L vedem!” Şi Îl aduc. Hristos 
intră și Marele Inchizitor își începe rechizitoriul: „Ce 
cauţi aici? Au Tu nu vezi că n-avem nevoie de Tine? Tu 
mai mult ne încurci. Acum, că ne-am stabilit și noi — 
avem şi noi rânduielile noastre bisericeşti, totul e pus 
la punct - Te-ai pomenit să vii să ne încurci?” Hristos 
tace. „Mai mult decât asta, Tu ne încurci și prin faptul 
că ai dat libertate omului. Ai dat Duhul Sfânt, care îl 
face liber pe om. Omul n-are nevoie să fie liber! Omul 
nu ştie cum să facă să-şi vândă libertatea, pe oricât 
de puţin, dar să nu fie liber, să nu fie responsabil! Că, 
dacă e responsabil, e și tras la răspundere. Aşa că 
ştii ce, Hristoase? Lasă-ne în pace, că, dacă nu, luăm 
măsuri. Pleacă din lumea noastră, că n-avem nevoie 
de Tine!“ Hristos tace, tace şi, la sfârşit, după ce Marele 
Inchizitor şi-a făcut rechizitoriul şi şi-a rostit discursul 
teologic, Hristos Se apropie de el, îl sărută pe amândoi 
obrajii, Se întoarce şi pleacă. Acest mit e rodul unei 
imaginaţii, dar cred că el ne spune foarte multe despre 
o manieră de a fi creştin prin exilarea Duhului Sfânt 
din viața noastră. 


Pericole, capcane şi iluzii 


— Da! 

Acum n-aş vrea să rămânem cumva în iluzie, 
gândindu-ne că în Biserica Ortodoxă n-ar exista 
pericole. Aici, unde - slavă Ție, Doamne! - Duhul 
Sfânt este prezent, este cinstit, este rugat, este 
chemat şi e pus la treabă, iar Sfinţii ne dovedesc că El 
lucrează, dospește frământătura omenească şi face 

nişte minuni de oameni, care se plămădesc împreună 
cu EI, aici apare, de exemplu, pericolul ca lucrarea 
lăuntrică să fie o iluzie... Există această înclinaţie 
către contemplaţie, către Maria, zicând: „Vai, nu ca 
Marta, care lucrează!” - şi ne uităm cu dispreț către 
creştinul catolic, care aleargă de colo colo şi face 
fapte de caritate. 

Noi zicem: „Eu mă rog, eu sunt lăuntric.” Dar eşti 
sigur că nu-i o fugă de responsabilitatea ta de creştin 
trimis să sfinţești lumea, locul? Fie prin faptul că pui 
o ceapă, fie prin faptul că faci o ciorbă, fie prin faptul 
că mături în biserică, sau că speli un om bolnav, sau 
că dai o bucată de pâine... după rânduiala pe care 
o primeşti de la mai marii tăi. Aici este pericolul 
nostru: să fugim de responsabilitatea de a sfinți 
locul în care suntem chemaţi, în numele unei lucrări 
sfințitoare lăuntrice care poate fi doar o iluzie. Şi 
care poate deveni, într-un fel, un ritualism sec, gol, 
în care ne numărăm mătăniile, ne numărăm zilele de 
post, înghiţiturile de pâine, câtă apă am băut, să nu 
cumva să fi trecut peste două pahare, cum scrie la 
Sfântul Marcu Ascetul, sau... 

— De altfel, Biserica a luat poziție faţă de acest 
pericol, cares-achemat, în Biserica veche, masalianism. 
Masalienii, nişte practicanți ai vieţii contemplative - 
„a la Maria” - şi opuși ai Martei, refuzau totalmente 
orice formă de lucrare, orice formă de muncă, orice 
formă de rânduială... 

— Asta-i tot o alungare a Duhului Sfânt. 

— Deși făceau asta, zice-se, în numele Duhului 
Sfânt. 

— De ce vine Duhul Sfânt în lume? Ca să mă 
îndumnezeiască, să mă înduhovnicească pe mine, 

IE 1 iă 


şi eu să înduhovnicesc lumea. Altfel, degeaba 
înduhovnicesc o idee... 

— Și eu îl pot obliga pe Duhul Sfânt să rămână 
doar în Sfânta Liturghie, Îl îngrădesc în staulul 
bisericii, iar de la poarta bisericii începe această vale 
a plângerii, nesfinţită, neînduhovnicită. Există acest 
contrast teribil. 

— Și chiar în biserică ÎI putem închide - să mă 
iertaţi! - într-un Potir. Îl închidem, ÎI ţinem cu grijă, 
să nu cumva să-L mănânce cineva. Să nu cumva să... 

— Sunt aceste artificii ale pseudo-spiritualităţii. 
Mai dau un exemplu, dacă îmi este îngăduit: 
împărtășirea cât mai rar. Sunt foarte mulţi care zic: 
„Vai, să nu mă împărtăşesc, cum zice Sfântul Apostol 
Pavel, cu nevrednicie; să nu mănânc judecată şi 
osândă.” Şi practică cu vârf și îndesat asceza, lucru 
foarte bun de altminteri, şi cred că se curățesc doar 
prin Taina Sfintei Pocăinţe. Or lucrul acesta este 
0 greşeală teologică! Cum să faci asta? Pentru că 
prin Taina Pocăinţei noi primim iertarea pentru a 
ne împărtăşi şi abia Sfânta Împărtășanie ne curăţă 
definitiv. 

— Da. Şi de păcatele neştiute. Prin Pocăinţă 
ne pocăim de cele pe care le ştim. Dar Liturghia, 
în primul rând, strigă pentru iertarea de păcatele 
noastre neştiute... 

— Mai zicem: „Vai, dar eu nu sunt vrednic să 
mă împărtășesc.“ Dar oare când vei fi vrednic să te 
împărtăşeşti? Pentru că te spovedești şi, după ce te-ai 
spovedit, chiar și numai un ceas să fie până ce te duci 
la împărtăşanie, şi ai şi păcătuit. Şi iarăşi ar trebui să 
te spovedeşti? Unde ajungem, aşa? Aceasta e o formă 
de a gândi sofistic, nu e o formă de a gândi şi de a simţi 
teologic, adică în Duhul Sfânt. De aceea, împărtășirea 

deasă cred eu că este o necesitate în contextul acesta 
al creșterii duhovniceşti. Fără împărtășirea cu Sfintele 
Taine, creşterea duhovnicească ajunge să fie simplu 
discurs. Vorbim despre etape, vorbim, dar dacă nu 
mergem la Potir, degeaba. 

— Şi eu i-aş îndemna pe cei care apelează la 
Sfântul Apostol Pavel referitor la împărtăşirea 
aceasta cu nevrednicie să citească până la capăt 
capitolul din epistolă. 

— În general, întotdeauna Sfânta Scriptură 
trebuie citită în context. Aici e o mare problemă. A o 
citi pe bucăti, a citi selectiv, a folosi fragmentul din 
Sfânta Scriptură pentru a da replica cuiva e o mare 
ispită. 

— Da. Pentru că zice Sfântul Apostol că mulţi 
s-au îmbolnăvit şi au şi murit. De ce? Pentru că 
Dumnezeu nu vrea să ne osândească împreună cu cei 
necredincioși, cu lumea, deci cu cei care nu cred.Ce ne 
ajută pe noi este credința şi mărturisirea de credință 
şi respectarea dreptei credinţe. În rest, cine nu este 
păcătos? Sigur că ne luptăm împotriva păcatului, 
ne spovedim, ne curățim prin Taina Spovedaniei de 
păcatele cunoscute, dar... 

lată, am găsit textul: „Astfel, oricine va mânca 
pâinea aceasta sau va bea paharul Domnului cu 
nevrednicie, va fi vinovat faţă de Trupul şi de Sângele 
Domnului,” Şi noi toţi suntem vinovaţi! 

„Să se cerceteze însă omul pe sine și aşa să 
mănânce din pâine şi să bea din pahar“ Conştient 
de nevrednicie. Că nu se poate să nu găsesc prin 
cercetarea de sine cât sunt de nevrednic! 

„Căci cel ce mănâncă şi bea cu nevrednicie, osândă 
îşi mănâncă şi bea, nesocotind Trupul Domnului.” 

Deci, dacă beau și mănânc cu nevrednicie, dar nu 
nesocotesc Trupul Domnului, nu mai sunt în păcat, 
nu? Eu cred că nu prin nevrednicie nesocotesc Trupul 
Domnului (nu mă refer la nesimţire și lipsa pregătirii 
necesare), ci îl nesocotesc dacă nu-s conștientă 
că eu sunt nevrednică şi că numai Trupul Lui mă 
mântuiește. 

„De aceea mulți dintre voi sunt neputincioşi şi 
bolnavi și mulți au murit. Căci de ne-am fi judecat noi 
înşine, nu am fi judecaţi.” 

— Aici e problema, a te duce la altar cu conștiința 
că ești cineva și că meriţi să te împărtăşeşti. 

— Da. Dar fiind judecaţi de Domnul, suntem 
pedepsiţi. M-am împărtăşit cu nevrednicie şi 
inconștientă de nevrednicia mea, m-am îmbolnăvit 
şi mor. De ce suntem pedepsiţi? Ca să nu fim osândiţi 
împreună cu lumea. Chiar şi moartea pentru că m-am 
împărtăşit cu nevrednicie este salvarea mea, ca să nu 
fiu osândită împreună cu lumea. 


Nu există creștere duhovnicească decât în 
Hristos Cel Inviat cu Trupul și Sângele Lui 


— De aceea tot Sfânta Împărtășanie este calea 
către creșterea duhovnicească şi e calea creșterii 
duhovnicești. Nimeni nu va creşte duhovnicește fără 
să se împărtășească. 

— Exact. De ce? Pentru că Duhul Sfânt, fără 
carnea ornenească, fără trupul omenesc, nu-Şi face 
lucrarea. Şi în trupul meu nu se poate altoi decât prin 
Trupul lui Hristos. 

— Da. Problema este maniera în care eu mă 
împărtășesc, în sensul de a mă împărtăşi conștient că 
eu sunt nevrednic. Dacă voi zice: „lută, am dat dajdie, 

am dat milostenie, iată-mă, Doamne, cât de vrednic 
sunt eu!, asta va fi atitudine fariseică și atunci voi fi 
judecat de Dumnezeu, pentru că nu am fost judecat de 
mine însumi. 

— Acestea două să le conștientizăm: una, că 
eu sunt nevrednică; și a doua, că mă mântuiesc în 
Hristos, în lucrarea Duhului Sfânt în Hristos, prin 
Sfânta Împărtășanie. Nu intră altfel în mine, în viaţa 
mea de clipă de clipă. 

— Nu există o tehnică fără Hristos. Nu există 
o strategie din aceasta, o formulă magică pe care, 
rostind-o, vom creşte duhovnicește. 

— Da, cresc duhovniceşte numai în măsura în care 
Hristos creşte în mine. Hristos Cel Înviat cu Trupul şi 
Sângele Lui, adică cu Trupul Lui îndumnezeit şi cu 
Sângele Lui care este prezenţa Duhului Sfânt în EI. 
Nu există altă creştere. N-avem cum. Restul e teorie. 
Uneori frumoasă, fascinantă, dar... 


Reporter: /ubiţi ascultători, iată-ne la sfârșitul unui 
periplu, la sfârșitul introducerii noastre în ceea ce am 
putea numi creșterea duhovnicească. Am văzut că fără 
mutarea aceea a gândului nostru, fără acea metanoia, 
fără oprirea din rutină şi recursul la niște întrebări, 
la întrebările fundamentale, şi, mai ales, fără mersul 
la biserică și împărtăşirea cu Sfintele Taine, nu vom 
putea nici măcar începe acest urcuş duhovnicesc. 
XXX 

Continuăm discuţia - de fapt maratonul nostru 
duhovnicesc - cu Maica Siluana discutând despre 
etapele creșterii duhovnicești. Numai că până să 
vorbim despre etape trebuia să vorbim despre 
premisele acestei creşteri. Și ajunsesem data trecută la 
punctul în care identificasem scopul viețuirii creştine 

ca fiind câpătarea Duhului Sfânt, care nu poate fi 
primită într-o manieră abstractă, ci trebuie să se 
concretizeze în ceea ce numeam împărtăşirea deasă, 
mergerea deasă la Sfântul Potir. 


Reporter: — Fără a ne împărtăși cu Hristos există, 
maică, vreo posibilitate de a ne mântui? 

Maica Siluana: — Ştie Domnul! Eu sper să existe 
o modalitate de mântuire fără asta. Dacă noi ne 
rugăm pentru mântuirea întregii omeniri şi dacă 
Mântuitorul spune că a venit pentru mântuirea 
tuturor, mă gândesc că a scos din lad niște drepţi ai 
Vechiului Testament care s-au mântuit... Mă gândesc 
la Sfântul Grigorie Dialogul care prin rugăciune 
l-a scos din iad pe un împărat păgân care făcuse 
un pod şi care murise de ceva vreme... Probabil că 
logica mântuirii e mai cuprinzătoare, e mai nuanţată 
decât ceea ce ni s-a dezvăluit nouă. Deocamdată ce 
ştim despre mântuire e ce ne-a învățat Mântuitorul 
şi presupune să facem ceea ce face Mântuitorul 
împreună cu noi şi cu Duhul Său cel Sfânt în Sfânta 
Biserică. Pentru mine, în Sfânta Biserică, nu există 
altă cale. „Fără Mine nu puteţi face nimic.” lar a fi fără 
EI în Sfânta noastră Biserică înseamnă a nu participa 
la Sfintele Taine. Dar ce face Mântuitorul cu alții nu 
ştim şi nu este al nostru să dăm verdicte acum. Aşa că 
nu există altă cale pentru mine. 

— De fapt nici nu propusesem să dăm verdicte, 
ci propusesem să căutăm cumva nişte borne, nişte 
jaloane, cum spuneam şi data trecută, pentru ca 
această cale către Hristos să fie mai ușor de urmat 
şi mai ușor de recunoscut de către noi toți. Sfânta 
Euharistie, mergerea la Potir şi împărtăşirea cu 

Sfintele Taine este cel puţin un astfel de jalon, dacă nu 
cumva... 

— Este chiar Calea, cumva. Dacă ar fi să ne 
împărtăşim doar aşa, când suntem bolnavi şi 
părintele vine cu Sfânta Împărtășanie acasă, sau când 
stăm la coadă la Spovedanie Vinerea sau Sâmbăta 
Paştilor, atunci poate că Împărtăşania ar putea să fie 
numită un act mântuitor: iei, mănânci, înghiţi, te-ai 
mântuit. Slavă Domnului, El lucrează. De ce lucrează 
Sfânta Împărtășanie în asemenea situaţii? Pentru că 
omul acela nu e singur. Este în Biserică şi în Biserică 
este Sfânta Liturghie. De aceea are efect și e de ajutor 
această Sfântă Împărtășanie. 


Pregătirea, curățirea, învrednicirea 


Altminteri, Împărtășania este împărtăşirea 
de modul de a fi al lui Dumnezeu și de modul 
de a fi cu Dumnezeu, care se învaţă, se trăiește 
și creştem în el de-a lungul Sfintei Liturghii. 
Sfânta Liturghie este o istorie, este veşnicia trăită, 
mişcată. Ne mișcăm în ea, o mirosim, o gustăm, o 
privim, o pupăm. E o devenire, o cale care e făcută cu 
Dumnezeu şi sigur că e şi uşoară, chiar dacă acum ne 
e greu să stăm în picioare sau mai ştiu eu ce greutăți 
avem în timpul Sfintei Liturghii. lar Liturghia aceasta 
se continuă. Este pregătită înainte, printr-o viaţă care 
ne pregăteşte pentru Sfânta Liturghie prin asceza 
noastră, prin rugăciunea noastră. Şi se continuă 
după aceea într-o altfel de liturghie - liturghie după 
Liturghie, sau cum vrem să o numim - în care Îl duc 
în lumea aceasta fraţilor noştri, surorilor noastre, pe 
Dumnezeu întrupat în mine. lată eu am devenit Potir, 
am devenit hristofor şi ÎI duc pe Hristos acolo unde-mi 

rânduieşte Dumnezeu să lucrez sau să trăiesc. Așa că 
aceasta este o cale, nu este un mijloc. 

— De fapt în Sfânta Liturghie avem toate etapele 
creșterii duhovnicești. Avem Liturghia catehumenilor 
ca apropiere şi pregătire, avem Împărtășirea prin 
cuvânt, avem curățirea, pentru că nu ne putem 
împărtăși fără să ne pregătim cât de cât, avem apoi 
unirea cu Hristos și avem la final contemplatia, 
când cântăm „Am văzut lumina cea adevărată...” 
după ce ne-am împărtășit. Şi, de fapt, aici trimite: la 
lumina aceasta pe care o vedem numai ca rezultat al 
împărtășirii cu Hristos. Această lumină, cea adevărată, 
tocmai de aceea e cântată după Sfânta Împărtășanie. 
Dacă ar fi o chestiune de viziune seacă în maniera 
contemplaţiei filosofice păgâne, la ce să vorbim despre 
lumina cea adevărată după Împărtășanie? 

— Şi mai mult decât atât. În rugăciunea pe care o 
spun părinții în Sfântul Altar după ce se împărtășesc, 
iar la Liturghia de la Paști o zicem și noi, spunem: 
„Şi dă-ne nouă să ne împărtăşim cu Tine mai cu 
adevărat în ziua cea neînserată a Împărăției Tale”, 
Deci, în același timp, e fără sfârșit. Fiecare Sfântă 
Împărtăşanie este şi o pregătire, deşi e o plinire, o 
întâlnire cu Lumina cea adevărată pe care o vedem. 
lar dacă nu o vedem cu ochii sufletului sau cu ochii 
trupeşti, cum o văd unii Părinţi, credem, o vedem cu 
ochii credinţei. 

— Am vorbit despre pregătire, despre apropiere, 
despre curăţire, cum se mai numește în literatura de 
specialitate momentul acesta. Am discutat în acelaşi 
timp şi despre împărtăşania deasă. Cum trebuie să fie, 
maică, această pregătire, această curăţire, în aşa fel 
încât să nu impietăm asupra împărtăşirii dese? Pentru 

că multi dintre Părinţii Bisericii ne atenționează să 
nu transformăm Împărtășania într-o chestiune de 
merit. Pentru că nu este o chestiune de merit. Când 
voi fi vrednic şi voi avea merite să mă împărtăşesc cu 
Hristos? 

— Eu aş face o deosebire între vrednicie și 
merit. În capul meu sună foarte diferit. Mă uit la 
sfintele slujbe, când se spune „Vrednic este!”. Se 
spune şi la hirotonie, şi când îţi dă o cârjă de stareță... 
Și te cutremuri! Dacă îţi cântăreşti meritele, tu 
ştii că ești nevrednic, oricât ai fi de rătăcit! Dar 
pe mine mă trimite cuvântul acesta la hărnicie. 
Hărnicia e lucrarea cu harul. Har - hărnicie. Harul e 
lucrarea lui Dumnezeu, hărnicia e lucrarea mea cu 
harul. Și te învredniceşti, te faci vrednic de Sfânta 
Împărtăşanie, atunci când încerci să fii vrednic, să 
fii harnic în lucrarea cu harul. Şi care acum, în clipa 
în care te pregăteşti pentru Sfânta Împărtășanie, 
nu e decât milă. Eu cred că Dumnezeu e atât de 
milostiv încât mă va vindeca pe mine de cele pe 
care le conştientizez şi mai ales de cele pe care nu 
le conştientizez, de cele neştiute ale mele. Eu mă în- 
vrednicesc, pentru că El mă învredniceşte. De fapt, 
vrednicia mea este o în-vrednicire. „Învredniceşte- 
ne, Doamne, în ziua aceasta..." Învredniceşte-ne Tu 
Doamne! Deci e o conlucrare între Dumnezeu şi om. 
Şi cel mai puţin credincios şi activ om, cel mai mic 
ascet din Sfânta noastră Biserică, care nu posteşte 
el cine ştie ce, dar mănâncă mai pe seară, mănâncă 
mai puţin - aceasta e puţin față de ce au făcut Sfinţii 
noștri Părinţi în asceza lor - acest om mărturisește 
că el lucrează, că el îi face loc lui Dumnezeu și că 
lucrează împreună cu Dumnezeu Care îl pregăteşte 

ca să nu se hrănească doar cu pâine. 

— Mă gândeam că de fapt şi etimologic „harnic” 
trimite tot la „har“ Omul harnic nu e omul care 
lucrează el, e omul care se bucură de har. Aici este de 
fapt miza întregii probleme: să ne bucurăm de har. 

— În acest sens, pregătirea este absolut necesară. 
Să ştiu ce mă împiedică pe mine să mă bucur de harul 
pe care Dumnezeu îl plouă peste mine. Să cercetez 
în sufletul meu: dacă sunt prea încrezută în mine, 
dacă-s mândră, dacă-s plină de slava deșartă... Dar 
mai ales dacă sunt supărată pe cineva și nu am în 
inima mea 0 mişcare de iertare. Chiar dacă nu apuc 
să iert total, să mă duc să-l sărut cu cea mai mare 
sinceritate şi să zic: „lartă-mă, frate!”, eu totuși pot să 
fac această mișcare spre sărutul păcii, spre sărutul 
împăcării din inima mea. Apoi, nu mă pot bucura de 
har mai ales dacă nu scot din inimă acea sursă de 
resentimente, care sunt nodurile cele mai cumplite 
împotriva lucrării harului. 

Deci aceasta ar fi o pregătire: să ştiu ce din 
sufletul meu se împotrivește lucrării harului şi să 
îndepărtez aceste gunoaie. Când eram copii, aveam 
lampă, nu aveam bec. Una dintre activităţile cele 
mai responsabile care ne erau date - știai că te-ai 
făcut mare în clipa în care îţi dădea voie să faci asta 
- era să ştergi sticla de la lampă. Cu cât o ştergeai 
mai bine, cu atât era mai luminată camera. Nu era 
meritul meu şi nici al sticlei. Nu eu luminam, cu 
faptul că am curăţat fumul acela. Și am curăţat 
cu scopul de fi lumină, nu ca să zic: „la uitați-vă la 
mine!”. Există aici un pericol cumplit: să te cureţi şi 
să zici „la uite ce curat sunt!'. Asta e mai greu decât 
dacă ai fi murdar. De aceea Părinţii spuneau că, 

într-un fel, mai uşor intră desfrânatele şi păcătoşii în 
Împărăţie. De ce? Pentru că acela, când se gândeşte 
la Dumnezeu sau când se întoarce la Dumnezeu, are 
acea strângere de inimă, acea inimă străpunsă care 
face posibilă lucrarea harului în noi, care deznoadă 
nodurile de împotrivire. 

În timp ce dacă mă curăţ de patimi - chiar 
folosind harul lui Dumnezeu - și mă vindec de 
mânie, de trufie, ajung să fac fapte bune, dar fac toate 
acestea doar ca să fiu curată, şi zic: „Uite ce smerită 
sunt - eu, Siluana păcătoasa', aici intră şapte demoni, 
spune Mântuitorul. Dacă ţi-ai curăţit casa sufletului 
şi o laşi goală, atunci intră şapte demoni, şi mai răi. 

Deci acest act al curăţirii trebuie să fie însoţit 
mereu de un început al pacăinţei. Pentru că pocăinţa 
de până acum m-a ajutat să lucrez poruncile şi să fac 
asceza care mă curăţă. Dar adevărata pocăință vine 
în clipa în care eu mă văd păcătoasă fără să fi făcut 
neapărat păcatele de care m-a scăpat Dumnezeu cu 
mila Lui de când mă spovedesc, mă împărtăşesc şi 
lupt împotriva păcatului: iată, am reuşit să nu mă 
mai înfurii; iată, am reuşit să nu mai fac nu ştiu ce; 
şi, iată, am făcut şi mult bine - aşa de mult bine încât 
nu mi-a rămas niciun minut din ziua asta! Și, totuşi, 
când mă uit la Dumnezeu, când mă aşez în faţa Lui, 
mă copleșeşte o stare de nimicnicie. De ce? Pentru 
că dorul meu e mult mai mare decât dorinţa de a mă 
umple de faptele mele. Şi cred că de aici începe de 
fapt ceea ce numeşte Sfântul Siluan „pocăinţă”... Eu 
nu înţeleg asta, pentru că e o taină mare, nu-i de mine, 
dar aşa zice Sfântul. Deci curăția să fie concomitentă 
cu umplerea locului curat cu Dumnezeu și să nu fie 
cumva ca act separat. 

Venirea şi plecarea harului. Dorul de Dumnezeu 


— Înţelegem aşadar că pregătirea, curățirea, sau 
faptul de a deveni vrednic, are de a face cu această 
hărnicie de a lăsa loc harului, de a da la o parte tot 
balastul care se opune venirii harului. Ce se întâmplă 
însă atunci când harul reușește să vină în inima 
noastră, la început poate picătură cu picătură şi apoi 
în cantităţi din ce în ce mai mari? 

— De obicei harul are o pedagogie aşa, mai 
specială... Vine buluc, vine mult. La primele noastre 
semne, în primul locuşor gol pe care i-L facem intră 
Dumnezeu şi luminează toate. Are Vasile Voiculescu 
a poezie în care intră Domnul şi polata“! se ridică 
deodată, se face infinită; coliba aceea mică se face 
mare cât o biserică, cât un palat.*? Deci Dumnezeu 
vine, şi face lumină, şi ne împărtășește de bunătatea 
Lui, de bucuria de a fi cu EI, dând El deoparte toate 
cele rele ale mele. Așa îmi arată că de fapt El mă 
iubeşte şi e milostiv, că relele mele nu se socotesc la 
E], ci contează ca eu să-L primesc şi să-l fac loc. Şi 
apoi pleacă. 

Când vine harul, atunci eu sunt în bucurie, în 
extaz, toate sunt bune şi mi-e ușor să iubesc, mi-e 
uşor să văd dragostea lui Dumnezeu în lume, Îi văd 
prezența peste tot. Dar Dumnezeu nu rămâne aşa, 
cum n-a rămas nici cu apostolii pe Muntele Tabor, 


31 Cameră mică de locuit în casele ţărăneşti (Dicţionar de 
arhaisme şi regionalisme) 

3 E vorba de poezia „În coliba-ntunecată” lată un fragment: 
„În coliba-ntunecată/ Din carne şi os lucrată, / A intrat Hristos 
deodată./ Nu făclie ce se stinge,/ Nu icoana ce se frânge./ Ci, 
El însuși trup şi sânge./ Preschimbat pentru făptură/ Intr-o 
scumpă picătură, / Dulcea Cuminecătură./ Coliba cum L-a 
primit/ S-a facut cer strălucit/ Pe bolta de mărgărit. 

unde le era bine, ci pleacă, Se retrage. Pentru că 
nu mă vrea ca pe o ființă copleșită. Nu vrea să mă 
copleşească și să mă desființeze în libertatea mea, 
ci-mi redă demnitatea mea de făptură creată, dar 
liberă, şi Se retrage. 

Acum apare cel de-al doilea elemental pregătirii: 
dorul. Aşadar, mai întâi mă curăţ, scot afară gunoiul, 
iar apoi: întreţin flacăra dorului. Mi-e dor de 
Dumnezeu, mi-e dor de bucuria Lui, mi-e dor de El. 
Şi această flacără mă va conduce. Asta mă face să mă 
rog, mă face să postesc, asta mă face să te iert când 
îmi faci rău, asta mă face să cer de la Dumnezeu să 
facă imposibilul când eu nu pot să fac nimic... Mă 
împinge dorul, pentru că a rămas urma prezenței 
harului când acesta a venit gratuit și m-a gratificat 
pe mine cu bunătatea Lui. 

— Harul este gratuit și când vine umple inima. 
Vine buluc, cum spuneti. Prima roadă a prezenței 
harului este dorul, dorul de Dumnezeu. Care este 
următoarea roadă? Pentru că până aici putem urmări 
fiecare pas. Îmi doresc ca fiecare dintre ascultătorii 
noștri să fi simţit dorul acesta. Cred că până la urmă 
orice om simte sau a simţit mai mult sau mai puţin 
dorul de Dumnezeu... 

— „când a gustat şi a văzut că bun este Domnul. 
Într-o primă gustare a harului, se instalează acest 
dor. Eu nu ştiu care sunt etapele. Trebuie să mă înveţi, 
pentru că eu n-am făcut Morală aşa de sistematic. 
Etapa următoare este credința. De fapt de abia acum 
cred în Dumnezeu, când mi-e dor de El. Altfel nu 
pot să cred. E o convingere, e o nevoie, e o credință 
care lucrează ca har pregătitor pentru întâlnirea 
cu Dumnezeu, când pot să zic: „Cred, Doamne! Eşti 

Domnul şi Dumnezeul meu!”. Această credinţă nu mai 
permite îndoiala. Îndoiala apare, sigur, ca eveniment 
circumstanţial - poţi chiar să fii sfâşiat de îndoială 
- dar nu mai dai niciun ban pe ea! Pentru că avem 
această uluitoare realitate a omului, care poate să 
trăiască frică, îndoială, tristețe, dar în același timp să 
fie în credinţă, puternic şi bucuros. 

— Cred că de multe ori noi confundăm credinţa cu 
convingerea. Dar poţi să crezi şi să ai îndoieli. Tocmai 
de aceea în Evanghelia după Marcu se zice „Cred, 
Doamne! Ajută necredinţei mele" 

— Drama asta se întâmplă în psihism. Dar când 
ai gustat harul - când eşti conştient de asta, pentru 
că de multe ori poţi să-l guști fără să-ți dai seama 
ce a fost şi zici „mi s-a părut”, „am uitat”, pentru că 
diavolul îţi aduce argumente că nu a fost chiar aşa — 
atunci l-ai gustat nu în psihismul tău, ci în duhul tău, 
în nous-ul tău, adică în adâncul acela făcut special 
pentru primirea Duhului. Acesta se luminează şi, 
încet, încet, îţi luminează și mintea, și rațiunea, și pe 
celelalte. Dar în perioada aceasta eu alerg imediat 
acolo unde ştiu, cunosc din încercare. Și nu mă mai 
bazez pe ce simt, pe ce văd, pe ce mi se întâmplă, ci pe 
ceea ce am gustat şi ceea ce s-a transformat în mine în 
credinţă, în încredere, în așezare în Dumnezeu. 

— Să-L rugăm pe bunul Dumnezeu să ne dea 
această hărnicie de a da toate cele potrivnice harului 
la o parte din inima noastră, să lăsăm harul să lucreze 
acolo, să ne umplem de dorul de Dumnezeu şi să 
începem să radiem, să ardem de această credință care 
ne va purta mai departe. 

— Amin! Bucurie sfântă! 

CUPRINS 
Cuvânt înainte / 5 


Despre bucurie /7 
Meşteșugul bucuriei 
Beţia duhului și cele două etaje ale bucuriei 
Ce să facem ca să captăm bucuria? 
Îndrăznește să intri acolo unde ai crăpat de 
durere 


Despre cunoașterea lui Dumnezeu / 18 
Înainte de a-L chema, e nevoie să deschidem 
urechile 
Facem religie, dar nu-L cunoaştem pe Dumnezeu 
Sfânta Scriptură. O carte îl conţine pe autorul ei 
Fără Dumnezeu, omul se îndobitoceşte sau se 
îndrăceşte 


Despre Dumnezeu - Sfânta Treime / 32 
Cui slujim? 
Invitaţie la o răstignire a minții 
Noi proiectăm relaţiile noastre bolnave asupra lui 
Dumnezeu 
Dacă merg pe firul durerii, voi ajunge Acasă 


Despre Persoanele Sfintei Treimi / 47 

Conceptul de „Tată“ a fost denaturat. Fiul îl 
restaurează 

Relația cu duhovnicul-tată 

Hristos Se întrupează în noi pe măsură ce creştem 

Mângâierea Duhului 

Profită de necazuri pentru a te întâlni cu 
Dumnezeu 

Duhul rânduielii, al armoniei. Metafora dansului 

Jertfa ca bucurie / jertfa ca târguială 

Duhul rugăciunii. Rugăciunea ca intrare în relație 
şi dăruire 

Infinitul bun şi infinitul prost 

Rugăciunea nu se face pentru că „trebuie” sau 
pentru că „Îmi vine” 


Creaţia - o cuvântare a lui Dumnezeu 


către noi / 88 
Fără Duhul Sfânt, frumuseţea şi diversitatea lumii 
produc durere şi deznădejde 
De ce creează Dumnezeu lumea? 
Consum şi împărtăşire. Omul cultivator şi omul 
prădător 


Despre Biserică / 101 
Intrarea în Biserică e o rânduială ameţitoare 
Cum să trăieşti ritmul liturgic în lume 
Dacă nu se îndumnezeiește, omul se îndobitocește 
sau se îndrăcește 
Biserica e UNA 
Lupta anti-Biserică 
Biserica este SFÂNTĂ 
Ne e frică de viață! 
Biserica este SOBORNICEASCĂ 
Suntem ca un bolnav în comă, dar încă avem 
nădejde 
Sobornicitatea în episcopii și parohii 
Biserica este APOSTOLICĂ 
Misionarism și activism 
Continuitatea apostolică 
„Aggiornamento” şi „Îînvechirea” Bisericii 

Despre sfârșitul lumii / 152 

Botezul şi învierea mortilor — termenii între care 
se mişcă existența noastră 

Pierderea Liturghiei a dus la pierderea înțelesului 
morții 

Venirea lui Hristos nu mai e trăită liturgic, ci 
istoric 

Cu cât suntem mai morți, cu atât ne e mai frică de 
moarte 


Cine sunt eu? - despre crearea omului / 
167 

Cuvântul lui Dumnezeu se materializează de 
dragul dialogului 

Trecerea prin iad este inevitabilă 

Cutremurătoarea „taină a fărădelegii” 

Orice aş face după mintea mea e iluzie 

Fără har, puterile sufleteşti intră sub putere 
demonică 

Taina libertăţii, cumplită şi minunată 

Chip, asemănare, îndumnezeire 

Ce facem cu iadul din noi? 


Eu şi Dumnezeu / 190 
Noi ne împotrivim lucrării lui Dumnezeu 
Asceza e exercițiul întrupării lui Dumnezeu în 
mine 
Diavolul e un angajator care plătește salariu 
Plăcerea de a fi victimă 
Locul din mine în care vine Dumnezeu 


Cele opt gânduri rele / 203 
Toată răutatea vine prin gând 

1. Lăcomia / 207 
Primim lăcomia ca moștenire culturală 
Luptăm cu lăcomia... mâncând! 
Doi pași: multumire şi rânduială 
Limita fizică a mâncării 
Actul mâncării, un act liturgic 
2. Desfrânarea / 216 
Curvie şi preacurvie 
De unde ne vine pornografia? 
Iluzia şi pretextele desfrânării 
Căutăm iubirea absolută acolo unde nu este 
Paşi spre vindecare 
Dezordinea din viața părinţilor 
Nu suntem doar biologie 
Conştientizarea. Să ne iubim pe noi şi să urâm 
răul din noi 
Logica noastră este bolnavă. Să apelăm la 
gândirea lui Dumnezeu 
Strigare și mărturisire permanentă 


3. Avariţia / 242 
Infinitul prost 
Dacă nu te oprești tu, te opreşte durerea 
Sărăcia, virtute sau păcat? 
Să te oprești și să dăruieșşti 
Afişarea luxului 
Avariţia de proprietăţi intelectuale 
Avariţia de virtuţi 
Sărăcia cu duhul 


4. Mânia / 264 
O energie fantastică pusă de Dumnezeu în noi 
Prostie în stare pură 
Feluri de mânie 

Culpabilizarea, o consecință cumplită a mâniei 
Începutul vindecării: sunt bolnav 

Cauza mâniei e interioară 

Meşteşugul iertării 


5. Întristarea / 282 

Mecanismul întristării 

Tristeţea este „facă-se voia mea!” 

Despre întristarea unora care merg la biserică 

Nu mă pot vindeca mâncând sau bând. 
Inventarierea ravagiilor 

Plăcerea de a fi trist și fascinația răului 

Depresia, o îndumnezeire a obiectului dorințelor 
mele 

Suferinţa nu vine de la Dumnezeu. Remedii 


6. Urâtul / akedia / 309 
Tristeţe / akedie 
Ocazia unei nașteri spirituale 
Neputinţa de a recunoaşte duhul rău 
Demonul de la 40 de ani 
La cheremul chefului 
Care e nevoia din spatele dorinţei? 
Alte remedii 


7. Slava deșartă / 334 

Omul este chemat la slavă 

Slavă deșartă / mândrie 

Orice facem poate deveni motiv de slavă deşartă 

Am fost răniți şi vrem să compensăm 

Primul pas: să răstorn logica din mine 

lubirea din Sfânta Liturghie 

Îngenuncherea în faţa celuilalt şi redobândirea 
demnității mele umane 


413 


8. Mândria / 356 

Prin mândrie, Îl neg pe Dumnezeu şi îl ucid pe 
aproapele 

Metastaza generală a sufletului 

De ce ne îmbolnăvim de mândrie? 

Activitatea principală: să mă scuz şi să acuz 

Leacul acuzațiilor şi smerenia de a te ruga după 
carte 

Neputinţa de a-ţi cunoaşte păcatele,dar şi 
darurile 

Mândria se învaţă la şcoală? 

Remedii: recunoaşterea bolii și citirea 
simptomelor 

Cum să conduci fără să fii mândru? 

Alte remedii 


Despre urcușul duhovnicesc / 381 

Primul pas e o cădere 

Prima poruncă: creșteţi 

Nu ne naștem fără dureri 

Dacă vreau, primesc putere 

Descoperirea Duhului și a duhului 

Alungarea Duhului Sfânt mă poate duce în 
activism 

Pericole, capcane şi iluzii 

Nu există creştere duhovnicească decât în Hristos 
Cel Înviat cu Trupul şi Sângele Lui 

Pregătirea, curățirea, învrednicirea 

Venirea și plecarea harului. Dorul de Dumnezeu 

